
PROLOG 


Khalid Murat, liderul rebelilor ceceni, stătea complet nemişcat 
în vehiculul din mijloc al convoiului care se strecura pe străzile 
bombardate din Groznîi. Transportoarele de personal blindate 
BTR-6OBP erau echipamente ruseşti militare standard şi, ca atare, 
convoiul nu putea fi distins de toate celelalte care patrulau prin 
oraş. Oamenii înarmați până-n dinți ai lui Murat erau înghesuiți în 
celelalte două vehicule — unul în față şi altul în spate. Se îndreptau 
spre Spitalul Numărul Nouă, una dintre cele şase sau şapte 
ascunzători diferite pe care le folosea Murat pentru a fi mereu cu 
trei paşi în fața forțelor ruseşti care îl căutau. 

Murat purta o barbă neagră, avea în jur de cincizeci de ani, 
constituția puternică a unui urs şi ochii de foc ai adevăratului 
fanatic. Învăţase înainte că pumnul de fier era singurul mod de a 
conduce. Fusese prezent atunci când Jokhar Dudayev impusese 
legea islamică Şaria, fără nici un fel de folos. Văzuse carnagiul 
începuturilor, atunci când liderii războinici cu baza în Cecenia, 
asociați străini ai lui Osama bin Laden, au invadat Daghestanul şi 
au executat o serie de atentate cu bombă la Moscova şi Volgodonsk 
în care au fost ucise în jur de două sute de persoane. Atunci când 
teroriştii ceceni au fost învinuiți pe nedrept pentru acțiunile 
străinilor, ruşii au început bombardamentele devastatoare din 
Groznîi, transformând o mare parte din oraş în ruine. 

Cerul de deasupra capitalei cecene era încețoşat şi nu se vedea 
nimic din el din cauza fluxului constant de cenuşă şi zgură, o 
incandescență sclipitoare atât de roşiatică, încât părea aproape 
radioactivă. În tot acest peisaj presărat cu moloz ardeau focuri de 
benzină. 

Khalid Murat privea prin geamurile negre la convoiul care trecea 
pe lângă scheletul mistuit de foc al unei clădiri, masiv, greoi, fără 
acoperiş, înăuntrul căruia pâlpâiau flăcări. Mormăi, se întoarse 
spre Hasan Arsenov, secundul său şi spuse: 

— Cândva Groznîi era locul preferat al îndrăgostiților care se 
plimbau pe bulevardele late, mărginite de copaci, al mamelor care 
îşi împingeau cărucioarele cu copii prin piețele umbroase. Marele 
circ se umplea în fiecare noapte de fețe vesele şi surâzătoare, iar 
arhitecți din toată lumea veneau aici în pelerinaj pentru un tur al 

minunatelor clădiri care făceau cândva din Groznîi unul dintre cele 
mai frumoase oraşe din lume. 

Clătină trist din cap şi îl bătu pe celălalt pe genunchi cu un gest 
camaraderesc: 

— Allah, Hasan! ţipă el. Uite cum au distrus ruşii tot ce era bun 
şi frumos! 

Hasan Arsenov încuviință din cap. Era un bărbat vioi şi energic, 
cu zece ani mai tânăr decât Murat. Fost campion de biatlon, avea 
umerii lați şi şoldurile înguste ale unui atlet înnăscut. Atunci când 
Murat devenise liderul rebelilor, a fost lângă el. Acum îi arăta lui 
Murat mina cenuşie a unei clădiri de pe partea dreaptă a 
convoiului. 

— Înainte de războaie, spuse el cu o intonaţie gravă, când 
Groznîi încă mai era un important centru de rafinare a petrolului, 
tatăl meu lucra aici, la Institutul Petrolului. Acum, în loc de 
profituri de la puțurile noastre, primim fulgere care ne poluează 
aerul şi apa. 

Cei doi rebeli fură reduşi la tăcere de înşiruirea de clădiri 
bombardate pe lângă care treceau, de străzile goale, cu excepția 
hoiturilor de animale sau de oameni. După câteva minute, se 
întoarseră unul către celălalt, cu durerea suferinței poporului lor 
în ochi. Murat deschise gura să vorbească, dar îngheţă la sunetul 
inconfundabil al gloanţelor care se izbeau de vehicul. Îi luă doar o 
secundă să-şi dea seama că vehiculul era lovit de arme mici, prea 
slabe pentru a penetra blindajul masiv al transportorului. Arsenov, 
mereu vigilent, se întinse după radio. 

— Voi ordona gărzilor din vehiculele din față şi din spate să 
riposteze cu foc. 

— Nu, Hasan, clătină din cap Murat. Suntem camuflați în 
uniforme militare ruseşti, călătorim cu transportoare de personal 
de-ale lor. Oricine trage în noi e mai degrabă aliat decât inamic. 
Trebuie să fim siguri înainte să ne pătăm mâinile cu sânge 
nevinovat. 

Luă stația din mâna lui Arsenov şi ordonă convoiului să se 
oprească. 

— Locotenent  Gochiyayev, spuse în stație, organizează-ţi 
oamenii în formație de recunoaştere. Vreau să aflu cine trage în 
noi, dar nu-i vreau morți. 

În vehiculul din față, Gochiyayev îşi adună oamenii şi le ordonă 
să se răspândească sub acoperirea convoiului blindat. Îi urmă pe 
strada acoperită de bolovani, strângând din umeri de frig. Folosind 

semnale precise cu mâna, îşi îndemnă oamenii să se apropie din 
dreapta şi din stânga de locul de unde veniseră focurile de armă. 

Oamenii lui erau bine antrenați; se mişcau cu uşurinţă şi în 
tăcere de la o grămadă de pietre la un morman de bare de fier 
contorsionate, pentru a fi o ţintă cât mai mică. Totuşi, nu se mai 
auziră împuşcături. Ultima etapă de alergare o parcurseră toți în 
acelaşi timp, printr-o mişcare de dublă învăluire care avea ca scop 
prinderea în capcană a inamicului şi zdrobirea lui într-un foc 
încrucişat ucigător. 

În vehiculul central, Hasan Arsenov nu scăpa din ochi locul 
spre care Gochiyayev îşi îndreptase trupele şi aştepta zgomotul de 
arme care nu se mai produse. În locul lor, apărură la distanță 
capul şi umerii locotenentului. Cu fața spre vehiculul din centru, 
el îşi mişcă brațul înainte şi înapoi într-o arcuire, semnalizând că 
zona fusese asigurată. La acest semn, Khalid Murat îl ocoli pe 
Arsenov, cobori din transportorul de personal şi porni fără nici o 
ezitare spre oamenii lui printre ruinele înghețate. 

— Khalid Murat! strigă Arsenov alarmat, alergând după şeful 
său. 

Vădit netulburat. Murat se îndrepta spre un zid scund de 
dărâmături, locul de unde începuseră focurile de armă. Aruncă o 
privire mormanelor de gunoi; pe unul dintre ele era un cadavru ca 
de ceară, cu pielea albă, care cu ceva timp în urmă fusese 
dezbrăcat de haine. Chiar şi de la distanță, duhoarea putreziciunii 
îl lovi ca o secure. Arsenov îl prinse din urmă şi scoase arma. 

Când Murat ajunse lângă zid, oamenii lui erau în ambele părți, 
cu armele pregătite. Cerul mohorât şi metalic se întunecă şi mai 
mult şi începu să ningă. Un praf uşor acoperi repede cizmele lui 
Murat şi se aşeză ca o pânză în barba sa încâlcită. 

— Locotenent Gochiyayev, i-ai găsit pe atacatori? 

— Da, domnule. 

— Allah m-a călăuzit în toate; mă călăuzeşte şi acum. Să-i 
vedem. 

— E numai unul, răspunse Gochiyayev. 

— Unul? urlă Arsenov. Cine? Ştia că suntem ceceni? 

— Sunteţi ceceni? se auzi o voce subțire. De după perete se ivi, 
cu fața palidă, un băiat care nu părea să aibă mai mult de zece 
ani. Purta o căciulă murdară de lână, un pulover jerpelit peste 
câteva cămăşi subțiri din stofa cadrilată, pantaloni pătați şi o 
pereche de cizme de cauciuc crăpate, prea mari pentru picioarele 
lui, pe care le luase probabil de la un mort. Deşi doar un copil, 

avea ochii unui adult; priveau totul cu un amestec de spaimă şi 
neîncredere. Stătea acolo, protejând scheletul unei rachete ruseşti 
neexplodate, pe care o furase pentru bani de pâine, cel mai 
probabil singurul lucru care-i separa familia de moartea prin 
înfometare. Avea o armă în mâna stângă; cea dreaptă i se termina 
la încheietură. Murat privi imediat în altă parte, dar Arsenov 
continuă să îl fixeze. 

— O mină de teren, spuse băiatul cu un prozaism care-ţi rupea 
inima. Lăsată de gunoaiele ruseşti. 

— Allah fie lăudat! Ce  soldățel mic! exclamă Murat, 
îndreptându-şi zâmbetul ameţitor şi dezarmant spre băiat. Era 
zâmbetul care atrăsese poporul spre el asemenea unui magnet. 
Vino, vino! îl chemă cu un gest, apoi ridică palmele goale. Aşa cum 
vezi, suntem ceceni, ca şi tine. 

— Dacă sunteți ca mine, zise băiatul, de ce mergeţi cu maşini 
blindate ruseşti? 

— Ce mod mai bun să te ascunzi de lupul rus, ei? Murat privi 
saşiu şi râse când văzu că băiatul purta un Gyurza. Tu ai o armă a 
forțelor speciale ruseşti. Asemenea vitejie trebuie răsplătită, nu? 

Murat îngenunche lângă băiat şi îl întrebă cum îl cheamă. După 
ce băiatul îi răspunse, continuă: 

— Aznor, ştii cine sunt eu? Sunt Khalid Murat şi, la fel ca şi 
tine, vreau să scap de jugul rusesc. Împreună putem face asta, da? 

— Nu am vrut să trag în fraţii ceceni, declară Aznor. Cu brațul 
mutilat, arătă înspre convoi. Credeam că e o zachistka. Se referea 
la monstruoasele operaţiuni de curățare săvârşite de soldații ruşi 
care căutau suspecți rebeli. Mai mult de doisprezece mii de ceceni 
fuseseră ucişi în timpul zachistkelor, două mii dispăruseră pur şi 
simplu, nenumărați alții fuseseră răniți, torturați, mutilați, iar 
femeile violate. Ruşii mi-au ucis tatăl, unchii. Dacă erați ruşi, vă 
omoram pe toți. Pe față îi trecu un spasm de furie şi de frustrare. 

— Te cred, spuse Murat solemn. Scoase câteva bancnote din 
buzunar. Băiatul trebui să-şi pună arma la cingătoare pentru a le 
lua cu mâna care îi rămăsese. Aplecându-se spre el, Murat îi spuse 
în şoaptă: Acum ascultă-mă - îți voi spune de unde să îți mai 
cumperi muniție pentru Gyurza, ca să fii pregătit când are loc 
următoarea zachistka. 

— Mulţumesc. Faţa lui Aznor se deschise într-un zâmbet. 

Khalid Murat îi şopti câteva cuvinte, apoi se dădu înapoi şi 
ciufuli părul băiatului. 

— Allah fie cu tine, soldățelule, în tot ce faci. 

Liderul cecen şi secundul său îl priviră pe băiat cățărându-se 
înapoi printre ruine, cu bucăți dintr-o rachetă rusească 
neexplodată sub braț. Apoi se întoarseră la transportor. Cu un 
mârâit de dezgust, Hasan trânti uşa blindată izolându-se de lumea 
exterioară, lumea lui Aznor. 

— Nu te deranjează să trimiți un copil la moarte? 

Murat abia dacă îl privi. Zăpada din barbă i se topise în picături 
tremurânde, făcându-l să pară în ochii lui Arsenov mai mult un 
imam decât un comandant militar. 

— l-am dat acestui copil — care trebuie să-şi hrănească, îmbrace 
şi, mai cu seamă, să-şi protejeze restul familiei de parcă ar fi adult 
- i-am dat speranță, un obiectiv concret. Pe scurt, i-am dat un 
motiv să trăiască. 

Amărăciunea îl făcuse pe Arsenov să arate cenuşiu şi palid la 
față; ochii lui aveau o privire otrăvitoare. 

— Gloanţele ruseşti o să-l facă praf. 

— Asta crezi tu cu adevărat, Hasan? Că Aznor e prost sau, mai 
rău, neglijent? 

— Nu e decât un copil. 

— Când sămânţa e plantată, vlăstarele vor răsări chiar şi din cel 
mai neprimitor pământ. Întotdeauna a fost aşa, Hasan. Credinţa şi 
curajul unui om cresc şi se răspândesc inevitabil şi curând acel 
om se transformă în zece, douăzeci, o sută, o mie! 

— Şi în tot timpul ăsta oamenii noştri sunt ucişi, violaţi, bătuți, 
înfometați şi ţinuţi în ţarc ca vitele. Nu e destul, Khalid. Nici pe 
departe! 

— Nerăbdarea tinereții nu te-a părăsit, Hasan, zise el şi-l apucă 
de umărul celălalt. Ei, nu ar trebui să fiu surprins, nu? 

Arsenov, înțelegând mila din ochii lui Murat, îşi încleştă fălcile 
şi-şi întoarse fața. Rafalele de zăpadă creau diavoli ai vântului de-a 
lungul străzii, rotindu-se ca dervişii ceceni în transă extatică. 
Murat luă acest lucru ca pe un indiciu al semnificației a ceea ce 
tocmai făcuse, a ceea ce era pe cale să spună. 

— Să crezi, spuse el pe un ton dur, sacramental, în Allah şi în 
acel băiat curajos. 

Zece minute mai târziu, convoiul oprea în fața Spitalului 
Numărul Nouă. Arsenov îşi privi ceasul de la mână. 

— E aproape timpul, spuse el. Amândoi călătoreau cu acelaşi 
vehicul, contrar precauțţiilor de securitate standard, datorită 
importanței apelului pe care erau pe cale să îl primească. 

Murat se aplecă, apăsă un buton şi bariera de izolare fonică se 

ridică la loc, separându-i de şofer şi de cei patru bodyguarzi care 
stăteau în față. Bine antrenați, ei priveau drept înainte prin 
parbrizul blindat. 

— Spune-mi, Khalid, pentru că e momentul adevărului, ce 
rezerve ai? 

Murat ridică din sprâncenele zbârlite, mimând o neînțelegere pe 
care Arsenov o crezu aproape transparentă. 

— Rezerve? 

— Tu nu vrei ce e al nostru de drept, Khalid, ce spune Allah că 
ar trebui să avem? 

— Îţi curge sânge fierbinte în vene, prietene. Ştiu asta prea bine. 
Am luptat alături de multe ori — am ucis împreună şi ne datorăm 
chiar viețile, nu? Acum, ascultă-mă. Eu sângerez pentru poporul 
nostru. Suferința lor mă umple de o furie pe care abia o pot 
controla. Ştii asta mai bine, poate, decât oricine. Dar istoria ne 
învaţă că ar trebui să ne temem de ceea ce ne dorim cel mai mult. 
Consecințele a ceea ce se propune... 

— Ceea ce am plănuit! 

— Da, am plănuit, spuse Khalid Murat. Dar consecinţele trebuie 
luate în calcul. 

— Precauţie, spuse Arsenov cu amărăciune. Întotdeauna 
precauție. 

— Prietene. Khalid Murat zâmbi apucându-l de umăr. Nu vreau 
să fiu înşelat. Inamicul luat pe nepregătite este cel mai uşor de 
distrus. Trebuie să înveți să faci o virtute din răbdare. 

— Răbdare! scuipă Arsenov. Băiatului de acolo nu i-ai spus să 
aibă răbdare. I-ai dat bani, i-ai spus de unde să ia muniții. L-ai 
pornit împotriva ruşilor. Fiecare zi de întârziere a noastră e o altă 
zi în care băiatul ăla şi alte mii ca el riscă să fie ucişi. Alegerea 
noastră de aici va decide chiar viitorul Ceceniei. 

Murat îşi apăsă degetele pe ochi, frecând cu o mişcare circulară. 

— Sunt şi alte căi, Hasan. Întotdeauna sunt alte căi. Poate ar 
trebui să ne gândim... 

— Nu avem timp. Anunţul a fost făcut, data este stabilită. Şeicul 
are dreptate. 

— Şeicul, da. Khalid Murat clătină din cap. Întotdeauna Şeicul. 

În acel moment, se auzi sunând telefonul din maşină. Khalid 
Murat îşi privi tovarăşul de încredere şi apăsă cu calm pe 
microfon. 

— Da, Şeicule, spuse el cu deferenţă. Eu şi Hasan suntem aici. 
Aşteptăm instrucțiunile tale. 

Mult deasupra străzii pe care staționa convoiul, o siluetă stătea 
ghemuită pe un acoperiş plat, cu umerii deasupra parapetului 
scund. Lângă parapet era aşezată o puşcă cu lunetă finlandeză 
Sako TRG-41, una dintre multele pe care le modificase cu mâna 
lui. Patul ei din aluminiu şi poliuretan o făcea pe cât de uşoară, pe 
atât de mortal de precisă. Individul purta uniforma de camuflaj a 
armatei ruse, care nu părea nelalocul ei dată fiind castitatea 
asiatică a trăsăturilor lui fine. Peste uniformă purta un 
echipament uşor din Kevlar de care atârna un laț de metal. În 
palma dreaptă avea o mică cutie neagră, nu mai mare decât un 
pachet de țigări. Era un dispozitiv wireless cu două butoane. Era 
dominat de o linişte, un fel de aură care îi intimida pe majoritatea 
oamenilor. Era ca şi cum ar fi înțeles tăcerea, ar fi putut să o 
adune în jurul lui, să o manipuleze, să o declanşeze ca pe o armă. 

Lumea întreagă creştea în ochii lui negri, iar strada, clădirile pe 
care le privea acum nu erau decât o scenă. Numără soldații ceceni, 
pe măsură ce aceştia ieşeau din vehiculele de pază. Erau 
optsprezece: şoferii erau încă la volan şi în vehiculul central se 
aflau încă gărzile şi cei doi şefi. 

În timp ce rebelii intrau pe uşa principală a spitalului pentru a 
asigura perimetrul, el apăsă pe butonul de sus al telecomenzii şi 
declanşă încărcăturile de C4, prăbuşind intrarea spitalului. Şocul 
zgudui strada, clătinând vehiculele grele pe amortizoarele enorme. 
Rebelii prinşi direct în explozie fură fie făcuți bucăţi, fie prinşi sub 
dărâmături, dar el ştia că măcar câţiva dintre rebeli s-ar fi putut 
să fie destul de departe în interiorul holului spitalului pentru a fi 
supraviețuit, o posibilitate pe care o luase în calcul în planul său. 

Când sunetul primei explozii nu se stinsese şi praful încă mai 
plutea în aer, silueta privi la dispozitivul pe care-l avea în mână şi 
apăsă butonul de jos. Strada din fața şi din spatele convoiului sări 
în aer într-o explozie asurzitoare, distrugând asfaltul. 

Acum, exact în momentul în care bărbaţii de jos încercau să 
facă față măcelului pe care îl provocase printre ei, asasinul ridică 
puşca Sako, mişcându-se cu o precizie metodică, fără grabă. 
Carabina era încărcată cu gloanțe speciale fără fragmentare, de cel 
mai mic calibru pe care îl suporta arma. Prin telemetrul cu 
infraroşu, văzu trei rebeli care reuşiseră să scape de explozii doar 
cu răni uşoare. Alergau spre vehiculul din mijloc, urlând la 
ocupanți să iasă înainte ca acesta să fie distrus de o altă explozie, 
îi privi deschizând uşile din dreapta, lăsându-i să iasă pe Arsenov 

şi pe un bodyguard. Astfel, în maşină mai rămăsese şoferul cu trei 
bodyguarzi şi cu Khalid Murat. Silueta ţinti capul lui Arsenov, în 
timp ce acesta se întorcea. Prin cătare văzu expresia de comandă 
de pe fața lui. Apoi mişcă țeava lent, cu pricepere, de data asta 
țintind coapsa cecenului. Silueta trase o dată şi Arsenov îşi apucă 
piciorul stâng, prăbuşindu-se şi urlând. Unul dintre bodyguarzi 
alergă spre el, târându-l la adăpost. Ceilalți doi, dându-şi repede 
seama de unde venise împuşcătura, traversară în fugă strada, 
intrând în clădirea de pe acoperişul căreia se trăsese. 

Când apărură alți trei rebeli, ieşind în fugă dintr-o laterală a 
spitalului, asasinul îşi cobori arma. Acum privea cum vehiculul în 
care se afla Khalid Murat zvâcnea în marşarier. În spate şi sub el, 
auzea rebelii gonind în sus pe scările ce duceau la trapa 
acoperişului, încă fără grabă, îşi potrivi ţinte din titan şi corindon! 
la cizme. Apoi ridică un arc din material compozit şi înfipse o 
săgeată cu un fir într-un stâlp de iluminat aflat chiar în spatele 
vehiculului din mijloc, trăgând de fir să se asigure că este bine 
întins. Auzi voci care strigau. Rebelii ajunseseră la etajul de sub el. 

Acum vehiculul se afla cu fața spre el, şoferul încercând să 
ocolească bucăţile uriaşe de beton, granit şi macadam care 
erupseseră în explozie. Asasinul vedea scânteierea blândă a celor 
două panouri de sticlă din care era făcut parbrizul. Era singura 
problemă pe care ruşii încă mai trebuiau să o rezolve: Blindarea 
sticlei făcea ca panourile să fie atât de grele, încât erau necesare 
două pentru parbriz. Singurul punct vulnerabil al transportorului 
de personal era fâşia de metal dintre panouri. 

Scoase lațul de metal ataşat la echipament şi se prinse de firul 
întins. În spate, îi auzi pe rebeli năvălind pe uşă, intrând pe 
acoperiş la treizeci de metri de el. Văzându-l pe asasin, se răsuciră 
şi începură să tragă alergând, declanşând o sârmă capcană. 
Imediat, fură înghițiți de o detunătură groaznică a ultimului 
pachet de C4 pe care asasinul îl plantase cu o noapte înainte. 

Fără să se întoarcă să vadă carnagiul din spatele lui, asasinul 
încercă firul şi apoi se lansă de pe acoperiş. Alunecă în jos pe linie, 
ridicând picioarele astfel încât ţintele să fie îndreptate spre 
separatorul parbrizului. Acum, totul depindea de viteza şi unghiul 
cu care avea să lovească separatorul dintre panourile blindate ale 
parbrizului. Dacă greşea doar cu o fracțiune, separatorul avea să 


1 Mineral clasat ca duritate pe locul doi după diamant, pe scena Mohs 
(n. red.). 

reziste şi avea mari şanse să-şi rupă piciorul. 

Forța impactului îi urcă în picioare, zdruncinându-i coloana 
vertebrală în momentul în care ţintele de titan şi corindon de pe 
cizme sfărâmară separatorul ca pe o cutie de tinichea, panourile de 
sticlă prăbuşindu-se înăuntru fără suport. Căzu prin parbriz în 
interiorul vehiculului, luând cu el mare parte din sticlă. O bucată 
îl lovi pe şofer în gât, pe jumătate retezându-i capul. Asasinul se 
răsuci spre stânga. Bodyguardul! De pe locul din față era plin de 
sângele şoferului. Tocmai se întindea după armă, când asasinul îi 
prinse capul între mâinile sale puternice şi îi rupse gâtul înainte de 
a apuca măcar să tragă un foc. 

Ceilalți doi bodyguarzi de pe strapontina din spatele şoferului 
traseră cu furie în asasin, care-l împinse pe bodyguardul cu gâtul 
rupt astfel încât corpul lui să absoarbă împuşcăturile. Din spatele 
acestei protecții improvizate, trase cu arma bodyguardului, precis, 
câte un glonț în fruntea fiecărui bărbat. 

Rămânea numai Khalid Murat. Liderul cecen, cu fața toată o 
mască de ură, deschisese uşa cu o lovitură de picior şi îşi striga 
oamenii. Asasinul se aruncă asupra lui Murat, zguduindu-l pe 
bărbatul uriaş de parcă ar fi fost un şobolan de apă; fălcile lui 
Murat se repeziră spre el, aproape smulgându-i o ureche. Cu calm, 
metodic, aproape cu bucurie, îl apucă pe Murat de gât şi, privindu- 
l în ochi, îşi înfipse degetul mare în cartilajul cricoid din laringele 
inferior al liderului cecen. Gâtul lui Murat fu imediat inundat de 
sânge, înecându-l, secându-l de putere. Braţele lui se zbăteau, 
lovind cu mâinile în fața şi capul asasinului, fără efect însă. Murat 
se îneca în propriul sânge. Plămânii i se umplură şi respirația îi 
deveni hârşâită, groasă. Vomită sânge şi ochii i se rostogoliră în 
orbite. 

Lăsând să cadă corpul acum moale, asasinul trecu înapoi pe 
locul din față, aruncând pe uşă cadavrul şoferului. Băgă vehiculul 
în viteză şi apăsă pe acceleraţie înainte ca rebelii rămaşi să poată 
reacționa. Vehiculul zvâcni înainte ca un cal de curse din poartă, 
se repezi peste dărâmături şi pietriş, apoi se făcu nevăzut, 
plonjând în groapa pe care explozibilii o săpaseră în stradă. 

Sub pământ, asasinul dădu înapoi, gonind prin spaţiul strâmt 
al unei scurgeri lărgite de ruşi, care intenționaseră să o folosească 
pentru asalturi clandestine asupra punctelor de rezistență ale 
rebelilor. Aripile de metal care se frecau din când în când de pereţii 
încovoiați din beton scoteau scântei. Dar, cu toate acestea, era în 
siguranță. Planul lui se încheiase aşa cum începuse: cu o precizie 

de ceasornic. 


După miezul nopţii, norii nocivi se risipiră, dezvăluind în sfârşit 
luna. Atmosfera împovărată de dărâmături îi dădea o strălucire 
roşiatică, lumina ei scânteietoare fiind din când în când întreruptă 
de focurile încă arzânde. 

Doi bărbaţi stăteau în mijlocul unui pod de oțel. Sub ei, 
rămăşiţele carbonizate ale unui război fără sfârşit se reflectau în 
luciul apei murdare. 

— S-a făcut, spuse primul bărbat. Khalid Murat a fost ucis într- 
un mod care va provoca maximum de impact. 

— Nu mă aştept la mai puţin, Khan, spuse al doilea bărbat. Îţi 
datorezi reputația neştirbită sarcinilor pe care ţi le-am încredințat 
eu. Era mai înalt decât asasinul cu zece centimetri, cu umerii largi, 
cu picioare lungi. Singurul lucru care-i deteriora imaginea era 
pielea cu aspect ciudat şi complet lipsită de păr de pe partea 
stângă a feţei şi gâtului. Avea charisma unui lider înnăscut, un om 
cu care nu era bine să te joci. În mod clar era la el acasă în marile 
săli ale puterii, în forumurile publice sau pe aleile ascunse. 

Khan încă se mai încălzea la expresia din ochii lui Murat în timp 
ce acesta murea. Ultima privire era diferită la fiecare om. Khan 
învățase că nu exista o trăsătură comună, pentru că viața fiecărui 
om era unică şi, deşi toți oamenii păcătuiau, degradarea provocată 
de acele păcate diferea de la unul la altul, asemenea structurii 
unui fulg de nea care nu se repetă niciodată. La Murat, ce fusese? 
Nu frică. Uimire, da, furie, cu siguranță, dar ceva în plus, mai 
adânc - supărare pentru că lăsa neterminată munca de o viață. 
Analiza ultimei priviri era întotdeauna incompletă, se gândea 
Khan. Voia să ştie dacă era şi trădare acolo. Ştiuse Murat cine 
ordonase asasinatul? 

Îl privi pe Stepan Spalko, care ţinea în mână un plic plin cu 
bani. 

— Onorariul tău, spuse Spalko. Plus un bonus. 

— Bonus? Subiectul banilor îl aduse pe Khan complet la 
realitatea imediată. Nu s-a spus nimic despre un bonus. 

Spalko ridică din umeri. Lumina roşcată a lunii îi tăcea obrazul 
şi gâtul să strălucească la fel ca o pată de sânge. 

— Khalid Murat a fost a douăzeci şi cincea ta misiune. 
Numeşte-l cadou de aniversare, dacă vrei. 

— Sunteţi foarte generos, domnule Spalko. Khan ascunse plicul 
fără să se uite înăuntru. Dacă ar fi făcut altfel, ar fi dat dovadă de 

proastă creştere. 

— Te-am rugat să îmi spui Stepan. Eu îți spun Khan. 

— E altceva. 

— Cum aşa? 

Khan stătea complet nemişcat, simțind cum îl învăluia tăcerea. 
Se aduna în el, făcându-l să pară mai înalt, mai solid. 

— Nu trebuie să-ţi dau socoteală dumitale, domnule Spalko. 

— Hai, hai, spuse Spalko cu un gest împăciuitor. Nu suntem 
deloc străini. Avem secrete de cea mai intimă natură. 

Tăcerea creştea. Undeva, la periferia Grozniiului, o explozie 
lumină noaptea, iar zgomotul focurilor de arme de calibru mic 
ajunse la ei ca un foc de artificii pentru copii. 

La distanță, Khan vorbi. 

— În junglă am învăţat două lecţii mortale. Prima a fost să am 
încredere numai şi numai în mine. A doua a fost să observ cele mai 
mici detalii ale civilizației, pentru că a-ți şti locul în lume e 
singurul lucru care stă între tine şi anarhia junglei. 

Spalko îl privi mult timp. Strălucirea spasmodică a luptei se 
putea citi în ochii lui Khan, dându-i un aspect sălbatic. Spalko şi-l 
imagină singur în junglă, pradă tuturor lipsurilor şi pradă lăcomiei 
şi dorinței turbate de sânge. Jungla din Asia de Sud-Est era o 
lume în sine. O zonă barbară, infectă, cu propriile ei legi ciudate. 
Faptul că acest Khan nu numai că supravieţui se acolo, dar se 
împlinise, era, cel puțin în mintea lui Spalko, misterul esenţial 
care îl înconjura. 

— Mi-ar plăcea să cred că relația dintre noi este mai mult decât 
una dintre un om de afaceri şi client. 

Khan clătină din cap. 

— Moartea are un miros deosebit. Îl simt la tine. 

— Şi eu la tine. Un zâmbet furiş străbătu chipul lui Spalko. Deci 
eşti de acord, există ceva special între noi doi. 

— Suntem oamenii secretelor, zise Khan, nu-i aşa? 

— O venerare a morții; înțelegem puterea ei. Spalko încuviință 
din cap. Am ceea ce ai cerut. Îi întinse un dosar negru. 

Khan privi în ochii lui Spalko timp de o secundă. Natura lui 
pătrunzătoare prinsese un anumit ton de condescendență pe care 
îl găsea de neiertat. Aşa cum învățase să facă cu mult timp în 
urmă, zâmbi în fața jignirii, ascunzându-şi furia sub o mască 
impenetrabilă. O altă lecţie pe care o învățase în junglă: a acționa 
pe moment, sub imboldul furiei, ducea adesea la o greşeală ce nu 
mai putea fi reparată; a aştepta cu răbdare să se potolească furia 

era locul în care se năştea orice răzbunare încununată de succes. 
Luând dosarul, îşi făcu de lucru deschizându-l. Înăuntru găsi o 
singură foaie subţire cu trei paragrafe dactilografiate mărunt şi o 
fotografie cu fața frumoasă a unui bărbat. Sub fotografie era un 
nume: David Webb. 

— Asta-i tot? 

— Selectate din multe surse. Toate informaţiile pe care le poate 
avea cineva despre el. Spalko vorbea aşa de calm, încât Khan fu 
sigur că repetase replica înainte. 

— Dar el e omul. 

Spalko încuviință din cap. 

— Nu încape nici o îndoială? 

— Absolut nici una. 

Judecând după strălucirea crescândă, lupta se intensificase. Se 
auzeau mortiere, aducându-şi ploaia lor de foc. Deasupra lor, luna 
părea de un roşu mai aprins. 

Khan miji ochii şi mâna lui dreaptă se strânse încet într-un 
pumn încleştat de ură. 

— Nu am găsit niciodată vreo urmă a lui. Aş fi crezut că e mort. 

— Într-un fel, spuse Spalko, este. 

Îl privea pe Khan traversând podul. Scoase o ţigară şi o aprinse, 
trăgând fumul adânc în plămâni, expirând încet. Când Khan nu se 
mai văzu, Spalko scoase un telefon mobil şi formă un număr 
internațional. Răspunse o voce, iar Spalko spuse: 

— Are dosarul. Totul e pregătit? 

— Da, domnule. 

— Bun. La miezul nopţii, ora voastră locală, începeți 
operațiunea. 

PARTEA ÎNTÂI 


1 


David Webb, profesor de lingvistică la Georgetown University, 
era îngropat într-un teanc de lucrări de semestru necorectate. Se 
grăbea pe coridoarele laterale mucegăite ale uriaşei Healy Hall, 
îndreptându-se spre biroul şefului catedrei, Theodore Barton şi era 
în întârziere, motiv pentru care alesese această scurtătură pe care 
o descoperise de mult, folosind treceri înguste şi slab luminate pe 
care puțini studenți le cunoşteau sau voiau să le folosească. 

Viața lui cunoştea un flux şi un reflux blânde, în strânsă 
legătură cu obiceiurile universității. Anul lui se definea în termenii 
semestrelor de la Georgetown. Iarna aspră cu care începeau lăsa 
cu greu locul unei primăveri trecătoare şi se sfârşeau cu căldura şi 
umiditatea ultimei săptămâni a celui de-al doilea semestru. O 
parte din el lupta împotriva liniştii, acea parte care se gândea la 
fosta lui viață în serviciul secret al guvernului S.U.A., partea care îl 
păstra prieten cu fostul lui intermediar, Alexander Conklin. 

Era gata să treacă de un colț, când auzi nişte voci dure şi răstite 
şi un râs în bătaie de joc şi văzu umbre prevestitoare de rău 
jucând pe perete. 

— Nenorocitule, o să-ți scoatem limba din gât! 

Bourne lăsă să-i cadă teancul de lucrări din mână şi ocoli colțul 
în fugă. În acest timp, văzu trei tineri de culoare, cu haine până la 
glezne, adunaţi într-un semicerc amenințător în jurul unui asiatic, 
prins în capcană lângă perete. Aveau un fel de a sta în picioare, cu 
genunchii uşor îndoiți, cu membrele superioare depărtate şi 
legănându-se uşor, ceea ce făcea ca întregul lor trup să semene cu 
nişte arme primitive şi urâte, armate şi gata să tragă. De la început 
îşi dădu seama că prada lor era Rongsey Siv, unul dintre studenții 
lui preferați. 

— Nenorocitule, mârâi unul dintre ei, cu o expresie duşmănoasă 
pe fața plină de dispreț, noi venim aici şi adunăm bunurile ca să le 
comercializăm apoi ca bling-bling?. 


2 Expresie argotică din cultura hip-hop care se referă la accesoriile 

— Niciodată nu ai destul bling-bling, zise altul cu un vultur 
tatuat pe obraz. Îşi răsuci un inel pătrat şi uriaş de aur, unul 
dintre multele pe care le purta pe degete. Ori nu ştii ce e bling- 
bling, gălbejitule? 

— Da, gălbejitule, spuse cel încordat, holbând ochii. Nu arăţi de 
parcă ai şti ceva. 

— Vrea să ne oprească, zise cel cu obrazul tatuat, aplecându-se 
spre Rongsey. Da, fraiere, ce o să faci, o să ne omori în kung- 
fuckin-fu? 

Râseră hârâit, făcând gesturi teatrale spre Rongsey care se lipea 
şi mai mult de perete pe măsură ce ei se apropiau. 

Al treilea negru musculos, masiv, scoase o bâtă de baseball din 
faldurile ample ale hainei sale lungi. 

— Mda. Ridică mâinile, fraiere! O să-ți spargem articulațiile ca 
lumea, declară el, lovindu-şi palma cu bâta. Vrei toate odată sau 
pe rând? 

— Yo, strigă cel încordat, nu poa’ să aleagă. Scoase propria bâtă 
de baseball şi se apropie amenințător de Rongsey. 

În timp ce băiatul supărat îşi pregătea bâta, Webb ajunse la ei. 
Se apropiase pe nesimţite. Iar ei erau aşa de concentrați cu privire 
la răul pe care urmau să îl facă, încât nu-şi dădură seama că e 
acolo până când ajunse în dreptul lor. 

Apucă în mână bâta băiatului, în timp ce aceasta se îndrepta 
spre capul lui Rongsey. Obrazul tatuat, la dreapta lui Webb, înjură 
groaznic, îşi şi porni pumnul, cu încheieturile lucind de inele 
ascuțite, spre coastele lui Webb. 

În acea secundă, din locul întunecat şi ascuns al minţii lui 
Webb, individul Bourne preluă controlul asupra situaţiei. Webb 
devie cu bicepsul lovitura din partea băiatului cu obrazul tatuat, 
făcu un pas înainte şi izbi cu cotul în sternul acestuia, care căzu, 
cu mâinile la piept. 

Al treilea golan, mai mare decât ceilalți doi, înjură şi, aruncând 
bâta, scoase un briceag. Ţinti spre Webb care intră în raza de atac 
şi aplică o lovitură scurtă şi precisă în dreptul încheieturii 
atacatorului. Briceagul căzu pe podea, rostogolindu-se. Webb îşi 
trecu piciorul stâng pe sub glezna celuilalt şi-l ridică. Golanul căzu 
pe spate, se întoarse şi fugi târându-se. 

Bourne smulse bâta de baseball din mâna golanului încordat. 


strălucitoare pe care trebuie să le poarte cineva ca semn al personalității 
sale (n. red.). 

— Five, mormăi golanul. Pupilele îi erau dilatate, nu se putea 
concentra din cauza vreunui drog pe care îl luase. Scoase o armă — 
una ieftină — şi o îndreptă spre Webb. 

Cu o precizie mortală, Webb răsuci bâta, izbindu-l pe golan între 
ochi. Acesta se împletici înapoi, urlând şi arma îi zbură din mână. 

Alertați de zgomotul luptei, doi agenți de pază ai campusului 
apărură în fugă de după colț. Trecură pe lângă Webb. Alergând 
după atacatorii care fugeau fără să se uite înapoi, doi dintre ei 
ajutându-l pe cel rănit. Aceştia se năpustiră pe uşa din spate a 
clădirii, afară, în soarele strălucitor al după-amiezii, urmăriți 
îndeaproape de agenți. 

În ciuda intervenţiei paznicilor, Webb simțea în tot corpul 
dorința lui Bourne de a-i urmări pe nenorociți. Cât de repede se 
trezise din somnul lui letargic, cât de uşor preluase controlul 
asupra lui! Se întâmpla pentru că îşi dorea asta? Webb respiră 
adânc, îşi recăpătă oarecum autocontrolul şi se întoarse către 
Rongsey Siv. 

— Domnule profesor Webb! Rongsey încerca să-şi dreagă vocea. 
Nu ştiu... Părea complet depăşit. Ochii lui mari şi negri erau 
holbaţi în spatele lentilelor de la ochelari. Expresia lui era, ca de 
obicei, impasibilă, dar în ochii aceia Webb vedea toată frica din 
lume. 

— E în regulă acum. Webb îl luă pe Rongsey pe după umeri. Ca 
întotdeauna, prin reținerea lui profesorală, se simțea afecțiunea 
pentru refugiatul cambodgian. Nu se putea abține. Rongsey 
trecuse prin necazuri mari — pierzându-şi aproape toată familia în 
război. Rongsey şi Webb fuseseră în aceeaşi junglă din Asia de 
Sud-Est şi, oricât ar fi încercat, Webb nu se putea desprinde 
complet din hățişul acelei lumi încinse şi umede. Asemenea unei 
febre recurente, aceasta nu-l părăsea niciodată cu adevărat. Simți 
un fior de recunoaştere, ca un vis în stare de trezie. 

— Loak soksapbaee chea tay? Cum te simți? spuse el în 
khmeră. 

— Mă simt bine, domnule profesor, răspunse Rongsey în aceeaşi 
limbă. Dar nu... adică, cum ați...? 

— Ce-ar fi să ieşim? sugeră Webb. Acum chiar întârziase la 
şedinţa lui Barton, dar puţin îi păsa. Culese de pe jos briceagul şi 
arma. În timp ce verifica mecanismul de tragere, piedica se rupse. 
Aruncă la un coş de gunoi arma nefolositoare, dar păstră 
briceagul. 

După colț, Rongsey îl ajută cu lucrările de semestru împrăştiate 

pe jos. Apoi străbătură în tăcere coridoarele ce deveneau tot mai 
aglomerate pe măsură ce se apropiau de partea din față a clădirii. 
Webb recunoştea natura specială a acestei tăceri, greutatea densă 
a timpului ce revine la normal după un incident violent trăit 
împreună. Era ceva din război, o consecință a junglei; ciudat şi 
neliniştitor, să se întâmple în acest campus metropolitan care 
fremăta de viață. 

leşind de pe coridor, se alăturară şuvoiului de studenţi care 
intrau pe uşile din față de la Healy Hall. Chiar acolo, în centrul 
podelei, lucea stema venerată a Georgetown University. Marea 
majoritate a studenţilor o ocoleau, pentru că o legendă a 
universității susținea că dacă păşeai pe ea, nu vei absolvi 
niciodată. Rongsey era unul dintre studenții care acordau o mare 
venerație stemei, dar Webb călcă peste ea fără nici un fel de 
nelinişte. 

Afară, se pomeniră în lumina orbitoare a soarelui de primăvară, 
având în față copacii şi Old Quadrangle, respirând aerul cu 
mireasma lui de muguri înfloriți. În spatele lor se ridica silueta 
estompată a Healy Hall cu fațada ei impozantă de cărămidă roşie, 
în stil georgian, cu ferestrele cu lucarne de secol nouăsprezece, cu 
acoperişul plat şi turnul cu ceas de şaizeci de metri din centru. 

Cambodgianul se întoarse spre Webb: 

— Mulţumesc, domnule profesor. Dacă nu veneați... 

— Rongsey, spuse Webb blând, vrei să vorbim despre asta? 

Ochii studentului erau negri, impenetrabili. 

— Ce e de spus? 

— Cred că asta depinde de tine. 

— O să fie bine, domnule profesor, ridică el din umeri. Nu e 
prima dată când sunt înjurat. 

Webb îl privi pe Rongsey o clipă şi, brusc, îl cuprinse o emoție 
care îl făcu să-l usture ochii. Voia să îl ia în braţe pe băiat, să îl 
țină aproape de el, să-i promită că niciodată nu i se va mai 
întâmpla ceva rău. Dar ştia că pregătirea budistă a lui Rongsey nu 
îi va permite să accepte acel gest. Cine putea spune ce se petrecea 
dincolo de acel exterior care semăna cu o fortăreață? Webb văzuse 
mulți alții ca Rongsey, obligați de exigenţele războiului şi ale urii 
culturale să asiste la moartea, la colapsul unei civilizaţii, la acel tip 
de tragedii pe care majoritatea americanilor nu le puteau înțelege. 
Se simțea puternic înrudit cu Rongsey, o legătură emoţională care 
era învăluită într-o tristețe uriaşă, recunoaşterea rănii dinlăuntrul 
lui ce nu se putea vindeca. 

Toate aceste emoții stăteau între ei, poate percepute în tăcere, 
dar nicicum declarate. Cu un zâmbet reținut, aproape trist, 
Rongsey îi mulțumi din nou formal lui Webb şi îşi luară rămas- 
bun. 


Webb stătea singur printre studenţii şi profesorii care se 
grăbeau pe lângă el şi totuşi ştia că nu era singur cu adevărat. În 
ciuda eforturilor, personalitatea agresivă a lui Jason Bourne se 
afirmase încă o dată. Respira încet şi puternic, concentrându-se, 
folosind tehnicile mentale învățate de la prietenul său psihiatru, 
Mo Panov, pentru a alunga identitatea lui Bourne. Mai întâi se 
concentră asupra mediului înconjurător, asupra culorilor albastru 
şi auriu ale după-amiezii de primăvară, asupra pietrei gri şi 
cărămizii roşii a clădirilor din jur, asupra mişcării studenților, a 
fetelor zâmbitoare ale fetelor şi a discuţiilor serioase ale 
profesorilor. Absorbi fiecare element în întregime, fixându-se în 
timp şi în spațiu. Atunci şi numai atunci reuşi să îşi întoarcă 
gândurile spre interior. 

Cu ani în urmă, lucrase pentru Ministerul de Externe în Phnom 
Penh. Fusese căsătorit atunci, nu cu Marie, actuala lui soție, ci cu 
o femeie thailandeză pe care o chema Dao. Aveau doi copii, Joshua 
şi Alyssa şi locuiau într-o casă de pe malul râului. America se afla 
în război cu Vietnamul de Nord, dar războiul se întinsese până în 
Cambodgia. Într-o după-amiază, în timp ce el lucra şi familia lui 
înota în râu, un avion îi bombardase, ucigându-i. 

Webb aproape că înnebunise de durere. În cele din urmă fugise 
de casa lui şi de Phnom Penh, ajunsese în Saigon şi era un om fără 
trecut şi fără viitor. Alex Conklin fusese cel care îl luase pe un 
David Webb bolnav de inimă, pe jumătate nebun, de pe străzile 
Saigonului şi îl transformase într-un agent secret de primă mână. 
Webb învățase să ucidă, îşi exteriorizase ura de sine, îndreptându- 
şi furia împotriva altora. Când un membru al grupului lui Conklin 
— un pierde-vară cu apucături rele pe nume Jason Bourne - se 
dovedise a fi spion, Webb fusese cel care îl executase. Lui Webb 
ajunsese să îi fie silă de identitatea lui Bourne, dar adevărul era 
că, adesea, aceasta fusese scopul vieţii lui. Jason Bourne îi salvase 
viața lui Webb de mai multe ori decât îşi putea aminti. Un gând 
amuzant, dacă nu ar fi fost aşa de real. 

Mulţi ani mai târziu, când amândoi se întorseseră la 
Washington, Conklin îi dăduse o misiune pe termen lung. Devenise 
agent sub acoperire, luându-şi numele de Jason Bourne, un 

bărbat de mult mort şi uitat de toți. Timp de trei ani, Webb a fost 
Bourne, s-a transformat într-un asasin internațional cu mare 
reputație pentru a vâna un terorist greu de prins. 

În Marsilia însă misiunea lui mersese extrem de prost. Fusese 
împuşcat, aruncat în apele întunecate ale Mediteranei, se crezuse 
că e mort. Avusese noroc pentru că fusese scos din apă de 
echipajul unei bărci de pescuit şi fusese vindecat de un doctor 
bețiv din portul în care fusese găsit. Singura problemă a fost că în 
şocul în care aproape murise îşi pierduse memoria. Ceea ce-i 
reveniseră încet erau amintirile lui Bourne. Doar mult mai târziu, 
cu ajutorul lui Marie, viitoarea lui soție, ajunsese să-şi amintească 
adevărul, faptul că era David Webb. Dar în acel moment, 
personalitatea lui Jason Bourne era prea bine întipărită, prea 
puternică, prea vicleană pentru a mai muri. 

Prin urmare, devenise două persoane: David Webb, profesor de 
lingvistică cu o nouă soție şi, în cele din urmă, doi copii şi Jason 
Bourne, agentul antrenat de Alex Conklin pentru a deveni un 
spion formidabil. Ocazional, în situaţii de criză, Conklin apela la 
experiența lui Bourne, iar Webb se prezenta la datorie fără tragere 
de inimă. Dar adevărul era că de foarte multe ori Webb avea 
extrem de puţin control asupra personalităţii lui Bourne. Ceea ce 
tocmai se întâmplase cu Rongsey şi cei trei golani de pe stradă era 
o dovadă suficientă. Bourne avea un fel de a ieşi la lumină care 
scăpa controlului lui Webb, în ciuda tuturor tratamentelor 
încercate cu doctorul Panov. 


După ce-i privise pe David Webb şi pe studentul cambodgian 
vorbind în cealaltă parte a campusului universității, Khan se 
strecură într-o clădire aflată pe diagonala opusă față de Healy Hall 
şi urcă până la etajul trei. Khan era îmbrăcat la fel ca toți ceilalți 
studenți. Arăta mai tânăr decât cei douăzeci şi şapte de ani ai lui şi 
nimeni nu-i arunca vreo privire ciudată. Purta pantaloni kaki şi o 
geacă din denim, peste care atârna un rucsac supradimensionat. 
Tenişii lui nu scoteau nici un zgomot în timp ce străbătea 
coridorul, trecând pe lângă sălile de curs. În ochii minţii avea o 
imagine clară a priveliştii la care tocmai asistase. Calcula din nou 
unghiurile, ținând cont de arborii seculari care-i puteau ascunde 
ținta. 

Se opri în fața celei de-a şasea uşi, auzi vocea unui profesor 
dinăuntru. Discuţia despre etică îi aduse pe față un zâmbet ironic. 

După experiența lui - una mare şi variată - etica era la fel de 

moartă şi inutilă ca şi latina. Trecu la sala următoare, despre care 
ştia deja că e goală şi intră. 

Într-o secundă, închise şi încuie uşa după el, traversă până la 
şirul de ferestre care dădeau spre curtea interioară, deschise una 
şi se puse pe treabă. Scoase din rucsac o puşcă cu lunetă SVD 
Dragunov de 7,62 mm cu pat rabatabil. Fixă pe ea cătarea optică 
şi o aşeză pe pervaz. Privind prin cătare, îl găsi pe David Webb, de 
acum stând singur de cealaltă parte a curții, în fața clădirii Healy 
Hall. Erau copaci chiar în stânga lui. Din când în când, dispărea 
din vizor din cauza vreunui student care trecea prin fața lui. Khan 
inspiră adânc, expiră încet. Ţinti capul lui Webb. 


Webb clătină din cap, îndepărtând efectele pe care amintirile le 
aveau asupra lui şi încercând să se concentreze asupra lucrurilor 
din imediata lui vecinătate. Frunzele foşneau încet de la un 
vânticel care le mişca abia vizibil, cu vârfurile aurite de lumina 
soarelui. Aproape de el, o fată cu cărțile la piept râdea la auzul 
unei glume. 

O fereastră deschisă de undeva lăsa să se audă un acord de 
muzică pop. Webb, încă gândindu-se la toate lucrurile pe care voia 
să i le spună lui Rongsey, era gata să urce primele trepte ale 
intrării de la Healy Hall când un uşor „pfu!” îi sună în urechi. 
Reacţionând din instinct, se adăposti după tulpina unui copac. 

Eşti atacat! îi striga vocea atât de cunoscută a lui Bourne, 
reapărând în mintea lui. Mişcă-te acum! Şi corpul lui Webb 
reacționă, înaintând cu greu în timp ce alt glonț, cu percuţia 
inițială înăbuşită de un amortizor, scobi coaja copacului de lângă 
obrazul lui. 

Un trăgător. Gândurile lui Bourne începură să inunde mintea lui 
Webb ca răspuns al organismului care era atacat. 

Lumea obişnuită era în ochii lui Webb, dar lumea extraordinară 
care mergea în paralel cu ca, lumea lui Jason Bourne -— secretă, 
rarefiată, privilegiată, mortală - îi ardea mintea asemenea 
napalmului?. În răstimpul unei bătăi de inimă fusese smuls din 
viața de zi cu zi a lui David Webb, separat de toate lucrurile şi de 
toți oamenii dragi lui Webb. Chiar şi întâlnirea întâmplătoare cu 
Rongsey părea acum să facă parte dintr-o altă viață. Cu spatele, în 


3 Substanţă cu aspect gelatinos, compusă din săruri de aluminiu, din 
acizi graşi, care, în amestec cu benzina, serveşte la fabricarea bombelor 
incendiare (n. red.). 

afara țintei lunetistului, pipăi copacul punând palma pe urma 
glonțului. Privi în sus. Jason Bourne fu acela care găsi traiectoria 
glonțului, identificând o fereastră de la etajul trei al unei clădiri 
aflate în diagonala curții. 

Peste tot, în jurul lui, studenţii de la Georgetown mergeau 
grăbiţi, se plimbau, argumentau şi schimbau opinii. Nu văzuseră 
nimic, desigur şi dacă, din întâmplare, auziseră sunetele acestea, 
nu le dăduseră nici o importanţă şi le uitaseră repede. Webb părăsi 
protecția copacului, intrând repede într-un grup de studenți. Se 
amestecă printre ei, grăbit, dar păstrând pe cât posibil ritmul lor 
de mers. Acum ei erau protecția lui, ascunzându-l pe Webb de 
cătarea lunetistului. 

I se părea că e numai pe jumătate conştient, un somnambul 
care vedea totuşi şi simţea totul cu o atenție mărită. O componentă 
importantă a atenţiei sale era şi un soi de dispreț pentru acei civili 
care populau lumea obişnuită, inclusiv David Webb. 


După a doua împuşcătură, Khan se trăsese înapoi, confuz. Nu 
era o stare de lucruri cunoscută. Mintea îi lucra intens, evaluând 
ceea ce tocmai se întâmplase. În loc să intre în panică şi să alerge 
ca un animal speriat înapoi în Healy Hall, aşa cum anticipase 
Khan, Webb se mutase calm la adăpostul copacilor, ieşind din 
câmpul lui vizual. Acest lucru fusese destul de improbabil — şi 
complet nepotrivit pentru omul descris în dosarul lui Spalko iar 
apoi Webb folosise urma lăsată de al doilea glonț în copac pentru 
a-şi face o părere despre traiectorie. Acum, folosind studenții ca 
acoperire, se îndrepta chiar spre această clădire. Improbabil, dar 
ataca în loc să fugă. 

Uşor enervat de întorsătura neaşteptată a lucrurilor, Khan 
dezmembra repede puşca şi o aşeză la locul ei. Webb ajunsese pe 
treptele clădirii. Avea să fie aici în câteva minute. 


Bourne se desprinse de fluxul de pietoni şi se năpusti în clădire. 
Odată intrat, urcă scările sărind până la etajul trei. Coti la stânga. 
A şaptea uşă pe stânga; o sală de curs. Coridorul era plin de 
zgomotul studenților veniţi aici din toată lumea - africani, asiatici, 
latino-americani, europeni. Fiecare chip, indiferent cât de 
superficial privit, se înregistra pe ecranul memoriei lui Jason 
Bourne. 

Sporovăiala puţin zgomotoasă a studenților şi râsetele lor zglobii 
negau pericolul din împrejurimi. În timp ce se apropia de uşa sălii 

de curs, deschise lama briceagului confiscat mai devreme şi îşi 
încolăci degetul în jurul ei, astfel încât lama să iasă ca o ţeapă 
printre al doilea şi al treilea deget. Deschise uşa cu o mişcare 
lentă, se făcu ghem şi se rostogoli înăuntru, aterizând în spatele 
catedrei masive din stejar, la vreo trei metri de uşă. Mâna în care 
ținea cuțitul era ridicată; era pregătit pentru orice. 

Se ridică prudent. O sală de curs goală îi zâmbea disprețuitor, 
plină doar de praf de cretă şi pete de lumină. Se ridică şi privi în 
jurul lui o secundă, cu nările dilatate de parcă ar fi putut să aspire 
aroma lunetistului şi să-i recompună imaginea din neant. Traversă 
sala până în dreptul ferestrelor. Una era deschisă, a patra din 
stânga. Se aşează în cadrul ei privind locul dintre copaci unde 
stătuse chiar el cu puțin timp în urmă, vorbind cu Rongsey. Aici 
stătuse lunetistul. Bourne şi-l imagina sprijinind țeava puştii de 
pervaz, privind cu un ochi prin cătarea puternică, cercetând partea 
opusă a curții. Jocul de lumini şi umbre, studenţii care traversau, 
o izbucnire bruscă în râs sau schimburi de cuvinte. Cu degetul pe 
trăgaci, trăgând lent. Pfu! Pfu! O împuşcătură, două. 

Bourne studie cadrul ferestrei. Privind în jur, se apropie de tija 
metalică care urma linia peretelui acoperit de table de scris şi 
adună o mână de praf de cretă. Revenind la fereastră, suflă încet 
praful de cretă de pe degete pe suprafața plată a pervazului. Nu 
apăru nici măcar o amprentă. Fusese curățat. Îngenunche, 
uitându-se la peretele de sub fereastră şi la podeaua de sub 
picioarele lui. Nu găsi nimic - nici un chiştoc incriminator, nici un 
fir de păr, nici un cartuş. Asasinul acesta meticulos dispăruse într- 
un mod la fel de ordonat cum şi apăruse. Inima îi bătea nebuneşte, 
mintea îi lucra la capacitate maximă. Cine ar încerca să-l ucidă? 
Sigur, nu era nimeni din viața lui de acum. Cel mai rău lucru din 
ea era cearta de săptămâna trecută cu Bob Drake, şeful 
Departamentului de Etică, a cărui predilecție de a vorbi despre 
domeniul lui era atât legendară, cât şi deranjantă. Nu, 
amenințarea asta venea din lumea lui Jason Bourne. Fără îndoială 
erau mulți candidați din trecutul lui, dar câți dintre ei puteau să 
refacă drumul de la David Webb la Jason Bourne? Asta era 
întrebarea care-l îngrijora cu adevărat. Deşi o parte din el voia să 
se ducă acasă, să vorbească despre asta cu Marie, ştia că singura 
persoană care avea suficiente cunoştinţe despre umbra lui Bourne 
pentru a-l putea ajuta era Alex Conklin, omul care, asemenea unui 
vrăjitor, îl crease pe Bourne din nimic. 

Traversă sala spre telefonul din perete, ridică receptorul şi tastă 

codul de acces al corpului profesoral. Când prinse o linie externă, 
formă numărul privat al lui Alex Conklin. Conklin, acum pe 
jumătate retras din CIA, trebuia să fie acasă. Bourne primi un 
semnal de ocupat. 

Fie aştepta aici ca Alex să închidă telefonul - ceea ce, 
cunoscându-l pe Alex, putea însemna o jumătate de oră sau mai 
mult — fie se ducea acasă la el cu maşina. Fereastra deschisă 
parcă-şi bătea joc de el. Ea ştia mai multe decât el despre ceea ce 
se întâmplase. 

Părăsi sala de curs, îndreptându-se spre scări. Îi scana pe cei 
din jurul lui fără să se gândească, căutând pe cineva pe lângă care 
trecuse în drum spre sală. 

Traversând grăbit campusul, ajunse curând în parcare. Era gata 
să intre în maşină, când se răzgândi. Inspectând rapid, dar 
meticulos exteriorul şi motorul maşinii, îşi dădu seama că nu 
fusese spartă. Mulțumit, se aşeză la volan, porni motorul şi ieşi din 
campus. 


Alex Conklin trăia pe o proprietate rurală din Manassas, 
Virginia. Când Webb ajunse la periferia oraşului, cerul căpătase o 
strălucire mai intensă; simțea în aer un fel ciudat de nemişcare, de 
parcă zona rurală pe care o străbătea îşi ținea respirația. 

Cât despre personalitatea lui Bourne, Webb îl ura şi îl iubea în 
acelaşi timp pe Conklin. Era un tată, un co-conspirator, confesor, 
exploatator. Alex Conklin era cel care păstra cheile trecutului lui 
Bourne. Era imperativ să vorbească acum cu el, pentru că Alex era 
singurul care putea şti cum cineva care-l urmărea pe Jason 
Bourne ajunsese la David Webb în campusul Universităţii 
Georgetown. 

Lăsase oraşul în urmă şi când ajunse în zona rurală a Virginiei, 
partea cea mai strălucitoare a zilei se încheiase. Straturi groase de 
nori acopereau soarele, iar dealurile verzi ale Virginiei erau 
măturate de pale puternice de vânt. Apăsă pe accelerație şi maşina 
zvâcni înainte, cu motorul funcționând liniştit. 

Urmând curbele protejate de parapeţi ale autostrăzii, deodată îşi 
dădu seama că nu îl văzuse pe Mo Panov de mai bine de o lună. 
Mo, psiholog al Agenţiei recomandat de Conklin, încerca să repare 
sufletul fracturat al lui Webb, să ascundă pentru totdeauna 
identitatea lui Bourne şi să-l ajute pe Webb să-şi recupereze 
amintirile pierdute. Prin tehnicile lui Mo, Webb regăsise fragmente 
de memorie pe care le crezuse pierdute şi le adusese din nou în 

conştient. Dar munca era grea, istovitoare şi nu era ceva 
neobişnuit pentru el să întrerupă şedinţele la sfârşit de semestru, 
când viața îi devenea îngrozitoare. 

leşi de pe autostrada principală şi porni spre nord-vest, pe o 
şosea asfaltată cu două sensuri. De ce îşi amintise de Panov chiar 
acum? Bourne învățase să aibă încredere în simțurile şi intuiţia 
lui. Mo, apărând de nicăieri, era un fel de indicator de direcție. Ce 
sens avea Panov pentru el acum? Memorie, da, dar ce altceva? 
Bourne îşi aminti. Ultima dată când se întâlniseră, vorbise cu 
Panov despre linişte. Mo îi spusese că liniştea era un instrument 
puternic în lucrul cu memoria. Având nevoie să fie ocupată, minţii 
nu îi plăcea liniştea. Dacă puteai induce o stare de linişte aproape 
totală în mintea conştientă, era posibil ca o amintire pierdută să 
apară pentru a umple spaţiul. OK, se gândi Bourne, dar de ce să 
mă gândesc la linişte chiar acum? 

Nu făcu legătura decât atunci când intrase pe aleea lungă şi 
grațios curbată a lui Conklin. Lunetistul folosise un amortizor, ai 
cărui scop principal era să-l facă neobservat. Dar un amortizor 
avea dezavantajele lui. La o armă cu rază lungă de acțiune, ca 
aceea pe care o folosise lunetistul, ar fi afectat semnificativ 
acuratețea loviturii. Ar fi trebuit să ţintească trunchiul lui Bourne, 
o împuşcătură cu şansă mai mare de reuşită datorită masei 
corporale dar, în loc de asta, trăsese în zona capului. Nu era logic, 
dacă presupunem că încerca să îl ucidă. Dar dacă încerca doar să 
sperie, să dea un avertisment - era cu totul altceva. Acest lunetist 
necunoscut avea o personalitate, apoi, dar nu era expusă; nu 
lăsase în urmă nici o dovadă a curajului său. Şi totuşi avea o 
agendă bine stabilită — măcar asta era clar. 

Bourne trecu de silueta uriaşă şi strâmbă a vechiului hambar, 
de celelalte anexe mai mici - instalații utilitare, spații de depozitare 
şi altele la fel. Apoi apăru casa. Era aşezată printre pâlcuri de pini, 
mesteceni şi cedri albaştri, copaci bătrâni care se aflau aici de 
aproape şaizeci de ani, mai bătrâni cu un deceniu decât casa din 
piatră. Proprietatea aparținuse unui general de armată, acum 
mort, care fusese puternic implicat în activități clandestine şi mai 
degrabă dezgustătoare. Ca rezultat, conacul — întreaga proprietate 
de fapt — era un fel de fagure de tunele subterane, intrări şi ieşiri 
de scăpare. Bourne îşi imagina că pe Conklin îl amuza să trăiască 
într-un loc înțesat de atâtea secrete. 

Când parcă, văzu nu numai BMW-ul seria 7 al lui Conklin, dar 
şi Jaguarul lui Mo alături. Mergând pe aleea de piatră vânătă, se 

simți deodată mai uşurat. Cei mai buni doi prieteni ai lui din 
lumea asta -— în felul lor, ambii depozitarii trecutului său - erau 
înăuntru. Împreună, aveau să rezolve enigma aşa cum le 
rezolvaseră pe toate înainte. Urcă pe portic şi sună. Lipindu-şi 
urechea de uşa lăcuită de tek, auzi voci înăuntru. Încercă clanța, 
uşa era descuiată. 

În minte i se declanşă o alarmă şi, pentru o clipă, se opri în 
spatele uşii întredeschise ascultând tot ce se auzea în casă. 
Indiferent că era acolo, la țară, unde lumea practic nu auzise de 
crimă - obiceiurile vechi nu piereau niciodată. Simţul hiperactiv de 
securitate al lui Conklin i-ar fi dictat să încuie uşa din față, 
indiferent că era sau nu acasă. Deschizând briceagul, intră în 
casă, dându-şi prea bine seama că un atacator - unul din echipa 
de lichidare trimisă să-l ucidă — putea să se ascundă înăuntru. 

Holul cu candelabru se termina cu un rând lat de trepte lăcuite 
ce duceau sus, către o galerie deschisă la fel de lată. La dreapta 
era livingul formal, la stânga o camera de relaxare, cu un bar şi 
canapele de piele adânci, masculine. În continuarea acesteia era o 
cameră mai mică, mai intimă, pe care Alex o transformase în 
birou. 

Bourne se ghidă după zgomotul vocii din camera cu bar. Pe 
televizorul cu ecran lat un comentator CNN, telegenic, stătea la 
intrarea Hotelului Oskjuhlid. Grafica suprapusă indica faptul că se 
afla la Reykjavik, în Islanda. „... natura insuficientă a summitului 
cu privire la terorism ce va urma preocupă pe toată lumea de aici.” 

Nu era nimeni în cameră, dar pe măsuţța de cocktail erau două 
pahare de modă veche. Bourne ridică unul, îl mirosi. Speyside 
single-malt, maturat în butoi de cireş. Aroma complexă a scotch- 
ului preferat al lui Conklin îl dezorientă, aducându-i aminte de 
ceva, o viziune a Parisului. Era toamnă şi frunze roşii de castan 
sălbatic zburau pe Champs-Elysees. Privea pe fereastră dintr-un 
birou. Se luptă cu viziunea care era aşa de puternică, încât părea 
că-l smulge din sine, părea să se afle chiar în Paris, dar, îşi 
reaminti iute, se afla în Manassas, Virginia, în casa lui Alex 
Conklin şi ceva nu era în regulă. Se luptă, încercând să rămână 
vigilent, atent, dar amintirea, declanşată de aroma băuturii, era 
copleşitoare, iar el îşi dorea aşa de mult să ştie, să-şi umple 
golurile din memorie. Şi, astfel, se descoperi pe sine în biroul din 
Paris. Al cui? Nu al lui Conklin - Alex nu avusese niciodată un 
birou în Paris. Acel miros, cineva cu el în birou. Se întoarse şi văzu 
pentru o secundă imaginea unei fețe pe jumătate cunoscute. 

Se smulse de acolo. Deşi era înnebunitor să ai o viață pe care 
nu ţi-o aminteşti decât în reprize trunchiate, cu tot ce se 
întâmplase şi lucrurile de aici uşor pe dos, nu îşi putea permite să 
se lase prins. Ce spusese Mo despre aceste declanşatoare? Puteau 
proveni dintr-o imagine, un miros, chiar şi din atingerea a ceva şi îi 
spusese că, odată declanşate, le putea extrage prin repetarea 
stimulului care le provocase. Dar nu acum. Trebuia să-i găsească 
pe Alex şi pe Mo. 

Privi în jos, văzu un carnețel pe masă şi îl ridică. Părea gol; 
prima pagină fusese ruptă. Dar când o întoarse puțin, se vedeau 
amprente slabe. Cineva - probabil Conklin — scrisese „NX 20”. Puse 
carnețelul în buzunar. 

„Aşadar, numărătoarea inversă a început. Peste cinci zile, 
întreaga lume va şti dacă apare o nouă viziune, o nouă ordine 
mondială, dacă popoarele lumii care respectă legea vor putea trăi 
în pace şi armonie.” Prezentatorul continua să vorbească, cedând 
locul unei reclame. 

Bourne opri televizorul cu telecomanda şi se făcu linişte. Era 
posibil ca Mo şi Conklin să fie ieşiţi la plimbare, felul preferat al lui 
Panov de a slăbi în timp ce făcea conversaţie şi el, fără îndoială şi- 
ar fi dorit ca bătrânul să-şi facă exerciţiile. Dar rămânea uşa 
descuiată, care era chiar ciudat. 

Bourne se întoarse pe unde venise, ajungând din nou în hol şi 
urcând scările câte două odată. Ambele dormitoare de oaspeţi erau 
goale, fără nici un semn că ar fi fost locuite recent, la fel ca şi băile 
aferente. La capătul holului intră în dormitorul principal al lui 
Conklin, un loc spartan care se potrivea cu un bătrân soldat. Patul 
era mic şi tare, nu mai mare decât o saltea de paie. Era nefăcut, 
indicând clar faptul că Alex dormise aici în seara precedentă. Dar, 
aşa cum i se potrivea unui maestru al secretelor, foarte puține 
lucruri indicau trecutul său. Bourne ridică o fotografie înrămată în 
argint a unei femei cu păr lung şi ondulat, cu ochi deschişi la 
culoare şi cu un zâmbet uşor ironic. Recunoscu în fundal leii din 
marmură ai fântânii Saint-Sulpice. Paris. Bourne aşeză fotografia 
la loc şi verifică în baie. Nimic interesant. 

Înapoi jos, două bătăi de clopot anunţară ora în biroul lui 
Conklin. Era ceasul unui vapor vechi, cu sunet de clopot, muzical. 
Dar pentru Bourne, sunetul luase o alură amenințătoare. I se 
părea că dangătul clopotului străbătea casa în goană asemenea 
unui val negru, iar inima îi bătu mai repede. 

Străbătu holul, trecu de bucătărie, nu fără să-şi bage capul pe 

uşă pentru o secundă. Pe aragaz era un ceainic, dar blaturile din 
oţel inoxidabil erau curate ca lacrima. În frigider, maşina de gheață 
pregătea cuburi. Şi apoi îl văzu - bastonul lui Conklin, lăcuit şi cu 
mânerul răsucit de argint din vârf. Alex avea un picior de lemn, 
rezultatul unei întâlniri deosebit de violente din străinătate; nu ar 
fi ieşit niciodată fără baston. 

Biroul era imediat la stânga, o cameră confortabilă, lambrisată 
cu lemn, aflată într-un colț al casei, ale cărei ferestre dădeau spre 
o pajişte umbrită de copaci, o terasă de lespezi în mijlocul căreia se 
afla un bazin şi, dincolo de ea, începutul pădurii de pini şi copaci 
de esenţă tare care acoperea aproape întreaga proprietate. Cu un 
sentiment de pericol iminent, Bourne se îndreptă spre birou, în 
momentul în care intră, rămase înghețat. 

Nu era niciodată foarte conştient de dihotomia din interiorul 
său, căci o parte din el devenise detaşată, un observator obiectiv. 
Această parte complet analitică a creierului său îi observă pe Alex 
Conklin şi pe Mo Panov, căzuți pe covorul persan, bogat 
ornamentat. Din rănile de la cap li se scursese sânge care se 
impregnase în covor, pe alocuri trecând de el şi formând băltoace 
pe parchetul lăcuit. Sânge proaspăt, încă strălucind. Conklin se 
holba la tavan, cu ochii încețoşați. Avea fața roşie şi furioasă, de 
parcă toată fierea pe care o ascunsese în sine ieşise la suprafață. 
Capul lui Mo era răsucit de parcă ar fi încercat să privească în 
spate atunci când a fost împuşcat. Pe fața lui era zugrăvită o 
expresie inconfundabilă de frică. În ultima clipă, văzuse moartea 
venind. 

Alex! Mo! Doamne! Doamne! Dintr-odată, emoția îi cuprinse 
întreaga ființă şi Bourne se pomeni în genunchi, cu mintea 
vuindu-i de şoc şi groază. Întreaga lui lume era zdruncinată din 
temelii. Alex şi Mo morți — chiar şi cu înfiorătoarea dovadă în fața 
ochilor era greu de crezut. Să nu mai vorbească niciodată cu ei, să 
nu mai aibă acces la experiența lor. Un amestec de imagini îi 
treceau prin fața ochilor, amintiri cu Alex şi Mo, momente 
petrecute împreună, timpuri tensionate, pline de pericol şi moarte 
subită şi apoi, după acestea, plăcerea şi confortul unei intimități 
care nu putea proveni decât din pericolul anihilat. Două vieți luate 
cu forța, nelăsând în urmă decât furie şi frică. Cu o fermitate 
uimitoare, uşa către trecutul său se închidea. Atât Bourne, cât şi 
Webb erau în doliu. Bourne se lupta să se adune, mătura emoţiile 
isterice ale lui Webb, îşi impunea să nu plângă. Plânsul era o 
îngăduință pe care nu şi-o putea permite. Trebuia să gândească. 

Bourne trecu la treabă înregistrând mental scena crimei, 
fixându-şi detalii în minte, încercând să-şi dea seama ce se 
întâmplase. Se apropie atent să nu calce în sânge sau să tulbure 
scena cu ceva. Alex şi Mo fuseseră împuşcaţi mortal, probabil cu 
arma care se afla între ei pe covor. Era lovitura unui profesionist, 
nu o spargere. Bourne prinse cu coada ochiului luciul telefonului 
mobil blocat în mâna lui Alex. Pesemne că vorbea cu cineva atunci 
când fusese împuşcat. Se întâmplase atunci când Bourne 
încercase să-l sune, mai devreme? Destul de posibil. După 
aspectul sângelui, lividitatea cadavrelor, lipsa lui rigor mortis la 
nivelul degetelor, era clar că fuseseră ucişi cu o oră înainte. 

Un sunet slab de la distanță începu să i se infiltreze printre 
gânduri. Sirene! Bourne ieşi din birou şi se îndreptă spre fereastra 
care dădea în față. Pe alee se apropia un convoi de maşini ale 
Poliției Statale din Virginia, cu girofarul pornit. Bourne era 
prizonier într-o casă în care se aflau cadavrele a doi bărbați 
asasinați, fără un alibi plauzibil. Acest lucru i se înscenase. Dintr- 
odată, simți ghearele unei capcane inteligente strângându-se în 
jurul său. 

Piesele se legau în mintea lui. Împuşcăturile de expert 
îndreptate asupra lui în campus nu voiseră să îl ucidă, ci să îl 
alăture celorlalți, să îl forțeze să vină la Conklin. Dar Conklin şi Mo 
fuseseră deja ucişi. Cineva era încă acolo, privind şi aşteptând să 
sune la poliție imediat ce Bourne apărea. Bărbatul care trăsese în 
el în campus? 

Fără să stea pe gânduri, Bourne înşfacă telefonul mobil al lui 
Alex, alergă în bucătărie, deschise o uşă îngustă ce dădea spre 
nişte scări care duceau la subsol şi scrută întunericul. Auzea 
foşnetul staţiilor de radio ale poliției, scârțâitul pietrişului, bătăile 
de la uşa din față. Se ridicau voci de protest. 

Bourne merse până la sertarele din bucătărie, scotoci până ce 
găsi lanterna lui Conklin şi apoi intră în subsol; o secundă, stătu 
într-un întuneric deplin. Raza orientată de lumină ilumina treptele 
în timp ce cobori repede, în tăcere. Simţea mirosul de beton, lemn 
vechi, lac şi combustibil de la centrală. Găsi trapa de sub scări, o 
deschise. Odată, într-o după-amiază rece şi înzăpezită de iarnă, 
Conklin îi arătase intrarea subterană pe care generalul o folosise 
pentru a ajunge la heliportul privat de lângă grajduri. Bourne 
auzea scândurile scârțâind deasupra capului. Poliţiştii erau în 
casă. Este posibil să fi găsit deja cadavrele. Trei maşini, doi oameni 
morți. Nu avea să dureze mult până identificau numărul de 
înmatriculare al maşinii sale. 

Intră aplecat pe coridorul de trecere, aşeză trapa la loc. Se gândi 
la paharul pe care îl ridicase de pe masă, prea târziu. Când 
criminaliştii o să pună praful, îmi vor găsi amprentele. Ele şi maşina 
mea parcată pe alee... 

Nu avea rost să se gândească la asta acum, trebuia să se mişte! 
Aplecat de mijloc, îşi croi drum prin pasajul strâmt. După trei 
metri se lărgi, aşa că putea merge normal. Se simțea din nou 
umezeală în aer; de undeva, de aproape, se auzea apă picurând. Îşi 
dădu seama că trecuse de fundația casei. Bourne grăbi pasul şi, 
nici trei minute mai târziu, ajunse la un alt rând de scări. Acestea 
erau din metal, de tip militar. Le urcă şi, în vârf, împinse cu 
umărul. Se deschise o altă trapă. Aer proaspăt, lumina blândă şi 
mângâietoare a sfârşitului de zi, bâzâitul insectelor deasupra lui. 

Era la marginea heliportului generalului. 

Pista era presărată cu nuiele şi bucăţi de crengi uscate. La un 
moment dat, o familie de ratoni îşi croise drum în adăpostul 
dărăpănat cu acoperiş de scânduri de la marginea pistei. Totuşi, 
nu heliportul era ţinta lui. Îi întoarse spatele şi se afundă în 
pădurea deasă de pini. 

Planul lui era să ocolească larg şi să se îndepărteze de casă, de 
întreaga proprietate, ajungând în cele din urmă la autostradă, 
suficient de departe de orice cordon creat de poliție în jurul 
proprietății. Totuşi, obiectivul lui imediat era cursul de apă ce 
străbătea domeniul aproape în diagonală. Nu avea să dureze mult, 
ştia asta, până ce poliţiştii aduceau câini. Nu prea putea să îşi 
ascundă mirosul pe pământ uscat, dar în apa curgătoare până şi 
câinii aveau să-i piardă urma. 

Strecurându-se printre tufişurile muşcătoare, pline de spini, 
ajunse la o movilă mică şi se opri între cedri, ascultând cu atenţie. 
Era vital să catalogheze toate sunetele normale ale acestui mediu, 
astfel încât să-şi dea seama repede de sunetul unui intrus. Era 
extrem de conştient că, cel mai probabil, un duşman se afla prin 
apropiere. Ucigaşul prietenilor săi, al ancorelor vieţii sale trecute. 
Dorinţa de a-l prinde pe acel duşman se ciocnea de necesitatea de 
a scăpa de poliție. Oricât de mult şi-ar fi dorit să-l prindă pe 
ucigaş, Bourne ştia că era esențial să se afle în afara razei 
cordonului poliției înainte ca acesta să fie instalat complet. 


În momentul în care Khan intrase în pădurea deasă de pini şi 
copaci de esență tare de pe proprietatea lui Alex Conklin, se 
simţise ca întors acasă. Bolta de un verde întunecat se închidea 
deasupra capului său, aruncându-l într-un amurg prematur. 
Deasupra capului vedea lumina soarelui strecurându-se printre 
crengile de sus, dar aici totul era întunecime şi obscuritate, cu atât 
mai bine pentru a-şi putea urmări prada. Îl urmărise pe Webb de 
la campusul universităţii până la casa lui Conklin. În cursul 
carierei auzise de Alexander Conklin, ştia ce legendar şef de spioni 
fusese. Ceea ce îl uimea era de ce să fi venit David Webb aici? De 
ce să-l fi cunoscut pe Conklin? Şi cum se făcea că aşa de mulți 
poliţişti apăruseră pe proprietate după Webb? 

Auzi lătrături în depărtare şi ştiu că poliția trebuia să fi dat 
drumul câinilor. Mai sus, îl văzu pe Webb străbătând pădurea de 
parcă o cunoştea bine. O altă întrebare fără un răspuns evident. 
Khan mări pasul, întrebându-se încotro se îndrepta Webb. Apoi 

auzi un pârâu şi ştiu exact la ce se gândea prada lui. 

Khan se grăbi şi ajunse la pârâu înaintea lui Webb. Ştia că 
prada lui avea să se îndrepte în aval, departe de traiectoria 
câinilor. Atunci văzu salcia uriaşă şi un rânjet i se instală pe chip. 
Un copac puternic, bine ramificat era exact ce îi trebuia. 


Lumina arămie a apusului se ţesea printre copaci sub forma 
unor ace de foc, iar privirea lui Bourne fu atrasă de stacojiul ce 
aprindea marginile frunzelor. 

La marginea culmii, terenul cobora destul de abrupt şi drumul 
devenea mai instabil. Distingea murmurul uşor al pârâului din 
apropiere şi se îndreptă spre el cât mai repede. Zăpada iernii se 
combinase cu ploile de primăvară timpurie, iar pârâul era umflat. 
Intră fără nici o ezitare în apa rece ca gheața, pentru că numai aşa 
câinii aveau să-i piardă urma şi să fie dezorientați şi, cu cât se 
îndepărta mai mult de mal, cu atât avea să le fie mai greu să-i ia 
din nou urma. 

În siguranță pentru moment, gândurile îi alergară la soţia sa, 
Marie. Trebuia să ia legătura cu ea. Acum nici nu se punea 
problema să se ducă acasă; acest lucru i-ar fi pus imediat în 
pericol. Dar trebuia să o contacteze pe Marie, să o avertizeze. Era 
sigur că Agenţia îl va căuta acasă şi, negăsindu-l, aveau să o rețină 
pe Marie, să o interogheze, presupunând că ea ar şti unde se află. 
Şi mai exista posibilitatea şi mai înfricoşătoare ca oricine i-ar fi 
înscenat totul să încerce să ajungă la el folosindu-i familia. 

Transpirând brusc din cauza îngrijorării scoase mobilul lui 
Conklin, formă numărul lui Marie, introduse un mesaj-text. Era 
un singur cuvânt: Diamant. Acesta era cuvântul de cod asupra 
căruia căzuse de acord cu Marie mai înainte, cod ce trebuia folosit 
numai în caz de urgente extreme. Era o instrucțiune pentru ea, să 
ia copiii şi să plece imediat la casa lor de siguranţă. Trebuiau să 
rămână cu toții acolo, în siguranță fără să comunice, până ce 
Bourne avea să-i trimită semnalul „totul în regulă”. Telefonul lui 
Alex sună şi Bourne văzu textul lui Marie: Repetă, te rog. Nu era 
răspunsul stabilit. Apoi îşi dădu seama de ce nu înțelegea. O 
contactase de pe mobilul lui Alex, nu de pe al lui. Repetă mesajul, 
DIAMANT, de astă dată scriindu-l cu majuscule. Aşteptă, cu 
răsuflarea oprită şi apoi sosi răspunsul ei: CLEPSIDRA. Bourne 
respiră uşurat. Marie înțelesese: ştia că mesajul e real. Chiar în 
acest moment ea aduna copiii, îi urca în jeep şi pleca lăsând totul 
în urmă. 

Rămânea totuşi cu un sentiment de îngrijorare. Avea să se 
simtă cu mult mai bine în momentul în care avea să-i audă vocea, 
când avea să-i explice ce se întâmplase, că el era bine. Bărbatul pe 
care îl cunoştea ea - David Webb - fusese deja preluat din nou de 
Bourne. Marie îl ura şi se temea de Jason Bourne. Şi de ce nu? 
Era posibil ca, într-o zi, Bourne să fie tot ce mai rămânea din 
personalitatea care se afla în corpul lui David Webb. A cui era 
vina? A lui Alexander Conklin. 

I se părea uimitor şi de-a dreptul improbabil să-l poată iubi pe 
acest om şi în acelaşi timp să-i fie silă de el. Cât de misterioasă 
trebuie să fie mintea umană, dacă putea conţine simultan 
asemenea emoții extreme contradictorii, dacă putea atenua cu 
ajutorul rațiunii acele calități rele, despre a căror existenţă ştia, 
pentru a dezvolta afecțiune pentru o persoană. Dar Bourne ştia 
asta, nevoia de a iubi şi a fi iubit este un imperativ uman. 

Îşi continuă aceste gânduri în timp ce mergea prin apă, care, cu 
toată strălucirea, era extraordinar de limpede. Peştişorii săgetau 
încolo şi încoace, netulburaţi de prezența lui. O dată sau de două 
ori văzu un păstrăv într-o strălucire argintie, cu gura osoasă uşor 
deschisă de parcă ar fi căutat ceva. Ajunsese la o cotitură unde o 
salcie mare, cu rădăcinile lacome de umezeală, atârna deasupra 
albiei. Atent la orice sunet, la orice semn că urmăritorii lui se 
apropiau, Bourne nu auzea nimic în afară de susurul apei prin 
care mergea. 

Atacul veni de undeva de sus. Nu auzi nimic, dar simți 
schimbarea de lumină, apoi o greutate care-l împingea în jos 
înainte să fie scufundat în apă. Simţi presiunea uriaşă a corpului 
apăsându-i partea de mijloc şi plămânii. În timp ce se lupta să 
respire, atacatorul îl izbi cu capul de pietrele din albia râului. Un 
pumn îl lovi în rinichi şi rămase complet fără aer. 

În loc să facă față atacului, Bourne îşi forță corpul să rămână 
complet fără vlagă. În acelaşi timp, în loc să lovească, îşi trase 
coatele pe lângă corp şi, în momentul în care corpul îi era cât se 
poate de inert, se ridică pe ele, răsucindu-şi trunchiul. În timp ce 
se răsucea, lovi în sus cu marginea palmei. Când greutatea căzu, 
trase aer în plămâni. Apa îi curgea şiroaie pe față, încețoşându-i 
vederea, astfel încât nu putea vedea decât profilul atacatorului. 
Lovi în direcţia lui, dar întâlni numai aerul. 

Atacatorul dispăru la fel de repede cum apăruse. 


Khan, gâfâind şi căznindu-se să vomite în timp ce se târa prin 

albia pârâului, încercă să pompeze aer în muşchii spasmatici şi 
cartilajul rănit din gât. Uluit şi furios, ajunse în tufişuri şi curând 
dispăru în hățişul pădurii. Forțându-se să respire normal, îşi masa 
uşor zona sensibilă lovită de Webb. Nu fusese o lovitură norocoasă, 
ci un contraatac calculat, expert. Khan era confuz, îl străbătea o 
urmă de frică. Webb era un om periculos - mult mai periculos 
decât avea dreptul să fie un profesor universitar. Se mai trăsese în 
el înainte; intuia traiectoria unui glonț, era capabil să se descurce 
în sălbăticie, lupta corp la corp. Şi la primul semn că ar fi avut 
vreo problemă, venise la Alexander Conklin. Cine era omul ăsta? 
Un lucru era sigur, n-o să-l mai subestimeze încă o dată. Avea să-l 
urmărească din nou, să recâştige avantajul psihologic. Înainte de 
sfârşitul inevitabil, voia ca Webb să se teamă de el. 


Martin Lindros, director adjunct al CIA, ajunse la domeniul 
Manassas al răposatului Alexander Conklin exact la ora şase şi 
şase minute. Îl aştepta cel mai mare detectiv în grad din Poliţia 
Statală din Virginia, un bărbat cu început de chelie, pe nume 
Harris,pe fața căruia se citea o anumită preocupare. Acesta care 
încerca să medieze disputa teritorială ce izbucnise între poliția 
statală, biroul şerifului din regiune şi FBI, care toate începuseră 
să-şi dispute teritoriul imediat ce fuseseră descoperite identitățile 
celor doi bărbați. Când Lindros cobori din maşină, numără vreo 
zece vehicule şi de trei ori mai mulți oameni. Era nevoie de un simț 
al ordinii şi de un scop. 

Strângându-i mâna lui Harris, îl privi drept în ochi şi spuse: 

— Domnule detectiv Harris, FBl-ul e pe-afară. Noi doi o să 
lucrăm împreună la această dublă omucidere. 

— Da dom'le, spuse Harris înviorat. Era înalt şi, poate în 
compensație, dezvoltase o uşoară cocoaşă care, împreună cu ochii 
mari şi apoşi şi fața pământie, îl făceau să pară că a rămas fără 
energie cu mult timp în urmă. Mulţumesc. Am nişte... 

— Nu-mi mulțumi, domnule detectiv, îți garantez că va fi o 
nenorocire de caz. Îşi trimise asistentul să discute cu FBI-ul şi cu 
personalul şerifului. Vreo urmă de David Webb? Auzise de la cei de 
la FBI, când i se făcuse legătura cu ei, că maşina lui Webb fusese 
găsită parcată pe aleea lui Conklin. Nu Webb, de fapt. Jason 
Bourne. Şi acesta era motivul pentru care directorul CIA-ului îi 
trimisese să se ocupe personal de investigație. 

— Nu încă, spuse Harris. Dar am dat drumul la câini. 

— Bun. Aţi delimitat perimetrul? 

— Am încercat să-mi trimit oamenii în teren, dar apoi cei de la 
FBI... Harris clătină din cap. Le-am spus că timpul e esenţial. 

Lindros aruncă o privire la ceas. 

— Perimetru de opt sute de metri. Foloseşte nişte oameni să 
facă un alt cordon la patru sute de metri. S-ar putea să găsească 
ceva util. Cheamă mai mulți oameni dacă e nevoie. 

În timp ce Harris vorbea în stația mobilă, Lindros îl privea 
evaluator. 

— Care e prenumele tău? întrebă când detectivul terminase de 
dat ordine. 

Detectivul îi aruncă o privire jenată. 

— Harry. 

— Harry Harris. Glumeşti, nu? 

— Nu, domnule. Mă tem că nu. 

— Ce a fost în capul părinților tăi? 

— Nu cred că a fost ceva, domnule. 

— Bine, Harry. Să aruncăm o privire la ce avem aici. Lindros 
avea în jur de patruzeci de ani, era un absolvent de Ivy Leaguer, 
inteligent şi cu părul grizonant, care fusese recrutat pentru Agenţie 
de la Georgetown. Tatăl lui Lindros fusese un bărbat cu o voință de 
fier, care spunea exact ce avea de spus şi avea propriul său fel de a 
face lucrurile. Îi insuflase această independenţă ciudată tânărului 
Martin deopotrivă cu simțul datoriei față de ţară şi Lindros credea 
că acestea erau calitățile care-i atrăseseră atenția Directorului 
Agenţiei Centrale. 

Harris îl conduse în birou, dar nu înainte ca Lindros să remarce 
cele două pahare de modă veche de pe măsuța de cocktail din 
camera unde stăteau cei doi înainte de nenorocire. 

— A atins cineva astea, Harry? 

— Din câte ştiu eu, nu, domnule. 

— Spune-mi Martin. O să ajungem să ne cunoaştem foarte 
repede. Ridică privirea şi zâmbi, pentru a-l face pe celălalt să se 
simtă mai relaxat. Maniera în care se folosise de greutatea Agenţiei 
era intenționată. Eliminând celelalte agenţii de impunere a legii, îl 
atrăsese pe Harris în orbita lui. Avea un sentiment că îi va trebui 
un detectiv care să colaboreze. 

— Pune-i pe criminalişti să ia amprentele de pe ambele pahare, 
da? 

— Imediat. 

— Şi acum să vorbim cu legistul. 

Sus, pe drumul care şerpuia pe lângă culmea ce mărginea 
domeniul, un bărbat solid îl privea pe Bourne printr-o pereche de 
ochelari puternici cu vedere nocturnă. Avea o față ca un pepene, 
cu un pronunțat caracter slav. Vârfurile degetelor de la mâna 
stângă erau galbene; fuma constant, compulsiv. În spatele lui, 
SUV-ul negru era parcat cu un viraj exagerat. Pentru orice 
trecător, ar fi semănat cu un turist. Privind înapoi, îl descoperi pe 
Khan strecurându-se prin pădure pe urmele lui Bourne. Urmărind 
înaintarea lui Khan cu un ochi, deschise mobilul tri-band şi formă 
un număr din străinătate. 

Stepan Spalko răspunse imediat. 

— Capcana a fost înlăturată, spuse slavul solid. Ţinta fuge. 
Până acum a scăpat şi de poliție şi de Khan. 

— La dracu”! spuse Spalko. Ce pune Khan la cale? 

— Vrei să aflu? întrebă bărbatul în stilul său rece, relaxat. 

— Stai cât mai departe de el posibil. De fapt, spuse Spalko, 
pleacă de acolo imediat. 


Clătinându-se pe malul apei, Bourne se aşeză şi îşi îndepărtă 
părul de pe faţă. Corpul îl durea şi îşi simţea plămânii arzând. În 
spatele ochilor simțea explozii care-l duceau înapoi în junglele din 
Tam Quan, la misiunile pe care David Webb le îndeplinise la 
porunca lui Alex Conklin, misiuni aprobate de comandamentul din 
Saigon, însă negate de aceştia, misiuni nebuneşti atât de dificile, 
atât de periculoase, încât nici un membru al personalului armatei 
americane nu putea fi asociat lor. 

Scăldat în lumina palidă a unei seri de primăvară, Bourne ştia 
că acum fusese azvârlit în acelaşi fel de situație. Era într-o zonă 
roşie — o zonă controlată de inamic. Problema era că habar n-avea 
cine era inamicul sau ce avea el de gând. Bourne era şi acum 
vânat, aşa cum se pare că fusese când se trăsese asupra lui la 
Universitatea Georgetown, sau inamicul trecuse la o altă etapă a 
planului? 

În depărtare, auzi lătratul câinilor, dar înspăimântător de 
aproape auzi sunetul clar şi scârțâit al unei crenguțe ce se rupea. 
Fusese făcut de un animal sau de duşman? Obiectivul lui imediat 
se schimbase. Încă trebuia să evite rețeaua cordonului de poliţie, 
dar acum trebuia să găsească un mod de a dejuca planurile celui 
care-l ataca. Numai că trebuia să-l găsească înainte ca acesta să-l 
atace din nou. Dacă era aceeaşi persoană ca înainte, atunci nu era 
numai un asasin cu lunetă, ci şi un expert în războiul de junglă. 

Într-un fel, faptul că ştia măcar atât despre adversar îl încuraja pe 
Bourne. Începea să-şi cunoască duşmanul. Acum, trebuia să evite 
să fie ucis înainte de a-l cunoaşte suficient de bine pentru a-l 
surprinde... 

Soarele dispăruse sub orizont, lăsând cerul de culoarea focului. 
Un vânt rece îl făcu pe Bourne să tremure în hainele ude. Se ridică 
şi începu să se mişte, atât pentru a-şi descleşta muşchii, cât şi 
pentru a se încălzi. Pădurea era înfăşurată în indigo, dar el se 
simțea la fel de expus de parcă s-ar fi aflat pe o întindere fără 
copaci, sub un cer fără nici un nor. 

Ştia ce ar face dacă ar fi în Tam Quan: ar căuta un adăpost, un 
loc în care să se adune şi să ia în calcul opţiunile. Dar a găsi 
adăpost într-o zonă roşie era un lucru greu; îşi putea pune singur 
capul într-o capcană. Se mişca prin pădure încet şi cu ochii în 
patru, scanând fiecare trunchi de copac până ce găsi ceea ce 
căuta. lederă de Virginia. Era prea devreme la începutul anului 
pentru flori, dar frunzele strălucitoare cu cinci lobi erau 
inconfundabile. Folosindu-se de briceag, curăță cu grijă de coajă 
bucăți lungi de viță zdravănă. 

Câteva clipe după ce termină, i se păru că aude ceva. Urmând 
sunetul slab, ajunse curând la un mic luminiş. lată. Văzu un cerb, 
un mascul de mărime mijlocie. Avea capul ridicat şi adulmeca 
aerul cu nările negre. Îl mirosise? Nu. Încerca să găsească... 

Cerbul o rupse la fugă şi Bourne odată cu el. Alerga uşor şi în 
tăcere, în paralel cu cerbul. Vântul îşi schimbă o dată direcţia şi 
trebui să facă şi el acelaşi lucru pentru a rămâne în direcția 
vântului după care se orienta animalul. Parcurseseră poate patru 
sute de metri, când cerbul încetini. Terenul se ridicase, devenise 
mai solid, mai compact. Se aflau la o distanță considerabilă de 
pârâu, la marginea domeniului. Cerbul sări cu uşurinţă peste zidul 
de piatră ce marca colțul de nord-vest al proprietății. Bourne se 
cățără pe zid la timp cât să vadă că cerbul îl dusese la un depozit 
de sare. Depozitele de sare anunțau stânci, iar stâncile anunțau 
peşteri. Îşi aminti cum Conklin îi spusese că extremitatea nord- 
vestică a domeniului se termina cu o serie de peşteri cu hornuri, 
nişte găuri verticale naturale pe care indienii le folosiseră cândva 
ca să întrețină focul atunci când îşi făceau mâncarea. Exact la o 
asemenea peşteră spera - un loc sigur în care să se ascundă 
pentru moment, astfel încât prin cele două ieşiri ale sale, să nu 
devină o capcană. 

Acum l-am prins, se gândi Khan. Webb făcuse o greşeală uriaşă 
— intrase în peştera greşită, una din puţinele fără o a doua ieşire. 
Khan se târî afară din ascunziş, traversând micul luminiş, fără să 
facă cel mai mic zgomot şi intră în gura neagră a peşterii. 

Strecurându-se înainte, îl putea simți pe Webb în întunericul 
din fața lui. Khan ştia după miros că peştera asta era puțin 
adâncă. Nu avea mirosul de umezeală şi de materie organică 
depozitată a unei peşteri săpate adânc în peretele de stâncă. 

În față, Webb aprinsese lanterna. Într-o clipă avea să-şi dea 
seama că nu exista nici un horn, nici o altă ieşire. Acum era 
timpul să atace! Khan se aruncă asupra adversarului, îl lovi cu 
furie în față. 


Bourne căzu, lanterna se izbi de piatră şi lumina începu să 
danseze nebuneşte. În acelaşi timp, simți suflul de aer al 
pumnului care venea spre el. Îl lăsă să lovească şi când brațul era 
întins la maximum, tăie cu putere bicepsul expus şi vulnerabil. 

Aruncându-se înainte, îşi propti umărul în sternul celuilalt 
corp. Un genunchi se ridică şi lovi interiorul coapsei lui Bourne, iar 
pe acesta îl străbătu un fulger de durere. Apucă cu o mână hainele 
celuilalt şi izbi corpul de peretele de stâncă. Corpul sări înapoi, se 
izbi de el şi-l culcă la pământ. Se rostogoliră împreună, luptându- 
se. Auzea respirația celuilalt, un sunet nepotrivit de intim, ca şi 
cum ar fi ascultat respirația unui copil aflat lângă el. 

Prins într-o luptă primitivă, Bourne era destul de aproape 
pentru a adulmeca un miros complex care se ridica din celălalt 
asemenea aburului dintr-o mlaştină scăldată de soare, miros care-i 
aduse iar în minte jungla din Tam Quan. În acel moment, simți o 
bară lipită de gât. Era aruncat înapoi. 

— N-o să te ucid, auzi o voce în ureche. Cel puţin, nu încă. 

Lovi în spate cu cotul şi primi drept recompensă un genunchi în 
rinichiul care-l durea deja. Se aplecă, dar fu ridicat în mod dureros 
de bara lipită de trahee. 

— Aş putea să te omor acum, dar n-o s-o fac, spuse vocea. Nu 
până nu e destulă lumină ca să te pot privi în ochi când mori. 

— A trebuit să ucizi doi oameni decenți şi nevinovați doar ca să 
ajungi la mine? îl întrebă Bourne. 

— Ce vrei să spui? 

— Cei doi oameni pe care i-ai împuşcat în casă. 

— Nu i-am ucis eu; nu omor niciodată nevinovați. Se auzi o tuse 
înecată. Pe de altă parte, nu ştiu să pot numi pe cineva asociat cu 

Alexander Conklin un nevinovat. 

— Dar m-ai adus aici, spuse Bourne. Ai tras în mine ca să alerg 
la Conklin, ca să poți... 

— Vorbeşti prostii, spuse vocea. Doar te-am urmărit până aici. 

— Atunci de unde ai ştiut unde să trimiți poliția? zise Bourne. 

— De ce i-aş fi sunat? şopti vocea răguşit. 

Oricât era de neaşteptată informația aceasta, Bourne asculta 
numai pe jumătate. Încercase să se relaxeze puţin în timpul 
conversației, aplecându-se înainte. Ştia că numai astfel ar fi rămas 
un spațiu infim între bară şi traheea lui. Acum Bourne se răsuci 
pe genunchi, lăsând în acelaşi timp un umăr în jos, în aşa fel încât 
celălalt să fie obligat să-şi concentreze atenția pentru a ţine bara la 
locul ei. În acel moment, Bourne îşi folosi podul palmei pentru a-i 
aplica celuilalt o lovitură rapidă chiar sub ureche. Corpul căzu ca 
un buştean; bara se rostogoli pe podeaua de piatră cu un sunet 
gol. 

Bourne respiră adânc de câteva ori pentru a-şi limpezi mintea, 
dar încă era amețţit din cauza lipsei de oxigen. Ridică lanterna şi 
lumină locul unde căzuse corpul, dar nu se afla acolo. Ajunse la el 
un sunet, abia o şoaptă şi ridică raza lanternei. O siluetă se 
năpusti în lumină prin gura peşterii. Când ajunse în lumină, se 
întoarse şi Bourne prinse o imagine a feței acestuia înainte să se 
facă nevăzut printre copaci. 

Bourne alergă după el. Într-o secundă auzi pocnetul distinctiv şi 
un fâşâit! Auzi o mişcare în față şi se năpusti prin tufişuri spre 
locul unde plasase capcana. Făcuse o plasă din iederă de Virginia 
şi o legase de un puiet verde pe care îl îndoise aproape până la 
pământ. Atacatorul se prinsese în ea. Vânătorul devenise pradă. 
Bourne înaintă până lângă copaci, se pregăti să dea ochii cu 
atacatorul şi să taie plasa de iederă. Dar plasa era goală. 

Goală! O adună şi observă gaura pe care prada lui o tăiase în 
partea de sus. Fusese rapid, inteligent şi pregătit; avea să fie şi mai 
greu de surprins din nou. Bourne privi în sus, plimbând conul 
razei lanternei într-un arc peste hățişul de trunchiuri de copaci. 
Fără să vrea, un spasm îl străbătu trecător de admiraţie pentru 
adversarul lui expert şi plin de resurse. Stingând lanterna, se 
cufundă în noapte. Se auzea țipătul unui caprimulg+ şi apoi, în 
tăcerea prelungită, un țipăt de bufniță îşi prelungi ecoul asemenea 


+ Pasăre arboricolă nocturnă, care trăieşte în pădurile din America de 
Nord (n. red.). 

unui bocet pe dealurile acoperite de pini. 

Îşi lăsă capul pe spate şi respiră adânc. Pe ecranul minții îi 
defilau obrajii plați şi nişte ochi negri şi, într-o străfulgerare de 
secundă, fu sigur că se potrivea cu ai unuia dintre studenții pe 
care îi văzuse în drumul spre sala de curs folosită de lunetist. În 
sfârşit, duşmanul lui avea un chip şi o voce. 

Aş putea să te omor acum, dar nu o voi face, spunea vocea. Nu 
până nu este destulă lumină ca să te pot privi în ochi când mori. 

Humanistas, Ltd., o organizaţie internațională pentru apărarea 
drepturilor omului cunoscută în toată lumea pentru munca 
depusă pe plan internațional în domeniul umanitar şi de asistenţă, 
îşi avea sediul pe versantul vestic şi înverzit al colinei Gellert din 
Budapesta. Din acest punct cu o panoramă splendidă, Stepan 
Spalko, privind prin ferestrele uriaşe de sticlă înclinată, îşi imagina 
Dunărea şi întregul oraş îngenunchind la picioarele lui. 

Venise din spatele imensului birou şi se aşezase pe un scaun cu 
spătar înalt chiar în fața preşedintelui de culoare al Kenyei. De o 
parte şi de alta a uşii stăteau bodyguarzii kenyeni, cu mâinile la 
spate, cu o privire goală, care era ca o boală pentru acest tip de 
personal guvernamental, zugrăvită pe feţe. Deasupra lor, modelată 
în basorelief pe perete, se afla crucea verde aşezată într-o palmă 
care era logoul bine promovat al organizației Humanistas. Numele 
preşedintelui era Jomo şi făcea parte din Kikuyu, cel mai mare trib 
etnic din Kenya, fiind un descendent direct al lui Jomo Kenyatta, 
primul preşedinte al Republicii. Ca şi înaintaşul lui celebru, era un 
Mzee, care în swahili însemna „bătrân respectat”. Între ei stătea un 
serviciu ornat din argint, din secolul al XVII-lea. Li se turnase ceai 
negru de bună calitate şi li se aduseseră biscuiţi şi mici sendvişuri 
minunat aşezate pe o tavă ovală, gravată. Cei doi oameni vorbeau 
aproape în şoaptă, dar pe un ton hotărât. 

— Nu ştim cum să vă mulțumim pentru generozitatea pe care 
ne-a arătat-o organizația dumneavoastră, spuse Jomo. Stătea 
foarte drept, cu spatele rigid la o mică distanță de confortabilul 
spătar de pluş al scaunului. Timpul şi împrejurările se 
combinaseră, ştergându-i de pe față o mare parte din vitalitatea pe 
care o etalase în tinerețe. Sub lustrul feței se ghicea o paloare 
cenugşie. Trăsăturile i se comprimaseră, erau osoase ca stânca din 
cauza greutăților şi a  perseverenței în fața problemelor 
copleşitoare. Pe scurt, avea aspectul unui războinic ce petrecuse 
prea mult timp sub asediu. 

Ținea picioarele lipite, cu genunchii într-un unghi perfect de 
nouăzeci de grade. În poală avea o cutie dreptunghiulară şi lăcuită 
din lemn de culoare închisă de Bubinga. Aproape ruşinat, îi oferi 
cutia lui Spalko. Cu binecuvântările sincere ale poporului kenyan, 

domnule. 

— Mulţumesc, domnule preşedinte. Sunteţi prea amabil, spuse 
Spalko cu graţie. 

— Amabilitatea vă aparține cu siguranță, domnule. Jomo privea 
cu interes cum Spalko deschide cutia. Înăuntru se aflau un cuţit 
cu lama plată şi o piatră, mai mult sau mai puţin ovală, cu părțile 
laterale plate. 

— Doamne, nu e o piatră githathi, nu? 

— Chiar asta este, domnule, spuse Jomo cu vădită încântare. E 
din satul meu de baştină, din kiama din care încă fac parte. 

Spalko ştia că Jomo se referea la consiliul bătrânilor. Githathi 
era de o valoare inestimabilă pentru membrii tribului. Când într-o 
adunare începea o dispută ce nu putea fi rezolvată în nici un alt 
fel, se jura pe această piatră. Spalko apucă mânerul cuțitului, 
sculptat din cornalină5. Şi acesta avea un scop ritualic. În caz de 
dispute de viață şi de moarte, lama acestui cuțit era încinsă şi apoi 
aşezată pe limbile persoanelor aflate în dispută. Mărimea băşicii de 
pe limbă creată astfel hotăra care dintre ei era vinovat şi care nu. 

— Însă mă întreb, domnule preşedinte, spuse Spalko cu un 
uşor ton diabolic, githathi provine din kiama sau njama 
dumneavoastră? 

Jomo râse, un hârâit gutural care-i făcea urechile mici să 
tremure. Aşa de rar avea motive de râs! Nu-şi amintea când râsese 
ultima dată. 

— Aşadar ați auzit de adunările noastre secrete, nu-i aşa, 
domnule? Aş spune că aveți cunoştinţe uimitoare despre 
obiceiurile şi folclorul nostru, într-adevăr. 

— Istoria Kenyei e lungă şi însângerată, domnule preşedinte. Eu 
cred cu fermitate că istoria ne învaţă lecţiile cele mai importante. 

— Sunt de aceeaşi părere, domnule, încuviință Jomo din cap. 
Mă simt obligat să reamintesc că nu îmi pot imagina în ce stare ar 
fi Kenya fără vaccinurile şi doctorii dumneavoastră. 

— Nu există vaccin împotriva SIDA. Vocea lui Spalko era 
blândă, dar fermă. Medicina modernă poate diminua suferințele şi 
numărul de morți din cauza bolilor cu ajutorul unor cocktailuri de 
medicamente, dar, în ceea ce priveşte răspândirea ei, numai 
aplicarea riguroasă a contracepţiei sau a abstinenței va da 
rezultate. 


5 Varietate de agat roşu-închis, folosită ca piatră semipreţioasă (n. 
red.). 


44 


— Desigur, desigur. Jomo îşi frecă buzele disprețuitor. Detesta 
să vină cu pălăria în mână la omul ăsta care deja îşi extinsese cu 
atâta generozitate ajutorul acordat kenyenilor, dar avea de ales? 
Epidemia de SIDA decima republica. Poporul lui suferea, murea. 
Ce ne trebuie nouă, domnule, sunt mai multe medicamente. Aţi 
făcut multe pentru a diminua nivelul de suferință din țara mea. 
Dar sunt mii de oameni care încă au nevoie de ajutorul 
dumneavoastră. 

— Domnule preşedinte! Spalko se aplecă înainte şi Jomo odată 
cu el. Capul lui era acum scăldat de razele soarelui filtrate de 
ferestre, dându-i o strălucire aproape supranaturală. Lumina îi 
scotea în evidență pielea strălucitoare şi fără pori de pe partea 
stângă a feței. Această accentuare a desfigurării era de natură să îl 
şocheze puțin pe Jomo, scoțându-l din tiparul obişnuit. 
Humanistas, Ltd. este gata să revină în Kenya cu de două ori mai 
mulți medici, cu de două ori mai multe medicamente. Dar 
dumneavoastră — guvernul — trebuie să vă jucaţi rolul. 

În acest punct, Jomo îşi dădu seama că Spalko îi cerea ceva 
destul de diferit de ceea ce însemna promovarea unor prelegeri 
despre sexul protejat şi distribuirea de prezervative. Se întoarse 
brusc, concediindu-i pe cei doi bodyguarzi din cameră. Când uşa 
se închise în urma lor, spuse: 

— O necesitate nefericită în aceste vremuri periculoase, 
domnule, dar şi aşa oboseşti uneori să nu fii niciodată singur. 

Spalko zâmbi. Cunoştinţele lui despre istoria Kenyei şi despre 
obiceiurile tribale nu-i permiteau să-l ia pe preşedinte peste picior, 
aşa cum ar fi făcut alții. Se putea ca Jomo să fie în mare nevoie, 
dar nu era cazul să îți doreşti să profiți de el. Kikuyu erau un 
neam mândru, o caracteristică ce era cu atât mai importantă cu 
cât era mai mult sau mai puţin singurul lucru valoros pe care-l 
aveau. 

Spalko se aplecă spre el, deschise o cutie şi îi oferi lui Jomo o 
Cohiba cubaneză, luându-şi una pentru el. Se  ridicară, 
aprinzându-şi trabucurile, traversară covorul până la fereastră, 
privind Dunărea ce sclipea liniştită în lumina soarelui. 

— O perspectivă cât se poate de frumoasă, afirmă Spalko pentru 
a face conversație. 

— Într-adevăr, admise Spalko. 

— Şi e totul atât de liniştit! Spalko dădu drumul unui nor de 
fum aromat. E greu să te împaci cu suferința uriaşă din alte părți 
ale lumii. Apoi se întoarse spre Jomo. Domnule preşedinte, aş lua- 

o ca pe o imensă favoare personală dacă mi-ați oferi timp de şapte 
zile acces nelimitat în spaţiul aerian al Kenyei. 

— Nelimitat? 

— Intrări şi ieşiri, aterizări şi tot restul. Fără vamă, fără birou de 
emigrare, inspecții, nimic care să ne pună beţe-n roate. 

Jomo păru că se gândeşte. Pufăi din Cohiba, dar Spalko îşi 
dădea seama că nu o savura. 

— Vă pot oferi numai trei, spuse Jomo distant. Mai mult de atât 
va dezlega limbile unora. 

— O să încercăm să ne încadrăm, domnule preşedinte. Trei zile 
erau tot ce îşi dorise Spalko. Ar fi putut insista cu privire la şapte 
zile, dar i-ar fi rănit mândria lui Jomo. O greşeală prostească şi 
poate costisitoare, dat fiind ce trebuia să se întâmple. În orice caz, 
afacerea lui era promovarea bunăvoinţei, nu a resentimentelor, 
întinse mâna şi Jomo îşi strecură mâna uscată şi aspră în a lui. 
Lui Spalko îi plăcea acea mână; era mâna unui muncitor al 
câmpului, a cuiva care nu se temea să se murdărească. 


După ce Jomo şi escorta lui plecară, era timpul să facă turul de 
orientare cu noul lui angajat, Ethan Hearn. Spalko ar fi putut să-i 
încredințeze turul oricărui membru al echipei lui de asistenți, dar 
făcea o mândrie din a se asigura personal că toți noii angajaţi erau 
instalați cum se cuvine. Hearn era un tânăr inteligent şi sclipitor, 
care lucrase înainte la Eurocenter Bio — I Clinic, în cealaltă parte a 
oraşului. Era foarte priceput la strângerea de fonduri şi avea 
conexiuni bune printre bogătaşii şi elitele Europei. Spalko îl 
considera  descurcăreț, chipeş şi empatic - pe scurt, un 
umanitarist înnăscut, exact genul de care avea nevoie pentru a 
menține reputaţia extraordinară de care se bucura Humanistas, 
Ltd. În plus, Hearn îi plăcea cu adevărat. Îi amintea de el însuşi 
tânăr, înainte de incidentul în care-şi arsese jumătate din pielea 
feței. 

Îl conduse pe Hearn prin cele şapte etaje de birouri care 
cuprindeau laboratoare, departamente de elaborare a statisticilor 
pe care oamenii de la dezvoltare le foloseau la strângerea de 
fonduri, sângele vital al organizaţiilor de genul Humanistas, Ltd., 
de contabilitate, de intermedieri, resursele umane, deplasări, 
întreținere a flotei de avioane private ale companiei, a avioanelor de 
transport,  vapoarelor şi  elicopterelor. Ultima oprire era 
departamentul de dezvoltare, unde noul birou al lui Hearn era 
pregătit. În acel moment, încăperea era goală cu excepţia unui 

birou, a unui scaun cu rotile, un computer şi consola telefonului. 

— Restul mobilei, îi spuse Spalko, va ajunge în câteva zile. 

— Nici o problemă, domnule. Un computer şi telefoanele sunt 
tot ce îmi trebuie cu adevărat. 

— Un avertisment, adăugă Spalko. Aici muncim peste program 
şi vor fi ocazii când va trebui să lucrezi toată noaptea. Dar nu 
suntem inumani. Canapeaua pe care o oferim e extensibilă. 

— Nu vă faceți griji, domnule Spalko, zâmbi Hearn. Sunt destul 
de obişnuit cu un astfel de program. 

— Spune-mi Stepan. Spalko îi strânse mâna tânărului. Toată 
lumea face la fel. 


Directorul CIA-ului suda braţul unui soldat din tinichea pictată 
- un soldat britanic din Războiul de Independenţă - când sună 
telefonul. La început se gândi să îl ignore, lăsându-l cu perversitate 
să sune, deşi ştia cine era la celălalt capăt al firului. Poate, se 
gândi, asta era pentru că nu voia să audă ce avea să-i spună 
Directorul Adjunct. Lindros credea că Directorul îl trimisese la 
locul crimei din cauza importanței celor morți pentru Agenţie. 
Acest lucru era adevărat până la un punct. Motivul real, totuşi, era 
acela că Directorul nu suporta să meargă personal. Gândul de a 
vedea fața moartă a lui Alex Conklin era prea mult pentru el. 

Stătea pe un scaun înalt în atelierul din subsol, un spațiu 
îngust, închis şi perfect ordonat de sertare aşezate unul peste 
altul, rafturi aliniate, o lume în sine, un loc în care soției — şi 
copiilor când locuiau acasă -— le era interzis să intre. 

Soţia lui, Madeleine, îşi strecură capul prin uşa deschisă a 
pivniţei. 

— Kurt, telefonul, spuse ea inutil. 

Scoase un braț din cutia de lemn cu piese pentru soldați şi-l 
studie. Era un bărbat cu capul mare, dar o coamă de păr alb care 
era pieptănat pe spate de pe fruntea lată, curbată, îi dădea 
aspectul cel puţin al unui înțelept, dacă nu al unui profet. Ochii 
lui albaştri şi imobili erau la fel de calculaţi ca întotdeauna, dar 
ridurile din colțurile gurii i se adânciseră, trăgându-le în jos într- 
un fel de îmbufnare permanentă. 

— Kurt, mă auzi? 

— Nu sunt surd. Degetele de la capătul brațului erau uşor 
îndoite, de parcă mâna era gata să se întindă după ceva 
necunoscut. 

— Ei, ai să răspunzi? strigă Madeleine de sus. 

— Dacă răspund sau nu, nu e nenorocita ta de treabă! strigă el 
vehement. Du-te şi te culcă acum. O secundă mai târziu, auzi cu 
satisfacție şoapta uşii de la subsol care se închidea. De ce nu-l lăsa 
în pace într-un moment ca ăsta? fumegă el. Căsătoriți de treizeci 
de ani, ai fi crezut că ştie. 

Îşi reluă lucrul, potrivind brațul cu palma îndoită în umărul 
trunchiului, roşu la roşu, decizând poziția finală. Acesta era modul 
în care Directorul trata situaţiile asupra cărora nu avea control. Se 
juca de-a Dumnezeu cu soldaţii lui miniaturali, cumpărându-i, 
tăindu-i în bucăți şi apoi, mai târziu, reconstruindu-i, modelându-i 
în pozițiile care-i conveneau. 

Telefonul continua să sune în stilul lui mecanic, monoton şi 
bărbatul scrâşni din dinți de parcă sunetul ar fi fost abraziv. Ce 
fapte minunate se întâmplaseră când el şi Alex erau tineri! 
Misiunea din interiorul Rusiei când aproape că aterizaseră la 
Lubiankas, traversarea Zidului Berlinului pentru a smulge secrete 
de la Staasi, interogarea transfugului din KGB în casa sigură din 
Viena, descoperirea faptului că era agent dublu. Uciderea lui 
Bernd, relația lor îndelungată, compasiunea cu care-i spuseseră 
soției acestuia că vor avea grijă de fiul lui, Dieter, că îl vor duce în 
America cu ei şi îl vor înscrie la facultate. Făcuseră exact aşa şi 
fuseseră răsplătiți cu generozitate. Dieter nu se mai întorsese 
niciodată la mama lui, ci se alăturase Agenţiei, unde ani de zile 
fusese director al Departamentului pentru Ştiinţă şi Tehnologie, 
până la fatalul accident de motocicletă. 

Unde dispăruse acea viață? Era depozitată în mormântul lui 
Bernd şi al lui Dieter - acum şi al lui Alex. Cum se redusese aşa de 
repede la amintiri fugare? Timpul şi responsabilitățile îl afectaseră, 
desigur. Acum era bătrân, în anumite privințe avea mai multă 
putere, da, dar faptele îndrăzneţe din tinerețe, elanul cu care el şi 
Alex stăpâniseră lumea secretă, schimbând soarta națiunilor, se 
transformase în cenuşă şi nu avea să mai revină niciodată. 

Pumnul Directorului îl ologi pe soldatul de tinichea. Atunci şi 
numai atunci răspunse la telefon. 

— Da, Martin. 

În vocea lui era o oboseală pe care Lindros o surprinse imediat. 

— Vă simțiți bine, domnule? 


6 Este atât numele unei închisori din Moscova care funcționa în 
aceeaşi clădire cu cartierul general al KGB, dar şi numele popular sub 
care era cunoscut sediul central al sus-numitului KGB. 

— Nu, să mă ia dracu” dacă sunt bine! Asta îşi dorise Directorul. 
O altă ocazie de a-şi descărca furia şi frustrarea. Cum aş putea să 
mă simt bine, date fiind împrejurările? 

— Îmi pare rău, domnule. 

— Nu, nu îţi pare, spuse acid Directorul. Nu ar putea să-ți pară 
rău. Nu ştii nimic despre asta. Se holba la soldatul pe care îl 
zdrobise cu mintea bântuită de amintiri. Ce vrei? 

— Aţi cerut să vă ţin la curent, domnule. 

— Da? Directorul îşi sprijini capul în mâini! Da, cred că da. Ce 
ai descoperit? 

— A treia maşină de pe aleea lui Conklin îi aparține lui David 
Webb. 

Urechea fină a Directorului răspunse unei intonațţii din vocea lui 
Lindros. 

— Dar? 

— Dar nici urmă de Webb. 

— Bineînţeles. 

— A fost singur acolo. Am pus câinii să miroasă interiorul 
maşinii. l-au depistat mirosul pe domeniu şi l-au urmărit prin 
pădure, dar l-au pierdut la pârâu. 

Directorul închise ochii. Alexander Conklin şi Morris Panov 
împuşcaţi mortal, Jason Bourne suspect principal şi liber cu cinci 
zile înaintea summitului pentru terorism, cea mai importantă 
reuniune internaţională a secolului. Îl trecu un fior. Ura lucrurile 
neterminate, dar nici pe departe aşa de mult ca Roberta Alonzo 
Ortiz, Consilierul Naţional de Apărare şi în zilele astea ea dirija 
spectacolul. 

— Examen balistic? Expertiză medico-legală? 

— Mâine dimineaţă, răspunse Lindros. Atât i-am putut grăbi. 

— În ceea ce priveşte FBI-ul şi celelalte agenții... 

— Le-am neutralizat deja. Avem teren liber. 

Directorul oftă. Aprecia inițiativa Adjunctului, dar nu îi plăcea 
să fie întrerupt. 

— Treci înapoi la treabă, spuse el aspru şi puse receptorul în 
furcă. 

Mult timp după aceea privi fix cutia de lemn, ascultând 
respirația casei. Era ca aceea a unui bătrân. Scândurile scârțâiau, 
familiare ca vocea unui prieten vechi. Madeleine trebuie că-şi face 
o ceaşcă de ciocolată fierbinte, somniferul ei tradițional. Auzi 
lătrând câinele din rasa Corgi al vecinului şi, dintr-un motiv pe 
care nu îl putea preciza, i se păru că seamănă cu un sunet de 

bocet plin de supărare şi speranțe sfărâmate. De la distanță, băgă 
mâna în cutie şi scoase un corp îmbrăcat în griul Războiului Civil, 
un nou soldat de tinichea pe care îl avea de recreat. 

Trebuie să fi fost un accident, după cum arăţi, spuse Jack 
Kerry. 

— Nu chiar, doar o pană, răspunse Bourne liniştit. Dar nu 
aveam roată de rezervă şi apoi m-am împiedicat de ceva - o 
rădăcină de copac, cred. M-am rostogolit destul de tare în apă. 
Făcu un gest disprețuitor. Nu mi-am coordonat bine mişcările. 

— Bine ai venit la bord, spuse Kerry. Era un bărbat masiv, cu 
oase dure, cu o bărbie dublă şi prea multă grăsime în jurul 
mijlocului. Îl luase pe Bourne cu un kilometru şi jumătate mai 
înainte. Odată nevastă-mea mi-a cerut să pornesc maşina de 
spălat vase şi am umplut-o cu Tide. Doamne, să fi văzut ce 
mizerie! Râse din toată inima. 

Noaptea era neagră ca smoala, fără lună sau stele. Începuse o 
ploaie uşoară, iar Kerry porni ştergătoarele de parbriz. Bourne 
tremura puțin în hainele ude. Ştia că trebuie să se concentreze, 
dar de fiecare dată când închidea ochii vedea imaginea cu Alex şi 
Mo; vedea sânge prelingându-se, bucăţi de craniu şi de creier. 
Degetele i se curbară, făcându-se pumni. 

— Deci cu ce te ocupi, domnule Little? 

Când Kerry se prezentase, Bourne îi spusese numele de Dan 
Little. Kerry, după cum se părea, era un gentleman de modă veche 
care punea mare preț pe protocol. 

— Sunt contabil. 

— Eu proiectez instalații pentru deşeuri nucleare. Călătoresc 
peste tot, mda. Kerry îi aruncă o privire dintr-o parte, lumina 
reflectându-i-se din ochelari. Ce naiba, nu arăţi ca un contabil, să 
nu te superi. 

Bourne se forță să râdă. 

— Toată lumea îmi spune asta. Am jucat fotbal în liceu. 

— Nu te-ai lăsat să decazi ca alți foşti atleți, observă Kerry. Se 
bătu pe abdomenul rotund. Nu ca mine. Doar că eu nu am fost 
niciodată un sportiv. Am încercat o dată. Nu prea ştiam să alerg. 
Antrenorul țipa la mine. Şi mă atacau ca lumea. Clătină din cap. 
Mi-a ajuns. Sunt un om care iubeşte, nu un luptător. Îl privi din 
nou pe Bourne. Ai familie, domnule Little? 

Bourne ezită un moment. 

— Soţie şi doi copii. 

— Fericit, nu? 

Trecură în goană pe lângă un triunghi de copaci întunecațţi, un 
stâlp de telefonie aplecat în vânt, o baracă abandonată, drapată cu 
nişte iederă țepoasă, redată sălbăticiei. Bourne închise ochii. 

— Foarte fericit. 

Kerry manevră grosolan maşina într-o curbă periculoasă. Un 
lucru puteai spune despre el — era un şofer excelent. 

— Eu, eu sunt divorțat. A fost nasol. Nevastă-mea a plecat cu 
copilul de trei ani cu tot. Asta a fost acum zece ani. Pufni. Sau 
unsprezece? Oricum, nu am mai auzit de ea sau de băiat şi nici nu 
i-am văzut de atunci. 

Ochii lui Bourne se deschiseră brusc. 

— Nu ai ţinut legătura cu băiatul tău? 

— Nu că n-am încercat. În vocea lui Kerry se simţea un ton de 
lamentare şi brusc deveni defensiv. O vreme am sunat în fiecare 
săptămână, i-am trimis scrisori, bani, ştii tu, pentru lucruri care i- 
ar plăcea, o bicicletă şi treburi de-astea. N-am primit un cuvânt 
înapoi. 

— De ce nu te-ai dus să-l vezi? 

Kerry ridică din umeri. 

— În cele din urmă am înţeles mesajul - nu voia să mă mai 
vadă. 

— Era un mesaj de la soţia ta, spuse Bourne. Fiul tău e doar un 
copil. Nu ştie ce vrea. Cum ar putea? Abia dacă te cunoaşte. 

— Uşor de vorbit pentru tine, domnule Little, mormăi Kerry. Ai 
un cămin cald. O familie fericită la care te întorci în fiecare seară. 

— Tocmai pentru că am copii, ştiu cât sunt de prețioşi, spuse 
Bourne. Dacă ar fi fiul meu, m-aş lupta din răsputeri să-l cunosc 
şi să-l readuc în viața mea. 

Intrau într-o zonă mai populată acum şi Bourne văzu un motel, 
apoi un lanț de magazine închise. La distanță, zări o lumină roşie 
intermitentă, apoi o alta. Era un blocaj rutier în fața lor şi, după 
cum arăta, unul mare. Numără cu totul opt maşini, aşezate pe 
două rânduri câte patru, întoarse în unghi de patruzeci şi cinci de 
grade pe autostradă pentru a le oferi ocupanților cea mai bună 
protecție şi în acelaşi timp să permită maşinilor să strângă repede 
rândurile, dacă era nevoie. Bourne ştia că nu-şi putea permite să 
se apropie de filtru şi în nici un caz să stea la vedere. Trebuia să 
găsească un alt mod de a trece de el. 

Dintr-odată, firma luminoasă a unui magazin non-stop se 

aprinse în întuneric. 

— Cred că până aici merg. 

— Eşti sigur, domnule Little? Încă e destul de pustiu pe aici. 

— Nu-ţi face griji pentru mine. O să-mi sun soţia să vină să mă 
ia. Nu stăm departe de aici. 

— Atunci ar trebui să te duc până acasă. 

— Mă descurc de aici. Vorbesc serios. 

Kerry trase pe dreapta şi opri chiar lângă magazin. Bourne 
cobori. 

— Mulţumesc că m-ai condus. 

— Oricând. Kerry zâmbi. Şi, domnule Little, mulțumesc pentru 
sfat. O să mă gândesc la ce ai spus. 

Bourne îl urmări pe Kerry plecând, apoi se întoarse şi intră în 
magazin. Luminile fluorescente ultrastrălucitoare îi arseră ochii. 
Vânzătorul, un tânăr cu față de proxenet, cu păr lung şi ochi 
injectaţi, trăgea dintr-o ţigară şi citea o carte ieftină. Ridică scurt 
privirea când Bourne intră în magazin, dădu din cap neinteresat şi 
reveni la lectură. Undeva mergea un radio; cineva cânta 
„Yesterday's Gone”, pe o voce melancolică, obosită de lumea asta. 
Parcă ar fi cântat pentru Bourne. 

O privire aruncată rafturilor îi aminti că nu mâncase nimic de la 
prânz. Înşfăcă un borcan de plastic cu unt de arahide, o cutie de 
biscuiţi, o conservă de carne de vită, nişte suc de portocale şi apă. 
Avea nevoie de proteine şi vitamine. Cumpără, de asemenea, un 
tricou, o bluză în dungi cu mânecă lungă, un aparat şi o spumă de 
ras şi alte câteva articole despre care experiența îl învățase că îi vor 
fi necesare. 

Bourne se apropie de tejghea şi vânzătorul lăsă jos cartea 
jerpelită din care citea. Dhalgren, de Samuel R. Delany. Bourne îşi 
aminti că o citise chiar la întoarcerea din Vietnam, o carte la fel de 
halucinantă ca şi războiul. Fragmente din viața lui îi reveniră 
sfâşietor în fața ochilor - sângele, moartea, furia, omorurile 
necugetate, totul pentru a şterge suferința nesfârşită, istovitoare a 
ceea ce se întâmplase în râul de lângă casa lui din Phnom Penh. Ai 
un cămin cald, o familie fericită la care te întorci în fiecare seară, 
spusese Kerry. Dac-ar fi ştiut... 

— Altceva? spuse tânărul cu față de proxenet. 

Bourne clipi, revenind la realitate. 

— Aveţi un încărcător electric pentru un telefon mobil? 

— Îmi pare rău, amice, nu mai sunt. 

Bourne plăti cumpărăturile cu bani cash, luă punga maronie de 

hârtie şi plecă. Zece minute mai târziu intra în curtea motelului. 
Erau puține maşini. Un trailer era parcat la un capăt al motelului, 
un camion frigorific după compresorul de deasupra. La recepţie, 
un bărbat extrem de slab, cu fața cenuşie a unui antreprenor de 
pompe funebre, apăru de după biroul lui din spate, unde se uita la 
un televizor portabil alb-negru, foarte vechi. Bourne se cază 
folosind un alt nume de împrumut şi plătind camera cu bani cash. 
Îi rămâneau exact şaizeci şi şapte de dolari. 

— Al dracului de ciudată noapte, scrâşni bărbatul cel slab. 

— Cum aşa? 

Ochii celuilalt se luminară. 

— Să nu-mi spui că n-ai auzit de crime? 

Bourne clătină din cap. 

— Nici treizeci de kilometri de aici. Bărbatul cel slab se aplecă 
peste biroul de la recepție. Respirația îi mirosea neplăcut, a cafea 
şi fiere. Doi bărbați - oamenii guvernului — nimeni nu îndrăzneşte 
să spună nimic despre ei şi ştii ce înseamnă asta pe aici: şşşt, 
gura mică, capu” la cutie, cine dracu ‘ştie ce puneau ăştia la cale? 
Dă drumul la CNN când ajungi în cameră, avem cablu şi tot ce 
trebuie. Îi dădu cheia lui Bourne. Te-am pus în camera din capu” 
ălălalt față de Guy - camionagiu”, poate i-ai văzut maşina când ai 
intrat. Face o cursă regulată din Florida la D.C.; pleacă la cinci, nu 
vrem să te deranjăm, nu? 


Camera era vopsită într-un maro-gălbui, învechit. Nici chiar 
mirosul unui detergent industrial nu putea înlătura complet izul 
de descompunere. Bourne porni televizorul, mutând canalele. 
Scoase untul de arahide şi biscuiții şi începu să mănânce. 

„Nu există nici o îndoială că această inițiativă îndrăzneață şi 
vizionară a preşedintelui are o şansă de a construi o cale spre un 
viitor mai pacifist”, spunea crainica de la CNN. În spatele ei, un 
banner colorat de un roşu țipător, aflat în partea de sus a 
ecranului, proclama SUMMIT ÎMPOTRIVA TERORISMULUI, cu 
toată subtilitatea de care poate da dovadă un tabloid britanic. „La 
summit mai participă, pe lângă preşedintele SUA, preşedintele 
Rusiei şi liderii naţiunilor arabe importante. Pe parcursul 
săptămânii viitoare, Wolf Blitzer ne va ţine la curent cu acțiunile 
preşedintelui şi Christiane Amanpour cu cele ale liderilor ruşi şi 
arabi. În mod clar, summitul are tot ce îi trebuie pentru a deveni 
bomba mediatică a anului. Acum, ştiri de ultimă oră de la 
Reykjavik, Islanda...” 

Pe ecran apăru frontispiciul Hotelului Oskjuhlid, unde avea să 
se desfăşoare summitul peste cinci zile. Un reporter extrem de 
zelos începu un interviu cu şeful securității americane, Jamie Hull. 
Bourne privea fix la fața cu falei pătrate a lui Hull, părul tuns 
periuță şi mustața roşcată, la ochii albaştri şi reci şi în minte i se 
declanşă o alarmă. Hull făcea parte din Agenţie, mare mahăr în 
Centrul împotriva Terorismului din cadrul CIA”. El şi Conklin se 
ciocniseră nu o dată. Hull era un animal politic inteligent; pupa în 
fund pe oricine conta. Dar lucra ca la carte chiar şi atunci când 
situația permitea o abordare mai flexibilă. Conklin trebuie să fi 
făcut un atac de apoplexie când a auzit că el fusese numit şeful 
securității la summit. 

În timp ce lui Bourne îi treceau prin cap toate astea, ultimele 
ştiri începură să defileze pe ecran. Erau în legătură cu moartea lui 
Alexander Conklin şi a doctorului Morris Panov, amândoi, potrivit 
textului, importanți oficiali guvernamentali. Imediat imaginea se 
schimbă şi apăru un anunţ pe care scria ŞTIRI DE ULTIMĂ ORA, 
urmat de un altul, UCIGAŞII DIN MANASSAS, suprapus peste o 
fotografie oficială a lui David Webb care ocupa aproape tot ecranul. 
Crainica îşi începu reportajul cu privire la uciderea brutală a lui 
Alexander Conklin şi a doctorului Morris Panov. 

„Amândoi au primit câte un glonț în cap, spunea crainica cu 
zâmbetul sinistru pe care-l afişau în general toți cei din tagma ei, 
indicând faptul că a fost un ucigaş profesionist. Suspectul 
principal al guvernului este acest bărbat, David Webb. Se poate ca 
Webb să folosească un alt nume, Jason Bourne. Potrivit unor 
surse importante din guvern, Webb sau Bourne este un tip foarte 
abil şi este considerat periculos. Dacă-l vedeți pe acest bărbat, nu 
vă apropiați. Sunaţi la numărul afişat pe ecran...” 

Bourne opri sonorul. Hristoase, rahatul chiar se răspândea 
acum. Nu e de mirare că filtrul ăla de pe stradă părea aşa de bine 
organizat — era Agenţia3, nu poliţiştii locali. 

Era mai bine să se apuce de treabă. Înlăturând firimiturile din 
poală, scoase telefonul mobil al lui Conklin. Era timpul să afle cu 
cine vorbise Alex în momentul în care a fost împuşcat. Apăsă tasta 
de autoapelare, ascultând sunetul de la celălalt capăt. Îi răspunse 
un robot. Nu era un număr personal, era al unei firme. Lincoln 


7 Central Intelligence Agency's Comunterterrorist Center, înființat în 
1986 (n. red.). 
3 Central Intelligence Agency, abreviat CIA, aici Agenţia (n. red.). 

Fine Tailors. Gândul că Conklin vorbea cu croitorul când fusese 
împuşcat îl deprima, într-adevăr. Nu era felul de a dispărea al unui 
maestru în spionaj. 

Accesă ultimul apel recepționat, care era din seara precedentă. 
Era de la Directorul Agenţiei. Drum înfundat, se gândi Bourne. Se 
ridică de pe pat. Mergând spre baie, îşi scoase hainele. Stătu mult 
timp sub apa fierbinte a duşului, golindu-şi intenționat mintea, în 
timp ce îşi curăța mizeria de pe piele. Era bine să se simtă din nou 
încălzit şi curat. De-ar fi avut un rând de haine curate. Brusc, îi 
trecu ceva prin minte. Îşi şterse apa din ochi în timp ce inima îi 
bătea repede, având mintea complet funcțională din nou. Hainele 
lui Conklin erau lucrate de Old World Tailors de pe strada M; Alex 
mergea acolo de ani de zile. Chiar lua cina cu proprietarul, un 
emigrant rus, o dată sau de două ori pe an. 

Oarecum înnebunit, Bourne se şterse, luă din nou telefonul lui 
Conklin şi sună la informaţii. După ce primise adresa de la Lincoln 
Fine Tailors din Alexandria se aşeză pe pat, uitându-se în gol. Se 
întreba cu ce se ocupau Lincoln Fine Tailors, în afară de croitorie. 


Hasan Arsenov aprecia Budapesta într-un fel în care Khalid 
Murat nu ar fi putut să o facă niciodată. Îi spuse asta Zinei 
Hasiyev în timp ce treceau prin biroul de paşapoarte. 

— Bietul Murat, spuse el. Un suflet brav, un luptător curajos 
pentru independenţă, dar gândirea lui nu trecea cu nimic de 
secolul al nouăsprezecelea. Zina, omul de încredere al lui Arsenov 
şi amanta lui, era micuță, slabă şi la fel de atletică precum 
Arsenov însuşi. Părul său lung, negru tăciune, îi înconjura capul 
ca o coroană. Gura ei mare şi ochii negri, strălucitori, contribuiau 
la aspectul sălbatic, de țigancă, dar mintea ei putea fi la fel de rece 
şi calculată ca a unui avocat şi, în plus, nu se temea de nimic. 

Aplecându-se să intre pe locul din spate al limuzinei care-i 
aştepta, Arsenov gemu. Focul de armă al asasinului fusese perfect, 
lovindu-i doar muşchiul, glonțul ieşind din coapsă la fel de curat 
cum intrase. Rana durea ca dracu”. Dar merita durerea, se gândea 
Arsenov în timp ce se aşeza alături de doamna locotenent. Asupra 
lui nu se iscase nici o suspiciune; nici măcar Zina nu avea idee că 
el complotase la asasinarea lui Murat. Dar avusese de ales? Murat 
devenise din ce în ce mai nervos cu privire la consecințele planului 
Şeicului. Nu  împărtăşise viziunea lui Arsenov, simțul lui 
monumental de justiție socială. S-ar fi mulțumit doar să câştige 
înapoi Cecenia de la ruşi, în timp ce restul lumii i-ar fi întors 

spatele cu dispreț. 

Atunci când Şeicul îşi dezvăluise stratagema îndrăzneață, 
pentru Arsenov a fost un moment de revelație. Putea vedea aievea 
viitorul pe care Şeicul li-l oferea ca pe un fruct copt. Prins de 
lumina dumnezeiască, el căutase o confirmare la Khalid Murat, 
dar descoperise în schimb amarnicul adevăr. Khalid nu vedea 
dincolo de granițele țării sale, nu putea înțelege faptul că 
recucerirea teritoriului acesteia era, într-un fel, o problemă 
secundară. Arsenov îşi dădea seama că cecenii aveau nevoie nu 
numai să scuture jugul necredincioşilor ruşi, dar şi să-şi 
definitiveze poziția în lumea islamică, să câştige respectul celorlalte 
națiuni musulmane. Cecenii erau sunniți care aderaseră la 
învățăturile misticii sufite, personificate de zikr, amintirea lui 
Dumnezeu, ritualul comun care implica rostirea de rugăciuni şi 
dansul ritmat ce inducea o stare asemănătoare transei în timpul 
căreia ochiul lui Dumnezeu apărea celor adunați. Misticismul, 
divin sau de alt fel, era anatemizat. Gândire de secol nouăsprezece, 
în toate sensurile expresiei, se gândi Arsenov cu amărăciune. 

Din ziua asasinatului, momentul atât de dorit în care devenise 
noul lider al luptătorilor ceceni pentru libertate, Arsenov trăia o 
stare febrilă, aproape halucinantă. Dormea adânc, dar nu se 
odihnea, căci somnul îi era bântuit de coşmaruri în care încerca să 
găsească ceva sau pe cineva prin labirinturi de dărâmături şi era 
învins. Prin urmare, era colțos şi repezit cu subordonații; nu tolera 
nici un fel de scuze. Numai Zina avea puterea de a-l calma; 
atingerea ei alchimică îl ajuta să revină din tărâmul ciudat în care 
ajunsese nu se ştie cum. 

Înţepătura pe care o simţi în rană îl aduse înapoi în prezent. 
Fixa pe fereastră copacii seculari, privi cu o invidie vecină cu 
agonia cum oamenii îşi vedeau de treabă netulburați, fără cea mai 
mică urmă de teamă. Îi ura, îi ura pe absolut toţi cei care în viața 
lor liberă şi uşoară nu se gândeau nici măcar o dată la lupta 
disperată pe care el şi poporul său o purtau din anii 1700. 

— Ce este, iubitule? O umbră de grijă trecu pe fața Zinei. 

— Mă dor picioarele. Obosesc să tot stau jos, atâta tot. 

— Te cunosc. N-ai reuşit să treci peste tragedia uciderii lui 
Murat cu toată răzbunarea pe care am plănuit-o. Treizeci şi cinci 
de soldaţi ruşi au plecat în mormânt în urma represaliilor pentru 
asasinarea lui Khalid Murat. 

— Nu e doar Murat, zise Khalid. Oamenii noştri. Am pierdut 
şaptesprezece oameni din cauza trădării. 

— L-ai stârpit pe trădător, l-ai împuşcat cu mâna ta în fața 
sublocotenențţilor. 

— Pentru a le arăta ce-i aşteaptă pe toți cei care trădează cauza. 
Judecata a fost scurtă, pedeapsa cruntă. E soarta noastră, Zina. 
Nu avem suficiente lacrimi pentru poporul nostru. Uită-te la noi. 
Pierduţi şi împrăştiați, ascunzându-ne în Caucaz, mai mult de o 
sută cincizeci de mii de ceceni trăind ca refugiați. 

Zina nu îl opri pe Hasan în timp ce enumera din nou această 
istorie agonizantă, pentru că era nevoie ca poveştile acestea să fie 
repetate ori de câte ori era posibil. Erau cărțile de istorie ale 
cecenilor. 

Pumnii lui Arsenov se albiră, unghiile desenându-i semicercuri 
de sânge sub pielea palmelor. 

—A, să ai o armă mai ucigătoare decât un AK-47, mai 
puternică decât un pachet de C4! 

— Curând, curând, iubitule, fredonă Zina încet pe vocea ei 
profundă, extrem de muzicală. Şeicul s-a dovedit cel mai bun 
prieten al nostru. Uite cât ajutor ne-a oferit organizaţia lui doar 
anul trecut; uite ce acoperire în presa internațională şi în ziare ne- 
au creat oamenii lui. 

— Dar jugul rusesc e tot pe gâtul nostru, mârâi Arsenov. Încă 
murim cu sutele. 

— Şeicul ne-a promis o armă care va schimba toate astea. 

— Ne-a promis lumea. Arsenov îşi înlătură nisipul din ochi. 
Vremea promisiunilor s-a sfârşit. Să vedem acum dovada 
făgăduinţei sale. 


Limuzina pe care Şeicul o trimisese după ceceni intră pe 
bulevardul Kalmankrt, care-i duse pe Podul Arpad, peste Dunărea 
cu barjele ei masive şi vaporaşele de promenadă vopsite strălucitor 
care se vedeau sub ei. Zina privi în jos. De o parte erau edificiile 
gotice, năucitoare, cu turnuri ascuţite ale Clădirii Parlamentului; 
de cealaltă era Insula Margareta, împădurită, în care se afla 
luxosul Danubius Grand Hotel, unde îi aşteptau cearşafurile 
apretate şi albe şi cuverturile groase. Zina, dură ca oţelul în timpul 
zilei, savura din plin nopţile din Budapesta, niciodată mai 
pasională decât în nopțile petrecute în patul uriaş al hotelului de 
lux. Nu vedea în această sărbătoare a plăcerii o trădare a existenței 
ei ascetice, ci mai degrabă o scurtă pauză acordată greutăților şi 
degradării fizice, o recompensă, ca un biscuit de ciocolată belgiană 
strecurat sub limbă, să se topească acolo în secret, într-un nor de 

extaz. 

Limuzina intră în parcarea subterană a clădirii Humanistas, 
Ltd. Când coborâră din maşină, Zina luă de la şofer uriaşul pachet 
dreptunghiular. Paznicii în uniformă confruntară paşapoartele 
oaspeţilor cu fotografiile din baza de date a computerului, le 
dădură ecusoane laminate de identificare şi îi invitară într-un lift 
uriaş din bronz şi sticlă. 

Spalko îi primi în birou. Soarele era deja sus pe cer, 
transformând fluviul într-o foaie de bronz topit. Îi îmbrăţişă pe 
amândoi, îi întrebă cum a fost zborul, cum au călătorit de la 
Aeroportul Ferihegy şi despre starea rănii de glonț a lui Arsenov. 
Când terminară cu amabilitățile, intrară în camera alăturată, 
lambrisată cu lemn de nuc în tonuri de miere, unde fusese 
amenajată o masă acoperită cu o țesătură albă apretată şi 
tacâmuri strălucitoare. Spalko pusese să fie pregătită o masă cu 
mâncare internațională. Friptură, homar, trei feluri de legume — 
toate favoritele cecenilor. Şi nici un cartof nicăieri. Adesea, Arsenov 
şi Zina nu aveau de mâncare nimic altceva decât cartofi zile în şir. 
Zina puse pachetul pe un scaun gol şi se aşezară la masă. 

— Şeicule, spuse Arsenov, suntem ca întotdeauna copleșiți de 
mărinimia ospitalităţii tale. 

Spalko înclină din cap. Era mulțumit de numele pe care şi-l 
luase în lumea lor, care însemna Sfântul, prietenul lui Dumnezeu, 
îi conferea o notă de respect şi uimire, un păstor exaltat față de 
turma sa. 

Acum se ridică şi deschise o sticlă de vodcă poloneză tare, din 
care turnă în trei pahare. Ridică paharul, iar ceilalți doi făcură la 
fel. 

— În memoria lui Khalid Murat, un mare conducător, un 
războinic puternic, un adversar de temut, intonă el solemn, în 
stilul cecen. Fie ca Allah să-i dea gloria pe care şi-a câştigat-o prin 
sânge şi vitejie. Fie ca poveştile despre curajul lui ca lider şi om să 
fie spuse şi respuse printre credincioşi. Goliră dintr-o sorbitură 
lichidul care le ardea gâtul. 

Arsenov se ridică şi umplu din nou paharele. Îl ridică pe al său 
şi ceilalți îi urmară. 

— Pentru Şeic, prieten al cecenilor, care ne va conduce spre 
locul nostru de drept în noua ordine a lumii. Goliră paharele. 

Zina dădu să se ridice, fără îndoială pentru a ţine şi ea un toast, 
dar Arsenov o opri punându-i o mână pe braț. Gestul nu scăpă 
atenției lui Spalko. Ce îl interesa cel mai mult era reacţia Zinei. 

Vedea dincolo de paravanul pe care şi-l arborase, până în suflet. 
Erau multe nedreptăți în lume, ştia asta, la toate nivelurile 
societății. I se părea ciudat şi oarecum pervers faptul că ființele 
umane se puteau scandaliza din pricina nedreptăţii generale, 
ratând în acelaşi timp micile necazuri din viața lor de zi cu zi. Zina 
lupta cot la cot cu bărbaţii; atunci, de ce să nu i se acorde ocazia 
să ridice vocea într-un toast după bunul ei plac? Furia clocotea în 
ea; lui Spalko îi plăcea asta — se pricepea să manipuleze furia altei 
persoane. 

— Compatrioţii mei, prietenii mei! Ochii îi străluceau de 
convingere. Pentru contopirea dintre trecutul trist, prezentul 
disperat şi viitorul glorios. Suntem în pragul zilei de mâine! 

Începură să mănânce, vorbind despre lucruri generale şi 
neconcludente de parcă s-ar fi aflat la un dineu mai degrabă 
neoficial. Şi totuşi, în cameră se strecurase un iz de anticipare, de 
schimbare incipientă. Priveau în farfurii sau se priveau unul pe 
celălalt de parcă acum, când erau aşa de aproape de acest viitor, le 
era teamă să privească furtuna ce se apropia şi îi apăsa. În cele din 
urmă, terminară. 

— E timpul, spuse Şeicul. Arsenov şi Zina se ridicară în picioare 
în fața lui. 

Arsenov înclină din cap. 

— Un om care moare de dragul lumii materiale moare ca un 
ipocrit. Un om care moare de dragul vieții de apoi moare ca un 
ascet. Dar un om care moare de dragul Adevărului moare ca un 
sufit. 

Se întoarse spre Zina, care deschise pachetul pe care-l 
aduseseră cu ei de la Groznîi. Înăuntru se aflau trei mantii. Îi dădu 
una lui Arsenov, care o îmbrăcă. Ea şi-o puse pe a ei. Arsenov se 
întoarse spre Şeic, cu a treia mantie în mână. 

— Khergeh-ul e haina de onoare a dervişului, intonă Arsenov. 
Simbolizează natura divină şi atributele ei. 

Zina spuse: 

— Mantia este cusută cu acul devoțiunii şi cu firul amintirii fără 
de sine a lui Dumnezeu. 

Şeicul înclină capul şi spuse: 

— La illaha ill Allah. Nu există alt Dumnezeu în afară de 
Dumnezeu, care e Unul. 

— La illaha ill Allah, repetară Arsenov şi Zina. Apoi liderul 
rebelilor ceceni aşeză khergeh-ul pe umerii lui Spalko. 

— Pentru majoritatea oamenilor e suficient să fi trăit conform 

şariei, legii islamice, supuşi legii divine, pentru a muri fericiți şi a 
intra în Paradis, spuse el. Dar suntem câțiva care ne dorim divinul 
aici şi acum şi pe care dragostea pentru Dumnezeu ne obligă să 
căutăm calea spre interior. Suntem sufiți. 

Spalko pipăi mantia groasă de derviş şi spuse: 

— O, tu suflete care eşti în pace, apleacă-te asupra Domnului 
tău, cu bucuria ce e ata în El şi a Lui în tine. Intră printre Slugile 
mele! Intră în Paradis! 

Arsenov, mişcat de acest citat din Coran, apucă mâna Zinei şi 
împreună îngenuncheară înaintea Şeicului. Într-o structură 
dialogică veche de trei secole, recitară un jurământ solemn de 
supunere. Spalko scoase un cuțit, li-l înmână. Se tăiară amândoi, 
pe rând şi, într-un pahar cu picior, îi oferiră sângele lor. În acest 
fel deveneau murid, discipoli ai Şeicului, legaţi de el prin cuvânt şi 
faptă. 

Apoi, deşi pentru Arsenov era dureros din cauza rănii de la 
coapsă, se aşezară cu picioarele încrucişate, cu fața unul spre 
celălalt şi, în maniera sufiților Naqgshibandi, oficiară zikr-ul, 
uniunea extatică cu Dumnezeu. Îşi aşezară palmele drepte pe 
coapsele stângi, palmele stângi pe încheieturile de la dreapta. 
Arsenov începu să-şi mişte capul şi gâtul spre dreapta descriind 
un semicerc, iar Zina şi Spalko urmară într-o sincronie perfectă 
invocațţia lui blândă, aproape senzuală: 

„Salvează-mă, Dumnezeul meu, de la ura şi gelozia duşmanilor 
de a cădea în mâinile copiilor ce se joacă pe pământ, dacă nu mă 
vor folosi în jocurile lor; s-ar putea juca cu mine şi la sfârşit mă 
pot distruge, aşa cum fac copiii cu jucăriile lor. Înainte şi înapoi, 
înainte şi înapoi. Salvează-mă, Doamne, de orice fel de ofensă vine 
din amărăciunea duşmanilor mei şi din ignoranța prietenilor 
iubitori.” 

Rugăciunile cântate şi mişcările deveniră una, unindu-se într- 
un tot extatic în prezenţa lui Dumnezeu... 

Mult mai târziu, Spalko îi conduse pe un coridor până la un 
ascensor mic din oțel inoxidabil care îi duse până la subsol, in 
interiorului stâncii pe care era construită clădirea. 

Intrară într-o încăpere boltită, cu tavan înalt, presărată cu 
suporturi de fier. Singurul sunet care se auzea era şuieratul încet 
al aerului condiționat. De-a lungul unui perete erau aşezate nişte 
lăzi. La acestea îi conduse Spalko. Îi înmână o rangă lui Arsenov şi 
privi foarte satisfăcut cum liderul terorist deschidea lada cea mai 
apropiată şi privea seturile strălucitoare de AK-47 dinăuntrul ei. 

Zina luă una şi o inspectă cu grijă şi cu precizie. Încuviință din cap 
spre Arsenov, care deschise altă ladă în care se aflau zece 
lansatoare portabile de rachete. 

— Artileria cea mai avansată din arsenalul ruşilor, spuse 
Spalko. 

— Dar prețul? zise Arsenov. 

Spalko îşi desfăcu braţele. 

— Ce preț ar fi potrivit dacă armele astea vă ajută să vă câştigaţi 
libertatea? 

— Cum pui un preţ pe libertate? zise Arsenov pufnind. 

— Răspunsul e că nu poți. Hasan, libertatea nu are o etichetă 
de preț cunoscută. Se cumpără cu sângele şi sufletele neîmblânzite 
ale oamenilor ca voi. Îşi mută privirea pe faţa Zinei. Astea sunt 
alea voastre — toate — să le folosiți cum vi se pare mai bine pentru a 
vă apăra frontierele, pentru a-i face pe cei din jur să țină seama de 
voi. În sfârşit, Zina îl privi printre genele ei lungi. Privirile li se 
încrucişară. Se izbiră una de alta, deşi expresiile rămâneau 
impasibile. 

Ca şi cum ar fi răspuns privirii lui Spalko, Zina spuse: 

— Nici măcar armele astea nu ne vor permite să intrăm la 
summitul de la Reykjavik. 

Spalko încuviinţă din cap, ridicând uşor colțurile gurii. 

— Destul de adevărat. Securitatea internațională este mult prea 
inteligentă. Un atac armat nu ar avea ca rezultat decât moartea 
noastră. Totuşi, am un plan care nu numai că ne va permite 
accesul în Hotelul Oskjuhlid, dar ne va permite şi să-i ucidem pe 
toți cei aflați înăuntru fără să ne expunem. În câteva ore de la 
eveniment tot ce visați de secole va fi al vostru. 

— Khalid Murat se temea de viitor, se temea de ceea ce noi, 
cecenii, putem realiza. Dorinţa de a face dreptate coloră obrajii lui 
Arsenov. Lumea ne-a ignorat prea mult timp. Rusia ne îngroapă de 
vii în timp ce tovarăşii lor, americanii, stau deoparte şi nu fac 
nimic să ne salveze. În Orientul Mijlociu curg miliarde de dolari, 
dar în Cecenia nici o rublă! 

Spalko îşi luase aerul mulțumit de sine al unui profesor care-şi 
vede elevul preferat bine pregătit. Ochii îi străluceau măriți. 

— 'Toate astea se vor schimba. În cinci zile, lumea întreagă va fi 
la picioarele voastre. Puterea va fi a voastră, precum şi respectul 
celor care au scuipat pe voi, v-au abandonat. Rusia, lumea 
islamică şi tot Occidentul, mai ales Statele Unite! 

— Vorbim aici de schimbarea întregii ordini mondiale, Zina, 

strigă Arsenov tare. 

— Dar cum? întrebă Zina. Cum e posibil? 

— Ne întâlnim la Nairobi în trei zile, răspunse Spalko. Şi o să 
vezi cu ochii tăi. 


Apa, întunecată, adâncă, însuflețită de o oroare de nenumit, se 
închide deasupra capului său. Se scufundă. Indiferent cât de tare 
luptă, cu câtă disperare se îndreaptă spre suprafaţă, simte cum 
parcurge o spirală în jos de parcă ar avea plumb în picioare. Apoi 
priveşte în jos şi vede o frânghie groasă, murdară de alge, legată de 
glezna stângă. Nu vede ce e la capătul frânghiei pentru că aceasta 
se pierde în întunericul de jos. Dar orice ar fi, trebuie să fie greu, 
trebuie să îl tragă pentru că frânghia e încordată. Disperat, se 
îndreaptă în jos, încercând să se elibereze cu degetele mânjite, iar 
statuia lui Buddha pluteşte în derivă, învârtindu-se uşor, căzând 
departe de ei în întunericul de nepătruns... 

Khan se trezi zvâcnind, ca întotdeauna, covârşit de un 
sentiment de rătăcire. Rămase nemişcat printre cearşafurile 
umede. Un timp, coşmarul recurent încă îi mai pulsa cu răutate în 
minte, întinzând mâna, îşi atinse glezna stângă ca pentru a se 
asigura că nu are o frânghie legată de picior. Apoi, delicat, aproape 
cu respect, îşi plimbă degetele peste muşchii lunecoşi şi întinşi ai 
abdomenului şi pieptului, până ce ajunse la micul Buddha 
sculptat în piatră, pe care îl purta la gât atârnat de un lănțişor de 
aur. Nu-l scotea niciodată, nici chiar când dormea. Sigur că era 
acolo. Întotdeauna era acolo. Era un talisman, chiar dacă 
încercase să se convingă că nu crede în aşa ceva. 

Se ridică, scoase un mic sunet de dezgust şi lipăi până în baie, 
unde îşi aruncă apă rece peste cap. Aprinse lumina, clipind un 
moment. Apropiindu-şi capul de oglindă, îşi inspectă chipul, 
privindu-se de parcă s-ar fi văzut pentru prima dată. Mormăi, se 
uşură, apoi, aprinzând o veioză, citi din nou dosarul insuficient 
primit de la Spalko. Nimic din ce citea acolo nu îi oferea nici cel 
mai mic indiciu că David Webb ar fi avut abilităţile văzute de el. Îşi 
atinse semnul negru-vinețiu de pe gât, se gândi la plasa din iederă 
pe care o făcuse Webb şi o instalase atât de inteligent. Rupse unica 
filă a dosarului. Era inutilă, mai mult decât inutilă de vreme ce îl 
făcuse să-şi subestimeze ţinta. În plus, mai erau şi alte implicaţii, 
la fel de urgente. Spalko îi dăduse informaţii care erau fie 
incomplete, fie incorecte. 

Bănuia că Spalko ştia exact cine şi ce era David Webb. Khan 

trebuia să ştie dacă nu cumva Spalko pusese în mişcare vreun 
pion care-l implica pe Webb. Avea propriile planuri pentru David 
Webb şi era hotărât ca nimeni - nici măcar Stepan Spalko - să nu 
îi stea în cale. 

Oftând, stinse lumina şi se întinse la loc în pat, dar mintea lui 
nu era pregătită pentru somn. Tot corpul îi huruia de presupuneri. 
Până când se înțelesese cu Spalko pentru această ultimă misiune, 
nici măcar nu avusese habar că David Webb exista, darămite că 
era încă în viață. Se îndoia însă că ar fi acceptat misiunea dacă 
Spalko nu i l-ar fi vânturat pe Webb prin față. Trebuie să fi ştiut că 
ideea de a-l găsi pe Webb avea să fie irezistibilă pentru Khan. De 
ceva timp deja, lui Khan nu îi mai plăcea să lucreze cu Spalko. Se 
comporta de parcă ar fi stăpânul lui Khan, iar Spalko, Khan era 
sigur de asta, era megaloman. 

În jungla din (Cambodgia, unde fusese obligat să 
supraviețuiască în copilărie şi adolescență, avusese mai multe 
experiențe cu megalomani decât şi-ar fi dorit. Clima toridă şi 
umedă, haosul constant al războiului şi nesiguranța vieții de zi cu 
zi se uneau pentru a-i împinge pe oameni la limita nebuniei. În 
acel mediu nefavorabil cei slabi mureau, iar cei puternici 
supraviețuiau; orice om se schimba într-un mod elementar. 

Stând în pat, Khan îşi pipăi cicatricele de pe corp. Era o formă 
de ritual, o superstiție poate, o metodă de a se păstra în siguranță 
- nu față de violența generată de un adult asupra altuia, ci față de 
teroarea lentă, fără nume, pe care un copil o trăieşte în noapte. 
Copiii, când se trezesc din asemenea coşmaruri, aleargă la părinți, 
se strecoară în căldura şi confortul patului lor şi adorm curând. 
Dar Khan nu avea părinți, nu avea pe nimeni care să-l mângâie. 
Din contră, fusese în mod constant obligat să se elibereze din 
ghearele adulților cu mintea bolnavă care îl priveau numai ca pe o 
sursă de bani sau de sex. Cunoscuse mulți ani sclavia, atât din 
partea caucazienilor, cât şi din cea a asiaticilor de care avusese 
ghinionul să se împiedice. Nu aparținea nici uneia dintre acele 
lumi şi ei ştiau asta. Era o corcitură şi, ca atare, era ponegrit, 
înjurat, bătut, abuzat, înjosit în toate modurile în care poate fi 
degradată o ființă umană. 

Şi totuşi luptase. Scopul lui, de la o zi la alta, se redusese pur şi 
simplu la a supraviețui. Dar învățase din experiențele amare că 
evadarea nu era suficientă, că aceia care-l făcuseră sclav veneau 
după el, îl pedepseau brutal. De două ori aproape murise. Atunci a 
înțeles că era nevoie de mai mult dacă voia să supraviețuiască. 

Trebuia să ucidă sau, dacă nu, avea să fie ucis. 


Când echipa de asalt a Agenţiei atacă motelul de pe poziția 
ocupată la filtrul rutier, era aproape cinci. Fuseseră alertați cu 
privire la prezența lui Jason Bourne de către managerul de noapte, 
care se trezise din somnul indus de Xanax şi văzuse fața lui 
Bourne fixându-l din ecranul televizorului. Se ciupise să fie sigur 
că nu visa, luase o gură de whisky ieftin şi sunase. 

Şeful echipei ceruse ca luminile de securitate ale motelului să 
fie stinse ca să se poată apropia prin întuneric. Când începură să- 
şi ocupe poziția însă, camionul de la capătul motelului porni şi 
aprinse reflectoarele, prinzând o parte din echipă în razele 
puternice. Şeful îi făcu semne nebuneşti nefericitului şofer, apoi 
alergă la camion şi îi spuse să o şteargă de acolo. Şoferul, holbând 
ochii la vederea tuturor acelor oameni, făcu ceea ce i se cerea, 
stingând luminile până la ieşirea din parcare, pe autostradă. 

Apoi şeful le făcu semn oamenilor şi se îndreptară direct spre 
camera lui Bourne. La această comandă tăcută, doi se 
desprinseră, ocolind prin spate. Şeful le dădu douăzeci de secunde 
să-şi ocupe poziția, înainte să ordone să-şi pună măştile de gaze. 
Doi dintre oameni îngenuncheară şi aruncară cu bombe 
lacrimogene prin fereastra camerei. Brațul întins al şefului se lăsă 
în jos şi oamenii lui năvăliră în cameră, spărgând uşa. Gazul ieşi 
cu putere afară când intrară ei cu mitralierele pregătite. Televizorul 
era pornit, cu sonorul închis. CNN-ul arăta chipul celui pe care-l 
căutau. Pe covorul pătat şi jerpelit erau împrăştiate resturile unei 
mese luate în grabă, iar cuvertura de pe pat nu mai era. Camera 
era goală! 


Înăuntrul camionului frigorific ce se îndepărta în grabă de 
motel, Bourne, înfăşurat în cuvertură, stătea întins printre lăzi de 
lemn în care se aflau recipiente de plastic cu căpşuni, stivuite 
aproape până la tavan. Reuşise să ajungă să stea deasupra 
nivelului podelei, susținut de cutii din ambele părți. Când intrase 
în partea din spate a camionului, încuiase uşa după el. Toate 
camioanele cu refrigerare aveau un mecanism de siguranță care 
putea deschide şi încuia uşa din spate pe interior, pentru a se 
asigura că nimeni nu rămânea prins acolo din greşeală. Aprinzând 
lanterna pentru o secundă, a străbătut culoarul central, destul de 
lat cât să poată trece un om. Sus în dreapta era grilajul de 
evacuare al compresorului de refrigerare. 


65 


Dintr-odată, se  încordă. Apropiindu-se de filtrul rutier, 
camionul încetini, apoi opri complet. Ajunsese în punctul de 
pericol maxim. 

Timp de aproape cinci minute tăcerea fu completă apoi, brusc, 
uşa din spate s-a deschis cu un sunet dur. Până la el ajungeau 
vocile celor care făceau controlul. 

— Ai luat ceva autostopişti? întrebă polițistul. 

— Mnu, răspunse Guy, camionagiul. 

— Uite, aruncă un ochi la fotografia asta. Poate l-ai văzut pe tip 
pe marginea drumului? 

— Nu, dome. Nu l-am văzut niciodată. Ce-a făcut? 

— Ce ai înăuntru? se auzi vocea unui alt polițist. 

— Căpşuni proaspete, zise Guy. Uite ce este, domnilor ofițeri, 
aveți inimă! Nu le face bine să deschideţi uşile aşa. Ce putrezeşte 
mi se taie din plată. 

Cineva mormăi. O rază puternică de lumină străbătu culoarul 
central şi mătură podeaua chiar dincolo de locul unde Bourne 
stătea suspendat printre căpşuni. 

— Bine, spuse primul polițist, închide-o, amice. 

Raza lanternei se stinse şi uşa se trânti cu putere. 

Bourne aşteptă până ce camionul se puse în mişcare, rulând cu 
viteză pe autostrada către D.C., înainte să iasă de unde se 
ascunsese. Mintea îi uruia. Poliţiştii trebuie să-i fi arătat lui Guy 
aceeaşi fotografie cu David Webb care se difuza la CNN. 

Într-o jumătate de oră, şofatul lin de autostradă cedase locul 
opririlor şi pornirilor constante de pe străzile urbane cu semafoare, 
Era timpul să iasă. Bourne se duse la uşă şi apăsă pe levierul de 
siguranță. Nu se mişca. Încercă din nou, de data asta cu mai 
multă forță. Înjurând printre dinţi, aprinse lanterna pe care o 
luase din casa lui Conklin. În cercul strălucitor de lumină, văzu că 
mecanismul se blocase. Era încuiat înăuntru. 

În zorii zilei. Directorul CIA se afla într-o conferință cu Roberta 
Alonzo-Ortiz, Consiliera pe probleme de Securitate Naţională de la 
Casa Albă. Şedinţa se ţinea în sala cunoscută sub numele de 
Situation Room, un spațiu în formă circulară din măruntaiele 
Casei Albe. Multe etaje deasupra lor se aflau încăperile lambrisate, 
frumos decorate, pe care majoritatea oamenilor le asociau cu 
această clădire istorică, plină de poveşti, dar aici jos stăpâne erau 
puterea şi încordarea oligarhilor de la Pentagon. La fel ca şi marile 
temple ale civilizațiilor antice, această sală fusese construită să 
reziste timp de secole. Săpată în vechiul subsol, proporţiile ei te 
intimidau, aşa cum era şi normal pentru un asemenea monument 
al invincibilității. 

Alonzo-Ortiz, Directorul şi echipa lui - ca şi unii membri 
importanți ai Serviciului Secret — parcurgeau, pentru a suta oară, 
planurile de securitate pentru summitul asupra terorismului de la 
Reykjavik. Pe un ecran de protecţie era afişată o schemă detaliată 
a hotelului Oskjuhlid, împreună cu notițe referitoare la probleme 
de securitate ce priveau intrările, ieşirile, acoperişul, ferestrele şi 
altele. Fusese stabilită o legătură video directă cu hotelul, astfel 
încât Jamie Hull, trimisul la fața locului al Directorului Agenţiei să 
poată participa la şedinţa de informare. 

— Nu vom tolera nici o eroare, spuse Alonzo-Ortiz. Era o femeie 
extrem de frumoasă, cu un păr negru strălucitor şi ochi inteligenți, 
tăioşi. Fiecare aspect al summitului trebuie să se desfăşoare ceas, 
continuă ea. Orice încălcare a securităţii, indiferent cât de mică, va 
avea efecte dezastruoase. Ar distruge ceea ce preşedintelui i-a luat 
timp de optsprezece luni să creeze, împreună cu principalele state 
islamice. Nu trebuie să spun nimănui de aici că dincolo de fațada 
de cooperare mocneşte o neîncredere nativă față de valorile 
occidentale, față de etica iudeo-creştină şi tot ce reprezintă ea. 
Orice suspiciune că preşedintele i-a tras pe sfoară va avea 
consecințe dintre cele mai crunte şi imediate. Privi încet în jurul 
mesei. Era unul din darurile ei speciale ca, atunci când se adresa 
unui grup, să facă astfel încât fiecare persoană importantă să 
creadă că îi vorbeşte numai ei. Nu faceți nici o greşeală, domnilor. 
Nu vorbim despre nimic altceva decât despre un război mondial 
aici, un jihad uriaş cum nu am mai văzut până acum şi, foarte 

posibil, nu ne putem nici măcar imagina. 

Era gata să încheie şedinţa cu Jamie Hull când un tânăr slab 
intră în sală, se apropie în tăcere de Director şi îi înmână un plic 
sigilat. 

— Scuzele mele, Dr. Alonzo-Ortiz, spuse el deschizând plicul. 
Citi impasibil conţinutul, deşi pulsul i se dublase. Consilierului pe 
probleme de securitate nu îi plăcea să îi fie întrerupte şedinţele. 
Conştient că doamna îl privea urât, el împinse scaunul înapoi şi se 
ridică. 

Alonzo-Ortiz îi aruncă un zâmbet atât de comprimat, încât 
buzele aproape că îi dispărură. 

— Sper că aveți motive suficiente pentru a ne părăsi aşa de 
brusc. 

— Chiar am, Dr. Alonzo-Ortiz. Directorul Agenţiei, deşi vechi în 
branşă şi, deci, un om care ştia să-şi controleze puterea, ştia că nu 
avea rost să se confrunte cu persoana pe care preşedintele se baza 
în cea mai mare măsură. Se purta ireproşabil, deşi o ura pe 
Roberta Alonzo-Ortiz atât pentru că îl săpase în rolul său 
tradițional pe lângă preşedinte, cât şi pentru că era femeie. Din 
aceste motive, folosea puțina putere pe care o avea - să ascundă 
ceea ce ea îşi dorea enorm să ştie: cauza urgenței atât de grave 
care-l făcea să plece imediat. 

Zâmbetul consilierul de securitate deveni şi mai rigid. 

— În acest caz aş aprecia o informare completă cu privire la 
criză, oricare ar fi ea, cât mai curând. 

— Absolut, spuse Directorul, retrăgându-se grăbit. Când uşa 
masivă a Sălii de Situaţii de Urgenţă se închise în urma lui, el 
adăugă sec „Înălțimea Voastră”, smulgându-i un hohot de râs 
agentului operativ pe care biroul lui îl folosise ca mesager. 


Directorului îi luă mai puţin de cincisprezece minute să ajungă 
înapoi la Sediul Central, unde o şedinţă a Consiliului Director al 
Agenţiei îi aştepta sosirea. Subiectul: ucigaşii lui Alexander 
Conklin şi ai doctorului Morris Panov. Suspectul principal: Jason 
Bourne. Erau oameni cu fețele palide, în costume clasice impecabil 
croite, cravate pe comandă, pantofi lăcuiți. Cămăşile cu dungi, 
gulerele colorate, toanele modei nu erau pentru ei. Obişnuiţi să 
străbată coridoarele puterii din Beltway, erau la fel de inflexibili ca 
hainele pe care le purtau. Erau persoane conservatoare provenite 
de la colegii conservatoare, vlăstare de familii fără pată care, mai 
devreme, fuseseră îndrumați de taţii lor către funcții şi deci către 

confidențele oamenilor potriviți — lideri vizionari şi energici care 
ştiau cum să rezolve o situație. Locul în care stăteau acum era o 
lume secretă bine ascunsă, dar tentaculele care ieşeau din ea se 
întindeau în lung şi în lat. 

Imediat ce Directorul intră în sala de conferințe, luminile fură 
micşorate. Pe un ecran apărură fotografiile de la criminalistică ale 
corpurilor in situ. 

— Pentru numele lui Dumnezeu, dă jos alea! urlă Directorul. 
Sunt o obscenitate. Nu ar trebui să îi vedem pe oamenii ăştia aşa. 

Martin Lindros, Adjunctul Directorului, apăsă pe un buton şi 
ecranul se goli de imagini. 

— Pentru a informa pe toată lumea, ieri ni s-a confirmat că 
maşina din parcarea lui Conklin era a lui David Webb. Se opri, în 
timp ce Bătrânul îşi dregea vocea. 

— Să spunem lucrurilor pe nume. Directorul se aplecă înainte, 
cu pumnii strânşi pe masa strălucitoare. E posibil ca lumea să îl 
cunoască pe acest... acest bărbat drept David Webb, dar aici e 
cunoscut sub numele de Jason Bourne. Vom folosi acest nume. 

— Da, domnule, spuse Lindros, hotărât să nu amplifice starea 
evidentă de proastă dispoziție a Directorului Agenţiei. Abia dacă 
avea nevoie să-şi consulte notițele, atât de proaspete şi vii îi erau 
în minte cercetările. W... Bourne a fost văzut ultima dată în 
campusul de la Georgetown cu aproximativ o oră înaintea crimelor. 
Un martor l-a văzut alergând spre maşină. Putem presupune că s- 
a îndreptat direct spre casa lui Alex Conklin. Cu siguranță, Bourne 
era în casă în momentul sau în jurul momentului producerii 
crimelor. Amprentele lui sunt pe un pahar pe jumătate gol de 
scotch din camera unde stătuseră, cu puțin înainte să moară. 
Conklin şi Panov. 

— Şi arma? întrebă Directorul. E arma crimei? 

— Confirmat sută la sută de examenul balistic, încuviință 
Lindros din cap. 

— Eşti sigur că este a lui Bourne, Martin? 

Lindros privi o hârtie trasă la xerox şi o împinse peste masă 
spre şeful lui. 

— Înregistrarea confirmă că arma crimei îi aparține lui David 
Webb. David Webb al nostru. 

— Nenorocitul! Mâinile Directorului tremurau. Amprentele 
nenorocitului sunt pe ea? 

— Arma a fost curățată, spuse Lindros, consultând altă hârtie. 
Nici un fel de amprente. 

— Semnul unui profesionist. Directorul păru brusc obosit. Nu 
era uşor să piardă un prieten. 

— Da, domnule. Cu siguranță. 

— Şi Bourne? mormăi Directorul. Părea dureros pentru el 
numai să-i pronunțe numele. 

— Azi-dimineață devreme am primit un pont că Bourne se 
ascundea într-un motel din Virginia, foarte aproape de unul dintre 
filtrele rutiere, îl informă Lindros. Zona a fost imediat încercuită şi 
o echipă de asalt a fost trimisă la motel. Dacă Bourne a fost acolo, 
fugise deja, s-a strecurat prin cordon. A dispărut ca un fum. 

— La dracu”! Obrajii Directorului se înroşiseră. 

Asistentul lui Lindros intră pe nesimţite şi-i întinse o hârtie. 

Acesta o scană o fracțiune de secundă, apoi ridică privirea. 

— Mai devreme am trimis o echipă la Webb acasă, în 
eventualitatea că ar apărea acolo sau ar lua legătura cu soția. 
Echipa a găsit casa încuiată şi goală. Nici urmă de soţia şi cei doi 
copii ai lui Bourne. Investigaţiile ulterioare au dezvăluit că femeia a 
mers la ei la şcoală şi i-a luat din clasă fără explicaţii. 

— Asta pune capac! Directorul părea aproape apoplectic. E 
înaintea noastră cu un pas în orice, pentru că a plănuit crimele 
dinainte! În timpul drumului scurt şi rapid spre Langley, îşi lăsase 
emoțiile să îl copleşească. Între asasinarea lui Alex şi manevrele lui 
Alonzo-Ortiz, intrase în Agenţie spumegând de furie. Acum, în fața 
dovezilor criminalistice, era mai mult decât pregătit să condamne. 

— E clar că Jason Bourne a devenit un ticălos. Bătrânul, încă în 
picioare, tremura vizibil. Alexander Conklin a fost un prieten vechi 
şi de încredere. Nu-mi amintesc şi nici nu pot enumera numărul 
de cazuri în care şi-a pus reputaţia - chiar viața — în joc pentru 
organizaţie, pentru ţara sa. Era un patriot veritabil în adevăratul 
sens al cuvântului, un om cu care cu toții ne mândream pe drept. 

În ceea ce-l privea, Lindros se gândea la numărul de cazuri pe 
care şi le putea aminti şi enumera când Bătrânul tunase şi 
fulgerase cu privire la tacticile de cowboy ale lui Conklin, la 
misiunile lui ticăloase, la agendele lui secrete. Era frumos şi bine 
să-l elogieze pe cel mort, dar, se gândea el, în branşa asta era de-a 
dreptul prostesc să ignori tendințele periculoase ale agenților din 
trecut şi din prezent. Şi aici, desigur, intra şi Jason Bourne. Era 
un fel de agent cârtiță, chiar de soiul cel mai rău - unul pe care 
nu-l avea în întregime sub controlul său. În trecut fusese activat 
de împrejurări, nu pentru că ar fi fost de acord cu aşa ceva. 
Lindros ştia foarte puţine despre Jason Bourne, o scăpare pe care 

era hotărât să o repare în momentul în care şedinţa se încheia. 

— Dacă Alexander Conklin avea o slăbiciune, un punct 
vulnerabil, acesta era Jason Bourne, continuă Directorul. Cu ani 
în urmă să o cunoască şi să se căsătorească cu actuala lui soție, 
Marie, şi-a pierdut întreaga familie — soția thailandeză şi cei doi 
copii — într-un atac din Phnom Penh. Omul era pe jumătate nebun 
de suferință şi remuşcări când Alex l-a cules de pe străzile din 
Saigon şi l-a antrenat. Mulţi ani mai târziu, chiar după ce Alex 
apelase la ajutorul lui Morris Panov, el prezenta probleme de 
autocontrol - în ciuda rapoartelor regulate ale doctorului Panov, 
care susțineau contrariul. Cumva şi el a intrat sub influența lui 
Jason Bourne. 

— L-am avertizat pe Alex de nenumărate ori, l-am implorat să-l 
aducă pe Bourne pentru a fi evaluat de echipa noastră de psihiatri 
criminalişti, dar a refuzat. Alex, odihnească-se în pace, putea să fie 
când voia un om încăpățânat; credea în Bourne. 

Faţa Directorului lucea de transpiraţie, iar ochii i se măriseră în 
timp ce privea prin încăpere. 

— Şi care e rezultatul acestei încrederi? Amândoi au fost ucişi 
ca nişte câini, chiar de bunul pe care credeau că îl ţin sub control. 
Adevărul adevărat e că Bourne e incontrolabil. Şi e un ucigaş, o 
viperă veninoasă. Directorul izbi cu pumnul în masa de conferințe. 
Nu voi permite ca asasinatele astea odioase, comise cu sânge rece, 
să rămână nepedepsite. Autorizez instalarea unei sancțiuni 
mondiale, prin care ordon lichidarea imediată a lui Jason Bourne. 


Bourne tremura, de acum înghețat până în măduva oaselor. 
Privi în sus şi plimbă raza lanternei pe sistemul de ventilație al 
frigiderului. Întorcându-se pe culoarul central, se cățăra pe rândul 
de cutii din dreapta până ce ajunse la grilaj. Deschizând briceagul, 
folosi vârful lamei pentru a desface şuruburile. Lumina blândă a 
zorilor se scurse în interior. Părea să fie loc exact cât să se poată 
strecura afară. Spera. 

Îşi strânse umerii în direcția pieptului, îngustându-se şi începu 
să se strecoare mişcându-se uşor în sus. Totul merse bine vreo 
câțiva centimetri, dar apoi înaintarea lui se opri brusc. Încercă să 
se mişte, dar nu putea. Era blocat. Expiră tot aerul din plămâni, 
îşi subție partea de sus a corpului. Împinse cu tălpile şi picioarele. 
Un grilaj alunecă şi se rostogoli, dar se mişcase puţin. Îşi lăsă 
picioarele în jos până se putu sprijini de cutii. Proptindu-şi tocurile 
de la pantofi în bara superioară, împinse din nou şi se mai mişcă 

puțin. Repetând manevra încet şi cu grijă, reuşi în cele din urmă 
să-şi strecoare afară capul şi umerii. Clipi privind spre cerul 
rozaliu străbătut de nori pufoşi, schimbându-şi forma pe măsură 
ce el se rostogolea pe sub ei. Când ajunse sus, se apucă de un colț 
al camionului, se smulse cu totul din cabină şi ajunse pe acoperiş. 

La următorul semafor sări, îndesându-şi umărul stâng în 
interior pentru a-şi amortiza căderea. Se ridică, trecu pe trotuar, 
se scutură de praf. Strada era pustie. Îl salută scurt pe Guy, care 
nu bănuia nimic, în timp ce camionul se îndepărta într-un nor 
albastru de gaze de eşapament. 

Era la periferia Washingtonului, în cartierul sărac din nord-est. 
Cerul se lumina, umbrele lungi ale zorilor lăsând locul soarelui, în 
depărtare se auzea zumzetul traficului, dar şi sirenele poliției. 
Respiră adânc. Dincolo de duhoarea urbană, aerul avea pentru el 
ceva răcoros, euforia libertății după lunga bătălie a nopții în care a 
trebuit să stea ascuns, ca să poată fi liber. 

Merse pe jos până văzu fâlfâind drapelele în roşu şters, alb şi 
albastru. Centrul de maşini uzate era închis pe timpul nopții. Intră 
pe proprietatea pustie, alese o maşină la întâmplare şi schimbă 
numerele de înmatriculare cu ale celei vecine. Forță încuietoarea, 
deschise uşa din partea şoferului şi porni aprinderea de la fire. O 
secundă mai târziu, ieşea din parcare pe stradă. 

Parcă în fața unui restaurant a cărui fațadă cromată era o 
relicvă a anilor cincizeci. Pe acoperiş era o cană gigantică de cafea, 
cu luminile din neon de mult arse. Înăuntru se vedeau aburi. 
Mirosul de boabe de cafea şi ulei încins era impregnat în fiecare 
suprafață. La stânga lui erau o tejghea lungă Fonnica şi un şir de 
scaune cromate cu fețe de vinil; la dreapta, lângă şirul de ferestre 
scăldate în soare, era un rând de mese, fiecare dintre ele având un 
tonomat cu toate cântecele ce se puteau asculta pentru un sfert de 
dolar. 

Când uşa se închise în urma lui cu un mic clinchet de clopoțel, 
fețele negre care se întoarseră remarcară în tăcere pielea albă a lui 
Bourne. Nimeni nu îi răspunse la zâmbet. Unii îi păreau 
indiferenți, dar alții, mai deosebiți, păreau să interpreteze prezența 
lui ca un semn de rău augur pentru lucruri viitoare. 

Congştient de privirile ostile, se strecură pe o banchetă masivă. O 
chelneriță cu păr portocaliu şi o față care semăna cu Ertha Kitt 
aruncă un meniu pătat de muşte în fața lui şi îi umplu ceaşca cu 
cafea aburindă. Ochii inteligenți, excesiv machiați pe o față 
muncită de griji, îl priviră un timp cu interes şi ceva în plus — 

compasiune, poate. 

— Nu le lua în seamă privirile, dulceaţă, şuieră ea. Le e frică de 
tine. 

Mâncă un mic dejun acceptabil compus din ouă, şuncă şi 
cartofi prăjiți, stropite cu cafeaua tare. Dar avea nevoie ca 
proteinele şi cofeina să îi înlăture starea de epuizare, cel puţin 
pentru moment. 

Chelnerița îi umplu din nou ceaşca şi el sorbi, aşteptând ca 
Lincoln Fine Tailors să deschidă. Dar nu stătea degeaba. Scoase 
carnețelul pe care îl luase din camera lui Alex şi se uită din nou la 
înseninarea lăsată pe prima pagină. NX 20. Suna a ceva 
experimental, care prevestea ceva rău, dar în realitate putea fi 
orice, inclusiv un computer de ultimă generație. 

Ridicând privirea, îi urmări pe obişnuiţii cartierului intrând şi 
ieşind, discutând despre cecuri de Ajutor Social, reglări de conturi 
legate de droguri, bătăi ale poliției, moartea subită a membrilor 
familiei, bolile prietenilor din închisori. Era viaţa lor, mai străină 
pentru el decât cea din Asia sau Micronezia. Atmosfera din 
restaurant era întunecată de furia şi proasta lor dispoziție. 

O singură dată, o maşină de poliție trecu încet ca un rechin pe 
lângă un recif. Orice mişcare din restaurant încetă, de parcă acest 
moment important era un cadru din lentila unui aparat fotografic. 
El întoarse capul şi privi spre chelneriță. Aceasta privea stopurile 
maşinii de poliție dispărând după colț. Un oftat de uşurare 
străbătu restaurantul. Bourne trăi propriul sentiment de uşurare. 
Se părea că, la urma urmelor, se afla în compania unor tovarăşi de 
drum prin umbră. 

Gândurile i se întoarseră la bărbatul care îl vâna. Faţa lui avea 
o alură asiatică, dar nu în întregime. Era ceva cunoscut acolo — 
linia îndrăzneață a nasului, care nu era deloc asiatic, sau forma 
buzelor pline, care era în întregime asiatică? Era cineva din 
trecutul lui Bourne, din Vietnam? Dar nu, era imposibil. Judecând 
după cum arăta, avea cel mult treizeci de ani, ceea ce însemna că 
nu putea să aibă mai mult de cinci sau şase ani când Bourne 
fusese acolo. Cine era, atunci şi ce voia? Întrebările continuau să îl 
bântuie. Brusc, puse cana pe jumătate goală pe masă. Cafeaua 
începea să-i roadă stomacul. 

Nu mult după asta se întoarse la maşina furată, deschise 
radioul şi răsuci potențiometrul până când dădu peste un post de 
ştiri care vorbea despre summitul pentru terorism, urmat de o 
scurtă enumerare a ştirilor naționale mai întâi, apoi a celor locale. 

Primele pe listă erau asasinarea lui Alex Conklin şi Mo Panov, dar, 
ciudat, nu erau nici un fel de informații noi. 

„Urmează alte ştiri”, spunea crainicul, „dar mai întâi acest 
mesaj important”. 

„„„acest mesaj important. În acel moment biroul din Paris cu 
vedere pe Champs-Elysees spre Arcul de Triumf îi năvăli mugind în 
amintire, amintirea înlocuind restaurantul şi pe toți cei din jurul 
lui. Într-o parte era un scaun de culoarea ciocolatei, din care 
tocmai se ridicase. În mâna dreaptă, un pahar de cristal pe 
jumătate plin cu un lichid chihlimbariu. Se auzea o voce, adâncă 
şi amplă, extrem de muzicală, care spunea ceva despre timpul 
necesar pentru a face rost de tot ceea ce îi era necesar lui Bourne. 

— Nu-ţi face griji, prietene, spunea vocea, într-o engleză 
încețoşată de norii grei ai accentului franțuzesc, eu trebuie să îţi 
transmit acest mesaj important. 

Pe scena minții sale se întoarse, chinuindu-se să vadă fața 
bărbatului care vorbise, dar nu văzu decât un perete gol. Amintirea 
se evaporase la fel ca aroma de whisky, lăsându-l pe Bourne acolo, 
holbându-se întunecat prin ferestrele murdare ale restaurantului 
învechit. 


Un spasm de furie îl făcu pe Khan să ia telefonul mobil şi să-l 
sune pe Spalko. Dură ceva timp şi presupuse puţin efort din 
partea lui, dar în cele din urmă i se făcu legătura. 

— Cărui fapt îi datorez această onoare, Khan? spuse Spalko în 
urechea lui. Ascultând cu atenție, Khan auzi uşoara ironie din 
vocea acestuia şi se gândi că băuse. Cunoştea mult mai bine 
obiceiurile angajatorului său ocazional decât ar fi crezut însuşi 
Spalko, dacă ar fi vrut să creadă asta în vreun fel. Ştia, de 
exemplu, că lui Spalko îi plăceau băutura, țigările şi femeile, deşi 
nu neapărat în ordinea aceasta. Capacitatea lui de a le consuma 
pe toate trei era imensă. Se gândi că dacă Spalko era măcar pe 
jumătate atât de beat pe cât îşi imagina el, asta avea să constituie 
un avantaj pentru el. În privinţa lui Spalko, era un lucru rar. 

— Dosarul pe care mi l-ai dat pare incorect sau, cel puţin, foarte 
incomplet. 

— Ce te face să tragi această tristă concluzie? Vocea se 
înăsprise instantaneu, cum apa se schimbă în gheață. Prea târziu, 
Khan îşi dădu seama că limbajul folosit fusese prea agresiv. Spalko 
putea fi un mare gânditor - un vizionar chiar, aşa cum fără 
îndoială se considera personal dar în adâncul ființei sale acționa 

din instinct. Astfel, îşi revenise din semibeţie pentru a răspunde 
agresiunii cu puțin mai multă agresiune din partea lui. Avea acea 
stare de un temperament violent, chiar nepotrivit cu imaginea lui 
publică atent cultivată. Dar, la urma urmei, atât de mult din el 
prospera dincolo de zahărul vieţii de zi cu zi. 

— Comportamentul lui Webb a fost unul curios, spuse Khan 
blând. 

— O? În ce fel? Vocea lui Spalko revenise la dicţia ei ascunsă, 
leneşă. 

— Nu a acționat ca un profesor universitar. 

— Mă întreb de ce contează. L-ai ucis? 

— Nu încă. Khan, stând în maşina parcată, privea prin parbriz 
cum un autobuz oprea vizavi. Uşa se deschise cu un oftat şi 
oamenii coborâră: un bătrân, doi băieți, o mamă cu puştiul ei. 

— Ei, asta e o schimbare de plan, nu? 

— Ştiai că voiam mai întâi să mă joc cu el. 

— Sigur, dar întrebarea e cât timp? 

Se desfăşură un fel de meci de şah verbal, pe cât de delicat, pe 
atât de febril, iar Khan putea doar bănui natura lui. Ce era cu 
Webb? De ce decisese Spalko să îl folosească pe post de pion 
pentru dublul asasinat al oamenilor guvernului, Conklin şi Panov? 
De ce, la urma urmelor, ordonase Spalko să fie ucişi? Khan nu se 
îndoia că aşa se întâmplase. 

— Până sunt gata. Până ce înțelege cine îi vrea viața. 

Ochii lui Khan o urmăreau pe mamă punându-şi copilul pe 
trotuar. Băiatul se clătina puțin în mers şi ea râdea. Capul lui se 
clătină privind în sus la ea şi râse şi el, mimând plăcerea ei. Ea îl 
luă de mâna micuță. 

— Nu te răzgândeşti, nu? 

Lui Khan i se păru că citeşte o uşoară încordare, un tremur 
intenționat şi imediat se întrebă dacă Spalko era sau nu beat. 
Khan se gândi să îl întrebe de ce conta pentru el dacă îl ucidea sau 
nu pe David Webb, dar, după un pic de gândire, renunţă, 
temându-se să nu dea la iveală propriile preocupări. 

— Nu, nu mă răzgândesc, zise Khan. 

— Pentru că sub piele avem acelaşi lucru, noi doi. Nările ni se 
dilată când simțim mirosul morții. 

Pierdut în gânduri şi neştiind cum să răspundă, Khan închise 
telefonul mobil. Puse mâna pe fereastră şi privi printre degete 
femeia care-şi plimba copilul pe stradă. Făcea paşi mici, încercând 
pe cât posibil să-şi potrivească mersul cu cel şovăitor al copilului. 

Spalko îl minţea, Khan îşi dădea seama de asta. Exact cum şi el 
îl mințise pe Spalko. Timp de o secundă, privirea i se încețoşă şi se 
întoarse în junglele din Cambodgia. Stătuse la traficantul de arme 
vietnamez mai bine de un an, închis într-un şopron ca un câine 
turbat, pe jumătate mort de foame şi bătut. A treia oară când 
încercase să evadeze, îşi învățase lecţia, făcându-i vietnamezului 
capul terci cu tăişul în formă de cazma al unui hârleț pe care îl 
folosea pentru a săpa gropi de latrine. Trăise zece zile din ce 
apucase până ce fusese cules de un misionar american pe nume 
Richard Wick. I se dăduseră haine, mâncare şi o baie fierbinte, un 
pat cald. În schimb, învățase lecţiile de engleză predate de 
misionar. Imediat ce a învățat să citească, i s-a dat o Biblie, pe 
care i s-a cerut să o înveţe pe de rost. În acest mod, a început să 
înțeleagă că, după părerea lui Wick, nu era pe drumul spre 
mântuire, ci spre civilizație. O dată sau de două ori a încercat să îi 
explice lui Wick natura budismului, dar era foarte tânăr şi 
conceptele pe care le învățase în fragedă pruncie nu păreau aşa de 
bine închegate când ieşeau din gura lui. Nu că Wick ar fi fost 
interesat, în orice caz. Nu voia să ştie de nici o religie care nu 
promova credința în Dumnezeu, în lisus Salvatorul. 

Privirea lui Khan se concentră din nou. Mama îşi plimba copilul 
pe lângă fațada cromată a restaurantului cu cana uriaşă de cafea 
pe acoperiş. Chiar dincolo de ei, peste stradă, Khan îl vedea pe 
bărbatul pe care îl cunoştea sub numele de David Webb prin 
reflecția unui parbriz de maşină. Trebuia să-i dea credit lui Webb; 
îl dusese pe Khan pe un drum al torturii de la marginea 
domeniului Conklin. Khan văzuse silueta de pe marginea drumului 
care îi urmărea. Până când se cățărase până acolo după ce 
scăpase din capcana inteligentă a lui Webb, fusese prea târziu 
pentru a-l acosta pe bărbat, dar, folosind ochelarii acestuia cu 
infraroşu, îl putuse urmări pe Webb pe autostradă. Fusese gata să 
intre în acţiune, când pe Webb îl luase cineva. Îl privea pe Webb 
acum, ştiind ceea ce Spalko ştia deja: că Webb era un om foarte 
periculos. Un asemenea bărbat cu siguranţă nu îşi făcea griji fiind 
singurul caucazian din restaurant. Părea singur, deşi Khan nu 
putea fi sigur, singurătatea fiind un lucru complet străin pentru el. 

Privi din nou către mamă şi copil. Râsul lor ajungea până la el, 
imaterial ca un vis. 


Bourne ajunse la Lincoln Fine Tailors din Alexandria la nouă şi 
cinci minute. Magazinul arăta la fel ca toate afacerile mici din 

Oraşul Vechi; adică avea o fațadă în stil cumva colonial. Traversă 
trotuarul din cărămidă roşie, deschise uşa şi intră în magazin. 
Zona pentru public a magazinului era împărțită în două de o 
barieră de un metru înălțime, alcătuită dintr-o tejghea pe stânga şi 
mese de croitorie pe dreapta. Maşinile de cusut se aflau la 
jumătatea drumului dintre tejghea şi partea din spate a 
magazinului, fiind folosite de trei hispanici care nu-i aruncară nici 
măcar o privire când intră. Un bărbat subțirel în cămaşă şi fără 
haină şi o vestă în dungi desfăcută stătea în picioare în spatele 
tejghelei, pufnind la ceva. Avea o frunte înaltă, bombată, o bordură 
de păr castaniu deschis, o față cu obraji supti şi ochi întunecați. 
Ochelarii îi stăteau pe vârful capului. Avea un obicei să se 
ciupească de nasul acvilin. Nu acordă nici o atenție deschiderii 
uşii, dar ridică privirea când Bourne se apropie de tejghea. 

— Da? spuse el aşteptând. Vă pot ajuta cu ceva? 

— Sunteţi Leonard Fine? V-am văzut numele scris în vitrină. 

— Eu sunt, spuse Fine. 

— M-a trimis Alex. 

Croitorul clipi. 

— Cine? 

— Alex Conklin, repetă Bourne. Numele meu e Jason Bourne. 
Privi înjur. Nimeni nu îi acorda nici cea mai vagă atenție. Sunetul 
maşinilor de cusut făcea aerul să scânteieze şi să bâzâie. 

Foarte încet, Fine îşi lăsă ochelarii înapoi pe nasul subțire. Îl 
studie pe Bourne cu o intensitate clară. 

— Sunt un prieten al lui, spuse Bourne, simțind nevoia să-l 
ajute cumva pe om. 

— Nu avem aici articole de îmbrăcăminte pentru un domn 
Conklin. 

— Nu cred că a lăsat vreunul, spuse Bourne. 

Fine se ciupi de nas, de parcă îl durea. 

— Un prieten, spui? 

— De mulți ani. 

Fără să mai scoată vreun alt cuvânt, Fine întinse mâna şi 
deschise uşa-tejghea lăsându-l pe Bourne să treacă. 

— Poate că ar trebui să discutăm asta în biroul meu. Îl conduse 
pe Bourne printr-o uşă pe un coridor prăfuit, care puțea a clei şi 
soluție de scrobeală. 

Biroul nu era cine ştie ce, o mică nişă cu linoleum ros şi 
presărat cu găuri pe podea, străbătută de țevi dezgolite de la podea 
până la tavan, un birou verde din metal, ponosit, două rânduri de 

dulapuri tot din metal, pentru dosare, grămezi de cutii de carton. 
Mirosul de mucegai şi putreziciune se ridica asemenea aburului 
din toate lucrurile aflate în birou. În spatele scaunului era o 
fereastră mică, pătrată, atât de murdară încât nu se vedea deloc 
aleea din spate. 

Fine trecu în spatele biroului şi deschise un sertar. 

— Ceva de băut? 

— E cam devreme, zise Bourne, nu crezi? 

— Mda, mormăi Fine. Dacă zici tu... Scoase o armă din sertar şi 
tinti stomacul lui Bourne. Glonţul nu te va ucide imediat, dar, cât 
timp sângerezi până mori, o să-ți doreşti să te fi ucis. 

— Nu avem nici un motiv să ne agităm, spuse Bourne relaxat. 

— Ba avem toate motivele, spuse croitorul. Ochii îi erau foarte 
apropiaţi, făcându-l să pară oarecum saşiu. Conklin e mort şi am 
auzit că tu l-ai terminat. 

— Nu, spuse Bourne. 

— Aşa spuneți toți. Negaţi, negați, negați. E modul de lucru al 
guvernului, nu? Faţa îi fu străbătută de un zâmbet viclean. Ia loc, 
domnule Webb — sau Bourne — cum îți spui astăzi. 

Bourne ridică privirea. 

— Faci parte din Agenţie. 

— Deloc. Sunt agent independent. Dacă nu cumva le-a spus 
Alex, mă îndoiesc că cineva din Agenţie ştie măcar că exist. 
Zâmbetul croitorului se lărgi. De asta a venit Alex la mine de la 
bun început. 

— Aş vrea să aflu despre asta, încuviință Bourne. 

— O, nici nu mă îndoiesc. Fine luă telefonul de pe birou. Pe de 
altă parte, când oamenii tăi pun mâna pe tine, vei fi prea ocupat să 
le răspunzi la întrebări ca să-ți mai pese de altceva. 

— Nu face asta, spuse Bourne sec. 

Fine se opri cu receptorul în aer. 

— Dă-mi un motiv. 

— Nu eu l-am ucis pe Alex. Încerc să aflu cine a făcut-o. 

— Dar adevărul e că l-ai ucis. Potrivit buletinului informativ citit 
de mine, erai la el acasă în momentul când a fost împuşcat mortal. 
Ai mai văzut pe cineva acolo? 

— Nu, dar Alex şi Mo Panov erau morți când am ajuns eu. 

— Rahat. De ce l-ai ucis, mă întreb. Ochii lui Fine se îngustară, 
îmi imaginez că a fost din cauza doctorului Schiffer. 

— N-am auzit niciodată de Dr. Schiffer. 

Croitorul scoase un râs dur. 

— Alt rahat. Şi presupun că nu ai auzit niciodată de DARPA. 

— Sigur că am auzit, spuse Bourne. Înseamnă Defense 
Advanced Research Projects Agency?. Acolo lucrează Dr. Schiffer? 

— M-am săturat de chestia asta, zise Fine cu un sunet de 
dezgust. Când îşi luă privirea un moment de la Bourne pentru a 
forma un număr, acesta sări asupra lui. 


Directorul se afla în colțul biroului său încăpător, vorbind la 
telefon cu Jamie Hull. Prin fereastră se revărsa lumina 
strălucitoare a soarelui, aprinzând tonurile rubinii ale covorului. 
Nu că magnificul joc de culori ar fi avut vreun efect asupra 
Directorului, încă mai era într-una din pasele lui proaste. 
Întunecat, privea la fotografiile în care apărea el împreună cu 
preşedinţii SUA în Biroul Oval, cu şefi de stat străini la Paris, Bonn 
şi Dakar, cu oameni din show-biz în L.A. Şi Vegas, cu predicatori 
evanghelici în Atlanta şi Salt Lake City şi chiar cu, absurd, Dalai 
Lama cu zâmbetul lui perpetuu şi roba de şofran pe când se afla 
într-o vizită în New York. Aceste fotografii nu numai că nu reuşeau 
să-l scoată din starea de amărăciune în care era, dar îl făceau să-şi 
simtă anii vieții ca pe nişte lanțuri ce-l trăgeau în jos. 

—E un nenorocit de coşmar, domnule, spunea Hull din 
îndepărtatul Reykjavik. Mai întâi, a pune la punct securitatea 
împreună cu ruşii şi arabii e ca şi cum ai alerga după propria 
coadă. Pe de o parte nu ştiu ce dracu’ zic ei acolo şi pe de alta nu 
am încredere că interpreţii — ai noştri sau ai lor — îmi traduc exact 
ce zic ei. 

— Trebuia să înveți limbi străine în liceu, Jamie. Vezi-ți de 
treabă. Îţi trimit alţi interpreţi dacă vrei. 

— Da? Şi de unde-i luăm? Am extirpat toți vorbitorii de arabă, 
nu? 

Directorul oftă. Asta era o problemă, desigur. Aproape toți 
ofițerii de informații vorbitori de arabă pe care-i avuseseră pe 
statul de plată fuseseră considerați simpatizanți ai cauzei islamice, 
întotdeauna doborând şoimii, încercând să explice ce iubitori de 
pace erau arabii. Spune-le asta israelienilor. 

— Avem un grup întreg care trebuie să vină poimâine, de la 
Centrul de Studiu al Informaţiilor. Îţi trimit vreo doi imediat ce pot. 

— Nu e totul, domnule. 


9 Agenţia pentru Proiecte Avansate de Cercetare în Domeniul Apărării 
(în limba engleză, în original) (n. trad.). 

Directorul se încruntă, ofensat că n-a auzit nici urmă de 
recunoştinţă în vocea celuilalt. 

— Ce mai e? se răsti el. Şi dacă scotea toate fotografiile din 
birou? se întrebă. S-ar mai îmbunătăți cu ceva atmosfera asta 
lugubră? 

— Nu că mă plâng, domnule, dar încerc, la dracu”, tot ce pot ca 
să stabilesc măsuri de siguranță aşa cum trebuie într-o țară 
străină care nu e în mod special datoare Statelor Unite. Nu le dăm 
ajutoare, deci nu le suntem dragi. Invoc numele preşedintelui şi ce 
primesc? Priviri goale. Asta îmi face treaba al dracului de grea. Fac 
parte din cea mai puternică națiune de pe planetă. Ştiu mai multe 
despre securitate decât toată Islanda la un loc. Unde e respectul pe 
care ar trebui să... 

Interfonul bâzâi şi, cu o anumită satisfacție, Bătrânul îl puse pe 
Hull în aşteptare. 

— Ce e? lătră în interfon. 

— Îmi pare rău că vă deranjez, domnule, spuse ofițerul de 
serviciu, dar tocmai am interceptat un apel pe linia de urgență a 
domnului Conklin. 

— Ce? Alex e mort. Eşti sigur? 

— Absolut, domnule. Linia aceea nu a fost încă repartizată 
altcuiva. 

— Bine. Continuă. 

— Am auzit sunetul unei scurte încăierări şi cineva a spus un 
nume — Bourne, cred. 

Directorul se îndreptă ca un arc, proasta dispoziție dizolvându-i- 
se la fel de repede cum apăruse. 

— Bourne. Ăsta e numele pe care l-ai auzit, băiete? 

— Sigur semăna. Şi aceeaşi voce a zis ceva de genul „te omor”. 

— De unde venea apelul? întrebă Bătrânul. 

— S-a întrerupt, dar am făcut o urmărire inversă. Numărul 
aparține unui magazin din Alexandria. Lincoln Fine Tailors. 

— Bun băiat! Directorul era în picioare acum. Mâna în care 
ținea telefonul tremura uşor. Trimite două echipe de agenți 
imediat. Spune-le că Bourne a ieşit la suprafață! Spune-le să-l 
lichideze de îndată ce apare. 


După ce îi luase cu forța arma din mână lui Leonard Fine fără 
ca acesta să tragă vreun foc, Bourne îl izbi acum atât de puternic 
de peretele murdar, încât un calendar sări din cui şi căzu pe 
podea. Telefonul era în mâna lui Bourne; tocmai întrerupsese 

legătura. Ascultă dacă se agita ceva în față, vreun indiciu că 
femeile auziseră sunetele luptei scurte, dar violente. 

— Sunt pe drum, spuse Fine. S-a terminat pentru tine. 

— Nu cred. Bourne gândea cu furie. Apelul a ajuns la centrala 
principală. Nimeni nu ar şti ce să facă cu el. 

Fine clătină din cap, cu un zâmbet superior pe față. 

— Apelul a trecut de centrala normală a Agenţiei; a sunat direct 
la ofițerul de serviciu al Directorului. Conklin a insistat să învăţ 
numărul pe de rost, pentru a-l folosi numai în caz de urgenţă. 

Bourne îl zgudui pe Fine până ce dinții începură să-i 
scrâşnească. 

— Idiotule! Ce-ai făcut? 

— Mi-am plătit ultima datorie față de Alex Conklin. 

— Dar ţi-am spus, nu l-am ucis eu. Şi atunci lui Bourne îi veni 
ceva în minte, o ultimă încercare disperată de a-l câştiga pe Fine 
de partea lui, să-l facă să-i spună ce pusese la cale Conklin, un 
indiciu cu privire la motivul pentru care fusese ucis. Îţi voi dovedi 
că Alex m-a trimis. 

— Alt rahat, spuse Fine. E prea târziu... 

— Ştiu despre NX 20. 

Fine rămase blocat. Fața i se destinse; ochii i se holbară din 
cauza şocului. 

— Nu, spuse. Nu, nu, nu! 

— Mi-a spus, zise Bourne. Alex mi-a spus. De asta m-a trimis, 
acum înţelegi. 

— Alex nu ar fi putut fi obligat niciodată să spună ceva despre 
NX 20. Niciodată! Şocul slăbea pe fața lui Fine, fiind înlocuit de o 
uşoară acceptare a erorii fatale pe care o comisese. 

— Îi sunt prieten, încuviință Bourne. Eu şi Alex ne cunoaştem 
din Vietnam. Asta încercam să-ți spun. 

— Dumnezeule mare, eram cu el la telefon când... când s-a 
întâmplat. Fine duse o mână la frunte. Am auzit împuşcătura! 

Bourne îl înşfacă pe croitor de vestă. 

— Leonard. Vino-ţi în fire. Nu avem timp pentru o reluare. 

Fine se holba la fața lui Bourne. Reacţionase, aşa cum fac 
oamenii cel mai adesea, la numele de botez. 

— Da. Încuviinţă din cap, îşi umezi buzele. Era ca un om care 
se trezea dintr-un vis. Da, înţeleg. 

— CIA va fi aici în câteva minute. Trebuie să fiu plecat până 
atunci. 

— Da, da. Sigur. Fine clătină din cap, supărat. Acum dă-mi 

drumul. Te rog. Eliberat din mâna lui Bourne, îngenunche sub 
fereastra din spate şi scoase grila radiatorului dincolo de care era 
un seif modem încastrat în peretele din gips şi fier forjat. Răsuci 
cadranul, îl descuie, deschise uşa grea şi scoase un plic micut, 
închizând seiful, puse grila la loc şi se ridică, întinzându-i plicul lui 
Bourne. 

— Ăsta a venit pentru Alex, seara trecută târziu. M-a sunat ieri 
dimineață să întrebe de el. Zicea că vine să-l ia. 

— Cine l-a trimis? 

În acel moment, auziră voci dure de comandă în magazinul din 
față. 

— Au ajuns, spuse Bourne. 

— O, Doamne! Trăsăturile lui Fine erau înghețate, tot sângele i 
se scursese din față. 

— Trebuie să ai altă ieşire. 

Croitorul încuviință din cap. Îi dădu rapid instrucțiuni lui 
Bourne. 

— Du-te acum, spuse grăbit. Îi ţin eu de vorbă. 

În timp ce croitorul se repezea în magazin pentru a-i înfrunta pe 
agenţi, Bourne alerga în tăcere pe coridorul mizerabil. Spera ca 
Fine să poată rezista la interogatoriu: altfel, era terminat. Baia era 
mai mare decât s-ar fi aşteptat. La stânga se afla o veche chiuvetă 
de porțelan sub care erau un teanc de cutii vechi de vopsea, cu 
capacele ruginite. Pe peretele din spate era instalată o toaletă, în 
stânga un duş. Urmând instrucțiunile lui Fine, intră în duş, găsi 
panoul din peretele de faianță şi-l deschise. Trecu dincolo, punând 
panoul de faianță la loc. 

Ridicând mâna, trase de firul pentru lumină de modă veche. Se 
găsea într-un culoar strâmt, care părea a fi în clădirea alăturată. 
Locul puțea; printre stâlpii nelăcuiți de lemn fuseseră înghesuiți 
saci negri de gunoi din plastic, posibil pe post de izolaţie. Din loc în 
loc, şobolanii îşi croiseră drum prin plastic, se hrăniseră cu 
conținutul putrezit şi lăsaseră resturile vărsate pe podea. 

În lumina slabă împrăştiată de becul simplu, văzu o uşă vopsită 
din metal care dădea pe aleea din spatele magazinelor. În timp ce 
se îndrepta spre ea, uşa se deschise cu putere şi prin ea apărură 
două uniforme ale Agenţiei, cu armele scoase şi privindu-l țintă. 

Primele două împuşcături zburară pe deasupra capului lui 
Bourne, care se ghemuise la pământ. Ridicându-se, lovi puternic 
cu piciorul într-un sac de plastic, trimițându-l în zbor către cei doi 
agenți. Îl lovi pe unul dintre ei, iar acesta se desfăcu. Gunoaiele 
zburau peste tot, făcându-i pe agenţi să se întoarcă tuşind, cu 
ochii înlăcrimațţi şi braţele peste față. 

Bourne lovi în sus, spărgând becul şi cufundând locul strâmt în 
întuneric. Se întoarse şi, aprinzând scurt lanterna, văzu peretele 
gol de la celălalt capăt al pasajului. Dar era o uşă către exterior, 
hm? 

Apoi o văzu şi stinse imediat raza îngustă de lumină. Îi auzea pe 
agenți urlând unul la celălalt, recăpătându-şi echilibrul. Merse 
repede până la capătul pasajului şi se lăsă în genunchi, căutând 
pe dibuite inelul de metal pe care-l văzuse strălucind şters, una cu 
podeaua. Îşi băgă degetul arătător prin el, trase şi uşa culisantă 
către pivniţă se deschise. Îl izbi un val de aer rânced, umed. 

Fără să ezite nici măcar un moment, Bourne se strecură prin 
deschizătură. Pantofii lui se izbiră de treapta unei scări şi cobori, 
închizând uşa după el. Întâi simți mirosul de spray de gândaci, 
apoi, aprinzând lanterna, văzu podeaua de ciment nisipos plină de 
insecte moarte de parcă ar fi fost frunze pe pământ. Scotocind 
printre cutii, cartoane şi lăzi, găsi o rangă. Alergând în sus pe 
scară, strecură bara groasă de metal prin clemele trapei. Nu se 
potrivea; ranga se mişca, dar era cel mai bun lucru la care se 
putea aştepta. Tot ce îi trebuia, se gândi în timp ce îngenunchea pe 
podeaua de ciment acoperită cu gândaci, era destul timp cât să 
ajungă la punctul de acces pentru marfă de pe trotuar comun 
tuturor clădirilor comerciale. 

Deasupra capului, auzi izbiturile celor doi agenţi care încercau 
să deschidă trapa. Nu avea să dureze mult, ştia asta, pentru ca 
uşa să sară din loc la asemenea vibrații. Dar găsise panourile 
duble din metal care dădeau în stradă, urcase cele câteva trepte 
din beton care duceau în sus. În spatele lui, trapa se deschise. 
Stinse lanterna exact în momentul în care agenții intrau în subsol. 

Bourne era prins în capcană acum şi ştia asta. Orice încercare 
de a ridica panourile de metal avea să aducă înăuntru suficientă 

lumină pentru ca ei să îl împuşte până ajungea la jumătatea 
drumului spre trotuar. Se întoarse şi se târî înapoi pe scări. Îi 
auzea umblând prin încăpere, căutând întrerupătorul de lumină. 
Vorbeau între ei în şoapte scurte, repezite, comportându-se ca 
nişte profesionişti cu experiență. Se târî de-a lungul resturilor 
învălmăşite de la aprovizionare. Şi el căuta ceva anume. 

Când luminile se aprinseră, agenţii se separaseră, fiecare la câte 
un capăt al subsolului. 

— Ce groapă de rahat, spuse unul dintre ei. 

— Lasă asta, îl întrerupse celălalt. Unde dracu” e Bourne? 

Cu fețele lor stupide, impasibile, nu prea puteau fi deosebiți. 

Purtau costume ale Agenţiei şi aveau expresii faciale ale 
Agenţiei, cu aceeaşi siguranță. Dar Bourne avusese o grămadă de 
experienţe cu oamenii pe care Agenţia îi racola în plasa ei. Ştia 
cum gândeau şi, deci, cum aveau să acționeze. Deşi nu erau 
împreună, fizic vorbind, se mişcau completându-se. Nu aveau să 
se gândească mult la locul în care putea fi ascuns el. Mai degrabă 
împărțiseră matematic subsolul în pătrate pe care aveau să le 
cerceteze metodic, asemenea unor maşini. Acum nu îi putea evita, 
dar îi putea surprinde. 

Odată ce aveau să-l vadă, aveau să se mişte foarte repede. 
Conta pe asta, deci se poziționă în consecință. Se ascunsese într-o 
ladă, ochii usturându-l de la substanţele caustice de curăţare 
industrială cu care împărțea locul strâmt. Mâna lui zgâria prin 
întuneric. Simţind un obiect curbat cu dosul palmei, îl ridică. Era 
o canistră, suficient de grea pentru scopul lui. 

Îşi auzea inima bătând şi, în acelaşi timp, auzea un şobolan ce 
săpa în peretele de lângă cutia în care se afla; restul era numai 
tăcere, iar agenții îşi continuau căutarea chinuitoare. Bourne 
aştepta, răbdător, încordat ca un arc. Punctul lui de observație, 
şobolanul, încetase să mai sape. În sfârşit, unul dintre agenţi era 
aproape. 

Acum era o linişte de mormânt. Apoi, dintr-o dată, ritmul alert 
al unei respiraţii ajunse la el, zgomotul făcut de material fiind 
aproape deasupra capului şi se descleştă, împingând cu putere 
capacul. Agentul, cu arma în mână, făcu un pas înapoi. Partenerul 
lui, de cealaltă parte a subsolului, se răsuci. Cu mâna stângă, 
Bourne îl înşfacă puternic de cămaşă pe agentul cel mai apropiat 
şi-l îmbrânci. Agentul se trase instinctiv înapoi şi Bourne se 
aruncă înainte, folosind forța agentului pentru a-l izbi cu coloana 
şi capul de peretele de cărămidă. Auzi şobolanul chițăind exact 

când agentul dădea ochii peste cap şi aluneca la pământ, 
inconştient. 

Al doilea agent făcuse doi paşi spre Bourne, se răzgândi să mai 
lupte corp la corp cu el şi îl ținti cu Glock-ul în piept. Bourne îi 
azvârli canistra drept în față. În timp ce acesta se retrăgea, Bourne 
acoperi fulgerător spațiul dintre ei şi îşi repezi latul palmei în gâtul 
agentului, doborându-l. 

O clipă mai târziu, Bourne urca treptele de beton, deschizând 
panourile de metal spre aerul proaspăt şi cerul albastru. Lăsând 
panourile să cadă la loc, merse calm pe trotuar până ajunse pe 
Bulevardul Rosemont. Acolo, se pierdu în mulțime. 


Câţiva metri mai încolo, după ce se asigură că nu fusese 
urmărit, Bourne intră într-un restaurant. În timp ce era condus la 
masă, scană fiecare chip din încăpere, căutând nepotriviri — falsă 
nonşalanţă, atenție mascată. Comandă un sendviş cu şuncă, 
salată şi roşii şi o cafea, apoi se ridică şi porni spre partea din 
spate a restaurantului. După ce verifică şi se convinse că toaleta 
bărbaţilor era liberă, se încuie într-una din cabine, se aşeză pe 
toaletă şi deschise plicul destinat lui Conklin pe care i-l dăduse 
Fine. 

Înăuntru găsi un bilet de avion la clasa întâi, pe numele lui 
Conklin, spre Budapesta, Ungaria şi cheia unei camere de la 
Danubius Grand Hotel. Rămase uitându-se la conţinutul plicului 
pentru un moment, întrebându-se de ce pleca Conklin la 
Budapesta şi dacă excursia avea legătură cu asasinarea lui. 

Scoase telefonul mobil al lui Alex şi formă un număr local. 
Acum, că avea o direcție, se simțea mai bine. Deron răspunse după 
al treilea semnal. 

— Pace, Iubire şi Înţelegere. 

— Sunt Jason, râse Bourne. Nu se ştia niciodată cum va 
răspunde Deron la telefon. Deron era literalmente un artist al 
meseriei lui. Din întâmplare, meseria lui erau falsurile. Îşi câştiga 
traiul pictând copii ale lucrărilor în ulei aparținând Bătrânilor 
Maeştri care atârnau pe pereţii vilelor. Erau atât de fidele, atât de 
bine lucrate, încât, din când în când, câte unul se vindea la 
licitaţie sau ajungea în vreo colecție de muzeu. În rest, doar pentru 
distracție, mai falsifica şi alte lucruri. 

— Am urmărit ştirile despre tine şi au un puternic caracter 
amenințător, spuse Deron cu uşorul lui accent britanic. 

— Spune-mi ceva ce nu ştiu. Auzind uşa de la toaletă 

deschizându-se, Bourne se opri. Se ridică, îşi puse pantofii pe 
ambele părți ale toaletei şi privi peste marginea de sus a cabinei. 
Un bărbat cu păr grizonant, barbă şi cu uşor şchiopătat se 
îndreptase către pisoar. Purta o jachetă de velur închisă la culoare, 
pantaloni negri, nimic special. Şi totuşi, imediat Bourne se simți 
prins în capcană. Trebui să-şi înfrâneze dorința de a ieşi de acolo 
imediat. 

— La dracu”, omv’ e pe urmele tale? I se păruse întotdeauna 
interesant să audă expresii argotice exprimate de o voce atât de 
cultivată. 

— A fost, până l-am pierdut... Bourne părăsi toaleta şi se 
întoarse în restaurant, scanând pe drum toate mesele. Sandvişul 
pe care-l comandase îl aştepta pe masă deja, dar cafeaua era rece. 
Îi făcu semn chelneriţei şi ceru să fie înlocuită. Când ea plecase, 
spuse încet în telefon: Ascultă, Deron, am nevoie de chestiile 
obişnuite - paşaport şi lentile de contact, recomandării mele şi îmi 
trebuie ieri. 

— Naţionalitate? 

— Să o lăsăm americană. 

— Înţeleg. Omul nu se va aştepta la asta. 

— Ceva de genul. Vreau ca numele de pe paşaport să fie 
Alexander Conklin. 

Deron fluieră încet: 

— Faci cum vrei, Jason. Dă-mi două ore. 

— Am de ales? 

Chicotul ciudat al lui Deron explodă pe linie: 

— Poţi să pleci de acolo înfometat. Am toate pozele tale. Pe care 
o vrei? 

Când Bourne îi spuse, răspunse: 

— Eşti sigur? Ai părul ras. Nu seamănă deloc cu tine. 

— Va semăna când termin cu machiajul, răspunse Bourne. 
Sunt pe lista celor care trebuie eliminați a Agenţiei. 

— Numărul unu cu un glonț, n-aş crede. Unde ne întâlnim? 

Bourne îi spuse. 

— Destul de bine. Hei, ia ascultă, Jason. Tonul lui Deron deveni 
brusc mai serios. Trebuie să fi fost dur. Adică, i-ai văzut, nu? 

Bourne privi fix în farfurie. De ce comandase sandvişul ăsta? 
Roşia avea un aspect crud şi sângeros. 

— l-am văzut, da. Şi dacă ar fi făcut cumva să dea timpul 
înapoi, să-i facă pe Alex şi pe Mo să apară din nou? Ar fi o 
şmecherie. Dar trecutul rămânea trecut, ştergându-se din amintire 

cu fiecare zi. 

— Nu e ca în Butch Cassidy. 

Bourne nu scoase nici un cuvânt. 

— L-am cunoscut şi eu pe Alex şi pe Mo, oftă Deron. 

— Sigur că i-ai cunoscut. Eu ți i-am prezentat, spuse Bourne 
închizând telefonul. 

Stătu la masă un timp, gândindu-se. Ceva îl deranja. În cap i se 
declanşase un semnal de alarmă când ieşise din toaleta bărbaților, 
dar fusese distras de conversaţia cu Deron şi deci nu îl captase pe 
deplin. Ce era? Încet, cu grijă, scană din nou încăperea. Apoi 
înțelese. Nu-l vedea pe bărbatul cu barbă şi un uşor şchiopătat. 
Poate că îşi terminase masa şi tocmai plecase. Pe de altă parte, 
prezența lui în toaleta bărbaților îl făcuse pe Bourne să se simtă 
deosebit de neliniştit. Era ceva cu el... 

Aruncă nişte bani pe masă şi porni către partea din față a 
restaurantului. Cele două ferestre care dădeau în stradă erau 
separate de un stâlp lat de mahon. Bourne se aşeză în spatele lui, 
folosindu-l drept acoperire în timp ce studia strada. Începu cu 
pietonii - oricine mergea neobişnuit de încet, oricine părea că 
hoinăreşte sau că citeşte un ziar, vreun om care ar fi stat prea 
mult privind în vitrina magazinului de pe partea opusă, studiind 
probabil pe cine ieşea pe uşa restaurantului. Nu văzu nimic 
suspect. Observă trei oameni care stăteau în maşini parcate - o 
femeie, doi bărbaţi. Nu le putea vedea fețele. Şi apoi, desigur, mai 
erau maşinile parcate pe partea străzii pe care era şi restaurantul. 

Fără să se gândească de două ori, ieşi în stradă. Era dimineața 
târziu şi mulțimea era mai densă acum. Se potrivea perfect cu ce 
avea el nevoie. Îşi petrecu următoarele douăzeci de minute 
supraveghind imediata apropiere, verificând intrări, rigole, pietoni 
în trecere şi vehicule, ferestre şi acoperişuri. Când fu convins că 
terenul nu conţinea costume de-ale Agenţiei, traversă strada şi 
intră într-un magazin de băuturi. Ceru o sticlă de Whisky făcut de 
Scoţia din orz, care fusese băutura preferată a lui Conklin. În timp 
ce proprietarul mergea să o aducă, privi afară prin vitrină. Nimeni 
în maşinile parcate pe partea de stradă cu restaurantul. În timp ce 
privea, unul din bărbații pe care îi remarcase ieşi din maşină şi 
intră într-o farmacie. Nu avea nici barbă şi nici nu şchiopăta. 

Mai avea aproape două ore până când trebuia să se întâlnească 
cu Deron şi voia să folosească timpul în mod productiv. Amintirea 
biroului din Paris, vocea, fața pe jumătate cunoscută care îi 
zburase din minte pentru că avusese treburi urgente, toate 

reveniseră acum. Potrivit metodologiei lui Mo Panov, trebuia să 
inhaleze din nou scotch-ul pentru a extrage mai mult din această 
amintire. În acest fel spera să descopere cine era bărbatul din 
Paris şi de ce tocmai chipul lui îi venise acum în cap. Fusese doar 
aroma scotch-ului sau o provocase ceva din situația de acum? 

Bourne plăti băutura cu un card de credit, gândindu-se că e 
destul de sigur să-l folosească într-un magazin de băuturi. O 
secundă mai târziu, ieşea cu pachetul din magazin. Trecu de 
maşina cu femeia înăuntru. Pe scaunul din dreapta era aşezat un 
copilaş. De vreme ce Agenţia nu ar fi permis niciodată să se 
folosească un copil într-o supraveghere activă în teren, rămânea 
posibilitatea celui de-al doilea bărbat. Bourne se întoarse, 
îndepărtându-se de maşina în care stătea bărbatul. Nu privi în 
urmă, nu încercă să folosească nici o metodă de acoperire din 
spionaj sau procedurile standard pentru a scăpa de o coadă. 
Totuşi, urmărea maşinile din față şi din spate. 

În zece minute ajunsese într-un parc. Se aşeză pe o bancă din 
fier forjat şi privi porumbeii coborând şi zburând, rotindu-se în 
cerul albastru de deasupra. Celelalte bănci erau ocupate poate 
doar pe jumătate. Un bătrân intră în parc, având în mână o pungă 
maronie la fel de şifonată ca fața lui, din care scotea firimituri de 
pâine. Porumbeii, se pare, îl aşteptaseră, pentru că se lăsară în 
jos, rotindu-se în jurul lui, uguind şi mişcându-se încântați de 
festin. 

Bourne desfăcu sticla de whisky şi adulmecă aroma fină şi 
complexă. Imediat îi fugiră prin fața ochilor chipul lui Alex şi mica 
dâră de sânge de pe podea. Încet, aproape cu respect, puse 
imaginea deoparte. Luă o înghițitură mică de scotch, ţinându-l în 
cerul gurii şi permițând aburilor să îi urce în nas pentru a-l duce 
înapoi la frântura de memorie care se dovedea aşa de derutantă. 
Cu ochii minţii, văzu din nou priveliştea de pe Champs-Elysees. 
Ţinea paharul de cristal în mână şi, luând o altă înghiţitură de 
scotch, se strădui să ducă paharul la buze. Auzi vocea puternică, 
de bariton şi-şi impuse să se întoarcă în biroul din Paris în care 
stătuse cu nu se ştie cât timp în urmă. 

Acum, pentru prima dată, vedea cât de luxoasă era camera, 
pictura de Raoul Dufy cu un cal elegant şi un călăreț în Bois de 
Boulogne, pereții verzi-închis cu luciul lor adânc, tavanul înalt, 
gravat în lumina clară, pătrunzătoare a Parisului. Continuă, se 
îndemnă singur. Continuă... un covor cu model, două scaune cu 
spătar înalt îmbrăcate în huse, un birou masiv din nuc lăcuit, în 

stilul Regency al lui Ludovic al XIV-lea, în spatele căruia stătea, 
zâmbind, un bărbat înalt şi chipeş cu ochi experimentați, cu un 
nas lung galic şi un păr prematur încărunțţit. Jacques Robbinet, 
Ministrul francez al Culturii. 

Asta era! Cum îl cunoscuse Bourne, cum deveniseră prieteni şi, 
într-un anumit sens, compatrioți, era încă un mister, dar cel puţin 
acum ştia că avea un aliat pe care îl putea contacta şi pe care se 
putea baza. Prinzând puţin curaj, Bourne puse sticla de scotch 
sub bancă, un dar pentru primul vagabond care avea să o 
remarce. Privi în jur fără să pară că o face. Bătrânul plecase şi, la 
fel, aproape toți porumbeii; doar câţiva dintre cei mai mari, cu 
piepturile umflate pentru a-şi apăra teritoriul, mergeau țanțoşi de 
colo-colo, ciugulind ultimele firimituri. Doi tineri se sărutau pe o 
bancă din apropiere; trei copii cu un casetofon trecură pe lângă ei 
şi scoaseră sunete obraznice adresate cuplului îmbrățişat. 
Simţurile îi erau în alertă maximă - ceva era în neregulă, nelalocul 
lui, dar nu îşi putea da seama ce. 

Era extrem de conştient că momentul întâlnirii cu Deron se 
apropia, dar instinctul îi spunea să nu se mişte până nu identifica 
anomalia. Privi din nou oamenii din parc. Nici un bărbat cu barbă, 
cu siguranță nici unul care şchiopăta. Şi totuşi... În diagonală 
văzu un bărbat care stătea aplecat înainte, cu coatele pe genunchi 
şi mâinile împreunate. Privea un copil căruia tatăl său tocmai îi 
dăduse un cornet cu înghețată. Pe Bourne îl interesa faptul că 
acesta purta o jachetă neagră de velur şi pantaloni negri. Avea 
părul negru, nu cărunt, nu avea barbă şi, după felul normal în 
care ținea picioarele îndoite, Bourne era sigur că nu e şchiop. 

Bourne, el însuşi un cameleon, un expert al deghizării, ştia că 
una din cele mai bune metode de a rămâne ascuns era de a 
schimba mersul, mai ales dacă cineva încerca să se ascundă de un 
profesionist. Un amator putea observa aspecte de suprafață cum 
ar fi culoarea părului sau hainele, dar pentru un agent pregătit, 
felul în care te mişcai şi mergeai avea ceva la fel de individual ca o 
amprentă. Încercă să-şi reamintească imaginea bărbatului din 
toaleta restaurantului. Purtase perucă şi o barbă falsă? Bourne nu 
putea fi sigur. Era sigur, însă, că bărbatul purtase o jachetă de 
velur închisă la culoare şi pantaloni negri. Din poziția în care se 
afla nu vedea fața bărbatului, dar era clar că era mult mai tânăr 
decât păruse bărbatul din toaletă. 

Mai era ceva cu el, dar ce? Studie profilul feţei bărbatului câteva 
secunde, apoi îşi dădu seama. Imaginea bărbatului care sărise la el 

în pădurile de pe domeniul Conklin îi reveni imediat în minte. Era 
forma urechii, culoarea maroniu-închis, configurația spiralei. 

Doamne, se gândi el brusc dezorientat, ăsta era omul care 
trăsese în el, care aproape reuşise să-l ucidă în peştera din 
Manassas! Cum îl urmărise de acolo până aici, când Bourne 
scăpase de toți agenţii şi poliţiştii din zonă? Simți cum îl străbate 
un fior. Ce fel de om era cel care putea face asta? 

Ştia că era un singur mod de a afla. Experienţa îi spunea că, 
atunci când se afla în fața unui inamic formidabil, singura cale de 
a-i afla adevărata forță era să facă ultimul lucru la care s-ar fi 
aşteptat. Totuşi, ezită o secundă. Nu se confruntase niciodată cu 
un inamic ca ăsta. Înţelegea că trecuse pe un teritoriu necunoscut. 

Ştiind asta, se ridică şi traversă parcul încet şi atent, iar apoi se 
aşeză lângă bărbat, văzând acum clar că fața lui avea ceva de 
asiatic în ea. După cum crezuse, bărbatul nu se sperie şi nu dădu 
nici un semn că ar fi surprins. Continua să-l privească pe băiețel, 
în timp ce înghețata începea să se topească, tatăl său îi arăta cum 
să răsucească cornetul pentru a linge picăturile. 

— Cine eşti? spuse Bourne. De ce vrei să mă omori? 

Omul de lângă el privea drept în față, fără să dea nici un semn 
că ar fi auzit ce spusese Bourne. 

— Ce scenă fericită de binecuvântare domestică. Vocea lui avea 
ceva acid. Mă întreb dacă puştiul ştie că tatăl lui l-ar putea 
abandona într-o clipă. 

Bourne avu o reacție ciudată la auzul vocii celuilalt în acest 
decor. Era ca şi cum ar fi ieşit din umbre pentru a popula pe 
deplin lumea celor din jurul lor. 

— Indiferent cât de tare vrei să mă omori, spuse Bourne, nu mă 
poți atinge aici, în public. 

— Băiatul are, cât, şase ani aş zice. Mult prea tânăr pentru a 
înțelege natura vieţii, prea tânăr să înțeleagă de ce ar pleca tatăl 
lui. 

Bourne clătină din cap. Conversaţia nu se desfăşura aşa cum 
intenționase. 

— Ce te face să crezi asta? De ce şi-ar abandona acest tată fiul? 

— O întrebare interesantă din partea unui om cu doi copii. 
Jamie şi Alison, nu? 

Bourne tresări de parcă celălalt i-ar fi înfipt un pumnal în 
coaste. Frica şi furia se rostogoleau în el, dar îi permise doar furiei 
să iasă la suprafață. 

— Nici măcar nu o să te întreb cum de ştii atât de multe despre 

mine, dar îți spun atât, ai făcut o greşeală fatală amenințându-mi 
familia. 

— O, nu e nevoie să crezi asta. Nu am planuri cu copiii tăi, 
spuse Khan plat. Mă întrebam doar cum se va simţi Jamie când n- 
o să te mai întorci. 

— Nu-mi voi părăsi niciodată fiul. Voi face orice e nevoie să mă 
întorc la el în siguranţă. 

— Mi se pare ciudat că eşti aşa de înflăcărat când vorbeşti 
despre familia ta de acum, de vreme ce i-ai părăsit pe Dao, Joshua 
şi Alyssa. 

Acum frica începuse să ia proporții în interiorul lui Bourne. 
Inima îi bătea puternic şi simțea o durere ascuţită în piept. 

— Despre ce vorbeşti? Cum ai ajuns la ideea că i-am părăsit? 

— l-ai lăsat în voia sortii, nu? 

Bourne simți că pierde controlul asupra realității. 

— Cum îndrăzneşti! Au murit! Mi-au fost smulşi cu forța şi nu i- 
am uitat niciodată! 

Umbra unui zâmbet arcui marginile buzelor celuilalt, de parcă 
ar fi învins târându-l pe Bourne dincolo de bariera invizibilă. 

— Nici chiar când te-ai căsătorit cu Marie? Nici când s-au 
născut Jamie şi Alison? Tonul lui era controlat acum, ca şi cum ar 
fi încercat să ţină în frâu ceva din interiorul său cel mai adânc. Ai 
încercat să faci copii după Joshua şi Alyssa. Ai folosit chiar şi 
aceleaşi inițiale pentru nume. 

Bourne se simțea de parcă fusese bătut crunt. În urechi simţea 
un muget incipient. 

— Cine eşti? repetă cu o voce strangulată. 

— Sunt cunoscut sub numele de Khan. Dar cine eşti tu, David 
Webb? Un profesor de lingvistică poate să se simtă ca acasă în 
sălbăticie, dar sigur nu ştie să lupte corp la corp; nu ştie cum să 
facă o plasă-cuşcă în stil Viet Cong; nu ştie să fure o maşină. Mai 
presus de orice, nu ştie să se ascundă cu succes de CIA. 

— Se pare, atunci, că suntem un mister unul pentru celălalt. 

În jurul gurii lui Khan jucă acelaşi zâmbet înnebunitor şi 
enigmatic. Bourne simți o furnicătură a părului de la baza gâtului, 
sentimentul că ceva din memoria lui sfărâmată încerca să iasă la 
suprafață. 

— Spune-ţi asta în continuare. Adevărul e că aş putea să te ucid 
acum, chiar în locul ăsta public, spuse Khan extrem de veninos. 
Zâmbetul se risipise la fel de repede cum un nor îşi schimbă forma 
şi, la baza bronzată şi netedă a gâtului, un fel de furie, mult timp 

ținută în frâu, scăpase pentru o clipă la suprafață. Ar trebui să te 
ucid acum. Dar o asemenea acțiune extremă m-ar expune celor doi 
agenți CIA care au intrat în parc prin partea de nord. 

Fără să mişte capul, Bourne îşi îndreptă privirea în direcția 
indicată. Khan avea dreptate. Doi oameni ai Agenţiei scanau fețele 
celor din imediata lor vecinătate. 

— Cred că e momentul în care plecăm. Khan se ridică, privi în 
jos spre Bourne un moment. Situaţia e simplă. Ori vii cu mine, ori 
eşti prins. 

Bourne se ridică şi, mergând alături de Kahn, ieşi din parc. 
Khan se afla între Bourne şi agenți şi alese o direcție care să-l 
mențină în poziția asta. Din nou, Bourne era impresionat de 
experiența tânărului, precum şi de gândirea lui în situații extreme. 

— De ce faci asta? întrebă Bourne. Nu rămăsese imun la 
temperamentul dezvăluit pentru o clipă al celuilalt, o vâlvătaie pe 
cât de enigmatică, pe atât de alarmantă. Khan nu răspunse. 

Se alăturară şuvoiului de pietoni şi curând se pierdură în el. 
Khan îi văzuse pe cei patru agenți intrând la Lincoln Fine Tailors şi 
le reținuse repede fețele. Nu fusese greu; în jungla în care crescuse 
singur, identificarea instantanee a unui individ făcea adesea 
diferența dintre viață şi moarte. În orice caz, spre deosebire de 
Webb, ştia unde erau toți patru şi acum îi căuta pe ceilalți doi, 
pentru că în acest moment crucial în care îşi conducea ţinta spre 
un loc ales de el nu voia nici un fel de intruşi. 

Destul de sigur, îi zări înainte în mulțime. Erau în formație 
standard, unul pe fiecare parte a străzii, îndreptându-se drept spre 
ei. Se întoarse către Webb pentru a-l avertiza, doar pentru a 
descoperi că era singur în aglomerație. Webb dispăruse fără urmă. 

În cotloanele cele mai ascunse ale Humanistas, Ltd. se afla o 
stație sofisticată de ascultare care monitoriza traficul clandestin de 
semnal al diferitelor rețele mari de informaţii. Nici o ureche umană 
nu auzea datele, pentru că nici o ureche umană nu ar fi putut să 
înțeleagă ceva. De vreme ce semnalele erau criptate, traficul 
interceptat era prelucrat de o serie de programe sofisticate 
alcătuite din algoritmi de programare euristică — adică programe ce 
aveau capacitatea de a învăța. Exista un program pentru fiecare 
rețea de informaţii, pentru că fiecare agenţie alesese un algoritm de 
criptare diferit. 

Divizia de programare de la Humanistas avea mai mult succes 
decât altele, dar ideea era că, mai mult sau mai puţin, Spalko ştia 
tot ce se întâmpla în lume. Unul dintre codurile recent sparte era 
cel al CIA, astfel încât, la câteva ore după ce Directorul ordonase 
lichidarea lui Bourne, Stepan Spalko citea acest lucru. 

— Excelent, spuse el. Acum totul merge conform planului. Puse 
decriptarea pe masă, apoi deschise o hartă a oraşului Nairobi pe 
un monitor. Parcurse harta până ce găsi zona de la periferie unde 
preşedintele Jomo voia să fie trimisă echipa medicală a 
Humanistas pentru a-i ajuta pe bolnavii de SIDA aflați în 
carantină. 

În acel moment îi sună telefonul mobil. Ascultă vocea de la 
celălalt capăt al liniei. Îşi verifică ceasul, apoi spuse: 

— Ar trebui să fie timp suficient. Ai făcut bine. Apoi, luă liftul 
către biroul lui Ethan Hearn de la etaj. Pe drum dădu un singur 
telefon, obținând în câteva minute ceea ce mulți oameni din 
Budapesta încercaseră să obţină, fără succes, timp de săptămâni — 
un loc lângă orchestră la opera din seara aceea. 

Cel mai tânăr nou membru al departamentului de dezvoltare al 
Humanistas, Ltd. lucra intens la computer, dar se ridică imediat ce 
intră Spalko. Arăta la fel de curat şi îngrijit cum îşi imagina Spalko 
că arătase când venise la lucru de dimineaţă. 

— Nu trebuie să te formalizezi aici, Ethan, spuse Spalko cu un 
zâmbet relaxat. Nu suntem în armată, ştii. 

— Da, domnule. Mulţumesc. Hearn îşi întinse spatele. Lucrez de 
la şapte de azi dimineaţă. 

— Cum merge strângerea de fonduri? 

— Am două cine şi un prânz cu perspective solide, aranjate 
pentru începutul săptămânii viitoare. V-am trimis prin e-mail o 
copie de pe scrisorile pe care vreau să le trimit personal celor care 
vor participa. 

— Bun, bun. Spalko aruncă o privire prin cameră, ca pentru a 
se asigura că nu-i asculta nimeni. Spune-mi, ai smoching? 

— Sigur, domnule. Altfel nu mi-aş putea face treaba. 

— Excelent. Du-te acasă şi pune-l pe tine. 

— Domnule? Sprâncenele tânărului se uniseră între ele de 
surprindere. 

— Te duci la operă. 

— În seara asta? Aşa din scurt? Cum aţi făcut rost de bilete? 

Spalko râse. 

— Ştii, îmi place de tine, Ethan, sunt gata să pariez că eşti 
ultimul om cinstit de pe planetă. 

— Domnule, nu am nici o îndoială că dumneavoastră sunteți 
acela. 

Spalko râse din nou de expresia uimită care apăruse pe fața 
tânărului. 

— A fost o glumă, Ethan. Hai, acum. Nu avem timp de pierdut. 

— Dar treaba... Hearn arătă spre computer. 

— Într-un fel, diseară vei fi la muncă. La operă va fi un bărbat 
pe care vreau să-l recrutez ca donator. Spalko avea un aer atât de 
relaxat, atât de nonşalant, încât Hearn nu bănui absolut nimic. 
Omul ăsta — numele lui e Laszlo Molnar... 

— Nu am auzit niciodată de el. 

— Nu aveai cum. Vocea lui Spalko scăzu, luă un ton 
conspirativ. Deşi e destul de bogat, e paranoic să nu ştie nimeni. 
Nu e pe nicio listă de donatori, de asta te pot asigura cu şi dacă 
faci vreo aluzie la bogăţia lui, ai putea foarte bine să-ți iei gândul 
că vei mai vorbi vreodată cu el. 

— Înţeleg pe deplin, domnule, spuse Hearn. 

— E un fel de connaisseur, deşi în vremurile noastre mie mi se 
pare că acest cuvânt şi-a pierdut o mare parte din semnificație. 

— Da, domnule. Hearn încuviință din cap. Cred că ştiu ce vreţi 
să spuneți. 

Spalko era destul de sigur că tânărul nu avea nici o idee la ce se 
referea şi în gânduri i se strecură o uşoară urmă de regret. Cândva 
fusese la fel de naiv ca Hearn, cu o sută de ani în urmă sau cel 
puţin aşa i se părea. 

— În orice caz, lui Molnar îi place opera. Are abonament de ani 
de zile. 

— Ştiu exact cum să procedez cu cazuri dificile asemenea lui 
Laszlo Molnar. Hearn îşi îmbrăcă cu dexteritate sacoul. Puteţi 
conta pe mine. 

— Cumva, ştiam că pot, rânji Spalko. Acum, odată ce l-ai 
agăţat, vreau să-l duci la Underground. Ştii barul, Ethan? 

— Sigur, domnule. Dar va fi destul de târziu. După miezul 
nopții, cu siguranţă. 

Spalko îşi duse arătătorul la nas. 

— Alt secret. Molnar e o pasăre de noapte. Va rezista, oricum. 
Se pare că-i place să fie convins. Trebuie să perseverezi, Ethan, 
înţelegi? 

— Perfect. 

Spalko îi înmână o bucată de hârtie cu numărul locului lui 
Molnar. 

— Atunci, du-te. Distracţie plăcută. Îl împinse uşor. Şi baftă. 


Fațada impunătoare în stil românesc a Magyar Allami 
Operahaz, Opera de Stat din Ungaria, era scăldată în lumină, 
înăuntru, holul minunat, ornat în auriu şi roşu, înalt de trei etaje, 
strălucea în lumina a ceea ce păreau a fi zece mii de vârfuri de 
lance de lumină din sofisticatul candelabru care cobora din 
tavanul boltit şi pictat cu fresce, aidoma unui clopot uriaş. 

În acea seară se juca Hary Janos de Zoltan Kodaly, o operă 
tradițională care se afla în repertoriul favorit încă din 1926. Ethan 
Hearn intră grăbit în vastul foaier din marmură, care răsuna de 
vocile societății din Budapesta adunate pentru festivitățile serii. 
Smochingul lui era făcut dintr-o țesătură fină şi era bine croit, dar 
nu se putea spune că e de firmă. În meseria lui, ceea ce purta şi 
modul în care o făcea erau extrem de importante. Se orienta spre 
haine elegante, care nu ieşeau în evidenţă, niciodată prea țipătoare 
sau prea scumpe. Când cereai donaţii, numele jocului era 
umilința. 

Nu voia să întârzie, dar încetini pasul, deşi nu voia să piardă 
vreun moment din acea perioadă ciudată şi electrică dinaintea 
ridicării cortinei, când inima aproape că-ţi sărea din piept. 

Studiind cu asiduitate obiceiurile societății budapestane şi-a dat 
seama că aceasta avea ceva dintr-o operă bună. Îi plăcea Hary 
Janos atât pentru muzica sa, care deriva din muzica populară 
maghiară, cât şi pentru basmul pe care bătrânul soldat Janos îl 

spune despre salvarea fiicei împăratului, promovarea sa la gradul 
de general, virtuala sa înfrângere de unul singur a lui Napoleon şi, 
în final, despre cucerirea inimii fiicei împăratului. Era o fabulă 
dulce, scăldată în istoria sângeroasă a Ungariei. 

În cele din urmă se dovedi că deşi întâmplarea făcuse să întârzie 
puţin, pentru că citise bucata de hârtie dată de Spalko, reuşi să-l 
identifice pe Laszlo Molnar care, împreună cu alții, îşi ocupase deja 
locul. Din câte reuşi să-şi dea seama Hearn la o primă vedere, 
acesta era un bărbat între două vârste, de înălțime medie, destul 
de corpolent, cu o claie de păr negru şi lucios, capul lui nu era 
mult diferit de o ciupercă. Din urechi şi de pe spatele mâinilor cu 
degete scurte îi răsărea o pădure de păr țepos. O ignora pe femeia 
din stânga lui care, în orice caz, vorbea parcă prea tare cu 
însoțitorul ei. Locul din dreapta lui Molnar era liber. Se părea că 
venise singur la operă. Cu atât mai bine, se gândi Hearn 
ocupându-şi locul de lângă orchestră. O secundă mai târziu, 
luminile scăzură în intensitate, orchestra începu să cânte preludiul 
şi cortina se ridică încet. 

Mai târziu, în timpul pauzei, Hearn îşi o luă o ceaşcă de 
ciocolată fierbinte şi se amestecă în mulțimea fără griji. Astfel 
evoluase specia umană. Invers decât lumea animală, femela era cu 
siguranță membra mai colorată a speciei. Femeile erau învăluite în 
rochii lungi din mătase de shantung, mohair venețian, satin 
marocan care cu doar câteva luni în urmă se aflaseră în vitrinele 
aleilor de haute-couture din Paris, Milano sau New York. Bărbaţii, 
impecabili în smochinguri de firmă, păreau mulțumiți să le dea 
târcoale partenerelor care chicoteau în grupuri, aducându-le 
şampanie sau ciocolată fierbinte atunci când era nevoie, dar, în 
majoritatea timpului, părând extrem de plictisiți. 

Hearn savurase prima parte a operei şi abia aştepta încheierea. 
Totuşi, nu-şi uitase misiunea. De fapt, în timpul spectacolului îşi 
petrecuse un timp alcătuind o abordare. Nu-i plăcea niciodată să 
se închidă într-un plan; mai degrabă folosea prima evaluare 
vizuală a viitorului client pentru a crea o abordare. Pentru un ochi 
antrenat, atât de multe se puteau scoate din indiciile vizuale. 
Clientului îi păsa de aspectul exterior? Îi plăcea mâncarea sau îi 
era indiferentă? Bea sau fuma? Era cultivat sau needucat? În 
amestec intrau toți aceşti factori şi mulți alții. 

Astfel că, în momentul în care Hearn se apropie, era sigur că va 
putea începe o conversație cu Laszlo Molnar. 

— Mă scuzati, spuse Hearn pe cel mai umil ton cu putință. Sunt 

iubitor de operă. Mă întrebam dacă şi dumneavoastră iubiți opera. 

Molnar se întorsese. Purta un smoching Armani care-i scotea în 
evidență umerii laţi, ascunzându-i în acelaşi timp, cu eleganţă, 
umflătura burții. Urechile lui erau foarte mari şi, de la o distanță 
aşa de mică, chiar mai păroase decât păruseră la prima vedere. 

— Sunt student al operei, spuse el încet şi, pentru simţurile 
încordate ale lui Hearn, prudent. Hearn arboră cel mai seducător 
zâmbet al său şi îl privi drept în ochi. Să fiu sincer, continuă 
Molnar, aparent înmuiat, mă pasionează. 

Asta se potrivea perfect cu ceea ce îi spusese Spalko, se gândi 
Hearn. 

— Am abonament, spuse el simplu şi degajat. Am de mai mulți 
ani şi am observat că şi dumneavoastră aveţi unul. Râse uşor. Nu 
am ocazia să întâlnesc prea mulți oameni care iubesc opera. Soţia 
mea preferă jazzul. 

— A mea iubea opera. 

— Sunteţi divorțat? 

— Văduv. 

— O, îmi pare rău! 

— S-a întâmplat cu ceva vreme în urmă, spuse Molnar, 
încălzindu-se puţin, acum că scăpase această informație intimă. 
Îmi lipseşte aşa de mult încât nu am vândut locul ei. 

Hearn întinse o mână. 

— Ethan Hearn. 

După o uşoară ezitare, Molnar îi strânse mâna în mâna lui 
păroasă. 

— Laszlo Molnar. Încântat de cunoştinţă. 

Hearn se înclină curtenitor. 

— Aţi vrea să bem o ciocolată fierbinte împreună, domnule 
Molnar? 

Oferta păru să-l mulțumească pe celălalt care încuviință: 

— Aş fi încântat. 

Traversând împreună mulțimea pestriță, făcură schimb de 
impresii despre piesele de operă favorite şi compozitorii lor. De 
vreme ce Hearn îi ceruse lui Molnar să fie primul, se asigură că 
aveau multe în comun. Molnar era din nou mulțumit. Aşa cum 
observase Spalko, Hearn avea ceva onest şi deschis, până şi cel 
mai părtinitor ochi l-ar fi apreciat. Avea abilitatea de a fi natural 
chiar şi în cele mai artificiale situaţii. Sinceritatea spiritului îl 
prinse pe Molnar, uitând că ar trebui să fie prudent. 

— Vă place spectacolul? întrebă el în timp ce-şi beau ceaşca de 

ciocolată. 

— Foarte mult, răspunse Hearn. Dar Hary Janos e atât de plină 
de emoție încât mărturisesc că mi-ar plăcea cu mult mai mult dacă 
aş vedea expresiile de pe fețele interpreţilor principali. Sincer să 
spun, când am cumpărat abonamentul, nu mi-am putut permite 
nimic mai aproape, iar acum e aproape imposibil să obţin un loc 
mai bun. 

Un moment, Molnar nu spuse nimic, iar Hearn se temu că nu 
va avea nici un fel de reacție. Apoi spuse spontan, de parcă tocmai 
îi trecuse prin minte: 

— V-ar place să staţi pe locul soției mele? 


— Încă o dată, spuse Hasan Arsenov. Trebuie să parcurgem din 
nou secvența de evenimente care ne vor aduce libertatea. 

— Dar le ştiu la fel de bine cum îți cunosc fața, protestă Zina. 

— Destul de bine cât să parcurgi drumul până la destinația 
finală legată la ochi? 

— Nu fi ridicol, îl apostrofa ea. 

— În islandeză, Zina. Acum vorbim numai în islandeză. 

În camera lor, planurile Hotelului Oskjuhlid din Reykjavik erau 
întinse pe tot biroul uriaş. În lumina îmbietoare a veiozei se 
dezvăluia fiecare strat al hotelului, de la fundaţie la sistemele de 
securitate, scurgere, încălzire şi aer condiționat, la planurile 
etajelor în sine. Pe fiecare coală albastră supradimensionată erau 
făcute citeţ o serie de note, săgeți care indicau direcția, semne care 
arătau măsurile suplimentare de securitate luate de fiecare 
națiune participantă la summitul contra terorismului. Informațiile 
lui Spalko cuprindeau detalii impecabile. 

— Din momentul în care trecem de securitatea hotelului, spuse 
Arsenov, vom avea foarte puţin timp să ne atingem scopul. Partea 
cea mai proastă e că nu vom şti cât de puţin timp ne ia până 
ajungem acolo şi facem o probă. De asta e şi mai imperativ să nu 
existe nici o ezitare, nici o greşeală — nici măcar o mişcare greşită! 
În ardoarea sa, ochii îi fulgerau. Apucând o eşarfa a ei, o conduse 
la capătul camerei. I-o înfăşură în jurul capului, legând-o suficient 
de strâns cât să fie sigur că nu vedea nimic. 

— Tocmai am intrat în hotel. Îi dădu drumul. Acum vreau să 
parcurgi ruta pentru mine. Te voi cronometra. Dă-i drumul! 

Două treimi din parcurs ea se descurcă bine, dar apoi, la 
intersecția a ceea ce ar fi trebuit să fie două coridoare alăturate, 
făcu stânga în loc de dreapta. 

— Eşti terminată, spuse el dur. Smulgându-i legătura de pe 
ochi. Chiar şi dacă îți corectai greşeala, nu ajungeai la ţintă la 
timp. Paza - fie ea americană, rusă sau arabă - te-ar prinde şi te- 
ar împuşca mortal. 

Zina tremura, furioasă pe ea însăşi şi pe el. 

— Cunosc fața asta, Zina. Lasă furia, spuse Hasan. Emoţia 
distruge concentrarea, iar acum ai nevoie de concentrare. Când o 
să parcurgi drumul legată la ochi fără nici o greşeală, terminăm 
pentru seara asta. 


O oră mai târziu, cu misiunea îndeplinită, Zina spuse: 

— Vino în pat, iubitule! 

Arsenov, îmbrăcat acum numai într-un halat simplu de 
muselină, negru, cu cordon în talie, clătină din cap. Stătea în 
picioare lângă fereastra imensă, privind lucirea diamantină a 
nopții budapestane reflectată în apa întunecată a Dunării. 

Zina se întinse goală pe pilota de pe pat şi râse încet, gutural. 

— Hasan, pipăie. Îşi trecu palma, degetele lungi şi frumoase 
peste cearşafuri. Bumbac egiptean sută la sută, atât de luxos. 

El se încruntă la ea, un pufnet de dezaprobare întunecându-i 
fața. 

— Tocmai asta e, Zina. Arătă spre sticla pe jumătate plină de pe 
noptieră. Coniac Napoleon, cearşafuri moi, o pilotă care atârnă pe 
jos. Luxul ăsta nu e pentru noi. 

Zina deschise ochii larg, buzele ei groase formând o grimasă. 

— Şi de ce nu? 

— Lecţia pe care tocmai ţi-am dat-o ţi-a intrat pe o ureche şi ţi-a 
ieşit pe cealaltă? Pentru că noi suntem războinici, pentru că am 
renunțat la toate averile lumeşti. 

— Ai renunțat şi la armele tale, Hasan? 

El clătină din cap, cu ochii duri şi reci. 

— Armele noastre au un scop. 

— Şi lucrurile astea moi au un scop, Hasan. Mă fac fericită. 

El scoase un sunet gutural, scurt şi concis. 

— Nu vreau să am aceste lucruri, Hasan, spuse Zina răguşit, 
doar să le folosesc pentru o noapte sau două. Întinse o mână spre 
el. Nu poţi să renunți la regulile tale de fier nici măcar pentru un 
timp atât de scurt? Amândoi am muncit mult azi; merităm puțină 
relaxare. 

— Vorbeşte în numele tău. Nu mă las sedus de lux, spuse el 
sec. Mă dezgustă că pe tine te-a sedus. 

— Nu cred că te dezgust. Ea văzuse ceva în ochii lui, un fel de 
negare de sine pe care, în mod destul de natural, o interpretase 
greşit drept punctul forte al naturii lui ascetice. 

— Bine atunci, spuse ea. Sparg sticla de coniac şi presar cioburi 
în pat, numai vino. 

— Ţi-am spus, o avertiză el întunecat. Nu glumi cu treburile 
astea, Zina. 

Ea se ridică, se apropie de el în genunchi, cu sânii scăldați în 
lumina aurie a lămpii, legănându-se provocator. 

— Sunt extrem de serioasă. Dacă vrei să stăm într-un pat al 
suferinței când facem dragoste, cine sunt eu să mă opun? 

El o privi multă vreme. Nu îi trecu prin cap că ea continua să-l 
tachineze. 

— Tu nu înţelegi. Făcu un pas spre ea. Drumul nostru e 
pecetluit. Suntem legaţi de Tariqat, calea spirituală către Allah. 

— Nu mă distrage, Hasan. Încă mă gândesc la arme. Îl înşfacă 
de halat şi îl trase spre ea. Cealaltă mână se întinse şi mângâie 
blând materialul bandajului în care era înfăşurată zona împuşcată 
Apoi trecu mai sus. 


Felul lor de a face dragoste era la fel de fioros ca o luptă corp la 
corp. Se năştea în mod egal din dorința de a-i face rău celuilalt, 
precum şi din nevoia fizică. Era îndoielnic că dragostea juca vreun 
rol în burduşeala lor de ciocane pneumatice, în gemete şi în 
eliberare. Din punctul lui de vedere, Arsenov îşi dorea să fie 
îngropat în patul de cioburi de sticlă despre care glumea Zina, 
astfel încât, când unghiile ei se înfigeau în el, îi rezista, obligând-o 
să strângă mai tare, să-i rănească pielea. Era destul de dur cât să 
o determine să îşi folosească dinţii, să-l muşte de muşchii 
puternici ai umerilor, de piept, de braţe. Abia când valul crescând 
de durere amenința să depăşească plăcerea, ciudata senzație 
halucinatorie în care el se pierdea scădea puţin în intensitate. 

Avea nevoie de o pedeapsă pentru ceea ce îi făcuse lui Khalid 
Murat, compatriotul şi prietenul lui. Nu conta că făcuse ceea ce 
era necesar pentru ca poporul lui să supraviețuiască şi să 
prospere. De câte ori îşi spusese că Murat fusese sacrificat pe 
altarul viitorului Ceceniei? Şi totuşi, asemenea unui păcătos, unui 
paria, era bântuit de îndoială şi frică, avea nevoie de o pedeapsă 
crudă. Deşi, cu adevărat, se gândea el acum în mica moarte a 
eliberării sexuale, nu era întotdeauna aşa cu profeții? Tortura asta 
nu era o dovadă în plus că destinul pe care şi-l alesese era cel 

drept? 

Lângă el, Zina îi zăcea în brațe. Putea să se afle la kilometri 
depărtare, deşi într-un anumit sens şi mintea ei era plină de 
gânduri cu privire la profeți. Ori, mai exact, un anumit profet. 
Acest profet al zilei din urmă îi dominase mintea încă de când îl 
atrăsese pe Hasan în pat. Ura faptul că Hasan nu voia să se 
bucure de luxul din jurul lui şi astfel, când el o înşfăcase, nu la el 
se gândea şi când intrase în ea, în mintea ei nu era deloc el, ci la 
Stepan Spalko se gândea ea. Şi când, apropiindu-se de sfârşit, îşi 
muşcase buza, nu o făcuse din pasiune, aşa cum credea Hasan, ci 
de frică să nu strige numele lui Spalko. Voia atât de mult să o facă, 
măcar pentru a-l răni pe Hasan într-un mod care să-i taie 
răsuflarea, căci era sigură de dragostea pentru ea. Această 
dragoste i se părea stupidă şi naivă, ceva infantil, ca un copil care 
căuta sânul mamei. El îşi dorea de la ea căldură şi adăpost, dar 
pântecul ei ripostă rapid. Era o dragoste care-i făcea pielea de 
găină. 

Dar ce îşi dorea ea... 

Gândurile îi înghețară când el se aplecă spre ea, oftând. 
Presupusese că dormea, dar nu era aşa, sau ceva îl excitase. 
Acum, satisfăcându-i dorințele, nu avea timp pentru propriile 
gânduri. Îi simţi mirosul masculin, ridicându-se ca o ceața 
înaintea zorilor şi respiraţia lui deveni mai rapidă. 

— Mă gândeam, şopti el, la ce înseamnă să fii profet, dacă într-o 
zi poporul nostru o să mă numească astfel. 

Zina nu spuse nimic, ştiind că el îşi dorea ca ea să nu vorbească 
acum, doar să asculte, în timp ce el se asigura încă o dată de calea 
aleasă. Asta era slăbiciunea lui Arsenov, cea pe care nimeni 
altcineva nu o cunoştea, cea pe care i-o arăta numai ei. Se întreba 
dacă Khalid Murat fusese suficient de inteligent încât să bănuiască 
această slăbiciune. Era aproape sigură că Stepan Spalko era. 

— Coranul ne spune că fiecare profet este o încarnare a unui 
atribut divin, continuă Arsenov. Moise este manifestarea 
aspectului transcendent al realității, pentru abilitatea lui de a 
vorbi cu Dumnezeu fără intermediar. În Coran, Dumnezeu îi spune 
lui Moise: „Nu te teme, tu eşti dincolo de lucrurile fireşti”. lisus 
este manifestarea stării profetice. Când era copil, a strigat, 
„Dumnezeu mi-a dat Cartea şi m-a făcut profet”. 

Dar Mohamed este manifestarea spirituală şi încarnarea tuturor 
numelor lui Dumnezeu. Mohamed însuşi a spus: „Ceea ce a creat 
Dumnezeu prima dată a fost lumina mea. Eu eram profet când 

Adam era încă între apă şi pământ”. 

Zina aşteptă timp de câteva bătăi ale inimii pentru a fi sigură că 
el terminase de a face pe profetul. Apoi, cu o mână pe pieptul lui 
care se ridica şi cobora încet, întrebă de parcă ar fi ştiut că el 
dorea să facă asta: 

— Şi care e atributul tău divin, profetul meu? 

Arsenov îşi întoarse capul pe pernă astfel încât să o vadă în 
întregime. Lampa din spate îi proiecta aproape toată fața în umbră, 
doar o linie de foc rămânea ca o tuşă de pictură pe obraz şi pe 
falcă şi el fu prins într-un gând pe care de cele mai multe ori îl 
ținea ascuns, chiar şi față de sine. Nu ştia ce ar fi făcut fără forța 
şi vitalitatea ei. Pentru el, pântecul ei reprezenta nemurirea, locul 
sacru din care aveau să se ivească fiii lui, linia lui genealogică ce 
avea să se continue pentru eternitate. Dar ştia că acest vis nu 
putea deveni realitate fără ajutorul lui Spalko. 

— Zina, dac-ai şti ce va face Şeicul pentru noi, ce ne va ajuta să 
devenim! 

Ea îşi lipi obrazul de brațul îndoit. 

— Spune-mi. 

El clătină însă din cap, cu un uşor zâmbet care-i juca în colțul 
gurii. 

— Ar fi o greşeală. 

— De ce? 

— Pentru că trebuie să vezi cu ochii tăi, fără să ştii dinainte, cât 
de devastatoare poate fi această armă. 

Acum, privind în ochii lui Arsenov, femeia simți că o străbătu 
un fior de gheață care ajunse până în inimă, locul unde rareori 
avea curajul să privească. Poate că simțea ceva din teribila putere 
ce avea să fie dezlănțuită în Nairobi peste trei zile. Dar cu 
clarviziunea uneori dobândită a amanților, ea înțelegea că ceea ce 
pe Hasan îl interesa cel mai mult era frica pe care această formă a 
morții - sau orice se va dovedi a fi - o va provoca. El voia să 
folosească frica, asta era destul de clar. Frica ce se putea folosi 
asemenea unei săbii a dreptăţii pentru a recâştiga tot ceea ce 
pierduseră cecenii în secole de abuz, strămutări şi măcel. 

De la o vârstă fragedă, Zina cunoscuse în mod intim frica. Tatăl 
ei, slab şi muribund din cauza bolii disperării care sfâşia Cecenia 
asemenea unei ciume, care cândva îşi susținuse familia aşa cum 
trebuie să facă toți bărbaţii ceceni, acum nu-şi putea arăta fața pe 
stradă de frică să nu fie ridicat de ruşi. Mama ei, cândva o tânără 
frumoasă, ajunsese în ultimii ani o babă cu pieptul scobit şi părul 

rar, vedere slabă şi memorie proastă. 

Când se întorcea acasă de la strânsul de gunoaie zilnic, trebuia 
să meargă pe jos trei kilometri până la cea mai apropiată pompă de 
apă, să stea la coadă o oră sau două şi apoi să se întoarcă acasă, 
cărând găleata plină până la etajul al cincilea unde se afla camera 
lor murdară. 

Apa aceea! Uneori, chiar şi acum, Zina se trezea înecându-se, 
cu gustul ei de terebentină în gură. 

Într-o noapte, mama ei s-a aşezat şi nu s-a mai ridicat 
niciodată. Avea douăzeci şi opt de ani, dar părea de două ori mai 
bătrână. Avea plămânii plini de smoală, de la focurile de petrol 
care ardeau continuu. Când fratele mai mic al Zinei se plânsese că 
îi e sete, bătrâna o privise pe Zina şi-i spusese: 

— Nu mă pot ridica. Nici măcar pentru apă. Nu mai pot 
continua... 

Zina se rostogoli şi, răsucindu-şi corpul, stinse lampa. Luna, 
până atunci nevăzută, umplu fereastra. În locul în care partea de 
sus a bustului ei cădea către mijlocul subțire, o mică pată a 
luminii ei reci cădea pe pat, iluminându-i vârfurile sânilor sub 
care, la adăpostul curbei adânci, se odihnea mâna lui Hasan. În 
afara acelei pete era numai întuneric. 

Stătu mult timp cu ochii deschişi, ascultând respirația regulată 
a lui Hasan, aşteptând să o cuprindă somnul. Cine ştia ce 
înseamnă frica mai bine decât cecenii? se întreba. Pe fața lui 
Hasan era scrisă istoria lamentabilă a poporului lor. Nu conta 
moartea, nu contau ruinele, el vedea un singur rezultat: răzbunare 
pentru Cecenia. Şi, cu inima îngreunată de disperare, Zina ştia că 
trebuia atrasă atenţia lumii prin ceva. În aceste timpuri, exista 
doar un mod de a o face. Ştia că Hasan avea dreptate: Moartea 
trebuia să vină într-un mod pe care nimeni nu şi l-ar fi imaginat, 
dar nu putea nici măcar să încerce să-şi închipuie ce preț puteau 
plăti cu toții. 

Lui Jacques Robbinet îi plăcea să-şi petreacă dimineţile cu 
soția, bând cafea cu lapte, citind ziarele şi discutând cu ea despre 
economie, copii şi vieţile prietenilor lor. Nu vorbeau niciodată 
despre munca lui. 

Avea o regulă strictă, să nu ajungă niciodată la birou până la 
prânz. Odată ajuns, petrecea în jur de o oră citind documente, 
memorandumuri interdepartamentale şi altele de acest gen, 
trimițând răspunsuri prin e-mail când era necesar. La telefon 
răspundea asistenta lui, care înregistra toate apelurile şi îi aducea 
mesajele pe care ea le considera urgente. În acest lucru, ca în tot 
ce făcea pentru Robbinet, era exemplară. O pregătise personal şi 
instinctele ei nu dădeau greş niciodată. 

Mai mult decât orice, era extrem de discretă. Asta însemna că 
Robbinet îi putea spune unde lua prânzul în fiecare zi cu amanta — 
fie într-un bistro liniştit, fie în apartamentul ei din arondismentul 
patru. Acest lucru era esenţial, pentru că Robbinet lua prânzuri 
lungi, chiar şi după standardele franțuzeşti. Rareori se întorcea la 
birou înainte de patru, dar adesea stătea la birou până după 
miezul nopții, comunicând cu corespondențţii lui americani. Titlul 
oficii al lui Robbinet putea fi acela de Ministru al Culturii, dar în 
realitate era spion la un nivel atât de înalt, încât îi raporta direct 
preşedintelui francez. 

În această seară, totuşi, ieşise la cină, după-amiaza dovedindu- 
se atât de obositor de agitată încât, trebuise să-şi amâne întâlnirea 
zilnică până seara târziu. Era o chestie care-l preocupa intens. 
Prietenii lui americani îi trimiseseră o sancțiune cu aplicare 
mondială şi în timp ce o citea, sângele îi înghețase, căci ţinta ce 
trebuia lichidată era Jason Bourne. 

Cu ani în urmă, Robbinet îl cunoscuse pe Bourne acolo unde 
nici nu te gândeai, la un centru de sănătate. Robbinet îşi rezervase 
un weekend la un centru de sănătate de lângă Paris, ca să fie cu 
amanta lui de atunci, o tipă micuță cu apetituri enorme. Fusese 
balerină de balet; Robbinet încă îşi mai amintea cu multă pasiune 
supleţea minunată a trupului ei. În orice caz, cei doi se întâlniseră 
la saună şi intraseră în vorbă. În cele din urmă, într-un mod 
extrem de îngrijorător, el avea să descopere că Bourne se afla acolo 

căutând un anume agent dublu. Dându-i de urmă, o ucisese în 
timp ce Robbinet îşi făcea un tratament - nămol verde, dacă 
memoria îl ajuta. Un lucru bun, de asemenea, de vreme ce agenta 
dublă se dădea drept terapeuta lui Robbinet şi voia să-l asasineze. 
E vreun loc unde o persoană poate fi mai vulnerabilă decât pe 
masa unui terapeut? Robbinet se întreba şi acum. Ce putea să 
facă după asta, dacă nu să-l invite pe Bourne la o cină exagerat de 
scumpă! În acea seară, mâncând foie gras, rinichi de vițel în sos de 
muştar şi tarte Tatin, toate unse cu trei sticle minunate din cel mai 
bun Bordeaux rubiniu. Dezvăluindu-şi reciproc secretele, au 
devenit buni prieteni. 

Bourne era omul prin care Robbinet îl cunoscuse pe Alexander 
Conklin şi devenise omul de legătură al acestuia în operațiunile 
din Quay d'Orsay şi ale Interpolului. 

În cele din urmă, încrederea lui Robbinet în asistentă a fost 
norocul lui Bourne, căci el primi apelul de la ea când se afla la 
cafea şi un decadent millefeuille la Chez Georges cu Delphine. Îi 
plăcea restaurantul atât pentru mâncare, cât şi pentru locaţia în 
sine. Pentru că era peste drum de Bursă - echivalentul francez 
pentru Wall Street — era frecventat de brokeri şi oameni de afaceri, 
oameni mult mai discreți decât politicienii bârfitori cu care 
Robbinet era obligat din când în când să se intersecteze. 

— Vă caută cineva, îi spuse asistenta lui în telefon. Din fericire, 
ea îi monitoriza apelurile de după program de acasă. Zice că 
trebuie să vă vorbească urgent. 

Robbinet îi zâmbi lui Delphine. Amanta lui era o frumusețe 
elegantă şi matură, având o înfăţişare diametral opusă celei a 
soției lui de treizeci de ani. Purtaseră o conversație încântătoare 
despre Aristide Maillot, ale cărui nuduri voluptuoase erau expuse 
la Tuilleries şi Jules Massenet, despre a cărui operă Manon 
amândoi credeau că e prea lăudată. Sincer, el nu putea să 
înțeleagă obsesia masculină americană pentru fete abia ieşite din 
adolescență. 

Gândul de a-şi lua o amantă de vârsta fiicei lui i se părea 
înfricoşător, ca să nu spunem fără sens. Despre ce ar avea de 
vorbit la cafea şi millefeuille! 

— Ţi-a spus numele? întrebă el în telefon. 

— Da. Jason Bourne. 

Robbinet simți cum pulsul lui o luă razna. 

— Dă-mi-l la telefon, spuse el imediat. Apoi, pentru că nu se 
cădea să vorbească la telefon în fața amantei indiferent de durata 

convorbirii, se scuză şi ieşi afară în ceața plăcută a serii pariziene, 
aşteptând să audă vocea vechiului său prieten. 


— Dragul meu Jason. Cât timp a trecut? 

Dispoziţia lui Bourne se schimbă când auzi vocea lui Jacques 
Robbinet în telefonul mobil. În sfârşit, vocea cuiva din interior care 
nu încerca — spera! — să-l omoare. Gonea pe Capital Beltway într-o 
altă maşină pe care o furase, mergând să se întâlnească cu Deron. 

— Ca să spun sincer, nu ştiu. 

— Au trecut ani de zile, îți vine să crezi? zise Robbinet. Dar, de 
fapt, trebuie să-ți spun că am obţinut informaţii despre tine prin 
Alex. 

Bourne, care inițial simțise un tremur, începu să se relaxeze. 

— Jacques, ai auzit despre Alex. 

— Da, mon ami. Directorul CIA din America a trimis un ordin la 
nivel mondial pentru tine. Nu se poate să-l fi ucis tu pe Alex. Ştii 
cine a făcut-o? 

— Încerc să aflu. Tot ce ştiu sigur pentru moment e că se poate 
să fie implicat un individ pe nume Khan. 

Pauza de la celălalt capăt al telefonului dură atât de mult, încât 
Jason fu obligat să întrebe: 

— Jacques? Mai eşti acolo? 

— Da, mon ami. M-ai speriat, asta e tot. Robbinet trase cu 
putere aer în piept. Acest Khan e cunoscut. E un asasin 
profesionist, de prima mână. Noi înşine ştim că e responsabil 
pentru o grămadă de lovituri la nivel înalt, în toată lumea. 

— Care sunt ţintele lui? 

— În primul rând politicieni - preşedintele statului Mali, de 
exemplu dar de asemenea, din când în când, oameni de afaceri 
puternici. În măsura în care am putut să ne dăm seama, nu e nici 
om politic, nici ideolog, ia comisioane strict pentru bani. Nu crede 
în nimic altceva. 

— Cel mai periculos tip de asasin. 

— Aici nu încape nici o îndoială, mon ami, spuse Robbinet. Îl 
bănuieşti că l-a ucis pe Alex? 

— E posibil, spuse Bourne. L-am întâlnit pe domeniul lui Alex 
imediat după ce am găsit cadavrele. Se poate ca el să fi chemat 
poliția, pentru că a apărut când eu eram încă în casă. 

— O înscenare clasică, fu de acord Robbinet. 

Bourne tăcu un moment gândindu-se la Khan, care l-ar fi putut 
împuşca mortal în campus sau, mai târziu, din punctul avantajos 

din salcie. Faptul că nu o făcuse îi spunea multe lui Bourne. 
Aparent, nu era un comision normal pentru Khan; pânda era 
personală, un fel de vendetă care trebuia să-şi aibă originile în 
junglele din Asia de Sud-Est. Presupunerea cea mai logică era 
aceea că Bourne îl ucisese pe tatăl lui Khan. Acum, fiul voia să se 
răzbune. Din ce alt motiv ar fi obsedat de familia lui Bourne? Din 
ce alt motiv l-ar fi întrebat pe Bourne de ce l-a abandonat pe 
Jamie? Această teorie se potrivea perfect cu circumstanțele. 

— Ce îmi mai poți spune despre Khan? spuse Bourne apoi. 

— Foarte puţine, răspunse Robbinet, cu excepţia vârstei, care e 
douăzeci şi şapte. 

— Arată mai tânăr de atât, mustăci Bourne. De asemenea, e 
jumătate asiatic. 

— Umblă zvonul că e pe jumătate cambodgian, dar ştii cât te 
poți baza pe zvonuri. 

— Şi cealaltă jumătate? 

— Ai ghicit la fel de bine ca mine. E singuratic, fără vicii 
cunoscute, domiciliu necunoscut. A apărut pe scenă acum şase 
ani, ucigându-l pe primul-ministru din Sierra Leone. Înainte de 
asta, parcă nici nu ar fi existat. 

Bourne privi în oglinda retrovizoare. 

— Deci a ucis pentru prima dată oficial la vârsta de douăzeci şi 
unu de ani. 

— Frumoasă petrecere de lansare, nu? zise Robbinet sec. 
Ascultă, Jason, în legătură cu Khan, nu pot sublinia suficient de 
mult cât e de periculos. Dacă e implicat în vreun fel, trebuie să fii 
extrem de atent. 

— Pari speriat, Jacques. 

— Sunt, mon ami. Când e vorba de Khan, nu e nici o ruşine să 
fii speriat. Şi ţie ar trebui să-ţi fie. O doză sănătoasă de frică te face 
prudent şi, crede-mă, e timpul pentru prudenţă. 

— N-o să uit, spuse Bourne. Se strecură prin trafic, căutând 
ieşirea potrivită. Alex lucra la ceva şi cred că din cauza asta a fost 
ucis. Nu ştii nimic despre lucrurile în care era implicat, nu? 

— M-am văzut cu Alex aici în Paris poate acum şase luni. Am 
luat cina împreună. Mi-a lăsat impresia că era teribil de preocupat. 
Dar îl ştii pe Alex, întotdeauna secretos ca un mormânt. Robbinet 
oftă. Moartea lui e o pierdere teribilă pentru noi toți. 

Bourne ieşi de pe Beltway pe Şoseaua 123, apoi merse până la 
Tysons Corner. 

— NX 20 îţi spune ceva? 

— Asta e tot ce ai? NX 20? 

Conduse până la zona de parcare C din Tysons Corner. 

— Mai mult sau mai puţin. Caută un nume, Dr. Felix Schiffer. Îl 
pronunţă pe litere. Lucrează pentru DARPA. 

— A, acum mi-ai dat ceva util. Să văd ce pot face. 

Bourne îi lăsă numărul de mobil, coborând din maşină. 

— Ascultă, Jacques. Sunt în drum spre Budapesta, dar aproape 
că nu mai am nici un ban. 

— Nici o problemă, spuse  Robbinet. Folosim acelaşi 
aranjament? 

Bourne habar n-avea, dar nu avea de ales, trebuia să accepte. 

— Bon. Cât? 

Urcă pe scara rulantă, pe lângă Aviary Court. 

— O sută de mii ar trebui să ajungă. O să mă cazez la Danubius 
Grand Hotel folosind numele lui Alex. Scrie pe pachet „păstraţi 
până la sosire”. 

— Mais oui, Jason. Se va face exact cum doreşti. Te mai pot 
ajuta cu ceva? 

— Nu pentru moment. Bourne îl văzu pe Deron înaintea lui, 
stând în fața unui magazin care se numea Dry Ice. Mulţumesc 
pentru tot, Jacques. 

— Nu uita să fii prudent, mon ami, spuse Robbinet înainte de a 
închide. Cu Khan în teren, orice se poate întâmpla. 


Deron îl văzuse pe Bourne şi încetini pasul pentru ca acesta să-l 
poată ajunge din urmă. Era un bărbat zvelt, cu pielea ciocolatie, o 
față scobită, cu pomeți înalți şi ochi care străluceau de o 
inteligență ascuțită. Cu haina lui uşoară, costumul fin croit şi 
geanta diplomat din piele strălucitoare, arăta exact ca un om de 
afaceri. Când ajunseră să meargă unul lângă altul prin mall, 
zâmbi. 

— Mă bucur să te văd, Jason. 

— Păcat că circumstanţele sunt atât de cumplite. 

Deron râse. 

— Ce dracu”, numai când te loveşte dezastrul te văd! 

În timp ce vorbeau, Bourne arunca priviri în stânga şi-n 
dreapta, calculând rute de scăpare, scrutând fețe. 

Deron îşi deschise servieta şi îi dădu lui Bourne un plic subțire: 

— Paşaport şi lentile de contact. 

— Mulţumesc. Bourne puse pachetul deoparte. Îţi fac plata într- 
o săptămână. 

— Oricând. Deron flutură o mână de artist cu degete lungi. Ai 
credit la mine. Îi dădu lui Bourne un alt obiect. Situaţiile grele cer 
măsuri extreme. 

Bourne cântări arma în mână. 

— Din ce e făcut? E foarte uşor. 

— Ceramică şi plastic. Ceva la care lucrez deja de câteva luni, 
spuse Deron nu fără mândrie. Nu te ajută la distanţă, dar e bun de 
aproape. 

— În plus, nu va fi detectat la aeroport, zise Bourne. 

Deron încuviință din cap. 

— Şi muniţie. Îi dădu lui Bourne o cutie mică din carton. 
Ceramică cu vârf de plastic, merge la calibru mic. Un alt avantaj, 
uite aici, vezi găurile astea mici de pe țeava - amortizează 
zgomotul. Când tragi, nu scoate aproape nici un fel de sunet. 

Bourne pufni. 

— Asta nu taie din putere? 

— Balistică de modă veche, omule, râse Deron. Crede-mă, dacă 
pui jos pe cineva cu ăsta, rămâne jos. 

— Deron, eşti un om cu talente neobişnuite. 

— Hei, eu tre’ să fiu eu. Falsificatorul oftă din rărunchi. A-i 
copia pe Bătrânii Maeştri are oarece farmec, cred. N-ai crede cât de 
multe am învățat studiindu-le tehnicile. Pe de altă parte, lumea pe 
care mi-ai deschis-o tu — o lume despre care nimeni din mallul 
ăsta în afară de noi nu ştie că există — ei, asta numesc eu emoție. 
Se iscase un vânt, un vestitor umed de schimbare, iar el se protejă 
ridicând gulerul. Recunosc, cândva aveam o dorință secretă de a 
vinde o parte din produsele mele mai neobişnuite unor oameni ca 
tine. Clătină din cap. Dar nu o mai am. Ce fac acum în plus fac de 
plăcere. 

Bourne văzu un bărbat în pardesiu oprindu-se în fața unei 
vitrine pentru a-şi aprinde o ţigară. Încă mai era acolo, părând că 
se uită la pantofii expuşi. Numai că erau pantofi de femei. Bourne 
făcu un semn cu mâna şi amândoi cotiră la stânga, îndepărtându- 
se de magazinul de pantofi. Într-o secundă, Bourne folosi 
suprafața reflectorizantă disponibilă pentru a privi în spate. 
Bărbatul în pardesiu nu se vedea nicăieri. 

Bourne cântări arma în mână, părea uşoară ca aerul. 

— Cât costă? spuse el. 

— E un prototip, ridică din umeri Deron. Uite cum facem, spui 
tu prețul în funcție de cât te ajută. Am încredere că o să fii cinstit. 

Când Ethan Hearn venise pentru prima dată în Budapesta, îi 
luase ceva timp să se obişnuiască cu faptul că ungurii erau pe cât 
de  precişi, pe atât de hotărâți. Potrivit numelui, barul 
Underground era situat în Pesta, pe Terez Koruta la numărul 30, 
în subsolul unui cinematograf. Faptul de a se afla sub un 
cinematograf era de asemenea un lucru potrivit cu ceea ce era 
specific maghiarilor, căci Underground era un omagiu adus 
binecunoscutului film unguresc al lui Emir Kusturica, cu acelaşi 
nume. După părerea lui Hearn, barul era postmodern în sensul cel 
mai urât al termenului. Pe tavan se vedeau bare de oţel, 
intersectate de un şir de ventilatoare gigantice industriale care 
împingeau aerul îmbâcsit de fum în jurul obişnuiţilor care beau şi 
dansau. Dar lucrul pe care Hearn îl detesta cel mai mult la 
Underground era muzica - un amestec zgomotos şi nepotrivit de 
garage rock şi funk obositor. 

Ciudat, pe Laszlo Molnar nu părea să-l deranjeze. De fapt, părea 
dornic să rămână în mulțimea de oameni care dădeau din şolduri, 
ca şi cum ar refuza să se întoarcă acasă. Era ceva fragil în 
comportamentul său, se gândi Hearn, în râsul lui rapid şi abraziv, 
în felul în care ochii lui alergau prin încăpere, nefixând niciodată 
pe cineva sau ceva mult timp, ca şi cum ar fi avut de ascuns un 
secret întunecat şi usturător. Ocupaţia lui Hearn îl făcea să aibă 
de-a face cu foarte mulți bani. Se întreba, nu pentru prima dată, 
dacă atâta bogăție putea avea un efect atât de distrugător asupra 
sufletului uman. Poate că ăsta era motivul pentru care el nu 
aspirase niciodată la bogăţie. 

Molnar insistă să comande pentru amândoi un cocktail 
neplăcut, foarte dulce, numit Causeway Spray care conținea 
whisky, bere de ghimbir, Triple Sec şi lămâie. Găsiră o masă într- 
un colț unde Hearn abia dacă putea citi micul meniu şi îşi 
continuară discuția despre operă care, dat fiind decorul, părea 
absurdă. 

Abia după a doua băutură, Hearn îl văzu pe Spalko, care stătea 
în partea din spate a clubului, învăluit într-un nor de fum. Şeful 
său îi prinse privirea, iar Hearn se scuză şi se duse la el. Lângă 
Spalko erau doi bărbați. Nu arătau ca şi cum locul lor ar fi fost în 
Underground, dar, îşi spuse Hearn, nici el sau Laszlo Molnar nu se 
potriveau. Spalko îl conduse pe un coridor slab luminat cu becuri 
minuscule, ca nişte steluțe şi deschise uşa îngustă a unei încăperi 
despre care Hearn îşi închipui că e biroul Managerului. Înăuntru 
nu era nimeni. 

— Bună seara, Ethan. Spalko zâmbi, închizând uşa. Se pare că 
ţi-ai confirmat reputaţia. Bine lucrat! 

— Mulţumesc, domnule. 

— Şi acum, spuse Spalko foarte bonom, e timpul să preiau eu. 

Hearn auzea duduitul de oase sfărâmate al basului prin pereți. 

— Nu credeţi că ar trebui să mai rămân suficient cât să vă 
prezint? 

— Nu e necesar, te asigur. E timpul să te odihneşti. Se uită la 
ceas. De fapt, dată fiind ora târzie, ce-ar fi să-ți iei liber mâine? 

— Domnule, nu aş putea — se înfrână Hearn. 

Spalko râse. 

— Poţi, Ethan şi o vei face. 

— Dar mi-ați spus în termeni clari... 

— Ethan, am puterea de a face politica şi, la fel, am puterea de 
a face excepţii de la ea. Când vine canapeaua de dormit, poți face 
ce vrei, dar mâine ai liber. 

— Da, domnule. Tânărul înclină din cap, rânjind prosteşte. Nu 
avusese o zi liberă de trei ani. O dimineaţă în pat în care să nu 
facă nimic decât să citească ziarul şi să întindă marmeladă de 
portocale pe pâinea prăjită, ăsta era raiul. Mulţumesc. Vă sunt 
recunoscător. 

— Du-te atunci. Până când te întorci la birou, o să citesc şi o să 
notez sugestii la scrisoarea de colectare de fonduri, zise el şi-l 
conduse pe Hearn afară din biroul supraîncălzit. Când îl văzu pe 
tânăr urcând scările către uşa din față, făcu un semn din cap către 
cei doi bărbați de lângă el şi porniră împreună prin hărmălaia 
frenetică din bar. 

Laszlo Molnar începuse să-şi caute noul prieten cu privirea prin 
fumul dens şi luminile colorate. Când se ridicase Hearn, fusese 
atras de fundul care se unduia al unei tinere cu fustă scurtă, dar 
în cele din urmă îşi dăduse seama că tânărul întârzia mai mult 
decât era de aşteptat. Molnar fu surprins când în locul lui Hearn 
se aşezară în stânga şi în dreapta lui cei doi bărbați. 

— Ce e asta? spuse cu vocea sugrumată de frică. Ce vreți? 

Bărbaţii nu spuseră nimic. Cel din dreapta îl apucă de mână cu 
o forță îngrozitoare, care îl tăcu să se cutremure. Era prea şocat ca 
să strige, dar chiar şi dacă ar fi avut prezența de spirit să o facă, 
vuietul neîncetat al clubului l-ar fi acoperit. Dată fiind situația, 
stătu înmărmurit în timp ce bărbatul din stânga îi înțepa coapsa 
cu o seringă. Se termină atât de repede, se procedase aşa de 
discret, încât nimeni nu ar fi putut observa ceva. 

Dură treizeci de secunde pentru ca drogul care i se injectase lui 
Molnar să-şi facă efectul. Ochii i se rostogoliră în orbite şi corpul i 
se înmuie. Cei doi bărbați erau pregătiți pentru asta şi îl ridicară 
odată cu ei, manevrându-l în poziția din picioare. 

— Nu ţine la băutură, îi spuse unul dintre ei unui client din 
apropiere şi râse. Ce poţi face cu asemenea oameni? Clientul ridică 
din umeri şi, hlizindu-se, reîncepu să danseze. Nimeni nu îi mai 
privi în timp ce îl scoteau pe Laszlo Molnar din Underground. 

Spalko îi aştepta într-un BMW lung şi lucios. Îl băgară pe 
Molnar, inconştient, în portbagajul maşinii, apoi urcară în față, 
unul la volan, celălalt în dreapta lui. 

Noaptea era luminoasă şi senină. Luna plină se vedea de ziceai 
că e la o aruncătură de băț. Lui Spalko i se părea că tot ce trebuia 
să facă era să întindă un deget şi ar fi putut să o împingă ca peo 
piesă de şah pe tabla de catifea neagră a cerului. 

— Cum a mers? întrebă. 

— Uşor ca gândul, răspunse şoferul pornind motorul. 


Bourne ieşi din Tysons Center cât de repede putu. Deşi i se 
păruse un loc sigur pentru întâlnirea cu Deron, acum pentru el 
securitatea era un cuvânt relativ. Conduse până la Wal-Mart de pe 
bulevardul New York. Era în buricul târgului, o zonă suficient de 
aglomerată cât să se simtă anonim. 

Trase în parcela dintre străzile 12 şi 13, pe partea cealaltă a 
bulevardului şi parcă. Cerul începuse să se înnoreze; orizontul din 
partea de sud era ameninţător de negru. Ajuns înăuntru, îşi luă 
haine, articole de toaletă, un încărcător pentru telefonul mobil şi 
alte câteva obiecte utile. Apoi căută un rucsac în care să pună 
totul cu uşurinţă. Aşteptând la coada de la casă, împreună cu 
toată lumea, simți cum se nelinişteşte. Nu părea să privească pe 
nimeni, dar în realitate era cu ochii după orice gest de atenţie 
mascată îndreptat spre el. 

În minte i se îngrămădeau prea multe gânduri. Fugea de 
Agenţie, pentru ceea ce echivala cu un preţ pus pe capul lui. Era 
vânat de un tânăr ciudat de impresionant şi extrem de talentat, 
care din întâmplare era unul dintre cei mai cunoscuți asasini 
internaționali. Îşi pierduse cei mai buni doi prieteni, dintre care 
unul părea implicat în ceea ce părea o activitate în afara 
programului extrem de periculoasă. 

Preocupat de aceste lucruri, nu-l văzu pe şeful pazei care 
mergea în spatele lui. Devreme, în această dimineață, un ofițer al 

Agenţiei îl informase despre fugar dându-i aceeaşi fotografie pe 
care o văzuse seara trecută la televizor şi cerându-i să fie cu ochii 
în patru după criminal. Agentul îi explicase că vizita lui făcea parte 
din plasa de urmărire, el şi alt agent mergând în toate marile 
magazine, cinematografe şi alte asemenea locuri şi asigurându-se 
că toți agenții de securitate ştiau că a-l prinde pe Jason Bourne 
era prioritatea lor numărul unu. Paznicul simți un amestec de 
mândrie şi frică când se întoarse în loc şi intră în birou, unde 
formă numărul pe care i-l dăduse agentul. 

Câteva secunde mai târziu, agentul închise telefonul, iar Bourne 
se afla în toaleta bărbaţilor. Folosind maşina de tuns electrică pe 
care o cumpărase, îşi rase aproape tot părul de pe cap. Apoi îşi 
schimbă hainele, punându-şi blugi, o cămaşă de cowboy în roşu 
cu alb cu capse şi nişte pantofi sport Nike. Scoase recipientele pe 
care le cumpărase de la raionul de farduri şi le puse pe marginea 
unei chiuvete. Se machie cu pricepere, aplicând un fond de ten 
mai închis decât culoarea lui naturală. Lentilele de contact aduse 
de Deron îi transformară ochii în căprui-închis. Din când în când, 
era obligat să se oprească atunci când cineva intra sau se spăla, 
dar în general toaleta bărbaților era pustie. 

Când termină, se privi în oglindă. Nu foarte mulțumit, îşi făcu o 
aluniță la vedere, sus, pe unul dintre obraji. Acum transformarea 
era completă. Strângându-şi lucrurile, ieşi din toaletă şi străbătu 
magazinul, îndreptându-se spre uşile din sticlă de la intrarea 
principală. 


Martin Lindros se afla în Alexandria, adunând rămăşiţele 
lichidării prost lucrate de la Lincoln Fine Tailors, când primise 
apelul de la şeful securității de la Wal-Mart de pe bulevardul New 
York. În această dimineaţă decisese ca el şi detectivul Harry Harris 
să se despartă, împânzind zona cu echipele lor. Lindros ştia că 
Harris era cu câţiva kilometri mai aproape decât el, pentru că 
polițistul teritorial dăduse raportul cu nici zece minute în urmă. 
Era într-o încurcătură diabolică. Ştia că o să aibă de furcă cu 
Directorul din cauza ratării de la Fine. Dacă Bătrânul afla că îl 
lăsase pe un detectiv de poliție să ajungă în ultima locație 
cunoscută a lui Bourne înaintea lui, nu o să mai audă niciodată 
cum se termină treaba. Era o situație proastă, se gândi el în timp 
ce pornea maşina. Dar prioritatea numărul unu era să-l prindă pe 
Bourne. Dintr-o dată, se hotări. La dracu“ cu secretele 
interdepartamentale şi geloziile, se gândi. Îşi porni telefonul, îl 

contactă pe Harris şi îi dădu adresa de la Wal-Mart. 

— Harry, ascultă-mă cu atenție, trebuie să-l abordezi în tăcere. 
Treaba ta e să asiguri zona. Trebuie să te asiguri că Webb nu 
scapă, nimic mai mult. În nici un caz nu trebuie să te arăţi sau să 
încerci să-l prinzi. E clar? Sunt la câteva minute în urma ta. 


Nu sunt aşa de prost cum par, se gândea Harry Harris 
coordonând cele trei maşini de patrulare din subordinea sa. Şi cu 
siguranță nu sunt aşa de prost cum mă crede Lindros. Avusese o 
experiență mai mult decât suficientă cu tipi federali şi mai avea 
până să-i placă ce văzuse. Aceştia afişau o atitudine superioară, de 
parcă celelalte forțe de poliție habar n-aveau de nimic, trebuiau 
conduse ca nişte copii. Atitudinea asta îi stătea lui Harris ca un os 
în gât. Lindros îl întrerupea când încerca să-i expună propriile sale 
teorii, aşa că de ce să se mai deranjeze să i le spună acum? 
Lindros nu vedea în el nimic mai mult decât un animal de povară, 
cineva care trebuia să fie atât de recunoscător că fusese ales să 
lucreze pentru CIA, încât trebuia să execute ordinele fără greş şi 
fără întrebări. Lui Harris îi era clar acum că e total exclus din 
schemă. Lindros nu îl informase intenționat despre faptul că 
Bourne fusese văzut în Alexandria. Harris aflase doar din 
întâmplare. Când intra în parcarea de la Wal-Mart, decise să preia 
controlul asupra situației cât încă mai avea această şansă. 
Hotărât, înşfacă stația de emisie-recepție şi începu să dea ordine 
oamenilor lui. 


Bourne se afla lângă intrarea de la Wal-Mart când cele trei 
maşini de poliție ale statului Virginia sosiră în goană pe bulevardul 
New York, cu sirenele urlând. Se întoarse în direcția umbrelor. Nu 
încăpea nici o îndoială, se îndreptau direct spre Wal-Mart. Fusese 
descoperit, dar cum? Nu avea timp acum să se gândească la asta. 
Trebuia să pună la cale un plan de fugă. 

Maşina de patrulare opri cu scârțâit de roţi, blocând traficul şi 
stârnind imediat strigăte de mânie din partea şoferilor. Bourne îşi 
imagina un singur motiv pentru care îşi depăşiseră jurisdicția. 
Fuseseră recrutați de Agenţie. Poliția Metropolitană din D.C. 
trebuia să fie disperată. 

Scoase mobilul lui Alex şi formă numărul de urgențe. 

— Sunt detectivul Morran de la Poliția Statală din Virginia, 
spuse el. Vreau să vorbesc cu un comandant de district imediat. 

— Sunt al treilea comandant de district, Burton Philips, spuse o 

voce de oţel în urechea lui. 

— Ascultă, Philips, vi s-a spus în termeni cât se poate de clari 
să nu vă băgați nasul în treaba noastră. Acum mă pomenesc cu 
maşinile voastre apărând la Wal-Mart de pe bulevardul New York 
şi... 

— Eşti în centrul districtului, Morran. Ce mama dracului îţi 
bagi nasul în jurisdicția mea? 

— E treaba mea, spuse Bourne pe cea mai neplăcută voce cu 
putință. Pune mâna pe telefon şi ia-ți băieţii de pe capul meu. 

— Morran, nu ştiu unde ai învăţat atitudinea asta de rahat, da’ 
cu mine nu merge. Jur că ajung acolo în trei minute şi-ţi smulg 
ouăle cu mâna mea! 

Strada era deja înțesată de poliţişti. În loc să se retragă în 
magazin, Bourne, ţinându-şi genunchiul stâng rigid, şchiopătă 
calm afară împreună cu alți zeci de clienți. Jumătate din efectivul 
de poliţişti, conduşi de un detectiv înalt şi gârbovit, cu față de 
moşneag, scanară rapid fețele celor din grup. Inclusiv pe a lui 
Bourne, apoi se repeziră în magazin. Poliţiştii rămaşi se răspândiră 
prin parcare. Câţiva păzeau bulevardul New York între străzile 12 
şi 13, alţii se asigurau că cei nou-veniți rămâneau în maşini şi mai 
erau alții care vorbeau în staţii, coordonând traficul. 

În loc să se îndrepte spre maşină, Bourne făcu dreapta şi ocoli 
colțul spre rampa de încărcare din spatele clădirii pe unde se făcea 
aprovizionarea. Înaintea lui erau parcate trei sau patru camioane 
care descărcau. Peste stradă şi în diagonală era Parcul Franklin. 
Porni în acea direcție. 

Cineva strigă după el. Continuă să meargă, de parcă n-ar fi 
auzit nimic. Auzi sirenele şi se uită la ceas. Comandantul Burton 
Philips era punctual. Străbătuse jumătate din lungimea clădirii 
când strigătele se auziră din nou, mai imperioase. Urmă un 
zbucium de voci ridicate, într-o ceartă încinsă şi plină de 
înjurături. 

Se întoarse şi-l văzu pe detectivul gârbovit cu revolverul de 
serviciu scos. Din spatele detectivului venea alergând silueta înaltă 
şi impunătoare a comandantului Philips, cu părul argintiu 
strălucind şi cu fața încadrată de maxilare puternice, aprinsă din 
pricina efortului şi furiei. La fel ca toți demnitarii din toată lumea 
asta, era flancat de o pereche de uriaşi înarmaţi, cu ochii 
încruntațţi, la fel de mari ca umerii. Ţineau mâinile drepte pe lângă 
arme, se pare gata să facă fărâme pe oricine ar fi fost suficient de 
nebun să intervină în dorințele comandantului lor. 

— Tu răspunzi de soldații ăştia din Virginia? strigă el. 

— Poliția statală, spuse detectivul gârbovit. Şi, mda, eu îi 
conduc. Pufni la vederea uniformelor Poliţiei Metropolitane din 
D.C. Ce mama dracu” faci aici? Îmi strici operațiunea. 

— Operaţiunea ta! Comandantul Philips era apoplectic. leşi 
dracu” din treaba mea, javra dracu”! 

Faţa îngustă a detectivului se albi. 

— Pe cine faci tu javra dracu”? 

Bourne dispăru. Parcul era exclus acum; pentru că ajunsese în 
atenția detectivului, trebuia să găsească un mijloc mai rapid de 
fugă. Strecurându-se până la capătul clădirii, străbătu rândul de 
camioane până ce găsi unul care fusese deja descărcat. Urcă în 
cabină. Cheia era în contact şi o răsuci. Cu un uruit puternic şi 
asurzitor, camionul porni. 

— Hei, ce crezi că faci, amice? 

Şoferul deschise uşa cu putere. Era un bărbat uriaş cu gâtul ca 
un trunchi de copac şi braţe pe măsură. În timp ce urca, înşfacă o 
carabină cu țeava tăiată dintr-un loc ascuns deasupra capului. 
Bourne îl izbi cu pumnul la rădăcina nasului. Începu să-i curgă 
sânge, ochii şoferului se rostogoliră în orbite şi scăpă carabina din 
mână. 

— Îmi pare rău, amice, spuse Bourne în timp ce îi aplica o 
lovitură suficientă cât să îl trimită în inconştiență chiar şi pe un 
bărbat cu dimensiunile de bivol ale şoferului. Trăgându-l pe 
scaunul pasagerului după ce îl apucase de la spate de curea, 
Bourne închise uşa şi puse camionul în mişcare. 

În acel moment deveni conştient de noua prezenţă din jurul lui. 
Un bărbat tânăr se băgase între cei doi opozanți din forțele de 
ordine, despărțindu-i cu brutalitate. Bourne îl recunoscu: Martin 
Lindros, Adjunctul Directorului CIA. Deci Bătrânul îl însărcinase 
pe Lindros cu aplicare acasă a sancțiunii. Ştirea era proastă. De la 
Alex, Bourne ştia că Lindros este extraordinar de inteligent; nu 
avea să fie atât de uşor de înşelat, aşa cum o arăta capcana bine 
pusă la punct din Oraşul Vechi. 

Toate aceste lucruri erau puse în discuţie din punct de vedere 
tehnic acum, pentru că Lindros văzuse camionul ieşind din 
parcare şi încercase să îl oprească făcând semne cu mâna. 

— Nu părăseşte nimeni zona! strigă el. 

Bourne îl ignoră, apăsând pe accelerator. Ştia că nu-şi permitea 
să ajungă față în față cu Lindros; având experienţă de teren, omul 
îşi putea da seama de deghizarea lui. 

Lindros scoase arma. Bourne îl văzu alergând spre porţile din 
oțel galvanizat prin care trebuia să treacă, făcând semne din mâini 
şi strigând din mers. 

Înaintea lui, ca reacție la ordinele lui urlate, doi poliţişti din 
Virginia postați acolo închiseră porțile în grabă în timp ce un 
vehicul al Agenţiei îşi croia drum prin filtrul rutier de pe 
bulevardul New York, pe o traiectorie de interceptare a camionului. 

Bourne îşi propti piciorul în pedala de acceleraţie şi, ca un 
mamut rănit, camionul zvâcni înainte. Poliţiştii săriră din calea lui 
în ultima secundă, apoi camionul spulberă porțile, smulgându-le 
din balamale şi aruncându-le rotindu-se prin aer, pentru ca apoi 
să se prăbugşească în lături. Băgă într-o treaptă de viteză inferioară 
şi viră puternic la dreapta, apoi porni pe stradă cu o viteză din ce 
în ce mai mare. 

Privind în oglinda laterală supradimensionată a şoferului, văzu 
maşina Agenţiei încetinind. Uşa din dreapta se deschise şi Lindros 
sări înăuntru, trântind uşa după el. Maşina demară ca o rachetă, 
ajungând camionul din urmă fără nici o dificultate. Bourne ştia că 
nu putea merge mai repede decât maşina Agenţiei cu animalul 
ăsta masiv, dar mărimea lui, un dezavantaj în privinţa vitezei, 
putea fi un avantaj în alte privinţe. 

Lăsă maşina să-l ajungă din urmă. Fără nici un avertisment, 
aceasta acceleră, apărând lângă cabină. Îl văzu pe Martin Lindros, 
cu buzele strânse într-o linie de concentrare, cu arma într-o mână 
şi brațul pregătit, sprijinit de celălalt. Spre deosebire de actorii de 
film, ştia să tragă dintr-un vehicul în viteză. 

Exact când se pregătea să apese pe trăgaci, Bourne viră la 
stânga. Maşina Agenţiei se lovi puternic de partea laterală a 
camionului; Lindros ridică arma, în timp ce şoferul se străduia să 
țină maşina la distanţă de şirul de autovehicule parcate pe partea 
cealaltă a străzii. 

În momentul în care şoferul reuşi să vireze înapoi pe stradă, 
Lindros începu să tragă în cabina camionului. Nu avea un unghi 
bun şi era zdruncinat fără încetare, dar tirul fu suficient cât să-l 
facă pe Bourne să vireze camionul la dreapta. Un glonț îi zdrobise 
fereastra laterală şi alte două trecuseră prin scaunul din spate, 
lovindu-l pe camionagiu dintr-o parte. 

— La dracu”, Lindros, zise Bourne. Oricât ar fi fost de rea 
situația, nu voia să-şi păteze mâinile cu sângele omului acestuia 
nevinovat. Deja se îndrepta spre vest; Spitalul Universitar George 
Washington era pe strada 23, nu prea departe. Făcu dreapta, apoi 


117 


stânga pe strada K, fără să ţină cont de trafic, mugind din sirenă 
la semafoare - un şofer de pe strada 18, probabil pe jumătate 
adormit la volan, rată avertismentul şi intră drept în partea din 
dreapta spate a camionului. Bourne se răsuci periculos, se luptă 
să redreseze maşina pe drum şi-şi continuă drumul. Maşina lui 
Lindros era încă în spatele lui, blocată acolo pentru că strada K, o 
arteră principală împărțită în două de un scuar cu gazon, era prea 
îngustă pentru ca şoferul să se poată strecura pe lângă el. 

Când traversa strada 20, văzu pasajul subteran care avea să-l 
ducă pe sub Washington Circle. Spitalul era la un cartier distanță. 
Privind înapoi, văzu că maşina Agenţiei nu mai era acolo. Plănuise 
să o ia pe strada 22 spre spital, dar tocmai când se pregătea să 
facă stânga, văzu maşina Agenţiei gonind direct spre el pe strada 
22. Lindros ieşi pe fereastră şi începu să tragă în felul lui metodic. 

Bourne apăsă tare pe accelerație şi camionul se smuci înainte. 
Acum era hotărât să meargă prin pasaj, ajungând la spital prin 
partea opusă. Dar, apropiindu-se de pasaj, îşi dădu seama că ceva 
nu era în regulă. Tunelul de sub Washington Circle era complet 
întunecat; la celălalt capăt nu se vedea deloc lumina zilei. Asta 
putea însemna un singur lucru: fusese instalat un filtru rutier, o 
fortăreață de vehicule aşezate de-a curmezişul străzii K. 

Intră în pasaj cu viteză şi trecu într-o treaptă inferioară de 
viteză apăsând tare pe frânele hidraulice numai când deja îl 
înghițise întunericul. În acelaşi timp, îşi ţinea podul palmei pe 
claxon. Urletul ricoşă din piatră şi beton până ce deveni asurzitor, 
ascunzând scârțâitul cauciucurilor provocat de virajul puternic al 
lui Bourne la stânga, trecând cabina camionului peste linia de 
demarcație astfel încât vehiculul ajunse perpendicular pe şosea. 
leşi din cabină într-o secundă, alergând pe peretele nordic sub 
protecţia ultimei maşini care gonea în cealaltă direcție. Se oprise 
pentru o secundă pentru ca şoferul să vadă accidentul, apoi 
plecase în timp ce apăreau mai mulți poliţişti. Camionul era între 
el şi urmăritorii săi, care erau aliniați de la un perete la altul pe 
toată lățimea străzii K. El se repezi spre scara de întreținere prinsă 
de peretele tunelului şi începu să urce exact în momentul în care 
reflectoarele se aprindeau. Întoarse capul, închise ochii şi continuă 
să urce. 

Câteva momente mai târziu văzu camionul şi strada de sub ei 
scăldate în lumină. Bourne, ajuns aproape de tavanul boltit ai 
pasajului, îl vedea pe Martin Lindros. Acesta vorbea într-o stație de 
emisie-recepție şi reflectoarele se aprinseră din cealaltă direcție. 

Prinseseră camionul în cleşte. Spre camion alergau agenți din 
ambele capete ale străzii K, cu armele pregătite. 

— Domnule, e cineva în cabina camionului. Agentul se apropie. 
A fost împuşcat; sângerează destul de tare. 

Lindros alerga cu fața roşie şi încreţită de tensiune prin câmpul 
de lumină orbitoare. 

— E Bourne? 

Deasupra lor, Bourne ajunsese la trapa de întreținere. Trase 
zăvorul, o deschise şi se pomeni printre copacii decorativi aliniați 
pe Washington Circle. Traficul din jurul lui era intens, un dute- 
vino continuu, fără sfârşit. În tunelul de sub el, camionagiul rănit 
era transportat la spitalul cel mai apropiat. Acum era momentul ca 
Bourne să se salveze. 

Khan acumulase prea mult respect față de talentul lui David 
Webb de a dispărea pentru a mai pierde timp încercând să-l 
găsească în mulțimea de oameni din Oraşul Vechi. În loc de asta, 
se concentrase asupra agenților, urmărindu-i până la Lincoln Fine 
Tailors, unde se întâlniseră cu Martin Lindros ca să-l informeze 
despre operaţiunea ratată. Îi privi vorbind cu croitorul. În 
concordanţă cu practicile standard de intimidare, îl scoseseră din 
mediul său - în acest caz, magazinul — îndesându-l pe bancheta 
uneia dintre maşini unde fusese reținut fără nici o explicaţie, prins 
între doi agenți cu feţe ca de piatră. Din câte îşi dăduse seama din 
conversaţia auzită între Lindros şi agenți, nu scoseseră nimic 
important de la croitor. El pretindea că agenţii ajunseseră aşa de 
repede la magazin, încât Webb nu avusese timp să-i spună de ce 
venise. În consecinţă, agenţii recomandau să i se dea drumul. 
Lindros fusese de acord, dar, după ce croitorul se întorsese în 
magazin, postase doi agenți într-o maşină neinscripționată peste 
stradă, în caz că Webb încerca să-l contacteze a doua oară. 

Acum, la douăzeci de minute de la plecarea lui Lindros, agenții 
se plictiseau. Îşi mâncaseră gogoşile şi îşi băuseră cutiile de Cola şi 
stăteau în maşini mormăind că erau blocați aici la supraveghere în 
timp ce confrații lor îl urmăreau pe agentul notoriu, David Webb. 

— Nu David Webb, spuse cel mai solid dintre agenți. Directorul 
a decis să-i spunem pe numele operațional, Jason Bourne. 

Khan, care era încă destul de aproape cât să audă tot, deveni 
rigid. Desigur, auzise de Jason Bourne. Ani de zile, Bourne 
avusese reputația de a fi fost cel mai bun asasin plătit 
internațional de pe planetă. Khan, cunoscând terenul aşa de bine, 
catalogase jumătate din poveşti ca fiind scorneli, pe cealaltă 
jumătate trecând-o la exagerări. Pur şi simplu nu era posibil ca un 
singur om să fi avut îndrăzneala, experiența şi viclenia de-a 
dreptul animalică atribuite lui Jason Bourne. De fapt, o parte din 
el nu credea deloc în existența lui Bourne. 

Şi totuşi, iată-i pe aceşti doi agenţi CIA vorbind despre Jason 
Bourne! Khan simţea că o să-i explodeze creierul. Era zguduit din 
temelii. David Webb nu era doar profesor universitar de lingvistică, 
aşa cum pretinsese dosarul lui Spalko, ci unul dintre cei mai mari 

asasini din teren. Era omul cu care Khan se jucase de-a şoarecele 
şi pisica de o zi încoace. Înţelese o grămadă de lucruri, nu în 
ultimul rând fiind faptul că Bourne îl descoperise în parc. 
Schimbarea feței şi a părului şi chiar a felului de a merge fuseseră 
întotdeauna lucruri suficiente pentru a înşela oamenii în trecut. 
Dar acum avea de-a face cu Jason Bourne, un agent ale cărui 
pricepere şi experiență în arta deghizării, printre altele, erau 
legendare şi destul de probabil egale cu ale sale. Bourne nu avea 
să fie prins cu şmecheriile normale ale meseriei, oricât ar fi fost de 
inteligente. Khan înțelese că va trebui să crească nivelul jocului, 
dacă voia să câştige. 

În trecere, se întrebă dacă adevărata identitate a lui Webb era 
un alt lucru pe care Stepan Spalko îl ştiuse când îi dăduse lui 
Khan dosarul curăţat. Khan credea că trebuia să fi ştiut. Era 
singura explicaţie pentru faptul că Spalko aranjase să pună 
asasinatele lui Conklin şi Panov în cârca lui Bourne. Era o tehnică 
de dezinformare clasică. Atâta timp cât Agenţia credea că vinovatul 
este Bourne, nu aveau nici un motiv să-l caute în altă parte pe 
adevăratul criminal — şi, cu siguranță, nu aveau nici o şansă să 
descopere adevărul cu privire la motivul uciderii celor doi. În mod 
clar, Spalko încerca să se folosească de Khan pe post de pion într- 
un joc mai mare, exact aşa cum se folosea de Bourne. Khan 
trebuia să afle ce punea la cale Spalko - nu voia să fie pionul 
nimănui. 

Pentru a dezgropa adevărul din spatele crimelor, Khan credea că 
trebuia să ajungă la croitor. Nu conta ce declarase Agenţiei. Pentru 
că îl urmărise pe Webb - pentru Khan era încă destul de dificil să 
se gândească la el sub numele de Jason Bourne - ştia că Fine, 
croitorul, avusese timp suficient să scuipe informaţiile pe care le 
avea. Odată, în timp ce observa scena, croitorul Fine întorsese 
capul, privind afară pe geamul maşinii şi Khan profitase de ocazie 
pentru a-l privi în ochi. Ştiuse atunci că era un om mândru şi 
încăpățânat. Natura budistă a lui Khan îl făcea să considere 
mândria o trăsătură de caracter indezirabilă, dar îşi dădea seama 
că îl ajutase pe Fine, pentru că, cu cât agenții îl asaltau mai tare, 
cu atât mai mult se încăpățâna să nu le dea satisfacție. Agenţia nu 
avea să scoată nimic de la el, dar Khan ştia să neutralizeze atât 
mândria, cât şi încăpățânarea. 

Scoţându-şi jacheta de velur, rupse o parte din căptuşeală, 
astfel încât agenții să nu vadă în el mai mult de un client obişnuit 
al atelierului Lincoln Fine Tailors. 

Traversând strada, intră în magazin, iar clopoțelul muzical sună 
în urma lui. Una dintre femeile latino-americane ridică privirea din 
benzile desenate de ziar pe care le citea, din mâncarea de la masa 
de prânz, o cutie Tupperware de fasole cu orez terminată pe 
jumătate. Se apropie de el şi îl întrebă cu ce îl putea ajuta. Era o 
femeie voluptuoasă, cu un piept ferm şi plin şi ochi ciocolatii. El îi 
spuse că jacheta ruptă fiind una dintre hainele lui preferate, venise 
să vorbească cu domnul Fine în persoană. Ea dispăru în spate şi, o 
secundă mai târziu, veni şi se aşeză din nou la locul ei, fără să-i 
mai adreseze nici un cuvânt lui Khan. 

Trecură câteva minute până ce apăru Leonard Fine. Arăta rău 
din cauza dimineţii lungi şi extrem de neplăcute. Ca să spunem 
adevărul, apropierea atât de clară şi intimă cu CIA îl secase de 
puteri. 

— Cu ce vă pot ajuta, domnule? Maria spune că aveţi o jachetă 
care trebuie reparată. 

Khan întinse haina de velur pe tejghea, întoarsă pe dos. 

Fine o atinse cu aceeaşi delicateţe cu care un doctor palpează 
un pacient bolnav. 

— O, e numai căptuşeala. Ce noroc pe dumneavoastră. Velurul 
este aproape imposibil de reparat. 

— Lasă asta, spuse Khan în şoaptă. Sunt aici la ordinul lui 
Jason Bourne. Îl reprezint. 

Fine îşi păstră fața nemişcată într-un mod admirabil. 

— Habar n-am despre ce vorbeşti. 

— Îţi mulţumeşte pentru faptul că l-ai scăpat de Agenţie, 
continuă Khan, de parcă Fine nu ar fi spus nimic. Şi vrea să ştii că 
exact în momentul ăsta doi agenți te spionează. 

Fine tresări uşor. 

— Mă aşteptam la asta. Unde sunt? Degetele lui noduroase 
frământau neliniştite jacheta. 

— Chiar peste drum, spuse Khan. În Fordul Taurus alb. 

Fine era destul de şmecher să nu se uite. 

— Maria, spuse el destul de tare cât să audă femeia latino- 
americană, e un Ford Taurus alb parcat peste drum? 

Maria întoarse capul. 

— Da, domnule Fine. 

— Se vede dacă e cineva în el? 

— Doi bărbaţi, spuse Maria. Înalţi, bine făcuţi. Foarte Dick 
Tracy, la fel ca cei care au fost aici mai devreme. 

Fine înjură printre dinţi. Îl privi în ochi pe Khan. 

— Spune-i domnului Bourne... spune-i că Leonard Fine îi 
transmite „Să-l ajute Dumnezeu”. 

Fața lui Khan rămase impasibilă. Obiceiul american de a-l 
invoca pe Dumnezeu în aproape orice împrejurare i se părea 
extrem de dezgustător. 

— Am nevoie de nişte informaţii. 

— Desigur. Fine încuviință din cap recunoscător. Orice vrei. 


Martin Lindros înțelegea în sfârşit sensul expresiei „furios de 
scuipă foc”. Cum avea să mai dea ochii cu Bătrânul, ştiind că 
Jason Bourne îi scăpase nu o dată, ci de două ori? 

— Ce dracu” credeai că faci încălcându-mi ordinele directe? urlă 
din rărunchi. Zgomotul se repercuta cu ecou în tunelul de sub 
Washington Circle, în timp ce Departamentul Transporturi încerca 
să scoată camionul din poziția în care îl lăsase Bourne. 

— Hei, ascultă, eu am văzut subiectul când ieşea din Wal-Mart. 

— Şi, prin urmare, l-ai lăsat să scape! 

— Asta tu ai făcut, Lindros. Eu aveam un comandant de district 
furios pe cap! 

— Şi asta e altceva! urlă Lindros. Ăla ce dracu” făcea acolo? 

— Asta să-mi spui tu, deşteptule, că tu ai dat-o-n bară în 
Alexandria. Dacă te deranjai să-mi spui şi mie, te puteam ajuta să 
acoperi Oraşul Vechi. Îl cunosc ca pe buzunarul meu. Dar nu, tu 
eşti federal, tu ştii mai bine, tu conduci spectacolul. 

— Să fii sigur de asta! Deja am dat ordine oamenilor mei să 
sune tot personalul pe care îl avem în aeroporturi, gări, stații de 
autobuz şi agenţiile de închirieri de maşini să fie cu ochii după 
Bourne. 

— Nu fi absurd, chiar şi dacă nu îmi legai mâinile, nu am 
autoritatea de a lua astfel de decizii. Dar mi-am pus oamenii să 
scotocească zona şi să nu uităm că ultima descriere corectă pe 
care ai transmis-o tuturor nodurilor de transport a fost a mea. 

Deşi Harris avea dreptate, Lindros continua să fumege. 

— Vreau să ştiu de ce dracu” ai băgat Poliția Metropolitană în 
asta? Dacă aveai nevoie de întăriri, trebuia să vii la mine. 

— De ce dracu” aş veni la tine, Lindros? Îmi spui şi mie un 
motiv? Îmi eşti prieten sau ceva? Colaborăm sau ceva de genul 
ăsta? La dracu”, nu. Harris avea o expresie de dezgust pe fața-i 
lugubră. Şi oficial, ca să ştii, nu eu am trimis după D.C. Ti-am 
spus, a sărit la mine din secunda în care a apărut, făcând spume 
la gură că mă bag în teritoriul lui. 

Lindros abia dacă-l auzea. Ambulanţa, cu girofarul şi sirena 
pornite, pleca să-l ducă pe şoferul de camion pe care el îl 
împuşcase din greşeală la Spitalul Universitar George Washington. 
Le luase aproape patruzeci şi cinci de minute să asigure zona, să o 
marcheze ca scenă a crimei şi să-l extragă din cabină. Va trăi sau 
va muri? Lindros nu voia să se gândească la asta acum. Avea să fie 
uşor să spună că rana fusese din vina lui Bourne - ştia că 
Bătrânul avea să facă să se întâmple aşa. Dar Directorul avea un 
strat compus două treimi din pragmatism şi o treime din 
amărăciune pe care Lindros ştia că nu ar fi putut să o egaleze 
niciodată, mulțumindu-i lui Dumnezeu pentru asta. Oricare va fi 
fiind soarta camionagiului, ştia că el era vinovat şi asta îi alimenta 
perfect duşmănia. Poate că nu avea stratul cinic a Directorului, 
dar nu avea obiceiul să se dea de ceasul morții pentru acțiuni din 
trecut ce nu se puteau repara, în loc de asta, îşi scuipa otrava din 
suflet. 

— Patruzeci şi cinci de minute! Harris mârâi în timp ce 
ambulanța îşi croia drum prin traficul oprit. Hristoase, bietul 
nenorocit putea să moară de zece ori! 

— Funcționari civili! 

— Şi tu eşti funcționar civil, Harry, dacă mă ajută memoria, 
spuse Lindros muşcător. 

— Şi tu nu eşti? 

Veninul se ridică în Lindros. 

— Ascultă, mă, javră ordinară, io sunt făcut din alt material 
decât voi, restul. Pregătirea mea... 

— Toată pregătirea ta nu te-a ajutat să-l prinzi pe Bourne, 
Lindros! Ai avut două şanse şi le-ai ratat pe amândouă! 

— Şi tu cu ce m-ai ajutat? 

Khan îi privea pe Lindros şi Harris cum se certau. Îmbrăcat în 
salopeta departamentului de transporturi, arăta la fel ca toți 
oamenii din jurul lui. Nimeni nu-l întreba ce face. Trecuse aproape 
de partea din spate a camionului, examinând cu ostentaţie 
stricăciunile provocate de maşina care intrase în el, când 
observase în umbră scara de fier ce urca pe peretele tunelului. 
Privi în sus, întinzând gâtul. Se întreba unde duce. Bourne se 
întrebase acelaşi lucru sau ştiuse deja? Acum, uitându-se în jur 
pentru a se asigura că nimeni nu priveşte în direcția lui, urcă 
repede scara, având grijă să nu fie în raza farurilor maşinilor de 
poliție, pe unde nu îl putea vedea nimeni. Găsi trapa şi nu fu deloc 
surprins să descopere că zăvorul era desfăcut. Deschise trapa şi 

ieşi. 

Din punctul cel mai de sus al Washington Circle se roti încet în 
direcția acelor de ceasornic, scanând toate lucrurile aflate aproape 
sau la distanţă. În față îi bătea un vânt puternic. Cerul se 
întunecase şi mai mult şi era străbătut de loviturile de ciocan ale 
tunetelor, înăbuşite de distanță, care din când în când se 
rostogoleau prin canioanele şi bulevardele în stil european ale 
oraşului. La vest se aflau parcarea Rock Creek, autostrada 
Whitehurst şi Georgetown. Către nord se ridicau turnurile modeme 
ale Hotelului Row - ANA, Grand, Park Hyatt şi Marriott, cu Rock 
Creek în spatele lor. La vest era strada K, ce trecea pe lângă Piaţa 
McPherson şi Parcul Franklin. La sud erau Foggy Bottom, 
Universitatea George Washington, extrem de întinsă, monolitul 
masiv al Departamentului de Stat. Şi mai departe, unde râul 
Potomac cotea către est, lărgindu-se pentru a da naştere apelor 
placide ale Bazinului Mareelor, văzu o pată argintie, un avion ce 
stătea în aer aproape nemişcat, strălucind asemenea unei oglinzi, 
prins deasupra norilor ce se înroşeau de la o ultimă rază de soare 
înainte de a-şi începe aterizarea pe Aeroportul Naţional din 
Washington. 

Nările lui Khan se dilatară de parcă ar fi simțit mirosul prăzii. 
Bourne mergea spre aeroport. Era sigur de asta pentru că, dacă ar 
fi fost în locul lui Bourne, într-acolo s-ar fi îndreptat şi el în acel 
moment. 

Prevestirea rea a faptului că David Webb şi Jason Bourne erau 
aceeaşi persoană îi crescuse în minte încă de când îi auzise pe 
Lindros şi pe tovarăşii lui discutând despre asta. Ideea însăşi că el 
şi Bourne se aflau în aceeaşi breaslă i se părea scandaloasă, o 
violare a tot ce construise prin suferință pentru el însuşi. El — şi 
numai el — fusese cel care se smulsese din noroiul junglei. Faptul 
că supraviețuise acelor ani încărcați de ură era un miracol. Dar cel 
puţin acele zile ale începuturilor fuseseră numai şi numai ale lui. 
Acum să se pomenească împărțind scena pe care se hotărâse să o 
cucerească, dintre toți oamenii, cu David Webb, părea o batjocură 
crudă şi o nedreptate de netolerat. Era un rău ce trebuia îndreptat, 
cu cât mai repede, cu atât mai bine. Acum nu putea aştepta să se 
confrunte cu Bourne, să-i spună adevărul, să vadă în ochii lui cum 
revelația avea să îl distrugă dinspre interior spre exterior în timp ce 
Khan îi lua viața. 

Bourne stătea în umbrele de sticlă şi crom ale terminalului de 
Plecări Internaţionale. Aeroportul Naţional din Washington era o 
casă de nebuni, plină de oameni de afaceri cu laptopuri şi trolere, 
familii cu nenumărate valize; copii cu rucsacuri cu Mickey Mouse, 
Power Rangers şi ursuleți Teddy; bătrâni în scaune cu rotile; un 
grup de mormoni predicatori în drum spre Lumea a Treia; iubiți 
ținându-se de mână, cu bilete spre paradis. Dar, în ciuda mulțimii 
de oameni, aeroporturile creau un sentiment de pustiu. Ca 
urmare, Bourne nu vedea decât priviri goale, priviri întoarse către 
interior ca un fel de apărare instinctivă a ființei umane în fața 
plictiselii. 

O ironie care nu-i scăpa era faptul că în aeroporturi, unde 
aşteptarea era o instituție, timpul părea să stea în loc. Nu şi 
pentru el. Acum fiecare minut conta, aducându-l mai aproape de a 
fi lichidat chiar de către oamenii pentru care lucrase. 

În cele cincisprezece minute de când se afla acolo, văzuse vreo 
zece bărbați suspecți în costum. Unii bântuiau prin sălile de 
aşteptare, fumând şi bând din pahare mari de hârtie, de parcă ar fi 
vrut să se amestece printre civili. Dar majoritatea erau la birourile 
de check-in sau lângă acestea, uitându-se la pasagerii care stăteau 
la coadă pentru a li se verifica bagajele şi a primi permisiunea de 
îmbarcare. Bourne îşi dădu seama aproape imediat că avea să-i fie 
imposibil să urce într-un avion comercial. Ce alte soluţii avea? 
Trebuia să ajungă la Budapesta cât mai repede cu putință. 

Era îmbrăcat cu nişte pantaloni de culoarea pielii, o geacă 
ieftină de ploaie peste un pulover pe gât, o pereche de pantofi 
Sperry Top-Sider în loc de pantofii sport, pe care-i aruncase într- 
un coş de gunoi împreună cu celelalte haine pe care le purtase la 
ieşirea din Wal-Mart. De vreme ce fusese descoperit acolo, era vital 
să-şi schimbe înfăţişarea cât mai repede posibil. Dar acum, că 
evaluase situația de la terminal, nu era deloc fericit de ceea ce 
alesese. 

Evitându-i pe agenţii care se plimbau, ieşi în ploaia măruntă a 
nopții şi luă un autobuz care avea să-l ducă la terminalul de 
marfa. Se aşeză chiar în spatele şoferului, începând o conversație 
cu el. Îl chema Ralph. Bourne se prezentase cu numele de Joe. Îşi 

strânseră mâinile repede în timp ce autobuzul frâna la o trecere de 
pietoni. 

— Hei, trebuie să mă întâlnesc cu vărul meu la OnTime Cargo, 
zise Bourne, dar, prostul de mine, am pierdut indicaţiile cum să 
ajung acolo. 

— Cu ce se ocupă? zise Ralph, virând pe banda rapidă. 

— E pilot. Bourne se mută mai aproape de el. Voia cu disperare 
să zboare cu American sau Delta, dar ştii tu cum merge treaba. 

Ralph încuviință din cap, înțelegând. 

— Bogaţii devin mai bogați şi săracii se duc la gară. Avea un nas 
minuscul, părul dezordonat şi cearcăne adânci sub ochi. Nu-mi 
povesti. 

— Oricum, poţi să-mi arăţi unde e? 

— Pot mai mult de atât, zise Ralph aruncându-i o privire lui 
Bourne în oglindă. Când ajung la terminalul de marfă ies din tură. 
Te duc chiar eu acolo. 


Khan stătea în ploaie înconjurat de luminile strălucitoare ale 
aeroportului şi calcula în minte cum stăteau lucrurile. Bourne va fi 
mirosit de oamenii Agenţiei chiar înainte de a-i vedea. Khan 
numărase mai bine de cincizeci, ceea ce însemna că încă de trei ori 
pe atâția adulmecau prin alte zone ale aeroportului. Credea că 
Bourne ştia deja că nu putea să treacă de ei ca să se urce într-o 
cursă externă, chiar dacă şi-ar fi schimbat hainele. Îl descoperiseră 
la Wal-Mart, ştiau cum arăta acum, măcar atâta auzise în pasaj. 

Îl simţea pe Bourne în apropiere. Când stătuse lângă el pe 
banca din parc îi simţise greutatea, lungimea oaselor, forța 
musculară, jocul luminii pe trăsăturile feței. Ştia că e acolo. În 
acele puține momente petrecute împreună, obiectul lui de studiu 
fusese fața lui Bourne. Fusese extrem de conştient că trebuia să 
memoreze fiecare linie, felul în care fiecare expresie modifica aceste 
linii. Ce căutase Khan în expresia lui Bourne, când observase 
interesul aprins al celuilalt? Confirmare? Validare? Nici chiar el nu 
ştia. Ştia doar că imaginea feței lui Bourne devenise o parte a 
conştiinţei sale. De bine sau de rău, Bourne avea un avantaj 
asupra lui. Erau legați împreună pe roata dorințelor, până la 
începutul morții. 

Khan privi încă o dată în jurul lui. Bourne trebuia să iasă din 
oraş şi poate chiar din țară. Dar Agenţia avea să aducă mai mult 
personal, extinzându-şi căutarea în timp ce încerca să strângă 
lațul. Dacă ar fi fost după el, Khan ar fi dorit să iasă din țară cât 

mai repede posibil, astfel încât se îndreptă către terminalul de 
Sosiri Internaţionale. Înăuntru se opri în fața unei hărți uriaşe a 
aeroportului, codate în culori şi căută drumul cel mai eficient către 
terminalul de marfa. Zborurile comerciale fiind supravegheate atât 
de atent, dacă Bourne voia să iasă din aeroport, cea mai bună 
şansă era un avion de marfa. Timpul era acum un factor critic 
pentru Bourne. Nu avea să dureze mult până ce CIA îşi dădea 
seama că Bourne nu va încerca să se îmbarce pe un avion de linie 
şi va începe să monitorizeze avioanele care transportau marfă. 

Khan ieşi înapoi în ploaie. Odată ce ştia ce avioane plecau în 
următoarea oră, nu mai rămânea decât să-l caute atent pe Bourne 
şi, dacă ghicise corect, să îl lichideze. Nu îşi mai făcea iluzii cu 
privire la dificultatea sarcinii. Spre şocul şi dezamăgirea lui, 
Bourne se dovedise un duşman inteligent, plin de resurse şi 
hotărât, îl rănise pe Khan, îl prinsese în capcană, îi scăpase printre 
degete nu o dată. Khan ştia că dacă voia să reuşească de această 
dată, trebuiau să găsească o cale de a-l surprinde pe Bourne, 
ştiind că acesta avea să fie cu ochii după el. În mintea lui, jungla îl 
striga, repetându-şi mesajul de moarte şi distrugere. Capătul 
lungii sale călătorii era aproape. De astă dată, ultima, avea să fie 
mai inteligent decât Bourne. 


Când ajunseră la destinație, Bourne era singurul pasager. Ploua 
mai tare, după-amiaza fiind înlocuită de un amurg timpuriu. Cerul 
era indescifrabil, ca o tavă albă pe care acum se putea scrie orice 
viitor. 

— OnTime e la terminalul de marfa la cinci, lângă FedEx, 
Lufthansa şi Vamă. Ralph parcă autobuzul şi opri motorul. 
Coborâră, traversară pista aproape în fugă către una aflată în şirul 
de clădiri urâte cu acoperiş plat. Chiar acolo. 

Intrară şi Ralph se scutură de apă. Era un bărbat de forma unei 
pere, cu mâini şi picioare straniu de delicate. Acum arătă înspre 
stânga: 

— Vezi unde e Vama U.S.? Îți găseşti vărul la capătul clădirii, 
două posturi mai încolo. 

— Mulţumesc mult, zise Bourne. 

Ralph rânji şi ridică din umeri. 

— Pentru nimic, Joe. Îi întinse mâna. Mă bucur că am putut să 
te ajut. 

În timp ce şoferul se îndepărta agale, cu mâinile în buzunare, 
Bourne se îndreptă spre birourile OnTime. Dar nu avea de gând să 

se ducă acolo - nu încă, oricum. Se întoarse şi îl urmă pe Ralph 
spre o uşă pe care scria INTRAREA INTERZISĂ - CU EXCEPȚIA 
PERSONALULUI AUTORIZAT. Scoase o carte de credit când îl văzu 
pe Ralph că îşi trece ecusonul de identificare laminat printr-o fantă 
de metal. Uşa se deschise şi când Ralph dispăru înăuntru, Bourne 
înaintă în tăcere şi introduse cartea de credit. Uşa se închisese, 
cum era normal, dar manevra lui Bourne împiedicase încuietoarea 
să se declanşeze. Numără în tăcere până la treizeci, pentru a se 
asigura că Ralph nu mai era lângă uşă. Apoi o deschise, punându- 
şi cartea de credit în buzunar în timp ce intra. 

Era într-o cameră de dulapuri a celor de la întreținere. Pereţii 
erau placați cu faianță albă; un covoraş de cauciuc de tip plasă 
fusese aşezat pe podeaua de ciment pentru a menține picioarele 
goale ale bărbaţilor uscate când intrau şi ieşeau de la duşuri. În 
fața lui erau opt şiruri de dulapuri standard din metal, majoritatea 
cu încuietori simple cu cifru. La dreapta era o deschidere către 
duşuri şi chiuvete. Într-un spațiu mai mic, alăturat, erau pisoarele 
şi toaletele. 

Bourne privi cu grijă după colț şi-l văzu pe Ralph lipăind spre 
unul din duşuri. Mai aproape, un alt bărbat se spăla, cu spatele la 
Bourne şi la Ralph. Bourne privi în jur şi găsi imediat dulapul lui 
Ralph. Uşa era întredeschisă, lacătul cu cifru atârnând desfăcut de 
mânerul uşii. Desigur. Într-un loc sigur ca ăsta, ce motiv avea 
cineva să se teamă să lase dulapul deschis pentru cele câteva 
minute cât dura să facă un duş? Bourne deschise uşa mai larg, 
văzu ecusonul de identificare al lui Ralph aşezat pe un maiou pe 
raftul de metal. Îl luă. Alături era dulapul celuilalt bărbat, de 
asemenea deschis. Schimbă lacătele, încuind dulapul lui Ralph. 
Asta avea să-l împiedice pe şofer să descopere că ecusonul de 
identificare îi fusese furat atâta timp cât credea Bourne că va avea 
nevoie. 

Luă o salopetă de întreținere din căruciorul deschis pentru 
spălat, asigurându-se că îi venea bine, după care se schimbă 
repede. Apoi, cu ecusonul lui Ralph la gât, ieşi şi se duse repede la 
Vamă, unde obținu orarul de zboruri. Nu era nimic pentru 
Budapesta, dar Zborul Rush Service 113 către Paris pleca de la 
terminalul Cargo patru în optsprezece minute. Nimic altceva nu 
era programat în următoarele nouăzeci de minute, dar Parisul era 
bun; era un centru principal de legătură pentru destinațiile 
intraeuropene. Odată ajuns acolo, nu avea să fie nici o problemă 
să ajungă la Budapesta. 

Când ajunse la terminal, era ud până la piele. Privi în stânga şi 
în dreapta, apoi se îndreptă repede spre Rush Service. Erau puțini 
oameni în jur, ceea ce nu era bine. Întotdeauna era mai uşor să se 
piardă într-o mulțime de oameni, decât printre vreo doi-trei izolați. 
Găsi uşa pentru personalul autorizat şi trecu ecusonul prin fantă. 
Auzi clicul mulțumitor al uşii care se deschidea; împinse uşa şi 
intră. Făcându-şi drum pe coridoarele de zgură şi încăperile pline 
de lăzi mari de transport, mirosul de lemn, răşină şi rumeguş 
deveni de nesuportat. Locul avea un iz de agitare, de mişcare 
continuă, de vieți conduse de orare şi starea vremii, de teama de 
erori mecanice şi umane. Nu era nimic pe care s-ar fi putut aşeza 
cineva, nici un loc de relaxare. 

Privea drept înainte, mergând cu un aer de autoritate pe care 
nimeni nu l-ar fi luat în seamă. Curând, ajunse la o altă uşă, din 
oțel. Prin mica fereastră se vedeau avioanele aliniate pe pistă, 
încărcând şi descărcând. Nu-i luă mult să găsească avionul Rush 
Service, cu uşa de încărcare deschisă. Un bărbat în pelerină de 
ploaie şi cu gluga trasă pe cap monitoriza fluxul de combustibil. 
Pilotul şi copilotul erau în carlingă, verificându-şi instrumentele 
înainte de zbor. 

Chiar când se pregătea să treacă ecusonul lui Ralph prin fantă, 
sună mobilul lui Alex. Era Robbinet. 

— Jacques, se pare că mă îndrept spre tine. Ne putem întâlni la 
aeroport, să zicem peste vreo şapte ore? 

— Mais oui mon ami. Sună-mă când aterizezi. Îi dădu lui 
Bourne numărul său de mobil. Sunt încântat să mă întâlnesc cu 
tine aşa curând. 

Bourne ştia ce voia să spună Robbinet. Era mulțumit că Bourne 
se putea strecura prin lațul Agenţiei. Nu încă, se gândi Bourne. Nu 
încă. Dar scăparea era la doar câteva secunde distanță. Între 
timp... 

— Jacques, ce ai descoperit? Ai aflat ce e NX 20? 

— Mă tem că nu. Nu există nici o înregistrare a unui asemenea 
proiect. 

Inima lui Bourne se opri. 

— Dar doctorul Schiffer? 

— A, aici am fost un pic mai norocos, spuse Robbinet. Există un 
doctor Felix Schiffer care lucrează pentru DARPA - sau a lucrat. 

Bourne simți o mână rece apucându-l de gât. 

— Ce vrei să spui? 

Bourne auzi foşnetul unei hârtii şi şi-l imagină pe prietenul său 

citind informațiile pe care reuşise să le obțină de la sursele sale din 
Washington. 

— Doctorul Schiffer nu mai e pe lista de nume active a DARPA. 
A plecat acum treisprezece luni. 

— Ce s-a întâmplat cu el? 

— N-am nici cea mai vagă idee. 

— Pur şi simplu a dispărut? întrebă Bourne neîncrezător. 

— În aceste vremuri, oricât ar părea de improbabil, se pare că 
exact asta s-a întâmplat. 

Bourne închise ochii pentru o secundă. 

— Nu, nu. E pe undeva. Trebuie să fie. 

— Şi atunci ce...? 

— A fost făcut „dispărut” — de profesionişti. 

Felix Schiffer fiind dispărut, era imperativ să ajungă la 
Budapesta cât mai repede. Singura lui pistă era cheia de la camera 
de la Danubius Grand Hotel. Îşi privi ceasul. Se apropia. Trebuia 
să plece. Acum. 

— Jacques, mulțumesc că ai căutat. 

— Îmi pare rău că nu am putut să te ajut mai mult. Robbinet 
ezită. Jason... 

— Da? 

— Bon chance. 

Bourne puse mobilul în buzunar, deschise uşa de oțel inoxidabil 
şi ieşi în ploaie. Din cerul jos şi întunecat se prăvăleau rafale de 
ploaie, o cortină argintie tremurând în luminile strălucitoare ale 
aeroportului, adunându-se în băltoace strălucitoare în gropile 
pistei. Merse puțin aplecat prin vânt, păşind apăsat, aşa cum 
făcuse şi înainte, un om care ştia ce avea de făcut, care voia să 
rezolve repede şi eficient. Ocolind botul avionului, văzu uşa de 
încărcare în fața lui. Bărbatul care alimenta avionul terminase şi 
scosese duza din rezervor. 

Cu coada ochiului, Bourne văzu o mişcare la stânga. Una din 
uşile de la Cargo Patru se deschise şi câțiva agenți de pază ai 
aeroportului ieşiră prin ea cu armele scoase. Ralph îşi deschisese 
dulapul; Bourne nu mai avea timp. Continuă să meargă cu aceiaşi 
paşi hotărâți. Era aproape de uşa de încărcare când omul care 
alimenta cu combustibil spuse: 

— Hei, amice, cât e ceasul? Al meu s-a oprit. 

Bourne se întoarse. În acelaşi moment, recunoscu trăsăturile 
asiatice ale feței de sub glugă; Khan îl izbi cu un jet de combustibil 
în față. Bourne ridică mâinile şi se înecă, complet orbit. 

Khan se repezi la el, lipindu-l cu spatele de fuzelajul subțire de 
metal. Îl lovi crunt de două ori, o dată în plexul solar şi o data în 
partea laterală a capului. În timp ce lui Bourne i se înmuiau 
genunchii, Khan îl împinse în spațiul de depozitare al avionului. 
Întorcându-se în loc, Khan văzu un manipulator îndreptându-se 
spre ei. Ridică un braț. 

— E în regulă, închid eu, spuse el. Norocul era de partea lui, 
căci ploaia făcea să fie dificil pentru cineva să-i vadă fața sau 
uniforma. Manipulatorul, recunoscător să scape de ploaie şi vânt, 
îi întoarse un salut de mulțumire. Khan trânti uşa de încărcare şi 
o încuie. Apoi alergă până la camionul cu combustibil, pe care îl 
mută suficient de departe de avion cât să nu pară suspect. 

Ofițerii de securitate pe care Bourne îi văzuse mai înainte se 
îndreptau spre şirul de avioane. Îi făcură un semn pilotului. Khan 
se aşeză astfel încât avionul să îl ascundă privirii poliţiştilor care 
se apropiau. Întinse o mână, descuie uşa de la compartimentul de 
transport şi se rostogoli uşor înăuntru. Bourne era în patru labe, 
cu capul atârnându-i în jos. Khan, surprins de puterea acestuia de 
recuperare, îl pocni puternic cu piciorul în coaste. Cu un icnet, 
Bourne căzu pe o parte cu brațele în jurul mijlocului. 

Khan scoase un laţ de metal. Îl apăsă pe Bourne cu faţa în 
podeaua avionului, îi duse mâinile la spate şi îi înfăşură lațul în 
jurul încheieturilor încrucişate. Peste sunetul ploii se auzeau 
ofițerii de la securitate strigând la pilot şi la copilot pentru 
identificare. Lăsându-l pe Bourne în stare de semiinconştiență, 
Khan se îndepărtă şi închise uşa fără zgomot. 

Timp de câteva minute, Khan stătu aşezat cu picioarele 
încrucişate pe podea. Ropotul ploii în fuzelaj crea o percuție 
aritmică ce îi amintea de tobele din junglă. Fusese foarte bolnav 
când auzise acele tobe. În mintea lui bântuită de febră, sunaseră 
asemenea mugetului motoarelor de avion, acea lovire nebunească 
a aerului din jurul duzelor de evacuare chiar înaintea unui picaj. 
Sunetul îl înspăimântase din cauza amintirilor pe care i le trezea, 
amintiri pe care se luptase crâncen şi îndelung să le țină ascunse 
în subconştient. Din cauza febrei, toate simțurile îi erau exacerbate 
la un nivel aproape dureros. Era conştient că jungla înviase, că 
spre el se îndreptau umbre amenințătoare în formație strânsă. 
Singura lui acțiune conştientă a fost să îngroape micul Buddha 
sculptat pe care îl purta la gât într-o groapă puțin adâncă, săpată 
în grabă în frunzele pe care era aşezat. Auzea voci şi, după o 
vreme, devenise conştient că siluetele îi puneau întrebări. El privea 

cruciş prin transpirația provocată de febră pentru a-i distinge în 
amurgul de cleştar, dar unul dintre ei i-a acoperit ochii cu o 
legătură. Nu că ar fi fost nevoie. Când l-au ridicat de pe patul de 
frunze şi grohotiş pe care şi-l făcuse, a leşinat. Două zile mai 
târziu, se afla într-o tabără de khmeri roşii. Imediat ce un bărbat 
cu obraji supți şi un ochi apos a crezut că e în stare să suporte, a 
început interogatoriul. 

Îl aruncaseră într-un put cu creaturi contorsionate, pe care nici 
în ziua de azi nu le putea identifica. A fost închis într-un întuneric 
total, mai profund decât orice cunoscuse înainte. Şi ceea ce îl 
înspăimânta cel mai mult era acest întuneric ce-l învăluia, îl 
strângea, îi apăsa pe tâmple ca o greutate ce căpăta proporții 
îngrozitoare odată cu trecerea orelor. 

Un întuneric nu mult diferit de acesta din pântecul Zborului 
Rush Service 113. 

... Apoi Iona s-a rugat Domnului Dumnezeului său din pântecele 
peştelui. Şi a spus: am tipat pentru că eram supărat pe Dumnezeu şi 
m-a auzit; din pântecul iadului strigat-am şi Tu mi-ai auzit vocea. 
Căci tu mă aruncaseşi în adâncuri, în mijlocul mării; şi apele mă 
aruncau unde voiau: toate talazurile şi valurile Tale treceau peste 
mine... 

Încă îşi amintea acel pasaj din Biblia roasă şi pătată pe care 
misionarul îl pusese să o învețe pe de rost. Oribil! Oribil! Căci 
Khan, printre khmerii roşii criminali şi ostili, fusese aruncat 
literalmente în pântecul iadului şi se rugase - sau făcuse ceea ce 
echivala cu o rugăciune în mintea lui neformată - pentru 
mântuire. Asia fusese înainte să-i fie impusă Biblia, înainte să 
înțeleagă învățăturile lui Buddha, căci el coborâse în haosul lipsit 
de formă la o vârstă foarte fragedă. Dumnezeu îl auzise pe lona 
strigând din pântecul balenei, dar pe Khan nu-l auzise nimeni. 
Fusese complet singur în întuneric şi apoi, când simţiseră că-l 
înmuiaseră suficient, l-au scos şi, încet, cu o extraordinară 
pricepere şi o pasiune rece pe care avea să îi ia ani de zile să o 
înveţe, au început să-l facă să sângereze. 

Khan aprinse lanterna pe care o purta cu el şi stătu imobil, 
privindu-l ţintă pe Bourne. Desfăcându-şi picioarele, lovi violent, 
talpa pantofului împingând umărul lui Bourne, astfel încât acesta 
se rostogoli pe o parte, cu fața la Khan. Bourne gemu şi ochii i se 
deschiseră. Icni, luă o altă gură de aer, inhalând aburii de la 
combustibil, apoi avu câteva convulsii, vomitând în spaţiul dintre 
locul în care se afla el, suportând dureri arzătoare şi mizerie, şi 

acela unde stătea Khan, calm, asemenea lui Buddha. 

— Am fost jos, în inima munților; pământul cu gratiile lui se afla 
peste mine pentru totdeauna, însă mi-am salvat viața din 
întuneric, spuse Khan, parafrazându-l pe Iona. Continua să se uite 
fix la fața roşie şi umflată a lui Bourne. Arăţi ca dracu”! 

Bourne se chinui să se sprijine într-un cot. Calm, Khan îl lovi 
cu piciorul şi acesta se prăbuşi din nou. Bourne încercă din nou 
să se ridice şi din nou Khan îl culcă la pământ. A treia oară, totuşi, 
Khan nu mai făcu nici o mişcare, iar Bourne se ridică în capul 
oaselor, cu fața la el. 

Pe buzele lui Khan juca acel zâmbet slab şi înnebunitor de 
enigmatic, dar în ochii lui apăru o scânteiere subită de flăcări. 

— Bună, tată, spuse el. A trecut aşa de mult că începusem să 
cred că nu mai apucăm momentul ăsta. 

Bourne clătină uşor din cap. 

— Ce mama dracului spui acolo? 

— Sunt fiul tău. 

— Fiul meu are zece ani. 

Ochii lui Khan străluceau sinistru. 

— Nu ăla. Sunt cel pe care l-ai lăsat în Phnom Penh. 

Dintr-o dată, Bourne se simţi siluit. Înăuntrul lui începu să 
crească o furie roşie. 

— Cum îndrăzneşti? Nu ştiu cine eşti tu, dar fiul meu Joshua e 
mort. Efortul îl costă, căci inhală alți aburi şi brusc se aplecă, 
vomitând din nou, dar nu mai avea ce vomita. 

— Nu sunt mort. Vocea lui Khan era aproape tandră când se 
aplecă şi îl ridică pe Bourne pentru a-l privi. Când făcu asta, micul 
Buddha sculptat în piatră i se desprinse de pe pieptul fără păr, 
clătinându-se puţin din cauza eforturilor de a-l ţine drept pe 
Bourne. Cum bine vezi. 

— Nu, Joshua este mort! Am pus sicriul în pământ cu mâna 
mea, împreună cu Dao şi cu Alyssa! Erau înfăşurați în drapeluri 
americane. 

— Minciuni, minciuni şi iar minciuni! Khan luă statueta lui 
Buddha în palmă şi o întinse spre Bourne. Uită-te la asta şi adu-ți 
aminte, Bourne. 

Bourne avu senzația că se rupe de realitate. Îşi auzi pulsul 
bubuindu-i rapid în urechea internă, o maree care amenința să-l ia 
pe sus şi să-l ducă împreună cu ea. Nu se putea! Nu! 

— De unde — de unde ai asta? 

— Ştii ce e asta, nu? Statueta dispăru între degetele lui. L-ai 

recunoscut în sfârşit pe Joshua, fiul tău de mult dispărut? 

— Nu eşti Joshua! Bourne era furios acum, cu fața întunecată, 
cu buzele dezlipite de dinți într-un mârâit de animal. Ce diplomat 
din Asia de Sud-Est ai ucis ca să obţii asta? râse sinistru. Da, ştiu 
mai multe despre tine decât crezi. 

— Atunci faci o tristă greşeală. E a mea, Bourne. Înţelegi? Îşi 
deschise palma şi i-l arătă din nou pe Buddha, piatra întunecată 
cu urme de transpiraţie pe ea. Buddha e al meu! 

— Mincinosule! Bourne sări la el, mâinile desfăcându-se de la 
spate. Îşi încordase muşchii, iar lațul pe care Khan îl legase în 
jurul încheieturilor se lărgise - apoi, folosind spațiul creat, se 
desfăcuse în timp ce Khan privea cu nesat. 

Acesta fu luat prin surprindere, nefiind pregătit pentru acest 
atac năucitor. Se rostogoli pe spate, cu Bourne deasupra lui. 
Lanterna se lovi de punte rostogolindu-se înainte şi înapoi, 
luminându-i cu raza ei puternică şi apoi despărțindu-se de ei, 
prinzând când o expresie facială, când un muşchi încordat. În 
această lumină-întuneric ciudată, ce desena linii şi pete la fel de 
dense ca jungla pe care amândoi o lăsaseră în urmă, se luptau ca 
animalele, respirând duşmănia celuilalt, luptându-se pentru 
supremație. 

Bourne, cu dinții scrâşnind, îl lovea întruna pe Khan într-un 
atac înnebunitor. Khan reuşi să se apuce de coapsa lui Bourne, 
apăsând pe centrul nervos. Bourne se clătină, cu piciorul temporar 
paralizat, blocat sub el. Khan îl lovi tare în barbă, iar Bourne ezită 
şi mai mult, cu capul clătinându-i-se. Apucă briceagul exact în 
momentul în care Khan îi aplica o altă lovitură infernală. Bourne 
scăpă cuțitul şi Khan îl ridică, deschizând lama. 

Se aşeză deasupra lui Bourne acum, ridicându-l de gulerul 
cămăşii. Îl străbătu un mic tremur, aşa cum un curent parcurge 
un fir când e acționat întrerupătorul. 

— Eu sunt fiul tău. Khan e numele pe care mi l-am luat, exact 
cum David Webb şi-a luat numele de Jason Bourne. 

— Nu! Bourne reuşi să urle acest cuvânt peste mugetul şi 
vibraţiile motoarelor. Fiul meu a murit împreună cu restul familiei 
mele în Phnom Penh! 

— Eu sunt Joshua Webb, spuse Khan. M-ai abandonat. M-ai 
lăsat pradă junglei, morții. 

Vârful cuțitului juca pe gâtul lui Bourne. 

— De câteva ori aproape am murit! Aş fi murit, sunt sigur de 
asta, dacă n-aş fi avut amintirea ta de care să mă agăț. 

— Cum îndrăzneşti să-i foloseşti numele! Joshua e mort! Fața 
lui Bourne era lividă, avea dinţii dezveliți de o furie animalică. 
Setea de sânge îi încețoşa privirea. 

— Poate că e. Lama cuțitului era lipită de pielea lui Bourne. Un 
milimetru mai mult şi avea să curgă sânge. Eu sunt Khan acum. 
Joshua - Joshua pe care l-ai cunoscut tu — e mort. M-am întors 
pentru răzbunare, să te pedepsesc pentru că m-ai abandonat. Te- 
aş fi putut ucide de atâtea ori în ultimele zile, dar mi-am oprit 
mâna pentru că înainte de a te ucide voiam să ştii ce mi-ai făcut. 
Buzele lui Khan se deschiseră şi, în colțul gurii, îi apăru o boabă 
de salivă. De ce m-ai abandonat? Cum ai putut să fugi? 

Avionul se smuci îngrozitor, începând să ruleze pe pistă. Lama 
stropii cu sânge tăind pielea lui Bourne, apoi se ridică în aer, căci 
Khan îşi pierdu echilibrul. Bourne profită de acest avantaj şi-şi 
repezi pumnul în coastele lui Khan, care lovi cu piciorul înapoi, 
agățând glezna lui Bourne, iar acesta se rostogoli pe spate. Avionul 
încetini, virând la capătul pistei. 

— Nu am fugit! urlă Bourne. Joshua mi-a fost răpit! 

Khan sări la el, cuțitul coborând ca un fulger asupra lui. Bourne 
se răsuci şi lama trecu pe lângă urechea lui dreaptă. Era conştient 
de arma din material ceramic ascunsă la şoldul drept, dar oricât ar 
fi încercat nu ar fi putut să o scoată fără să se expună unui atac 
fatal. Se luptară, cu muşchii încordațţi şi fețele congestionate de 
efort şi furie. Respiraţiile le şuierau prin gurile întredeschise, ochii 
şi mințile lor căutând cel mai mic răgaz în timp ce atacau şi se 
apărau, contraatacau numai pentru a fi respinşi din nou. Erau 
egali, dacă nu ca vârstă, atunci ca viteză, forță, îndemânare şi 
viclenie. Era ca şi cum şi-ar fi cunoscut reciproc gândurile, ca şi 
cum şi-ar fi anticipat reciproc mişcările cu o fracțiune de secundă 
înainte, neutralizând astfel orice avantaj căutat. Toate emoțiile lor 
ieşiseră din adâncuri, se aflau acum eşuate şi zvârcolindu-se în 
zona conştientului, ca o apă înnegrită de o pată de petrol. 

Avionul se smuci, fuzelajul începând să vibreze la începutul 
cursei pe pistă. Bourne alunecă şi Khan îşi folosi mâna liberă ca 
pe o bâtă pentru a-i distrage atenţia lui Bourne de la cuțit. Acesta 
contră, lovind interiorul încheieturii lui Khan. Dar acum vârful 
lamei se repezi spre el. Se dădu înapoi şi într-o parte, descuind din 
greşeală uşa calei. Mişcarea crescândă a avionului făcu uşa 
descuiată să se deschidă. 

În timp ce dedesubt se zărea în ceață pista, Bourne se întinse 
asemenea unei stele de mare pentru a rămâne în avion, apucând 

strâns cadrul uşii cu ambele mâni. Rânjind ca un maniac, Khan se 
aplecă asupra lui Bourne, lama cuţitului descriind un mic arc 
viclean care ar fi putut să taie întreaga lățime a abdomenului lui 
Bourne. 

Khan se repezi exact în momentul în care avionul era gata să se 
ridice de pe pistă. În ultima secundă, Bourne îşi desprinse mâna 
dreaptă. Corpul său, tras în afară şi în spate de gravitație, se 
răsuci aşa de violent încât aproape că îi dislocă umărul. În locul în 
care fusese corpul lui era acum un gol prin care Khan se prăbuşi, 
rostogolindu-se pe pista de dedesubt. Bourne îl văzu pentru o 
ultimă secundă, redus la nimic mai mult decât o minge gri pe 
fundalul negru al pistei. 

Apoi avionul se ridică în aer şi Bourne se ridică, îndepărtându- 
se de uşa deschisă. Se luptă; ploaia îl lovea asemenea unui lanț. 
Vântul amenința să îl lase fără respirație, dar îi şterse ultimele 
urme de combustibil de pe față, ploaia limpezindu-i ochii înroşiți 
care-l usturau, spălându-i otrava din piele şi țesuturi. Avionul se 
aplecă spre dreapta şi lanterna lui Khan se rostogoli pe podeaua 
calei, apoi căzu după el. Bourne ştia că dacă nu ajungea înăuntru 
în câteva secunde, era pierdut. Încordarea teribilă a brațului era 
prea intensă pentru a putea rezista mai mult. 

Răsucindu-şi piciorul, reuşi să-şi agațe partea din spate a 
gleznei stângi de uşă. Apoi, cu un efort supraomenesc, se trase 
înainte, cu partea din spate a genunchiului prinsă de rama de 
metal, oferindu-i o pârghie suficientă pentru a se întoarce cu fața 
la fuzelaj. Îşi puse mâna dreaptă pe rama izolatoare şi, astfel, reuşi 
să ajungă în interior. Ultima acțiune a fost să trântească uşa, 
închizând-o. 

Bourne, julit, sângerând şi cu dureri înfiorătoare, căzu 
grămadă, epuizat. În întunericul înspăimântător şi zdruncinat al 
interiorului plin de vibrații, văzu din nou micul Buddha sculptat 
pe care el şi soția lui i-l făcuseră cadou lui Joshua la a patra 
aniversare. Dao voise ca spiritul lui Buddha să-l însoțească pe fiul 
lor de la cea mai fragedă vârstă. Joshua, care murise împreună cu 
Dao şi sora lui mai mică atunci când avionul inamic bombardase 
râul în care se jucau cu toţii. 

Joshua era mort. Dao, Alyssa, Joshua - erau cu toții morți, cu 
trupurile sfârtecate în bucăţi de ploaia de gloanțe din avionul în 
picaj. Fiul său nu avea cum să fie în viață, nu avea cum. A gândi 
altfel ar fi fost o invitație la nebunie. Atunci, cine era Khan în 
realitate şi de ce juca acest joc înfiorător de crud? 

Bourne avea două răspunsuri. Avionul se lăsă şi apoi se ridică, 
sunetul motoarelor schimbându-se când trecu la altitudinea de 
croazieră. Se făcea frig, respirația aburindu-i-se când era eliberată 
pe gură şi pe nas. Îşi înfăşură brațele în jurul corpului, legănându- 
se. Nu era posibil. Nu era! 

Scoase un țipăt nearticulat, animalic şi imediat scăpă de 
suferință şi de disperarea extremă. Capul îi căzu în piept şi plânse 
cu lacrimi amare de furie, neîncredere şi durere. 

PARTEA A DOUA 


11 


Jason Bourne dormea în pântecul Zborului 113, dar în 
subconştient viața lui — o viață îndepărtată, de mult îngropată -— se 
depăna încă o dată. Visele îi erau pline până la refuz de imagini, 
sentimente, privelişti şi sunete pe care le trăise în anii aceia, care 
încercau să iasă la suprafață cât puteau. 

Ce se întâmplase în acea zi de vară în Phnom Penh? Nu ştia 
nimeni. Cel puţin, nimeni încă în viață. Măcar atât era adevărat: în 
timp ce stătea plictisit şi fără astâmpăr în biroul lui răcoros din 
complexul Serviciului American de Externe, participând la o 
şedinţă, soţia lui, Dao, îi dusese pe cei doi copii să înoate în râul 
mâlos şi lat de lângă casa lor. Un avion inamic apăruse din senin, 
coborând din cer şi bombardase râul în care membrii familiei lui 
David Webb înotau şi se stropeau jucându-se. 

De câte ori îşi imaginase teribila privelişte? Oare Dao văzuse 
avionul înainte? Dar acesta coborâse asupra lor atât de rapid, într- 
o linişte deplină. Dacă era aşa, cu siguranță îşi luase copiii în 
brațe, împingându-i sub apă, acoperindu-i cu corpul ei într-o 
încercare deşartă de a-i salva, în timp ce ţipetele lor o asurzeau, 
sângele lor îi năclăia fața chiar în momentul în care simțea durerea 
propriei morţi. În orice caz, asta credea el, asta visa, era ceea ce îl 
dusese la marginea nebuniei. Căci tipetele pe care îşi imagina că 
Dao le auzise înainte de sfârşit erau aceleaşi țipete pe care el le 
auzea noapte de noapte, trezindu-se brusc, cu inima bătându-i să- 
i sară din piept, cu sângele învolburat. Acele vise îl forțaseră să-şi 
abandoneze casa şi tot ce avea mai scump, căci imaginea fiecărui 
obiect familiar fusese ca un pumnal în inimă. Fugise din Phnom 
Penh în Saigon, unde îl preluase Alexander Conklin. 

Măcar de-ar fi putut să-şi lase şi coşmarurile în Phnom Penh. În 
junglele umede din Vietnam, acestea reveneau la nesfârşit de 
parcă ar fi fost răni pe care avea nevoie să şi le provoace singur. 
Pentru că, dincolo de orice, rămânea următorul adevăr: Nu se 
putea ierta pentru că nu fusese acolo, pentru că nu-şi apărase 
soția şi copiii. 

Acum urla în visul care-l tortura, la zece mii de metri deasupra 
Atlanticului prevestitor de furtună. La ce foloseşte un soț şi un 
tată, se întreba aşa cum o mai făcuse de o mie de ori înainte, dacă 
nu-şi poate proteja familia? 


Directorul fu trezit dintr-un somn adânc la ora cinci dimineața 
de un apel telefonic de urgență din partea Consilierului pe 
probleme de Securitate Naţională, care-l convoca în biroul ei într-o 
oră. Când dormea javra asta de femeie? se întrebă, închizând 
telefonul. Stătea pe marginea patului, cu spatele la Madeleine. 
Nimic nu îi deranjează ei somnul, se gândi acru. Cu mult timp în 
urmă, ea se autoeducase să doarmă la orice oră din noapte sau 
oricât de dimineaţă dacă suna telefonul. 

— Trezeşte-te! spuse el, zgâlțâind-o pe Madeleine. E o urgenţă şi 
am nevoie de cafea. 

Ea se ridică fără nici un fel de ranchiună, îşi puse halatul si 
papucii şi plecă spre holul care ducea în bucătărie. 

Frecându-se pe față, Directorul lipăi până în baie, închizând 
uşa. Aşezat pe toaletă, îl sună pe Directorul Adjunct. De ce mama 
dracului să doarmă Lindros, dacă superiorul lui nu dormea? Spre 
consternarea lui, însă, Lindros era foarte treaz. 

— Mi-am petrecut toată noaptea în arhivele Patru-Zero. Lindros 
se referea la dosarele de securitate maximă ale personalului CIA. 
Cred că ştiu tot ce se poate şti despre Alex Conklin şi Jason 
Bourne. 

— Extraordinar! Atunci găseşte-mi-l pe Bourne. 

— Domnule, acum că ştiu ceea ce ştiu despre ei doi, cât de 
apropiați colaboratori erau, de câte ori şi-au riscat viața unul 
pentru celălalt, punându-se în pericol, mi se pare extrem de 
improbabil ca Bourne să-l fi ucis pe Alex Conklin. 

— Alonzo-Ortiz vrea să mă vadă, zise el iritat. După eşecul de la 
Washington Circle, crezi că ar trebui să-i spun ceea ce tocmai mi- 
ai împărtăşit? 

— Ei, nu, dar... 

— Ai dreptate, băiețaş. Trebuie să-i duc fapte, fapte care să 
însemne veşti bune. 

Lindros îşi drese vocea. 

— În acest moment, nu am nici una. Bourne s-a evaporat. 

— Evaporat? lisuse, Martin, ce mama dracului operațiune de 
spionaj coordonezi tu? 

— Omul e magician. 

— E făcut din carne şi oase ca noi toţi, tună Directorul. Cum ţi 
s-a strecurat printre degete încă o dată? Credeam că ţi-ai acoperit 
toate bazele! 

— Le aveam. Pur şi simplu... 

— A dispărut, ştiu. Asta ai să-mi spui? Alonzo-Ortiz o să-mi 
pună capul ăsta nenorocit pe o tavă, dar nu înainte să-l pun eu pe 
al tău! 

Directorul întrerupse legătura, apoi aruncă telefonul prin uşa 
deschisă pe pat. Când şi-a terminat duşul, s-a îmbrăcat şi a luat o 
gură de cafea din ceaşca pe care Madeleine i-o întindea supusă, în 
timp ce maşina îl aştepta. 

Prin panoul de geam securizat privi fațada casei sale, din 
cărămidă roşie-închis cu piatră albă la colțuri, cu obloane 
funcționale la fiecare fereastră. Cândva îi aparținuse unui tenor 
rus, Maxim nu-ştiu-cum, dar Directorului îi plăcea pentru eleganța 
ei oarecum matematică şi aerul aristocratic care nu mai putea fi 
găsit la clădirile mai noi. Cel mai bun lucru pe care-l avea era 
aerul privat de Lume Veche, datorat unei curți pavate cu bolovani, 
mascată de plopi şi un gard de fier lucrat manual. 

Se lăsă pe spate pe bancheta luxoasă a limuzinei Lincoln, privind 
morocănos la Washingtonul ce dormea în jurul lui. Doamne, la ora 
asta numai nenorociții de măcălendri s-au trezii. Se gândea. Nu mi 
se cuvine privilegiul bătrâneții? După atâţia ani în serviciu, nu 
merit să dorm mai mult de cinci dimineața? 

Traversară în viteză Podul Memorial Arlington, peste Potomacul 
de un gri metalic, cu un aspect la fel de plat şi dur ca o pistă de 
aeroport. Pe cealaltă parte, străjuind templul mai mult sau mai 
puţin doric al Lincoln Memorial, se înălța Monumentul 
Washington, întunecat şi respingător, asemenea sulițelor pe care 
spartanii le foloseau cândva pentru a străpunge inimile 
duşmanilor. 


De fiecare dată când apa îl înghite, aude un sunet muzical, ca şi 
cum ar suna clopotele călugărilor, reverberându-şi ecourile dintr-o 
creastă în alta; călugării pe care îi vâna când lupta alături de 
khmerii roşii. Şi mirosul, a ce mirosea? Scorțişoară. Apa, învârtejită 
de curentul răuvoitor, e plină de sunete şi arome venite nu se ştie de 
unde. Ea încearcă să-l tragă în jos şi din nou se scufundă. Indiferent 
cât de tare se luptă, cu câtă disperare încearcă să ajungă la 
suprafață, simte cum se duce în jos de parcă ar avea plumb în 
picioare. Mâinile se luptă cu frânghia groasă legată de glezna 

stângă, dar e aşa de unsuroasă încât îi scapă mereu printre degete. 
Ce e la capătul frânghiei? Priveşte în jos, prin adâncurile umbrite în 
care se scufundă. I se pare imperativ să ştie ce îl trase spre moarte, 
ca şi cum acea cunoaştere l-ar putea salva de o oroare pe care nu o 
putea numi. Cade, cade, se rostogoleşte în întuneric. Incapabil să 
înțeleagă natura situaţiei sale disperate. Sub el, la capătul frânghiei 
încordate, vede o formă - lucrul care îi va provoca moartea. Emoţia i 
se înfige în gât asemenea unui pumn de urzici şi, în timp ce încearcă 
să definească forma, sunetul muzical ajunge din nou la el, mai clar 
de astă dată, nu clopote, altceva, ceva în acelaşi timp intim şi abia 
amintit. În sfârşii, identifică lucrul care-l face să se înece: e un corp 
omenesc. Brusc începe să plângă... 

Khan se trezi zvâcnind cu un scâncet în gât. Îşi muşcă buza cu 
putere şi privi în jurul lui prin cabina întunecată a avionului. 
Afară, totul era întunecat ca smoala. Adormise, deşi îşi promisese 
că nu o va face, ştiind că dacă i se întâmpla, va fi prins în 
coşmarul recurent. Se ridică, plecă spre spălător unde îşi şterse 
transpirația de pe față şi braţe cu prosoape de hârtie. Se simțea 
mai obosit decât la decolare. În timp ce se privea în oglindă, pilotul 
anunță timpul de zbor rămas până la aeroportul Orly: patru ore şi 
cincizeci de minute. Pentru Khan, o eternitate. 


Când ieşi, se formase coadă la toaletă. Îşi croi drum înapoi la 
locul său. Jason Bourne avea o destinație precisă în minte; ştia din 
informaţiile oferite de Fine, croitorul: Bourne se afla acum în 
posesia unui pachet destinat lui Alex Conklin. Era posibil, se 
întrebă, ca Bourne să-şi asume acum identitatea lui Conklin? Dac- 
ar fi fost în locul lui Bourne, ar fi fost un lucru pe care Khan l-ar fi 
luat în considerare. 

Khan privea cerul întunecat prin fereastră. Bourne era undeva 
în metropola uriaşă dinaintea lui, măcar atâta ştia, dar nu avea 
nici o îndoială că Parisul era doar o stație intermediară. Destinația 
finală a lui Bourne încă trebuia aflată. 


Asistenta Consilierului pe probleme de Securitate Naţională îşi 
drese vocea şi Directorul îşi privi ceasul. Roberta Alonzo-Ortiz, 
cățeaua asta de femeie, îl lăsase să aştepte timp de aproape 
patruzeci de minute. În interiorul Beltway, jocurile de putere erau 
o procedură operaţională standard, dar, Hristoase, era o femeie. Şi 
nu făceau amândoi parte din Consiliul de Securitate Naţională? 
Dar ea era persoana numită direct de preşedinte; el ține cont de 

părerile ei ca de ale nimănui altcuiva. Unde dracu” era Brent 
Scowcroft când aveai nevoie de el? Lipindu-şi un zâmbet pe față, 
părăsi fereastra prin care privise cu mintea rătăcită. 

— Vă poate primi acum, cotcodăci asistenta dulce. Conferința 
cu preşedintele tocmai s-a încheiat. 

Căţelei nu-i scapă nici o şmecherie, se gândi el. Ce-i place să mă 
târască cu. botul prin putoarea ei de putere! 

Consiliera pe probleme de Securitate Naţională era baricadată 
după birou, o chestie veche şi uriaşă pe care o transportase aici pe 
banii ei. Directorului i se părea un lucru absurd, mai ales că pe 
biroul ei nu era nimic în afară de setul de pixuri de alamă pe care 
preşedintele i le oferise când acceptase numirea în funcție. El nu 
avea încredere în oamenii cu birourile într-o ordine desăvârşită. În 
spatele ei, pe suporturi colorate de aur, stăteau drapelul Americii 
şi drapelul cu sigiliul preşedintelui Statelor Unite. Printre ele se 
vedea Parcul Lafayette. În fața ei, două fotolii masive din piele. 
Directorul le privi cu o urmă de dorință. 

Roberta Alonzo-Ortiz arăta strălucitoare şi veselă, purtând un 
costum strâns pe corp albastru-închis şi o bluză albă. Avea în 
urechi cercei smălțuiți cu aur care înfățişau drapelul american. 

— Tocmai am terminat o convorbire cu preşedintele, spuse ea 
fără preambul, nici măcar un „Bună dimineața” sau „la loc”. 

— Mi-a spus asistenta ta. 

Alonzo-Ortiz îl privi fioros, amintindu-i scurt că nu îi plăcea să 
fie întreruptă. 

— Conversaţia te privea pe tine. 

În ciuda celor mai bune intenţii, Directorul simţi cum corpul i se 
moleşeşte. 

— Atunci poate că ar fi trebuit să fiu şi eu aici. 

— Nu ar fi fost un lucru nepotrivit. Consiliera pe probleme de 
Securitate Naţională continuă înainte ca el să poată răspunde 
palmei verbale peste față. Summitul pentru terorism va avea loc 
peste cinci zile. Toate elementele sunt la locul lor şi de aceea mă 
doare să-ți reamintesc că în situația asta păşim pe cioburi de 
sticlă. Nimic nu poate deranja summitul şi mai ales nu un asasin 
al CIA care a devenit ucigător de nebun. Preşedintele anticipează 
că summitul va fi un succes de anvergură. Se aşteaptă să facă din 
el piatra de hotar a drumului său spre a fi reales. Chiar mai mult 
de atât, va fi moştenirea lui. Îşi aşeză mâinile cu palmele întinse pe 
suprafața extrem de lucioasă a biroului. Dă-mi voie să fiu extrem 
de clară - am făcut din acest summit prioritatea mea numărul 

unu. Succesul lui va asigura lauda şi respectul pentru această 
preşedinţie timp de generații. 

Directorul stătuse în picioare pe toată durata discursului, 
nefiind invitat să se aşeze. Pavoazarea verbală era deosebit de 
umilitoare, dat fiind subtextul. Nu îi păsa de amenințări, mai ales 
de cele voalate. Se simţea ca şi cum ar fi fost în detenție în şcoala 
primară. 

— A trebuit să-l informez cu privire la calamitatea de la 
Washington Circle. O spuse de parcă Directorul o silise să arunce 
o lopată de rahat în Biroul Oval. Eşecul are consecințe; 
întotdeauna are. Trebuie să înfigi o țeapă în inima acestuia, astfel 
încât să poată fi îngropat cât mai curând cu putință. Mă înţelegi? 

— Perfect. 

— Pentru că nu va dispărea de la sine, continuă femeia. 

Directorului începuse să-i palpite o venă la tâmplă. Simțea 
nevoia să-i arunce cu ceva în cap. 

— Am spus că înţeleg perfect. 

Roberta Alonzo-Ortiz îl privi atent un moment, de parcă ar fi 
cântărit dacă merita să-l creadă. Mult timp după aceea spuse: 

— Unde e Jason Bourne? 

— A fugit din țară. Pumnii Directorului erau atât de încleştați 
încât ajunseseră albi. Era peste puterile lui să-i spună cățelei că 
Bourne pur şi simplu se evaporase. Dată fiind situația, abia dacă 
putea articula cuvintele. Dar în momentul în care văzu expresia de 
pe fața ei, îşi dădu seama de propria greşeală. 

— A fugit din țară? Alonzo-Ortiz se ridică în picioare. Unde s-a 
dus? 

Directorul rămase tăcut. 

— Înţeleg. Dacă Bourne se apropie măcar de Reykjavik... 

— De ce ar face asta? 

— Nu ştiu. E nebun, ai uitat? A luat-o razna. Ştiţi că sabotarea 
securității summitului ne poate deranja mai mult decât orice 
altceva. Furia ei era palpabilă şi, pentru prima dată, Directorului îi 
era cu adevărat frică de ea. 

— Vreau ca Bourne să moară, spuse ea cu o voce de oţel. 

— Ca şi mine. Directorul fumega. A ucis deja de două ori şi una 
dintre victime era unul dintre vechii mei prieteni. 

Consiliera pe probleme de Securitate Naţională se apropie de el 
ocolind biroul. 

— Preşedintele îl vrea mort pe Bourne. Un agent care a trădat — 
şi să fim cinstiți acum, Jason Bourne e un scenariu extrem de rău 

- e o carte surpriză pe care nu ne-o putem permite. E clar? 

Directorul încuviință din cap. 

— Crede-mă când îți spun că Bourne e ca şi mort, dispărut, ca 
şi cum n-ar fi existat niciodată. 

— Să te audă Dumnezeu. Preşedintele e cu ochii pe tine, spuse 
Roberta Alonzo-Ortiz, încheind întrevederea la fel de abrupt cum o 
începuse. 


Jason Bourne ajunse la Paris într-o dimineață umedă, înnorată. 
Parisul, oraşul luminilor, nu arăta cel mai bine cu putinţă pe timp 
de ploaie. Clădirile mansardate erau cenuşii şi şterse, iar cafenelele 
în aer liber, de obicei vesele, care se înşirau pe bulevardele 
oraşului, erau aproape pustii. Viața continua în felul ei tăcut, dar 
oraşul nu era acelaşi cu cel ce strălucea şi se scălda în lumină 
când conversațiile voioase şi râsetele se puteau auzi aproape la 
fiecare colț de stradă. 

Epuizat atât fizic cât şi emoţional, Bourne îşi petrecuse cea mai 
mare parte a zborului dormind, încovrigat pe o parte. Somnul 
acesta, deşi din când în când întrerupt de vise întunecate şi 
deranjante, avusese avantajul că îi provocase o pauză foarte 
necesară pentru durerea care-l răscolise în prima oră de zbor. Se 
trezise înghețat şi țeapăn, gândindu-se la micul Buddha care 
atârna la gâtul lui Khan. Imaginea părea să-şi bată joc de el, să îi 
rânjească; era un mister ce-şi aştepta dezlegarea. Ştia că trebuiau 
să existe multe asemenea sculpturi — în magazinul în care el şi Dao 
o aleseseră pe cea pe care voiau să i-o dea lui Joshua erau mai 
mult de zece! Mai ştia şi că mulți budişti asiatici purtau asemenea 
talismane, atât pentru protecție, cât şi pentru noroc. 

Cu ochii minţii văzu din nou expresia atotştiutoare a lui Khan, 
atât de plină de anticipare şi ură când spusese: „Ştii ce este, nu?” 
Şi apoi, cu atâta vehemenţă: „E al meu, Bourne. Înțelegi? Buddha e 
al meu” Khan nu era Joshua Webb, îşi spuse Bourne. Khan era 
inteligent, dar crud - un asasin care ucisese de nenumărate ori. 
Nu putea fi fiul lui Bourne. 

În ciuda unei rafale de vânt potrivnic în timp ce lăsau în urmă 
țărmul Statelor Unite, Zborul Rush Service 113 ateriză pe 
Aeroportul Internaţional Charles de Gaulle aproape la timp. 
Bourne simțea nevoia să iasă din cală în timp ce avionul încă era 
pe pistă, dar se abținu. 

Un alt avion se pregătea să aterizeze. Dacă ar fi coborât acum, 
s-ar fi găsit expus într-o zonă în care nici măcar angajații 

aeroportului nu ar fi trebuit să se afle. Astfel că aşteptă răbdător în 
timp ce avionul rula înainte pe pistă. 

Când încetini, ştiu că e timpul să acţioneze. În timp ce avionul 
era încă în mişcare, cu motoarele cu reacție pornite, nimeni din 
echipajul de la sol nu avea să se apropie de aeronavă. Deschise 
uşa şi sări pe pistă exact când o cisternă de combustibil trecea pe 
lângă el. Se agăță de spatele acesteia. Atârnând acolo, simți un 
acces puternic de greață, din cauza aburilor ce declanşau 
amintirea atacului surprinzător al lui Khan. Sări din camion cât de 
repede putu, intrând repede în clădirea terminalului. 

Înăuntru se izbi de un manipulator de bagaje, cerându-şi scuze 
în franceză în timp ce ţinea mâna la cap şi se plângea de o 
migrenă. Trecând de colțul coridorului, folosi ecusonul de 
identificare pe care i-l subtilizase manipulatorului pentru a trece 
prin două rânduri de uşi, ca să ajungă în terminalul propriu-zis 
care, spre consternarea lui, nu era mai mult decât un simplu 
hangar acoperit. Erau al naibii de puţini oameni în preajmă, dar 
cel puţin trecuse cu succes de Vamă şi Paşapoarte. 

Cu prima ocazie aruncă ecusonul de identificare în cea mai 
apropiată pubelă de gunoi. Nu voia să fie găsit asupra lui atunci 
când manipulatorul îl va raporta pierdut. Stând în picioare sub un 
ceas imens, îşi potrivi ora. Era puţin după şase dimineaţa, ora 
Parisului. Îl sună pe Robbinet descriindu-i locul în care se afla. 

Ministrul părea nedumerit. 

— Ai venit cu un avion de pasageri, Jason? 

— Nu, de marfa. 

— Bon, aşa se explică de ce eşti în vechiul Terminal Trei. 
Trebuie să fi fost deviați de la Orly, spuse Robbinet. Rămâi exact 
unde eşti, mon ami. Vin să te iau în scurt timp. Chicoti. Între timp, 
bine ai venit la Paris. Confuzie şi ghinion pentru urmăritorii tăi. 

Bourne se duse să se spele. Privindu-se în oglinda de la toaleta 
bărbaţilor, văzu o față îmbătrânită, cu ochii hăituiți şi gâtul 
însângerat, un om pe care abia îl recunoştea. Făcându-şi mâinile 
căuş, îşi aruncă apă peste față şi peste cap, spălând transpirațţia, 
mizeria şi ce mai rămăsese din machiajul pe care îl aplicase mai 
devreme. Îşi curăță rana orizontală întunecată de pe gât cu un 
prosop de hârtie umed. Ştia că trebuia să aplice un unguent 
antibiotic pe ea cât mai curând. 

Stomacul i se strânse şi, deşi nu îi era foame, ştia că trebuia să 
mănânce. Din când în când îşi amintea gustul combustibilului de 
avion şi îi venea să vomite, lăcrimând de efort. Pentru a-şi lua 

gândurile de la senzația aceea bolnăvicioasă, făcu cinci minute de 
întinderi şi încă cinci de gimnastică ritmică, deblocându-şi muşchii 
de starea aceea încordată şi dureroasă. Ignora durerea provocată 
de exerciții, concentrându-se în schimb să respire adânc şi regulat. 

Când se întoarse în terminal, Jacques Robbinet îl aştepta. Era 
un bărbat înalt, într-o formă extraordinară, îmbrăcat elegant, într- 
un costum de culoare închisă cu dungi, pantofi perfect lustruiţi şi 
un pardesiu elegant de stofa. Era doar puţin mai bătrân şi mai 
cărunt, dar, în rest, era figura din memoria fragmentată a lui 
Bourne. 

Îl văzu imediat pe Bourne şi pe față îi apăru un zâmbet, însă nu 
făcu nici o mişcare spre vechiul său prieten. În schimb, îi făcu 
semne cu mâinile care îi indicau lui Bourne să meargă la dreapta 
prin terminal. Bourne înțelese imediat de ce. Câţiva membri ai 
Poliției Naţionale intraseră în hangar şi interogau personalul 
aeroportului, fără îndoială căutând suspectul care furase ecusonul 
de identificare ai manipulatorului de bagaje. Bourne se mişcă cât 
putu de natural. Era aproape de uşă când văzu încă doi poliţişti cu 
automatele atârnând peste piept, privindu-i cu atenţie pe toți cei 
care intrau şi ieşeau din terminal. 

Robbinet îi văzuse şi ei. Afişând o față încruntată, trecu grăbit 
pe lângă Bourne, repezindu-se prin uşi şi atrăgând atenția 
poliţiştilor. Imediat ce se prezentă, ei îi spuseră că erau în căutarea 
unui suspect - un presupus terorist - care furase ecusonul de 
identificare al unui manipulator de bagaje. Îi arătară un fax cu 
fotografia lui Bourne. 

Nu, ministrul nu îl văzuse pe bărbat. Faţa lui Robbinet căpătă o 
expresie de frică. Poate — era posibil aşa ceva? -— teroristul îl 
urmărea pe el, le spuse. Ar putea fi atât de amabili încât să-l 
însoțească până la maşină? 

Imediat după plecarea celor trei bărbaţi, Bourne trecu repede 
prin uşă şi ieşi în ceața cenuşie, îi văzu pe poliţişti însoțindu-l pe 
Robbinet către Peugeot-ul acestuia şi porni în direcţia opusă. În 
timp ce se urca în maşină, ministrul îi aruncă o privire fugitivă lui 
Bourne. Le mulțumi poliţiştilor, care se întoarseră la postul lor de 
la uşile terminalului. 

Robbinet porni maşina, făcu o întoarcere de 180 de grade şi 
apoi se întoarse la ieşirea aeroportului. Afară din raza vizuală a 
poliţiştilor, încetini maşina şi cobori geamul lateral. 

— A fost cât pe ce, mon ami. 

Când Bourne dădu să urce în maşină, Robbinet clătină din cap. 

— Aeroportul fiind în alertă maximă, cu siguranță mai sunt şi 
alți poliţişti prin preajmă. Se aplecă şi deschise portbagajul. Nu e 
cel mai confortabil loc. Îl privi pe Bourne cu părere de rău. Dar 
pentru moment, cu siguranță cel mai sigur. 

Fără să mai spună ceva, Bourne se strecură în portbagaj, 
închizându-se pe dinăuntru, iar Robbinet porni maşina. Era bine 
că ministrul gândise înainte; înainte de ieşirea din aeroport 
trebuiră să treacă prin două filtre rutiere, primul al Poliţiei 
Naţionale, al doilea al membrilor forțelor de pe Quay d'Orsay, 
echivalentul francez al CIA-ului. Cu acreditarea lui, Robbinet trecu 
prin amândouă fără nici un incident, dar i se arătă în mod repetat 
fotografia lui Bourne, fiind întrebat dacă îl văzuse pe fugar. 

La zece minute după ce intrase pe Al, Robbinet opri într-o 
parcare şi deschise portbagajul. Bourne ieşi, urcă pe locul din 
dreapta şoferului şi Robbinet acceleră pe autostradă, spre nord. 


— El e! Manipulatorul de bagaje arătă fotografia granulată a lui 
Jason Bourne. El e omul care mi-a furat ecusonul. 

— Sunteţi sigur, domnule? Uitaţi-vă din nou, vă rog, mai de 
aproape de data asta. Inspectorul Alain Savoy poziționă fotografia 
în fața potenţialului martor. Se aflau într-o cameră din beton din 
interiorul Terminalului Trei al Aeroportului Charles de Gaulle, 
unde Savoy hotărâse să instaleze cartierul general temporar. Era 
un loc respingător, care mirosea puternic a mucegai şi 
dezinfectant, întotdeauna se găsea în asemenea locuri sau cel 
puţin aşa i se părea. În viața lui nu era nimic permanent. 

— Da, da, spuse manipulatorul. S-a lovit de mine, zicea că are o 
migrenă. Zece minute mai târziu, când am vrut să trec printr-o uşă 
securizată, am descoperit că nu mai aveam ecusonul. El l-a luat. 

— Ştim asta, spuse inspectorul Savoy. Prezenţa ta a fost 
detectată electronic în două locuri cât timp îţi lipsea ecusonul. 
Poftim. Îi dădu ecusonul. Era un bărbat scund şi era sensibil în 
privința asta. Faţa îi arăta la fel de dezordonată ca şi părul negru 
şi lung. Părea să aibă buzele în permanenţă țuguiate, de parcă şi 
în timp ce se odihnea, evalua vinovăția şi nevinovăția. L-am găsit 
într-un coş de gunoi. 

— Vă mulțumesc, domnule inspector. 

— Vei fi amendat, ştii. Plata pentru o zi. 

— E scandalos, spuse manipulatorul. Voi raporta la sindicat. S- 
ar putea să aibă loc o demonstraţie. 

Inspectorul Savoy oftă. Era obişnuit cu aceste amenințări 

Printre membrii sindicatului, întotdeauna aveau loc demonstrații. 

— Îmi mai poţi spune ceva despre incident? Când bărbatul 
clătină din cap în semn că nu, inspectorul îi spuse că poate pleca. 
Privi pagina de fax. Pe lângă fotografia lui Jason Bourne, pe ea mai 
era un număr de contact din America. Scoțând un telefon mobil 
tri-band, formă numărul. 

— Martin Lindros. Director Adjunct al CIA. 

— Domnule Lindros, la telefon inspectorul Alain Savoy de la 
Quai d'Orsay. V-am găsit fugarul. 

— Cum? 

Pe fața nebărbierită a lui Savoy se ivi un mic zâmbet. Quai 
d'Orsay se alăpta întotdeauna de la sânul CIA. Era un sentiment 
de plăcere, ca să nu mai vorbim de mândria națională, în a vedea 
situația inversată. 

— Exact. Jason Bourne a aterizat pe Aeroportul Charles de 
Gaulle în jurul orei şase dimineața. Ora Parisului. Inima lui Savoy 
se bucură auzind respirația rapidă de la celălalt capăt al 
telefonului. 

— Îl aveţi? întrebă Lindros. E arestat? 

— Din păcate, nu. 

— Ce vreţi să spuneţi? Unde e? 

— Ăsta e un mister. Urmă o linişte atât de lungă şi de adâncă, 
încât în cele din urmă Savoy fu obligat să spună: Domnule 
Lindros, mai sunteți la telefon? 

— Da, domnule inspector. Îmi parcurg notițele. O altă tăcere, 
mai scurtă de data asta. Alex Conklin avea un contact clandestin 
foarte sus în guvernul dumneavoastră, un om pe nume Jacques 
Robbinet — îl cunoaşteţi? 

— Cu siguranță, domnul Robbinet e Ministrul Culturii. 
Bineînţeles, doar nu vă aşteptaţi să cred că un om cu reputaţia lui 
are în legătură cu nebunul ăsta? 

— Sigur că nu, spuse Lindros. Dar Bourne l-a ucis deja pe 
domnul Conklin. Dacă e în Paris acum, pare rezonabil să-l 
urmărească pe domnul Robbinet. 

— Un moment, rămânețţi la telefon, vă rog. Inspectorul Savoy 
era sigur că auzise sau citise numele domnului Robbinet undeva, 
în cursul zilei. Făcu un gest către un subordonat, care îi dădu un 
teanc de dosare. Savoy răsfoi repede interviurile din acea 
dimineață la Charles de Gaulle făcute de toate serviciile de poliție 
şi securitate. Destul de sigur, acolo se afla numele lui Robbinet. 
Reveni grăbit la telefon. Domnule Lindros, întâmplarea face ca 

domnul Robbinet să fi fost azi aici. 

— La aeroport? 

— Da şi nu numai atât. A fost intervievat la acelaşi terminal în 
care a fost şi Bourne. De fapt, a părut alarmat când i s-a spus 
numele fugarului. A cerut Poliţiei Naţionale să-l însoțească pe 
drumul de întoarcere la automobil. 

— Asta confirmă teoria mea. Vocea lui Lindros era uşor gâfâită, 
din cauza unei combinaţii de emoție şi frică. Domnule inspector, 
trebuie să-l găsiți pe Robbinet şi repede. 

— Nu e nici o problemă, spuse inspectorul Savoy. Voi suna la 
biroul ministrului. 

— Exact asta nu veți face, spuse Lindros. Vreau ca această 
operațiune să rămână complet secretă. 

— Dar e sigur că Bourne nu poate... 

— Domnule inspector, în scurtul răstimp al acestei anchete am 
învățat să nu folosesc niciodată expresia „Bourne nu poate”, 
pentru că ştiu că poate. E un asasin extrem de inteligent şi de 
periculos. Oricine se apropie de el are viața în pericol, mă 
înțelegeți? 

— Mă scuzați, domnule? 

Lindros încercă să vorbească mai rar. 

— Oricum veți alege să îl găsiți pe Robbinet, faceți-o numai pe 
căi ocolite. Dacă-l surprindeți pe ministru, s-ar putea să-l 
surprindeți şi pe Bourne. 

— De acord. Savoy se ridică şi îşi căută pardesiul. 

— Ascultaţi-mă bine, domnule inspector. Mă tem foarte tare că 
viața domnului Robbinet e într-un pericol iminent, spuse Lindros. 
Acum totul depinde de dumneavoastră. 


Treceau pe lângă zgârie-nori, clădiri de birouri, uzine sclipitoare, 
scunde şi masive după standardele americane, parcă şi mai urâte 
din cauza cerului plumburiu. Robbinet ieşi destul de repede de pe 
autostradă, îndreptându-se spre vest pe CD47 prin ploaia ce nu se 
mai oprea. 

— Unde mergem, Jacques? întrebă Bourne. Trebuie să ajung la 
Budapesta cât mai repede cu putinţă. 

— De acord, spuse Robbinet. Privea din când în când în oglinda 
retrovizoare, verificând să nu îi urmărească maşini ale Poliţiei 
Naţionale. Quai d'Orsay era altceva; agenţii lor foloseau maşini 
neinscripționate, schimbând marca şi modelul la câteva luni între 
departamente. Îţi rezervasem loc la un zbor extern care a plecat 

acum cinci minute, dar orarul s-a schimbat când erai încă în aer. 
Agenţia vrea să te vadă mort - şi lătratul ei se aude în toate 
colțurile lumii unde au pârghii, inclusiv în a mea. 

— Dar trebuie să fie o cale... 

— Sigur că e o cale, mon ami, zâmbi Robbinet. Întotdeauna 
există o cale — m-a învățat asta o persoană pe nume Jason Bourne. 
Viră din nou spre nord, pe NI7. În timp ce tu te odihneai în 
portbagajul maşinii, eu nu am stat degeaba. E un transport militar 
care pleacă de pe Orly la şaisprezece fix. 

— Asta e abia la patru după-amiază, spuse Bourne. Şi dacă aş 
merge cu maşina la Budapesta? 

— Un asemenea plan e nesigur, este prea multă Poliţie 
Naţională. Şi prietenii tăi americani înnebuniți au pus Quai 
d'Orsay în acțiune. Francezul ridică din umeri. E totul aranjat. Am 
toate acreditările tale cu mine. Sub acoperire militară nu vei fi 
cercetat şi, în orice caz, e mai bine să lăsăm să se stingă incidentul 
de la Terminalul Trei, nu? Depăşi o porțiune de trafic care se mişca 
încet. Până atunci, vei avea nevoie de un loc unde să te ascunzi. 

Bourne întoarse capul, fixând posomorâtul peisaj industrial. 
Impactul a ceea ce se întâmplase în timpul ultimei întâlniri cu 
Khan îl lovise cu forța unui tren care deraiază. Nu se putea abține 
să nu exploreze durerea groaznică din interior, aşa cum o persoană 
tot palpează un dinte care doare, chiar şi numai pentru a-şi da 
seama cât de profundă e durerea. Partea extrem de analitică a 
minții lui hotărâse deja că acest Khan nu spusese în realitate 
nimic care să indice faptul că ar fi avut cunoştinţe intime despre 
David sau Joshua Webb. Făcuse sugestii, aluzii, da, dar ce 
însemnau ele? 

Conştient că Robbinet îl studia, Bourne se întoarse şi mai mult 
către fereastră. 

Înţelegând greşit motivul tăcerii meditative a lui Bourne, 
Robbinet spuse: 

— Mon ami, vei fi în Budapesta la ora optsprezece, nu-ți face 
probleme. 

— Merci, Jacques. Bourne se smulse pentru un moment din 
gândurile sale melancolice. Mulţumesc pentru toată bunătatea şi 
ajutorul tău. Şi acum? 

— Alors, mergem la Goussainville. Nu e cel mai frumos oraş din 
Franța, dar e cineva acolo care cred că te va interesa. 

Tot restul călătoriei, Robbinet nu mai spuse nimic. Avea 
dreptate în legătură cu Goussainville. Era unul din satele 

franțuzeşti care, datorită apropierii de aeroport, fusese transformat 
într-un oraş industrial modern. Şirurile deprimante de zgârie-nori, 
birouri cu fațade de sticlă şi centre gigantice de cumpărături nu 
mult diferite de Wal-Mart erau numai uşor atenuate de piețele şi 
marginile străzilor tivite cu flori colorate. 

Bourne observă aparatul de radio montat sub bord, probabil 
folosit de şoferul lui Jacques. Când Robbinet intră într-o stație de 
benzină, îi cern prietenului său frecvențele folosite de Poliția 
Naţională şi Quai d'Orsay. În timp ce Robbinet alimenta maşina cu 
benzină, Bourne monitoriză ambele frecvențe, dar nu auzi nimic 
despre incidentul de la aeroport, nimic interesant despre el. 
Bourne se uita la maşinile care intrau şi ieşeau din stația de 
benzină. O femeie cobori din maşină şi îi ceru lui Robbinet părerea 
despre cauciucul din partea stângă din față. Se gândea că trebuie 
umflat. Apoi intră un vehicul cu doi tineri. Un bărbat se rezemă de 
aripa maşinii, celălalt intră în stație. Bărbatul rezemat se uită la 
Peugeot-ul lui Jacques, apoi aruncă o privire apreciativă femeii 
care se întorcea la maşina ei. 

— Ceva în aer? întrebă Robbinet, urcând în maşină lângă 
Bourne. 

— Nimic. 

— Cel puţin asta e o veste bună, spuse Robbinet când plecau. 

Parcurseră alte străzi urâte şi Bourne se folosi de oglinzi pentru 
a se asigura că maşina cu cei doi bărbaţi nu îi urmărea. 

— Goussainville are o origine străveche şi regală, spuse 
Robbinet. Cândva i-a aparținut lui Clotaire, soția lui Clovis, regele 
Franţei din secolul al VI-lea. În timp ce noi, francii, eram încă 
considerați barbari, el s-a convertit la catolicism, făcându-i pe 
romani să ne accepte. Împăratul l-a făcut consul. Nemaifiind 
barbari, am devenit apărători ai adevăratei credințe. 

— Nu mi-aş fi dat seama niciodată că oraşul ăsta a fost cândva 
medieval. 

Ministrul parcă lângă un şir de blocuri de apartamente. 

— În Franța, spuse el, istoria se ascunde adesea în cele mai 
neaşteptate locuri. 

Bourne privi înjur. 

— Nu aici locuieşte actuala ta amantă? spuse. Pentru că ultima 
dată când m-ai prezentat amantei tale, a trebuit să mă prefac că 
era prietena mea, atunci când soția ta a intrat în cafeneaua unde 
beam împreună. 

— Îmi amintesc că te-ai distrat destul de bine în acea după- 

amiază. Robbinet clătină din cap. Dar nu, cu Dior în stânga şi Yves 
Saint-Laurent în dreapta, sunt sigur că Delphine mai degrabă şi-ar 
tăia venele decât să locuiască în Goussainville. 

— Şi atunci ce facem aici? 

Ministrul rămase privind ploaia de afară o vreme. 

— Urâtă vreme, spuse el în cele din urmă. 

— Jacques...? 

Robbinet privi în jur. 

— A, da, iartă-mă, mon ami. Mintea îmi pluteşte. Alors, te duc 
să o cunoşti pe Mylene Dutronc. Înclină capul. Ai auzit de numele 
ei? Când Bourne clătină din cap, Robbinet continuă. Mă gândeam 
şi eu că nu. Ei bine, acum că el e mort, cred că o pot spune. 
Domnişoara Dutronc a fost amanta lui Alex Conklin. 

Imediat, Bourne spuse: 

— Dă-mi voie să ghicesc: ochi albaştri, păr lung şi ondulat şi un 
zâmbet oarecum ironic. 

— Dar el ţi-a spus despre ea! 

— Nu, am văzut o fotografie. E cam singurul lucru personal din 
dormitorul lui. Aşteptă o clipă. Ea ştie? 

— I-am telefonat imediat ce am aflat. 

Bourne se întrebă de ce Robbinet nu îi spusese personal. Ar fi 
fost mai decent. 

— Destul cu vorbăria. Robbinet luă o geantă cu lucruri pentru 
noapte de pe bancheta din spate a maşinii. Acum mergem la 
Mylene. 

leşind din Peugeot, merseră prin ploaie pe un trotuar împodobit 
cu flori, apoi urcară un mic rând de scări din beton. Robbinet 
apăsă butonul 4A şi imediat se auzi soneria. 

Blocul era la fel de obişnuit şi lipsit de frumuseţe în interior ca 
şi în exterior. Urcară cele cinci rânduri de trepte până la etajul 
patru şi străbătură un hol lung, cu şiruri de uşi identice pe ambele 
părți. Când se apropiară, uşa se deschise. În ea se afla Mylene 
Dutronc. 

Era poate cu un deceniu mai în vârstă decât în fotografie — de 
fapt, trebuia să aibă şaizeci de ani acum, se gândi Bourne, deşi 
părea cel puțin cu zece ani mai tânără - dar ochii albaştri aveau 
aceeaşi strălucire şi zâmbetul ei acelaşi aer enigmatic. Purta jeanşi 
şi o cămaşă bărbătească, o ţinută care o făcea să pară feminină, 
pentru că îi scotea în evidenţă silueta. Nu purta tocuri şi părul ei, 
un blond-cenuşiu cu aspect natural, era strâns în coadă. 

— Bonjour, Jacques. Îl lăsă pe Robbinet să o sărute pe ambii 

obraji, dar deja îl privea pe tovarăşul acestuia. 

Bourne vedea detalii pe care fotografia nu le scosese în evidenţă. 
Culoarea ochilor ei, forma sculptată a nărilor, albul dinţilor 
perfecţi. Avea o față în acelaşi timp puternică şi plină de 
compasiune. 

— Şi tu trebuie să fii Jason Bourne. Ochii ei îl evaluară rece. 

— Îmi pare rău pentru Alex, spuse Bourne. 

— Eşti drăguţ. A fost un şoc pentru toți cei care l-am cunoscut. 
Ea făcu un pas înapoi. Vă rog, intrați. 

În timp ce ea închidea uşa, Bourne intră în cameră. Domnişoara 
Dutronc trăia în mijlocul unui peisaj urban şters, dar 
apartamentul ei era în întregime diferit. Spre deosebire de mulți 
oameni de vârsta ei, nu continuase să se înconjoare de mobile 
vechi de decenii, relicve ale trecutului. Mobila din casă era extrem 
de elegantă şi de confortabilă. Scaune aşezate la distanțe 
neregulate, două canapele față în față de ambele părți ale unui 
şemineu din cărămidă, draperii cu model. Era un loc pe care nu l- 
ai fi părăsit cu uşurinţă, hotărî Bourne. 

— Înţeleg că ai avut un zbor lung, îi spuse ea lui Bourne. 
Trebuie să fii înfometat. Nu făcu nici o observaţie cu privire la 
aspectul lui dezordonat, lucru pentru care el îi mulțumi în gând. Îl 
invită în sufrageria lungă şi îi aduse mâncare şi băutură dintr-o 
bucătărie tipic europeană, mică şi întunecată. Când termină, se 
aşeză față în față cu el şi îşi puse mâinile încrucişate pe masă. 

Acum Bourne îşi dădea seama că plânsese. 

—A murit pe loc? întrebă domnişoara Dutronc. Ştii, mă 
întrebam dacă a suferit. 

— Nu, spuse Bourne sincer. Mă îndoiesc de asta. 

— E şi asta ceva, oricum. Pe față i se aşternu o expresie de 
uşurare profundă. Domnişoara Dutronc se lăsă pe spate şi, odată 
cu această mişcare, Bourne îşi dădu seama că avusese corpul 
tensionat. Mulţumesc, Jason. Ridică privirea, pironindu-şi ochii 
albaştri în ai lui, astfel încât putu citi toată emoția de pe fața ei. 
Pot să-ți spun Jason? 

Desigur, încuviinţă el. 

— L-ai cunoscut bine pe Alex, nu-i aşa? 

— Cât de bine îl putea cunoaşte cineva pe Alex Conklin. 

Doar pentru o secundă privirea ei se mută în direcția lui 
Robbinet, dar fu suficient. 

— Trebuie să dau nişte telefoane. Ministrul îşi scosese deja 
mobilul. Nu vă supăraţi dacă vă las singuri un timp. 

Ea privi întunecat după Robbinet, care se îndrepta spre living. 
Apoi se întoarse la Bourne. 

— Jason, ceea ce mi-ai spus acum au fost cuvintele unui 
adevărat prieten. Chiar şi dacă Alex nu mi-ar fi vorbit niciodată 
despre tine, aş spune acelaşi lucru. 

— Alex ţi-a vorbit despre mine? Bourne clătină din cap. Alex nu 
vorbea niciodată cu civilii despre munca lui. 

Apăru din nou acel mic zâmbet; de această dată ironia era 
vizibilă. 

— Dar eu nu sunt, cum spui tu, un civil. În mâna ei apăru un 
pachet de țigări. Te deranjează dacă fumez? 

— Deloc. 

— Pe mulți americani îi deranjează. E un fel de obsesie pentru 
voi, nu? 

Nu aşteptase un răspuns, iar Bourne nu îi oferi unul. O privi 
aprinzând ţigara, trăgând fumul adânc în plămâni, suflându-l 
încet, elegant. 

— Nu, cu siguranță nu sunt un civil. Fumul făcea rotocoale în 
jurul ei. Sunt de la Quai d'Orsay. 

Bourne rămase nemişcat. Sub masă, strânse mânerul armei 
ceramice primite de la Deron. 

Ca şi cum i-ar fi citit gândurile, domnişoara Dutronc clătină din 
cap. 

— Calmează-te, Jason. Jacques nu te-a adus într-o capcană. 
Eşti printre prieteni aici. 

— Nu înțeleg, spuse el cu voce îngroşată. Dacă lucrezi pentru 
Quai d'Orsay, Alex s-ar fi asigurat de două ori că nu te implică în 
ceva la care lucra, ca să nu-ți compromită loialitatea. 

— Destul de adevărat. Şi aşa au rămas lucrurile ani de zile. 
Domnişoara Dutronc trase din nou din ţigară, lăsă fumul să iasă 
prin nările dilatate. Avea un obicei de a ridica uşor capul când 
sufla fumul. O făcea să semene cu Marlene Dietrich. Apoi, foarte 
recent, s-a întâmplat ceva. Nu ştiu ce, n-a vrut să-mi spună, deşi 
l-am implorat. 

Ea îl privi prin norul de fum câteva secunde. Orice membru al 
unei organizații de spionaj trebuia să-şi păstreze o fațadă de 
piatră, care să nu scoată la iveală nimic din gândurile sau 
sentimentele persoanei respective. Dar el vedea prin ochii ei că 
mintea îi lucra şi ştiu că lăsase garda jos. 

— Spune-mi, Jason, ca vechi prieten al lui Alex, îți aminteşti să 
fi fost vreodată înspăimântat? 

— Nu, spuse Bourne. Alex era complet lipsit de frică. 

— Ei bine, în ziua aia era înspăimântat. De aceea l-am implorat 
să-mi spună ce se întâmpla, ca să-l pot ajuta sau măcar să-l 
conving să nu stea în fața pericolului. 

Bourne se aplecă înainte, având acum corpul la fel de încordat 
cum fusese înainte al domnişoarei Dutronc. 

— Când s-a întâmplat asta? 

— Acum două săptămâni. 

— Ţi-a spus ceva măcar? 

— A amintit un nume, Felix Schiffer. 

Lui Bourne îi crescu pulsul. 

— Dr. Schiffer lucra pentru DARPA. 

Ea pufni. 

— Alex mi-a spus că lucra pentru Direcţia Arme Tactice 
Neletale. 

— Asta e o anexă a Agenţiei, spuse Bourne, mai mult pentru 
sine. Acum piesele începeau să se potrivească. Era posibil ca Alex 
să-l fi convins pe Schiffer să lase DARPA pentru Direcţie? Sigur, 
pentru Conklin nu ar fi fost dificil să-l facă pe Schiffer „să dispară”. 
Dar de ce ar fi dorit să o facă? Dacă doar încerca teritoriul 
periculos, putea să rezolve cu uşurinţă reculul. Trebuia să existe 
alt motiv pentru care Alex avea nevoie să-l şteargă pe Schiffer. 

O privi pe Mylene. 

— Dr. Schiffer era motivul spaimei lui Alex? 

— N-a vrut să spună, Jason. Dar cum ar putea fi altfel? În acea 
zi Alex a dat şi a primit multe telefoane într-un timp foarte scurt. 
Era extrem de tensionat şi ştiam că se afla în punctul culminant al 
unei operațiuni fierbinți din teren. Am auzit numele doctorului 
Schiffer menționat de câteva ori. Bănuiesc că el era subiectul 
operaţiunii. 


Inspectorul Savoy stătea în Citroenul său, ascultând sunetul 
scârțâit al ştergătoarelor de parbriz. Ura ploaia. Plouase în ziua în 
care îl părăsise soția, în ziua în care fiica lui plecase la şcoală în 
America, pentru a nu se mai întoarce niciodată. Soţia lui trăia în 
Boston acum, măritată cu un bancher de investiții puritan. Avea 
trei copii, o casă, proprietăţi, tot ce îşi putea dori, în timp ce el 
stătea aici, în oraşul ăsta de rahat - cum se numea? A, da 
Goussainville — rozându-şi unghiile până la sânge. Şi ca să pună 
capac la toate, ploua din nou. 

Dar ziua de azi era diferită, pentru că se apropia de ţinta cea 

mai căutată a CIA. Odată ce îl prindea pe Jason Bourne, cariera 
lui avea să se relanseze. Poate că avea să intre în atenția 
preşedintelui însuşi. Aruncă o privire maşinii de pe cealaltă parte a 
străzii — Peugeot-ul ministrului Jacques Robbinet. 

Din dosarele Quai d'Orsay, făcuse rost de marca, modelul şi 
numărul de înmatriculare al maşinii ministrului. Colegii lui ofițeri 
îl informaseră că, la ieşirea din punctul de control de la aeroport, 
ministrul se îndreptase spre nord, pe Al. După ce se asigurase de 
la sediu cine fusese desemnat pentru partea nordică a plasei de 
urmărire, sunase metodic fiecare maşină - atent la avertismentul 
lui Lindros şi stând departe de transmisia radio, a cărei frecvență 
nu era sigură. Nici unul din contactele sale nu văzuse maşina 
ministrului şi deja intra într-o stare de disperare când ajunsese la 
Justine Berard, care-i spusese că, da, văzuse maşina lui Robbinet 
- vorbise puţin cu el — la o staţie de benzină. Îşi amintea, pentru că 
ministrul păruse nervos, încordat, poate un pic nepoliticos. 

— Comportamentul lui ţi s-a părut ciudat? 

— Da. Ploua tare şi fereastra era închisă, spuse Berard. Deşi 
acum, desigur, gândirea mea s-a schimbat. 

— Ministrul era singur? întrebă inspectorul Savoy. 

— Nu sunt sigură. Ploua tare şi gemul era închis, spuse Berard. 
Să fiu sinceră, eram atentă la domnul Robbinet. 

— Da, un specimen frumos, spuse Savoy mai sec decât 
intenționase. Berard îl ajutase enorm. Văzuse direcția în care 
plecase maşina ministrului şi, până când ajunsese el în 
Goussainville, ea o găsise parcată în fața unor blocuri de 
apartamente din beton. 


Ochii domnişoarei Dutronc rătăciră pe gâtul lui Bourne şi stinse 
ţigara. 

— Rana a început din nou să-ți sângereze. Vino! Trebuie să ne 
ocupăm de ea. 

Îl conduse în baia decorată cu faianță verde-marin şi alb 
spumos. O mică fereastră ce dădea în stradă lăsa să intre lumina 
slabă a zilei. Ea îl rugă să se aşeze şi începu să curețe rana cu apă 
şi săpun. 

— Sângerarea s-a oprit, spuse ea în timp ce aplica antibiotic pe 
pielea înroşită a gâtului. Rana asta nu a fost un accident. Te-ai 
luptat. 

— A fost dificil să ies din State. 

— Eşti la fel de misterios ca Alex. Se dădu un pic înapoi, de 

parcă voia să-l vadă mai bine. Eşti trist, Jason. Atât de trist! 

— Domnişoară Dutronc... 

— Trebuie să-mi spui Mylene, insist. Ea făcuse un bandaj de 
expert din faşă sterilă şi leucoplast, pe care acum i-l aplica pe 
rană. Şi trebuie să schimbi bandajul cel puțin o dată la trei zile, 
da? 

— Da. Îi răspunse la zâmbet. Merci, Mylene. 

Ea îi puse o mână pe obraz, cu blândețe. 

— Atât de trist. Ştiu cât de apropiați erați tu şi Alex. Te 
considera fiul său. 

— A spus el asta? 

— Nu trebuia; avea o expresie specială pe față când vorbea 
despre tine. Femeia mai examină o dată bandajul. Aşa că ştiu că 
nu sunt singura care suferă. 

Atunci Bourne simți un impuls să-i spună tot, să-i spună că nu 
doar morţile lui Alex şi Mo îl afectau, ci şi întâlnirea cu Khan. În 
cele din urmă, totuşi, rămase tăcut. Ea avea de suportat propria 
durere. 

— Care e treaba cu tine şi cu Jacques? spuse în schimb. Vă 
purtaţi de parcă v-aţi uri unul pe celălalt. 

Mylene privi într-o parte o secundă, către mica fereastră cu 
sticla cristalină, pe care acum se scurgea ploaia. 

— A fost un act de curaj din partea lui să te aducă aici. Trebuie 
să-l fi costat enorm să-mi ceară ajutorul. Se întoarse, cu ochii ei 
cenuşii îndârjiți. Moartea lui Alex scosese la suprafață atâtea 
emoții şi el intui imediat că propriul ei trecut era învolburat de 
oceanul agitat al evenimentelor prezente. E atât de multă durere în 
lumea asta, Jason. O singură lacrimă i se rostogoli din ochi şi 
rămase tremurând pe obraz, apoi căzu. Înainte de Alex, ştii, a fost 
Jacques. 

— Ai fost amanta lui? 

Ea clătină din cap. 

— Jacques nu era căsătorit încă. Eram amândoi foarte tineri. 
Făceam dragoste nebuneşte şi pentru că amândoi eram tineri — şi 
prostuți — eu am rămas însărcinată. 

— Ai un copil? 

Mylene se şterse la ochi. 

— Non, nu am vrut să-l am. Nu-l iubeam pe Jacques. A fost 
nevoie de ceea ce s-a întâmplat ca să înțeleg asta. Jacques chiar 
mă iubea - ei, el e atât de catolic. 

Ea râse un pic trist şi Bourne îşi aminti povestea pe care i-o 

spusese Jacques despre istoria oraşului Goussainville şi modul în 
care francii barbari fuseseră câştigaţi de partea Bisericii. 
Convertirea regelui Clovis la catolicism fusese o decizie vicleană, 
dar fusese mai mult o chestiune de supravieţuire şi politică, decât 
de credință. 

— Jacques nu m-a iertat niciodată. Nu era nici un fel de 
autocompătimire în vocea şi aspectul ei, făcând confesiunea cu 
atât mai emoţionantă. 

El se aplecă şi o sărută tandru pe ambii obraji şi, cu un uşor 
suspin, ea îl strânse puţin timp în braţe. 

Îl lăsă să facă duş şi, când termină, găsi o uniformă militară 
franțuzească aranjată pe scaunul toaletei. În timp ce se îmbrăca, 
aruncă o privire pe fereastră. Ramurile unui tei se legănau în vânt. 
Sub el, o femeie frumoasă de vreo patruzeci de ani cobori din 
maşină şi traversă strada spre un Citroen în care un bărbat de 
vârstă incertă stătea la volan, rozându-şi obsesiv unghiile. 
Deschizând uşa din dreapta, ea se strecură în maşină. 

Scena nu avea nimic deosebit, cu excepția faptului că Bourne 
văzuse aceeaşi femeie la stația de benzină. Vorbise cu Jacques 
despre presiunea aerului din cauciuc. 

Quai d'Orsay! 

Se duse repede în living, unde Jacques încă vorbea la telefon. În 
momentul în care văzu expresia lui Bourne, ministrul încheie 
convorbirea. 

— Ce s-a întâmplat, mon ami? 

— Am fost descoperiţi, spuse Bourne. 

— Cum? Cum e posibil aşa ceva? 

— Nu ştiu, dar sunt doi agenţi de la Quai d'Orsay vizavi, într-un 
Citroen negru. 

Mylene veni din bucătărie. 

— Încă doi supraveghează strada în spatele lor. Dar nu vă faceţi 
griji, n-au cum să ştie nici măcar în care clădire sunteți. 

În acel moment se auzi soneria de la uşă. Bourne scoase arma, 
dar ochii lui Mylene sclipiră în semn de avertisment. Ea făcu un 
gest din cap şi Bourne împreună cu Robbinet dispărură. Ea 
deschise uşa şi văzu în fața ei un inspector foarte mototolit. 

— Alain, bonjour, spuse ea. 

— Îmi cer scuze că te deranjez în vacanță, spuse inspectorul 
Savoy, cu un rânjet timid pe față, dar stăteam afară şi brusc mi- 
am amintit că locuieşti aici. 

— Vrei să intri la o cafea? 

— Mulţumesc, dar nu, nu am timp. 

Uşurată, Mylene spuse: 

— Şi ce făceai în fața casei mele? 

— Îl căutăm pe Jacques Robbinet. 

Ochii ei se măriră. 

— Ministrul Culturii? Dar de ce să fie, din toate locurile, în 
Goussainville? 

— Ai idee la fel de mult ca mine, spuse inspectorul Savoy. 
Totuşi, maşina lui e parcată peste drum. 

— Inspectorul e prea inteligent pentru noi, Mylene. Jacques 
Robbinet intră în cameră închizându-şi nasturii de la cămaşa albă. 
A aflat despre noi. 

Cu spatele la Savoy, Mylene îi aruncă lui Jacques o privire. El i- 
o întoarse, zâmbind relaxat. 

Când veni lângă ea, îi dădu un sărut fugar. 

Obrajii inspectorului Savoy ardeau deja. 

— Domnule ministru Robbinet, nu am avut nici o idee... adică, 
nu a fost intenția mea să deranjez... 

Robbinet ridică o mână. 

— Scuzele se acceptă, dar de ce mă cauţi? 

Cu o expresie clară de uşurare, Savoy îi întinse fotografia lui 
Jason Bourne. 

— Îl căutăm pe acest bărbat, domnule Ministru. Un asasin 
cunoscut al CIA care a trădat. Avem motive să credem că vrea să 
vă ucidă. 

— Dar e îngrozitor, Alain! 

Pentru Bourne, care privea această şaradă din umbră, Mylene 
păru chiar şocată. 

— Nu-l cunosc pe acest om, spuse Robbinet şi nici nu ştiu de ce 
ar dori să-mi ia viața. Dar, la urma urmelor, cine poate să citească 
mințile asasinilor, ei? Ridică din umeri, se întoarse la Mylene care 
îi întindea sacoul şi pardesiul. Dar oricum, mă voi întoarce la Paris 
imediat. 

— Cu noi ca escortă, spuse Savoy ferm. Veţi merge cu mine şi 
partenerul meu va conduce maşina oficială. Întinse mâna. Vă rog. 

— Cum doriți. Robbinet îi dădu cheia de la Peugeot. Sunt în 
mâinile dumitale, domnule inspector! 

Apoi se întoarse şi o luă pe Mylene în braţe. Savoy se retrase 
discret, spunând că avea să-l aştepte pe Robbinet în hol. 

— Du-l pe Jason jos în parcare, îi şopti el în ureche, ia geanta 
mea diplomat cu tine şi dă-i conținutul chiar înainte de a te 

despărți de el. Îi spuse în şoaptă combinaţia şi ea încuviinţă din 
cap. 

Ea privi în sus spre el, apoi îl sărută apăsat pe gură şi spuse: 

— Succes, Jacques. 

Doar pentru o secundă, ochii lui se deschiseră larg. Apoi plecă, 
iar Mylene traversă repede livingul. 

Îl strigă încet pe Bourne, care apăru. 

— Trebuie să profităm cât mai mult de avantajul oferit de 
Jacques. 

— D'accord, încuviință Bourne. 

Mylene luă geanta diplomat a lui Robbinet. 

— Vino! Trebuie să ne grăbim! 

Deschise uşa de la intrare, privi afară pentru a se asigura că 
drumul e liber, apoi îl conduse în parcarea subterană. Se opri 
chiar în uşa de metal. Privind prin panoul de sticlă consolidat cu 
sârmă, spuse uitându-se spre el: 

— Parcarea pare curată, dar fii vigilent, nu se ştie niciodată. 

Ea descuie geanta diplomat şi îi întinse un pachet. 

— Aici sunt banii ceruți, împreună cu cartea de identitate şi 
hârtiile de serviciu. Eşti Pierre Montefort, un curier care trebuie să 
predea documente strict secrete ataşatului militar din Budapesta 
nu mai târziu de ora optsprezece fix, ora locală. Puse un set de 
chei în palma lui Bourne. Pe al treilea rând e parcată o motocicletă 
militară, penultimul spațiu pe dreapta. 

O secundă, Bourne şi Mylene se priviră unul pe celălalt. El 
deschise gura, dar ea vorbi prima: 

— Nu uita, Jason, viaţa e prea scurtă pentru regrete. 

Apoi Bourne plecă, păşind cu spatele extrem de rigid pe uşă 
într-un loc fioros şi întunecat, alcătuit din blocuri goale de beton şi 
asfalt pătat de ulei. În timp ce se apropia de şirurile de maşini, nu 
privi nici în stânga, nici în dreapta. La al treilea, făcu dreapta. O 
secundă mai târziu găsea motocicleta, un Voxan VB-1 argintiu, cu 
un motor uriaş V2 de 996 de centimetri cubi. Bourne îşi prinse 
geanta la spate, unde cei din Quai d'Orsay aveau să o vadă foarte 
bine. Găsi o cască în compartimentul pentru bagaje şi îşi puse 
şapca acolo. Scoase motocicleta din parcare ajutându-se de 
picioare, porni motorul şi ieşi în ploaie. 


Justine Berard se gândise la fiul ei, Yves, când primi apelul de 
la inspectorul Savoy. In aceste zile, i se părea că singurul mod în 


care putea comunica cu Yves era prin intermediul jocurilor lui 


161 


video. Prima dată când îl bătuse la Grand Theft Auto scoțându-i 
maşina de pe traseu în momentul în care se uitase la ea — şi chiar 
o văzuse ca pe o ființă umană reală mai degrabă decât pacostea 
care-i pregătea mâncarea şi-i spăla rufele. De atunci însă, el o 
rugase continuu să-l ia la plimbare cu maşina oficială. Până acum 
reuşise să-l țină departe, dar nu era nici o îndoială că el îi învingea 
treptat rezistența, nu numai pentru că se mândrea cu şofatul ei 
nervos, ci fiindcă voia cu disperare ca Yves să fie mândru de ea. 

După apelul de la Savoy, care o informa că îl găsise pe ministru 
şi îl escorta înapoi la Paris, ea pusese imediat lucrurile în mişcare 
scoțând oamenii din serviciul de supraveghere şi dispunându-i în 
formaţie standard de protecție VIP. Acum făcea semne Poliției 
Naţionale care stătea pe aproape, în timp ce inspectorul Savoy îl 
escorta pe Ministrul Culturii pe uşa din față a clădirii de 
apartamente. În acelaşi timp, era atentă la stradă pentru a 
surprinde orice semn al unui asasin nebun pe nume Jason 
Bourne. 

Berard era în culmea fericirii. Nu avea nici o importanță dacă 
inspectorul Savoy îl găsise pe ministru în acest labirint de locuinţe 
prin inteligență sau pentru că avusese noroc, ea avea să 
beneficieze din plin de asta, pentru că ea îl adusese pe Savoy aici 
şi tot ea va fi acolo la sfârşit, când îl vor fi dus pe Jacques 
Robbinet la Paris viu şi nevătămat. 

Savoy şi Robbinet traversaseră strada sub ochii vigilenți ai 
poliţiştilor cu automatele pregătite. Ea deschise uşa maşinii lui 
Savoy şi, trecând pe lângă ea, îi dădu cheia de la Peugeot-ul 
ministrului. 

În timp ce Robbinet se apleca pentru a urca pe locul din spate al 
maşinii lui Savoy, Berard auzi uruitul răguşit al unui puternic 
motor de motocicletă. După ecou, venea din parcarea de sub 
clădirea în care Savoy îl găsise pe ministrul Robbinet. Îşi încordă 
auzul, recunoscând uruitul unui vehicul militar Voxan VB-I.A. 

O secundă mai târziu îl văzu pe curier ieşind în viteză din 
parcare şi scoase telefonul mobil. Ce căuta un curier militar în 
Goussainville? Mergea către Peugeot-ul ministrului fără să-şi dea 
seama de asta. Lătră codul de autorizare de la Quai d'Orsay, ceru 
să i se facă legătura cu ofițerul militar. Ajunsese la Peugeot, îl 
descuiase, se urcase la volan. Cu alerta cod roşu pornită, nu-i luă 
mult să primească informaţia pe care o căuta. În acel moment nu 
se ştia de nici un curier militar în zona Goussainville. 

Porni maşina, băgă în viteză. Strigătul întrebător al 

inspectorului Savoy fu înecat de scârțâitul cauciucurilor de la 
Peugeot când ea apăsă pedala de acceleraţie până la podea, gonind 
pe stradă în urmărirea Voxanului. Putea doar presupune că 
Bourne fusese lângă ei şi ştia că era prins în capcană dacă nu 
reuşea să fugă repede. 

Circulara urgentă de la CIA pe care o citise menţționase că el 
putea să-şi schimbe identitatea şi înfăţişarea uimitor de repede. 
Dacă el era curierul — şi, chiar aşa, dacă stătea să se gândească, ce 
altă posibilitate mai exista? - atunci prinderea sau uciderea lui 
avea să-i ofere carierei ei o nouă traiectorie. Şi-l putea imagina pe 
ministru însuşi - atât de recunoscător că îi salvase viața — 
intervenind pentru ea şi chiar, era posibil, oferindu-i poziția de şef 
al securității personale. 

Între timp, totuşi, trebuia să-l oprească pe falsul curier. Din 
fericire pentru ea, maşina ministrului era departe de a fi un 
Peugeot standard. Deja simțea motorul tunat reacționând la 
presiunea pe care o punea asupra lui atunci când viră puternic la 
stânga, trecu de un semafor pe roşu şi depăşi un camion pe partea 
interzisă. Ignoră şuierul indignat al claxonului acestuia. Toată 
ființa ei se concentra să nu piardă Voxanul din raza vizuală. 


La început, lui Bourne nu-i veni să creadă că fusese descoperit 
aşa de repede, dar, în timp ce Peugeot-ul îşi continua urmărirea 
îndârjită, se văzu nevoit să ajungă la concluzia că ceva mersese 
extrem de prost. Îi văzuse pe agenţii din Quai d'Orsay luându-l pe 
Robbinet şi ştia că unul dintre ei conducea maşina lui Jacques. 
Identitatea lui falsă nu avea să fie suficientă pentru a-l proteja 
acum; trebuia să scape de urmăritor pentru totdeauna. Se apleca, 
intrând şi ieşind din trafic, variind vitezele şi felul în care depăşea 
traficul greoi. Lua curbele în unghiuri periculos de ascuţite, 
conştient că se putea răsturna în orice moment şi putea culca 
motocicleta pe o parte. O privire în oglinda laterală îi confirmă 
faptul că nu putea să scape de Peugeot. Ba, mai rău, acesta părea 
să recupereze teren. 


Deşi Voxanul intra şi ieşea din trafic, deşi maşina ei era mai 
puțin manevrabilă, Berard micşora continuu distanța dintre ei. 
Acţionase butonul special, instalat pe toate maşinile ministeriale, 
care făcea ca luminile din față şi din spate să semnalizeze, iar 
acest semnal îi făcea pe şoferii mai atenţi să îi cedeze trecerea. În 
mintea ei se derulau scenariile din ce în ce mai complicate şi mai 

înspăimântătoare din Grand Theft Auto. Înşiruirea străzilor, 
vehiculele pe care trebuia să le depăşească erau incredibil de 
asemănătoare. O dată, pentru a nu pierde Voxanul, trebui să ia o 
decizie de o fracțiune de secundă şi să urce pe trotuar. Pietonii 
săriră din calea ei. 

Dintr-o dată, văzu intrarea de la Al şi ştiu că într-acolo trebuia 
să se îndrepte Bourne. Cea mai bună şansă de a-l prinde era 
înainte de a intra pe autostradă. Muşcându-şi buzele de 
concentrare, stoarse toate puterile pe care i le putea oferi motorul 
Peugeot-ului, scurtând şi mai mult distanța dintre ei. Voxanul era 
la numai două maşini înaintea ei. Viră la dreapta, depăşi o maşină 
şi o lăsă pe cealaltă în urmă, cu şoferul speriat atât de şofatul ei 
agresiv, cât şi de semnalizarea intermitentă a Peugeot-ului. Berard 
nu avea de gând să piardă o astfel de ocazie. Se apropiau de 
intrare; acum sau niciodată. Manevră Peugeot-ul pe trotuar, vrând 
să-l abordeze pe Bourne din unghiul închis, astfel încât, pentru ca 
acesta să nu o piardă din raza vizuală, să fie nevoit să nu mai fie 
atent la drum. La viteza cu care mergeau amândoi, ştia că el nu-şi 
putea permite aşa ceva. Deschise geamul, apăsă pedala de 
accelerație până la podea şi maşina se smuci înainte prin ploaia 
gonită de vânt. 

— Trage pe dreapta! strigă ea. Sunt de la Quai d'Orsay! Trage pe 
dreapta sau îți asumi consecințele! 

Curierul o ignoră. Scoțând arma, îi fixă capul. Braţul îi era 
încordat, cu cotul blocat. Urmărindu-l prin cătarea armei, fixă 
marginea din față a corpului lui. Apăsă pe trăgaci. 

Dar, exact în acest moment, Voxanul viră puternic la stânga, 
trecu în fața unei maşini ce se apropia pe banda din stânga, sări 
separatorul îngust de beton, apoi țâşni prin trafic. 

— Doamne! şopti Berard. Se îndreaptă spre banda de coborâre! 

Chiar în timp ce întorcea maşina, văzu Voxanul croindu-şi 
drum prin traficul ce ieşea de pe Al. Cauciucurile scârțâiau, 
claxoanele urlau, şoferii înspăimântați amenințau cu pumnii şi 
înjurau. Berard observă aceste reacții numai cu o parte a minții. 
Cealaltă parte conducea prin traficul blocat, peste banda de 
separație, traversând strada şi ajungând la rândul ei pe rampa de 
ieşire. 

Ajunse până în vârful rampei, apoi se ciocni de un adevărat zid 
de maşini. Cobori din maşină şi se repezi în ploaie, văzând 
Voxanul accelerând printre benzile de trafic. Bourne conducea 
uimitor, dar cât timp mai putea continua cu aceste acrobații 

periculoase? 

Voxanul dispăru după cilindrul argintiu şi oval al unei cisterne. 
Berard îşi ținu respirația văzând uriaşul vehicul cu optsprezece 
roți venind în viteză pe banda adiacentă. Auzi sunetul dur al 
frânelor hidraulice, apoi Voxanul lovi frontal grila radiatorului 
camionului, explodând instantaneu într-un nor de flăcări de 
benzină. 

Jason Bourne văzu ceea ce îi plăcea să numească un unghi de 
convergență al şansei apărând în fața lui. Conducea printre două 
benzi de trafic în mişcare. La dreapta lui era o cisternă; la stânga, 
puțin mai în față, un camion masiv cu optsprezece roți. Alegerea fu 
instinctivă, nu avea timp de gândire. Îşi dedică mintea şi corpul 
acestei şanse. 

Ridică picioarele şi, pentru o clipă, se balansă pe şaua 
Voxanului sprijinindu-se numai în mâna stângă. Manevră 
motocicleta direct spre camionul cu optsprezece roți care gonea 
spre el pe partea stângă, apoi dădu drumul ghidonului. Întinzând 
mâna dreaptă, încleştă degetele pe o bară a scării de fier ce urca pe 
corpul curbat al cisternei şi fu smuls de pe motocicletă. Apoi mâna 
îi alunecă pe metalul ud din cauza ploii şi fu pe punctul de a se 
prăbuşi ca o frunză în vânt. Ochii i se umplură de lacrimi din 
cauza durerii care-i sfâşia acelaşi umăr pe care-l încordase în timp 
ce atârna de uşa avionului. Cu ambele mâini pe bară, strânse mai 
puternic. Când reuşi să urce complet pe scară, lipindu-se de 
cisternă, Voxanul se izbi de radiatorul camionului cu optsprezece 
roți. 

Cisterna se zgâlțâi, clătinându-se pe amortizoare în timp ce 
străbătea mingea de flăcări. Apoi trecu, croindu-şi drum spre 
Aeroportul Orly şi libertatea lui Bourne. 


Ascensiunea rapidă şi continuă a lui Martin Lindros în postul de 
Director Adjunct al Agenţiei la vârsta de treizeci şi opt de ani avea 
mai multe motive. Era inteligent, făcuse şcolile potrivite şi avea 
capacitatea de a nu-şi pierde capul în situaţii de criză. Mai mult, 
memoria lui aproape eidetică!0 îi oferea un mod unic de a face ca 
partea administrativă a CIA-ului să funcționeze bine. Toate erau 
trăsături importante, fără îndoială, obligatorii, de fapt, pentru orice 
Director Adjunct de succes. Totuşi, Directorul îl alesese pe Lindros 
pentru un motiv şi mai important: nu avea tată. 

Directorul îl cunoscuse bine pe tatăl lui Martin Lindros. 


10 (Psihologie) Care se referă la capacitatea unor persoane de a avea 
reprezentări senzoriale foarte vii, în absenţa lucrurilor pe care şi le 
reprezintă (n. red.). 

Lucraseră împreună timp de trei ani în Rusia şi Europa de Est — 
până ce Lindros bătrânul fusese ucis într-un atentat cu bombă 
asupra unei maşini. Martin Lindros avea douăzeci de ani în acel 
moment şi efectul asupra lui fusese incalculabil. La 
înmormântarea lui Lindros-tatăl, privind fața palidă şi înghețată a 
tânărului, Directorul îşi dăduse seama că voia să-l atragă pe 
Martin Lindros în aceeaşi pânză de păianjen care-l fascinase aşa 
de mult pe tatăl său. 

Abordarea fusese uşoară; fusese într-o stare vulnerabilă. 
Directorul acționase, deoarece instinctul său fără greş recunoştea 
dorința de răzbunare a lui Martin Lindros. Directorul se ocupase 
ca tânărul să ajungă la Georgetown după ce absolvise Yale. Acest 
lucru avea două scopuri: îl aducea pe Martin în mod fizic pe orbita 
lui şi, în acelaşi timp, îi asigura lui Martin absolvirea cursurilor 
pentru cariera pe care i-o alesese Directorul. Chiar el îl introdusese 
pe tânăr în Agenţie şi supervizase fiecare etapă a pregătirii sale. Şi 
pentru că voia să-l lege pe tânăr de el pentru totdeauna, în cele din 
urmă i-a oferit răzbunarea pe care Martin o căuta cu disperare, 
numele şi adresa teroristului care construise bomba plasată în 
acea maşină. 

Martin Lindros urmase întocmai instrucțiunile Directorului, 
dând dovadă de o mână sigură remarcabilă când îi trăsese 
teroristului un glonț între ochi. Chiar el fusese cel care făcuse 
bomba? Nici Directorul nu ştia sigur. Dar ce diferență era? Era 
terorist şi în viața lui făcuse multe bombe. Acum era mort — încă 
un terorist înlăturat - şi Martin Lindros putea dormi liniştit 
noaptea, ştiind că răzbunase uciderea tatălui său. 

— Vedeţi cum ne-a tras-o Bourne, spunea Lindros acum. El a 
sunat la DC Metro imediat ce v-a văzut maşinile. Ştia că nu aveați 
jurisdicție oficială în zonă, în afara cazului în care lucraţi cu 
Agenţia. 

— Din păcate, ai dreptate. Detectivul Harris de la Poliţia Statală 
din Virginia încuviință, dând peste cap whisky-ul acru. Dar acum, 
că Broaştele sunt cu ochii pe el, poate că o să aibă mai mult noroc 
decât noi. 

— Sunt nişte Broaşte totuşi, spuse Lindros morocănos. 

— Chiar şi aşa, tre’ să fie în stare să facă ceva bine uneori, nu? 

Lindros şi Harris stăteau în Froggy Bottom Lounge, pe 
bulevardul Pennsylvania. La acea oră barul era plin de studenți de 
la Universitatea George Washington. Timp de mai bine de o oră, 
Lindros privise burți goale cu piercinguri şi funduri obraznice 

băgate aproape cu forța în fuste mini, cu aproape douăzeci de ani 
mai tinere decât el. Vine un moment în viața unui bărbat, se 
gândea, când începe să se uite în oglindă şi să-şi dea seama că nu 
mai este tânăr. Nici una dintre fetele astea nu s-ar fi uitat la el; 
nici măcar nu ştiau de existenţa lui. 

— De ce, zise el, un bărbat nu poate rămâne tânăr toată viața? 

Harris râse şi ceru alt rând de băutură. 

— Ţi se pare amuzant? 

Trecuseră de faza cu urlatul unul la celălalt, dincolo de tăcerea 
îngheţată, dincolo de remarcile caustice şi false. În cele din urmă 
hotărâseră să dea dracului totul şi să se îmbete. 

— Da, mi se pare al naibii de amuzant, spuse Harris, făcând loc 
noilor băuturi. Uită-te la tine cum te uiţi după funduri, gândindu- 
te că viața a trecut pe lângă tine. Nu e vorba de funduri aici, 
Martin, deşi, ca să spun drept, n-am ratat niciodată vreo ocazie să 
o pun cu o femeie. 

— OK, deşteptule, despre ce e vorba atunci? 

— Am pierdut, asta e tot. Am intrat în jocul lui Jason Bourne şi 
ne-a bătut de ne-au sărit capacele. Nu că n-ar fi avut motive. 

Lindros îşi îndreptă puţin spatele, dar plăti mişcarea bruscă cu 
un mic acces de ameţeală. Duse o mână la cap. 

— Ce dracu’ înseamnă asta? 

Harris avea un obicei de a plimba whisky-ul prin gură ca pe o 
apă medicinală. Gâtul lui pocni când înghiți. 

— Nu cred că Bourne i-a ucis pe Conklin şi Panov. 

Lindros gemu. 

— Doamne, Harry, nu mă lua iar cu asta. 

— O s-o spun până mă fac vânăt la față. Aş vrea să ştiu de ce 
nu vrei să auzi asta. 

Lindros înălță capul. 

— OK, OK, spune-mi de ce crezi că Bourne este nevinovat. 

— Ce rost are? 

— Te întreb, nu? 

Harris păru să se gândească. Ridică din umeri, scoase 
portofelul, extrase din el o bucată de hârtie pe care o despături pe 
masă. 

— Din cauza acestui tichet de parcare. 

Lindros îl ridică şi îl citi. 

— Biletul ăsta e emis pe numele unui anume doctor Felix 
Schiffer. Clătină din cap, neînțelegând. 

— Felix Schiffer e recidivist, spuse Harris. N-aş fi ştiut nimic 

despre el, dar luna asta căutăm recidivişti şi unul dintre oamenii 
mei n-a reuşit să-i dea de urmă. Bătu cu degetul în bilet. A durat 
ceva, dar am aflat de ce nu-l puteam găsi. Se pare că toată 
corespondenţa lui Schiffer e trimisă la Alex Conklin. 

Lindros clătină din cap. 

— Şi? 

— Şi când am încercat să-l verific pe doctorul Felix Schiffer ăsta 
în baza de date, m-am izbit de un zid. 

Lindros simțea că mintea începe să i se limpezească. 

— Ce fel de zid? 

— Unul ridicat de guvernul Statelor Unite. Harris îşi termină 
băutura dintr-o singură înghițitură, şuieră şi înghiți. Dr. Schiffer 
ăsta a fost pus la gheaţă cu G mare. Nu ştiu în ce mama dracu’ era 
băgat Conklin, dar lucrul ăla era ascuns aşa de adânc, încât pariez 
că nici oamenii lui nu ştiau nimic despre asta. Clătină din cap. N-a 
fost ucis de un agent trădător, Martin; îmi pun viața la bătaie 
pentru asta. 


Urcând cu liftul privat de la Humanistas, Ltd., Stepan Spalko 
era în cea mai bună dispoziție cu putință. Cu excepția 
întâmplărilor neprevăzute cu Khan, totul era acum din nou pe 
drumul cel bun. Cecenii erau ai lui; erau inteligenți, neînfricați şi 
gata să moară pentru cauză. Cât despre Arsenov, acesta era cel 
puțin un conducător disciplinat şi dedicat. De aceea, Spalko îl 
alesese pe el pentru a-l trăda pe Khalid Murat. Murat nu avusese 
prea mare încredere în Spalko; avusese un nas fin în privința 
duplicității. Dar acum Murat murise. Spalko nu avea nici o 
îndoială că cecenii se vor comporta după planul lui. Pe celălalt 
front, detestabilul Alexander Conklin era mort şi CIA-ul era 
convins că Jason Bourne îl ucisese, doi dintr-o lovitură. Totuşi, 
mai rămânea problema esenţială a armei şi a doctorului Schiffer. 
Simţea presiunea intensă a ceea ce încă mai trebuia făcut. Ştia că 
nu mai avea timp; mai erau multe de făcut. 

Cobori la un nivel intermediar, accesibil numai cu o cheie 
magnetică pe care o purta la el. Intrând în apartamentul personal 
scăldat în soare, traversă camera până la rândul de geamuri ce 
dădeau spre Dunăre, spre verdele-închis al Insulei Margareta, al 
oraşului de dincolo de ea. Stătu privind Palatul Parlamentului, 
gândindu-se la vremurile viitoare când puterea de neînchipuit va fi 
a lui. Lumina solară se reflecta din fațada medievală, din 
contraforții parcă suspendaţi, din turnuri şi spire. Înăuntru se 

întâlneau zilnic oameni puternici, bălmăjind fără rost. Trase 
puternic aer în piept. El, Spalko, era omul care ştia unde se află 
adevărata putere din această lume. Întinse mâna şi strânse dintr- 
un pumn. Curând, aveau să ştie toți, preşedintele american la 
Casa lui Albă, preşedintele rus la Kremlin, şeicii în magnificele lor 
palate arabe. Curând aveau să înveţe cu toții adevăratul înțeles al 
fricii. 

Dezbrăcat, intră în baia mare şi opulentă, placată cu lapis 
lazuli. Făcu un duş în cabina cu opt jeturi de apă, frecându-se 
până ce pielea i se înroşi. Apoi se şterse cu un enorm prosop pufos 
şi se schimbă în blugi şi un tricou sport. 

La barul din inox, îşi turnă o ceaşcă de cafea proaspăt măcinată 
de la filtru. Adăugă lapte şi zahăr şi multă frişcă din frigiderul de 
dedesubt. Apoi stătu în picioare câteva secunde sorbind cafeaua, 
permițând minţii să iasă din starea de concentrare, lăsând 
aşteptarea să se intensifice. În acea zi îl aşteptau atâtea lucruri 
minunate! 

Punând deoparte ceaşca de cafea, îşi legă în jurul mijlocului un 
şort de măcelar şi îşi schimbă mocasinii perfect lustruiți cu o 
pereche de cizme groase de cauciuc. 

Sorbind din cafeaua delicioasă, traversă încăperea până la un 
perete acoperit cu panouri de lemn. Era acolo o măsuţă cu un 
singur sertar, pe care îl deschise. Înăuntru se afla o cutie cu 
mănuşi din latex. Fredonând o melodie, îşi puse o pereche. Apoi 
apăsă pe un buton şi două dintre panouri alunecară în lateral. 
Intră într-o cameră extrem de ciudată. Pereţii erau din ciment 
negru; podeaua era acoperită cu gresie albă, adâncită în centru, 
unde era montată o scurgere masivă. Pe unul din pereți era legat 
un furtun. Tavanul era izolat acustic. Singura mobilă era o masă 
de lemn zgâriată, cu nişte pete negre de sânge din loc în loc şi un 
scaun de dentist cu modificări făcute exact după indicațiile lui 
Spalko. Lângă scaun era un cărucior cu trei niveluri pe care 
străluceau o gamă de obiecte din metal, cu capete amenințătoare — 
drepte, în cârlig şi în tirbuşon. 

Pe scaun, cu încheieturile şi gleznele strânse în cătuşe de oţel, 
se afla Laszlo Molnar, gol ca în ziua în care se născuse. Fața şi 
corpul lui Molnar erau tăiate, julite şi umflate, iar ochii îi erau 
înfundați în cearcăne de agonie şi disperare. 

Spalko intră în cameră cu un aer la fel de vioi şi profesionist ca 
al oricărui doctor. 

— Dragul meu Laszlo, trebuie să-ți spun că arăţi groaznic. 

Stătea destul de aproape cât să vadă nările lui Molnar dilatându-se 
când simţi aroma cafelei. Era de aşteptat, totuşi, nu? Ai avut o 
noapte destul de grea. Nimic din ce te-ai fi aşteptat când ai pornit 
spre operă, nu? Puse jos ceaşca de cafea lângă cotul lui Molnar şi 
ridică un instrument. Ăsta, cred, da. 

— Ce... ce o să faci? întrebă Molnar pe o voce spartă, subțire ca 
hârtia. 

— Unde e doctorul Schiffer? întrebă Spalko pe un ton de 
conversație. 

Capul lui Molnar se mişcă într-o parte şi în alta, iar fălcile i se 
loviră una de alta ca şi cum ar fi vrut să se asigure că nici un 
cuvânt nu va trece de buze. 

Spalko încercă vârful ascuţit ca un ac al instrumentului. 

— Sincer, nu ştiu de ce eziți, Laszlo. Am arma, deşi doctorul 
Schiffer a dispărut... 

— Ţi-a fost luat de sub nas, şopti Molnar. 

Zâmbind, Spalko folosi instrumentul asupra prizonierului şi în 
scurt timp îl făcu să urle. 

Dându-se înapoi o secundă, duse cafeaua la buze şi înghiți. 

— Aşa cum fără îndoială ţi-ai dat seama până acum, camera 
este izolată fonic. Nu poți fi auzit — nimeni nu te va salva şi cu atât 
mai puțin Vadas; el nici măcar nu ştie că ai dispărut. 

Luând alt instrument, îl înfipse în Molnar. 

— Aşa că, vezi tu, nu e nici o speranță, spuse. Decât dacă îmi 
spui ce vreau să ştiu. Din întâmplare, Laszlo, în acest moment eu 
sunt singurul tău prieten; eu te pot salva. Îl apucă pe Molnar de 
bărbie şi îi sărută fruntea însângerată. Eu sunt cel care te iubeşte 
cu adevărat. 

Molnar închise ochii şi din nou clătină din cap. 

Spalko îl privi drept în ochi. 

— Nu vreau să-ți fac rău, Laszlo. Ştii asta, nu? Vocea, spre 
deosebire de acțiunile sale îi era blândă. Dar încăpățânarea ta mă 
tulbură. Îşi continuă lucrul asupra lui Molnar. Mă întreb dacă 
înţelegi adevărata natură a împrejurărilor în care ai căzut. Durerea 
pe care o simți e opera lui Vadas. El te-a băgat în aceste necazuri. 
Şi Conklin, nu ar trebui să mă mire asta, dar el e mort. 

Gura lui Molnar se deschise larg, într-un urlet groaznic. În 
locurile din care dinții îi fuseseră scoşi încet şi chinuitor 
rămăseseră nişte găuri largi şi negre. 

— Dă-mi voie să te asigur că îmi continui munca fără nici cea 
mai mică plăcere, spuse Spalko extrem de concentrat. În acest 

stadiu era important ca Molnar să înțeleagă, chiar şi prin durerea 
ce îi era provocată. Eu sunt doar instrumentul propriei tale 
încăpățânări. Nu-ţi dai seama că Vadas e cel care trebuie să 
plătească pentru asta? 

Spalko se opri pentru o clipă. Mănuşile i se pătaseră de sânge şi 
sufla de parcă tocmai ar fi urcat în fugă trei etaje. În ciuda 
plăcerilor sale, un interogatoriu nu era treabă uşoară. Molnar 
începu să se smiorcăie. 

— De ce te mai oboseşti, Laszlo? Te rogi unui Dumnezeu care 
nu există şi, deci, nu te poate apăra sau ajuta. Cum spun ruşii: 
„Roagă-te lui Dumnezeu; vâsleşte până la mal”. Zâmbetul lui 
Spalko era confirmarea unei confidențe între tovarăşi. Şi ruşii 
trebuie să ştie, nu? Istoria lor e scrisă cu sânge. Mai întâi țarii şi 
apoi aparatnicii, de parcă partidul ar fi fost mai bun decât un şir 
de despoți! 

— Ascultă-mă pe mine, Laszlo, se poate ca ruşii să fi dat greş în 
politică, dar când e vorba de religie, ei înțeleg bine. Religia — orice 
religie — e falsă. E marea înşelătorie a celor slabi, a celor temători, 
a oilor din lumea asta care nu au puterea să conducă, ci vor 
numai să fie conduşi. Lăsând deoparte faptul că duce inevitabil la 
propria lor măcelărire. Spalko clătină din cap trist, ca un înțelept. 
Nu, nu, singura realitate e puterea, Laszlo. Banii şi puterea. Astea 
contează şi nimic altceva. 

Molnar se relaxase puțin în timpul acestui discurs care, prin 
tonul său de conversaţie şi iluzia de camaraderie, avusese scopul 
de a-l lega de cel care îl interoga. Acum însă, ochii i se holbară de 
panică, pentru că Spalko începea din nou. 

— Numai tu te poţi ajuta, Laszlo. Spune-mi ce vreau să ştiu. 
Spune-mi unde l-a ascuns Vadas pe Felix Schiffer. 

— Opreşte-te! şuieră Molnar. Te rog, opreşte-te! 

— Nu pot, Laszlo. Sunt sigur că în acest moment înţelegi asta. 
Tu controlezi situația acum. Ca pentru a ilustra acest lucru, 
Spalko folosi instrumentul. Numai tu mă poți opri! 

Molnar fu cuprins de o stare confuză, privind sălbatic în jur de 
parcă numai atunci realizase ce se întâmpla cu el. Studiindu-l, 
Spalko înțelese. Acest lucru se întâmpla adesea spre sfârşitul unui 
interogatoriu. Subiectul nu se apropia pas cu pas de altarul 
mărturisirii, ci mai degrabă rezista cât putea. Atât putea suporta 
mintea. La un moment dat îşi atingea limita, ca o bandă întinsă de 
cauciuc şi, când pocnea, intra într-o nouă realitate - realitatea 
scoasă la lumină cu artă de cel care interoga. 

— Nu... 

— Spune-mi, zise Spalko pe o voce catifelată, mângâind cu 
mâna înmănuşată sprânceana transpirată a victimei sale. Spune- 
mi şi toate astea vor lua sfârşit, vor dispărea ca un vis urât. 

Ochii lui Molnar se rostogoliră în sus. 

— Promiți? întrebă el asemenea unui copil. 

— Ai încredere în mine, Laszlo. Sunt prietenul tău. Vreau ce vrei 
şi tu, să pun capăt suferințelor tale. 

Molnar plângea acum şi lacrimile îi curgeau şiroaie din ochi, 
căpătând o culoare alb-roz în timp ce se prelingeau pe obraji. Şi 
apoi începu să plângă cu sughițuri, cum nu mai făcuse din 
copilărie. 

Spalko nu spuse nimic. Ştia că erau în etapa esenţială. Acum 
sau niciodată: fie Molnar se arunca în prăpastia pe care Spalko i-o 
pregătise cu atâta grijă, fie avea să se forțeze pe sine să se înece în 
propria-i durere. 

Corpul lui Molnar tremura în furtuna de emoții declanşată de 
interogatoriu. Cu timpul, îşi lăsă capul pe spate. Faţa îi era 
cenuşie şi teribil de trasă; ochii, nemişcaţi în smalțul lacrimilor, 
păreau să se fi adâncit şi mai mult în orbite. Nu mai era nici o 
urmă din iubitorul de operă cu obraji strălucitori şi uşor ameţit pe 
care oamenii lui Spalko îl târâseră din Underground. Fusese 
transformat. Era complet terminat. 

— Să mă ierte Dumnezeu, spuse el răguşit. Doctorul Schiffer e 
în Creta. Bolborosi o adresă. 

— Bun băiat, zise Spalko blând. Acum ultima piesă din puzzle 
era la locul ei. În acea noapte, el şi „personalu!” lui vor pleca să îl 
recupereze pe Schiffer şi să încheie procesul de a scoate de la el 
informațiile necesare pentru a lansa atacul asupra Hotelului 
Oskjuhlid. 

Când Spalko lăsă jos instrumentul, Molnar scoase un mic sunet 
animalic. Ochii injectați i se rostogoliră în cap; era pe punctul de a 
plânge din nou. 

Încet, tandru, Spalko duse ceaşca de cafea la buzele celuilalt şi 
privi cu dezinteres cum celălalt bea convulsiv cafeaua dulce şi 
fierbinte. 

— În sfârşit, mântuirea! 

Dacă vorbea cu Molnar sau pentru sine, aceasta rămânea încă o 
întrebare fără răspuns. 

Noaptea, Palatul Parlamentului din Budapesta semăna cu un 
mare scut maghiar ridicat împotriva hoardelor invadatoare de 
odinioară. Pentru turistul normal, copleşit de uimire în fața 
mărimii şi frumuseții sale, părea solid, atemporal, inviolabil. Dar 
pentru Jason Bourne, abia sosit din călătoria atât de dificilă de la 
Washington, D.C. şi Paris, Parlamentul nu părea nimic mai mult 
decât o cetate fantastică ieşită dintr-o carte pentru copii, o 
alăturare de calcar nepământean şi aramă palidă care în orice 
moment se putea prăbuşi dincolo de căderea înserării. 

Era într-o dispoziție proastă când taxiul îl lăsă lângă domul 
strălucitor al Mammut Shopping Mall, lângă Moszkva ter, de unde 
intenționa să-şi cumpere nişte haine noi. Intrase în ţară sub 
numele de Pierre Montefort, curier militar francez şi, prin urmare, 
cei de la Biroul de Paşapoarte maghiar îl verificaseră numai în 
treacăt. Dar trebuia să scape de uniforma primită de la Jacques 
înainte de a se prezenta la hotel sub numele de Alex Conklin. 

Cumpără o pereche de pantaloni raiați, un tricou de bumbac 
Sea Island, un pulover pe gât, nişte cizme negre cu talpă subțire şi 
o geacă scurtă de piele neagră. Traversa magazinele şi mulțimea de 
cumpărători, absorbind treptat din energia lor, prima dată după 
multe zile simțind că face parte din lumea liberă. Îşi dădu seama 
că această schimbare subită de dispoziție se datora faptului că 
rezolvase enigma lui Khan. Desigur, nu era Joshua; era un 
impostor extraordinar. O entitate necunoscută - fie Khan, fie 
cineva care îl angajase — voia să ajungă la Bourne şi să îl zdruncine 
aşa de rău încât să-şi piardă capacitatea de concentrare şi să uite 
de asasinarea lui Alex Conklin şi a lui Mo Panov. Dacă nu puteau 
să-l omoare, cel puţin să-l facă să pornească la vânătoare de cai 
verzi pe pereți în căutarea fiului său fantomatic. Cum aflase despre 
Joshua, Khan sau oricine ar fi fost cel ce îl angajase, asta era o 
altă întrebare la cure avea nevoie de un răspuns. Acum însă, 
pentru că redusese totul la o problemă rațională, mintea lui 
incredibil de logică putea separa problema în părțile ei componente 
şi acest lucru avea să-l ducă la conceperea unui plan de atac. 

Bourne avea nevoie de informaţii pe care numai Khan i le putea 
oferi. Trebuia să răstoarne situația cu Khan, să-l atragă într-o 

cursă. Primul pas era să se asigure că asasinul ştia unde se află. 
Nu avea nici o îndoială că acesta se afla deja în Paris, ştiind deja 
destinația zborului Rush Service. Se putea chiar să fi auzit de 
„moartea” lui Bourne pe Al. De fapt, din câte ştia despre Khan, 
acesta era, ca şi el, un cameleon redutabil. Dacă Bourne ar fi fost 
în locul lui, primul loc în care ar fi căutat informații ar fi fost Quai 
d'Orsay. 


Douăzeci de minute mai târziu, Bourne ieşea din mallul unde 
făcuse cumpărături, urca într-un taxi din care tocmai cobora un 
pasager şi, cât ai clipi din ochi, se afla în fața porticului impunător 
din piatră al Danubius Grand Hotel de pe Insula Margareta. Un 
portar în uniformă îl conduse înăuntru. 

Bourne, care se simțea de parcă nu ar fi dormit de o săptămână, 
traversă holul strălucitor. Se prezentă recepţionerului cu numele 
de Alexander Conklin. 

— A, domnul Conklin, sunteți aşteptat. Doar o clipă, vă rog. 

— Bine ați venit, bine ați venit! Numele meu e Hazas şi vă stau 
la dispoziție. Acest domn era scund, bondoc şi avea o față 
întunecată, cu o mustață subțire şi părul pieptănat într-o parte, 
întinse o mână caldă şi uscată. Domnule Conklin, e o plăcere. 
Făcu un gest din mână. Sunteţi amabil să mă însoțiți, vă rog? 

Îl conduse pe Bourne în biroul său unde deschise un seif, 
scoțând de acolo un pachet de dimensiunile şi mărimea unei cutii 
de pantofi, pentru care Bourne trebui să semneze. Pe ambalaj era 
tipărit numele Alexander Conklin. De reținut până la ridicare. Nu 
avea timbre. 

— Pachetul a fost livrat personal, spuse managerul ca răspuns 
la întrebarea lui Bourne. 

— De cine? întrebă Bourne. 

Domnul Hazas îşi desfăcu larg mâinile. 

— Mă tem că nu ştiu. 

Bourne simți un val brusc de mânie. 

— Cum adică nu ştiţi? Hotelul trebuie să aibă înregistrări cu 
pachetele livrate. 

— O, asta e sigur, domnule Conklin. Ca în orice altceva, suntem 
meticuloşi şi în acest domeniu. Totuşi, în acest caz particular — şi 
nu vă pot spune cum, se pare că nu există nici un fel de 
înregistrare. Zâmbi optimist, chiar în timp ce ridica din umeri 
neajutorat. 

După trei zile în care luptase continuu pentru a-şi apăra viața, 


175 


în care trebuise să absoarbă şoc după şoc, descoperi că nu-i mai 
rămăsese nici o rezervă de răbdare. Furia şi frustrarea se 
transformaseră în mânie oarbă. Închizând uşa cu piciorul, îl ridică 
pe Hazas de gulerul bine scrobit şi îl izbi atât de tare de perete 
încât managerului aproape că îi ieşiră ochii din cap. 

— Domnule Conklin, se bâlbâi el, eu nu... 

— Vreau nişte răspunsuri, urlă Bourne şi le vreau acum! 

Domnul Hazas, evident înspăimântat, aproape că plângea. 

— Dar nu am răspunsuri. Degetele lui scurte fâlfâiră. Uitaţi... 
uitaţi registrul! Verificaţi dacă vreți! 

Bourne îi dădu drumul managerului ale cărui picioare cedară 
instantaneu, făcându-l să aterizeze pe podea. Bourne îl ignoră, 
merse la birou şi luă registrul. Văzu înregistrările scrise detaliat cu 
două caligrafii diferite, una tremurătoare, cealaltă cu înflorituri 
probabil recepționerii de zi şi de noapte. Fu numai uşor surprins 
să afle că ştia să citească în maghiară. Întorcând puţin registrul, 
îşi plimbă ochii în sus şi în jos pe coloane, căutând orice 
ştersătură, orice indiciu că registrul ar fi fost falsificat. Nu găsi 
nimic. 

Se răsuci spre Hazas, ridicându-l din poziția încovoiată în care 
stătea. 

— Cum îţi explici că pachetul nu e înregistrat? 

— Domnule Conklin, eram eu însumi aici când a fost livrat. 
Ochii managerului erau bulbucaţi, devenise palid, iar transpirația 
curgea şiroaie pe el. Asta înseamnă că eram de serviciu. Vă jur, la 
un moment dat a apărut acolo, pe tejgheaua de la recepție. A 
apărut pur şi simplu. Nu am văzut persoana care l-a adus şi 
nimeni din personal nu a văzut-o. Era pe la prânz, perioadă de 
plecări, un moment foarte ocupat pentru noi. Trebuie să fi fost 
lăsat acolo anonim, intenționat — nimic altceva nu pare logic. 

Avea dreptate, desigur. Într-o secundă, furia intensă a lui 
Bourne se domoli, făcându-l să se întrebe de ce îl terorizase în 
asemenea hal pe acest om absolut inofensiv. Îi dădu drumul 
managerului. 

— Îmi cer scuze, domnule Hazas. A fost o zi lungă şi am trecut 
prin câteva runde de negocieri foarte grele. 

— Da, domnule. Hazas se străduia să-şi îndrepte sacoul şi 
cravata, privindu-l tot timpul pe Bourne de parcă în orice moment 
acesta s-ar fi putut lansa într-un nou atac. Sigur, domnule, lumea 
afacerilor ne face pe toți să fim stresaţi. Tuşi, recăpătându-şi o 
urmă de demnitate. Vă pot sugera un tratament la spa — nimic nu 

poate reface echilibrul interior ca o saună şi apoi un masaj. 

— Sunteţi foarte amabil, spuse Bourne. Poate mai târziu. 

— Centrul de spa se închide la nouă fix, spuse Hazas, uşurat că 
reuşise să primească un răspuns raţional de la acest nebun. Dar e 
nevoie numai de un telefon din partea mea pentru a rămâne 
deschis pentru dumneavoastră. 

— Altădată, mulțumesc foarte mult. Vă rog, puneţi să mi se 
trimită o pastă şi o periuță de dinți în cameră. Am uitat să-mi 
aduc, spuse Bourne deschizând uşa şi ieşind. 


În momentul în care rămase singur, Hazas deschise un sertar al 
biroului şi, cu o mână ce tremura groaznic, scoase o sticlă de 
şnaps. Umplând un păhărel, vărsă puţin pe registru. Nu-i păsa; îl 
dădu pe gât, simți licoarea făcându-şi drum arzătoare înspre 
stomac. Când se calmase suficient, luă telefonul şi formă un 
număr local. 

— A sosit acum nici zece minute, îi spuse vocii de la celălalt 
capăt. Nu era nevoie să se prezinte. Impresia mea? E nebun. Vă 
explic imediat ce vreau să spun. Aproape că m-a strâns de gât 
când n-am vrut să-i spun cine a livrat pachetul. 

Receptorul îi alunecă din mâna transpirată, astfel încât schimbă 
mâna. Îşi mai turnă două degete de şnaps. 

— Sigur că nu i-am spus, iar livrarea nu este înregistrată 
nicăieri. M-am ocupat personal de asta. A căutat destul de atent, 
atât pot spune despre el. Ascultă o secundă. A urcat în 
apartament. Da, sunt sigur. 

Închise telefonul şi apoi formă la fel de repede un alt număr, 
transmise acelaşi mesaj, de astă dată unui stăpân diferit şi mult 
mai înspăimântător. În cele din urmă, se prăbuşi în scaun şi 
închise ochii. Multumesc lui Dumnezeu că treaba mea s-a terminat, 
se gândi. 


Bourne luă liftul până la ultimul etaj. Cheia deschidea una din 
uşile duble din tec masiv lăcuit, iar Bourne intră într-un 
apartament cu un singur dormitor decorat cu stofe somptuoase. Pe 
fereastră se contura parcul vechi de o sută de ani, întunecat şi 
înfrunzit. Insula fusese numită după Margareta, fiica regelui Bela 
al IV-lea, care a trăit aici într-o mănăstire dominicană în secolul al 
XIII-lea, ale cărei ruine erau puternic luminate pe malul estic. Se 
dezbrăca în timp ce străbătea apartamentul, aruncând în urma lui 
fiecare articol de îmbrăcăminte în drum spre baia luxoasă. Aruncă 

pachetul pe pat fără să-l deschidă. 

Petrecu zece minute de binecuvântare, gol, sub un jet de apă 
atât de fierbinte cât putea suporta, apoi se săpuni, înlăturând de 
pe corp murdăria şi transpiraţia. Îşi pipăi coastele cu atenţie, apoi 
muşchii pieptului, încercând să facă o examinare finală a rănilor 
provocate de Khan. Umărul drept îl durea foarte tare şi îşi petrecu 
alte zece minute întinzându-l cu atenție şi făcând exerciţii atente 
cu el. Aproape că şi-l dislocase când se agățase de treapta scării de 
la cisternă şi îl durea îngrozitor. Bănuia că îşi întinsese nişte 
ligamente, dar nu putea face nimic în această privință, doar să 
încerce să nu suprasolicite zona. 

După ce stătuse sub un jet rece ca gheața trei minute, ieşi din 
duş şi se şterse cu un prosop. Se aşeză pe pat îmbrăcat într-un 
halat de baie luxos, desfăcând ambalajul pachetului. Înăuntru se 
afla o armă cu muniţie de rezervă. Alex, întrebă el, nu pentru 
prima dată, în ce Dumnezeu erai băgat? 

Rămase aşezat mult timp privind arma. Era ceva rău în ea, un 
întuneric ce se prelingea din țeavă. Şi atunci Bourne îşi dădu 
seama că întunericul bolborosea din adâncurile propriului 
subconştient. Imediat, îşi dădu seama că această realitate nu era 
deloc aşa cum şi-o imaginase la mallul Mammut. Nu era netedă şi 
ordonată, rațională ca o ecuație matematică. Lumea reală era 
haotică; raționalitatea era doar sistemul pe care încerca să îl 
impună evenimentelor întâmplătoare pentru a le face să pară 
ordonate. Explozia lui de furie nu fusese îndreptată împotriva 
managerului hotelului, îşi dădu seama cu un uşor şoc, ci 
împotriva lui Khan. Khan îl umbrise, îl tulburase şi în cele din 
urmă îl înşelase. Nu-şi dorea nimic altceva decât să îngroape acea 
față, să şi-o şteargă din memorie. 

Imaginea statuetei lui Buddha îl făcuse pe Joshua cel de patru 
ani să apară pe ecranul minţii. În Saigon era amurg, cu un cer de 
şofran şi verde-auriu. Joshua alerga afară din casă, pe lângă râu, 
în timp ce David Webb se întorcea de la muncă. Webb îl luă pe 
Joshua în braţe, îl ridică în aer, îl sărută pe obraji, deşi băiatul se 
ferea. Nu-i plăcuse niciodată să fie sărutat de tatăl său. 

Acum Bourne îl vedea pe fiul său în pat, noaptea. Greierii şi 
brotăceii cântau, iar luminile de la bărcile care treceau măturau 
peretele camerei. Joshua asculta, iar Webb citea o poveste. Într-o 
sâmbătă dimineață, Webb juca baseball cu Joshua cu o minge 
adusă tocmai din State. Lumina lovea fața inocentă a lui Joshua, 
făcând-o să devină incandescentă. 

Acum Bourne clipi şi, fără să vrea, văzu micul Buddha cioplit în 
piatră atârnând la gâtul lui Khan. Sări în picioare şi cu un urlet de 
disperare pură mătură veioza, suportul de scris şi scrumiera de 
cristal de pe masă. Cu pumnii strânşi, se lovi de mai multe ori în 
cap. Căzu în genunchi cu un geamăt de disperare, legănându-se. 
Numai sunetul telefonului îl aduse în fire. 

Îşi scutură capul violent, revenindu-şi. Telefonul continua să 
sune şi o clipă simţi nevoia să îl lase aşa. Ridică receptorul însă. 

— Sunt Ianoş Vadas, spuse o voce şoptită, răguşită din cauza 
fumatului. Biserica Matthias. Miezul nopții, nici o secundă mai 
târziu. Apelul se întrerupse înainte ca Bourne să poată pronunța 
un singur cuvânt. 


Când Khan aflase că Bourne e mort, se simțise eviscerat, de 
parcă pentru o secundă toți nervii din interiorul lui fuseseră 
expuşi la aerul coroziv din exterior. Îşi atinse fruntea cu dosul 
mâinii, care sigur că ardea din interior. 

Se afla pe Aeroportul Orly, vorbind cu cei de la Quai d'Orsay. 
Fusese ridicol de uşor să obțină informaţii de la ei. Dându-se drept 
reporter la Le Monde, ziarul francez de la care obținuse acreditare — 
pentru un preț obscen -— de la contactul lui din Paris. Nu că ar fi 
contat pentru el; avea mai mulți bani decât ar fi putut să cheltuie, 
dar timpul de aşteptare îl adusese oarecum la limită. Pe măsură ce 
minutele se transformau în ore, după-amiaza devenea seară, îşi 
dăduse seama că răbdarea sa mult lăudată se risipise. În 
momentul în care îl văzuse pe David Webb - Jason Bourne — 
timpul o luase razna, trecutul devenise prezent. Strânse din pumni 
şi pulsul începu să-i bată puternic în tâmplă; de când îl văzuse pe 
Bourne, de câte ori simţise că îşi pierde minţile? Momentul cel mai 
rău cu putinţă fusese cel de pe banca din Oraşul Vechi Alexandria, 
când îi vorbise de parcă nu i-ar fi legat nimic, de parcă trecutul ar 
fi devenit controversat şi fără sens, de parcă ar fi făcut parte din 
viața altcuiva, o persoană pe care Khan doar şi-o imaginase. 
Irealitatea lui — un moment pe care îl visase, pentru care se rugase 
ani de zile — îl eviscerase, lăsându-l cu sentimentul că fiecare 
terminație nervoasă fusese frecată cu ceva dur, că fiecare emoție 
pe care şi-o modelase ani de zile şi pe care încercase să o reprime 
se revolta acum, ridicându-se la suprafață şi îmbolnăvindu-l. Şi 
acum, această ştire, ca o lovitură de ciocan din ceruri. Se simțea 
ca şi cum golul din interior, despre care presupunea că se va 
umple, se lărgise doar, devenise mai adânc, amenințând să-l 

înghită cu totul. Nu mai suporta să stea în acel loc nici măcar un 
moment. 

Acum vorbea, cu carnețelul în mână, cu ofițerul de presă de la 
Quai d'Orsay, iar în următorul moment fu aruncat înapoi în timp, 
în junglele din Vietnam, în casa din lemn şi bambus a lui Richard 
Wick, misionarul, un bărbat înalt şi suplu cu o înfăţişare sumbră, 
care-l luase din sălbăticie, după ce fugise de la traficantul de arme 
vietnamez pe care îl ucisese. Cu toate acestea, râdea uşor şi ochii 
lui căprui aveau o blândețe care transmitea multă simpatie. Wick 
poate că fusese un învățător dur în încercarea lui de a-l converti pe 
Khan într-un copil al lui Hristos, dar în momentele mai intime din 
timpul cinei şi al serilor tăcute era bun şi blând şi, în cele din 
urmă, a câştigat încrederea lui Khan. 

În aşa măsură încât, într-o seară, Khan s-a hotărât să-i 
povestească lui Wick despre trecutul său, să-şi deschidă sufletul 
pentru a fi vindecat. Khan îşi dorea cu disperare să fie vindecat, să 
vomite abcesul care-l rosese cu otrava lui pe dinăuntru, mărindu- 
se. Voia să-şi mărturisească furia pentru că fusese abandonat, 
voia să scape de ea, pentru că, într-un târziu, înțelesese că era 
prizonierul propriilor sale emoţii exacerbate. 

Îşi dorea să se confeseze lui Wick, să-i descrie apa tulbure a 
emoțiilor care-i măcinau sufletul, dar ocazia nu se ivea niciodată. 
Wick era extrem de ocupat să aducă învăţătura lui Dumnezeu „în 
această mlaştină părăsită şi păgână”. Ca atare, sponsoriza grupuri 
de studiu al Bibliei din care lui Khan i se ordona să facă parte. De 
fapt, una dintre distracţiile preferate ale lui Wick era să-i ceară lui 
Khan să se ridice în picioare în fața grupului şi să recite din 
memorie pasaje din Biblie, ca un fel de idiot savant expus pe post 
de curiozitate la bâlci. 

Khan ura acest lucru, se simțea umilit. De fapt, oricât de 
straniu ar părea, cu cât Wick se arăta mai mândru de el, cu atât 
mai mare era umilința. Până ce, într-o zi, misionarul adusese un 
alt băiat. Dar pentru că băiatul era caucazian, orfanul unei familii 
de misionari dintre cunoştinţele lui Wick, acum acesta îi oferea 
noului băiat dragostea şi atenția după care tânjise Khan şi pe care 
înțelegea că nu le primea şi, mai rău, nu avea să le primească 
niciodată. Cu toate acestea, recitările lui abominabile continuau în 
timp ce celălalt băiat stătea jos şi privea, tăcut, liber de umilința la 
care era supus Khan. 

Nu a putut trece niciodată peste faptul că Wick îl folosea şi 
numai în ziua în care a fugit, a înțeles profunzimea trădării lui 

Wick față de el. Binefăcătorul, protectorul lui nu era interesat de 
el, de Khan, ci mai degrabă de adăugarea unui nou convertit, de 
aducerea unui alt sălbatic în lumina iubirii lui Dumnezeu. 

În acel moment îi sună telefonul mobil, fapt care-l târî înapoi în 
prezentul oribil. Privi ecranul telefonului ca să vadă cine suna, 
apoi se îndepărtă de ofițerul din Quai d'Orsay, intrând în 
anonimatul agitat al mulțimii. 

— E o surpriză, spuse el în telefon. 

— Unde eşti? Vocea lui Stepan Spalko suna sec, de parcă ar fi 
avut prea multe lucruri pe cap. 

— Aeroportul Orly. Tocmai am aflat de la Quai d'Orsay că David 
Webb e mort. 

— Chiar aşa? 

— Se pare că a intrat cu o motocicletă în radiatorul unui 
camion. Khan tăcu o secundă, aşteptând o reacție. Trebuie să 
spun că nu pari prea fericit. Nu asta îți doreai? 

— E prematur să sărbătorim moartea lui Webb, Khan, spuse 
Spalko sec. Am auzit de la contactul meu de la recepţia Danubius 
Grand Hotel de aici din Budapesta că Alexander Conklin tocmai s- 
a cazat la ei. 

Khan era aşa de şocat, încât simți cum genunchii încep să-i 
cedeze şi merse până la un zid de care se rezemă. 

— Webb? 

— Doar nu stafia lui Alex Conklin! 

Spre mâhnirea lui, descoperi că era lac de transpirație. 

— Dar cum poți fi sigur că e el? 

— Am primit o descriere de la contactul meu. Am văzut 
portretul care circulă. 

Khan scrâşni din dinți. Ştia că, cel mai probabil, conversaţia 
avea să se încheie prost şi totuşi se pomeni înaintând necruţător. 

— Ştiai că David Webb e Jason Bourne. De ce nu mi-ai spus? 

— Nu văd de ce trebuia să o fac, spuse Spalko afabil. Ai întrebat 
de Webb şi te-am servit. Nu am obiceiul să citesc gândurile 
oamenilor. Dar îți aplaud inițiativa. 

Khan fu cuprins de un spasm de ură atât de puternic, încât 
simţi că tremură. Vocea îi rămase însă calmă: 

— Acum că Bourne a ajuns până la Budapesta, cât crezi că îi va 
lua să te găsească? 

— Am luat deja măsuri pentru a mă asigura că asta nu se va 
întâmpla, spuse Spalko. Dar mi se pare că nu ar fi trebuit să mă 
deranjez dacă l-ai fi omorât pe nenorocit atunci când ai avut 

ocazia. 

Neîncrezător într-un om care îl mințise, care şi mai mult, îl 
jucase pe degete, Khan simţi o altă pornire devastatoare de furie. 
Spalko voia ca el să-l ucidă pe Bourne, dar de ce? Avea să afle asta 
înainte de a-şi duce la capăt propria răzbunare. Când vorbi din 
nou, îşi pierduse o parte din autocontrolul său de gheață, astfel 
încât vocea lui căpătă un tăiş ascuțit. 

— O, îl voi ucide pe Bourne, spuse el. Dar asta va fi în felul meu, 
după orarul meu, nu al tău. 


Humanistas, Ltd. deținea trei hangare la Aeroportul Ferihegy. 
Într-unul dintre ele, un camion era parcat cu spatele lângă un mic 
avion cu reacție al cărui fuzelaj argintiu şi elegant avea pictat pe el 
logoul Humanistas: crucea verde aşezată în palma unei mâini. 
Bărbaţi în uniformă încărcau ultimele lăzi cu arme, în timp ce 
Hasan Arsenov verifica lista cu încărcătura. Când plecă să 
vorbească cu unul dintre cei care lucrau, Stepan Spalko se 
întoarse spre Zina şi spuse pe un ton conversațional: 

— În câteva ore plec spre Creta. Vreau să vii cu mine. 

Ochii Zinei se măriră de surpriză. 

— Şeicule, programul meu e să mă întorc cu Hasan în Cecenia 
pentru a face pregătirile de ultim moment pentru misiunea 
noastră. 

Spalko continuă să o privească în ochi. 

— Arsenov nu are nevoie de ajutorul tău pentru ultimele 
ajustări. De fapt, estimez că se va descurca mai bine fără... 
distracţia de a te avea în preajmă. 

Zina, captivată de privirea lui, deschise buzele. 

— Vreau să fie extrem de clar, Zina. Spalko îl văzu pe Arsenov 
întorcându-se. Nu îți dau un ordin. Decizia îți aparține în 
totalitate. 

În ciuda grabei de moment, el vorbea clar şi răspicat, iar 
cuvintele sale avură impact asupra ei. Îi oferea o şansă - nu avea 
idee de ce — dar era clar că e un moment definitoriu al vieţii ei. 
Oricum ar fi ales, nu exista cale de întoarcere; prin felul în care îi 
vorbise, exprimase asta destul de clar. Decizia putea fi a ei, dar era 
sigură că, dacă refuza, într-un fel sau altul totul avea să se 
termine pentru ea. Adevărul era că nu voia să spună nu. 

— Întotdeauna mi-am dorit să văd Creta, şopti în timp ce 
Arsenov ajungea lângă ci. 

Spalko încuviinţă din cap spre ea. Apoi, se întoarse către liderul 

terorist cecen. 

— Toate la locul lor? 

Arsenov ridică privirea din bloc-notes. 

— Cum ar putea fi altfel, Şeicule? Îşi verifică ceasul. Eu şi Zina 
decolăm în mai puţin de o oră. 

— De fapt, Zina va însoți armele, spuse Spalko pe un ton 
detaşat. Transportul trebuie să se întâlnească cu barca mea de 
pescuit din Insulele Feroe. Vreau ca unul dintre voi să fie acolo 
pentru a superviza transferul şi ultima parte a călătoriei până în 
Islanda. Tu eşti necesar unității tale. Zâmbi. Nu mă îndoiesc că te 
poți lipsi de Zina pentru câteva zile. 

Arsenov pufni, îi aruncă o privire Zinei care i-o susținu 
inteligent cu o privire neutră, apoi încuviință. 

— Se va face precum doreşti, Şeicule, desigur. 

Zinei i se părea interesant că Spalko îl minţise pe Hasan în 
privința planurilor pe care le avea cu ea. Se găsea prinsă în mica 
conspirație pe care o ţesuse el, excitată şi, în acelaşi timp, 
nervoasă din cauza anticipării. Văzu expresia de pe faţa lui Hasan 
şi o parte din ea simţi un junghi, dar apoi se gândi la misterul care 
o aştepta şi la mierea din vocea Şeicului: Plec spre Creta. Vreau să 
vii cu mine. 

Stând lângă Zina, Spalko întinse braţul şi Arsenov îl apucă de 
antebraț în stilul războinicilor. 

— La illaha ill Allah. 

— La illaha ill Allah, răspunse Arsenov, înclinând capul. 

— Afară aşteaptă o limuzină care te va duce la terminalul 
pentru pasageri. Ne vedem la Reykjavik, prietene. Spalko se 
întoarse şi se îndreptă spre pilot ca să-i spună nu ştiu ce, lăsând-o 
pe Zina să-şi ia rămas-bun de la actualul ei iubit. 


Khan se simțea răvăşit de emoții necunoscute. Patruzeci de 
minute mai târziu, în timp ce aştepta să se îmbarce pentru zborul 
de Budapesta, încă nu trecuse de şocul pe care îl avusese când 
aflase că Jason Bourne era de fapt în viață. Stătea cu coatele pe 
genunchi şi cu fața în palme, încercând - şi ratând monstruos — să 
înțeleagă ceva din lumea asta. Pentru o persoană ca el, al cărui 
trecut inspira fiecare moment al prezentului, era imposibil să 
găsească un tipar care să facă lucrurile inteligibile. Trecutul era un 
mister - şi amintirea lui despre el era o curvă ce licita în 
subconştientul lui, distorsionând fapte, strivind evenimente sau 
omițându-le cu totul, toate astea în slujba sacului de otravă ce 

creştea în interiorul său. 

Dar aceste emoţii ce creşteau în el erau şi mai devastatoare. Era 
furios pe faptul că trebuise ca Stepan Spalko să-i spună că Jason 
Bourne era încă în viață. De ce instinctele sale, în mod normal fin 
ajustate, nu-l îndemnaseră să verifice puțin mai adânc? Un agent 
cu însuşirile lui Bourne ar fi intrat în radiatorul unui camion? Şi 
unde era cadavrul? Avusese loc o identificare? I se spusese că încă 
mai săpau printre rămăşiţe, că explozia şi focul ce urmaseră 
făcuseră daune aşa de mari că avea să mai dureze câteva ore, dacă 
nu zile, să se înțeleagă ceva şi chiar atunci era posibil să nu se 
găsească suficiente date pentru o confirmare a identității. Ar fi 
trebuit să fie suspicios. Avea să folosească un şiretlic - de fapt, 
folosise o variantă cu trei ani în urmă, când trebuise să-şi 
organizeze o ieşire foarte fierbinte din docurile din Singapore. 

Dar mai era o întrebare care nu-i dădea pace şi, deşi încercase 
să o oprească, nu putea. Ce simţise exact în momentul când aflase 
că Bourne era încă în viață? Uşurare? Frică? Furie? Disperare? 
Sau era un amestec din toate acestea — un caleidoscop grețos care 
străbătea toată gama şi apoi o lua din nou de la capăt? 

Auzi anunțul pentru zborul său şi, oarecum amețţit, trecu la 
coada pentru îmbarcare. 


Trecând pe lângă intrarea în Eurocenter Bio — I Clinic de pe 
strada Hattyu, nr. 75, Spalko era cufundat în gânduri. Se părea că 
acest Khan avea să fie o problemă. Khan era util în felul său; era 
mai bun ca oricine la eliminarea țintelor, în privința asta nu exista 
nici o discuție, dar chiar şi acel talent rar slăbea în fața pericolului 
pe care simțea că începe să-l reprezinte Khan. Exact această 
problemă îl preocupase intens de când Khan eşuase pentru prima 
oară să-l ucidă pe Jason Bourne. Ceva anormal în legătură cu 
situația îi stătea în gât ca un os de peşte şi, de atunci, tot 
încercase să-l arunce afară sau să îl înghită. Şi totuşi era încă 
acolo, refuzând să se mişte. Cu această ultimă conversaţie, 
devenise extrem de conştient că trebuia să se ocupe fără nici o 
întârziere de nişte dispoziţii finale în legătură cu fostul său asasin 
plătit. Nu-şi putea permite să se apropie de operațiunea lui din 
Reykjavik. Bourne sau Khan, nu mai conta acum. Din acest punct 
de vedere, erau amândoi la fel de periculoşi. 

Intră în cafeneaua aflată după colțul structurii moderne, dar 
urâte a clinicii. Zâmbi spre fața amabilă a omului care acum era 
uşor aplecat înspre el. 

— Scuze, Peter, spuse, aşezându-se pe un scaun. 

Doctorul Peter Sido ridică o mână liniştit. 

— Stai liniştit, Stepan. Ştiu cât eşti de ocupat. 

— Nu atât de ocupat încât să nu-l găsesc pe doctorul Schiffer. 

— Şi mulțumesc lui Dumnezeu pentru asta! Sido amestecă 
frişca în cafea. Clătină din cap. Sincer, Stepan, nu ştiu cum m-aş 
descurca fără tine şi legăturile tale. Când am descoperit că Felix a 
dispărut, eram gata să-mi pierd mințile. 

— Nu-ţi face griji, Peter! Cu fiecare zi suntem mai aproape de a-l 
găsi. Crede-mă. 

— O, te cred! Sido era cel mai puțin remarcabil om din punct de 
vedere fizic. Era de greutate şi înălțime medie, cu ochii de culoarea 
noroiului, măriți de ochelarii cu ramă de oţel şi un păr scurt şaten 
ce părea să-i cadă pe cap în dezordine, fără să fie aranjat vreodată. 
Purta un costum de stofa maroniu cu un model în zig-zag, uşor 
tocit la manşete, cămaşă albă şi o cravată maro cu negru care era 
demodată de cel puțin un deceniu. Ar fi putut fi confundat cu un 
comis-voiajor sau antreprenor, dar nu era, deoarece înfăţişarea lui, 
care nu se remarca prin nimic, ascundea o minte cu totul 
remarcabilă. 

— Întrebarea pe care vreau să ţi-o pun, spuse Spalko acum, e 
dacă ai produsul care îmi trebuie. 

Se pare că Sido se aştepta la o asemenea întrebare, căci 
încuviință imediat din cap. 

— E sintetizat şi gata oricând ai nevoie de el. 

— L-ai adus? 

— Doar mostra. Restul e încuiat în siguranță în camera 
frigorifică de la Bio - I Clinic. Şi nu-ţi face griji pentru mostră; e 
închisă într-un geamantan făcut special de mine. Produsul e 
extrem de delicat. Vezi tu, până în momentul în care va fi folosit, 
trebuie păstrat la temperatura de minus treizeci şi două de grade 
Celsius. Valiza făcută de mine are o unitate de răcire integrată cu o 
autonomie de patruzeci şi opt de ore. Întinse mâna sub masă de 
unde scoase o cutie mică din metal, aproximativ de mărimea a 
două cărți puse una peste alta. E destul de lungă? 

— Destul, mulțumesc. Spalko intră în posesia cutiei. Era mai 
grea decât părea, fără îndoială din cauza unităţii de răcire. Se află 
în fiola specificată de mine? 

— Desigur. Sido oftă. Încă nu înțeleg pe deplin la ce îţi trebuie 
un astfel de agent patogen letal. 

Spalko îl privi cu atenție un moment. Scoase o ţigară şi o 

aprinse. Ştia că a veni cu o explicaţie prea repede avea să strice 
efectul, iar cu doctorul Peter Sido efectul era esenţial. Deşi era un 
geniu în crearea de agenți patogeni aerieni, abilitățile de 
comunicare cu oamenii ale bietului doctor lăsau de dorit. Nu că ar 
fi fost mult diferit de alți oameni de ştiinţă cu nasurile în 
eprubetele de laborator, dar, în acest caz, naivitatea lui Sido se 
potrivea perfect cu scopurile lui Spalko. Îşi voia prietenul înapoi, 
nimic altceva nu prea conta, de aceea nu asculta prea atent 
explicaţiile lui Spalko. Conştiința lui avea nevoie de asigurări, 
nimic mai mult. 

În cele din urmă, Spalko vorbi. 

— Cum spuneam, am fost contactat de Brigada Comună 
Antiteroristă Americano-Britanică. 

— Vor fi la summitul de săptămâna viitoare? 

— Desigur, minți Spalko. Nu exista o asemenea brigadă, cu 
excepţia celei create de el. În orice caz, ei sunt aproape de o 
descoperire epocală împotriva amenințării bioterorismului care, 
aşa cum ştii mai bine decât majoritatea oamenilor, include 
patogeni mortali cu transmitere aeriană şi substanţe chimice. Au 
nevoie să testeze descoperirea şi de aceea au venit la mine, iar noi 
am făcut această înțelegere. Eu îl găsesc pe doctorul Schiffer 
pentru tine şi tu oferi produsul de care are nevoie Brigada. 

— Da, ştiu asta. Mi-ai explicat... Vocea lui Sido se stinse. Se 
juca nervos cu lingurița, bătând cu ea în şerveţel până ce Spalko îi 
ceru să înceteze. 

— Scuze, mormăi el, împingându-şi ochelarii la loc pe nas. Dar 
ceea ce încă nu înțeleg e ce vor face cu produsul. Adică, ai 
menționat un fel de test. 

Spalko se aplecă înainte. Acesta era momentul crucial; trebuia 
să i-l vândă lui Sido. Când vorbi, îşi reduse vocea considerabil. 

— Ascultă foarte atent, Peter. Ţi-am spus poate mai mult decât 
ar fi trebuit. Toate astea sunt strict secrete, înţelegi? 

Sido, aplecat peste masă şi el, încuviință din cap. 

— De fapt, mă tem că am violat contractul de confidențţialitate 
pe care m-au pus să-l semnez chiar şi numai spunându-ți asta. 

— O, Doamne! Sido avea o expresie de înmormântare. Te-am 
pus în pericol. 

— Te rog, nu-ţi face griji pentru asta, Peter. O să fiu bine, spuse 
Spalko. Desigur, cu excepţia cazului în care mai spui cuiva. 

— O, dar nu aş face aşa ceva. Niciodată. 

Spalko zâmbi. 

— Ştiu că nu ai face-o, Peter. Am încredere în tine, ştii. 

— Şi eu apreciez asta, Stepan. Ştii că aşa e. 

Spalko trebui să îşi muşte buza ca să nu râdă. În schimb, se 
adânci şi mai mult în farsă. 

— Nu ştiu ce test e, Peter, pentru că nu mi-au spus, continuă el 
atât de încet, încât celălalt fu obligat să se aplece aşa de aproape 
că nasurile aproape li se atingeau. Şi nu aş întreba. 

— Sigur că nu. 

— Dar cred -— şi tu trebuie să faci la fel - că oamenii ăştia se 
străduiesc din răsputeri să menţină siguranţa într-o lume din ce în 
ce mai nesigură. Lucrul la care se reducea întotdeauna treaba, se 
gândea Spalko, era o chestiune de încredere. Dar pentru ca 
fraierul — în acest caz, Peter Sido — să fie învins, trebuia să ştie că 
tu i-ai dat lui încrederea ta. După asta, puteai să-i iei tot ce avea şi 
nu avea să suspecteze niciodată că tu i-ai făcut-o. Eu zic că, orice 
ar vrea să facă, trebuie să-i ajutăm cu tot ce putem. Asta le-am 
spus când m-au abordat prima dată. 

— Asta le-aş fi spus şi eu. Sido îşi şterse transpirația de pe buza 
de sus care nu avea nimic ieşit din comun. Crede-mă, Stepan, 
dacă poți conta pe ceva, pe asta poți. 


Observatorul Naval al S.U.A. de la intersecția bulevardului 
Massachusetts cu strada 34 este sursa oficială care indică timpul 
standard în Statele Unite. E unul dintre puţinele locuri din ţară 
unde luna, stelele şi planetele sunt observate în mod constant. Cel 
mai mare telescop din incintă e vechi de mai bine de o sută de ani 
şi se află încă în uz. Privind prin el, în 1877, doctorul Asaph Hall a 
descoperit cele două luni ale lui Marte. Nimeni nu ştie de ce a ales 
să le numească Deimos (Nelinişte) şi Phobos (Frică), dar Directorul 
ştia că, atunci când melancolia îl copleşea, era atras de 
Observator. De aceea, pusese să i se instaleze un birou în mijlocul 
clădirii, nu departe de telescopul doctorului Hall. 

Acolo îl găsi Martin Lindros, într-o teleconferință cu circuit 
închis cu Jamie Hull, şeful dispozitivului de securitate al Statelor 
Unite în Reykjavik. 

— Nu Feyd al-Saoud mă preocupă, spunea Hull cu vocea lui 
mai degrabă disprețuitoare. Arabii nu ştiu nici pe dracu’ despre 
securitatea modernă, aşa că sunt fericiți să îi conducem noi. 
Clătină din cap. Ruşii şi în special Boris Ilici Karpov, îmi dau 
bătaie de cap în stil mare. Ăsta pune la îndoială orice. Dacă eu zic 
alb, el zice negru. Cred că javra-şi dă drumu” când se ceartă. 

— Îmi spui că nu te descurci cu un singur nenorocit de analist 
de securitate rus, Jamie? 

— Cum? Ochii lui Hull păreau speriați şi mustaţa lui subțire 
sălta în sus şi în jos. Nu, domnule, nu spun deloc asta. 

— Pentru că te pot înlocui într-o secundă. Vocea Directorului 
proiecta o notă înțepătoare de cruzime. 

— Nu, domnule. 

— Şi crede-mă, o voi face. Nu am chef de... 

— Nu va fi necesar. Îl voi ţine pe Karpov sub control. 

— Aşa să faci. Lindros simțea scârba subită din vocea 
Bătrânului şi spera să nu o simtă şi Jamie, persoana cu care 
vorbea acum. Avem nevoie de un front solid înainte de, în timpul şi 
după vizita preşedintelui. Clar? 

— Da, domnule. 

— Nici urmă de Jason Bourne, bănuiesc. 

— Absolut nimic, domnule. Credeţi-mă, am fost mai mult decât 
vigilenți. 

Lindros, conştient că Directorul obținuse toate informaţiile de 
care avea nevoie pentru moment, îşi drese vocea. 

— Jamie, tocmai a apărut următorul om cu care trebuia să mă 
văd, spuse Directorul fără să se întoarcă. Vorbim mâine. Opri 
sistemul de teleconferință şi rămase cu mâinile împreunate, fixând 
o uriaşă fotografie color a planetei Marte şi a celor două luni 
nelocuibile ale acesteia. 

Lindros îşi scoase pardesiul, se apropie şi se aşeză lângă şeful 
lui. Camera pe care o alesese Directorul era mică. Înghesuită şi 
supraîncălzită chiar şi în mijlocul iernii. Pe un perete se afla un 
portret al preşedintelui. Pe peretele opus era o singură fereastră 
prin care se vedeau nişte pini înalți în alb şi negru, cu toate 
detaliile şterse de reflectoarele strălucitoare de securitate. 

— Ştirile de la Paris sunt bune, spuse el. Jason Bourne e mort. 

Directorul îşi înălță capul, fața sa cu câteva momente în urmă 
epuizată fiind inundată de o urmă de înviorare. 

— L-au prins? Cum? Sper că ticălosul a murit în chinuri. 

— E foarte probabil, domnule. A murit într-un accident pe 
autostrada Al, în nord-vestul Parisului. Motocicleta pe care o 
conducea s-a izbit frontal de un camion. Martor ocular a fost un 
ofițer al Quai d'Orsay. 

— Doamne, şuieră Directorul. N-a rămas din el decât o pată de 
ulei. Sprâncenele i se apropiară: Nu poate fi nici o îndoială? 

— Până se confirmă identificarea, întotdeauna e loc de îndoială, 

spuse Lindros. Am trimis fişele dentare ale lui Bourne şi o mostră 
de ADN, dar autorităţile franceze îmi spun că a fost o explozie 
îngrozitoare şi după aceea flăcările au fost aşa de puternice, încât 
se tem că nici oasele nu au scăpat. În orice caz, le va lua o zi sau 
două să investigheze zona accidentului. M-au asigurat că iau 
legătura cu mine imediat ce au alte informații. 

Directorul încuviință din cap. 

— Şi Jacques Robbinet n-a păţit nimic, adăugă Lindros. 

— Cine? 

— Ministrul Francez al Culturii, domnule, era prieten cu 
Conklin şi participa uneori la misiunile lui. Ne-am temut să nu fie 
următoarea țintă a lui Bourne. 

Cei doi bărbați râmaseră nemişcați. Ochii Directorului priveau 
în interior. Poate că se gândea la Alex Conklin, poate se gândea la 
rolurile pe care le jucau neliniştea şi frica în viața modernă, 
întrebându-se cum putuse fi doctorul Hall atât de clarvăzător. El 
intrase în domeniul muncii clandestine cu ideea greşită că va ajuta 
la diminuarea fricii şi neliniştii cu care părea să se fi născut. În loc 
de asta, acțiunile din penumbră făcuseră exact contrariul. Şi totuşi 
nu se gândise niciodată să părăsească profesia aceasta. Nu-şi 
putea închipui viața fără ea; însăşi ființa sa era definită de cine era 
şi ce făcuse în lumea subterană invizibilă civililor. 

— Domnule, dacă pot spune asta, e târziu. 

Directorul oftă. 

— Spune-mi ceva ce nu ştiu, Martin. 

— Cred că e timpul să mergeţi acasă, la Madeleine, spuse 
Lindros blând. 

Directorul îşi trecu o mână peste față. Brusc, se simțea foarte 
obosit. 

— Maddy e la sora ei în Phoenix. Casa e pustie în seara asta. 

— Duceţi-vă acasă, oricum. 

Când Lindros se ridică, Directorul îşi îndreptă privirea în 
direcția adjunctului său. 

— Martin, ascultă, poate tu crezi că afacerea cu Bourne s-a 
terminat, dar nu e aşa. 

Lindros îşi pusese pardesiul;, acum se opri. 

— Nu înţeleg, domnule. 

— Poate că Bourne este mort, dar în ultimele ore de viață ne-a 
făcut harcea-parcea. 

— Domnule... 

— Spectacole publice. Nu ne permitem asta. În vremurile astea, 

sunt prea mulți nenorociți care se uită. Şi când se uită, se pun 
întrebări dure, întrebări, care dacă nu sunt îngropate imediat, duc 
în mod inevitabil la consecinţe grave. Ochii Directorului scânteiară. 
Ne lipseşte un singur element pentru a împacheta acest episod 
trist şi a-l pune în lada de gunoi a istoriei. 

— Care, domnule? 

— Avem nevoie de un tap ispăşitor, Martin, de cineva de care 
rahatul să se lipească aşa de bine, încât noi să mirosim ca florile în 
mai. Îl privi dur pe Adjunct. Ai pe cineva de felul ăsta, Martin? 

În stomacul lui Lindros se formase un ghem înghețat de 
nelinişte. 

— Haide, haide, Martin, spuse Directorul aspru, vorbeşte. 

Nemişcat, Adjunctul îl privea mut. Părea că nu-şi poate pune 
maxilarul în mişcare. 

— Sigur că ai, Martin, plesni Directorul. 

— Vă place asta, nu? 

Directorul se cutremură în sinea sa la auzul acuzațţiei. Nu 
pentru prima dată era recunoscător că fiii lui erau în siguranță şi 
departe de acest loc în care ar fi trebuit să-i apere. Nimeni nu avea 
să-l depăşească; avea să se asigure de asta. 

— Dacă tu nu vrei să-i numeşti, o voi face eu. Detectivul Harris. 

— Nu-i putem face asta, spuse Lindros încordat. Simțea cum 
mânia îi urcă la cap asemenea acidului într-o cutie de suc. 

— Noi? Cine a zis ceva despre noi, Martin? A fost misiunea ta. 
Am precizat asta în mod clar de la bun început. Acum e datoria ta 
să dai vina pe cineva. 

— Dar Harris nu a greşit cu nimic. 

Directorul îşi arcui o sprânceană. 

— Mă îndoiesc foarte tare de asta, dar, chiar dacă e adevărat, 
cui îi pasă? 

— Mie, domnule. 

— Foarte bine, Martin. Atunci presupun că îți vei asuma tu vina 
pentru eşecurile din Oraşul Vechi şi de pe Washington Circle. 

Buzele lui Lindros se strânseră. 

— Asta e opțiunea pe care o am? 

— Eu nu văd altele, tu vezi? Căţeaua intenționează să-şi ia 
kilogramul de carne din mine, într-un fel sau altuli!. Dacă trebuie 


11 Referire la Neguțătorul din Veneţia, de W. Shakespeare. Cămătarul 
grec din piesa de teatru trebuie să ia un kilogram de carne din corpul 
datornicului, în caz de neplată a datoriei (n. trad.). 

să sacrific pe cineva, aş prefera să fie un detectiv bătrân din Poliția 
Statală din Virginia, în locul adjunctului meu. Dacă tu cazi în 
propria-ți sabie, cum crezi că s-ar reflecta asta asupra mea, 
Martin? 

— Hristoase, spuse Lindros şuierând de mânie, cum mama 
dracu” ați supraviețuit în groapa asta cu şerpi atâta timp? 

Directorul se ridică şi-şi puse pardesiul pe el. 

— Ce te face să crezi că am supraviețuit? 


Bourne ajunse la edificiul gotic din piatră al Bisericii Matthias la 
orele unsprezece şi patruzeci de minute. Îşi petrecu următoarele 
douăzeci de minute cercetând zona. Aerul era rece şi tăios, cerul 
senin. Dar la orizont se forma un front de nori groşi şi simți prin 
vântul răcoros, venind spre el, mirosul umed al ploii. Din când în 
când, un sunet sau un miros îi declanşa ceva din memoria 
pierdută. Era sigur că mai fusese acolo, deşi nu putea spune când 
şi în ce misiune. Încă o dată, atingând golul acela de pierdere şi 
dor, se gândi la Alex şi Mo cu atâta intensitate, încât ar fi putut să 
le invoce spiritele chiar în acel moment. 

Îşi continuă misiunea cu o grimasă, securizând zona, 
asigurându-se cât mai bine cu putință că locul de întâlnire nu era 
supravegheat. 

Când bătu miezul nopţii, se apropie de enorma fațadă sudică a 
bisericii, din care se înălța turnul gotic de optzeci de metri 
înălțime, împovărat de capete de balaur. Pe treapta cea mai de jos 
stătea în picioare o tânără. Era înaltă, subțire, uimitor de 
frumoasă. Părul ei lung şi roşcat strălucea în lumina străzii. În 
spatele ei, deasupra arcadei, era un basorelief din secolul al XIV- 
lea înfățişând-o pe Fecioara Maria. Această tânără îl întrebă cum îl 
cheamă. 

— Alex Conklin, îi răspunse. 

— Paşaportul, vă rog, spuse ea la fel de neutru ca un funcționar 
vamal. 

I-l dădu, apoi o privi cum îl examina cu ochii şi buricul 
degetului. Avea mâini interesante; erau subțiri, cu degete lungi, 
puternice, cu unghiile tăiate scurt. Mâini de muziciană. Nu putea 
avea mai mult de treizeci şi cinci de ani. 

— De unde ştiu că sunteți cu adevărat Alexander Conklin? 
întrebă ea. 

— Cum ştie cineva ceva în mod absolut? zise Bourne. Încredere. 

Femeia pufni. 

— Care e numele dumneavoastră mic? 

— Scrie pe paşap... 

Îl privi dur. 

— Mă refer la adevăratul prenume. Cel cu care v-aţi născut. 

— Alexei, spuse Bourne, amintindu-şi că Conklin era emigrant 
rus. 

Tânăra încuviință din cap. Avea o față frumos sculptată, 
dominată de nişte frumoşi ochi maghiari, largi şi umbriți şi nişte 
buze pline, generoase. Se distingea o anumită pedanterie în felul ei 
de a fi, dar, în acelaşi timp, o senzualitate fin du siecle care, în 
esența ei, dădea de gândit cu privire la un secol mai inocent, în 
care ceea ce nu se discuta era adesea mai important decât ceea ce 
se putea exprima în mod liber. 

— Bine aţi venit la Budapesta, domnule Conklin. Eu sunt 
Annaka Vadas. Ridică un braț grațios, apoi îi făcu un semn. Veniţi 
cu mine, vă rog. 

Îl conduse prin piața din faţa bisericii şi apoi pe o stradă 
lăturalnică. În umbra acesteia, abia se putea vedea o uşă mică din 
lemn cu balamale vechi de fier. Fata scoase o lanternă mică pe 
care o aprinse. Luând din poşetă o cheie de modă veche, o 
introduse în încuietoare şi o răsuci mai întâi într-o direcție, apoi în 
cealaltă. Uşa se deschise foarte uşor. 

— Tatăl meu vă aşteaptă înăuntru, spuse ea. Intrară în spațiul 
vast al bisericii. În raza mişcătoare a lanternei, Bourne văzu pereţii 
din ipsos acoperiți cu modele ornamentale. Frescele înfățişau 
viețile sfinților maghiari. 

În 1541, Buda a fost cucerită de turci şi în următorii o sută 
cincizeci de ani biserica a devenit principala moschee a oraşului, 
spuse ea, scanându-şi subiectul cu lanterna. Ca să-şi atingă 
scopul, turcii au scos podoabele şi au vopsit cu alb frescele 
magnifice. Acum, însă, totul a fost restaurat după imaginea din 
secolul al XVI-lea. 

Bourne văzu o lumină slabă înaintea lui. Annaka îl conduse în 
latura nordică, unde se aflau o serie de capele. În cea mai 
apropiată de altar erau aliniate cu o precizie sinistră sarcofagele 
regelui maghiar din secolul al X-lea, Bella al III-lea şi al soției sale, 
Anne de Châtillon. În această criptă, alături de un şir de sculpturi 
medievale, se contura o siluetă în umbră. 

lanoş Vadas întinse mâna. Când Bourne dădu să i-o strângă, 
din întuneric apărură trei bărbaţi cu o înfăţişare aspră. Foarte 
repede, Bourne scoase arma, obținând însă numai un zâmbet din 

partea lui Vadas. 

— Priviţi declanşatorul, domnule Bourne. Credeaţi că am să vă 
dau o armă funcțională? 

Acum Bourne văzu că Annaka avea o armă ațintită asupra lui. 

— Alexei Conklin mi-a fost prieten mult timp, domnule Bourne. 
Şi, în orice caz, chipul dumneavoastră poate fi văzut la ştiri. Avea o 
față calculată de vânător, cu sprâncene întunecate şi stufoase, 
pătrată şi cu ochi strălucitori. În tinereţe, avusese un păr negru şi 
bogat, dar acum, după şaizeci de ani, timpul îi lăsase în loc un 
promontoriu triunghiular şi strălucitor pe frunte. Se crede că l-ați 
ucis pe Alexei şi pe un alt bărbat, un anume doctor Panov, cred. 
Numai moartea lui Alexei şi ar justifica ideea de a-i pune pe 
oamenii mei să vă ucidă aici şi acum. 

— Mi-a fost un bun şi vechi prieten, chiar mai mult - un 
mentor. 

Vadas părea trist, resemnat. Oftă. 

— Şi tu l-ai trădat, presupun, pentru că şi tu, ca toți ceilalți, 
vrei ceea ce se află în mintea doctorului Schiffer. 

— Nu am nici cea mai vagă idee despre ce vorbiți. 

— Nu, sigur că nu, spuse Vadas pe un ton extrem de sceptic. 

— De unde credeți că ştiam numele adevărat al lui Alex? Alexei 
şi Mo Panov mi-au fost prieteni. 

— În acest caz, a-i ucide ar fi fost nebunie curată. 

— Exact: 

— Părerea întemeiată a domnului Hazas e că sunteți nebun, 
spuse Vadas calm. Vi-l amintiți pe domnul Hazas, managerul de la 
hotel pe care aproape că l-aţi bătut măr. Nebun, cred că aşa v-a 
numit. 

— Deci aşa ați ştiut când să mă sunați, zise Bourne. Poate că i- 
am sucit mâna un pic cam tare, dar ştiam că minte. 

— Minţea pentru mine, spuse Vadas cu o urmă de mândrie. 

Sub privirile atente ale Annakăi şi ale celor trei bărbaţi, Bourne 
traversă spaţiul spre Vadas, întinzându-i arma inutilă. În 
momentul în care Vadas întinse mâna după ea, Bourne se ascunse 
după el. În acelaşi moment scoase arma ceramică, lipind-o de 
tâmpla lui Vadas. 

— Chiar ai crezut că am să folosesc o armă necunoscută fără n- 
o demontez şi s-o montez apoi la loc? 

Adresându-se Annakăi, îi ordonă calm şi precis: 

— Dacă nu vrei să vezi creierii tatălui tău împrăştiați pe cinci 
secole de istorie, pune arma jos. Nu te uita la el; fă ce-ţi spun! 

Annaka puse arma jos. 

— Împinge-o încoace cu piciorul. 

Ea făcu aşa cum i se ordonase. 

Nici unul dintre cei trei bărbați nu făcuse nici o mişcare, iar 
acum chiar nu aveau de gând să facă. În orice caz, Bourne îi ţinea 
sub observaţie. Îndepărtă ţeava armei de tâmpla lui Vadas, apoi îi 
dădu drumul. 

— Te-aş fi putut împuşca, dacă asta aş fi vrut, spuse Annaka cu 
furie. 

— Nici nu mă îndoiesc că ai fi încercat, spuse Bourne. Ridică 
țeava armei ceramice în sus, indicându-le ei şi oamenilor lui Vadas 
că nu avea nici o intenţie să o folosească. Dar acestea sunt acte de 
ostilitate. Ar trebui să fim duşmani ca să le facem. Luând de jos 
arma Annakăi, i-o dădu înapoi, cu țeava îndreptată spre el. 

Ea o luă, fără nici un cuvânt şi o aţinti spre el. 

— În ce ţi-ai transformat fiica, domnule Vadas? Ar ucide pentru 
tine, da, dar mi se pare, de asemenea, că ar ucide prea repede şi 
absolut fără nici un motiv. 

Vadas păşi între Annaka şi Bourne, îndreptând arma fetei în 
jos. 

— Am destui duşmani şi aşa, Annaka, spuse el cu blândețe. 

Annaka lăsă arma deoparte, dar ochii ei păstrau o ostilitate care 
nu-i scăpă lui Bourne. 

Vadas se întoarse spre Bourne. 

— Aşa cum spuneam, a-l ucide pe Alexei ar fi fost un act 
nebunesc din partea ta şi totuşi îmi pari complet opus unui 
nebun. 

— Mi s-a înscenat totul, am devenit țapul ispăşitor al crimelor, 
astfel încât adevăratul criminal să rămână în libertate. 

— Interesant. De ce? 

— Am venit aici ca să aflu. 

Vadas îl privi intens pe Bourne. Apoi privi în jur, ridicând 
braţele. 

— M-aş fi întâlnit aici cu Alexei, ştii, dacă ar fi trăit. Vezi tu, 
ăsta e un loc foarte important. Aici, în zorii secolului al XIV-lea, a 
fost prima biserică din Buda. Uriaşa orgă pe care o vezi acolo sus, 
în balcon, a fost folosită la cele două nunți ale regelui Matthias. 
Ultimii doi regi ai Ungariei, Franz Joseph I şi Carol I, au fost 
încoronați aici. Da, locul e încărcat de istorie, iar eu şi Alexei eram 
pe cale să schimbăm istoria. 

— Cu ajutorul doctorului Felix Schiffer, nu? spuse Bourne. 

Vadas nu avu timp să răspundă. Exact atunci se auzi un ecou 
puternic şi fu proiectat înapoi, cu braţele întinse. Dintr-o gaură de 
glonț din frunte țâşnea sânge. Bourne o înşfacă pe Annaka şi se 
aruncă pe pavajul din piatră. Oamenii lui Vadas se întoarseră şi, 
despărțindu-se, începură să tragă în timp ce ei doi se adăposteau. 
Unul fu împuşcat aproape imediat şi se prăbuşi pe podeaua de 
marmură, mort pe loc. Al doilea ajunse la marginea unei bănci şi 
încerca disperat să se ascundă după ea, când fu şi el doborât de 
un glonț care îl lovi în coloană. Căzu arcuindu-se pe spate, arma 
rostogolindu-se pe podea. 

Bourne îşi mută privirea de la al treilea bărbat, care încerca să 
se ascundă, la Vadas, care zăcea răstignit cu fața în sus, într-o 
baltă de sânge. Nu mişca, pieptul lui nu indica nici un semn de 
respiraţie. Alte focuri de armă atraseră atenția lui Bourne înapoi la 
al treilea om al lui Vadas, care acum se ridica şi începea să tragă 
în sus, unde se afla orga catedralei. Capul îi zvâcni pe spate şi 
brațele i se deschiseră, în timp ce o pată de sânge de pe pieptul lui 
se mărea rapid. Încercă să ducă mâna la rană, dar se prăbuşi. 

Bourne privi în sus, în întunericul din balconul orgii, văzu o 
umbră întunecată şi trase. Zburară sfărâmături de piatră. Apoi 
apucă lanterna Annakăi, iluminând balconul în timp ce alerga spre 
scara de piatră ce ducea la etaj. Annaka, în sfârşit eliberată şi 
capabilă să înțeleagă ceva din tot acest haos, îşi văzu tatăl şi ţipă: 

— Înapoi! urlă Bourne. Eşti în pericol! 

Ignorându-l, Annaka se repezi lângă tatăl ei. 

Bourne o acoperi, trăgând alte câteva focuri înspre balconul 
cufundat în umbră, dar nu fu surprins că nu i se răspundea. 

Lunetistul îşi îndeplinise misiunea, iar acum, cel mai probabil, 
fugea. 

Nemaiavând timp de pierdut, Bourne se repezi în sus la balcon. 
Văzând un încărcător gol, îşi continuă fuga. Balconul părea 
pustiu. 

Podeaua era din piatră, iar peretele din spatele orgii era 
lambrisat cu lemn sculptat. Bourne cercetă spațiul, dar era gol. 
Verifică podeaua din jurul orgii, apoi peretele din lemn. Golul din 
jurul unui panou părea uşor diferit de celelalte, mai lat cu câțiva 
milimetri pe o parte, de parcă... 

Bourne pipăi locul cu vârfurile degetelor şi descoperi că, de fapt, 
panoul era o uşă îngustă. Trecu de ea şi se pomeni în fața unei 
scări în spirală foarte abruptă. Cu arma pregătită, urcă treptele, 
care duceau la o altă uşă. În momentul în care scoase capul, un 

glonț trecu pe lângă el. Se trase într-o parte, dar nu înainte să 
vadă o siluetă alergând pe ţigla acoperişului extrem de abrupt. 
Pentru ca situația să se înrăutățească, începuse să plouă, iar țigla 
era şi mai alunecoasă. Partea bună era că asasinul era prea 
ocupat să-şi mențină echilibrul pentru a mai risca să tragă în 
Bourne. 

Bourne îşi dădu seama imediat că tălpile de la pantofii lui noi 
aveau să alunece şi se descălță, lăsând încălțămintea lângă 
parapet. Apoi traversă acoperişul, în patru labe. La treizeci de 
metri sub el, o distanță ameţitoare, piața în care se afla biserica 
strălucea în luminile Lumii Vechi. Folosindu-se de degetele de la 
mâini şi de la picioare pentru a se agăța, continuă să-l urmărească 
pe lunetist, în mintea lui clocotea bănuiala că silueta pe care o 
urmărea era de fapt Khan, dar cum să fi ajuns în Budapesta 
înaintea lui Bourne. Şi de ce să-l fi împuşcat pe Vadas, nu pe el? 

Ridicând capul, văzu că silueta se îndrepta spre turnul sudic. 
Bourne se repezi după el, hotărât să nu-l lase să scape. O ţiglă se 
sparse pe centru când se agăță de ea, rămânând cu ea în mână şi, 
pentru o secundă, se dezechilibra, balansându-se periculos pe 
acoperişul abrupt. Apoi îşi recăpătă echilibrul şi aruncă ţigla, care 
se sfărâmă pe acoperişul plat al unei mici extensii la trei metri sub 
el. 

Mintea lui calcula înainte. Momentul de pericol extrem pentru el 
era acela în care lunetistul avea să ajungă în turn. Dacă Bourne 
era încă expus pe acoperiş, lunetistul ar fi avut o ţintă clară. Ploua 
mai tare deja, făcând ca menținerea echilibrului să fie şi mai 
dificilă, iar turnul sudic nu era decât un contur încețoşat la 
douăzeci de metri distanță. 

Bourne parcursese trei sferturi din distanța până la turn când 
auzi ceva - un clinchet de metal pe piatră — şi se lipi de acoperiş. 
Apa curgea pe el şi auzi şuierul glonțului pe la ureche, ţiglele de 
lângă genunchiul său drept explodară şi îşi pierdu sprijinul. 
Alunecă pe acoperişul abrupt, rostogolindu-se peste margine. 

Îşi relaxase tot corpul din instinct şi când umărul lui se izbi de 
acoperişul capelei de dedesubt se rostogoli ca o minge, folosindu- 
se de propria accelerație pentru a traversa tot acoperişul, disipând 
astfel forța impactului. Se izbi de un vitraliu care-l ascundea de 
linia de ochire a lunetistului. 

Privind în sus, îşi dădu seama că nu era departe de turn. Chiar 
în fața lui era un turn mai mic, care l-ar fi ajutat să se ascundă de 
cel care îl urmărea. Fereastra turnulețului era în stil medieval şi, 

deci, nu avea sticlă. Se strecură prin ea şi ajunse până în vârful ce 
dădea spre un parapet îngust de piatră care ducea direct la turnul 
sudic. 

Bourne nu avea cum să ştie dacă avea să devină ţintă pentru 
lunetist în timp ce traversa parapetul. Trase adânc aer în piept, 
ieşi în cadrul uşii şi străbătu în fugă pasajul îngust din piatră. 
Văzu o umbră mişcându-se în fața lui şi se rostogoli pe piatră 
concomitent cu împuşcătura. Se ridică şi începu să alerge, folosind 
ambele mişcări şi, înainte ca lunetistul să apuce să tragă din nou, 
Bourne era în aer, de data aceasta plonjând cu capul înainte 
printr-o fereastră deschisă a turnului. 

Se auziră alte împuşcături şi pe deasupra lui zburară 
sfărâmături de piatră, în timp ce urca în goană scara în spirală din 
centrul turnului. Deasupra auzi clicul metalic care-i spunea că 
adversarul rămăsese fără muniție şi atunci începu să sară scările 
câte trei odată, valorificând la maximum avantajul temporal. Auzi 
un alt sunet metalic şi un încărcător gol se rostogoli pe scări. Sări 
în față cu spatele îndoit, păstrând un profil cât mai redus. Nu se 
mai trase, mărindu-se probabilitatea să fie aproape de lunetist. 

Dar probabilitatea nu era suficientă; trebuia să fie sigur, 
îndreptă lanterna Annakăi în sus pe scară şi o aprinse. Imediat, 
zări o umbră chiar pe treptele de deasupra lui, care dispăru rapid 
şi îşi dublă eforturile. Stinse lanterna înainte ca lunetistul să-l 
repereze. 

Acum se aflau aproape de vârful turnului, la aproximativ optzeci 
de metri deasupra pământului. Lunetistul nu mai avea unde să se 
ducă. Trebuia să-l ucidă pe Bourne pentru a scăpa din capcană. 
Această disperare avea să-i facă pe amândoi mai periculoşi, dar şi 
mai necugetați. Depindea de Bourne să folosească a doua 
posibilitate în avantajul lui. 

Înaintea lui vedea unde se termina turnul, un spaţiu circular 
înconjurat de arcade înalte care lăsau să intre vântul şi ploaia şi 
verifică drumul ce mai era de parcurs. Ştia că, dacă ar fi continuat 
să urce, erau şanse mari să se izbească de o rafală de gloanțe. Dar 
nu putea rămâne acolo. Luă lanterna, o aşeză în unghi pe treapta 
dinaintea lui şi, ţinându-şi capul ascuns, întinse mâna cât putu de 
departe, aprinzând lanterna. 

Se trezi cu o rafală de gloanţe asurzitoare. În timp ce ecoul încă 
reverbera pe scară, Bourne se lansase în sus, pe treptele care mai 
rămăseseră de urcat. Pariase pe faptul că, din disperare, lunetistul 
avea să-şi golească încărcătorul împotriva a ceea ce el considera a 

fi atacul final al lui Bourne. 

Bourne se aruncă asupra lunetistului din norul de praf de 
piatră, rostogolindu-l pe podea şi apoi izbindu-l de una din 
arcadele de piatră. Bărbatul lovi cu ambii pumni în spatele lui 
Bourne, făcându-l să cadă în genunchi. Capul i se aplecă, 
expunându-i gâtul, devenind astfel o ţintă prea uşoară. În timp ce 
lunetistul dirija o lovitură de palmă înspre gât, Bourne se răsuci, 
apucă brațul ce cobora şi, folosind propria inerție a lunetistului, îl 
aruncă la pământ. În timp ce cădea, Bourne îl lovi în rinichi. 

Lunetistul îşi încolăci gleznele în jurul picioarelor lui Bourne, 
strângând şi acesta căzu pe spate. Imediat, bărbatul sări la el. Se 
încleştară în lumina lanternei, devenită neclară din cauza prafului 
de piatră. La lumina ei, văzu fața ascuțită şi lungă a bărbatului, 
părul blond, ochii deschişi la culoare. Bourne fu surprins pentru o 
clipă, de vreme ce se aşteptase ca lunetistul să fie Khan. 

Bourne nu voia să-l ucidă pe acest om; voia să-l interogheze. 
Voia cu disperare să ştie cine era, cine îl trimisese şi de ce Vadas 
devenise ținta unui asasinat. Dar bărbatul se lupta cu forța şi 
tenacitatea celor condamnaţi şi, când îl lovi pe Bourne în umărul 
drept, tot brațul drept îi amorți. Bărbatul se afla deasupra lui 
înainte ca el să-şi schimbe poziția pentru a se apăra. Trei pumni la 
rând îl proiectară cu spatele printr-o arcadă, aşezându-se cu 
spatele lipit de parapetul din piatră. Bărbatul venea spre el, cu 
arma descărcată în mână, întoarsă cu patul înainte pentru a o 
putea folosi ca pe o bâtă. 

Scuturând din cap, Bourne încercă să scape de durerea din 
partea dreaptă. Lunetistul era aproape de el, cu patul masiv al 
armei strălucind în lumina venită de jos, din piață. Avea pe față o 
privire de criminal, cu buzele supte ca ale unui animal mârâind. 
Se răsuci într-un arc la joasă înălțime, extrem de periculos; patul 
puştii cobori cu intenţia clară de a sfărâma craniul lui Bourne. În 
acel moment, Bourne se dădu doar puţin într-o parte, iar 
lunetistul se prăbuşi peste parapet. 

Bourne reacționă instantaneu, se întinse şi îl prinse pe bărbat 
de mână, dar ploaia făcea ca degetele să fie extrem de alunecoase 
iar mâna celuilalt îi alunecă din strânsoare. Bărbatul căzu cu un 
urlet, lovindu-se de pavajul de dedesubt. 

Khan ajunse în Budapesta la căderea serii. Luă un taxi de la 
aeroport şi se cază la Hotelul Danubius sub numele de Heng 
Raffarin, acelaşi pe care îl folosise când făcuse pe reporterul Le 
Monde în Paris. Aşa trecuse de biroul de paşapoarte, dar avea şi 
alte documente, cumpărate ca şi celelalte, de data aceasta 
identificându-se în calitate de inspector adjunct al Interpolului. 

— Am venit de la Paris pentru a-i lua un interviu domnului 
Conklin, spuse pe o voce stresată. Toate întârzierile astea! Sunt în 
întârziere îngrozitor. Credeţi că ați putea să-l informaţi pe domnul 
Conklin că în sfârşit am ajuns? Amândoi avem un program destul 
de strict. 

Aşa cum prevăzuse Khan, funcţionarul se întoarse imediat spre 
nişele din spatele lui, fiecare dintre ele având tipărit în aur un 
număr de cameră. 

— Domnul Conklin nu se află în apartament în acest moment. 
Aţi dori să lăsați un mesaj? 

— Cred că nu am altă opţiune. Începem de dimineaţă. Khan se 
prefăcu că scrie un bilet pentru „Domnul Conklin”, îl sigilă şi i-l 
dădu recepţionerului. După ce luă cheia, se întoarse, dar văzu cu 
coada ochiului cum recepționerul pune biletul în nişa marcată 
PENTHOUSE 3. Mulțumit, luă liftul să meargă în camera sa, care 
se afla la etajul de sub cel cu apartamente de lux. 

Se spălă, luă câteva obiecte dintr-o geantă micuță şi ieşi din 
cameră. Urcă pe scară etajul care-l despărțea de cel cu 
apartamente. Rămase mult timp pe coridor, cercetându-l în 
întregime, asigurându-se că acesta, măcar, era sigur. Apoi ajunse 
în fața uşilor din tec lăcuit de la Penthouse 3. Scoțând un 
şperaclu, îl introduse în încuietoare. Un moment mai târziu, uşa se 
deschidea. 

Din nou, rămase un timp în pragul uşii deschise, încercând să- 
şi dea seama după miros dacă era cineva acolo. Instinctul îi 
spunea că nu era nimeni acolo. Totuşi, se temea de o capcană. 
Uşor influențat de efectul lipsei de somn şi de fluxul crescând al 
emoţiilor, scană camera. În afară de un pachet aproximativ de 
mărimea unei cutii de pantofi, foarte puţine lucruri din apartament 
indicau că e ocupat de cineva. Judecând după cum arăta patul, nu 

dormise nimeni în el. Unde era Bourne în acel moment? se întreba 
Khan. 

După un timp încercă să se concentreze, traversă camera până 
în baie şi aprinse lumina. Văzu pieptănul din plastic, periuța şi 
pasta de dinți, sticluța de apă de gură oferită de hotel împreună cu 
prosopul, şamponul şi crema de mâini. Deşurubă capacul de la 
pasta de dinţi, stoarse puţin în chiuvetă, apoi spălă. Apoi scoase o 
agrafă pentru hârtie şi o cutiuță argintie. În cutie erau două gelule 
cu timp rapid de dizolvare. Una era albă, cealaltă neagră. 

— O pastilă-ți face inima să tresalte, cealaltă o încetineşte, iar 
pastilele pe care ţi le dă Tata nu fac nimic, cântă el melodia „White 
Rabbit” pe o voce clară de tenor, extrăgând capsula din lăcaşul ei. 

Era gata să o aşeze în partea de sus a tubului de pastă de dinți 
şi să o îndese cu agrafa pentru hârtie, când ceva îl opri. Numără 
până la zece şi apoi puse capacul la loc, aşezând cu grijă tubul 
exact de unde îl luase. 

Rămase în picioare un moment, uimit, holbându-se la cele două 
capsule pe care el însuşi le pregătise în timp ce aştepta avionul în 
Paris. Îi fusese clar atunci ce voise să facă — capsula neagră avea în 
interior suficient venin de crotal cât să-i paralizeze corpul lui 
Bourne, lăsându-i în acelaşi timp mintea în stare de conştienţă şi 
atenție. Bourne ştia mai multe decât Khan despre ce punea Spalko 
la cale; trebuia să fie aşa, din moment ce făcuse drumul invers 
până la baza lui Spalko. Khan voia să afle ce ştia Bourne înainte 
de a-l ucide. Asta îşi spunea, cel puţin. 

Dar îi era imposibil să mai nege faptul că mintea lui, atât de 
multă vreme plină de gânduri febrile de răzbunare, în ultima 
vreme lăsase loc şi pentru alte scenarii. Indiferent câtă energie 
consuma pentru a le respinge, cu cât le alunga mai mult, cu atât 
mai bine se fixau. 

Stătea în camera răzbunării sale simțindu-se ca un prost, 
Incapabil să ducă la bun sfârşit un plan construit cu atâta migală. 

În loc de asta, revedea pe scena minţii expresia feţei lui Bourne 
când dăduse cu ochii de micul Buddha sculptat în piatră, care 
atârna de un lanț de aur la gâtul lui. Şi acum strânse statueta în 
mână, simțind ca întotdeauna un anumit fel de mângâiere şi 
siguranţă în forma ei netedă şi greutatea unică. Ce era în neregulă 
cu el? 

Cu un mic mârâit de furie, se întoarse în loc şi ieşi repede din 
apartament. În drum spre camera lui, scoase telefonul mobil şi 
formă un număr local. După două apeluri, răspunse o voce: 

— Da? spuse Ethan Hearn. 

— Cum merge serviciul? întrebă Khan. 

— Ca să fiu sincer, descopăr că îmi place. 

— Exact cum am prevăzut eu. 

— Unde eşti? îl întrebă cel mai nou ofițer pentru dezvoltare de la 
Humanistas, Ltd. 

— La Budapesta. 

— Asta e o surpriză, spuse Hearn. Credeam că ai o misiune în 
estul Africii. 

— Am refuzat-o, spuse Khan. Ajunsese în hol şi acum îl 
traversa, îndreptându-se spre uşa de la intrare. De fapt, pentru 
moment, m-am retras de pe piață. 

— Trebuie să te fi adus aici ceva destul de important. 

— E vorba de şeful tău, de fapt. Ce ai reuşit să afli? 

— Nimic concret, dar pune ceva la cale, îmi dau seama şi e 
foarte, foarte mare. 

— Ce te face să spui asta? 

— Mai întâi, se întreține cu o pereche de ceceni, spuse Hearn. 
La suprafață, nimic ciudat. Avem un plan important în Cecenia. Şi 
totuşi a fost ciudat, foarte ciudat, pentru că, deşi erau îmbrăcaţi în 
haine occidentale - bărbatul nu avea barbă, femeia nu purta batic 
i-am recunoscut, sau pe el l-am recunoscut, cel puțin. Hasan 
Arsenov, liderul rebelilor ceceni. 

— Continuă, îl îndemnă Khan, gândindu-se că obținea mai mult 
decât plătise de la această cârtiță. 

— Apoi, acum două seri, mi-a cerut să mă duc la operă, 
continuă Hearn. Zicea că vrea să prindă un potenţial client bogat, 
pe nume Laszlo Molnar. 

— Ce e aşa de ciudat în asta? întrebă Khan. 

— Două lucruri, răspunse Hearn. Mai întâi, Spalko a preluat 
treaba la jumătatea serii. Aproape că mi-a ordonat să-mi iau liber 
a doua zi. În al doilea rând, Molnar a dispărut. 

— Dispărut? 

— Complet evaporat, de parcă n-ar fi existat niciodată, spuse 
Hearn. Spalko crede că sunt prea naiv să fi verificat. Râse încet. 

— Nu deveni prea încrezător, îl avertiză Khan. Atunci greşeşti. 
Şi aminteşte-ți ce ţi-am spus, nu-l subestima pe Spalko. Dacă o 
faci, eşti ca şi mort. 

— Am înţeles, Khan. La dracu’, nu sunt prost. 

— N-ai fi pe statul meu de plată dacă ai fi, îi reaminti Khan. Ai 
adresa de acasă a acestui Laszlo Molnar? 

Ethan Hearn îi dădu adresa. 
— Acum, spuse Khan, tot ce trebuie să faci e să-ţi ţii urechile 
ciulite şi capul plecat. Vreau tot ce poţi să afli despre el. 


Jason Bourne o privea pe Annaka Vadas ieşind de la morgă, 
unde, bănuia el, avusese parte de compania poliției pentru a-l 
identifica pe tatăl ei şi pe cei trei bărbați împuşcaţi. Cât despre 
lunetist, acesta aterizase pe propria-i față, ceea ce excludea orice 
identificare după înregistrările dentare. Poliţia trebuie să-i treacă 
amprentele prin baza de date UE. Din fragmentele de conversaţie 
auzite la Biserica Matthias, poliția era cu siguranţă îndreptăţită să 
vrea să afle de ce un asasin profesionist ar fi vrut să-l ucidă pe 
lanoş Vadas, dar Annaka nu avea nici o explicaţie şi, în cele din 
urmă, poliția o lăsase să plece. Aceştia, desigur, nu aveau nici o 
idee cu privire la implicarea lui Bourne. El stătuse departe de 
investigație din necesitate -— era, la urma urmelor, un om dat în 
urmărire internațională dar simțea o anumită agitație. Nu ştia 
dacă putea avea încredere în Annaka. Nu trecuse aşa de mult timp 
din momentul când ea voise să-i planteze un glonț în creier. Dar el 
sperase ca acțiunile lui după moartea tatălui ei s-o fi convins de 
bunele lui intenții. 

Se pare că aşa se şi întâmplase, pentru că ea nu spusese poliției 
nimic despre el. Mai mult, îşi găsise cizmele în capela despre care 
îi spusese Annaka, aşezate între criptele regelui Bella al III-lea şi 
ale lui Anne de Chatillon. Mituind un şofer de taxi, o urmărise 
până la secția de poliție şi apoi la morgă. Acum îi privea pe poliţişti 
ridicând şepcile şi spunând noapte bună. Se oferiseră să o 
conducă până acasă, dar ea refuzase şi-şi scosese telefonul mobil 
pentru a chema un taxi, presupuse el. 

Când fu sigur că era singură, se retrase din umbra în care 
stătuse ascuns şi traversă repede strada către ea. Ea îl văzu şi lăsă 
telefonul. Aerul ei alarmat îl opri. 

— Tu! Cum m-ai găsit? Se uită în jur, mai degrabă confuză, 
după cum i se păru. M-ai urmărit tot timpul ăsta? 

— Voiam să mă asigur că eşti bine. 

— Tatăl meu a fost împuşcat mortal chiar în fața mea, spuse ea 
repezit. De ce aş fi bine? 

Bărbatul era conştient că stăteau sub un stâlp de iluminare 
stradală. Noaptea gândea întotdeauna în termeni de ţinte şi 
securitate. Era ca o a doua natură - nu se putea abține. Poliția de 
aici poate fi foarte dificilă. 

— Chiar aşa? Şi cum ai putea şti asta? Aparent, nu o interesa 
răspunsul lui, căci începu să se îndepărteze de el, tocurile 
răsunându-i pe caldarâm. 

— Annaka, avem nevoie unul de celălalt. 

Ea îşi ținea spatele foarte drept şi capul sus, cu privirea înainte. 

— Ce te-ar determina să spui un lucru atât de absurd? 

— Pentru că e adevărat. 

Ea se răsuci pe călcâie, înfruntându-l. 

— Nu, nu e adevărat. Ochii îi ardeau. Din cauza ta a murit tatăl 
meu. 

— Acum cine e absurd? Clătină din cap. Tatăl tău a fost ucis 
din cauza chestiei în care el şi Alex Conklin erau implicați. De 
aceea a fost ucis Alex în propria lui casă şi de aceea mă aflu eu 
aici. 

Ea pufni în bătaie de joc. Bourne înțelegea de unde vine 
fragilitatea ei. Fusese băgată cu forța într-o arenă dominată de 
bărbați, poate de tatăl ei, şi acum se afla mai mult sau mai puţin 
în război. În cel mai bun caz, era foarte defensivă. 

— Nu vrei să afli cine ţi-a ucis tatăl? 

— Sincer, nu. Îşi ţinea pumnul încleştat pe o coapsă. Vreau să-l 
îngrop şi să uit că am auzit vreodată de Alexei Conklin şi dr. Felix 
Schiffer. 

— Nu poţi vorbi serios! 

— Mă cunoşti, domnule Bourne? Ştii ceva despre mine? Ochii ei 
limpezi îl priveau din capul uşor înclinat. Cred că nu. Eşti pe un 
teren complet necunoscut. De aceea ai venit aici, dându-te drept 
Alexei. O înşelătorie stupidă, transparentă ca sticla. Şi acum, că ți- 
ai descoperit drumul în afacere, acum că a curs sânge, crezi că e 
datoria ta să afli ce puneau la cale tatăl meu şi Alexei. 

— Tu mă cunoşti pe mine, Annaka? 

Ea se apropie cu un pas de el, pe față aşternându-i-se un 
zâmbet sardonic. 

— O, da, domnule Bourne, te cunosc bine. Pe cei de teapa ta i- 
am văzut venind şi plecând, fiecare crezând în momentele dinainte 
de a fi împuşcat că e mai deştept decât cel dinaintea lui. 

— Deci, cine sunt eu? 

— Crezi că nu-ţi voi spune? Domnule Bourne, ştiu exact cine 
eşti. Eşti un motan cu un ghem de lână. Singurul tău gând e să 
desfaci acel ghem, indiferent de consecințe. Totul e un joc pentru 
tine — un mister ce trebuie rezolvat. Nimic altceva nu contează. Te 
defineşte chiar misterul pe care încerci să îl rezolvi. Fără el, nici 

măcar nu ai exista. 

— Te înşeli. 

— O, nu, nu mă înşel. Zâmbetul sardonic se lărgi. De aceea nu- 
ți poţi închipui cum de mă pot îndepărta de acest lucru, de ce nu 
vreau să lucrez cu tine, să te ajut să afli cine mi-a ucis tatăl. De ce 
aş face-o? Dacă aflu răspunsul, asta mi-l va aduce înapoi? E mort, 
domnule Bourne. Nu mai gândeşte şi nici nu mai respiră. Acum e 
doar o grămadă de carne şi oase, care aşteaptă ca timpul să 
termine ceea ce a început cândva. 

Ea se întoarse şi încercă din nou să se îndepărteze. 

— Annaka... 

— Pleacă, domnule Bourne. Orice ai avea de spus, nu mă 
interesează. 

El alergă după ea. 

— Cum poţi spune asta? Şase oameni şi-au pierdut viața din 
cauza... 

Ea îi aruncă o privire îndurerată, iar el îşi dădu seama că era pe 
punctul de a plânge. 

— L-am implorat pe tatăl meu să nu se implice, dar, ştii tu, 
prietenii vechi, atracţia clandestinităţii, cine ştie ce a fost. L-am 
avertizat că totul se putea sfârşi prost, dar a râs — da, a râs - şi a 
spus că eu sunt fiica lui şi nu aş avea cum să înțeleg. Ei, asta m-a 
pus la punct, nu? 

— Annaka, sunt vânat pentru o dublă omucidere pe care nu am 
comis-o. Cei mai buni doi prieteni ai mei au fost împuşcaţi mortal 
şi eu sunt suspect principal. Mi s-a înscenat asta. Poţi înțelege... 

— Doamne, dar tu nu ai auzit nimic din ce am spus? Ţi-a intrat 
pe o ureche şi ţi-a ieşit pe cealaltă? 

— Nu pot face asta singur, Annaka. Am nevoie de ajutorul tău. 
Nu am la cine apela. Viața mea e pur şi simplu în mâinile tale. 
Spune-mi, te rog, despre doctorul Felix Schiffer. Spune-mi ce ştii şi 
jur că nu mă vei mai vedea niciodată. 


Ea locuia pe strada Fo, la numărul 106-108, în Vizivaros, un 
cartier mic, dispus pe nişte dealuri, cu scări abrupte, mai degrabă 
decât cu străzi, strecurat între Districtul Castelului şi Dunăre. De 
la ferestrele ei din față se vedea Bem ter. Aici, în timpul Revoltei 
din 1956, s-au adunat mii de oameni, fluturând drapele maghiare 
din care cu greu, dar cu bucurie, tăiaseră secera şi ciocanul 
înainte de a mărşălui spre Parlament. 

Apartamentul era înghesuit şi aglomerat, în primul rând din 


204 


cauza pianului de concert care ocupa jumătate din spațiul 
sufrageriei. În biblioteca înaltă până în tavan stăteau înghesuite 
cărți, ziare şi reviste de istorie şi teorie muzicală, biografii de 
compozitori, dirijori, muzicieni. 

— Cânţi? întrebă Bourne. 

— Da, spuse Annaka simplu. 

El se aşeză pe taburetul pianului şi se uită la notele întinse pe 
suport. O Nocturnă de Chopin, Opus 9, Nr. 1 în Re bemol. Trebuie 
să fie foarte pricepută să se poată descurca cu asta, se gândi. 

De la fereastra panoramică a sufrageriei se vedeau bulevardul, 
precum şi clădirile de pe partea opusă. Erau aprinse câteva lumini; 
sunetul jazzului anilor ‘50 — Thelonious Monk - plutea prin noapte. 
Un câine lătră şi se opri. Din când în când, se auzea zgomotul 
traficului. 

După ce aprinse luminile, ea se duse imediat în bucătărie şi se 
apucă să facă un ceai. Scoase apoi două căni şi două farfurioare 
dintr-un dulap galben şi, în timp ce apa pentru ceai fierbea, 
deschise o sticlă de şnaps şi turnă câte o măsură generoasă în 
fiecare cană. 

Deschise frigiderul: 

— Vrei ceva de mâncare? Brânză, puţin cârnat? Vorbea de parcă 
erau prieteni vechi. 

— Nu mi-e foame. 

— Nici mie. Ea oftă şi închise uşa. Era de parcă, luând decizia 
de a-l lua acasă, hotărâse în acelaşi timp să renunţe la atitudinea 
dinainte. Nu mai vorbiră de lanoş Vadas sau de urmărirea fără 
succes a lui Bourne, în încercarea de a-l prinde pe ucigaş. Lui asta 
îi convenea. 

Ea îi dădu ceaiul tare şi trecură în sufragerie, aşezându-se pe o 
canapea bătrână ca vremea. 

— Tatăl meu lucra cu un intermediar profesionist pe care-l 
cheamă Laszlo Molnar, spuse ea fără nici un preambul. El a fost 
cel care l-a ascuns pe doctorul Schiffer. 

— Ascuns? Bourne clătină din cap. Nu înţeleg. 

— Doctorul Schiffer a fost răpit. 

Lui Bourne îi crescu tensiunea. 

— De cine? 

Ea clătină din cap. 

— Tatăl meu ştia, eu nu. Pufni, concentrându-se. De aceea l-a 
contactat Alexei la început. Avea nevoie de ajutorul tatălui meu ca 
să-l salveze pe doctorul Schiffer şi să-l mute într-o locaţie secretă. 

Imediat, el auzi în minte vocea lui Mylene Dutronc. În ziua 
aceea, Alex a dat şi a primit multe telefoane într-o perioadă foarte 
scurtă de timp. Era foarte încordat şi am ştiut că era un moment de 
criză al unei operațiuni de teren foarte importante. Am auzit numele 
doctorului Schiffer amintit de câteva ori. Bănuiesc că el era subiectul 
operațiunii. Aceasta era operaţiunea de teren foarte importantă. 

— Deci tatăl tău a avut succes cu doctorul Schiffer. 

Annaka încuviință din cap. Veioza dădea părului ei o strălucire 
roşiatică. Ochii şi jumătate din frunte îi erau acoperiți de umbra 
acesteia. Stătea cu genunchii apropiaţi, pe jumătate aplecată 
înainte, cu palmele în jurul ceştii de ceai de parcă ar fi vrut să-i 
absoarbă căldura. 

— Imediat ce tatăl meu a pus mâna pe doctorul Schiffer, i l-a 
predat lui Laszlo Molnar. Strict pentru motive de securitate. Şi el şi 
Alexei se temeau groaznic de oricine ar fi fost cel care îl răpise pe 
doctor. 

Şi asta se potrivea cu ceea ce îi spusese Mylene, îi trecu prin 
minte lui Bourne. În ziua aceea se temea. Gândea intens: 

— Annaka, pentru ca toate astea să înceapă să aibă vreun sens, 
trebuie să înţelegi că uciderea tatălui tău a fost o înscenare. 
Lunetistul era deja în biserică atunci când am intrat noi; ştia ce 
pune la cale tatăl tău. 

— Ce vrei să spui? 

— Tatăl tău a fost împuşcat înainte să îmi spună ce voiam să 
aflu. Cineva nu vrea ca eu să îl găsesc pe doctorul Schiffer şi îmi 
pare din ce în ce mai clar că e aceeaşi persoană cu cel care l-a 
răpit pe doctorul Schiffer, cel de care se temeau Alex şi tatăl tău. 

Annaka deschise ochii larg. 

— E posibil acum ca Laszlo Molnar să fie în pericol. 

— E posibil ca acest bărbat misterios să ştie de legătura dintre 
tatăl tău şi Molnar? 

— Tata a fost extrem de precaut, foarte atent la securitate, deci 
pare improbabil. Îl privi, ochii întunecându-i-se de teamă. Pe de 
altă parte, toate măsurile pe care le-a luat n-au fost de ajuns la 
Biserica Matthias. 

Bourne încuviință şi el. 

— Ştii unde locuieşte Molnar? 


Merseră cu maşina Annakăi până la apartamentul lui Molnar, 
care se afla în luxosul cartier de ambasade Rozsadomb sau Dealul 


Trandafirilor. Budapesta era o harababură de clădiri din piatră, 

elaborat sculptate asemenea torturilor aniversare, în grinzi de 
beton armat şi cornişe, de străzi pietruite, balcoane din fier forjat 
cu ghivece de flori, cafenele iluminate de candelabre somptuoase a 
căror lumină gălbuie scotea la iveală pereți cu lambriuri arămii, 
pete de lumină strălucitoare, cu motive şi ele, în genul fin de siecle. 
La fel ca şi Parisul, era un oraş definit în primul şi în primul rând 
de fluviul sinuos ce îl împărțea în două, apoi de podurile ce îl 
traversau. Dincolo de acest lucru, era un oraş din piatră cioplită, 
spirale gotice, scări publice monumentale, cheiuri luminate, 
domuri împodobite cu aramă, pereți acoperiți de iederă, statui 
monumentale şi mozaicuri strălucitoare. Şi, când ploua, umbrele, 
mii de umbrele se deschideau aidoma unor pânze de corabie de-a 
lungul râului. 

Toate acestea şi nu numai atât, îl afectau puternic pe Bourne. 
Era ca şi cum ar fi ajuns într-un loc pe care şi-l amintea dintr-un 
vis, cu claritatea suprareală a visului care izvora din legătura lui 
directă cu inconştientul. Şi totuşi nu putea extrage nici o amintire 
singulară din valul de emoţii ce creştea din memoria lui sfărâmată. 

— Ce se întâmplă? întrebă Annaka, simţindu-i neliniştea. 

— Am mai fost aici. Mai ţii minte că ţi-am spus că poliția de aici 
poate fi dificilă? 

— Ai dreptate în privința asta, încuviință ea. 

El îşi rezemă capul de tetieră. 

— Cu ani în urmă, am avut un accident groaznic. Am fost 
împuşcat pe o barcă şi am căzut peste bord. Aproape am murit din 
cauza şocului, a pierderii de sânge şi a frigului. Un doctor din Ile 
de Port Noire din Franța a extras glonțul, a avut grijă de mine. 
Sănătatea fizică mi-a revenit perfect, dar mi-a fost afectată 
memoria. Un timp am fost amnezic, apoi, lent, dureros, am regăsit 
frânturi din fosta mea viață. Adevărul cu care trebuie să trăiesc e 
faptul că memoria mea nu s-a refăcut pe deplin şi, probabil, asta 
nu se va întâmpla niciodată. 

Annaka conducea în continuare, dar el îşi dădu seama după 
expresia feței ei că o afectase povestea lui. 

— Nu-ţi poţi imagina cum e să nu ştii cine eşti, continuă el. 
Dacă nu ai trecut prin asta, nu există nici un mod de a şti sau 
măcar de a-ţi explica acest lucru. 

— Dezrădăcinat. 

— Da, zise el, aruncându-i o privire scurtă. 

— Marea în jurul tău, fără să vezi pământul, nici soarele sau 
luna, sau stelele care să te îndrume spre casă. 

— Nu e mult diferit de ceea ce spui. Era surprins. Voia să o 
întrebe cum de ştia un asemenea lucru, dar tocmai parcau în fața 
unei clădiri masive din piatră. 

Coborâră şi intrară în vestibul. Annaka apăsă pe un buton şi se 
aprinse un mic bec alb, lumina lui slabă dezvăluind podeaua din 
mozaic şi peretele de sonerii. La soneria lui Laszlo Molnar nu 
răspundea nimeni. 

— S-ar putea să nu însemne nimic, spuse Annaka. Cel mai 
probabil, Molnar e împreună cu doctorul Schiffer. 

Bourne merse până la uşa de la intrare, un panou de sticlă 
securizată care începea de la un metru de sol. 

— Aflăm imediat. 

Se aplecă deasupra încuietorii şi, o secundă mai târziu, uşa era 
deschisă. Annaka apăsă un alt buton şi se aprinse un bec timp de 
treizeci de secunde, suficient cât să îl conducă pe Bourne pe scara 
în spirală ce ducea la apartamentul lui Molnar de la etajul unu. 

Bourne avu oarecum de furcă să deschidă această yală, dar în 
cele din urmă reuşi. Annaka era gata să dea buzna înăuntru, dar o 
reținu. Scoase arma ceramică şi deschise încet uşa. Luminile erau 
aprinse, dar nu se auzea nici un zgomot. Trecând prin living, apoi 
în dormitor, în baie şi în bucătărie, găsiră apartamentul curat ca 
lacrima, fără nici un semn de luptă, dar, la fel, fără urmă de 
Molnar. 

— Ceea ce mă deranjează, spuse Bourne în timp ce punea arma 
la loc, e faptul că luminile sunt aprinse. Nu poate fi plecat cu 
doctorul Schiffer. 

— Atunci se va întoarce curând. Ar trebui să-l aşteptăm. 

El încuviință. În living, se uită la câteva fotografii de pe rafturile 
de cărți şi de pe birou. 

— Ăsta e Molnar? o întrebă pe Annaka, arătând spre un bărbat 
solid cu o coamă de păr negru dat pe spate. 

— Da. Privi în jurul ei. Bunicii mei au locuit în clădirea asta şi, 
când eram mică, mă jucam pe palier. Copiii care locuiau aici ştiau 
tot felul de ascunzători. 

Bourne îşi trecu degetele peste cotoarele unui şir de discuri 
demodate de vinil, aşezate lângă o combină muzicală cu un pick- 
up performant. 

— Văd că e pasionat de operă, dar şi audiofil. 

Annaka privi şi ea: 

— Nu are CD-player? 

— Oamenii de genul lui Molnar îți vor spune că transferul pe 

suport digital răpeşte toată subtilitatea şi căldura unei înregistrări. 

Bourne se întoarse spre birou pe care era aşezat un notebook. 
Văzu că era conectat la o priză şi la un modem. Ecranul era stins, 
dar descoperi, atingând carcasa, că era caldă. Apăsă pe tasta 
„Escape” şi ecranul se lumină imediat; computerul fusese pe 
modul „sleep” — nu fusese oprit, de fapt. 

Apropiindu-se, Annaka citi pe ecran: 

— Anthrax, febră hemoragică argentiniană, cryptococcosis, 
ciumă bubonică... Dumnezeule, ce caută Molnar pe un site care 
descrie efectele bolilor - cum li se spune? — provocate de agenții 
patogeni mortali? 

— Ştiu doar că doctorul Schiffer e începutul şi sfârşitul acestei 
enigme, răspunse Bourne. Alex Conklin l-a abordat pe Schiffer 
când lucra pentru DARPA - ăsta e programul pentru arme 
avansate derulat de Ministerul Apărării din Statele Unite. La un an 
după aceea, doctorul Schiffer se transferase la Directoratul de 
Arme Tactice Neletale al CIA. La scurt timp după asta, a dispărut 
complet. Nu ştiu la ce lucra Schiffer, astfel încât să îl intereseze pe 
Conklin aşa de tare cât să treacă peste Ministerul Apărării şi să 
facă să dispară un om de ştiinţă de elită din programul Agenţiei. 

— Poate că doctorul Schiffer e bacteriolog sau epidemiolog. O 
trecu un fior. Informaţiile de pe site sunt înspăimântătoare. 

Plecă în bucătărie să-şi ia un pahar cu apă, în timp ce Bourne 
naviga pe pagina de web pentru a vedea dacă mai găseşte vreun 
indiciu cu privire la prezența lui Molnar pe acest site. Negăsind 
nimic, trecu în partea de sus a ferestrei, unde accesă un meniu cu 
adresele cel mai recente vizitate de Molnar. Făcu click pe ultimul 
site accesat. Se dovedi a fi un forum dedicat ştiinţelor. Navigând 
spre secțiunea „Arhivă”, merse înapoi în timp încercând să afle 
când fusese Molnar pe forum şi despre ce discutase. Cu 
aproximativ patruzeci şi opt de ore în urmă, Laszlo 1647M se 
logase pe forum. Bourne, cu inima bătându-i cu putere, îşi petrecu 
câteva minute citind un dialog pe care Molnar îl purtase cu un alt 
membru al forumului. 

— Uite aici, Annaka, strigă el. Se pare că doctoral Schiffer nu e 
nici bacteriolog, nici epidemiolog. Este expert în comportamentul 
microparticulelor. 

— Domnule Bourne, mai bine ai veni încoace, îl chemă Annaka. 
Acum. 

Încordarea din vocea ei îl făcu să alerge până în bucătărie. Ea 
stătea în fața chiuvetei, ca vrăjită, cu un pahar cu apă la 

jumătatea drumului către buze. Părea palidă, iar când îl văzu îşi 
trecu limba peste buze cu nervozitate. 

— Ce s-a întâmplat? 

Fata indică un spațiu între frigider şi blatul de lucru, unde se 
vedeau şapte sau opt rafturi din sârmă ordonat aranjate. 

— Ce dracu” sunt alea? făcu el. 

— Sunt rafturile de la frigider, răspunse Annaka. Cineva le-a 
scos. Se întoarse spre el. De ce ar face asta? 

El verifică în spatele frigiderului. 

— E în priză şi compresorul pare să meargă normal. Nu te-ai 
uitat înăuntru? 

— Nu. 

El apucă mânerul şi deschise uşa. Annaka se sufocă. 

— Hristoase, zise el. 

Din frigider îi priveau doi ochi încețoşați de moarte. Acolo, în 
frigiderul fără rafturi, se afla cadavrul ghemuit, albăstriu al lui 
Laszlo Molnar. 

Vuietul legănat al sirenelor îi scoase din starea de şoc. 
Repezindu-se la fereastra din față, Bourne privi în jos, de-a lungul 
Dealului Trandafirilor unde văzu cinci sau şase maşini Opel Astra 
şi Skoda Felicia îndreptându-se spre bloc, cu luminile albe şi 
albastre aprinse. Ofițerii din maşini coborâră, îndreptându-se 
direct spre clădirea în care se afla apartamentul lui Molnar. Din 
nou i se înscenase o crimă! Scena era aşa de asemănătoare cu 
ceea ce se întâmplase pe proprietatea lui Conklin, încât îi era clar 
că în spatele ambelor incidente trebuia să se afle aceeaşi persoană. 
Acest lucru era important, pentru că din el se puteau deduce două 
lucruri: în primul rând, el şi Annaka se aflau sub supraveghere. 
De cine, de Khan? Nu părea plauzibil. Metodele lui Khan erau de 
confruntare față-n față. În al doilea rând, era posibil ca acest Khan 
să fi spus adevărul atunci când susținuse că nu el îi ucisese pe 
Alex şi Mo. În acel moment, Bourne nu-şi putea imagina nici un 
motiv pentru care Khan ar fi minţit în privința acelui lucru. 
Rămânea astfel persoana necunoscută care sunase la poliție de pe 
proprietatea lui Conklin. Persoana pentru care lucra acesta era din 
Budapesta? Exista o logică destul de convingătoare în acest sens. 
Când fusese ucis, Conklin se pregătea să plece spre Budapesta. 
Doctorul Schiffer fusese în Budapesta, împreună cu lanoş Vadas şi 
Laszlo Molnar. Toate drumurile duceau spre acest oraş. 

În timp ce mintea sa punea cap la cap aceste idei, strigă la 
Annaka să şteargă şi să arunce paharul de apă, apoi să curețe 
robinetul din bucătărie. Înşfăcă laptopul lui Molnar, şterse 
combina audio şi clanța de la uşă, apoi ieşiră amândoi în goană 
din apartament. 

Deja auzeau poliţiştii care urcau pe scări. Liftul trebuia să fie 
plin de poliţişti, aşa că nici nu se punea problema să îl folosească. 

— Nu avem de ales, spuse Bourne în timp ce urcau scările. 
Trebuie să mergem sus. 

— Dar de ce au venit acum? întrebă Annaka. De unde să ştie că 
suntem aici? 

— Nu aveau cum, spuse Bourne, continuând să urce, decât 
dacă am fost urmăriți. Nu îi plăcea situaţia în care îi puneau acum 
poliţiştii. Îşi amintea prea bine soarta lunetistului de la Biserica 

Matthias. Atunci când o persoană începea să urce, cel mai adesea 
cădea şi rău. 

Mai aveau un singur etaj până la acoperiş, când Annaka îl 
apucă de mână şi îi şopti: 

— Pe aici! 

Îl conduse pe un coridor. În urma lor, scările rezonau de 
zgomotul pe care l-ar fi făcut orice grup de oameni, mai ales nişte 
oameni care se pregăteau să prindă un criminal feroce. La trei 
sferturi din lungimea coridorului era o uşă ce părea o ieşire de 
urgență. Intrară pe un hol scurt, nu mai lung de trei metri, la 
capătul căruia se afla o altă uşă, aceasta din urmă construită din 
plăci de metal nituite. Bourne trecu înaintea ci. 

Văzu că uşa era prinsă în nişte şuruburi uriaşe sus şi jos. Trase 
de ea şi o deschise. În spatele ei, nu era decât un zid din cărămidă, 
rece ca un mormânt. 


— Ia te uită! făcu detectivul Csilla, ignorându-l pe bobocul care 
tocmai vomitase pe pantofii săi lustruiți. Cu siguranță nu mai 
ieşeau din Academie ca înainte, se gândi el în timp ce studia 
victima înțepenită în congelator. 

— Nimeni în apartament, zise unul dintre poliţişti. 

— Puneţi praf pentru amprente, oricum, ordonă detectivul 
Csilla. Era un bărbat solid, blond, cu nasul coroiat şi ochi 
inteligenți. Mă îndoiesc că cel care a intrat în apartament a fost 
atât de prost încât să lase amprente, dar nu se ştie. Uită-te la 
urmele astea de arsuri, ce zici? Şi rănile înțepate par să fie foarte 
adânci. 

— Torturat de un profesionist, spuse sergentul, un tânăr 
slăbănog. 

— Ăsta e mai mult decât un profesionist, zise detectivul Csilla, 
aplecându-se şi adulmecând, ca şi cum cadavrul ar fi fost o bucată 
de carne ce i se părea că a început să putrezească. Îi place treaba 
asta. 

— Informatorul de la telefon a spus că ucigaşul era aici, în 
apartament. 

Detectivul Csilla ridică privirea. 

— Dacă nu în apartament, atunci cu siguranță în clădire. Se 
dădu înapoi, deoarece sosise echipa de criminalişti cu trusele de 
scule şi aparatele de fotografiat. Pune oamenii să se răspândească 
pe afară. 

— Am făcut-o deja, spuse sergentul, amintindu-i subtil şefului 

său că nu avea de gând să rămână pentru totdeauna la gradul 
ăsta. 

— Am stat destul cu mortul, zise detectivul Csilla. Să mergem la 
ceilalți. 

Străbătând holul, sergentul îi spuse că liftul era deja securizat, 
ca şi etajele inferioare. Criminalul nu poate merge decât pe un 
singur drum. 

— Pune lunetiştii pe acoperiş, ordonă detectivul. 

— Sunt deja acolo, răspunse sergentul. l-am pus să urce cu 
liftul în momentul când am intrat în clădire. 

Csilla făcu un semn de încuviințare. 

— Câte etaje avem deasupra? Trei? 

— Da, dom'le. 

Csilla începu să urce scările, câte două odată. 

— Acoperişul fiind sub control, ne putem permite să nu ne 
grăbim. 

Nu le luă mult să descopere uşa ce dădea în coridorul cel scurt. 

— Unde duce asta? întrebă Csilla. 

— Nu ştiu, domnule, răspunse sergentul, supărat că nu putea 
răspunde. 

Apropiindu-se de capătul coridorului, văzură uşa de metal. 

— Ce e asta? Csilla îi aruncă o privire cercetătoare. Şuruburi 
uriaşe sus şi jos. Se aplecă, văzu metalul strălucitor. Uşa a fost 
deschisă de curând. Scoase arma şi trase de uşa ce dădea în zidul 
din cărămidă. Se pare că asasinul a fost la fel de frustrat ca şi noi. 

Csilla studia cărămizile, încercând să-şi dea seama dacă vreuna 
dintre ele era nouă. Apoi încercă toate cărămizile, cu mâna. A 
şasea pe care o atinse se mişca puțin. Conştient că sergentul era 
pe cale să scoată o exclamație, îi acoperi gura cu mâna, 
aruncându-i o privire de avertisment. 

— Ia trei oameni şi cercetează clădirea vecină. 


La început, Bourne, cu auzul încordat pentru a prinde şi cel mai 
fin zgomot din întunericul negru ca smoala, crezu că zgomotul vine 
de la şobolanii cu care împărțeau spațiul acesta umed şi lipsit de 
confort dintre pereţii ce separau blocul lui Molnar de cel alăturat. 
Apoi se auzi din nou şi-şi dădu seama ce era: hârşâitul cărămizii 
pe mortar. 

— Ne-au găsit ascunzătoarea, şopti el, apucând-o de braț pe 
Annaka. Trebuie să ne mişcăm. 

Spaţiul în care se aflau era strâmt, nu mai mare de cincizeci de 

centimetri, dar părea să urce indefinit în întunericul de deasupra 
lor. Stăteau pe un fel de podea, alcătuită din țevi metalice. Nu era 
cea mai sigură podea cu putință, iar Bourne nici nu voia să se 
gândească la spațiul deschis de sub ei în care ar fi putut cădea, 
dacă una sau mai multe țevi cedau. 

— Ştii vreo ieşire de aici? şopti Bourne. 

— Cred că da. 

Ea se răsuci spre dreapta, apoi îşi făcu drum pipăind cu 
palmele zidul clădirii alăturate. 

Se împiedică o dată, se redresă. 

— E pe aici pe undeva, mormăi. 

Îşi continuară drumul, avansând cu paşi mici. Apoi, dintr-o 
dată, o ţeavă cedă sub greutatea lui Bourne şi piciorul lui stâng 
alunecă în gol. Se balansă puternic, lovindu-se de perete cu 
umărul şi scăpă din mână laptopul lui Molnar. Încercă să prindă 
aparatul chiar în momentul în care Annaka voia să-l tragă în sus. 
În loc să-l prindă, îl văzu lovindu-se de o ţeavă şi se prăbuşi în 
întuneric, pierdut pentru totdeauna. 

— Eşti bine? întrebă Annaka, în timp ce el îşi recăpăta 
echilibrul. 

— Sunt întreg, zise el întunecat, dar laptopul lui Molnar nu mai 
e. 

O secundă mai târziu, îngheță. Auzea o mişcare în spatele lor, 
înceată şi regulată -— altcineva respira în acel spațiu în care se aflau 
— şi scoase lanterna, ținând degetul pe întrerupător. Îşi lipi buzele 
de urechea Annakăi: 

— E aici, cu noi. Nu mai vorbi. O simți încuviințând din cap, 
inspirând în acelaşi timp mirosul pielii ei, mosc şi citrus. 

În spatele se auzi un clămpănit, polițistul lovindu-se de un 
punct de sudură de la îmbinarea a două țevi. Cu toții rămaseră 
complet nemişcațţi. Inima lui Bourne bătea să-i iasă din piept. Apoi 
mâna Annakăi o găsi pe a lui, îndrumându-l pe perete, unde lipsea 
un şir de cărămizi sau fuseseră îndepărtate cu premeditare. 

Dar apărea o altă problemă. Imediat ce împingeau acel perete, 
polițistul avea să vadă dunga de lumină de pe cealaltă parte a 
peretelui, oricât de slabă. Avea să-i vadă, avea să ştie încotro se 
îndreptau. Bourne îşi asumă riscul, îşi lipi buzele de urechea 
Annakăi şi şopti: 

— Trebuie să-mi spui cu o secundă înainte de a mişca peretele. 

Ea îi răspunse strângându-l de mână, rămânând cu mâna într- 
a lui apoi. Când el simţi că strânge din nou, îndreptă lanterna în 

spatele lor şi o aprinse. Izbucnirea de lumină îl orbi temporar pe 
cel care-i urmărea şi Bourne o ajută să împingă porțiunea de 
perete de un metru pe un metru. 

Annaka se strecură prin gaură, în timp ce Bourne continua să 
concentreze lumina asupra adversarului lor, dar simți ţevile 
vibrându-i sub tălpi şi o secundă mai târziu primi o lovitură 
năucitoare. 


Detectivul Csilla încerca să lupte cu lumina. Fusese luat 
complet pe nepregătite, lucru care-l înfuria peste măsură, pentru 
că se mândrea cu faptul că nimic nu îl putea lua prin surprindere. 
Scutură din cap, dar asta nu-l ajuta - raza de lumină îl orbise 
temporar. Dacă rămânea pe loc până se stingea lanterna, nu avea 
nici o îndoială că asasinul avea să fi fugit deja. Aşa că îşi folosi 
avantajul surprizei, atacând chiar şi orb. Porni în fugă peste ţevi 
cu un mormăit de efort, izbindu-l pe criminal într-o poziție 
ghemuită de luptă de stradă. 

Într-un spaţiu aşa de strâmt şi pe întuneric vederea nu avea 
mare importanță şi începu să lovească cu pumnii, cu latul 
palmelor şi cu tocurile de la pantofi, exact aşa cum fusese instruit 
la academie. El credea în disciplină, în asprime şi în puterea 
avantajului. Ştia din momentul în care pornise că asasinul nu ar fi 
crezut niciodată că poate ataca orbeşte, aşa că aplică o ploaie de 
lovituri într-o perioadă de timp cât mai scurtă, pentru a profita de 
avantajul surprizei cât mai mult cu putință. 

Dar bărbatul în care lovea era puternic şi bine legat. Şi, mai 
rău, era un luptător bun, iar Csilla îşi dădu seama imediat că dacă 
lupta se prelungea avea să fie înfrânt. Se gândi deci să încheie 
lupta rapid şi definitiv. Făcând acest lucru, comise grava greşeală 
de a-şi expune partea laterală a gâtului. Simţi surpriza presiunii, 
dar nici un fel de durere. Când picioarele îl lăsară, era deja 
inconştient. 


Bourne trecu prin gaura din perete, apoi o ajută pe Annaka să 
aşeze la loc pătratul din cărămizi. 

— Ce ai păţit? întrebă ea, gâfâind uşor. 

— Un polițist mai deştept decât ar fi trebuit să fie. 

Se aflau pe un alt coridor scurt de întreținere, cu pereţii din 
cărămidă. Dincolo de uşă se afla holul clădirii alăturate de cea a 
lui Molnar, luminat cald de aplicele de pe pereţii acoperiți cu tapet 
înflorat. Ici-colo, se aflau bănci din lemn închis la culoare. 

Annaka apăsase deja butonul liftului, dar când acesta ajunse la 
etajul lor, Bourne văzu prin grilaj doi poliţişti cu armele pregătite 
să tragă. 

— O, la dracu”, făcu el, apucând-o pe Annaka de mână şi 
târând-o spre casa scărilor. Auzi însă zgomot de paşi grei şi îşi 
dădu seama că şi acea cale de scăpare le era închisă. În spatele 
lor, cei doi poliţişti deschiseseră trapele liftului şi erau pe hol, 
alergând spre ei. Bourne o îndrumă mai sus cu un etaj. Când 
ajunseră pe hol, deschise repede cu şperaclul prima uşă, 
închizând-o înainte ca poliţiştii să termine de urcat scările. 

Înăuntrul apartamentului era întuneric şi nu mişca nimic. Era 
imposibil de spus dacă era cineva acasă. Bourne traversă până la 
fereastră şi o deschise, privind o bordură din piatră ce trecea pe 
deasupra unei alei înguste, pe care se aflau două containere verzi 
din metal. Lumina venea de la un stâlp de pe strada Endrodi. Trei 
ferestre mai încolo o scară de incendiu ducea până la aleea care, 
din câte vedea Bourne, era pustie. 

— Haide, spuse el, ieşind pe bordură. 

Annaka făcu ochii mari. 

— Eşti nebun? 

— Vrei să fii prinsă? O privi neutru. 

Ea înghiți în sec, tulburată. 

— Mi-e frică de înălțimi. 

— Nu suntem aşa de sus. El întinse o mână spre ea şi mişcă din 
degete. Haide, nu avem timp de pierdut! 

Respirând adânc, fata urcă pe pervaz şi închise fereastra în 
urma ei. Se întoarse şi, aruncând o privire în jos, ar fi căzut dacă 
Bourne nu ar fi prins-o şi nu ar fi împins-o lângă peretele din 
piatră al clădirii. 

— Doamne, ai zis că nu suntem aşa de sus! 

— Pentru mine, e adevărat. 

— Te omor pentru asta, făcu ea muşcându-şi buza. 

— Ai încercat deja. O strânse de mână. Urmează-mă şi totul va 
fi bine, promit. 

Începură să meargă spre capătul comişei. El nu voia să o 
grăbească, dar aveau o mie de motive să nu piardă timpul. Cu 
toată poliția care împânzea clădirea, era doar o chestiune de timp 
până ce aveau să descopere aleea. 

— Acum va trebui să-mi dai drumul la mână, zise el şi apoi, 
văzând ceea ce ea avea de gând să facă, o avertiză destul de dur 
cât să o oprească. Nu privi în jos! Dacă simți că ameţeşti priveşte 

peretele, concentrează-te asupra unui punct mic, modelul din zid, 
orice. Ocupă-ţi mintea cu asta şi frica va scădea. 

Ea încuviință din cap, îi dădu drumul la mână, apoi el se 
desprinse şi întinse un picior, acoperind distanța dintre cornişe. 
Apucă cu mâna dreaptă vârful comişei de la fereastra următoare şi 
îşi transferă greutatea de pe partea stângă pe partea dreaptă. 
Ridicând piciorul stâng de pe cornişa pe care stătea Annaka, trecu 
lin de cealaltă parte. Apoi se întoarse şi zâmbi, întinzându-i o 
mână. 

— E rândul tău. 

— Nu. Ea clătină violent din cap dintr-o parte în alta. Era albă 
ca varul. Nu pot face asta. 

— Ba poţi. El o ademeni din nou cu degetele. Haide, Annaka, fă 
doar primul pas. Restul e uşor. Trebuie doar să-ți schimbi centrul 
de greutate de pe stânga pe dreapta. 

Ea clătină din nou din cap, în tăcere. 

El continua să zâmbească, nelăsând să se vadă nimic din 
nervozitatea crescândă pe care o simțea. Aici, pe peretele expus al 
clădirii, erau cât se poate de vulnerabili. Dacă poliţiştii intrau în 
acel moment pe alee, erau morți. Trebuia să ajungă la scara de 
incendiu şi asta cât mai repede. 

— Un picior, Annaka. Întinde piciorul drept. 

— Doamne! Era la marginea cornişei, în locul în care fusese el 
cu câteva secunde înainte. Şi dacă o să cad? 

— Nu cazi. 

— Dar dacă... 

— Te prind eu. Zâmbetul lui se lărgi. E timpul să ne mişcăm, 
acum. 

Ea făcu aşa cum o îndemna el, întinzând piciorul şi aşezându-l 
de cealaltă parte. EI îi arătă cum să apuce cornişa de pe cealaltă 
parte, cu mâna dreaptă, lucru pe care ea îl făcu fără nici o ezitare. 

— Acum balansează-te, de la stânga la dreapta şi traversează. 

— Am înghețat. 

Era gata să privească în jos şi el ştia asta. 

— Închide ochii, îi spuse. Îmi simți mâna pe mâna ta? Ea 
încuviință de parcă i-ar fi fost teamă că până şi vibrația propriei 
voci avea să o facă să cadă răsucindu-se în golul de dedesubt. 
Schimbă-ţi centrul de greutate, Annaka. Pur şi simplu balansează- 
te de la stânga la dreapta. Bun, acum ridică piciorul şi treci... 

— Nu. 

O apucă de după talie. 

— Bun, acum doar ridică piciorul stâng. Imediat ce făcu asta el 
o trase repede şi mai degrabă cu forța, lângă el, pe cornişa vecină. 
Ea se lipi de el, tremurând de frică şi tensiune. 

Mai aveau numai două. Ajunseră la capătul comişei, repetară 
procedeul. Cu cât terminau mai repede, cu atât era mai bine 
pentru amândoi. Ea reuşi să traverseze a doua şi a treia oară 
oarecum mai bine, fie prin voință pură, fie închizându-şi complet 
mintea, urmând ordinele lui orbeşte. 

În sfârşit, ajunseră la scara de incendiu şi începură să coboare. 
Lumina de pe strada Endrodi arunca umbre lungi pe alee. Bourne 
îşi dorea să spargă becul cu o împuşcătură, dar nu îndrăzni. Grăbi 
însă pasul. 

Se aflau la un singur etaj de scara extensibilă verticală pe care 
ar fi ajuns la o jumătate de metru de pavajul aleii când Bourne 
văzu cu coada ochiului că se schimbă lumina. Pe alee înaintau 
umbre din direcții opuse; doi poliţişti intraseră pe alee, dinspre 
ambele capete. 


Sergentul lui Csilla plecase cu un polițist din clădire în 
momentul în care fusese localizat cel care intrase prin efracție în 
apartament. Ştia deja că e suficient de inteligent pentru a găsi 
drumul de trecere dintre clădiri. De vreme ce scăpase din 
apartamentul lui Laszlo Molnar, sergentului nu i se părea că 
asasinul avea să-şi permită să se lase prins pe scara clădirii 
învecinate. Asta însemna că va găsi o cale de a ieşi din clădire, iar 
polițistul voia să elimine toate posibilitățile. Avea un om pe 
acoperiş, câte unul la intrarea principală şi la intrările de serviciu. 
Mai rămânea aleea laterală. Nu-şi dădea seama cum putea să 
ajungă criminalul pe alee, dar nu voia să rişte. 

Norocul lui, văzu silueta profilată lângă scara de incendiu din 
momentul în care intră pe alee. În lumina stâlpului de iluminat de 
pe strada Endrodi îl văzu pe colegul său intrând pe alee din 
capătul opus. Îi făcu un semn bărbatului, indicând în sus către 
silueta de pe scara de incendiu. Îşi scoase arma şi se apropie încet 
şi atent de scara verticală care cobora de la ieşirea de incendiu 
când silueta se mişcă, părând să se împartă în două. Sergentul 
tresări surprins. Erau două persoane pe scara de incendiu! 

Ridică arma şi trase. Săriră scântei din metal şi văzu una din 
siluete rostogolindu-se prin aer şi apoi dispărând după cele două 
containere de gunoi. Polițistul din partea opusă porni în fugă, dar 
sergentul rămase pe loc. Îşi văzu colegul ajungând la colțul 

containerului cel mai apropiat şi mergând chircit spre spaţiul gol 
dintre cele două containere. 

Sergentul privi în sus, căutând a doua persoană. Lumina slabă 
făcea ca detaliile să fie greu de distins, însă nu văzu pe nimeni 
acolo. Ieşirea de incendiu părea pustie. Unde putea să fi dispărut a 
doua persoană? 

Îşi îndreptă din nou atenţia spre ofițer, doar pentru a descoperi 
că acesta dispăruse. Făcu vreo câţiva paşi înainte, îl strigă pe 
nume. Nici un răspuns. Îşi scoase staţia şi era gata să cheme 
întăriri, când ceva se prăbuşi peste el. Se poticni, căzu rău şi apoi 
se ridică într-un genunchi, cu capul clătinându-i-se. Apoi ceva 
apăru din spațiul dintre containere. Când îşi dădu seama că nu 
era colegul lui, primise deja o lovitură suficient de dură cât să îşi 
piardă cunoştinţa. 

— Asta chiar a fost o prostie, zise Bourne, aplecându-se pentru 
a o ridica pe Annaka de pe pavajul aleii. 

— Cu plăcere, făcu ea, dându-i mâna la o parte şi ridicându-se 
în picioare cu propriile puteri. 

— Credeam că ţi-e frică de înălțime. 

— Mi-e mai frică de moarte, îi răspunse sec. 

— Să o ştergem de aici înainte să apară alți poliţişti, zise el. 
Cred că tu trebuie să mergi înainte. 


Când Bourne şi Annaka ieşiră din clădire, privirea lui Khan era 
orbită de lumina stradală. Deşi nu le putea vedea fețele, îl 
recunoscu pe Bourne după siluetă şi mers. Cât despre însoțitoarea 
acestuia de sex feminin, deşi mintea lui Khan o înregistră în 
treacăt, nu îi dădu prea multă atenție. Asemenea lui Bourne, era 
mult mai interesat de motivul pentru care poliția fusese chemată la 
apartamentul lui Laszlo Molnar când Bourne era încă acolo. Tot ca 
şi Bourne, fusese izbit de asemănarea scenariului de aici cu acela 
din Manassas. Se putea vedea mâna lui Spalko, cu ochiul liber. 
Necazul era că, spre deosebire de Manassas, unde îl văzuse pe 
omul lui Spalko, nu dăduse peste un bărbat asemănător în timpul 
recunoaşterii atente pe care o făcuse în cele patru cvartale din 
jurul blocului lui Molnar. Aşadar, cine chemase poliția? Cineva 
trebuia să fi fost acolo pentru a-i informa atunci când Bourne şi 
femeia intraseră în clădire. 

Se îndreptă spre maşina închiriată, reuşind să-l urmărească pe 
Bourne care se urcase într-un taxi. Femeia îşi continuă drumul pe 
jos. Cunoscându-l pe Bourne, Khan era pregătit să schimbe 

direcția, să schimbe taxiuri şi, deci, nu avea să-l piardă din ochi pe 
Bourne în timpul manevrelor făcute pentru a-şi pierde urma. 

În cele din urmă, taxiul lui Bourne ajunse pe strada Fo. Patru 
cvartale mai la nord de turnurile magnifice ale Băilor Kirali, 
Bourne cobori din taxi şi intră în clădirea de la numărul 106-108. 

Khan încetini, apoi parcă lângă bordură, pe partea opusă a 
străzii - nu voia să treacă pe lângă intrare. Opri motorul şi se 
cufundă în întuneric. Alex Conklin, Jason Bourne, Laszlo Molnar, 
Hasan Arsenov. Se gândea la Spalko şi la modul în care puteau fi 
conectate toate aceste nume disparate. Trebuia să existe o logică 
aici, întotdeauna exista o logică, măcar de-ar fi putut s-o înțeleagă. 

Astfel trecură cinci sau şase minute, apoi un alt taxi trase în 
fața clădirii de la numărul 106-108. Khan privi cum cobora o 
tânără. Încercă să îi vadă fața înainte de a intra în clădire, dar 
reuşi să vadă doar că avea părul roşcat. Aşteptă, nescăpând din 
ochi intrarea. Nu se aprinsese nici o lumină după ce Bourne 
intrase în hol, ceea ce însemna că o aştepta pe femeie —- că era 
apartamentul ei. După trei minute, se aprinseră luminile la etajul 
al patrulea - şi ultimul. 

Acum, ştiind unde erau, începu să se scufunde în zazen, dar, 
după o oră de încercări nereuşite de a-şi goli mintea, renunţă. În 
întuneric, strânse în palmă micul Buddha cioplit în piatră. 
Aproape imediat îl cuprinse un somn profund, în care se prăbuşi 
asemenea unui bolovan în iadul coşmarului său recurent. 

Apa e neagră-albăstruie, rotindu-se neîncetat de parcă ar 
însufleți-o o energie a răului. El încearcă să iasă la suprafață, 
întinzându-se cu atâta forță, încât oasele îi trosnesc de încordare. 
Continuă totuşi să se scufunde în întuneric, tras în jos de frânghia 
legată în jurul gleznei. Vrea să respire, dar ştie că în momentul în 
care va deschide gura va fi inundat de apă şi se va îneca. 

Se întinde în jos, încercând să dezlege frânghia, dar nu reuşeşte 
să apuce cu degetele suprafața alunecoasă. Simte, asemenea unui 
curent electric ce îl străbate, teroarea a orice îl aşteaptă în întuneric. 
Teroarea îl strânge ca o menghină,; îşi reprimă o dorință de a 
bolborosi. În acel moment, aude sunetul ce se ridică din adâncuri — 
răsunetul clopotelor, al călugărilor ce cântă înainte de a fi masacrați 
de khmerii roşii. În cele din urmă sunetul se reduce la cântecul unei 
singure voci, un tenor clar, o incantaţie repetată, nu mult diferită de 
o rugăciune. 

Şi atunci când priveşte în jos prin întuneric, când începe să 
desluşească lucrul legat de cealaltă frânghie, lucrul ce îl trage 

inexorabil către blestemul său, îşi dă seama că incantația pe care o 
aude trebuie să vină dinspre acea siluetă. Căci cunoaşte silueta ce 
se răsuceşte în curentul puternic de sub el; îi e la fel de familiară ca 
şi propria față, propriul corp. Dar acum, cu un şoc care îl străbate 
prin tot corpul, îşi dă seama că sunetul nu vine dinspre silueta 
familiară de sub el, pentru că e moartă — şi de aceea greutatea ei îl 
trage în jos. 

Sunetul e mai aproape, iar acum recunoaşte lamentaţia clară — 
propria voce. Auzindu-se din adâncurile propriei ființe. Imediat, 
aceasta îi atinge toate părțile corpului. 

— Lee-Lee! Lee-Lee! strigă, înainte de a se îneca. 


221 


16 


Spalko şi Zina ajunseră în Creta înainte de răsăritul soarelui, 
aterizând pe Aeroportul Kazantzakis, chiar lângă Heraklion. Îi 
însoțeau un doctor şi trei bărbaţi, pe care Zina îi studiase îndelung 
în timpul zborului. Nu erau masivi, pentru a nu se remarca în 
mulțime. Puternicul său simț al securităţii îi dicta lui Spalko ca 
atunci când, ca în acel moment, era implicat nu ca Stepan Spalko, 
preşedintele Humanistas, Ltd, ci ca Şeic, să îşi mențină un profil 
cât mai scăzut, nu numai pentru sine, ci pentru tot personalul. 
Zina le recunoscu bărbaţilor puterea în nemişcarea lor, căci îşi 
controlau corpurile în mod absolut şi, atunci când se mişcau, o 
făceau cu fluiditatea şi siguranța unor yoghini sau dansatori. 
Vedea hotărârea din ochii lor duri, care se putea obține numai 
după ani de antrenamente intense. Chiar şi atunci când îi 
zâmbeau deferent, putea simţi pericolul ce mocnea în ei, încolăcit, 
aşteptând cu răbdare momentul eliberării. 

Creta, cea mai mare insulă din Marea Mediterană, e poarta 
dintre Europa şi Africa. Zace de secole în soarele fierbinte al 
Mediteranei, cu ochiul sudic ațintit asupra Alexandriei, în Egipt şi 
asupra Benghazi, în Libia. În mod inevitabil însă, o insulă cu o 
amplasare atât de bună era înconjurată de prădători. Aflându-se la 
intersecția culturilor, istoria ei e evident una sângeroasă, 
asemenea valurilor ce se sparg de țărm, invadatorii din culturi 
diferite au ajuns pe țărmurile şi în golfurile insulei, aducând cu ei 
cultura, limba, arhitectura şi religia. 

Heraklionul a fost fondat de sarazini în 824 d. Hr. Ei îl numeau 
Chandax, o adaptare a cuvântului arab kandak, datorită şanțului 
de apărare pe care l-au săpat în jurul cetăţii. Sarazinii au domnit 
timp de o sută patruzeci de ani, apoi au fost izgoniți de bizantini. 
Dar piraţii au avut un asemenea succes încât le-au trebuit trei 
sute de corăbii pentru a căra prada în Bizanţ. 

În timpul ocupaţiei venețiene, oraşul a fost cunoscut sub 
numele de Candia. Sub stăpânirea venețienilor a devenit cel mai 
important centru cultural din estul Mediteranei. Toată această 
strălucire s-a încheiat odată cu invazia turcilor. 

Această istorie poliglotă se vedea peste tot: masiva fortăreață 
venețiană ce apăra frumosul port al oraşului de invazii; primăria 

oraşului, găzduită de loggia venețiană; „Koubes”, fântâna 
turcească de lângă fosta biserică a Mântuitorului, pe care turcii au 
transformat-o în Moscheea Valide. 

Dar în oraşul propriu-zis, modem şi aglomerat, nu se păstra 
nimic din cultura minoică, prima şi, din punct de vedere 
arheologic, cea mai importantă civilizație cretană. Sigur, ruinele 
palatului lui Cnossos puteau fi văzute în afara oraşului, dar numai 
istoricii ştiau că sarazinii aleseseră acest loc ca să fondeze 
Chandax pentru că fusese principalul port al minoicilor cu mii de 
ani înainte. 

Sufletul Cretei rămânea acela al unei insule învăluite în mit şi 
era imposibil să pui piciorul pe insulă fără să ţi se reamintească 
legenda creării sale. Cu secole înainte ca sarazinii, venețienii sau 
turcii să existe, Creta ieşise în evidență din cețurile legendei. 
Minos, primul rege al Cretei, era semizeu. Tatăl său, Zeus, luând 
înfăţişarea unui taur, o violase pe mama sa, Europa şi astfel, de la 
început, taurul a devenit simbolul insulei. 

Minos s-a luptat cu cei doi frați ai săi pentru stăpânirea Cretei, 
dar el s-a rugat lui Poseidon, promițându-i supunere eternă zeului 
mării dacă avea să-l ajute să-şi învingă fraţii. Poseidon i-a auzit 
rugăciunea şi, din marea înspumată, s-a ivit un taur alb ca 
zăpada. Acest animal trebuia să fie un sacrificiu care să marcheze 
supunerea lui Minos față de zeu, dar lacomul rege a prins taurul şi 
l-a păstrat pentru sine. Furios, Poseidon a făcut-o pe soţia lui 
Minos să se îndrăgostească de animal. În secret, ea l-a însărcinat 
pe Dedalus, arhitectul favorit al regelui, să-i construiască o vacă 
din lemn goală pe dinăuntru în care s-a ascuns, astfel încât taurul 
să se împerecheze cu ea. Rezultatul acestei împreunări sexuale a 
fost Minotaurul - un bărbat monstruos, cu cap şi coadă de taur - a 
cărui sălbăticie a adus atâtea pagube insulei, încât Minos l-a pus 
pe Dedalus să construiască un labirint enorm, atât de complicat, 
încât Minotaurul să nu mai scape niciodată din el. 

Legenda aceasta îl preocupa pe Spalko în timp ce străbătea 
străzile abrupte ale oraşului împreună cu echipa sa, deoarece era 
pasionat de miturile greceşti — pentru accentul lor pe viol şi incest, 
pe vărsarea de sânge şi sfidarea zeilor. Vedea aspecte ale propriei 
persoane în multe dintre ele, aşa că nu îi era greu să se creadă 
semizeu. 

La fel ca multe alte oraşe mediteraneene, Heraklion e construit 
pe versantul unui munte, casele sale din piatră ridicându-se 
deasupra străzilor abrupte străbătute fără milă de autobuze şi 

taxiuri. De fapt, întreaga coloană vertebrală a insulei se ridică pe 
un lanț muntos cunoscut sub numele de Munţii Albi. 

Adresa pe care Spalko o obținuse interogându-l pe Laszlo 
Molnar era o casă aflată la jumătatea pantei pe care e aşezat 
oraşul. Aparţinea unui arhitect pe nume Istos Dedalika, al cărui 
renume, aşa cum avea să se vadă, era la fel de mare ca al 
strămoşului său mitic. Echipa lui Spalko descoperise că această 
casă era închiriată de o companie asociată cu Laszlo Molnar. 
Ajunseră la adresă exact în momentul în care cerul nopţii era gata 
să se despice asemenea cojii unei nuci de cocos, scoțând la iveală 
soarele sângeriu al Mediteranei. 

După o scurtă recunoaştere, scoaseră cu toții nişte telefoane 
mobile minuscule, conectându-se într-o reţea fără fir. Îşi verificară 
armele, arbalete din material compozit, de mare putere, excelente 
pentru liniştea în care trebuiau să acționeze. Spalko îşi sincroniză 
ceasul cu doi dintre oamenii săi, apoi îi postă lângă intrarea din 
spate, în timp ce el şi Zina se apropiau de intrarea din față. 
Ultimul membru al echipei primi ordin să-i supravegheze şi să-i 
avertizeze cu privire la orice acțiune suspectă de pe stradă sau, 
dacă e cazul, de venirea poliției. 

Strada era pustie şi tăcută; nu se plimba nimeni. În casă nu era 
aprinsă nici o lumină, dar Spalko nici nu se aştepta să fie vreuna, 
îşi privi ceasul, numărând în microfon pe măsură ce secundarul se 
apropia de şaizeci. 


În casă, mercenarii erau în plină activitate. Era ziua mutării, 
ultimele câteva ore după care puteau pleca, aşa cum făcuseră şi 
alții înaintea lor. Îl mutau pe dr. Schiffer într-o locaţie diferită din 
Creta la fiecare trei zile; făceau acest lucru repede şi în tăcere, 
destinația fiind hotărâtă abia în ultimul moment. Aceste măsuri de 
securitate cereau ca o parte dintre ei să rămână în urmă, pentru a 
se asigura că orice indiciu al prezenţei lor era fie luat de acolo, fie 
distrus. 

În acest moment, mercenarii erau răspândiţi prin casă. Unul 
dintre ei era în bucătărie, pregătind cafea turcească, un al doilea 
se afla în baie, al treilea pornise televizorul. Se uită dezinteresat la 
ecran pentru o secundă apoi se duse la fereastra din față, trase 
draperia şi aruncă o privire în stradă. Totul părea normal. Se 
întinse ca o pisică, bâțâindu-şi corpul. Apoi, prinzându-şi hamul 
cu arma pe umăr, plecă să facă verificarea de dimineață a 
perimetrului. 

Descuie uşa din față, o deschise şi fu imediat străpuns în inimă 
de o săgeată a lui Spalko. Se clătină şi căzu pe spate, cu braţele 
deschise şi ochii rostogolindu-i-se în orbite, mort înainte de a 
atinge podeaua. 

Spalko şi Zina intrară în vestibul în momentul în care ceilalți 
doi membri ai echipei năvăleau pe uşa din spate. Mercenarul din 
bucătărie lăsă să îi cadă ibricul de cafea, scoase arma şi îl răni pe 
unul din oamenii lui Spalko, apoi şi el fu împuşcat mortal. 

Făcându-i un semn cu capul Zinei, Spalko urcă scările câte trei 
odată. 

Zina reacţionase la împuşcăturile ce veneau prin uşa băii, 
ordonându-i unuia dintre oamenii lui Spalko să iasă pe uşa din 
spate. Îi ordonă celuilalt să spargă uşa, lucru pe care îl făcu rapid 
şi eficient. Când intrară în baie, nu îi întâmpină nici un foc de 
armă. În loc de asta, văzură fereastra prin care se strecurase afară 
mercenarul. Zina anticipase această posibilitate, de unde faptul că 
îşi trimisese un om afară. 

O secundă mai târziu auzi foarte clar sunetul săgeţii eliberate, 
urmate de un geamăt puternic. 

La etaj, Spalko străbătea camerele mergând chircit. Primul 
dormitor era gol, deci trecu la al doilea. Când trecea pe lângă pat, 
prinse cu coada ochiului o mişcare în oglinda de perete de 
deasupra comodei din stânga sa. Îngenunche imediat şi trase o 
săgeată. Aceasta trecu prin cuvertură, iar patul se zgudui. Un corp 
se zvârcolea şi gemea. 

În genunchi, Spalko potrivi o altă săgeată în arbaletă şi începu 
să ţintească, dar fu răsturnat. Ceva greu îl lovi în cap, un glonț 
ricoşă şi simți o greutate deasupra. Dădu imediat drumul 
arbaletei, scoase un cuțit de vânătoare şi îl înfipse în atacator. 
Când acesta fu înfipt bine, îl răsuci, scrâşnind din dinţi de efort şi 
fu răsplătit cu un val de sânge. 

Îl aruncă pe mercenar de pe el cu un mormăit, îşi recuperă 
cuțitul şi îl şterse de cuvertură. Apoi trase a doua săgeată, prin 
pat. Prin aer zburară fulgi şi zvârcolirea se opri brusc. 

Cobori repede la parter după ce verificase şi celelalte camere de 
la etaj, intrând într-un living ce mirosea a pucioasă. Unul dintre 
oamenii săi intra pe uşa din spate cu ultimul mercenar rămas, pe 
care îl rănise grav. Întregul atac durase mai puţin de trei minute, 
lucru care se potrivea cu planul lui Spalko; cu cât atrăgeau mai 
puțin atenția asupra casei, cu atât mai bine. 

Nu era nici o urmă de Felix Schiffer. Şi totuşi, Spalko ştia că 

Laszlo Molnar nu îl minţise. Oamenii ăştia făceau parte din 
contingentul de mercenari pe care Molnar îi angajase atunci când 
pusese la cale împreună cu Conklin evadarea lui Schiffer. 

— Cum stăm? îşi întrebă oamenii. 

— Marco e rănit. Nimic grav, glonțul a intrat şi a ieşit prin 
muşchiul brațului stâng, raportă unul dintre ei. Doi duşmani 
morți, unul grav rănit. 

Şi doi morți la etaj, adăugă Spalko. 

Arătând cu mânerul pistolului automat către ultimul mercenar, 
bărbatul adăugă: 

— Asta n-o duce mult dacă nu e tratat. 

Spalko se uită la Zina, apoi făcu un semn din cap. Ea se apropie 
de rănit şi, îngenunchind, îl întoarse pe spate. El gemu şi începu 
să sângereze. 

— Cum te cheamă? întrebă ea în maghiară. 

El o privi, cu ochii întunecați din cauza durerii şi a morții 
inevitabile. 

Ea scoase o cutie mică cu chibrituri din lemn. 

— Cum te cheamă? întrebă, de astă dată în greacă. 

Neprimind nici un răspuns, le spuse oamenilor lui Spalko: 

— Țineţi-l nemişcat. 

Doi dintre ei se aplecară pentru a executa ordinul. Mercenarul 
se zbătu puţin, apoi rămase nemişcat. Privea în sus spre ea cu 
nepăsare; era soldat profesionist la urma urmelor. 

Ea aprinse chibritul. Flacăra fu însoţită de un miros înțepător 
de sulf. Femeia îi ridică o pleoapă cu degetul mare şi arătătorul, 
apoi apropie flacăra de globul ocular descoperit. 

Ochiul liber al mercenarului clipi nebuneşte, iar respiraţia îi 
deveni  sacadată. Flacăra, reflectată în curba orbitei sale 
strălucitoare, se apropie şi mai mult. Îi era frică, Zina simţea asta, 
dar dincolo de acest lucru era un sentiment de neîncredere. Pur şi 
simplu el nu credea că ea îşi va duce la capăt amenințarea 
implicită. Păcat, dar pentru ea nu era nici o diferență. 

Mercenarul urlă, corpul arcuindu-se în ciuda eforturilor celor 
doi bărbați de a-l ține la pământ. Se zvârcolea şi urla, chiar şi 
după ce chibritul îi căzu fumegând pe piept. Ochiul sănătos i se 
rostogolea în orbită de parcă ar fi încercat să găsească o scăpare. 

Zina aprinse calmă un alt chibrit şi imediat mercenarul începu 
să vomite. Acest lucru nu o tulbură. Era vital acum ca el să 
înțeleagă că nu exista decât o singură reacție din partea lui care o 
putea opri. Nu era prost; ştia despre ce era vorba. De asemenea, 

nici o sumă de bani nu făcea cât tortura asta. Printre lacrimile 
ochiului sănătos, îl văzu capitulând. Totuşi, nu avea să-l lase să se 
ridice, nu înainte de a le spune unde îl ţineau pe doctorul Schiffer. 

În spatele ei, privind scena de la început până la sfârşit, Stepan 
Spalko era impresionat fără să vrea. Habar n-avusese ce va face 
Zina atunci când o însărcinase cu interogatoriul. Într-un fel, era 
un test; dar era mai mult decât atât — era un fel de a o cunoaşte în 
acel mod intim care lui îi provoca atâta plăcere. 

Fiind un om care folosea cuvintele în fiecare zi din viața lui 
pentru a manipula oameni şi evenimente, Spalko avea o 
neîncredere înnăscută față de oricine. Oamenii mințeau, pur şi 
simplu. Unora le plăcea să mintă pentru efectul pe care îl provoca 
minciuna; alții mințeau fără să ştie, pentru a-şi proteja propria 
persoană; mai erau unii care se minţeau pe ei înşişi. Numai în 
acțiune, în lucrurile pe care le făceau oamenii, mai ales în 
circumstanțe extreme sau sub constrângere ieşea la iveală 
adevărata lor natură. Atunci nu mai avea nici un rost să mintă; 
puteai crede ceea ce ţi se înfățişa în fața ochilor. 

Acum cunoştea un adevăr despre Zina pe care nu-i ştiuse 
înainte. Se îndoia că Hasan Arsenov îl cunoştea, că ar fi crezut 
acest lucru dacă i s-ar fi spus. În adâncul fiinţei, Zina era tare ca 
piatra; era mai dură decât Arsenov însuşi. Privind-o cum scotea 
informaţiile de la mercenarul neajutorat, el îşi dădu seama că Zina 
putea trăi fără Arsenov, dar Arsenov nu putea trăi fără ea. 


Bourne se trezi în sunetul arpegiilor de pian şi în mirosul 
aromat al cafelei. Un timp rămase între somn şi trezire. Era 
conştient că se afla întins pe canapeaua Annakăi Vadas, că era 
acoperit cu o pilotă de puf şi avea sub cap o pernă din puf de 
gâscă. Îşi reveni brusc din somn, în apartamentul scăldat în soare 
al Annakăi. Se întoarse şi o văzu aşezată la pianul de concert cu o 
cană uriaşă de cafea alături. 

— Cât e ceasul? 

Ea îşi continuă arpegiile fără să ridice capul. 

— Douăsprezece şi ceva. 

— Doamne! 

— Da, e ora la care eu repet, ora la care trebuie să te trezeşti, 
începu să cânte o melodie pe care el nu o recunoscu. Chiar 
credeam că ai să te întorci la hotel înainte să mă trezesc eu, dar 
am intrat aici şi te-am văzut dormind ca un prunc. Aşa că am 
făcut cafeaua. Vrei? 

— Absolut. 

— Ştii unde e. 

Apoi ea îşi ridică privirea fără să se întoarcă, privindu-l cum iese 
de sub pilotă şi îşi pune tricoul şi pantalonii. Merse în baie şi apoi 
intră în bucătărie. În timp ce el îşi turna cafea, îi spuse: 

— Ai un corp frumos, în ciuda cicatricelor. 

El căuta frişca; se părea că ea îşi bea cafeaua neagră. 

— Cicatricele îmi dau forță morală. 

— Chiar şi cea de la gât? 

Cotrobăind prin frigider, nu îi răspunse, ci, mai degrabă 
involuntar, duse o mână la rană şi, făcând asta, simți din nou 
îngrijirile pline de compasiune ale lui Mylene Dutronc. 

— Aia e nouă, spuse ea. Ce s-a întâmplat? 

— Am avut o întâlnire cu o creatură foarte mare şi furioasă. 

Ea se răsuci, brusc stânjenită. 

— Cine a încercat să te stranguleze? 

El găsise frişca. Îşi puse o lingură, apoi două de zahăr şi sorbi 
prima înghițitură. Revenind în living, spuse: 

— Furia îți poate face asta, sau nu ştiai? 

— De unde să ştiu? Nu fac parte din lumea ta violentă. 

El o privi fără nici o expresie. 

— Ai încercat să mă împugşti. Sau ai uitat? 

— Eu nu uit nimic, replică ea sec. 

O iritase ceva din cele spuse de el, dar nu ştia ce. O parte din ea 
se zbuciuma. Poate era doar şocul morții violente şi subite a tatălui 
ei. 

În orice caz, el decise să încerce o altă tactică. 

— Nu e nimic comestibil în frigiderul tău. 

— De obicei mănânc în oraş. E o cafenea-restaurant cinci străzi 
mai încolo. 

— Crezi că am putea merge acolo? o întrebă el. Mor de foame. 

— Imediat ce termin. Noaptea prelungită mi-a decalat 
programul. 

Scaunul de la pian zgârie podeaua atunci când ea se aşeză mai 
bine. Apoi, primele acorduri din Nocturna în Si bemol minor a lui 
Chopin plutiră prin cameră, răsucindu-se asemenea frunzelor 
căzătoare într-o după-amiază aurie de toamnă. Bărbatul fu 
surprins câtă plăcere îi provoca muzica. 

După câteva secunde se ridică, merse până la micul birou şi 
deschise computerul. 

— Te rog, nu face asta, spuse Annaka fără să ridice ochii de pe 

partitură. Îmi distragi atenţia. 

Bourne se aşeză, încercând să se relaxeze înconjurat de 
minunata muzică ce umplea apartamentul. 

În timp ce ultimele acorduri ale Nocturnei încă mai reverberau, 
Annaka se ridică şi intră în bucătărie. Bourne auzi apa de la 
chiuvetă curgând în timp ce ea aştepta să se răcească. Păru să 
curgă mult timp. Apoi ea se întoarse, cu un pahar cu apă într-o 
mână pe care îl bău dintr-o singură înghițitură prelungă. Bourne, 
privind-o de la birou, îi văzu curba gâtului alb, apoi buclele câtorva 
fire rebele, de un arămiu aprins, la baza părului. 


— Te-ai descurcat foarte bine aseară, zise Bourne. 

— Mulţumesc că m-ai luat de pe cornişă. Ochii ei îi evitară 
privirea, de parcă nu ar fi vrut să accepte complimentul. Nu mi-a 
fost aşa de frică niciodată în viața mea. 

Erau în cafeneaua plină de candelabre din sticlă, canapele din 
catifea şi aplice de perete translucide fixate în lambriurile din lemn 
de cireş. Stăteau față în față la o masă de la fereastră, privind 
mesele de pe trotuarul din fața cafenelei, care era pustiu, fiind încă 
prea răcoare pentru a se aşeza afară în soarele dimineții. 

— Ceea ce mă preocupă acum e faptul că apartamentul lui 
Molnar era supravegheat, zise Bourne. Nu există nici o altă 
explicație pentru sosirea poliției chiar în acel moment. 

— Dar de ce ar supraveghea cineva apartamentul? 

— Ca să vadă dacă apărem. De când am ajuns în Budapesta, 
cercetările mele au fost împiedicate. 

Annaka privi nervoasă pe fereastră. 

— Şi acum? Gândul că cineva îmi supraveghează apartamentul 
— ne supraveghează pe noi — îmi dă fiori. 

— De la apartamentul tău până aici nu ne-a urmărit nimeni. M- 
am asigurat eu de asta. Se opri în timp ce li se servea mâncarea. 
Când chelnerul plecase, reluă. Ţii minte măsurile de precauție pe 
care am insistat să le luăm aseară, când am scăpat de poliție? Am 
luat taxiuri diferite, am schimbat de două ori, am schimbat 
direcția. 

— Eram prea epuizată să mai pun la îndoială instrucțiunile tale 
bizare, încuviință ea. 

— Nimeni nu ştie unde am plecat şi nici măcar că suntem 
împreună. 

— Da, asta e o uşurare. Ea oftă prelungit. 

Când îl văzu pe Bourne ieşind din clădire împreună cu femeia, 
Khan avea un singur gând în minte: în ciuda asigurărilor pline de 
ifose ale lui Spalko că Bourne nu îl putea găsi, acesta continua să 
strângă cercul. Cumva aflase despre Laszlo Molnar, bărbatul de 
care era interesat Spalko. Şi, mai mult, descoperise unde locuia 
Molnar şi, probabil, fusese în apartament atunci când apăruse 
poliția. De ce era Molnar important pentru Bourne? Khan trebuia 
să afle asta. 

Îi privi din urmă pe Bourne şi pe femeie îndepărtându-se. Apoi 
cobori din maşina închiriată şi intră în holul clădirii de pe strada 
Fo 106-108. Descuie cu şperaclul uşa de la intrare şi pătrunse în 
holul interior. Urcând cu liftul până la ultimul etaj, găsi apoi scara 
ce ducea pe acoperiş. Deloc surprinzător, uşa avea un sistem de 
alarmă, dar pentru el era un lucru simplu să treacă de circuit şi 
apoi de întregul sistem de alarmă. Trecu prin uşă şi ajunse pe 
acoperiş, traversând repede distanța până la partea din față a 
clădirii. 

Se aplecă ținând mâinile pe parapetul de ciment, de unde văzu 
imediat fereastra panoramică de la etajul trei, chiar sub el. 
Încălecă parapetul şi se lăsă pe cornişa de dincolo de fereastră. 
Prima fereastră pe care o încercă era încuiată, dar cealaltă nu era. 
O deschise şi intră în apartament. 

Ar fi vrut din toată inima să arunce o privire în jur, dar, neştiind 
cât de repede aveau să se întoarcă, nu putea risca. Era timpul 
pentru treburi, nu pentru plăceri. Căutând un loc potrivit, ridică 
privirea spre lustra din cristal ce atârna din mijlocul tavanului. 
Era un loc la fel de bun ca oricare, hotărî repede, chiar mult mai 
bun decât multe altele. 

Trase scaunul pianului sub lustră, apoi se urcă pe el. Scoase 
micul microfon electronic şi îl aşeză pe buza ornamentului din 
cristal. Apoi cobori, îşi puse o cască în ureche şi porni dispozitivul. 

Auzi micile zgomote în timp ce trăgea scaunul pianului la loc, îşi 
auzi proprii paşi pe parchet în timp ce traversa încăperea până la 
canapeaua pe care erau o pilotă şi o pernă. Simţți mirosul lui 
Bourne, dar acesta îi declanşă o amintire până atunci ascunsă. 
Când aceasta începu să îi urce în conştient, dădu drumul pernei 
de parcă ar fi luat foc. Repede, ieşi din apartament pe drumul pe 
care venise, ajungând din nou în hol. Dar de data aceasta traversă 
clădirea, ieşind pe uşa de serviciu. Nimic nu putea fi prea mult 
când venea vorba de precauție. 

Annaka începu să îşi mănânce micul dejun. Prin fereastră se 
strecura lumina soarelui, luminându-i degetele extraordinar de 
frumoase. Mânca în acelaşi fel în care cânta, mânuind tacâmurile 
de parcă ar fi fost instrumente muzicale. 

— Unde ai învăţat să cânți la pian aşa de bine? întrebă el. 

— Ţi-a plăcut? 

— Da, foarte mult. 

— De ce? 

El înclină capul: 

— De ce? 

— Da, de ce ţi-a plăcut? Ce ai auzit acolo? 

Bourne se gândi o clipă. 

— Un fel de bocet, cred. 

Ea puse deoparte cuțitul şi furculița şi, cu mâinile libere, începu 
să cânte o secțiune din Nocturnă. 

— E dominanta a şaptea neterminată, ştii. Cu aceasta, Chopin a 
extins limitele acceptate ale disonanței şi gamei. Reîncepu să 
cânte, notele rezonând. Rezultatul e vast. Şi în acelaşi timp plin de 
durere, din cauza acelor dominante neterminate. 

Ea se opri, cu mâinile albe şi frumoase atârnând deasupra 
mesei, cu degetele lungi uşor arcuite de parcă ar fi fost încă 
însuflețite de energia compozitorului. 

— Altceva? 

El se mai gândi puţin, apoi clătină din cap. 

Annaka îşi luă din nou cuțitul şi furculița şi reveni la micul 
dejun. 

— Mama mea m-a învățat să cânt. Era meseria ei, profesoară de 
pian şi imediat ce a simțit că eram suficient de bună, m-a învăţat 
Chopin. Era favoritul ei, dar muzica lui e incredibil de greu de 
interpretat — nu numai tehnic, ci şi emoțional. 

— Mama ta mai cântă şi acum? 

Annaka clătină din cap. 

— Ca şi Chopin, avea o sănătate fragilă. Tuberculoză. A murit 
când aveam optsprezece ani. 

— O vârstă nepotrivită pentru a-ţi pierde un părinte. 

— Mi-a schimbat viața pentru totdeauna. Am fost copleşită de 
durere, sigur, dar, spre uimirea şi ruşinea mea, dincolo de asta 
eram furioasă pe ea. 

— Furioasă? 

— M-am simțit abandonată, dezrădăcinată, pierdută pe mare, 
fără nici o speranţă de a regăsi drumul spre casă. 

Imediat, Bourne îşi dădu seama cum de reuşea ea să înțeleagă 
dificultăţile lui legate de pierderea memoriei. 

— Dar, oricum, pufni ea, ceea ce regret cel mai mult e cu câtă 
uşurinţă am tratat-o. Când mi-a propus prima dată să preiau 
pianul, m-am opus. 

— Sigur, spuse el blând. Era sugestia ei. Şi, mai mult, era 
profesia ei. El simți un mic frison în plex, ca şi cum ea ar fi cântat 
chiar în acel moment faimoasele disonanțe ale lui Chopin. Când 
am vorbit cu fiul meu despre baseball, a strâmbat din nas, voia să 
joace fotbal. Pe măsură ce scotea la lumină amintirea lui Joshua, 
atenţia lui Bourne se îndreptă spre interior. Toţi prietenii lui jucau 
fotbal, dar a fost şi altceva. Mama lui era thailandeză; a fost educat 
în spiritul budist de la o vârstă foarte fragedă. Aşa cum a vrut ea. 
Nu-l interesa „americanismul”. 

Terminând, Annaka puse farfuria deoparte. 

— Din contră, eu cred că „americanismul” propriu îl preocupa 
foarte mult, spuse ea. Cum s-ar fi putut să fie altfel? Ce crezi, nu i 
se amintea de el în fiecare zi la şcoală? 

Nechemată, în minte îi veni o amintire cu Joshua cu un ochi 
vânăt. Când o întrebase pe Dao despre asta, ea îi spusese că 
puştiul căzuse acasă, dar a doua zi îl dusese ea însăşi pe Joshua 
la şcoală şi rămăsese acolo câteva ore. El nu o întrebase niciodată; 
în acel moment era prea ocupat la serviciu pentru a se gândi pe 
îndelete la asta. 

— Nu mi-a trecut niciodată prin minte, spuse acum. 

Annaka ridică din umeri şi, fără vreo ironie, spuse: 

— De ce să-ți treacă prin minte? Eşti american. Lumea îţi 
aparține. 

De unde venea animozitatea ei înnăscută? se întrebă el. Era una 
generică, frica de americanul urât care de curând fusese reînviat? 

Ea îi ceru chelnerului încă o cafea. 

— Cel puţin tu poți rezolva lucrurile cu fiul tău, spuse ea. Cu 
mama... ridică din umeri. 

— Fiul meu e mort, zise Bourne, împreună cu sora şi mama lui. 
Au fost ucişi în Phnom Penh, cu mulți ani în urmă. 

— Oh! Părea că în sfârşit el străpunsese platoşa ei rece, oțelită. 
Îmi pare rău! 

Bourne îşi întoarse privirea; orice discuţie despre Joshua îi 
dădea senzația de sare pe rană. 

— Sunt sigur că te-ai împăcat cu mama ta înainte să moară. 

— Aş vrea s-o fi făcut. Annaka privea fix în cana de cafea, cu o 

expresie de concentrare pe față. Abia când mi l-a prezentat pe 
Chopin am înțeles adevărata valoare a darului pe care mi l-a făcut. 
Cât de mult îmi plăcea să cânt Nocturnele, chiar şi când mă 
pricepeam foarte puţin! 

— Nu i-ai spus? 

— Eram adolescentă; ce aveam noi nu se puteau numi 
conversații. Ochii i se întunecară de tristețe. Acum, când nu mai e, 
aş vrea să fi vorbit. 

— Îl aveai pe tatăl tău. 

— Da, sigur, spuse ea. Îl aveam. 

Directoratul pentru Arme Neletale Tactice îşi avea sediul într-un 
grup de clădiri din cărămidă roşie anonime acoperite de iederă, 
care fuseseră cândva sediul unui pension de fete. Agenţia 
considerase că e mai sigur să preia un sediu deja construit, decât 
să construiască altul de la zero. În acest fel puteau secționa 
structura, creând labirintul de laboratoare, camere de testare şi 
săli de conferințe necesare din interior, folosindu-şi personalul 
extrem de calificat mai degrabă decât un antreprenor din afară. 

Deşi Lindros se identificase, fu dus într-o încăpere cu pereții 
albi şi fără ferestre unde i se făcu o fotografie, i se luară 
amprentele şi i se scană retina. Aşteptă singur apoi. 

În sfârşit, după vreo cincisprezece minute, intră un agent CIA şi 
i se adresă lui Lindros: 

— Domnule Director Adjunct Lindros, domnul director Driver vă 
poate primi acum. 

Lindros îl urmă pe agent afară din cameră fără nici un cuvânt. 
Petrecură încă cinci minute traversând coridoare fără nici o 
trăsătură distinctă, cu o iluminare indirectă. După câte îşi dădea 
seama, era plimbat în cerc. 

În cele din urmă, agentul se opri la o uşă care, după câte îşi 
putu da seama Lindros, era identică cu toate cele pe lângă care 
trecuseră. La fel ca şi celelalte, nu avea nici un semn distinctiv, 
nici un fel de identificare pe uşă sau lângă ea, cu excepția a două 
becuri mici. Unul strălucea roşiatic. Agentul bătu de trei ori la uşă. 
O secundă mai târziu, lumina se stinse şi celălalt bec deveni verde. 
Agentul deschise uşa şi se retrase, făcându-i loc să treacă. 

De cealaltă parte a uşii era directorul Randy Driver, un individ 
cu un păr blond spălăcit, cu o tunsoare militară scurtă, cu un nas 
drept ca o lamă şi nişte ochi albaştri înguşti, care îi confereau o 
privire mereu încărcată de suspiciune. Avea umeri largi şi un spate 
musculos pe care îi plăcea un pic cam mult să îl pună în evidenţă. 
Era aşezat într-un scaun ergonomic de ultimă generaţie, din plasă, 
în spatele unui birou din sticlă neagră şi inox. În mijlocul fiecărui 
perete din metal alb atârna câte un tablou de Mark Rothko, toate 
arătând ca nişte bandaje aplicate pe o rană deschisă. 

— Domnule Director Adjunct, e o plăcere neaşteptată, spuse 

Driver cu un zâmbet subțire, ce îi infirma cuvintele. Mărturisesc că 
nu sunt obişnuit cu inspecții fulger. Aş fi preferat o întâlnire 
programată. 

— Îmi cer scuze, spuse Lindros, dar nu e o inspecţie. Anchetez o 
crimă. 

— Asasinarea lui Alexander Conklin, bănuiesc. 

— Exact. Trebuie să vorbesc cu unul dintre oamenii tăi. Un 
anume doctor Felix Schiffer. 

Parcă ar fi lansat o bombă cu gaz paralizant. Driver stătea 
nemişcat în spatele biroului, cu zâmbetul subțire înghețat pe față 
într-un rictus. În sfârşit, păru să-şi recapete cumpătul: 

— Pentru ce Dumnezeu? 

— Ţi-am spus, zise Lindros. Face parte din ancheta în 
desfăşurare. 

Driver îşi desfăcu braţele. 

— Nu văd cum. 

— Nu e necesar să înţelegi, făcu Lindros sec. Driver îl făcuse să 
aştepte ca un copil pedepsit, iar acum îl ducea cu zăhărelul. 
Lindros îşi pierdea repede răbdarea. E necesar doar să îmi spui 
unde este doctorul Schiffer. 

Faţa lui Driver deveni impenetrabilă. 

— În momentul în care ai păşit pragul, ai intrat pe teritoriul 
meu. Se ridică. În timp ce treceai prin procedurile noastre de 
identificare, mi-am luat libertatea de a-l suna pe domnul director. 
Cei de la biroul lui nu ştiu ce cauţi aici. 

— Sigur că nu, ripostă Lindros, ştiind că pierduse deja bătălia. 
Am şedinţă cu domnul director la sfârşitul fiecărei zile. 

— Nu mă interesează absolut deloc operaţiunile dumitale, 
domnule Director Adjunct. Ideea de bază e că nimeni nu 
interoghează vreun membru al personalului meu fără autorizație 
scrisă de domnul director în persoană. 

— Domnul director m-a împuternicit să desfăşor această 
anchetă oriunde mi se pare necesar. 

— Şi am numai cuvântul tău în această privință. Driver ridică 
din umeri. Cred că vezi punctul meu de ve... 

— De fapt, nu îl văd, îl întrerupse Lindros. Ştia că a continua pe 
acest drum nu avea să-l ducă nicăieri. Şi, mai rău. Nu era o 
politică bună, dar Randy Driver îl enervase şi nu se putea abține. 
După părerea mea, eşti încăpățânat şi obstrucționist. 

Driver se aplecă înainte, degetele trosnindu-i din cauza forței cu 
care se lăsase pe birou. 

— Părerea ta e irelevantă. În absenţa unor documente originale 
semnate, nu mai am nimic să-ți spun. Această întrevedere s-a 
sfârşit. Agentul trebuie să fi ascultat conversaţia, pentru că exact 
în acel moment uşa se deschise şi el apăru în cadrul ei, aşteptând 
să-l conducă pe Lindros. 


Detectivul Harris primi informația exact în momentul în care 
urmărea un criminal. Primise apelul radio care fusese transmis 
către toate vehiculele cu privire la bărbatul caucazian aflat într-un 
Pontiac GTO negru, model nou, cu numere de Virginia, care 
trecuse pe roşu lângă localitatea Falls Church şi se îndrepta spre 
sud pe Autostrada 649. Harris, care fusese scos în mod 
inexplicabil de Lindros din cazul crimelor Conklin-Panov, se afla în 
Sleepy Hollow, cercetând un jaf cu omucidere de la un magazin 
exact în momentul apelului. Se afla chiar pe 649. 

Făcu o întoarcere periculoasă, apoi porni cu luminile de 
avertizare aprinse şi sirena urlând pe 649, către nord. Aproape 
imediat văzu GTO-ul negru şi în urma lui un şir de trei maşini de 
poliție din Virginia. Trecu peste banda despărțitoare în 
acompaniamentul unui cor de claxoane şi cauciucuri scrâşnind şi 
se îndreptă direct spre GTO. Şoferul îl văzu, schimbă banda şi, în 
timp ce Harris începu să-l urmărească prin labirintul de maşini 
care se blocaseră în trafic, ieşi de pe drum, rupând parapetul de 
siguranță. Calculând direcţia, Harris manevră maşina pe o 
traiectorie de interceptare care forță Pontiacul să pătrundă pe 
banda unei stații de benzină. Dacă nu oprea, avea să intre direct 
în pompele de benzină. 

Când  GTO-ul se opri balansându-se pe  amortizoarele 
supradimensionate, Harris ieşi din maşină cu revolverul scos şi se 
îndreptă direct spre şofer. 

— leşi din maşină cu mâinile sus! strigă Harris. 

— Domnule polițist... 

— Taci şi fă cum spun! spuse Harris, avansând constant, atent 
la orice semn că şoferul ar avea o armă. 

— Bine, bine! 

Şoferul cobori din maşină exact în momentul în care ajungeau 
şi celelalte maşini de poliție. Era un tânăr extrem de slab, care nu 
avea mai mult de douăzeci şi doi de ani. Găsiră în maşină o sticlă 
de băutură şi, sub scaunul din față, o armă. 

— Am permis pentru ea! spuse tânărul. Uitaţi-vă în torpedou! 

Într-adevăr, arma avea permis. Tânărul era curier de diamante. 

De ce băuse era altă treabă, dar asta nu-l interesa în mod 
special pe Harris. 

Când ajunse la secție, atenţia îi fu atrasă de faptul că permisul 
nu se verifica. Dădu un telefon la magazinul care se presupunea că 
îi vânduse arma tânărului. Auzi o voce cu accent străin care 
recunoscu că îi vânduse tânărului arma, dar ceva din voce îi sună 
ciudat. Aşa că se duse până la magazin, dar descoperi că nu 
exista, în loc să găsească un magazin, găsi un rus singur cu un 
server. Îi arestă pe rus şi sechestră serverul. 

Apoi se întoarse la secție, de unde accesă baza de date cu 
permisele de port-armă pe ultimele şase luni. Introduse numele 
falsului magazin de arme şi descoperi, şocat, mai mult de trei sute 
de vânzări false folosite pentru a scoate permise legale. Îl aştepta 
însă o surpriză şi mai mare atunci când accesă fişierele de pe 
serverul confiscat. Când văzu fişierul, înşfacă telefonul şi îl sună 
pe Lindros pe mobil. 

— Salut, sunt Harry. 

— A, da, spuse Lindros distras. 

— Ce s-a întâmplat? Ai o voce groaznică. 

— Sunt blocat. Mai rău, cineva mi-a spart botu”, la figurat 
desigur şi acum mă întreb dacă am destulă muniţie să mă duc la 
Bătrân. 

— Ascultă, Martin, ştiu că oficial nu mai lucrez la caz... 

— Doamne, Harry, voiam să vorbesc cu tine despre asta. 

— Lasă acum, îl întrerupse detectivul. Se apucă să-i 
povestească pe scurt cazul tânărului cu Pontiacul, arma şi 
înşelătoria cu armele înregistrate prin uz de fals. Deci aşa 
funcționează, continuă el. Tipii ăştia pot face rost de arme pentru 
oricine. 

— Mda; şi? întrebă Lindros, nu foarte entuziasmat. 

— Oricine poate primi permis de port-armă. Cum ar fi, de 
exemplu, David Webb. 

— E o teorie frumoasă, dar... 

— Martin, nu e teorie! Harris aproape că ţipa în receptor; toți cei 
din jurul lui îşi întrerupseră lucrul, surprinşi de cât de tare vorbea. 
E chiar real! 

— Cum? 

— Da. Reţeaua asta i-a „vândut” o armă unui David Webb, 
numai că Webb nu a cumpărat-o niciodată, pentru că magazinul 
de pe permis nu există. 

— Bun, dar de unde ştim că Webb ştia de rețea şi i-a folosit să 

cumpere arma ilegal? 

— Asta e partea frumoasă, zise Harris. Am registrul electronic al 
rețelei. Fiecare vânzare e înregistrată în detaliu. Fondurile pentru 
arma pe care se presupune că ar fi cumpărat-o Webb au fost 
trimise electronic din Budapesta. 


Mănăstirea se înălța singuratică pe culmea unui munte. Pe 
terasele abrupte de sub ea creşteau portocali şi măslini, dar sus, 
în locul unde construcția părea implantată ca un dinte în patul de 
stâncă, creşteau doar ciulini şi laudanum sălbatic. Kri-kri, caprele 
cretane care puteau fi întâlnite peste tot, erau singurele ființe ce 
puteau supraviețui la altitudinea unde se afla mănăstirea. 

Vechea construcție din piatră fusese uitată de mult. Era dificil 
de spus pentru un mirean care dintre popoarele prădătoare de pe 
insulă o construise; asemenea insulei înseşi, trecuse prin multe 
mâini şi fusese martora tăcută a rugăciunilor, sacrificiilor şi 
vărsărilor de sânge. Chiar şi la o privire aruncată în treacăt, totuşi, 
era clar că e foarte veche. 

Încă din cele mai vechi timpuri, problema securității fusese una 
de o importanță crucială atât pentru războinici, cât şi pentru 
călugări, lucru ce explica amplasarea mănăstirii pe vârful unui 
munte. Pe una dintre pante erau crângurile frumos mirositoare, 
amenajate în terase; pe cealaltă era un defileu, nu mult diferit de 
tăişul armei unui sarazin, tăiat adânc în piatră de parcă ar fi vrut 
să intre în corpul muntelui. 

Deoarece la vila din Heraklion se lovise de rezistența unor 
profesionişti, Spalko începu să-şi plănuiască atacul cu foarte mare 
grijă. Nu se punea problema să atace locul la lumina zilei. 
Indiferent din ce direcție ar fi încercat, cu siguranță ar fi fost 
doborâţi cu mult înainte de a ajunge la zidurile exterioare groase şi 
crenelate ale mănăstirii. Astfel, în timp ce oamenii lui îl duceau pe 
compatriotul lor rănit la avion pentru a fi îngrijit de medic şi a 
aduce proviziile de care avea nevoie, Spalko şi Zina închiriaseră 
motociclete pentru a face o recunoaştere în zona din jurul 
mănăstirii. 

La intrarea în defileu îşi abandonaseră motocicletele şi porniră 
pe jos. Cerul era de un albastru transparent, atât de strălucitor, 
încât părea să acapareze toate celelalte culori cu aura sa. Păsările 
zburau în cerc şi urcau pe curenții termali şi, când vântul se 
întețea, mirosul parfumat al florilor de portocal înmiresma aerul. 
Încă de când urcase în avionul personal, Zina aşteptase cu răbdare 

să afle de ce Spalko voia să fie numai cu ea. 

— Mănăstirea are o intrare subterană, zise Spalko în timp ce 
coborau pe pietriş spre capătul defileului aflat cel mai aproape de 
construcție. Alunii pe care îi întâlniseră până aici făcuseră loc 
chiparoşilor, mai rezistenți, ale căror trunchiuri răsucite se înălțau 
din peticele de pământ aflate între bolovani. Folosiră ramurile 
flexibile pe post de bare de sprijin improvizate, coborând în 
continuare pe panta abruptă a defileului. 

De unde îşi lua Şeicul informaţiile era un mister pentru Zina. În 
orice caz, era clar că avea o rețea internațională de oameni cu 
acces rapid la orice informaţie i-ar fi fost necesară. 

Se odihniră puțin pe un colț de stâncă. După-amiaza era pe 
sfârşite şi mâncară măsline, lipii şi un pic de caracatiță marinată 
în ulei de măsline, oţet şi usturoi. 

— Spune-mi, Zina, începu Spalko, te gândeşti la Khalid Murat? 
Îţi lipseşte? 

— Foarte mult. Zina îşi şterse buzele cu dosul palmei, apoi 
muşcă din nou din lipie. Dar acum liderul nostru e Hasan; toate 
trec. Ce s-a întâmplat cu Murat a fost tragic, dar nu neaşteptat. 
Suntem cu toţii țintele sălbaticului regim rusesc; toți trebuie să 
trăim ştiind asta. 

— Şi dacă ți-aş spune că ruşii nu au avut nimic de-a face cu 
moartea lui Khalid Murat? 

Zina se opri din mâncat. 

— Nu înțeleg. Ştiu ce s-a întâmplat. Toată lumea ştie. 

— Nu, zise Spalko blând, ştiţi doar ceea ce v-a spus Hasan 
Arsenov. 

Ea îl privi fix şi, începând să înțeleagă, simţi cum i se înmoaie 
genunchii. 

— De unde... Era aşa de emoționată, încât vocea îi pieri şi fu 
nevoită să tuşească şi să înceapă din nou, conştientă că o parte 
din ea nu îşi dorea să ştie răspunsul la întrebarea ce urma. De 
unde ştii asta? 

— Ştiu, zise Spalko fără intonație, pentru că Arsenov m-a 
angajat pe mine pentru a-l asasina pe Khalid Murat. 

— Dar de ce? 

Spalko îşi pironi privirea într-a ei. 

— O, ştii, Zina - tu, dintre toți oamenii — tu, amanta lui, care-l 
cunoşti mai bine decât oricine altcineva - tu ştii foarte bine. 

Şi trist, dar adevărat, Zina ştia; Hasan îi spusese asta de multe 
ori. Khalid Murat făcea parte din vechea orânduire. Nu putea gândi 

dincolo de granițele Ceceniei; după părerea sa, Hasan se temea să 
provoace lumea atâta timp cât nu vedea o cale de a-i stăvili pe 
necredincioşii ruşi. 

— Nu ai bănuit? 

Şi lucrul care o supăra cel mai mult era, se gândi, că nu bănuise 
nici măcar pentru o secundă. Crezuse povestea lui Hasan de la 
primul până la ultimul cuvânt. Voia să-l mintă pe Şeic, să pară 
mai deşteaptă în ochii acestuia, dar, sub povara privirii lui, îşi 
dădu seama că avea să vadă prin ea şi avea să-şi dea seama că 
mințea şi apoi, bănuia, va şti că nu poate avea încredere în ea şi 
relația lor se va încheia. 

Şi astfel, umilită, clătină din cap: 

— M-a păcălit. 

— Pe tine şi pe toți ceilalți, comentă el sec. Nu are importanţă. 
Brusc, zâmbi. Dar acum ştii adevărul; înţelegi cât este de 
important să deţii informaţii pe care ceilalți nu le au, câtă putere 
îți dă acest lucru. 

Ea se ridică o secundă, cu fesele sprijinite de stânca încinsă de 
soare, frecându-şi şoldurile cu palmele. 

— Ce nu înțeleg, zise, e de ce ai ales să-mi spui. 

Spalko auzea notele îngemănate de frică şi frământare din vocea 
ei şi decise că era bine. Ea ştia că se află pe marginea unei 
prăpăstii. Dacă el judeca bine oamenii, ea bănuise asta din 
momentul în care îi propusese să vină cu el în Creta, cu siguranță 
din momentul în care colaborase cu el pentru a-l minţi pe Arsenov. 

— Da, spuse, ai fost aleasă. 

— Dar pentru ce? Îşi dădu seama că tremura. 

El se apropie de ea. Blocând lumina soarelui, schimbă căldura 
acestuia cu căldura propriului corp. Ea îi simțea mirosul, ca în 
hangar şi parfumul lui masculin de mosc o făcu să se umezească. 

— Ai fost aleasă pentru lucruri mărețe. Pe măsură ce se 
apropia, vocea lui scădea în volum, dar căpăta intensitate. 

— Zina, şopti, Hasan Arsenov e slab. Am ştiut asta din 
momentul în care a venit la mine cu planul de asasinat. De ce să 
aibă nevoie de mine? m-am întrebat. Un războinic puternic care 
crede că liderul lui e prea slab pentru a mai conduce îl va ucide el 
însuşi; nu îi va angaja pentru asta pe alții care, dacă sunt 
inteligenți şi răbdători, într-o zi vor folosi acest punct slab 
împotriva lui. 

Zina tremura, atât din cauza cuvintelor lui, cât şi din cauza 
forței pe care o exercita prezența lui fizică, ce o făcea să simtă că o 

furnică pielea şi i se zburleşte părul. Avea gura uscată, iar dorința 
o cuprinsese pe de-a-ntregul. 

— Dacă Hasan Arsenov e slab, Zina, ce nevoie am eu de el? 
Spalko îi puse o mână pe sân şi nările ei fremătară. Să-ţi spun. Ea 
închise ochii. Misiunea pe care o vom începe în curând e plină de 
pericole. Îi strânse încet sânul, mişcându-l în sus agonizant de 
încet. În cazul în care ceva merge prost, e prudent să avem un 
lider care să atragă atenția duşmanului ca un magnet, în timp ce 
adevărata misiune continuă netulburată. Îşi lipi corpul de al ei, 
apăsându-l şi o simți venindu-i în întâmpinare într-un fel de 
spasm pe care nu îl putea controla. Înțelegi ce vreau să spun? 

— Da, şopti ea. 

— Tu eşti cea puternică, Zina. Dacă tu ai fi vrut să-l detronezi 
pe Khalid Murat, nu ai fi venit la mine. I-ai fi luat viața cu mâna ta 
şi ai fi considerat o binecuvântare faptul că ai făcut asta pentru 
tine şi poporul tău. Cealaltă mână a bărbatului începu să urce pe 
interiorul coapsei. Nu e adevărat? 

— Da, gemu ea. Dar poporul meu nu va accepta niciodată să fie 
condus de o femeie. E de neconceput. 

— Pentru ei. Dar nu şi pentru noi. Îi desfăcu un picior. 
Gândeşte-te, Zina. Cum vei face asta? 

Cu hormonii alergându-i prin corp, Zina nu putea gândi clar. O 
parte din ea îşi dădea seama că era ideea corectă. Nu era doar 
faptul că el voia să o posede aici, în adâncimile defileului, pe 
stâncile goale, sub cerul liber. Aşa cum făcuse în casa arhitectului, 
o supunea la un alt test. Dacă se pierdea complet acum, dacă nu 
reuşea să-şi pună mintea în mişcare, dacă el putea să o facă să se 
piardă în dorință şi să nu poată să răspundă la întrebare, atunci 
avea să termine cu ea. Avea să-şi găsească un alt candidat pentru 
scopul său. 

Chiar în timp ce el îi deschidea bluza şi îi atingea pielea 
fierbinte, ea se forță să-şi amintească ce se întâmplase cu Khalid 
Murat, cum, după ce consilierii săi părăsiseră consiliile ce se 
țineau o dată la două săptămâni, el ascultase cuvintele ei şi adesea 
îi urmase sfaturile. Nu îndrăznise niciodată să-i spună lui Hasan 
ce rol jucase, de teamă să nu cadă pradă geloziei sale brutale. 

Dar acum, întinsă pe stâncă şi primind avansurile Şeicului, 
gândi mai departe. Apucând ceafa Şeicului, trăgându-i capul spre 
gâtul ei, îi şopti în ureche: 

— Voi găsi pe cineva -— pe cineva care să intimideze fizic, cineva 
a cărui dragoste pentru mine îl va face să se supună - şi voi 

conduce prin el. Cecenii vor vedea fața lui, îi vor auzi vocea, dar el 
va face exact ce-i voi spune eu. 

El îşi îndepărtase pentru o clipă partea de sus a corpului şi Zina 
îl privi drept în ochi, îi văzu privirea strălucind de admiraţie şi 
dorinţă fizică şi, cu un alt tremur de satisfacție, ştiu că trecuse de 
al doilea test. Şi apoi, deschisă toată şi imediat străpunsă, ea 
gemu într-o exclamațţie prelungă a bucuriei lor împărtăşite. 

Aroma cafelei încă umplea apartamentul. Se întorseseră de la 
masă, fără să întârzie, conform tradiției, la cafea şi desert. Bourne 
avea prea multe lucruri la care să se gândească. Dar răgazul, 
oricât de scurt, îl revigorase şi îi permisese subconştientului său 
să proceseze informațiile. 

Intrară în apartament foarte aproape unul de celălalt. Ea 
mirosea a citrice şi mosc, asemenea ceței care plutea deasupra 
unui râu; nu se putea abţine să nu îi inhaleze parfumul până în 
adâncul plămânilor. Pentru a-şi muta atenția, reveni la treburile 
curente. 

— Ai observat arsurile, leziunile şi înțepăturile de pe corpul lui 
Laszlo Molnar? 

Ea se cutremură. 

— Nu-mi aduce aminte. 

— A fost torturat mai multe ore, poate chiar vreo două zile. 

Ea îl privi pe sub sprâncenele drepte şi serioase. 

— Ceea ce înseamnă, spuse el, că e posibil ca el să fi divulgat 
locul unde se află doctorul Schiffer. 

— Sau nu, spuse ea, ceea ce poate fi un motiv la fel de bun 
pentru a fi ucis. 

— Nu cred că ne permitem să presupunem asta. 

— Ce vrei să spui cu „ne”? 

— Da, ştiu, de acum sunt pe cont propriu. 

— Încerci să mă faci să mă simt vinovată? Uiţi că nu am nici un 
interes să îl găsesc pe doctorul Schiffer. 


— Chiar şi dacă ar însemna un dezastru pentru lumea întreagă 
dacă el ajunge pe mâinile cui nu trebuie? 

— Ce vrei să spui? 

Khan, aflat în maşina sa închiriată în fața blocului, îşi apăsă 
casca în ureche. Cuvintele lor se auzeau clar. 

— Alex Conklin era un foarte bun tehnician — era specialitatea lui. 
Din câte am ştiut eu, era mai bun la planificarea şi executarea 
misiunilor complexe decât orice om pe care l-am cunoscut vreodată. 
Cum ti-am spus. Voia aşa de mult să pună mâna pe doctorul 
Schiffer, încât l-a extras din programul strict secret al Ministerului 

Apărării, l-a dus la CIA şi apoi l-a făcut „dispărut” prompt. Asta 
înseamnă că doctorul Schiffer lucra la ceva atât de important, încât 
Alex a simţit nevoia să-l păzească de rele. Şi, aşa cum s-a dovedit, 
avea dreptate, pentru că cineva l-a răpit pe acest doctor Schiffer. 
Operaţiunea la care tatăl tău lucra s-a sfârşit cu pierderea lui, fiind 
ascuns într-un loc pe care Laszlo Molnar îl cunoştea. Acum tatăl tău 
e mort, la fel şi Molnar. Diferenţa dintre ei e că Molnar a fost torturat 
înainte de a fi ucis. 

Khan se îndreptă în scaun, cu inima bătându-i rapid. Tatăl tău? 
Era posibil ca femeia cu care era Bourne, femeia căreia el nu-i 
acordase nici o atenţie — era posibil să fie Annaka? 


Annaka stătea în picioare, scăldată în lumina ce se revărsa prin 
fereastra panoramică. 

— La ce crezi că putea lucra doctorul Schiffer, încât să-i 
intereseze atât de mult pe toți oamenii ăştia? 

— Credeam că nu te interesează doctorul Schiffer, spuse 
Bourne. 

— Nu fi şmecher. Răspunde la întrebare. 

— Schiffer e cel mai mare expert în comportamentul bacteriilor. 
Asta am aflat de pe forumul vizitat de Molnar. Ţi-am spus, dar erai 
ocupată să-i găseşti cadavrul. 

— Asta îmi sună a aiureală. 

— Mai ţii minte site-ul accesat de Molnar? 

— Anthrax, febră hemoragică argentiniană... 

— Cryptococcosis, ciumă bubonică. Cred că e posibil ca domnul 
doctor al nostru să fi lucrat cu aceste organisme biologice mortale 
sau ceva asemănător, poate ceva mai rău chiar. 

Annaka îl privi fix o clipă, iar apoi clătină din cap. 

— Cred că ceea ce l-a agitat — şi înspăimântat — atât de mult pe 
Alex a fost faptul că doctorul Schiffer a inventat un dispozitiv care 
poate fi folosit ca armă biologică. Dacă e aşa, el e posesorul 
Sfântului Graal al teroriştilor. 

— O, Doamne! Dar e numai o presupunere. Cum poți fi sigur că 
ai dreptate? 

— Trebuie doar să continui să sap, zise Bourne. Tot aşa de 
dezinteresată eşti cu privire la locul unde se află doctorul Schiffer? 

— Dar nu-mi dau seama cum îl putem găsi. Ea se întoarse şi se 
mută la pian, de parcă acesta ar fi fost o piatră sfântă sau un 
talisman care să o păzească de ceva rău. 

— Noi, zise Bourne, ai spus „noi”. 

— O scăpare. 

— O scăpare freudiană, mi se pare mie. 

— Încetează, se răsti ea, chiar acum. 

El învățase destule despre Annaka încât să-şi dea seama că 
vorbea serios. Se aşeză la birou. Văzu cablul de rețea prin care ea 
îşi conecta laptopul la internet. 

— Am o idee, spuse. Şi în acel moment văzu urmele. Lumina 
soarelui bătea pe scaunul lăcuit al pianului astfel încât el văzu 
câteva semne, toate proaspete. Cineva fusese în apartament cât 
timp ei fuseseră plecați. Din ce motiv? Căută orice semn de 
dezordine în jur. 

— Ce e? întrebă Annaka. Ce s-a întâmplat? 

— Nimic, răspunse el. Dar perna nu era în aceeaşi poziție în 
care o lăsase el; era puţin răsucită spre dreapta. 

Ea îşi puse o mână în şold: 

— Deci, despre ce e vorba? 

— Mai întâi trebuie să aduc ceva, inventă el, de la hotel. Nu voia 
să o alarmeze, dar trebuia să găsească o cale de a face puţină 
recunoaştere clandestină. Era posibil - poate chiar sigur - ca 
persoana care fusese în apartament să se afle încă prin apropiere. 
La urma urmelor, fuseseră supravegheați în apartamentul lui 
Laszlo Molnar. Dar cum dracu” îi urmărise până aici cel care îi 
supraveghea? se întrebă. Îşi luase toate măsurile de precauţie cu 
putință. Exista un singur răspuns la îndemână, desigur: Khan îl 
găsise. 

Bourne îşi luă geaca de piele şi porni spre uşă. 

— Nu durează mult, promit. Între timp, dacă vrei să te faci utilă, 
poți să intri din nou pe site-ul ăla şi să vezi ce mai afli. 


Jamie Hull, şeful securității americane de la summitul pentru 
terorism de la Reykjavik, avea o problemă cu arabii. Nu-i plăceau; 
nu avea încredere în ei. Ăştia nici măcar nu credeau în Dumnezeu 
- ce să mai vorbim de credința în lisus Mântuitorul, se gândea el 
cu acreală în timp ce străbătea holul vastului hotel Oskjuhlid. 

Un alt motiv să nu-i placă: trei sferturi din petrolul lumii se 
aflau sub controlul lor. Dar, dacă nu ar fi fost asta, nimeni nu le- 
ar fi acordat nici o atenţie şi, ca să fie treaba bună, s-ar fi 
autoexterminat în rețelele lor indescifrabile de războaie intertribale. 
Dar, în acel moment, erau acolo patru echipe de securitate arabe 
diferite, una pentru fiecare țară prezentă, însă Feyd al-Saoud le 
coordona activitatea. 

Pentru un arab, Feyd al-Saoud nu era aşa de rău. Era saudit — 
sau sunnit? Hull scutură din cap. Nu ştia. Ăsta era un alt motiv 
pentru care nu-i plăceau arabii; nu se ştia niciodată cine dracu’ 
erau sau al cui braț aveau să-l taie, numai să le dai ocazia. Feyd 
al-Saoud era chiar şcolit în Occident, undeva la Londra, Oxford — 
sau era Cambridge? se întrebă Hull. De parcă ar fi fost vreo 
diferență! Ideea era că se putea vorbi omeneşte cu el în engleză, 
fără să se uite la tine de parcă tocmai ţi-a crescut încă un cap. 

De asemenea, credea Hull, era un om rezonabil, ceea ce în 
traducere însemna că îşi cunoştea lungul nasului. Când era vorba 
de nevoile şi dorințele preşedintelui, acesta se adresa lui Hull 
pentru aproape orice, ceea ce era mai mult decât se putea spune 
despre rahatul socialist de Boris Ilici Karpov. Regreta amarnic 
faptul că i se plânsese Bătrânului de el şi se alesese cu lătrături în 
schimb, dar, oricum, Karpov era cel mai exasperant nenorocit cu 
care Hull avusese nenorocul să lucreze în toată viața lui. 

Intră în amfiteatrul cu mai multe nivele în care avea să se 
desfăşoare summitul propriu-zis. Încăperea era un oval perfect, cu 
un tavan vălurit alcătuit din panouri albastre antifonice. În spatele 
acestor panouri erau ascunse marile conducte care aduceau 
înăuntru aerul filtrat de sistemul HVAC ultrasofisticat al 
forumului, care era complet separat de rețeaua masivă a hotelului. 
În rest, pereţii erau din tec lăcuit, fotoliile din catifea albastră, iar 
suprafeţele orizontale erau fie din bronz, fie din sticlă mată. 

Aici, în fiecare zi încă de la sosirea lor, se întâlnea cu cei doi 
omologi ai săi dimineața pentru a detalia complicatele măsuri de 
securitate şi a se certa pentru ele. După-amiaza se întâlnea fiecare 
cu echipele lor pentru a revedea detaliile şi a-şi instrui personalul 
în privința celor mai noi proceduri. Încă de când sosiseră, întregul 
hotel fusese închis pentru public, astfel încât echipele de 
securitate să-şi poată face scanările electronice şi inspecțţiile, 
transformând zona într-una sută la sută sigură. 

Când intră în forumul puternic iluminat, îşi văzu omologii: Feyd 
al-Saoud, slab şi cu ochii negri deasupra unui nas ca un cioc, cu o 
atitudine aproape regală; Boris Ilici Karpov, şeful unităţii de elită 
Alpha a FSB, bronzat, semănând cu un taur, cu umeri lați şi 
şolduri înguste, cu o față plată de tătar ce părea brutală sub ochii 
cu sprâncene groase şi părul negru şi des. Hull nu-l văzuse 
niciodată pe Karpov zâmbind, iar în privința lui Feyd al-Saoud se 
îndoia chiar că ştie cum se face. 

— Bună dimineața, domnilor colegi, spuse Karpov în stilul lui de 

tigaie masivă, care-i aducea aminte lui Hull de un prezentator de 
ştiri din anii “50. Mai avem doar trei zile până începe summitul şi 
încă multe lucruri de făcut. Începem? 

— Negreşit, fu de acord Feyd al-Saoud, ocupându-şi locul 
obişnuit pe podiumul unde peste treizeci şi şase de ore cei cinci 
conducători ai principalelor state arabe aveau să stea împreună cu 
preşedinţii Statelor Unite şi Rusiei pentru a pune la punct prima 
inițiativă  concertată arabo-occidentală de a opri terorismul 
internațional. Am primit instrucțiuni de la omologii mei ai 
celorlalte națiuni islamice participante şi vi le voi împărtăşi cu 
plăcere. 

— Cereri, vrei să spui, făcu Karpov pus pe sfadă. Nu trecuse 
peste ideea că trebuie să vorbească engleză la şedinţe; pierduse la 
vot, doi la unu. 

— Boris, de ce trebuie întotdeauna să pui ceva negativ în tot ce 
faci? întrebă Hull. 

Karpov se zbârli; Hull ştia că nu aprecia familiaritatea 
americană. 

— Cererile au o anumită duhoare, domnule Hull. Îşi pipăi vârful 
nasului roşcovan. Le simt. 

— Mă mir că mai poți mirosi ceva, Boris. După ani de zile de 
băut votcă. 

— Votca ne face puternici, ne face bărbaţi adevărați. Karpov 
zâmbi zeflemitor. Spre deosebire de americani. 

— Ar trebui să te ascult, Boris? Pe tine, un rus? Ţara ta este o 
ratare abjectă. Comunismul s-a dovedit atât de corupt, încât Rusia 
a explodat sub greutatea lui. Cât despre poporul tău, este în plin 
faliment spiritual. 

Karpov sări în sus, cu obrajii la fel de roşii ca nasul şi buzele. 

— M-am săturat de insultele tale! 

— Păcat. Hull se ridică răsturnând scaunul, uitând complet 
avertismentul pe care îl primise de la Director. Doar mă încălzeam. 

— Domnilor, domnilor! Feyd al-Saoud se interpuse între cei doi 
oponenți. Spuneţi-mi, vă rog, cum vor rezolva aceste certuri 
copilăreşti sarcina pe care am fost cu toții trimişi aici să o 
rezolvăm? Se uita când la unul când la celălalt, vorbind calm şi pe 
un ton egal. Toţi avem şefii noştri de stat, pe care îi slujim cu o 
loialitate extraordinară. Nu-i aşa? Atunci, trebuie să o facem cât 
mai bine. Nu se aşeză până ce americanul şi rusul nu fuseseră de 
acord cu el. 

Karpov se aşeză, deşi cu mâinile încrucişate deasupra pieptului. 

Hull îşi ridică scaunul, îl târî până la masă şi se prăbuşi în el cu o 
expresie acră pe față. Privindu-i, Feyd al-Saoud spuse: 

— Poate că antipatia este reciprocă, dar trebuie să învăţăm să 
lucrăm împreună. 

Deşi nu în mod clar, Hull era conştient că mai era ceva în 
privința lui Karpov, pe lângă intransigența lui agresivă, care-l călca 
pe nervi. Îi luă câteva secunde să-şi dea seama, dar în cele din 
urmă descoperi. Ceva din Karpov - satisfacția de sine tupeistă a 
acestuia - îi amintea de David Webb sau Jason Bourne, cum 
primise ordin să-l numească personalul Agenţiei. Bourne devenise 
preferatul lui Alex Conklin, în ciuda tuturor manevrelor 
politicianiste şi campaniei subtile susținute de Hull înainte de a 
renunța şi a intra în Centrul Antiterorism. Făcuse un succes din 
noul său job, nu era nici o îndoială în privința asta, dar nu uitase 
niciodată ceea ce lăsase în urmă din cauza lui Bourne. Conklin 
fusese o legendă în Agenţie. A lucra cu el fusese visul lui Hull încă 
de când se alăturase Agenţiei, cu douăzeci de ani în urmă. Orice 
copil are visuri; e greu de scăpat de ele. Dar visurile pe care le are 
un adult, ei, astea sunt cu totul altceva. Amărăciunea a ceea ce ar 
fi putut fi nu dispare niciodată, sau cel puţin nu în cazul lui Hull. 

Chiar sărbătorise atunci când Directorul îl informase că era 
posibil ca Jason Bourne să se afle în drum spre Reykjavik. Gândul 
că Bourne şi-a trădat mentorul şi nu fusese corect cu el îi făcuse 
sângele să fiarbă. Dacă l-ar fi ales pe el, se gândea Hull, Conklin ar 
fi fost în viață. Gândul că el l-ar putea elimina pe Bourne din 
ordinul Agenţiei era un vis care putea deveni realitate. Dar apoi 
primise vestea morții lui Bourne, iar exaltarea sa se transformase 
în dezamăgire. Devenise din ce în ce mai arțăgos cu toată lumea, 
inclusiv cu agenții serviciilor secrete cu care era esențial să 
păstreze o relație apropiată şi deschisă. Acum, în absenţa oricărei 
satisfacţii, îi aruncă o privire asasină lui Karpov şi primi una la fel 
în schimb. 


Când ieşi din apartamentul Annakăi, Bourne nu cobori cu liftul, 
ci urcă îngusta scară de serviciu ce ducea spre acoperiş. Ajuns 
acolo, se confruntă cu sistemul de alarmă pe care îl reduse la 
tăcere scurt şi eficient. 

Soarele după-amiezii făcuse loc unor nori întunecaţi şi unui 
vânt tăios. Privind spre sud, Bourne văzu cele patru turnuri 
complicate ale Băilor Turceşti Kiraly. Merse până la parapet şi se 
aplecă peste el aproape în acelaşi loc în care o făcuse şi Khan cu 

mai puțin de o oră înainte. 

Din acest punct de observaţie cercetă strada, căutând mai întâi 
orice persoană care ar fi stat într-un intrând umbrit, apoi orice 
pieton care mergea prea încet sau deloc. Privi două femei tinere 
care se plimbau la braț, o mamă ce împingea un cărucior şi un 
bătrân pe care-l cercetă atent, amintindu-şi talentul de cameleon 
al lui Khan. 

Nedescoperind nimic suspicios, îşi îndreptă atenţia spre 
maşinile parcate, căutând orice lucru ieşit din comun. Toate 
maşinile închiriate în Ungaria trebuiau să aibă obligatoriu un 
abţibild de identificare. În acest cartier rezidenţial, o maşină 
închiriată ar fi fost ceva ce trebuia cercetat. 

Descoperi un abțibild pe o Skoda neagră, parcată peste stradă 
la capătul cvartalului de blocuri. Îi studie poziția în detaliu. Oricine 
s-ar fi aflat la volan ar fi avut o vedere clară asupra intrării de la 
numărul 106-108 de pe strada Fo. În acel moment, însă, nu era 
nimeni la volan sau în maşină. 

Se întoarse şi traversă din nou acoperişul. 


Chircit pe scări şi gata de acțiune, Khan îl privea pe Bourne 
îndreptându-se spre el. Asta era şansa lui, ştia bine acest lucru. 
Bourne, fără îndoială cu mintea plină de tot felul de probleme 
legate de supraveghere, nu bănuia absolut nimic. Ca într-un vis — 
un vis pe care-l visase zeci de ani — îl văzu pe Bourne venind direct 
spre el, cu ochii încețoşați de gânduri. Khan era plin de mânie. 
Acesta era bărbatul care stătuse alături de el şi nu-l recunoscuse, 
care, chiar şi atunci când Khan i se prezentase, îl respinsese. Acest 
lucru nu făcea decât să amplifice credința lui Khan că Bourne nu 
îl dorise niciodată, că era gata să fugă şi să îl abandoneze oricând. 

Prin urmare, atunci când Khan se ridică, furia lui era una care 
voia să facă dreptate. Când Bourne păşi în umbra pragului. Khan 
îl izbi puternic cu fruntea în nas. Începu să curgă sânge şi Bourne 
se împletici, dându-se înapoi. Valorificându-şi avantajul, Khan 
avansă, dar Bourne lovi cu piciorul. 

— Che-sah! expiră Bourne. 

Khan amortiză lovitura, deviind-o parțial, apoi îşi lipi brațul 
stâng de partea laterală a corpului, prinzând glezna lui Bourne. 
Apoi, Bourne îl surprinse. În loc să se dezechilibreze, se ridică, 
lipindu-şi fesele şi spatele de uşa din oțel şi lovi năprasnic cu 
piciorul drept în umărul lui Khan, obligându-l să-i elibereze glezna. 

— Mee-sah! strigă Bourne. 

Veni spre Khan, care tremura de durere exact în momentul în 
care îi aplică lui Bourne o lovitură cu degetele întinse în stern. 
Imediat, îl apucă pe Bourne de cap cu ambele mâini şi îl izbi de 
uşa acoperişului. Privirea lui Bourne se încețoşă. 

— Ce pune Spalko la cale? îl întrebă Khan dur. Ştii, nu-i aşa? 

Bourne îşi simțea capul inundat de durere şi şoc. Încercă să-şi 
concentreze privirea şi să-şi limpezească mintea, ambele lucruri în 
acelaşi timp. 

— Cine e... Spalko? Vocea lui părea fluidă, de parcă s-ar fi auzit 
de departe. 

— Sigur că ştii. 

Bourne clătină din cap, ceea ce îi provocă o senzație de pumnale 
înfipte în creier, toate în acelaşi timp. Închise ochii strâns. 

— Credeam... credeam că vrei să mă omori. 

— Ascultă-mă! 

— Cine eşti? şopti Bourne răguşit. De unde ştii de fiul meu? De 
unde ştii de Joshua? 

— Ascultă-mă! Khan îşi apropie capul de al lui Bourne. Stepan 
Spalko e omul care a comandat uciderea lui Alex Conklin, omul 
care ţi-a înscenat ţie totul — care ne-a înscenat asta la amândoi. De 
ce a făcut asta, Bourne? Tu ştii şi eu am nevoie să ştiu de ce. 

Bourne se simțea ca prins într-o banchiză de gheaţă, toate 
lucrurile din jurul lui mişcându-se infinit de încet. Nu putea gândi, 
nu părea să fie capabil să pună două idei cap la cap. Apoi observă 
ceva. Ciudăţenia faptului trecu prin strania inerție în care era 
prizonier. Era ceva în urechea dreaptă a lui Khan. Ce era? 
Simulând o durere sfâşietoare, îşi mişcă puțin capul şi văzu un 
minireceptor electronic. 

— Cine eşti? spuse. La dracu’, cine eşti! 

Păreau a fi două conversații care se desfăşurau simultan, de 
parcă cei doi bărbați s-ar fi aflat în două lumi diferite şi ar fi trăit 
vieți separate. Vocile lor se ridicau, emoțiile se ridicau şi ele ca din 
tăciuni aprinşi şi cu cât strigau mai tare, cu atât păreau mai 
îndepărtați unul de celălalt. 

— Ţi-am spus! Khan avea pe mâini sângele lui Bourne, care 
începuse acum să i se coaguleze în nări. Sunt fiul tău! 

Şi cu aceste cuvinte, aparentul echilibru se destrămă, lumile lor 
ciocnindu-se din nou. Furia care se adunase în pumnul lui Bourne 
atunci când îl înfuriase managerul hotelului îi bubui din nou în 
urechi. Urlă împingându-l pe Khan cu spatele prin uşă, înapoi pe 
acoperiş. 

Ignorând durerea de cap, îşi prinse glezna în spatele lui Khan şi 
îl împinse tare. Dar Khan îl înşfacă în cădere, ridicând picioarele în 
momentul în care lovea cu spatele gresia de pe acoperiş, în acelaşi 
timp ridicându-l şi pe Bourne în aer, apoi proiectându-l peste cu o 
puternică lovitură de picior. 

Bourne îşi feri capul, ateriză pe umeri şi se rostogoli, disipând 
cea mai mare parte a impactului. Se ridicară amândoi în acelaşi 
timp, cu brațele întinse şi degetele încordate. Bourne îşi lăsă brusc 
brațele în jos, lovind încheieturile lui Khan şi, apucându-l cu 
putere, îl răsuci într-o parte. Îl lovi, izbind cu fruntea în centrul 
echilibrului situat în urechea medie. Khan îşi simți partea stângă 
inertă, iar Bourne, folosindu-se de avantaj, îşi repezi pumnul 
strâns direct în fața lui. 

Khan se împletici, genunchii cedându-i parțial, dar, asemenea 
unui luptător de categorie grea, refuza să cadă. Bourne îl lovea la 
nesfârşit, iar şi iar, proiectându-l în spate cu fiecare lovitură, din 
ce în ce mai aproape de parapet. Dar în furia aceasta extremă făcu 
o greşeală, permițându-i lui Khan să-i spargă garda. Fu surprins 
atunci când, în loc să se împleticească înapoi sub impactul 
loviturii, Khan atacă, mergând înainte cu piciorul din spate şi, la 
jumătatea mişcării, transferându-şi toată greutatea în piciorul din 
față. Lovitura rezultată îl făcu pe Bourne să îi clănțăne dinții, 
zburându-l din picioare. 

Bourne căzu în genunchi, iar Khan îi aplică o lovitură cumplită 
în coaste. Era pe cale să se prăbuşească, dar Khan îl apucă de gât 
şi începu să strângă. 

— Mai bine mi-ai spune acum, rosti înecat. Mai bine mi-ai 
spune tot ce ştii. 

— Du-te dracu”! spuse Bourne, gâfâind şi zguduit de durere. 

Khan îl lovi în maxilar cu latul palmei. 

— De ce nu vrei să asculți? 

— Încearcă mai tare, zise Bourne. 

— Eşti complet nebun. 

— Ăsta e planul tău, nu? Bourne clătină din cap dezamăgit. 
Toată povestea asta bolnavă cum că ai fi Joshua... 

— Sunt fiul tău. 

— Nu te auzi ce spui? Nu poți nici măcar să-i spui numele. 
Termină cu farsa asta; nu-ți mai poate aduce nimic acum. Eşti un 
asasin internațional pe nume Khan. Nu eu o să te duc la Spalko 
ăsta sau la cine vrei să ajungi. Nu voi mai fi gheara de pisică a 
nimănui de data asta. 

— Nu ştii ce faci. Nu ştii — îi dădu drumul, scutură violent din 
cap, apoi schimbă tactica. Legănă micuțul Buddha sculptat în 
piatră în palmă. Uită-te la asta, Bourne! Scuipa cuvintele, de parcă 
ar fi fost otrăvite. Uită-te la el! 

— Un talisman pe care l-ar putea lua oricine din Asia de Sud- 
Est... 

— Nu şi ăsta. Tu mi l-ai dat pe ăsta - da, tu mi l-ai dat. Ochii îi 
ardeau ca focul şi vocea lui avea un tremur pe care, spre ruşinea 
lui, nu îi putea controla. Şi apoi m-ai lăsat să mor în junglele din... 

Un glonţ ricoşă din acoperiş alături de piciorul drept al lui Khan 
şi, eliberându-l pe Bourne, acesta sări înapoi. O a doua 
împuşcătură aproape îi atinse umărul în timp ce se ascundea 
după zidul casei liftului. 

Bourne întoarse capul şi o văzu pe Annaka îngenuncheată la 
capătul de sus al scărilor, strângând arma puternic cu ambele 
mâini. Fata înainta prudent. Riscă o privire spre Bourne. 

— Eşti bine? 

El încuviință din cap, dar, în acelaşi timp, Khan, alegând 
înțelept, ajunse pe marginea acoperişului şi sări pe clădirea vecină. 

Bourne observă că, în loc să tragă nebuneşte, Annaka ridică 
arma şi se întoarse spre el. 

— Cum poți fi bine? întrebă ea. Eşti plin de sânge! 

— E doar din nas. Când se ridică, se simți ametit. Ca reacție la 
expresia ei de îndoială, fu forțat să adauge: Serios, pare o grămadă 
de sânge, dar e o nimica toată! 

Ea îi puse un ghemotoc de batiste la nas, fiindcă începuse din 
nou să sângereze. 

— Mulţumesc. 

Îi reteză cuvintele, spunând: 

— Ziceai că trebuie să iei ceva de la hotel. De ce ai urcat? 

El se ridică încet, ajutat de Annaka. 

— Aşteaptă puţin. Fata aruncă o privire în direcţia în care fugise 
Khan, apoi se întoarse spre Bourne, cu o expresie de surpriză pe 
față. El e cel care ne urmărea, nu? Cel care a chemat poliția când 
eram în apartamentul lui Laszlo Molnar. 

— Nu ştiu. 

— Nu te cred, clătină ea din cap. E singura explicaţie plauzibilă 
pentru faptul că m-ai minţit. Nu voiai să mă alarmez, pentru că 
îmi spusesei că suntem în siguranţă aici. Ce s-a schimbat? 

El ezită un moment, apoi îşi dădu seama că singura soluție era 
să-i spună adevărul. 

— Când ne-am întors de la cafenea erau urme proaspete pe 
scaunul de la pian. 

— Ce? Ea holbă ochii şi clătină din cap. Nu înțeleg. 

Bourne se gândea la receptorul electronic din urechea lui Khan. 

— Să ne întoarcem în apartament şi îți arăt. 

El porni spre uşa deschisă, dar ea ezita: 

— Nu ştiu. 

Întorcându-se, el spuse alarmat: 

— Ce nu ştii? 

Pe fața ei se ivi o expresie dură, însoțită de un soi de tristețe. 

— M-ai mințit. 

— Am făcut asta ca să te protejez, Annaka. 

Ochii ei străluceau, larg deschişi. 

— Cum să mai am încredere în tine acum? 

— Annaka... 

— Te rog, spune-mi, pentru că vreau să ştiu adevărul. Stătea pe 
loc, iar el ştia că nu va face nici măcar un pas spre scară. Am 
nevoie de un răspuns de care să mă agăț şi pe care să-l cred. 

— Ce vrei să spun? 

Ea ridică braţele, apoi le lăsă să cadă pe lângă corp într-un gest 
de exasperare. 

— Tu vezi ce faci, răstălmăcindu-mi toate cuvintele? Clătină din 
cap. Unde ai învăţat să faci oamenii să se simtă de rahat? 

— Voiam să te ţin departe de pericol, zise el. Ea îl rănise 
profund şi, în ciuda expresiei lui grijulii neutre, bănuia că ştia 
asta. Credeam că fac ceea ce trebuie. Încă mai cred asta, chiar 
dacă a trebuit să-ți ascund adevărul, cel puţin pentru scurt timp. 

Ea îl privi îndelung. Rafalele de vânt îi ridicau părul roşcat, 
făcându-l să zboare asemenea aripii unei păsări. De pe strada Fo 
veneau spre ei voci certărețe, oameni care voiau să ştie ce e cu 
zgomotele, o maşină ce dădea rateuri, sau ce? Nu primiră nici un 
răspuns şi acum, cu excepţia lătratului unui câine, cartierul era 
tăcut. 

— Ai crezut că poți stăpâni situația, zise Annaka, ai crezut că te 
poți descurca cu el. 

Bourne merse cu picioarele țepene până la parapetul din față, 
peste care se aplecă. Contrar tuturor aşteptărilor, maşina 
închiriată era încă acolo, goală. Poate nu era a lui Khan, sau poate 
Khan nu părăsise scena. Cu oarecare dificultate, Bourne se 
îndreptă. Durerea venea în valuri, izbindu-se din ce în ce mai tare 
de țărmul conştiinţei sale pe măsură ce endorfinele eliberate de 

şocul traumei începeau să dispară. Părea să-l doară fiecare os din 
corp, dar cel mai tare îl dureau coastele şi maxilarul. 

În cele din urmă, găsi puterea de a-i răspunde sincer: 

— Cred că da, da. 

Ea ridică o mână şi-şi îndepărtă părul de pe obraz. 

— Cine este el, Jason? 

Era pentru prima dată că i se adresa pe numele mic, dar abia 
remarcă asta. În acel moment încerca -— şi nu reușea - să-i ofere un 
răspuns care să-l mulțumească şi pe el însuşi. 


Întins pe scările acoperişului pe care sărise, Khan privea 
tavanul alb al casei scărilor fără să vadă nimic. Aştepta ca Bourne 
să vină şi să îl ucidă. Sau, se întrebă el cu mintea rătăcită a celor 
aflați în stare de şoc, o aştepta pe Annaka Vadas să-şi îndrepte 
arma spre el şi să apese pe trăgaci? Ar trebui să se afle în maşina 
lui acum, îndepărtându-se şi totuşi iată-l aici, inert ca o muscă 
prinsă într-o pânză de păianjen. 

Mintea lui ameţită nu mai găsea nici o soluție. Ar fi trebuit să-l 
ucidă pe Bourne de când îl avusese în cătare prima dată, dar avea 
un plan atunci, un plan logic, unul pe care şi-l crease singur, unul 
care avea să-i aducă -— asta credea atunci! — cantitatea maximă de 
răzbunare pe care o merita. Ar fi trebuit să-l ucidă pe Bourne în 
compartimentul avionului de marfă care se îndrepta spre Paris. 
Sigur că asta intenționase, aşa cum intenționase şi acum. 

Era uşor să-şi spună că fusese întrerupt de Annaka Vadas, dar 
adevărul orbitor, incomensurabil, era că avusese o şansă înainte 
ca ea să intre în scenă şi alesese să nu îşi ducă la bun sfârşit 
răzbunarea. 

De ce? Efectiv nu putea răspunde la această întrebare. 

Mintea lui, de obicei calmă ca apele unui lac, sărea de la o 
amintire la alta, ca şi cum prezentul i s-ar fi părut insuportabil. Îşi 
aminti camera în care fusese încarcerat în anii petrecuți cu 
traficantul de arme vietnamez şi scurtul moment de libertate 
înainte de a fi salvat de misionar, de Richard Wick. Îşi amintea 
casa lui Wick, sentimentul de spațiu şi libertate care se erodase 
treptat, oroarea nesfârşită a perioadei petrecute cu khmerii roşii. 

Partea cea mai rea — partea pe care tot încerca să o uite — era că 
inițial fusese atras de filosofia khmerilor roşii. Destul de ironic, 
pentru că mişcarea fusese fondată de un grup de tineri radicali 
cambodgieni pregătiți la Paris, iar etica ei se baza pe nihilismul 
francez. „Trecutul înseamnă moarte! Distrugețţi totul pentru a crea 

un nou viitor!” Aceasta era deviza khmerilor roşii, repetată la 
nesfârşit, până când sub ea erau înmormântate orice alte gânduri 
sau opinii. 

Nu era deloc surprinzător că viziunea lor asupra lumii îl 
atrăsese inițial pe Khan - el însuşi un refugiat inocent, abandonat, 
marginalizat - un paria de circumstanță, mai degrabă decât unul 
intenționat. Pentru Khan trecutul era moarte - martor era visul 
său recurent. Dar, dacă a învățat de la ei mai întâi să distrugă, 
asta s-a întâmplat pentru că ei l-au distrus mai întâi. 

Necrezând povestea lui despre abandon, îi luaseră încet viața şi 
energia din el, făcându-l să sângereze în fiecare zi. Voiau, sau cel 
puțin aşa spunea cel care vorbea cu el, să-i golească mintea; 
cereau o tablă goală pe care să-şi scrie versiunea radicală a noului 
viitor care-i aştepta pe toți. Îl făceau să sângereze, spunea zâmbind 
colegul său, pentru binele lui, pentru a-l scăpa de toxinele 
trecutului. În fiecare zi, acesta îi citea din manifestul lor, apoi 
recita numele celor care se opuseseră regimului rebel şi fuseseră 
ucişi. Cei mai mulți, desigur, erau necunoscuți pentru Khan, dar 
pe câțiva — în special călugări, dar şi un grup de băieți de vârsta lui 
— îi cunoscuse, fie şi în treacăt. Unii, cum erau băieții, îl necăjiseră, 
aşezând mantia de paria pe umerii lui necopţi. După o vreme, pe 
agendă s-a adăugat un element nou. Urmărind lectura unui 
anumit pasaj din manifest, lui Khan i se cerea să repete. Lucru pe 
care l-a făcut cu forța. 

Într-o zi, după lectura şi răspunsul obligatorii, colegul lui a citit 
numele celor mai recent ucişi în drumul revoluției. La sfârşitul 
listei era Richard Wick, misionarul care îl adoptase, crezând că 
avea să îl aducă pe Khan pe calea civilizației şi a lui Dumnezeu. 
Era imposibil de spus ce val de emoție crease această ştire în 
Khan, dar sentimentul predominant a fost unul de dezorganizare. 
Ultima lui legătură cu lumea dispăruse. Era complet şi cu 
desăvârşire singur. În singurătatea relativă a latrinei, plânsese fără 
să ştie de ce. Dacă existase vreodată un om pe care să-l urască, 
acesta era ce-l care-l folosise şi îl abandonase emoţional, iar acum, 
fără sens, îi deplângea moartea. 

Mai târziu, în ziua aceea, colegul lui îl scosese din buncărul din 
beton în care fusese închis de când era prizonier. Deşi cerul era 
acoperit de nori şi ploua puternic, lumina zilei îl făcuse să 
clipească. Timpul trecuse; începuse anotimpul ploios. 

Zăcând pe casa scărilor, Khan îşi dădu seama că, în drumul său 
spre maturizare, nu deținuse niciodată controlul asupra propriei 

vieți. Lucrul cu adevărat curios şi deranjant era că încă nu îşi 
controla viața, nici măcar acum. Trăise cu impresia că era un 
agent liber, care trecuse prin mari suferințe pentru a ajunge într- 
un domeniu în care crezuse — în mod naiv, cum avea să constate — 
că agenții liberi prosperau. Îşi dădea seama acum că, din 
momentul în care acceptase prima misiune din partea lui Spalko, 
bărbatul acesta îl manipulase şi niciodată nu o făcuse atât de mult 
ca acum. 

Dacă avea să se elibereze vreodată de lanţurile care-l încătuşau, 
trebuia să facă ceva în privința lui Stepan Spalko. Ştia că îşi 
pierduse cumpătul cu el la sfârşitul ultimei lor convorbiri 
telefonice, iar acum regreta. În acea scurtă izbucnire de mânie, 
atât de ciudată pentru el, nu reuşise decât să-l pună în gardă pe 
Spalko. Dar, îşi dădu seama, încă de când Bourne se aşezase 
lângă el pe banca din parcul din Oraşul Vechi din Alexandria, 
obişnuita lui rezervă glacială se sfărâmase şi acum emoţii pe care 
nu le putea nici numi, nici înțelege ieşeau la suprafață, bântuindu- 
i conştiinţa şi distrăgându-i atenţia. Îşi dădu seama surprins că, 
atunci când venea vorba de Jason Bourne, nu mai ştia ce vrea. 

Se ridică şi privi în jur. Auzise un zgomot; era sigur de asta. Se 
ridică, puse o mână pe balustradă, cu muşchii încordațţi, gata să 
funcţioneze. Zgomotul se auzi din nou. Întoarse capul. Ce să fi 
fost? Unde îl mai auzise înainte? 

Inima îi bătea rapid şi îşi simți pulsul până în gât pe măsură ce 
zgomotul se ridica pe casa scărilor, reverberându-i în minte, căci 
striga din nou: „Lee-Lee! Lee-LeeP 

Dar Lee-Lee nu putea răspunde. Lee-Lee era moartă. 

Intrarea subterană în mănăstire era ascunsă de umbră şi timp, 
în fisura cea mai puțin vizibilă a zidului nordic al trecătorii. 
Soarele care cobora lăsase să se vadă faptul că trecătoarea era mai 
mult un defileu, aşa cum observaseră cu secole în urmă şi 
călugării care aleseseră acest loc pentru a-l face fortăreața lor. 
Poate că fuseseră călugări-războinici, căci fortificațiile masive 
aduceau aminte de bătălii şi vărsări de sânge, precum şi de nevoia 
călugărilor de a-şi păstra căminul intangibil, ferit de restul lumii. 

Membrii echipei intrară tăcuți în defileu, urmând direcția 
soarelui. Acum Spalko şi Zina nu mai purtau nici o discuţie 
intimă, nu se vedea nici un indiciu a ceea ce se petrecuse între ei, 
chiar dacă fusese ceva important. Într-un anumit fel, ceea ce se 
petrecuse se putea numi binecuvântare; în orice caz, era un 
transfer de supunere şi putere a cărui linişte însoțită de secret se 
adăugau doar la ramificaţiile efectului său. Spalko fusese cel care, 
din nou, aruncase în mod metaforic o pietricică într-un lac liniştit, 
doar pentru a se retrage apoi şi a privi efectul cercurilor ce 
creşteau, modificând natura lacului şi a tuturor vieţuitoarelor din 
el. 

Stâncile scăldate în soare dispărură în urma lor pe măsură ce ei 
înaintau în umbră şi îşi aprinseră lanternele. În afară de Spalko şi 
Zina mai erau doi - al treilea fusese transportat la avion pe 
Aeroportul Kazantzakis, unde aştepta chirurgul. Aveau nişte 
rucsaci din nailon uşor, în care cărau o grămadă de lucruri, de la 
canistre cu gaz lacrimogen la ghemuri de sfoară şi multe altele. 
Spalko nu ştia cu ce aveau să se confrunte, deci nu riscase să nu 
fie pregătit. 

Bărbaţii mergeau înainte, cu pistoalele semiautomatice în 
hamuri late prinse peste umeri, gata să tragă. Defileul se îngustă, 
obligându-i să meargă în şir indian. Curând însă cerul dispăru 
dincolo de un perete de stâncă şi descoperiră că se aflau într-o 
peşteră. Era umedă şi acoperită de muşchi, plină de mirosuri 
fetide de putreziciune. 

— Pute ca un mormânt deschis, zise unul dintre oameni. 

— Uite! strigă celălalt. Oase! 

Se opriră, concentrându-şi lumina lanternelor pe o grămăjoară 

de oase de mamifer, dar la nici o sută de metri mai încolo dădură 
peste femurul unui mamifer mult mai mare. 

Zina se aplecă să ridice osul. 

— Nu! o avertiză primul bărbat. Poartă ghinion să umbli cu oase 
de om. 

— Ce tot spui acolo? Arheologii fac asta tot timpul. Zina râse. În 
plus, se poate ca ăsta să nu fie deloc de la un om. Cu toate astea, 
îl aruncă înapoi pe podeaua peşterii. 

Cinci minute mai târziu erau strânşi în jurul a ceea ce era fără 
nici o îndoială un craniu uman. Luminile lor se reflectau în osul 
sprâncenei, aruncând orbitele în umbre adânci. 

— Ce crezi că l-a ucis? întrebă Zina. 

— Frigul, probabil, zise Spalko. Sau setea. 

— Bietul cerşetor! 

Îşi continuară drumul, înaintând din ce în ce mai mult în 
stânca pe care era construită mănăstirea. Cu cât avansau, cu atât 
mai numeroase deveneau oasele. Acum erau toate de om şi 
aproape toate erau despicate sau fracturate. 

— Nu cred că oamenii ăştia au fost ucişi nici de frig, nici de 
sete, comentă Zina. 

— Atunci ce i-a ucis? întrebă unul dintre însoțitorii lor, dar 
nimeni nu îi răspunse. 

Spalko le ordonă scurt să-şi continue drumul. După calculele 
sale, tocmai ajunseseră sub zidurile crenelate ale mănăstirii. 
Deasupra capetelor, lanternele scoaseră la iveală o formaţiune 
ciudată. 

— Peştera e despicată în două, spuse unul dintre bărbați, 
iluminând mai întâi trecerea din stânga, apoi pe cea din dreapta. 

— Peşterile nu se bifurcă, zise Spalko. Îşi continuă drumul 
înaintea lor, vârându-şi capul în deschiderea din stânga. Ăsta e 
drum închis. Îşi trecu mâna peste muchiile deschizăturilor. Astea 
sunt făcute de mâna omului, spuse. Cu mulți ani în urmă, poate 
chiar când a fost construită mănăstirea. Intră în deschiderea din 
dreapta, de unde vocea lui se auzi cu un ecou straniu. Da, asta se 
continuă, dar are cotituri şi întoarceri. 

Când ieşi, avea pe față o expresie ciudată. 

— Nu cred că ăsta e un pasaj, spuse. Nici nu mă mir că Molnar 
a ales locul ăsta să-l ascundă pe doctorul Schiffer. Cred că am 
intrat într-un labirint. 

Cei doi bărbaţi se priviră unul pe celălalt. 

— În cazul ăsta, spuse Zina, cum găsim drumul de întoarcere? 

— Nu avem cum să ştim ce vom găsi înăuntru. Spalko scoase 
un mic obiect dreptunghiular, nu mai mare decât un pachet de 
cărți de joc. Rânji, arătându-i cum funcționează. Un sistem de 
poziționare globală. Tocmai am marcat electronic punctul de 
pornire. Încuviință din cap. Să mergem. 

Nu le luă mult însă să descopere că mergeau pe un drum greşit 
şi, cinci minute mai târziu, se adunau din nou la intrarea în 
labirint. 

— Ce se întâmplă? spuse Zina. 

Spalko pufnea. 

— GPS-ul nu a funcționat aici. 

Ea clătină din cap: 

— Cine crezi că e de vină? 

— Vreun mineral din rocă se poate să blocheze semnalul de la 
satelit, zise Spalko. Nu-şi permitea să le spună că nu avea nici o 
idee de ce nu funcționa GPS-ul în labirint. Deschise rucsacul şi 
scoase un ghem de sfoară. Învățăm de la Tezeu, desfăcând ghemul 
pe măsură ce înaintăm. 

Zina privi ghemul, nesigură. 

— Şi dacă rămânem fără sfoară? 

— Tezeu nu a rămas, zise Spalko. Şi suntem aproape între 
zidurile mănăstirii, deci să sperăm că nici noi nu rămânem fără 
aţă. 


Doctorul Felix Schiffer se plictisea. De zile întregi nu făcuse 
nimic în afară de a urma ordinele cadrului de protecţie care-l 
dusese cu avionul noaptea în Creta, apoi începuseră să-l mute 
periodic dintr-un loc în altul. Nu rămâneau niciodată mai mult de 
trei zile într-un loc. Îi plăcuse casa din Heraklion, dar în cele din 
urmă şi aceea se dovedise plictisitoare. Nu avea nimic de făcut. 
Refuzau să-i aducă vreun ziar sau să-i dea voie să asculte radioul. 
Cât despre televizor, nu era nici unul prin preajmă, dar trebuia să 
presupună că l-ar fi ţinut departe şi de acela, chiar dacă ar fi 
existat. Totuşi, se gândi posomorât, era o nenorocită de privelişte 
mai frumoasă decât grămada asta de stânci, în care avea doar un 
pat de campanie şi un foc la care să se încălzească. Lăzile masive 
şi dulapurile alcătuiau practic toată mobila, deşi oamenii 
aduseseră scaune pliante, paturi de campanie şi lenjerii. Nu exista 
instalație sanitară; făcuseră o toaletă în curte şi duhoarea ei 
ajungea până în interiorul mănăstirii. Locul era întunecat şi umed, 
chiar şi la prânz şi Dumnezeu cu mila când se lăsa întunericul. 

Nici măcar o lampă la care să citeşti, dacă ar fi existat ceva care să 
poată fi citit. 

Tânjea după libertate. Dacă ar fi fost un om cu frica lui 
Dumnezeu, s-ar fi rugat pentru mântuire. De atâtea zile nu-l 
văzuse pe Laszlo Molnar şi nu vorbise cu Alex Conklin! Când îi 
întreba pe protectorii lui despre asta, aceştia invocau cuvântul lor 
preferat: securitate. Pur şi simplu comunicațiile nu erau sigure. Se 
străduiau să-l asigure că în curând se va reîntâlni cu prietenul şi 
cu binefăcătorul lui. Dar când întreba când se va întâmpla asta, 
nu tăceau decât să ridice din umeri şi să se întoarcă la nesfârşitul 
lor joc de cărți. Simţea că şi ei se plictiseau, cel puțin cei care nu 
erau de pază. 

Erau şapte. Inițial fuseseră mai mulți, dar ceilalți fuseseră lăsați 
în Heraklion. Dar, din câte putuse ghici, ar fi trebuit să ajungă aici 
deja. Din această cauză, azi nu jucau cărți - toți membrii 
dispozitivului patrulau. Plutea în aer o tensiune care-i strepezea 
dinţii. 

Schiffer era un bărbat înalt, cu ochi de un albastru pătrunzător 
şi un nas masiv sub o claie de păr grizonant. Un timp, înainte de a 
fi recrutat în DARPA şi când fusese deci mai vizibil, oamenii îl 
confundau cu Burt Bacharach. Fiind lipsit de abilități de 
comunicare, nu ştiuse niciodată cum să reacționeze. Mormăia ceva 
ininteligibil şi le întorcea spatele, dar jena lui ciudată nu făcea 
decât să întărească percepţia greşită a oamenilor. 

Se ridică, traversă încet camera până la fereastră, dar fu văzut 
de un membru al dispozitivului şi întors din drum. 

— Securitatea, spuse mercenarul, tensiunea simțindu-se în 
vocea lui, deşi nu i se putea citi în ochi. 

— Securitate! Securitate! Mă plictiseşte de moarte cuvântul 
ăsta! exclamă Schiffer. 

Cu toate acestea, fu condus înapoi pe scaunul care îi era 
rezervat. Departe de toate uşile şi ferestrele. Începu să tremure în 
umezeala de acolo. 

— Mi-e dor de laborator! De munca mea! Schiffer privi drept în 
ochii negri ai mercenarului. Mă simt ca la închisoare, înţelegi? 

Şeful dispozitivului, Sean Keegan, simțind neliniştea subiectului 
misiunii, interveni scurt: 

— Vă rog să luaţi loc, domnule doctor. 

— Dar eu... 

— E pentru binele dumneavoastră, spuse Keegan. Era unul 
dintre acei irlandezi negri, cu părul şi ochii întunecați, cu fețe dur 


260 


tăiate ce iradiau hotărâre şi fizicul unui luptător de stradă. Am fost 
angajaţi să vă asigurăm protecția şi ne luăm misiunea în serios. 

Supus, Schiffer se aşeză. 

— Vrea cineva să-mi spună ce se petrece? 

Keegan se uită în jos la el, un timp. Apoi, hotărându-se, se 
aşeză pe vine lângă scaun. Cu o voce joasă, spuse: 

— Am evitat să vă ţin la curent, dar cred că cel mai bine pentru 
dumneavoastră ar fi să ştiţi acum. 

— Ce? Faţa lui Schiffer era ridată şi tristă. Ce s-a întâmplat? 

— Alex Conklin e mort. 

— O, Doamne, nu! Schiffer îşi şterse cu mâna transpiraţia ce îi 
apăruse subit pe față. 

— Cât despre Laszlo Molnar, nu am vorbit cu el de două zile. 

— Dumnezeule mare! 

— Calmaţi-vă, doctore! E foarte probabil ca Molnar să nu poată 
fi contactat din motive de securitate. Keegan îi susținu privirea. Pe 
de altă parte, membrii personalului pe care i-am lăsat la casa din 
Heraklion nu au apărut. 

— De asta mi-am dat şi eu seama, spuse Schiffer. Crezi că li s-a 
întâmplat ceva... neplăcut? 

— Nu-mi permit să cred asta. 

Faţa lui Schiffer strălucea. Nu se putea abține să nu transpire 
de frică. 

— E posibil deci ca Spalko să fi descoperit unde mă aflu; e 
posibil să fie în Creta. 

Fața lui Keegan era ca de piatră. 

— Este foarte posibil. 

Starea de teroare îl făcu pe Schiffer să devină agresiv: 

— Deci, întrebă, ce veți face în privința asta? 

— Avem oameni cu pistoale automate pe metereze, dar mă 
îndoiesc că Spalko e atât de prost încât să încerce un asalt la sol 
pe un teren fără copaci. Keegan clătină din cap. Nu, dacă e aici, 
dacă vine să vă ia, doctore, atunci nu are de ales. Se ridică şi îşi 
atârnă pistolul automat pe umăr. Drumul lui va fi prin labirint. 


Aflat în labirint cu micuțul lui grup, Spalko devenea din ce în ce 
mai temător cu fiecare cotitură sau întoarcere pe care erau nevoiți 
să o facă. Labirintul era singura abordare logică a unui atac 
asupra mănăstirii, ceea ce însemna că se putea foarte bine să fi 
intrat într-o capcană. 

Aruncă o privire în jos şi descoperi că mai mult de jumătate din 

ghemul de sfoară se consumase. Probabil că se afla deja în centrul 
mănăstirii sau foarte aproape de acesta; sfoara îl asigura că nu 
merseseră în cerc. La fiecare bifurcaţie credea că a ales bine. 

Se întoarse spre Zina şi spuse în şoaptă: 

— Miroase a ambuscadă. Vreau să rămâi aici, de rezervă. Bătu 
cu palma în rucsacul ei. Dacă dăm de necazuri, ştii ce ai de făcut. 

Zina încuviință şi cei trei bărbați se îndepărtară mergând pe 
jumătate aplecaţi. Abia dispăruseră, că auzi rafale scurte de pistol- 
mitralieră. Deschise repede rucsacul, scoase o canistră cu gaz 
lacrimogen şi porni după ei, ghidându-se după sfoara lăsată în 
urmă. 

Simţi mirosul înecăcios de pucioasă înainte de a coti a doua 
oară. Aruncă o privire după colț şi văzu că unul dintre oamenii lor 
era lungit pe jos, într-o baltă de sânge. Spalko şi celălalt erau 
blocați de rafalele de gloanţe. Din punctul ei de observaţie îşi dădu 
seama că se trăgea din două direcții. 

Trăgând siguranța canistrei, o aruncă peste capul lui Spalko. 
Aceasta se izbi de pământ şi apoi se rostogoli la stânga, explodând 
cu un uşor şuierat. Spalko îl bătuse pe spate pe celălalt bărbat şi 
amândoi se retraseră din calea gazului. 

Auziră oameni tuşind şi înecându-se. Cu toții îşi puseseră deja 
măştile de gaze şi erau gata pentru un al doilea atac. Spalko 
aruncă o altă canistră la dreapta, întrerupând focurile de armă 
îndreptate spre ei, dar, din păcate, nu înainte ca al doilea om al lor 
să fi primit trei gloanțe în piept şi gât. Acesta se prăbuşi, cu 
sângele bolborosindu-i printre buze. 

Spalko şi Zina se despărțiră, unul mergând spre dreapta şi 
celălalt spre stânga şi ucigând mercenarii scoşi deja din luptă — 
câte doi de fiecare - cu rafale eficiente lansate din pistoalele- 
mitralieră. Amândoi văzură scara în acelaşi timp şi se îndreptară 
spre ea. 


Sean Keegan îl înşfăcă pe Felix Schiffer chiar în timp ce le 
ordona oamenilor săi de pe metereze să-şi abandoneze pozițiile şi 
să se întoarcă spre centrul mănăstirii, loc către care îl târa şi pe 
omul îngrozit pe care era însărcinat să-l apere. 

Intrase în acțiune din secunda în care simțise miros de gaz 
lacrimogen ieşind din labirintul de sub ei. Câteva secunde mai 
târziu auzise reluarea focurilor de armă, apoi o tăcere lugubră. 
Văzându-i pe cei doi oameni ai săi venind în fugă, îi direcționă spre 
scara de piatră care ducea în jos, către locul în care-i trimisese pe 

ceilalți pentru a-l prinde pe Spalko în ambuscadă. 

Keegan luptase ani de zile pentru IRA înainte de a se lansa pe 
cont propriu şi a deveni mercenar plătit, aşa că era obişnuit cu 
situații în care trebuia să lupte în inferioritate numerică, dar 
beneficiind de muniție mai multă. De fapt, îşi dorea asemenea 
situații, le vedea ca pe adevărate provocări ce trebuiau depăşite. 

Dar acum fumul ajunsese în incinta mănăstirii, în valuri mari, 
iar din el se născu un val de gloanţe de pistol-mitralieră. Oamenii 
lui nu avură nici o şansă; căzură înainte să aibă măcar şansa să 
vadă cine erau cei care-i uciseseră. 

Nici Keegan nu mai aşteptă să-i identifice; târându-l după el pe 
doctorul Schiffer, străbătu labirintul de camere mici, întunecate şi 
înăbuşitoare, căutând o cale de ieşire. 


Aşa cum plănuiseră, Spalko şi Zina se despărțiră în momentul 
în care ieşeau din norul dens făcut de bomba fumigenă pe care o 
aruncaseră la capătul scărilor care urcau. Spalko străbătu metodic 
camerele, în timp ce Zina căuta o ieşire spre exterior. 

Spalko fu primul care-i văzu pe Schiffer şi pe Keegan şi îi strigă, 
dar singurul răspuns primit fu un val de gloanţe care-l obligară să 
se adăpostească după un cufăr masiv de lemn. 

— Nu ai nici o şansă să ieşi de aici viu, îi strigă mercenarului. 
Nu cu tine am treabă; îl vreau pe Schiffer. 

— E acelaşi lucru, îi strigă Keegan. Mi s-a dat o însărcinare; 
intenționez să o duc până la capăt. 

— Cu ce scop? zise Spalko. Laszlo Molnar, angajatorul tău, e 
mort. La fel şi lanoş Vadas. 

— Nu te cred, răspunse Keegan. Schiffer se tânguia şi el îl făcu 
să tacă. 

— Cum crezi că te-am găsit? continuă Spalko. Am scos 
informaţiile de la Molnar. Haide, ştii că e singurul om care ştia că 
eşti aici. 

Tăcere. 

— Sunt toți morți acum, spuse Spalko, înaintând puţin. Cine îţi 
va plăti restul comisionului? Dă-mi-l pe doctorul Schiffer şi îţi 
plătesc suma ce ți se datorează, plus un bonus. Cum îți sună 
asta? 

Keegan era gata să răspundă când Zina, care ajunsese la el din 
direcția opusă, îi plantă un glonţ în ceafa. 

Explozia de sânge şi creier care urmă îl făcu pe Schiffer să 
schelălăie ca un câine. Apoi, după ce ultimul său apărător căzuse, 

îl văzu pe Stepan Spalko venind spre el. Se întoarse şi porni în 
fugă, direct în brațele Zinei. 

— Nu ai unde să te duci, Felix, spuse Spalko. Înţelegi asta 
acum, nu-i aşa? 

Schiffer o privea pe Zina cu ochii holbaţi. Începu să se bâlbâie, 
iar ea îi puse o mână pe cap, aşezându-i părul umed de pe frunte 
ca unui copil cu febră mare. 

— Cândva ai fost al meu, spuse Spalko păşind peste cadavrul 
lui Keegan. Şi eşti din nou al meu. Scoase două obiecte din rucsac. 
Amândouă erau fabricate din oțel chirurgical, sticlă şi titan. 

— O, Doamne! Geamătul lui Schiffer fu spontan şi involuntar. 

Zina îi zâmbi, apoi îl sărută pe ambii obraji de parcă ar fi fost 
doi buni prieteni care se regăseau după mult timp. El izbucni în 
lacrimi imediat. 

Savurând efectul pe care difuzorul de NX 20 îl avea asupra 
propriului inventator, spuse: 

— Aşa se îmbină cele două jumătăţi, nu-i aşa, Felix? Întreg, NX 
20 nu era mai mare decât automatul ce atârna pe spatele lui 
Spalko. Acum, având o încărcătură potrivită, ai să mă înveţi cum 
să îl folosesc corect. 

— Nu, spuse Schiffer pe o voce tremurătoare. Nu, nu, nu! 

— Tu nu-ţi face nici o grijă, şopti Zina, în timp ce Spalko îl 
apuca pe Schiffer de ceafa, lucru care-l făcu pe omul de ştiinţă să 
fie străbătut de un nou val de teroare. Te afli pe mâini bune acum. 


Scările erau scurte, dar pentru Bourne, să le coboare se dovedi 
mai dureros decât se aşteptase. La fiecare pas, rana internă 
provocată de lovitura primită în coaste îl făcea să fie străbătut de 
un val de durere insuportabilă. Avea nevoie de o baie fierbinte şi de 
somn, două lucruri pe care nu şi le putea permite încă. 

Când ajunseră înapoi în apartament, îi arătă Annakăi partea de 
sus a scaunului de la pian şi aceasta înjură în şoaptă. Îl mutară 
împreună sub lustră şi el se urcă pe scaun. 

— Vezi? 

Ea clătină din cap: 

— Nu am nici cea mai vagă idee ce se întâmplă. 

El se duse până la birou şi mâzgăli pe nişte hârtie de scrisori: Ai 
o scară? 

Ea îl privi ciudat, dar încuviință din cap. 

— Adu-o încoace, scrise el. 

Când Annaka aduse scara în living, el o montă suficient de sus 

cât să poată privi în bolul de sticlă mată al lustrei. Şi, sigur, acolo 
era. El băgă mâna înăuntru cu grijă şi prinse micul obiect cu 
vârfurile degetelor. Cobori de pe scară şi îi arătă ce ţinea în palmă. 

— Ce...? izbucni ea, în timp ce el clătina stăruitor din cap. 

— Ai un patent? 

Din nou îi privi curios, deschizând uşa unui dulap puţin adânc, 
îi dădu patentul. El prinse micuțul obiect pătrat între capetele cu 
caneluri, apoi strânse. Obiectul se sfărâmă. 

— E un transmițător electronic în miniatură, spuse el. 

— Ce? Curiozitatea se transformase în uimire. 

— De aceea a intrat aici bărbatul de pe acoperiş, pentru a-l 
instala în lustră. Asculta şi privea în acelaşi timp. 

Ea aruncă o privire prin camera liniştită, apoi o străbătu un 
fior. 

— Doamne, nu o să mai am niciodată senzaţia pe care o aveam 
înainte în locul ăsta. Apoi se întoarse spre Bourne. Ce vrea? De ce 
încearcă să ne înregistreze fiecare mişcare? Apoi țâşni. E vorba de 
doctorul Schiffer, nu? 

— Se poate, răspunse Bourne, nu ştiu. Imediat se simți amețit 
şi, foarte aproape de leşin, pe jumătate se aşeză şi pe jumătate 
căzu pe canapea. 

Annaka alergă în baie să aducă dezinfectant şi nişte bandaje. El 
îşi sprijini capul de perne, golindu-şi mintea de tot ceea ce se 
întâmplase. Trebuia să se adune, să se concentreze, menținându- 
şi atenţia asupra a ceea ce trebuia făcut în continuare. 

Annaka se întoarse din baie cu o tavă pe care se aflau un bol cu 
apă fierbinte, un burete, câteva prosoape, un pachet cu gheaţă, o 
sticlă cu spirt şi un pahar cu apă. 

— Jason? 

El deschise ochii. 

Îi dădu paharul cu apă şi, după ce acesta îl bău, îi dădu şi 
pachetul cu gheață. 

— Obrazul începe să se umfle. 

Bourne îşi puse gheața pe față, simțind cum durerea se 
transformă treptat în amorțeală. Dar când respiră adânc şi se 
răsuci pentru a pune paharul pe masă, partea laterală a corpului îi 
fu străbătută de un fior de durere. Se întoarse încet, țeapăn. Se 
gândea la Joshua, care înviase în mintea lui, dacă nu în realitate. 
Poate de asta simţea o furie oarbă împotriva lui Khan, pentru că 
acesta reînviase spectrul îngrozitor al trecutului, scoțând la lumină 
o fantomă atât de dragă lui David Webb, care-i bântuise ambele 

personalități. 

Privind-o pe Annaka în timp ce îi curăța sângele închegat de pe 
față, îşi aminti scurta lor discuție de la cafenea, în care el amintise 
de tatăl ei şi ea cedase şi totuşi ştia că trebuie să continue acea 
discuţie. El era un tată care-şi pierduse familia în mod violent. Ea 
era o fiică al cărei tată dispăruse în mod violent. 

— Annaka, începu el blând, ştiu că este un subiect dureros 
pentru tine, dar aş vrea foarte mult să-mi povesteşti despre tatăl 
tău. O simți devenind rigidă, dar continuă. Poţi vorbi despre el? 

— Ce vrei să ştii? Cum s-au cunoscut el şi Alexei, bănuiesc. 

Ea se concentra asupra lucrului pe care îl avea de făcut, dar 
Bourne se întrebă dacă nu cumva îi evita privirea în mod deliberat. 

— Mă gândeam mai mult la relaţia ta cu el. 

Pe fața ei trecu o umbră. 

— E o întrebare ciudată - şi intimă. 

— E vorba de trecutul meu, ştii... vocea lui Bourne se pierdu. 
Nu putea nici să o mintă, nici să-i spună întregul adevăr. 

— Da, cel pe care ţi-l aminteşti numai în frânturi. Înţeleg, 
sublinie ea cu o mişcare din cap. Când stoarse buretele, apa din 
vas deveni roz. A, da, lanoş Vadas a fost tatăl perfect. Îmi schimba 
scutecele când eram bebeluş, îmi citea seara, îmi cânta când eram 
bolnavă. Nu a lipsit la nici o zi de naştere sau ocazie specială. 
Sincer, nu ştiu cum reuşea. Stoarse încă o dată buretele; el 
începuse din nou să sângereze. Eu eram pe primul loc. 
Întotdeauna. Şi nu obosea niciodată să-mi spună cât de mult mă 
iubea. 

— Ce copil norocos ai fost. 

— Mai norocoasă decât oricare dintre prietenii mei, decât orice 
om pe care îl cunosc, adăugă ea, concentrându-se puternic, 
încercând să oprească sângerarea. 

Bourne se scufundase într-o stare de semitransă, gândindu-se 
la Joshua - la restul familiei lui — şi la toate lucrurile pe care nu le 
putuse face împreună cu ei, la toate micile momente pe care orice 
om le înregistrează şi-şi le aminteşte din copilărie. 

În cele din urmă Annaka reuşi să oprească sângerarea şi apoi 
aruncă o privire sub pachetul cu gheață. Expresia ei nu trădă ceea 
ce vedea. Se lăsă pe vine, cu mâinile în poală. 

— Cred că ar trebui să-ți scoţi jacheta şi cămaşa. 

El o privi fix. 

— Ca să putem arunca o privire la coastele rănite. Te-am văzut 
strâmbându-te când te-ai răsucit să pui pe masă paharul cu apă. 


266 


Întinse mâna, iar el îi dădu pachetul cu gheață. Îl scutură puţin: 

— Trebuie schimbat. 

Când ea se întoarse, Bourne rămase gol de la brâu în sus. O 
pată roşie îngrozitor de mare de pe partea stângă se umflase deja 
şi era foarte moale la pipăit. 

— Doamne, ai nevoie de o baie de gheaţă. 

— Cel puţin nu s-a rupt nimic. 

Îi dădu pachetul cu gheață. Când îl puse pe umflătură, el gemu 
scurt, involuntar. Fata se aşeză din nou lângă el, privindu-l. 
Bourne şi-ar fi dorit să ştie la ce se gândea. 

— Bănuiesc că nu-ți poți şterge din amintire fiul ucis atât de 
tânăr. 

El scrâşni din dinți: 

— E doar pentru că... Bărbatul de pe acoperiş — cel care ne 
spiona - m-a urmărit din State până aici. Spune că vrea să mă 
ucidă, dar ştiu că minte. Vrea ca eu să-l conduc la cineva, de asta 
ne spiona. 

Fața Annakăi se întunecă: 

— La cine vrea să ajungă? 

— La un om pe nume Spalko. 

Ea păru surprinsă: 

— Stepan Spalko? 

— Exact. Îl cunoşti? 

— Sigur că îl cunosc, spuse ea. Toată Ungaria îl cunoaşte. E 
şeful Humanistas, Lt., organizația mondială de caritate. Pufni. 
Jason, acum chiar îmi fac griji. Omul ăsta e periculos. Dacă 
încearcă să ajungă la domnul Spalko, ar trebui să contactăm 
autorităţile. 

El negă din cap. 

— Şi ce să le spunem? Că ştim că un om pe care-l cunoaştem 
numai sub numele de Khan vrea să-l contacteze pe Stepan Spalko? 
Nici măcar nu ştim de ce. Şi ce crezi că vor spune ei? De ce nu ia 
Khan ăsta telefonul să-l sune, pur şi simplu? 

— Atunci ar trebui măcar să sunăm la Humanistas. 

— Annaka, până nu aflu ce se întâmplă, nu vreau să iau 
legătura cu nimeni. Nu voi face decât să tulbur apele care deja 
sunt umbrite de întrebări la care nu am nici un fel de răspunsuri. 

E] se ridică, merse până la birou şi se aşeză în fața laptopului. 

— Îţi spuneam că am o idee. Pot folosi computerul? 

— Desigur, spuse ea, ridicându-se. 

În timp ce Bourne pornea calculatorul, ea strânse bolul, 

buretele şi celelalte lucruri, pornind spre bucătărie. În timp ce se 
conecta la internet, Bourne auzi apa curgând. Accesă rețeaua 
Guvernului S.U.A. şi navigă de la un site la altul şi, până când ea 
se întoarse, găsise ceea ce căuta. 

Agenţia avea o grămadă de site-uri publice accesibile oricui avea 
o conexiune la internet, dar mai existau vreo zece alte site-uri, 
criptate şi protejate cu parole, care făceau parte din intranetul 
celebru al CIA. 

Annaka înțelese concentrarea lui extremă. 

— Ce este? Se apropie şi rămase în picioare lângă el. Într-o 
secundă, deschise ochii mari. Ce dracu! faci? 

— Ce se vede, zise Bourne, sparg baza de date principală a CIA. 

— Dar de unde... 

— Nu întreba, răspunse Bourne, cu degetele alergându-i pe 
tastatură. Crede-mă, nu vrei să ştii. 

Alex Conklin ştiuse întotdeauna drumul pe uşa din față, dar 
asta pentru că i se livrau codurile la şase dimineața, în fiecare 
luni. Deron, artistul şi falsificatorul, fusese cel care-l învățase pe 
Bourne arta de a intra în baza de date a Guvernului S.U.A. În 
meseria lui, era un talent necesar. 

Problema era că firewall-ul CIA - programul care asigură 
protecția datelor — era o nenorocire în sine. Pe lângă parola care se 
schimba în fiecare săptămână, avea un algoritm aleatoriu în 
cuvântul-cheie. Dar Deron îi arătase lui Bourne metoda de a păcăli 
sistemul să creadă că ai parola, deşi nu o aveai, astfel încât 
programul îți oferea singur parola. 

Calea de atac era prin algoritm, care era un derivat al 
algoritmului de bază care cripta fişierele centrale ale CIA. Bourne 
ştia formula pentru că Deron îl pusese să o memoreze. 

Navigă prin site-ul CIA, pe care apăra o fereastră care îi cerea să 
scrie cuvântul-cheie curent. Aici tastă algoritmul, care conținea un 
şir mult mai mare de litere şi cifre decât limita admisă a câmpului. 
Pe de altă parte, după ce se scriau trei seturi de componente, 
programul recunoştea algoritmul şi, pentru o secundă, se bloca. 
Şmecheria, spunea Deron, era să termini de scris algoritmul 
înainte ca programul să-şi dea seama ce faci şi să se închidă, 
blocându-ţi accesul. Formula era foarte lungă; nu era loc de vreo 
eroare sau măcar de o ezitare de o secundă şi Bourne începu să 
transpire, pentru că nu credea că softul putea rămâne blocat atât 
de mult timp. 

În cele din urmă, termină totuşi de introdus algoritmul, fără ca 

programul să se închidă. Fereastra dispăru şi ecranul se schimbă. 

— Sunt înăuntru, zise Bourne. 

— Alchimie pură, şopti Annaka fascinată. 

Bourne intră pe site-ul Directoratului pentru Arme Tactice 
Neletale. Introduse numele lui Schiffer, dar fu dezamăgit de cele 
câteva rezultate pe care le obținu. Nimic despre munca lui Schiffer 
sau trecutul acestuia. De fapt, dacă nu ar fi ştiut, Bourne ar fi 
putut crede că doctorul Schiffer era un om de ştiinţă insignifiant, 
fără nici o importanţă pentru DATN. 

Mai exista o posibilitate. Folosi sistemul de hack pe care Deron 
îl pusese să-l memoreze, acelaşi pe care Conklin îl folosise pentru a 
fi informat cu privire la evenimentele ce se petreceau în spatele 
cortinei Ministerului Apărării. 

Odată intrat, navigă pe pagina DARPA şi accesă arhiva. Spre 
norocul lui, băieţii cu calculatoarele de la Guvern se mişcau foarte 
încet când era vorba să şteargă fişierele vechi. Găsi fişierul lui 
Schiffer, care conținea câteva informaţii. Era şcolit la MIT, primise 
propriul laborator chiar din timpul facultăţii, la una din marile 
companii farmaceutice. Rezistase acolo mai puţin de un an, dar, la 
plecare, luase cu el un alt cercetător, pe un anume doctor Peter 
Sido, cu care lucrase împreună timp de cinci ani înainte de a fi 
recrutat de guvern şi a intra în DARPA. Nu se dădea nici o 
explicație de ce părăsise sectorul privat pentru a lucra pentru 
guvern, dar aşa făceau unii cercetători. Erau la fel de incompatibili 
cu viața în societate ca şi mulți dintre puşcăriaşi care, atunci când 
îşi terminau de ispăşit pedeapsa, comiteau o altă crimă în 
momentul în care ajungeau pe stradă doar pentru a fi trimişi 
înapoi într-o lume clar definită, în care alții aveau grijă de tot 
pentru ei. 

Bourne continuă să citească şi descoperi că doctorul Schiffer 
fusese ataşat Biroului de Ştiinţă a Apărării care, lucru deloc de 
bun augur, făcea trafic cu sisteme de arme biologice. În perioada 
petrecută la DARPA, Schiffer lucrase la un proiect care „curăța” 
biologic o cameră infestată cu anthrax. 

Bourne continuă să navigheze, dar nu mai descoperi alte detalii. 
Ceea ce îl deranja era faptul că aceste informaţii nu justificau 
interesul acut al lui Conklin. Annaka privea peste umărul lui: 

— Avem vreun indiciu pentru a descoperi unde se ascunde 
doctorul Schiffer? 

— Nu cred, nu. 

— Bine, atunci. Îl strânse de umeri. Cămara e goală, dar 

amândoi trebuie să mâncăm ceva. 

— Cred că ar fi mai bine să rămân aici, dacă nu te superi, să mă 
odihnesc un pic. 

— Ai dreptate. Nu eşti bun de plimbări pe afară. Zâmbi, 
punându-şi haina. Mă duc doar până la colț să aduc nişte 
mâncare. Deschise uşa. Ne vedem în câteva minute. 

O auzi plecând, dar deja se adâncise din nou în informațiile de 
pe internet. Simţi cum îi creşte pulsul şi încercă să se calmeze, 
fără succes însă. Chiar şi cu voință, ezita. Ştia că trebuia să 
continue, dar recunoştea că e înspăimântat. 

Privindu-şi mâinile de parcă ar fi aparținut altei persoane, îşi 
petrecu următoarele cinci minute spărgând firewall-ul Armatei 
S.U.A. La un moment dat, intră în panică. Echipa IT a armatei 
upgradase recent firewall-ul, adăugând un al treilea nivel despre 
care fie că Deron nu-i spusese, fie pe care, mai probabil, nu îl 
văzuse încă. Degetele lui se ridicară aşa cum Annaka le ridica pe 
ale ei deasupra pianului şi, timp de o secundă, ezită. Nu era prea 
târziu să se întoarcă, îşi spuse, nu ar fi fost nici o ruşine să o facă. 
Ani de zile simţise că orice avea legătură cu prima lui familie, 
inclusiv înregistrările din băncile de date ale Armatei, îi erau 
complet interzise. Îl torturase destul moartea lor, îl bântuise 
suficient faptul că nu îi putuse salva, că el fusese în siguranţă la o 
şedinţă în timp ce avionul în picaj îi secera cu gloanțe. Nu se putu 
abţine să nu se tortureze din nou, invocând ultimele lor minute 
pline de groază. Dao, o fiică a războiului, auzise cu siguranță 
motoarele avionului vuind în cerul fierbinte al verii. La început 
poate nu-l văzuse venind din soarele alb, dar, pe măsură ce uruitul 
se apropia, pe măsură ce corpul metalic devenea mai mare decât 
soarele, ştiuse ce avea să se întâmple. În timp ce oroarea îi 
strângea inima, îşi strânsese copiii la piept, într-o încercare inutilă 
de a-i apăra de gloanţele care începeau deja să izbească suprafața 
apei din râul nămolos. Joshua! Alyssa! Veniţi la mama! Probabil că 
țipase, de parcă ar fi putut să îi salveze de ce avea să urmeze. 

Aşezat în fața computerului, Bourne îşi dădu seama că plângea. 
Un timp îşi lăsă lacrimile să curgă în voie, lucru care nu se 
întâmplase de atâţia ani. Apoi se scutură, îşi şterse obrajii cu 
mâneca şi, înainte să aibă şansa de a se răzgândi, continuă ceea 
ce începuse. 

Găsi o rezolvare pentru ultimul nivel al firewall-ului şi, la cinci 
minute după ce începuse această muncă istovitoare, se logase pe 
server. Imediat, înainte să-l părăsească din nou curajul, intră în 

Arhivele cu Morți înregistrați şi apoi scrise numele şi data morții în 
câmpurile de date pentru Dao Webb, Alyssa Webb, Joshua Webb. 
Fixă numele cu privirea, gândind: Aceasta a fost familia mea, 
oameni din carne şi oase, care râdeau şi plângeau şi care, cândva, 
mă țineau în braţe, care-mi spuneau „lubitule” şi „Tati. Ce erau ei 
acum? Nume pe un monitor. Date statistice într-o bancă de date. 
Inima i se sfâşia şi simţea din nou valul de nebunie ce-l cuprinsese 
imediat după moartea lor. Nu-mi permit să simt din nou asta, se 
gândi, o să mă rup în bucăţi. Plin de o tristeţe insuportabilă, apăsă 
tasta „Enter”. Nu avea de ales; nu se mai putea întoarce. Niciodată 
să nu te întorci, acesta fusese motto-ul lui din momentul în care 
Alex Conklin îl recrutase şi îl transformase în alt David Webb, apoi 
în Jason Bourne. Atunci de ce le mai auzea încă vocile? Mi-a fost 
dor de tine, iubitule, Tati, ai venit acasă! 

Aceste amintiri, străbătând bariera permeabilă a timpului, îl 
țesuseră în pânza lor şi de aceea la început nu reacționă la ceea ce 
apăruse pe ecran. Privi fix ecranul câteva minute, fără să vadă 
îngrozitoarea neregulă. 

Văzu în detalii înfricoşătoare ceea ce sperase să nu vadă 
niciodată, fotografiile iubitei lui cu umerii şi pieptul străbătute de 
gloanţe, cu fața desfigurată grotesc de răni. Pe a doua pagină văzu 
fotografiile Alyssei, cu corpul ei micuţ şi cu chipul şi mai desfigurat 
din cauza vulnerabilității, a dimensiunilor mici. Stătea paralizat de 
durere şi oroare privind la imaginile pe care le avea în fața ochilor. 
Trebuia să continue. O singură pagină mai era, un singur set de 
fotografii care să desăvârşească tragedia. 

Deschise a treia pagină, îmbărbătându-se în aşteptarea 
imaginilor cu Joshua. Numai că nu exista nici o fotografie. 

Stupefiat, o secundă nu făcu nici o mişcare. La început, crezu 
că fusese o eroare a computerului, că fusese direcționat din 
greşeală spre o altă pagină din Arhivă. Dar nu, iată numele: 
Joshua Webb. Însă sub acest nume citi cuvinte care îi străpunse 
mintea lui Bourne asemenea unui ac încins. „Trei articole de 
îmbrăcăminte, afişate mai jos. Un pantof, parțial (talpa şi călcâiul 
lipsesc) găsite la zece metri de cadavrele lui Dao şi Alyssa Webb. 
După o căutare de o oră, Joshua Webb a fost declarat mort. CFG.” 

CFG. Acronimul Armatei parcă urla. Cadavrul nu a fost găsit. Pe 
Bourne îl cuprinse un frig ca de gheaţă. L-au căutat pe Joshua 
timp de o oră — doar o oră? Şi de ce nu-i spuseseră? Înmormântase 
trei sicrie, cu mintea răvăşită de durere, remuşcări şi vinovăţie. Şi 
ei ştiuseră tot timpul, nenorociţii ştiau! Se lăsă pe spate în scaun. 

Fața i se albise şi mâinile îi tremurau. Simţea în suflet o furie pe 
care nu o putea stăpâni. 

Se gândea la Joshua; se gândea la Khan. 

Mintea îi era în flăcări, copleşită de oroarea teribilei posibilități 
pe care o înlăturase din momentul în care văzuse statueta din 
piatră a lui Buddha atârnată la gâtul lui Khan: şi dacă acest Khan 
chiar era Joshua? Dacă da, atunci devenise o maşină de ucis, un 
monstru. Bourne ştia prea bine cât de uşor era de găsit calea spre 
nebunie şi crimă în junglele din sud-estul Asiei. Dar mai exista, 
desigur şi o altă posibilitate, una către care mintea sa gravita în 
mod natural şi de care se agăța: aceea în care complotul de a-l 
amesteca pe Joshua era mult mai cuprinzător şi complex decât 
crezuse la început. Dacă era aşa, dacă înregistrările erau false, 
conspirația urca până la cele mai înalte nivele ale guvernului 
american. Dar, în mod ciudat, faptul că-şi umpluse mintea cu 
suspiciunile obişnuite legate de conspirații nu făcu decât să îi 
sporească sentimentul de derută. Cu ochii minții, îl văzu pe Khan 
ținând în mână statueta lui Buddha, îl auzi spunând: Tu mi-ai dat 
asta — da, tu. Şi apoi m-ai lăsat să mor... 

Brusc, Bourne simți un nod în gât şi, cu stomacul răzvrătindu- 
i-se, se ridică repede de pe canapea, străbătu camera alergând şi, 
ignorând complet durerea, ajunse în baie unde vomită absolut tot 
ce avea în el. 

În Camera OpSit din subsolul sediului CIA, ofițerul de serviciu, 
privind un monitor, ridică telefonul şi formă un număr. Aşteptă un 
moment cât timp o voce automată spuse: „Vorbeşte”. Acesta ceru 
cu Directorul. Vocea îi fu analizată, verificată cu cea de pe lista de 
ofițeri de serviciu. Apelul fu transferat, iar o voce masculină spuse: 
„Aşteptaţi, vă rog”. O secundă mai târziu, se auzi pe fir vocea clară 
de bariton a Directorului. 

— M-am gândit că ar trebui să ştiţi, domnule, a fost declanşată 
o alarmă internă. Cineva a spart firewall-ul armatei şi a accesat 
înregistrările cu morți pentru următorii membri ai personalului: 
Dao Webb, Alyssa Webb, Joshua Webb. 

Urmă o pauză scurtă, neplăcută. 

— Webb, băiete. Cu siguranţă că e Webb. 

Graba subită din vocea Directorului îl făcu să transpire pe 
tânărul ofițer de serviciu. 

— Da, dom'le. 

— Unde se află hackerul? 

— La Budapesta, domnule. 

— Alarma şi-a făcut treaba? A capturat întreaga adresă a IP- 
ului? 
— Da, dom'le. Strada Fo, 106-103. 


În biroul său, Directorul zâmbi sinistru. Printr-o simplă 
coincidență, tocmai răsfoise ultimul raport al lui Martin Lindros. 
Se părea că Broaştele răscoliseră toate rămăşiţele accidentului în 
care se presupunea că murise Jason Bourne, fără să găsească nici 
o urmă de rămăşiţe omeneşti. Nici măcar un molar. Deci nu 
existase nici o confirmare a faptului că, în ciuda relatării 
martorului de la fața locului, ofițerul de la Quai d'Orsay, Bourne 
era cu adevărat mort. Directorul strânse pumnul şi lovi furios cu el 
în birou. Bourne îi scăpase din nou. Dar, în ciuda mâniei şi 
frustrării, o parte din el nu era deloc surprinsă. La urma urmelor, 
Bourne fusese antrenat de cel mai bun agent al Agenţiei din toate 
timpurile. Alexander Conklin îşi înscenase de atâtea ori propria 
moarte în teren, deşi poate niciodată într-o manieră atât de 
spectaculoasă. 

Desigur, se gândi Directorul, rămânea posibilitatea ca altcineva 
în afară de Jason Bourne să fi spart firewall-ul Armatei S.U.A. 
pentru a ajunge la vechile înregistrări cu privire la moartea unei 
femei împreună cu cei doi copii ai săi, care nici măcar nu făceau 
parte din personalul militar şi care erau cunoscuți doar de câțiva 
oameni aflați încă în viață. Dar care erau şansele să fie aşa? 

Nu, se gândi din ce în ce mai agitat, Bourne nu pierise în 
explozia de lângă Paris; era binesănătos în Budapesta - de ce 
acolo? — şi, în sfârşit, făcuse o greşeală pe care o puteau valorifica. 
Directorul nu avea nici o idee de ce îl interesa moartea primei sale 
familii şi nici nu îi păsa de nimic dincolo de faptul că prea marea 
curiozitate a lui Bourne îi ajuta să-l elimine mai repede. 

Directorul ridică telefonul. Ar fi putut să încredințeze sarcina 
unui subordonat, dar voia să simtă bucuria de a ordona el însuşi 
această pedeapsă. Formă un număr internațional, gândind: Am 
pus mâna pe tine acum, jigodie. 


273 


20 


Pentru un oraş întemeiat în secolul al nouăsprezecelea ca 
tabără de cale ferată britanică pe linia Mombasa-Uganda, Nairobi 
oferea o panoramă deprimant de banală, plină de zgârie-nori supli. 
Oraşul se afla pe o câmpie plată, acoperită de păşuni bogate care 
mulți ani fuseseră căminul tribului Masai, înainte de apariția 
civilizației occidentale. În acel moment era oraşul cu creşterea cea 
mai rapidă din estul Africii şi, ca atare, era supus suferințelor 
normale ale creşterii, precum şi priveliştii ameţitoare a îmbinării 
noului cu vechiul, a bogăției enorme şi sărăciei abjecte care 
coexistau în mod neplăcut, până când ieşeau scântei, spiritele se 
încingeau şi trebuia restabilit calmul. Şomajul fiind foarte extins, 
revoltele erau ceva comun, precum şi jafurile nocturne, mai ales în 
jurul şi în Parcul Uhuru, aflat la vest de centrul oraşului. 

Pentru grupul care tocmai venea de la Aeroportul Wilson în 
două limuzine blindate, nici unul din aceste lucruri nu prezenta 
vreun interes, deşi ocupanţii maşinilor observară afişele care 
avertizau cu privire la violență şi agenţii de pază care patrulau în 
centrul oraşului şi în vest, unde se aflau ministerele şi ambasadele 
străine, precum şi de-a lungul străzilor Latema şi River. Trecură pe 
lângă bazar, unde practic orice material de război în surplus, de la 
aruncătoare de flăcări şi tancuri, la lansatoare de rachete sol-aer, 
se găseau de vânzare alături de rochii în carouri şi textile țesute în 
modele tribale colorate. 

Spalko mergea în limuzina din față împreună cu Hasan 
Arsenov. În urma lor, în a doua maşină, se aflau Zina împreună cu 
Magomet şi Akhmet, doi dintre locotenențţii cei mai importanți ai 
lui Arsenov. Aceştia nu se obosiseră să-şi radă bărbile stufoase. 
Purtau costumele tradiționale negre şi se holbau stupefiați la 
ținuta occidentală a Zinei. Ea le zâmbea, studiindu-le cu atenţie 
expresiile pentru a descoperi orice schimbare. 

— Totul e pregătit, Şeicule, spuse Arsenov. Oamenii mei sunt 
antrenați şi pregătiți perfect. Vorbesc islandeza fluent; au memorat 
atât planul hotelului, cât şi procedurile descrise de tine. Aşteaptă 
doar să le dau ordinul să înceapă. 

Privind fix parada de nativi şi străini din Nairobi, cu pete roşii 
de soare care treceau pe lângă ei, Spalko zâmbi, deşi numai pentru 

sine: 

— Să înțeleg o notă de scepticism în vocea ta? 

— Dacă da, spuse Arsenov repede, e numai din cauză că sunt 
nerăbdător să începem. Am aşteptat toată viața o şansă de a ne 
elibera de sub jugul rusesc. Poporul meu a fost prea mult timp 
marginalizat; aşteaptă de secole să fie primiți în comunitatea 
islamică. 

Spalko încuviință din cap, distrat. Pentru el, părerea lui Arsenov 
devenise deja irelevantă; avea să înceteze să existe, complet în 
momentul în care avea să-l arunce la tigri. 


În acea seară, se adunară cu toții pentru cină într-o sală privată 
pe care Spalko o rezervase la ultimul etaj al hotelului 360 de pe 
bulevardul Kenyatta. Ca şi camerele lor, aceasta avea vedere 
panoramică spre oraş, până la Parcul Naţional Nairobi, populat cu 
girafe, gazele Thompson, rinoceri, lei, leoparzi şi ami. Nu vorbiră 
despre afaceri în timpul cinei, nu se făcu nici măcar o aluzie cu 
privire la scopul pentru care se aflau acolo. 

După ce terminară de mâncat însă, lucrurile intrară pe un alt 
făgaş. O echipă de la Humanistas, Ltd., care fusese în Nairobi 
înaintea lor, instalase un sistem audio-video dirijat de un 
computer, care fu adus în încăpere. Fu instalat un ecran şi Spalko 
începu o prezentare în PowerPoint care cuprindea țărmul Islandei, 
oraşul Reykjavik şi împrejurimile acestuia, apoi vederi aeriene ale 
hotelului Oskjuhlid, urmate de fotografii din afara şi din interiorul 
hotelului. 

— lată sistemul HVAC, care, aşa cum se vede aici şi aici, a fost 
dotat cu detectori de mişcare de ultimă generaţie şi cu senzori de 
căldură în infraroşu, spuse el. Şi iată panoul de control care, ca 
orice sistem din hotel, are o suprareglare de natură electrică, dar 
cu baterii de rezervă. Continuă prezentând planul în cele mai mici 
detalii, de la momentul sosirii până la cel al plecării. Totul era 
planificat; totul era gata. 

— Mâine dimineaţă la răsăritul soarelui, spuse el ridicându-se 
şi ceilalți se ridicară o dată cu el. La illaha ill Allah. 

— La illaha ill Allah, răspunseră ceilalți într-un cor solemn. 


Noaptea târziu, Spalko stătea în pat şi fuma. Avea o veioză 
aprinsă, dar putea să vadă totuşi luminile strălucitoare ale 
oraşului şi, dincolo de ele, întunericul pădurii care alcătuia parcul 
național. Părea pierdut în gânduri, dar, de fapt, nu se mai gândea 

la nimic. Aştepta. 


Akhmed auzea mugetele animalelor de la distanță şi nu putea 
să adoarmă. Se ridică în capul oaselor în pat şi-şi frecă ochii cu 
podul palmelor. Era neobişnuit pentru el să nu doarmă adânc şi 
nu prea ştia ce să facă. O vreme rămase întins pe spate, dar acum 
era treaz şi, conştient de faptul că inima îi bătea cu putere în 
piept, nu putea închide ochii. 

Se gândea la ziua următoare şi la promisiunea ei minunată. Să 
dea Allah să fie începutul unei noi ere pentru noi, se rugă. 

Se ridică oftând, îşi cobori picioarele din pat şi se ridică. Îşi puse 
pe el ciudațţii pantaloni şi cămaşa occidentală, întrebându-se dacă 
avea vreodată să se obişnuiască cu ele. Să dea Allah să nu. 

Tocmai deschidea uşa camerei, când o văzu pe Zina trecând. 
Femeia mergea cu o grație nefirească, în tăcere, mişcându-şi 
şoldurile provocator. Adesea, Akhmed se linsese pe buze când ea 
trecea pe lângă el, pomenindu-se inhalând cât de mult putea din 
parfumul ei. 

Privi afară. Se îndepărta de camera ei; se întreba unde se duce. 
O secundă mai târziu, răspunsul veni de la sine. Holbă ochii când 
ea bătu încet la uşa Şeicului, care se deschise lăsându-l pe acesta 
din urmă să se vadă în prag. Poate că o chemase pentru o abatere 
disciplinară de care Akhmed nu ştia. 

Apoi ea spuse pe un ton pe care el nu îl mai auzise înainte: 

— Hasan a adormit. 

Şi înțelese totul. 


Când se auzi uşoara bătaie în uşă, Spalko se întoarse, stinse 
ţigara şi apoi se ridică, traversând camera imensă pentru a 
deschide uşa. 

Zina era pe hol. 

— Hasan a adormit, spuse, de parcă i s-ar fi cerut să-şi justifice 
prezența acolo. 

Spalko făcu un pas înapoi fără nici un cuvânt şi Zina intră, 
închizând uşa cu grijă. El o înşfăcă, apoi o aruncă pe pat. În 
câteva secunde, ea țipa deja, cu pielea goală umezită de fluidele 
amândurora. Felul lor de a face dragoste avea ceva sălbatic, ca şi 
cum ar fi fost cel puţin sfârşitul lumii. Şi când se termină, nu se 
termină deloc, căci ea rămase culcată lângă el, ațâțându-l şi 
mângâindu-l, şoptindu-i dorințele în cei mai expliciți termeni cu 
putință până când, excitat, el o posedă din nou. 


276 


Apoi rămase în braţele lui, fumul ţigării ieşindu-i încet printre 
buzele întredeschise. Veioza era stinsă şi ea îl privea numai în 
luminile slabe ale nopții din Nairobi. Încă de când o atinsese prima 
oară, îşi dorise să îl cunoască. Nu ştia nimic despre trecutul lui — 
şi, din câte îşi dădea seama, nimeni nu ştia. Dacă avea să-i 
vorbească, să-i spună micile secrete ale vieţii lui, avea să ştie că 
erau legați unul de celălalt. 

Îşi trecu vârful degetului peste urechea lui, peste pielea nefiresc 
de netedă a gâtului. 

— Spune-mi ce s-a întâmplat, rosti blând. 

Privirea lui Spalko se concentră treptat. 

— A fost acum mult timp. 

— Un motiv în plus să-mi povesteşti. 

El îşi întoarse capul şi o privi drept în ochi: 

— Chiar vrei să ştii? 

— Da, chiar vreau. 

El inspiră, apoi lăsă aerul să-i iasă din plămâni. 

— Pe atunci locuiam la Moscova cu fratele meu mai mic. El 
intra mereu în bucluc, nu că ar fi putut evita asta; era dependent. 

— Droguri? 

— Numele lui Allah fie lăudat, nu. În cazul lui erau jocuri de 
noroc. Nu se putea opri, nici chiar când rămânea fără bani. 
Împrumuta de la mine şi, bineînțeles că îi dădeam bani, pentru că 
îmi spunea o poveste pe care alegeam să o cred. 

Se răsuci în braţele ei, scoase o ţigară şi o aprinse. 

— În fine, a venit un moment când poveştile nu mai erau 
plauzibile. Sau poate nici măcar eu nu îmi mai permiteam luxul de 
a le crede. În orice caz, am zis „Gata” crezând, din nou prosteşte, 
că se va opri. Trase fum cu putere în plămâni, apoi îl eliberă cu un 
şuierat. Dar nu s-a oprit. Şi ce crezi că a făcut? S-a dus la ultimii 
oameni din lume la care ar fi trebuit să se ducă, pentru că erau 
singurii care i-ar fi împrumutat bani. 

— Mafia. 

— Exact. A luat bani de la ei ştiind că, dacă pierde, nu o să-i 
poată da înapoi. Ştia ce o să-i facă dar, cum spuneam, nu se putea 
abține. A pariat şi, aproape ca întotdeauna, a pierdut. 

— Şi? îl imploră ea să continue, extrem de tensionată. 

— L-au aşteptat să plătească şi, pentru că nu a făcut-o, au venit 
după el. 

Spalko se holba la capătul incandescent al ţigării. Ferestrele 
erau deschise şi, din când în când, peste zgomotul traficului şi 

foşnetul palmierilor, se auzeau răgetele animalelor sau vreun urlet 
nepământesc. 

— La început l-au bătut, spuse el cu o vocea aproape şoptită. 
Nimic prea grav, pentru că în acel moment încă mai credeau că o 
să le dea banii. Când şi-au dat seama că nu avea nimic şi nici nu 
putea face rost, l-au urmărit şi l-au împuşcat în stradă ca pe un 
câine. 

Terminase ţigara, dar lăsă chiştocul să ardă până în locul în 
care îl ținea între degete. Părea să fi uitat cu totul de el. Lângă el, 
Zina tăcea, atât era de marcată de povestea lui tristă. 

— Au trecut şase luni, spuse el, aruncând chiştocul pe 
fereastră. Eu mi-am făcut temele; i-am plătit pe cei care trebuiau 
plătiți şi, în cele din urmă, a apărut şi şansa. Din întâmplare, 
bossul care ordonase uciderea fratelui meu mergea la frizerie la 
Hotelul Metropole în fiecare săptămână. 

— Nu-mi spune, zise Zina, te-ai dat drept bărbier şi, când stătea 
în scaun, i-ai tăiat gâtul cu un brici. 

El o privi fix o secundă, apoi izbucni în râs: 

— E bună asta, foarte cinematografică. Clătină din cap. Dar nu 
ar merge în viața de zi cu zi. Bossul mersese la acelaşi frizer 
cincisprezece ani şi nu acceptase niciodată un înlocuitor. Se aplecă 
şi o sărută pe gură. Nu fi dezamăgită; ia-o ca pe o lecţie din care ai 
ceva de învăţat. Îşi trecu brațul pe sub ea şi o trase mai aproape. 
De undeva din parc se auzi urletul unui leopard. 

— Nu. Am aşteptat să fie proaspăt bărbierit, relaxat. L-am 
aşteptat pe stradă, în fața hotelului, un loc public pe care numai 
un țicnit l-ar fi ales. Când a ieşit, i-am împuşcat mortal pe el şi pe 
bodyguarzii lui. 

— Şi apoi ai fugit ca să scapi. 

— Într-un fel, spuse el. Am scăpat în ziua aia, dar şase luni mai 
târziu, într-un alt oraş din altă țară, au aruncat cu un cocteil 
Molotov după mine dintr-o maşină. 

Ea îşi trecu degetele cu tandrețe peste pielea reparată 
chirurgical. 

— Îmi placi aşa, imperfect. Durerea pe care ai îndurat-o te 
face... erou. 

Spalko nu spuse nimic şi, după un timp, îi simți greutatea 
corpului cuprins de somn. Desigur, nici un cuvânt din ceea ce 
spusese nu era adevărat, deşi trebuia să admită că era o poveste 
bună - foarte teatrală! Adevărul — care era adevărul? Abia dacă mai 
ştia; îşi petrecuse atât de mult timp construindu-şi fațada aceasta 

sofisticată, încât uneori se pierdea în propria poveste. În orice caz, 
nu ar fi spus adevărul nimănui, pentru că s-ar fi pus în 
dezavantaj. Atunci când oamenii te cunosc au senzaţia că le aparții 
- că adevărul pe care li l-ai împărtăşit într-un moment de 
slăbiciune, pe care ei îl numesc intimitate, te leagă de ei. 

În această privință Zina era la fel ca toți ceilalți şi simţi pe limbă 
gustul dezamăgirii. Dar, la urma urmei, ceilalți îl dezamăgeau 
întotdeauna; nu înțelegeau nuanțele lumii din jurul lor, aşa cum o 
tăcea el. 

Erau amuzanți o vreme, dar numai atât. Luă acest gând cu el în 
vraja fără de sfârşit a unui somn adânc şi netulburat şi, când se 
trezi, Zina plecase, se întorsese lângă un Hasan Arsenov care nu 
bănuia nimic. 


În zori, urcară toţi cinci în două maşini Range Rover încărcate 
cu provizii şi conduse de membrii echipei Humanistas, Ltd., 
pornind spre sudul oraşului, unde se afla uriaşa speluncă 
murdară ce se extindea ca un cancer la marginea oraşului Nairobi. 
Nu vorbea nimeni şi mâncaseră numai frugal, căci toți erau 
cuprinşi de o tensiune infernală, până şi Spalko. 

Deşi dimineața era senină, deasupra periferiei plutea un gaz 
toxic, dovadă de necontestat a lipsei condiţiilor sanitare şi a 
spectrului atotprezent al holerei. Se vedeau cocioabe dărăpănate, 
colibe din tinichea şi carton, unele chiar din lemn şi din blocuri 
scunde din ciment, care ar fi putut fi luate drept buncăre, dacă n- 
ar fi fost zigzagurile vizibile de rufe puse la uscat, fluturând în 
aerul nisipos. Mai erau şi grămezi de pământ excavat, golaşe şi 
enigmatice până ce membrii echipei văzură rămăşiţele carbonizate 
ale locuințelor mistuite de foc, pantofii cu tălpile smulse, bucăți 
dintr-o rochie albastră. Aceste câteva obiecte, dovezi ale istoriei 
recente, singura istorie posibilă aici, împrumutau un aspect 
deosebit de părăsit urâțeniei acestei sărăcii lucii. Dacă cineva 
trebuia să trăiască aici, trebuia să o facă la întâmplare, haotic, 
într-un întuneric dincolo de cuvinte sau închipuire. Cu toţii fură 
atinşi de sentimentul unei nopţi infinite, care exista aici chiar şi în 
lumina unei noi dimineți. Periferia avea un aer de condamnare 
care le amintea de bazar, acea parte neagră a economiei oraşului 
pe care într-un mod ciudat o simțeau responsabilă pentru peisajul 
deprimant pe care-l străbăteau, încetiniți de mulțimea de oameni 
care inundau trotuarele şi mergeau până şi pe străzile cu noroi 
împietrit. Nu existau semafoare şi, dacă ar fi existat, cele două 

maşini ar fi fost năpădite de hoarde de cerşetori urât mirositori, cu 
jalnicele lor produse de vânzare atârnate în cârlige. 

În cele din urmă, ajunseră în ceea ce s-ar fi putut numi, mai 
mult sau mai puţin, centrul mahalalei, unde intrară într-un bloc 
cu două etaje ce duhnea a fum. Peste tot înăuntru era cenuşă albă 
şi moale ca praful de oase măcinate. Şoferii aduseră proviziile, 
aşezate în două containere. 

Printre ele erau costume argintii HAZ MAT, pe care şi le puseră 
urmând instrucțiunile lui Spalko. Costumele aveau încorporate 
sisteme de oxigenare. Apoi Spalko scoase arma NX 20 din unul din 
portbagaje şi îmbină cu atenţie cele două piese sub privirea atentă 
a celor patru ceceni. Lăsându-l pe Arsenov să ţină arma o clipă, 
Spalko scoase cutia mică şi grea pe care i-o dăduse doctorul Peter 
Sido. O descuie cu mare grijă. Cu toții priviră fiola de sticlă. Era 
atât de mică, atât de mortală. Respiraţiile abia li se mai auzeau, 
transformându-se în gâfâituri, ca şi cum deja le-ar fi fost frică să 
respire. 

Spalko îi indică lui Arsenov să ţină NX 20-ul la o lungime de 
braț. Deschise un panou de titan de deasupra, apoi aşeză fiola în 
camera de încărcare. NX 20 nu putea fi încă lansat, explică el. 
Doctorul Schiffer integrase în armă câteva dispozitive de precauție, 
împotriva dispersării accidentale sau premature. Indică etanşarea 
care, atunci când camera de încărcare era plină, avea să se 
activeze la închiderea şi activarea capacului din titan. Făcu acest 
lucru şi apoi luă NX 20 din mâinile lui Arsenov şi îi conduse pe toţi 
în sus, pe scara interioară care, fiind construită din beton, încă 
mai stătea în picioare în ciuda ravagiilor focului. 

La etajul unu, se strânseră cu toţii la o fereastră. Geamul ei 
fusese spulberat împreună cu toate geamurile clădirii, mai 
rămăsese doar pervazul. Prin acesta îi privea pe şchiopi şi ologi, 
oamenii înfometați şi bolnavi. Muştele roiau peste tot, un câine cu 
trei picioare se lăsă în jos şi-şi făcu nevoile într-o piață deschisă 
unde vechiturile erau aruncate claie peste grămadă în praf. Un 
copil alerga în pielea goală pe stradă, plângând. O bătrână care 
mergea cocoşată tuşi şi scuipă. 

Cei din grup nu erau interesați de priveliştea aceasta. Studiau 
fiecare mişcare a lui Spalko, sorbind fiecare cuvânt al acestuia 
într-o stare de concentrare vecină cu obsesia. Precizia matematică 
a armei funcționa ca un antidot pentru boala ce părea să se fi 
instalat de la sine în aer. 

Spalko le arătă cele două declanşatoare de pe NX 20 - unul mai 


280 


mic aşezat înaintea celui mare. Cel mic, le explică, injecta 
încărcătura din camera de încărcare în cea de aprindere. Odată ce 
şi aceasta e sigilată, apăsând butonul ăsta, aici, pe partea stângă a 
armei, NX era gata. Spalko apăsă pe trăgaciul cel mic şi apoi apăsă 
butonul, simțind o mică agitație în interiorul armei, primul semn 
de intimidare al morții. 

Ţeava armei era boantă şi urâtă, dar şi acest lucru era practic în 
felul lui. Spre deosebire de armele convenționale, NX 20 trebuie 
doar îndreptată spre un punct la modul general, sublinie el. 
Scoase țeava pe fereastră. Cu toții îşi ținură respirația în timp ce 
degetul lui se arcuia asupra trăgaciului mai mare. 

Afară, viața continua haotic şi dezordonat. Un tânăr ţinea un 
bol cu mămăligă din porumb sub bărbie, mâncând cu primele 
două degete de la mâna dreaptă, în timp ce un grup de oameni pe 
jumătate înfometați îl priveau cu ochii holbați. Trecu o fată 
imposibil de slabă pe o bicicletă, iar doi bătrâni ştirbi fixau 
pământul bătătorit al străzii de parcă şi-ar fi citit acolo poveştile 
vieților lor triste. 

Nu se produse decât un uşor şuierat, sau cel puțin aşa îl 
percepură membrii grupului, îmbrăcaţi în costumele lor de 
protecție HAZMAT. De altfel, nu se vedea nici o urmă exterioară a 
gazului. Exact aşa cum prevăzuse doctorul Schiffer. 

Membrii grupului priveau încordați, timpul scurgându-se foarte 
încet. Toate simțurile le erau mai încordate. Îşi auzeau propriul 
puls în urechi, îşi simțeau bătăile puternice ale inimilor, îşi dădură 
seama că îşi ţineau respirația. 

Doctorul Schiffer spusese că într-un interval de trei minute 
aveau să vadă primele semne că gazul funcționa. Fusese cam 
ultimul lucru pe care-l spusese înainte ca Spalko şi Zina să-i 
arunce corpul fără viaţă în labirint. 

Spalko, care urmărise minutarul ceasului mişcându-se spre 
sfârşitul celor trei minute, îşi ridică privirea. Ceea ce văzu îl pironi 
pe loc. Zece oameni căzuseră înainte să se audă primul țipăt. 
Acesta fu repede înăbuşit, dar fu preluat de alte strigăte 
tânguitoare ale oamenilor care cădeau zvârcolindu-se în stradă. 
Haos şi linişte. Şi moartea ivindu-se într-o spirală închisă. Nu 
aveau unde să se ascundă, nu putea fi evitată şi nimeni nu scăpa, 
nici măcar cei care încercau să fugă. 

Le făcu un semn cecenilor şi aceştia îl urmară în jos pe scările 
din beton. Şoferii erau gata şi aşteptară ca Spalko să dezmembreze 
NX 20. În momentul în care îl împachetă, închiseră cutiile şi le 

cărară la jeepurile ce aşteptau afară. 

Grupul făcu un tur pe stradă, apoi pe străzile lăturalnice. 
Străbătură vreo patru cvartale în toate direcţiile, întâlnind acelaşi 
rezultat peste tot. Moarte şi oameni care mureau, din nou moarte 
şi oameni care mureau. Se întoarseră la maşini cu gustul 
triumfului umezindu-le buzele. Maşinile porniră exact în secunda 
în care se aşezaseră şi îi duseră prin cercul cu raza de opt sute de 
metri, cât doctorul Schiffer îi spusese lui Spalko că era zona de 
dispersare a NX 20. Spalko fu mulțumit să vadă că doctorul nici 
nu minţise, nici nu exagerase. 

Până când gazul eliberat nu va mai avea efect, peste o oră, câți 
oameni vor fi murit sau vor fi pe moarte? se întrebă. Se oprise din 
numărat la o mie, dar bănuia că aveau să fie de trei ori mai mulți, 
poate chiar de cinci ori. 

Înainte de a părăsi oraşul morţilor, dădu ordinul şi şoferii 
declanşară incendiul, folosind catalizatori puternici. Imediat 
perdelele de foc se înălțară spre cer, răspândindu-se cu 
repeziciune. 

Era plăcut să privească focul. Avea să acopere ceea ce se 
întâmplase aici în dimineața asta, pentru că nimeni nu trebuia să 
ştie, nu, cel puțin până nu duceau la îndeplinire misiunea din 
Reykjavik. 

Avea să se întâmple în doar patruzeci şi opt de ore, se gândi 
Spalko exultând. Nimic nu îi putea opri. 

Acum, lumea e a mea. 

— Cred că poate fi o hemoragie internă, zise Annaka privind din 
nou inflamația puternic decolorată din dreptul coastelor lui 
Bourne. Trebuie să mergem la spital. 

— Cred că glumeşti. Într-adevăr, durerea era mult mai mare. De 
fiecare dată când respira avea senzaţia că i se rup două coaste. 
Dar nici nu se punea problema să meargă la spital; Bourne era 
căutat de poliție. 

— Bine, cedă ea. Un doctor, atunci. Şi ridică o mână, 
anticipându-i obiecţia. Prietenul tatălui meu, Istvan, e discret. Tata 
se folosea de el din când în când, fără consecințe. 

— Du-te la farmacie dacă e neapărat necesar, spuse el clătinând 
din cap. Nimic mai mult. 

Annaka îşi luă repede jacheta şi geanta, înainte ca el să apuce 
să se răzgândească, promițând că se întoarce repede. 

Într-un fel, Bourne se bucura să scape de ea o vreme, avea 
nevoie de ceva timp cu propriile gânduri. Tolănit pe canapea, îşi 
strânse mai bine pilota în jurul corpului. Mintea parcă îi luase foc. 
Era convins că doctorul Schiffer era cheia întregii probleme. 
Trebuia să-l găsească, pentru că, odată ce făcea asta, avea să 
găsească persoana care ordonase uciderea lui Alex şi Mo, persoana 
care-i înscenase totul. Problema era că era sigur că nu mai avea 
mult timp la dispoziţie. Schiffer era dispărut de ceva timp deja. 
Molnar murise în urmă cu două zile. Dacă, aşa cum se temea 
Bourne, dezvăluise locul unde se afla Schiffer sub presiunea 
interogatoriului, atunci trebuia să presupună că doctorul se afla 
deja în mâinile duşmanului, ceea ce însemna şi că inamicul avea 
orice va fi fiind ceea ce inventase Schiffer, un fel de armă biologică 
al cărui nume de cod era NX 20, la numele căruia Leonard Fine, 
omul de legătură al lui Conklin, reacționase atât de puternic 
atunci când îl auzise. 

Cine era duşmanul? Singurul nume pe care îl avea era Stepan 
Spalko, un filantrop cu renume internațional. Şi totuşi, dacă-l 
credea pe Khan, Spalko era omul care ordonase uciderea lui Alex 

şi Mo şi îi înscenase crima lui Bourne. Khan putea minți şi, de ce 
nu? Dacă voia să ajungă la Spalko din motive personale, era greu 
de crezut că i-ar fi spus lui Bourne care erau acelea. 

Khan! 

Simplul fapt că s-a gândit la el îl făcu pe Bourne să fie copleşit 
de emoţii nedorite. Făcând un efort, se concentră asupra urii sale 
față de propriul Guvern. Îl minţiseră — se aliaseră pentru a crea o 
acoperire care să-l țină departe de adevăr. De ce? Ce încercau să 
ascundă? Credeau că Joshua e în viață? Şi, dacă da, de ce ar fi 
vrut ca el să nu ştie? Ce făceau? Îşi apăsă capul cu mâinile. 
Viziunea sa părea să-şi piardă perspectiva - lucruri care cu o 
secundă în urmă păreau la îndemână, acum erau foarte 
îndepărtate. Se gândi că poate îşi pierdea minţile. Scoţând un urlet 
nearticulat, aruncă pilota de pe el şi se ridică, ignorând fulgerul de 
durere care-l străbătu în timp ce îşi scotea arma ceramică din 
locul unde o ascunsese sub geacă. Luă arma în mână. Spre 
deosebire de greutatea sigură a unei arme din oțel, aceasta era 
uşoară ca un fulg. O apucă de mâner, îşi îndoi degetul prin locaşul 
trăgaciului. Privi arma fix mult timp, ca şi cum prin forța pură a 
voinței ar fi putut conjura acolo ofițerii responsabili de decizia de a 
nu-i spune că nu găsiseră niciodată corpul lui Joshua, decizând că 
era pur şi simplu mai uşor să declare că fusese ucis în momentul 
în care ei nu ştiau dacă era mort sau viu. 

Suferinţa reveni încet, un univers de agonie la fiecare respirație, 
forțându-l să se întoarcă pe canapea şi să se bage din nou sub 
pilotă. Şi, în liniştea apartamentului, gândul care nu-i dădea pace 
reveni: şi dacă Khan spunea adevărul - dacă era Joshua? Şi 
răspunsul venea, teribil şi neabătut: Atunci Joshua era un asasin, 
un criminal brutal, fără sentimente de vinovăţie sau remuşcare, 
complet desprins de orice emoție omenească. 

Şi imediat Jason Bourne îşi lăsă capul în jos, atât de aproape de 
a plânge de când îl crease Alex Conklin cu ani în urmă. 


Când Kevin McColl primise sancţiunea lui Bourne, era deasupra 
Ilonei, o tânără unguroaică pe care o cunoştea, pe cât de atletică 
pe atât de dezinhibată. Ştia să facă lucruri minunate cu picioarele, 
de fapt le făcea exact în momentul în care venise apelul. 

Din întâmplare, se afla împreună cu Ilona în Băile Turceşti 
Kiraly de pe strada Fo. Fiind sâmbătă şi deci ziua femeilor, ea 
trebuise să-l strecoare înăuntru, lucru care, trebuia să 
recunoască, făcuse parte din plăcere. La fel ca orice om aflat într-o 

poziție similară cu a lui se obişnuise repede cu traiul în afara legii 
- cu a fii el însuşi legea. 

Cu un mormăit de frustrare, se dădu jos de pe ea şi luă 
telefonul. Nici nu se punea problema să nu răspundă; dacă suna 
era pentru o sancțiune. Ascultă fără să comenteze vocea 
Directorului. Trebuia să plece acum. Sancţiunea era urgentă, 
victima era la îndemână. 

Şi astfel, privind cu nostalgie strălucirea pielii netede a Ilonei în 
lumina chihlimbarie reflectată de plăcile mozaicului, începu să se 
îmbrace. Era un bărbat uriaş, cu fizicul unui fundaş de fotbal din 
Midwest şi o față plată şi imperturbabilă. Era obsedat de haltere şi 
asta se vedea. Muşchii îi zvâcneau la fiecare mişcare. 

— Eu nu am terminat, spuse Ilona, sorbindu-l cu imenşii ei ochi 
negri. 

— Nici eu, făcu McColl, lăsând-o întinsă acolo unde era. 


Pe pista Aeroportului Nelson din Nairobi erau două avioane. 
Ambele îi aparțineau lui Stepan Spalko; ambele aveau logoul 
Humanistas, Ltd. pe fuzelaj şi pe coadă. Cu primul venise Spalko 
de la Budapesta. Al doilea fusese folosit de oamenii săi de 
încredere de la Humanistas, care se aflau în avionul ce avea să-i 
ducă la Budapesta împreună cu Spalko însuşi. Celălalt avion avea 
să-i ducă pe Arsenov şi Zina în Islanda, unde aveau întâlnire cu 
restul dispozitivului de terorişti care veneau din Cecenia via 
Helsinki. 

Spalko stătea în picioare în fața lui Arsenov. Zina era la un pas 
în spatele umărului stâng al acestuia. Fără îndoială, el considera 
poziția ei una de deferenţă, dar Spalko ştia mai mult de atât. Ochii 
ei se înmuiaseră sorbindu-l pe Şeic. 

— Ţi-ai respectat promisiunea pe de-a-ntregul, Şeicule, spuse 
Arsenov. Arma ne va aduce victoria la Reykjavik, nu există nici o 
îndoială în privința asta. 

— Curând vei avea tot ceea ce ţi se cuvine, încuviință Spalko. 

— Nu avem cuvinte să-ți mulțumim. 

— Nu eşti suficient de încrezător în voi, Hasan. Spalko scoase o 
servietă din piele şi o descuie. Paşapoarte, ecusoane de 
identificare, hărți, diagrame, fotografiile cele mai recente, tot ce vă 
trebuie. Îi înmână conţinutul. Întâlnirea cu barca e mâine la trei 
fix. Îl privi pe Arsenov. Fie ca Allah să-ţi dea forță şi curaj. Allah 
să-ți călăuzească pumnul de fier. 

Când Arsenov se întoarse preocupat de prețioasa lui povară, 

Zina spuse: 

— Fie ca următoarea noastră întâlnire să ducă la un viitor 
măreț, Şeicule. 

— Trecutul va muri, spuse Spalko zâmbind şi, în acelaşi timp, 
dând de înțeles o mie de lucruri din privire, pentru a face loc 
viitorului măreț. 

Râzând pentru sine în plăcerea ei tăcută, Zina urcă scara de 
metal a avionului în urma lui Hasan Arsenov. 

Spalko privi uşa închizându-se în urma lor şi apoi se duse la 
propriul avion, aşteptând răbdător pe pistă. Scoase mobilul, formă 
un număr şi, când auzi vocea cunoscută de la celălalt capăt, spuse 
fără nici un preambul: 

— Progresele lui Bourne sunt o amenințare. Nu-mi mai permit 
să-l pun pe Khan să-l ucidă pe Bourne în public — da, ştiu, dacă a 
vrut vreodată să-l ucidă pe Bourne. Khan e o creatură curioasă, un 
puzzle pe care niciodată nu am fost în stare să-l rezolv. Dar acum, 
că a devenit imprevizibil, trebuie să presupun că are propria 
agendă. Dacă Bourne moare acum, Khan se va pierde în păduri şi 
nici măcar eu nu voi mai fi în stare să-l găsesc. Nimic nu trebuie 
să intervină în lucrul ce se va petrece peste două zile. E clar? Bun. 
Acum, ascultă. Există o singură modalitate de a-i neutraliza pe 
amândoi. 


McColl nu primise doar numele şi adresa Annakăi - printr-un 
noroc extraordinar, la numai patru cvartale distanță de băi, ci şi 
fotografia ei, într-un fişier jpg descărcat pe telefonul mobil. Ca 
urmare, nu avu nici o problemă să o recunoască atunci când ieşi 
din holul clădirii de pe strada Fo 106-108. Îl tulburară imediat 
frumuseţea şi atitudinea ei autoritară. O privi închizând telefonul 
mobil, descuind o Skoda albastră şi urcându-se la volan. 


Cu o secundă înainte ca Annaka să răsucească cheia în contact, 
Khan se ridică de pe bancheta din spate a maşinii, spunând: 

— Ar trebui să-i spun totul lui Bourne. 

Ea tresări, dar nu schiță nici măcar gestul de a se întoarce; atât 
de bine era pregătită. Privindu-l în oglinda retrovizoare, îi răspunse 
scurt: 

— Ce să-i spui? Tu nu ştii nimic. 

— Ştiu destule. Ştiu că tu ai chemat poliția la apartamentul lui 
Molnar. Ştiu şi de ce ai făcut-o. Bourne se apropia prea tare de 
adevăr, nu-i aşa, era prea aproape să afle că Spalko îi înscenase 


286 


totul. I-am spus deja, dar se pare că nu crede nimic din ce-i spun 
eu. 

— Şi de ce ar face-o? Nu ai nici un fel de credibilitate în fața lui. 
S-a convins că faci parte dintr-un uriaş complot pus la cale pentru 
a-l manipula. 

Khan îşi trecu o mână de oțel peste spătarul scaunului şi o 
apucă de brațul pe care îl mişcase uşor în timp ce vorbea. 

— Nu face asta. Îi luă poşeta, o deschise şi scoase arma. Ai 
încercat o dată să mă ucizi. Crede-mă, nu o să mai aia doua 
şansă. 

Ea privea fix imaginea lui din oglindă. Înăuntrul ei se luptau o 
gamă întreagă de emoții. 

— Crezi că te mint în privința lui Jason, dar nu e aşa. 

— Ce aş vrea să ştiu, spuse el ignorându-i comentariul, e cum l- 
ai convins că îți iubeai tatăl când, în realitate, îl urai din toată 
inima. 

Ea rămase mută, respirând adânc şi încercând să-şi adune 
gândurile. Ştia că se află într-o situație extrem de periculoasă, 
întrebarea era cum avea să iasă din ea. 

— Ce mult trebuie să te fi bucurat când a fost împuşcat mortal, 
continuă Khan, deşi, cunoscându-te, ştiu că probabil îți doreai să-l 
fi împuşcat cu mâna ta. 

— Dacă vrei să mă omori, spuse ea scurt, fă-o acum şi scuteşte- 
mă de vorbăria asta inutilă. 

El se aplecă înainte cu o mişcare de cobră, o apucă de gât şi, în 
sfârşit, ea păru speriată, lucru esențial pentru el. 

— Nu intenţionez să te scutesc de nimic, Annaka. Tu m-ai scutit 
pe mine de ceva când ai avut ocazia? 

— Nu credeam că trebuie să te dădăcesc. 

— Când eram împreună gândeai rar, spuse el şi, în orice caz, nu 
te gândeai la mine. 

Zâmbetul ei era înghețat. 

— O, dar mă gândeam în mod constant la tine. 

— Şi-i repetai toate gândurile lui Stepan Spalko. Îşi strânse 
mâna pe gâtul ei, zgâlțâind-o dintr-o parte în alta. Nu e aşa? 

— De ce mai întrebi dacă ştii deja răspunsul? întrebă ea, cu 
respirația uşor întretăiată. 

— Cât timp m-a manipulat? 

Annaka închise ochii o secundă. 

— Încă de la început. 

Khan scrâşni din dinți de furie. 

— Ce joc face? Ce vrea de la mine? 

— Asta nu ştiu. Hârâi când el o strânse aşa de tare încât îi opri 
tot aerul din plămâni. Când îşi slăbi suficient strânsoarea, ea 
spuse pe o voce joasă: Poţi să-mi faci ce rău vrei, dar vei obține 
acelaşi răspuns, pentru că ăsta e adevărul. 

— Adevărul! râse el batjocoritor. Tu n-ai recunoaşte adevărul 
nici dacă te-ar muşca de fund. Cu toate acestea o credea şi 
inutilitatea ei îl dezgusta. Ce treabă ai cu Bourne? 

— Îl ţin departe de Stepan. 

Khan încuviință din cap, amintindu-şi conversaţia cu Spalko. 

— Pare logic. 

Ei îi venise foarte uşor să-l mintă. Cuvintele ei sunau a adevăr 
nu numai pentru că se antrenase o viață întreagă, ci şi pentru că, 
până la acest ultim apel al lui Spalko, fusese adevărul. Planurile 
lui Spalko se schimbaseră şi acum, că avea timp să se gândească, 
a-i spune asta lui Khan se potrivea cu noul ei scop. Poate că fusese 
o întâmplare să vină în felul ăsta peste ea, dar măcar să reuşească 
să scape vie din mâinile lui. 

— Unde e Spalko acum? o întrebă el. Aici, în Budapesta? 

— De fapt, acum se întoarce de la Nairobi. 

— Ce a făcut la Nairobi? întrebă el surprins. 

Ea râse, dar, din cauza degetelor lui care-i strângeau gâtul, 
păru mai degrabă o tuse seacă. 

— Chiar crezi că mi-ar spune? Ştii cât de discret e. 

Khan îşi lipi buzele de urechea ei: 

— Ştiu cât de discreți eram noi, Annaka - numai că nu era 
nimic secret acolo, nu? 

Ea îl privi în ochi, prin oglindă: 

— Nu i-am spus nimic. Cât de straniu i se părea să nu îl poată 
privi direct. Unele lucruri le-am păstrat pentru mine. 

Khan îşi țuguie buzele disprețuitor: 

— Doar nu te aştepţi să cred asta... 

— Crezi ce vrei, făcu ea sec, întotdeauna ai făcut aşa. 

— Adică? întrebă el, zgâlțâind-o din nou. 

Ea gemu de spaimă şi-şi muşcă buza de jos. 

— N-am înțeles niciodată profunzimea urii pe care i-o purtam 
tatei, până când nu am petrecut un timp cu tine. Îi dădu drumul 
din strânsoare, iar ea înghiți convulsiv. Dar tu, tu şi duşmănia ta 
îndrăcită față de tatăl tău, tu mi-ai arătat lumina; m-ai învățat 
cum să aştept momentul potrivit, cum să-mi savurez răzbunarea. 
Şi ai dreptate, când a fost împuşcat, am simțit amărăciunea 

faptului că nu am făcut-o eu însămi. 

Deşi nu avea nici o intenție să lase să se vadă asta, ceea ce 
spunea ea îl zgudui. Cu o secundă în urmă, habar n-avusese că o 
lăsase să vadă atât de mult din propriile lui sentimente. Se simțea 
ruşinat şi îi era ciudă că ea îi intrase aşa de mult pe sub piele, fără 
ca el să-şi dea seama de asta. 

— Am fost împreună un an de zile, spuse el, o viață de om 
pentru cei ca noi. 

— Treisprezece luni, douăzeci şi una de zile şi şase ore, spuse 
ea. Îmi amintesc exact secunda în care te-am părăsit, pentru că 
atunci mi-am dat seama că nu te puteam controla aşa cum îşi 
dorea Stepan. 

— Şi de ce nu puteai? Vocea lui era degajată, deşi era extrem de 
interesat. 

Ea îi prinsese din nou privirea şi nu voia să i-o lase nici o clipă. 

— Pentru că, spuse, atunci când eram cu tine nu mă mai 
puteam controla pe mine însămi. 

Spunea adevărul sau se juca din nou cu el? Khan, aşa de sigur 
în privința a orice până în momentul când Jason Bourne revenise 
în viața lui, nu ştia. Din nou, se simțea ruşinat şi plin de ciudă, 
chiar puțin speriat de faptul că atât de mult lăudatele lui puteri de 
observaţie îl părăseau. În ciuda eforturilor sale, emoţiile reveniseră 
acum, intoxicându-i mintea, umbrindu-i judecata şi aruncându-l 
într-o mare indistinctă de acalmie. Simţi cum dorința de a o avea 
creştea mai intens ca niciodată. O dorea atât de tare, încât nu se 
putu abține să nu o sărute pe pielea catifelată a gâtului. 

Şi, în timp ce făcea asta, rată umbra care inundase dintr-o dată 
interiorul Skodei, umbră care nu-i scăpă Annakăi, a cărei privire îl 
întâlni pe americanul masiv care smucea uşa din spate şi izbea cu 
arma în ceafa lui Khan. 

Khan dădu drumul strânsorii, mâinile căzându-i inerte în timp 
ce se prăbuşea inconştient pe bancheta din spate. 

— Bună, dom'şoară Vadas, spuse americanul uriaş cu un 
perfect accent maghiar. Zâmbi, smulgându-i arma cu mâna lui 
uriaşă. Numele meu e McColl, dar ţi-aş fi recunoscător dacă mi-ai 
spune Kevin. 


Zina visa un cer portocaliu sub care o hoardă modernă - o 
armată de ceceni înarmați cu NX 20 — cobora din Caucaz în stepele 
Rusiei pentru a-şi nimici duşmanii de moarte. Dar puterea 
experimentului lui Spalko era atât de mare, încât pentru ea timpul 

îşi pierduse sensul. Se întorsese din nou, abia o copilă în coşmelia 
murdară şi fără aer a părinților şi mama ei o privea cu fața aceea 
descărnată, spunând Nu mă pot ridica. Nici măcar pentru apă, nu 
mai pot continua... 

Dar cineva trebuia să continue. Pe vremea aceea avea 
cincisprezece ani, fiind cea mai mare dintre cei patru copii. Când şi 
venise socrul mamei ei îl luase numai pe fratele ei Kanti, 
moştenitorul masculin al clanului; ruşii fie îi uciseseră pe ceilalți, 
inclusiv pe fiii lui, fie îi deportaseră în temutele lagăre din 
Pobedinskoe sau Krasnaya Turbina. 

După aceea, ea preluase sarcinile mamei, adunând metal şi apă. 
Dar noaptea somnul o ocolea, oricât de epuizată ar fi fost şi o 
bântuia viziunea feței scăldate în lacrimi a lui Kanti, spaima lui de 
a-şi părăsi familia şi tot ce cunoscuse până atunci. 

De trei ori pe săptămână se strecura traversând terenul 
presărat cu mine neexplodate pentru a-l vedea pe Kanti, pentru a-i 
săruta obrajii palizi şi a-i duce veşti de acasă. Într-o zi, ajungând 
acolo şi-a găsit bunicul mort. Nici urmă de Kanti. Forțele Speciale 
ruseşti făcuseră o razie, ucigându-i bunicul şi luându-i fratele la 
Krasnaya Turbina. 

Îşi petrecuse următoarele şase luni încercând să afle vreo ştire 
despre Kanti, dar era tânără şi fără experiență în asemenea 
probleme. În plus, fără bani nu găsea pe nimeni dispus să 
vorbească. Trei ani mai târziu, mama ei fiind moartă şi surorile la 
orfelinat, se alăturase forțelor rebele. Nu alesese o cale uşoară: 
trebuise să facă față intimidărilor bărbaţilor; trebuise să fie 
vicleană şi slugarnică, să identifice ceea ce atunci considera ca 
fiind resursele ei slabe şi să le economisească cu grijă. Dar fusese 
întotdeauna excepţional de inteligentă, iar asta o făcea să 
dobândească repede abilități fizice. De asemenea, acest lucru îi 
oferea o trambulină de pe care să descopere jocul puterii. Spre 
deosebire de un bărbat, care urca în grad prin intimidare, ea a fost 
obligată să-şi folosească farmecele fizice cu care o înzestrase 
natura. După un an în care îndurase greutățile unui şir de amanți, 
reuşise să-şi convingă amantul să pună la cale un atac de noapte 
asupra Krasnayei Turbina. 

Era singurul motiv pentru care se alăturase rebelilor, pentru 
care trecuse prin iad, dar era pur şi simplu înspăimântată de ceea 
ce ar fi putut afla. Şi totuşi nu găsise nimic, nici urmă de fratele ei. 
Ca şi cum Kanti încetase dintr-o dată să mai existe. 

Zina se trezi gemând. Se îndreptă în scaun, privi înjur şi îşi 

dădu seama că se afla în avionul lui Spalko, în drum spre Islanda. 
Cu ochii minţii, încă pe jumătate în starea de reverie, văzu fața 
brăzdată de lacrimi a lui Kanti, simți mirosul caustic de leşie 
clocotită ridicându-se din puţurile morții de la Krasnaya Turbina, 
îşi lăsă capul pe scaun. O rodea nesiguranța. Dacă l-ar fi ştiut 
mort, poate că ar fi putut să-şi reprime din sentimentele de 
vinovăție. Dar dacă, printr-un miracol, el era încă în viață, ea nu 
avea să ştie asta niciodată şi nu ar fi putut să meargă să îl salveze 
din teroarea la care îl supuseseră ruşii. 

Simțind pe cineva apropiindu-se, ridică privirea. Era Magomet, 
unul dintre locotenențţii pe care Hasan îi luase cu el la Nairobi ca 
să fie martorul porţii lor către libertate. Akhmed, celălalt 
locotenent, o ignora intenționat încă de când o văzuse confortabil 
îmbrăcată în haine occidentale. Magomet, un bărbat cât un urs cu 
ochii de culoarea cafelei turceşti şi o barbă lungă şi cârlionțată pe 
care şi-o pieptăna cu degetele când era neliniştit, stătea uşor 
aplecat, sprijinindu-se de scaun. 

— E totul bine, Zina? întrebă. 

Ea îl căută din ochi pe Hasan şi văzu că dormea. Apoi îşi arcui 
buzele într-o umbră de zâmbet. 

— Visam triumful nostru. 

— Va fi magnific, nu? În sfârşit, răzbunare! Ziua noastră de 
glorie! 

Zina îşi dădea seama că bărbatul ar fi dat orice să se aşeze 
lângă ea, aşa că nu spuse nimic; trebuia să se mulțumească să nu 
fie izgonit. Ea se întinse, arcuindu-şi sânii şi privi amuzată cum 
ochii lui se holbau. Mai lipseşte să-ți atârne limba, se gândi ea. 

— Vrei cafea? spuse el. 

— N-ar fi rău, cred. Încerca să aibă o voce neutră, ştiind că el 
căuta s-o prindă cu ceva. Statutul ei, mai important odată cu 
sarcina importantă pe care i-o dăduse Şeicul, odată cu încrederea 
implicită din ceea ce îi ceruse, cu siguranţă nu îi scăpase, cum nu 
îi scăpase nici lui Akhmed, care, la fel ca majoritatea bărbaţilor 
ceceni, o considera o femeie inferioară. Apoi, curajul o părăsi 
pentru o clipă în care se gândi la enorma barieră culturală pe care 
avea să o atace. Dar o altă secundă de concentrare o readuse în 
starea normală. Planul pe care îl formulase instigată de Şeic era 
solid; avea să funcționeze - ştia asta la fel de sigur cum ştia că 
respiră. Acum, când Magomet se întorcea gata să plece, ea îi vorbi 
conform planului: 

— Şi dacă tot eşti în bucătărie, adu-ţi o ceaşcă şi pentru tine. 

Când se întoarse, ea luă cafeaua din mâna lui şi sorbi fără să îl 
invite să se aşeze. El stătea în picioare cu coatele pe spătarul 
scaunului, ţinând ceaşca cu ambele mâini. 

— Spune-mi, o întrebă Magomet, cum e omul? 

— Şeicul? Nu l-ai întrebat pe Hasan? 

— Hasan Arsenov nu spune nimic. 

— Poate, spuse ea, privindu-l pe Magomet peste marginea ceştii, 
îşi păzeşte cu gelozie statutul privilegiat pe care îl are. 

— Tu aşa faci? 

Zina râse încet. 

— Nu, pe mine nu mă deranjează să împart. Mai bău puțin din 
cafea. Şeicul e un vizionar. El vede lumea nu aşa cum e, ci aşa 
cum va fi peste un an, peste cinci ani! E uimitor să fii în preajma 
lui, a unui bărbat care controlează fiecare aspect al propriei 
persoane, un bărbat cu atât de multă putere în toată lumea. 

Magomet scoase un sunet de uşurare. 

— Atunci chiar suntem salvați. 

— Da, salvaţi. Zina puse ceaşca deoparte, apoi scoase un aparat 
de ras şi o cremă de ras pe care le găsise în toaleta excelent 
echipată a avionului. Vino şi aşează-te aici, în fața mea. 

Magomet ezită numai o secundă. Când se aşeză, era aşa de 
aproape de ea încât genunchii li se atingeau. 

— Nu poți cobori din avion în Islanda cu înfăţişarea asta, spuse 
ea. 

Ochii lui negri o priveau în timp ce-şi mângâia barba. Fără să-şi 
dezlipească privirea de a lui, Zina îi luă mâna şi i-o îndepărtă de 
barbă. Apoi deschise briciul şi îi aplică nişte cremă pe obrazul 
drept. Lama scrâşni pe piele. Magomet tremură puţin, apoi, când 
ea începu să-i taie barba, închise ochii. 

La un moment dat, femeia îşi dădu seama că Akhmet stătea în 
capul oaselor, privind-o. Faţa lui Magomet era deja pe jumătate 
bărbierită. Când el se ridică şi se apropie, ea îşi continuă treaba. 
Bărbatul nu spuse nimic, dar se holba neîncrezător la barba lui 
Magomet care dispărea treptat, lăsând să i se vadă fața. 

În cele din urmă îşi drese vocea şi spuse încet: 

— Crezi că aş putea urma eu? 


— Nu m-aş fi aşteptat ca tipul ăsta să aibă o armă atât de slabă, 
spuse Kevin McColl, scoțând-o cu forța pe Annaka din maşină. 
Scoase un sunet de dispreț punând arma deoparte. 

Annaka mergea destul de supusă, mulțumită de presupunerea 

lui că arma ei era a lui Khan. Stătea pe trotuar sub soarele slab al 
după-amiezii, cu capul şi ochii plecaţi, deşi în interior mocnea un 
zâmbet ascuns. La fel ca mulți bărbaţi, el nu îşi închipuia că ea ar 
fi putut avea o armă, că ar fi ştiut să o folosească măcar. Ceea ce 
nu ştia avea să-l rănească - avea să se constate personal acest 
lucru. 

— Mai întâi, vreau să te asigur că nu ți se va întâmpla nimic. 
Tot ce trebuie să faci e să-mi răspunzi sincer la întrebări şi să-mi 
respecţi ordinele întocmai. Apăsă cu vârful degetului pe un nerv 
minor din interiorul cotului ei, suficient cât să îi dea de înţeles că 
vorbea extrem de serios. Ne-am înțeles? 

Ea încuviință din cap şi ţipă uşor când el apăsă puțin mai tare. 

— Mă aştept să răspunzi când îți pun o întrebare. 

— Am înţeles, da, spuse ea. 

— Bun. O conduse în umbra intrării de pe strada Fo 106-108. Îl 
caut pe Jason Bourne. Unde e? 

— Nu ştiu. 

Genunchii i se împleticiră de durerea groaznică pe care el o 
provocă în interiorul cotului. 

— Încercăm din nou? spuse el. Unde e Jason Bourne? 

— Sus, spuse ea cu lacrimile şiroindu-i pe obraji. În 
apartamentul meu. 

Strânsoarea lui slăbi considerabil. 

— Vezi cât de uşor a fost? Fără agitație. Acum, hai să mergem 
sus. 

Intrară şi ea deschise cu cheia. Aprinse lumina şi porniră în sus 
pe scara largă. Când ajunseră la etajul trei, McColl o opri. 

— Ascultă-mă bine acum, spuse încet. În ceea ce te priveşte pe 
tine, nu s-a întâmplat nimic. Înţeles? 

Ea încuviință aproape invizibil, se abținu şi spuse: 

— Da. 

O trase cu putere, lipind-o cu spatele de el. 

— Avertizează-l cumva şi te spintec ca pe un biban. O împinse 
înainte. Bun. Dă-i drumul. 

Ea merse până la uşă, băgă cheia în yală şi o deschise. În 
dreapta îl văzu pe Jason prăbuşit pe canapea, cu ochii pe jumătate 
închişi. 

Bourne privi în sus: 

— Credeam că eşti... 

În acel moment, McColl o împinse într-o parte pe Annaka, 
ridicând arma. 

— Tati e acasă! ţipă el, îndreptând arma spre silueta întinsă pe 
pat şi apăsând pe trăgaci. 

Dacă până atunci Annaka îşi calculase timpul, aşteptând prima 
mişcare a lui McColl, acum lovi brusc cu cotul îndoit în brațul lui, 
deviindu-i ținta. Drept urmare, glonțul se înfipse în tavanul de 
deasupra capului lui Bourne. 

McColl urlă de furie şi întinse mâna stângă exact în momentul 
în care ţțintea din nou, cu mâna dreaptă, bărbatul lungit pe 
canapea. Degetele lui se înfipseră în părul Annakăi, strânseră tare 
şi o aruncară pe podea. În acel moment, Bourne scoase arma 
ceramică de sub pilotă. Voia să-l împuşte în piept pe intrus, dar 
Annaka îi stătea în cale. Schimbându-şi ţinta, îl împuşcă în brațul 
cu care trăgea. Arma căzu pe podea, din rană gâlgâi sânge şi 
Annaka ţipă în momentul în care intrusul o trăgea din nou la 
pieptul său, folosind-o drept scut. 

Bourne se ridicase într-un genunchi, plimbând țeava armei 
către intrusul care se retrăgea spre uşa deschisă, cu Annaka lipită 
de el. 

— Nu s-a terminat, nici pe departe, ameninţă el, privindu-l țintă 
pe Bourne. Nu am ratat niciodată ce mi-am propus şi nu am 
intenția să încep acum. Cu această amenințare prevestitoare de 
rele, o ridică în aer pe Annaka şi o azvârli spre Bourne. 

Ridicat de pe canapea, Bourne o prinse pe Annaka înainte să se 
izbească de margine. O răsuci aşezând-o pe pat, apoi ieşi în fugă 
pe uşă, exact în momentul în care uşa liftului se închidea. O luă pe 
scări, şchiopătând uşor. Îşi simţea partea laterală arzând şi 
picioarele îi erau slăbite. Începu să gâfâie şi voi să se oprească, fie 
şi numai pentru a reuşi să tragă suficient oxigen în plămâni, dar 
continua să coboare, sărind câte două-trei trepte odată. Când ocoli 
palierul de la primul etaj, piciorul stâng îi alunecă pe marginea 
unei trepte şi plonjă, pe jumătate alunecând, pe jumătate căzând 
jos. Gemu ridicându-se, apoi se năpusti prin uşă pe hol. Pe 
podeaua de marmură era sânge, dar nici urmă de asasin. Făcu un 
pas în hol, apoi picioarele nu îl mai ascultară. Rămase acolo, pe 
jumătate amețit, cu arma într-o mână şi cealaltă mână pe un 
picior, cu palma în sus. Ochii îi luceau de durere şi parcă uitase 
cum se respiră. 

Trebuie să mă duc după nenorocit, se gândi. Dar în capul lui 


295 


vuia un zgomot asurzitor, pe care, în cele din urmă, îl identifică 
drept bătaia pulsului mult prea accelerat. Pentru moment, cel 
puţin, nu era capabil să se mişte. Avu suficient timp, până la 
sosirea Annakăi, să-şi dea seama că moartea pe care şi-o 
înscenase singur nu păcălise mult timp Agenţia. 

Când îl văzu, fața ei se albi de îngrijorare. 

— Jason! Îngenunche lângă el, luându-l în braţe. 

— Ajută-mă să mă ridic, gemu el. 

Ea îi sprijini greutatea pe şold. 

— Unde e? Unde s-a dus? 

El ar fi trebuit să-i poată răspunde. Doamne, îi trecu prin minte, 
poate chiar avea nevoie de un doctor. 


Poate veninul din inimă fusese cel care-l smulsese aşa de repede 
pe Khan din inconştiență. În orice caz, se ridică şi ieşi din Skoda la 
câteva minute după atac. Sigur, îl durea inima, dar egoul său 
fusese lovit cel mai tare. Revăzu în minte toată scena aceea jalnică 
şi-şi dădu seama în mod sigur că numai sentimentele lui prosteşti 
şi periculoase pentru Annaka îl făcuseră aşa de vulnerabil. 

Ce altă dovadă îi trebuia pentru faptul că ataşamentul 
emoţional trebuia exclus cu orice preţ? Îl costase scump cu părinţii 
săi şi, apoi, cu Richard Wick şi, acum, cu Annaka, care de la 
început îl trădase cu Stepan Spalko. 

Cum rămânea cu Spalko? Nu suntem deloc străini. Avem în 
comun secrete de cea mai intimă natură, spusese în noaptea aceea 
în Groznîi. Mi-ar plăcea să cred că relația dintre noi e mai mult 
decât una dintre un om de afaceri şi clientul său. 

Ca şi Richard Wick, se oferise să-l primească pe Khan, să fie 
prietenul său, să-l facă părtaş într-o lume ascunsă -— şi oarecum 
intimă. Îţi datorezi reputaţia impecabilă în mare parte misiunilor 
primite de la mine. De parcă Spalko, ca şi Wick, credea că e 
binefăcătorul lui Khan. Oamenii ăştia trăiau cu ideea greşită că se 
află pe un plan superior, că aparțineau elitei. Ca şi Wick, Spalko îl 
mințise pe Khan pentru a-i folosi în propriile sale scopuri. 


Ce voise Spalko de la el? Aproape că nu mai conta; nu îi mai 
păsa de asta. Tot ce voia era să-şi ia kilogramul de carne din 
Stepan Spalko, o răfuială care avea să răzbune nedreptăţile din 
trecut. Acum nu-l mai mulțumea decât moartea lui Spalko. Avea 
să fie prima şi ultima misiune executată pentru sine însuşi. 

Atunci, ghemuit în umbra intrării unei clădiri şi masându-şi 

inconştient ceafa pe care îi crescuse deja un cucui, îi auzi vocea. 
Venea din adânc, din umbra în care stătea, căzând prin adâncimi 
şi rostogolindu-se sub valuri: 

— Lee-Lee, şopti el. Lee-Lee! 

Auzea vocea ei. Ştia ce voia; voia ca el să i se alăture în 
adâncurile înecului. Îşi prinse între mâini capul care îl durea şi de 
pe buze îi scăpă un suspin, ca aerul expirat cu putere din plămâni. 
Lee-Lee. Nu se gândise la ea de aşa de mult timp - sau o făcuse? O 
visa aproape în fiecare noapte; până acum nu îşi dăduse seama de 
asta. De ce? Ce era aşa de diferit acum, încât şi-o putea aminti cu 
atâta forță după tot timpul trecut? 

Atunci auzi uşa de la intrare izbindu-se şi ridică privirea la 
timp, suficient cât să-l vadă pe bărbatul masiv ieşind în fugă din 
clădirea de la numărul 106-108 de pe strada Fo. Îşi ţinea strâns o 
mână şi, după dâra de sânge, Khan îşi dădu seama că nimerise 
peste Jason Bourne. Pe față îi răsări un mic zâmbet, pentru că ştia 
că el trebuia să fie bărbatul care-l lovise. 

Khan simți o dorință uriaşă de a-l ucide, dar se stăpâni cu un 
efort, venindu-i o idee mai bună. 

leşind din umbră, urmări silueta care fugea pe strada Fo. 


Sinagoga din strada Dohany este cea mai mare din Europa. 
Structura masivă are pe partea vestică un perete din zidărie 
decorat în albastru, roşu şi galben, culorile heraldice ale 
Budapestei. Deasupra intrării este un vitraliu enorm, iar peste 
această imagine impresionantă se ridică două turnuri poligonale 
maure acoperite cu aramă strălucitoare şi cupole aurite. 

— Mă duc înăuntru să-l iau, spuse Annaka în timp ce coborau 
din Skoda. Asistenta lui Istvan încercase să o trimită la un doctor 
care-i ținea locul, dar ea insistase să-l găsească pe doctorul 
Ambrus, fiind o veche prietenă de familie şi, în cele din urmă, o 
trimiseseră aici. Cu cât te văd mai puţini oameni în halul ăsta, cu 
atât mai bine. 

Bourne fu de acord. 

— Ascultă, Annaka, încep să pierd numărul dăților când mi-ai 
salvat viața. 

Ea îl privi zâmbind: 

— Atunci nu mai număra. 

— Bărbatul care te-a atacat. 

— Kevin McColl. 

— E un specialist al Agenţiei. Nu era nevoie ca Bourne să-i 

spună ce fel de specialist era. Încă un lucru care-i plăcea la 
Annaka. Te-ai descurcat bine cu el. 

— Până m-a făcut scutul lui, spuse ea cu amărăciune. N-ar fi 
trebuit să permit niciodată... 

— Am scăpat amândoi. Asta e tot ce contează. 

— Dar e încă liber şi amenințarea... 

— Data viitoare am să-l aştept. 

Pe fața ei reveni micul zâmbet. Îi spuse să se ducă în curtea din 
spatele sinagogii, unde putea s-o aştepte, fără să se teamă că ar 
putea da peste cineva. 

Istvan Ambrus, doctorul pe care-l cunoştea lanoş Vadas, era 
înăuntru la slujbă, dar fu destul de binevoitor când Annaka intră 
şi îi spuse de urgenţă. 

— Sigur, sunt încântat să te ajut cu orice pot, Annaka, spuse el, 
ridicându-se de pe scaun şi mergând cu ea prin interiorul magnific 
luminat de candelabre. În spatele lor era imensa orgă cu cinci mii 
de tuburi, extrem de neobişnuită într-un templu iudaic, pe clapele 
căreia cântaseră cândva marii compozitori Franz Liszt şi Camille 
Saint-Saens. 

— Moartea tatălui tău ne-a afectat puternic pe toți. O luă de 
mână şi strânse uşor. Avea degete scurte şi puternice, de chirurg 
sau de zidar. Cum te descurci, draga mea? 

— Cât se poate de bine, dată fiind situația, îl asigură ea, 
conducându-l afară. 


Bourne stătea în curtea sub al cărei pământ se aflau cadavrele a 
cinci mii de evrei care muriseră în iarna de coşmar a anului 1944, 
când Adolf Eichmann transformase sinagoga în lagăr de 
concentrare, de unde trimisese cincizeci de mii de oameni în 
lagărele de exterminare. Curtea, cuprinsă între arcele logiei 
interioare, era plină de pietre memoriale gri printre care se 
strecura iedera. Trunchiurile copacilor, de asemenea, erau 
năpădite de iederă. Un vânt rece răscolea frunzele, cu un sunet 
care, în acest loc, ar fi putut fi luat drept murmurul unor voci din 
depărtare. 

Era greu să stea cineva aici fără să-şi aducă aminte de oamenii 
morți şi suferințele îndurate în acea perioadă întunecată. Se 
întreba dacă se strângeau alți nori de furtună, pentru a-i copleşi 
din nou. Când privi în sus din contemplațţia în care căzuse, o văzu 
pe Annaka venind cu un bărbat scund, cu fața rotundă, obrajii ca 
două mere şi o mustață tuşinată. Purta un costum maro din trei 

piese. Pantofii mici din picioarele sale erau bine lustruiți. 

— Deci tu eşti dezastrul în chestiune, spuse după ce Annaka 
făcuse prezentările, asigurându-l că Bourne vorbea limba lor. Nu, 
nu te ridica, spuse, aşezându-se lângă Bourne şi începând să-l 
consulte. Ei bine, domnule, cred că descrierea pe care a făcut-o 
Annaka nu a fost chiar corectă. Parcă ai fost trecut prin maşina de 
tocat carne. 

— Aşa mă şi simt, doctore. Bourne tresări fără să vrea când 
doctorul Ambrus atinse un loc deosebit de dureros. 

— Când veneam în curte, te-am văzut cufundat în gânduri, 
spuse doctorul Ambrus pe un ton de conversaţie. Locul ăsta e 
groaznic într-un fel, amintindu-ne de ceea ce am pierdut şi, într- 
un sens mai larg, de ceea ce umanitatea ca întreg a pierdut în 
timpul Holocaustului. Degetele lui surprinzător de uşoare şi agile 
pipăiau rapid coastele lui Bourne. Dar istoria acelui timp nu e 
toată la fel de întunecată, ştii. Chiar înainte ca Eichmann şi 
oamenii lui să preia controlul, câțiva preoţi l-au ajutat pe rabin să 
scoată cele douăzeci şi şapte de suluri ale Torei din Arca sinagogii. 
Preoţii aceştia le-au luat şi le-au îngropat într-un cimitir creştin, 
unde au rămas la adăpost de nazişti până la sfârşitul războiului. 
Zâmbi slab. Deci ce ne spune acest lucru? Posibilitatea luminii 
subzistă chiar şi în cele mai întunecate locuri. Compasiunea poate 
veni din cele mai neaşteptate direcții. Şi tu ai două coaste rupte. 

— Vino, spuse ridicându-se. Am acasă tot echipamentul necesar 
pentru a te repara. Durerea va ceda cam într-o săptămână şi o să 
fii în curs de însănătoşire. Clătină un deget arătător gros. Trebuie 
să-mi promiți că te vei odihni şi că nu faci nici un efort. De fapt, 
cel mai bine ar fi să nu faci nici o mişcare în plus. 

— Nu-ţi pot promite asta, doctore. 

Doctorul oftă, aruncându-i o privire fugară Annakăi. 

— Oare de ce nu sunt surprins? 

Bourne se ridică în picioare. 

— De fapt, mă tem foarte tare că voi fi nevoit să fac toate 
lucrurile pe care m-ai sfătuit să nu le fac, caz în care trebuie să-ți 
cer să faci tot ce poți pentru a proteja coastele rănite. 

— Ce zici de o armură? Doctorul Ambrus chicoti de propria 
glumă, dar amuzamentul îi dispăru repede când văzu expresia de 
pe fața lui Bourne. Doamne, măi omule, tu cu ce te aştepţi să te 
confrunți? 

— Dacă aş putea să-ți spun, răspunse Bourne întunecat, cred 
că toți am duce-o mult mai bine. 

Deşi în mod vădit surprins, doctorul Ambrus îşi ținu cuvântul 
dat, conducându-i până la locuința lui de pe Dealurile Buda unde, 
în locul în care alți oameni ar fi avut un birou, ei avea un mic 
cabinet medical. La fereastră erau trandafiri cățărători, dar 
ghivecele cu muşcate erau încă golaşe, aşteptând o vreme mai 
călduroasă. Zidurile dinăuntru erau albe ca zăpada, cu plinte albe, 
iar deasupra dulapurilor erau fotografii înrămate cu soția şi cei doi 
fii ai lui Ambrus. 

Doctorul îl aşeză pe Bourne pe o masă, mormăind apoi pentru 
sine cât timp deschise dulapurile, luând un obiect de ici, unul de 
colo. Revenind la pacientul care deja se dezbrăcase până la brâu, 
trase o instalație de lumini, aţintind-o asupra zonei cu pricina. 
Apoi, trecu la treabă, bandajând strâns coastele lui Bourne în trei 
straturi - din bumbac, spandex şi un material asemănător 
cauciucului care, după spusele lui, conținea Kevlar. 

— Mai mult de atât nu poate face nimeni, spuse când termină. 

— Nu pot nici să respir, gemu Bourne. 

— Bun, asta înseamnă că durerea va fi minimă. Agită o sticluță 
din plastic maroniu. Ţi-aş da nişte calmante, dar pentru un om ca 
tine - hm, nu, nu cred. Drogul îţi va altera simțurile, reflexele o să 
dispară, iar data viitoare s-ar putea să te văd pe o lespede. 

Bourne zâmbi la tentativa de glumă. 

— O să mă străduiesc să nu ai şocul ăsta. Bourne băgă mâna 
într-un buzunar. Cât îți datorez? 

Doctorul Ambrus ridică mâinile: 

— Te rog! 

— Cum să-ți mulțumim, atunci, Istvan? întrebă Annaka. 

— Doar a te vedea din nou, draga mea, e o plată suficientă. 
Doctorul îi luă fața în mâini şi o sărută pe ambii obraji. Promite-mi 
că vii la cină într-o seară, curând. Belei îi e la fel de dor de tine ca 
şi mie. Să vii, draga mea! Să vii! Îţi va găti gulaş, care îți plăcea aşa 
de mult când erai mică. 

— Promit, Istvan. Curând. 

Mulțumit cu această promisiune drept plată, doctorul Ambrus îi 
lăsă să plece. 

— Trebuie făcut ceva în privința lui Randy Driver, spuse 
Lindros. 

Directorul termină de semnat un set de acte, împingându-le în 
sertarul de corespondenţă înainte de a ridica privirea. 

— Am auzit că te-a biciuit serios. 

— Nu înţeleg. Vă amuză asta, domnule? 

— Scuteşte-mă, Martin, spuse Directorul cu un zâmbet de 
compătimire pe care nu voia să-l ascundă. Mă amuză foarte puține 
lucruri zilele astea. 

Reflecția razelor solare care toată după-amiaza inundase 
încăperea dinspre statuia soldaţilor Războiului de Independenţă de 
la fereastră dispăru, făcând ca siluetele de bronz să pară obosite în 
umbra ce le înconjura. Lumina fragilă a altei zile de primăvară se 
transformase rapid în întuneric. 

— Vreau să vă ocupați de el. Vreau să am acces... 

Faţa Directorului se întunecă. 

— Vreau, vreau... Ce, ai trei ani? 

— M-aţi însărcinat cu investigarea uciderii lui Conklin şi a lui 
Panov. Fac ce mi-aţi cerut. 

— Investigare? Ochii Directorului luciră de mânie. Nu există nici 
o investigație. Ţi-am spus clar, Martin, că vreau să se sfârşească 
asta. Scorpia ne ucide, secându-ne de sânge. Vreau să cauterizăm 
asta, ca să putem uita. Ultimul lucru de care am nevoie e ca tu să 
treci prin tot Beltway-ul, învârtindu-te ca un bou într-un magazin 
de porțelanuri. Ridică o mână, alungând protestele. Spânzură-l pe 
Harris, spânzură-l atât de tare şi de zgomotos, încât Consiliera de 
la Securitate Naţională să fie sigură că noi ştim ce facem aici. 

— Dacă spuneți dumneavoastră, domnule, dar, cu tot respectul, 
asta ar fi cam cea mai mare greşeală pe care o putem face în 
momentul ăsta. În timp ce Directorul se holba la el cu gura 
deschisă, împinse peste birou documentul printat trimis de Harris 
pe e-mail. 

— Ce e asta? întrebă Directorul. Voia un rezumat a orice i se 
dădea înainte de a citi. 

— E o parte din înregistrarea electronică a unei rețele de ruşi 
care fac comerț cu arme uşoare ilegale. Arma cu care au fost ucişi 

Conklin şi Panov e pe listă. A fost înregistrată în fals pe numele lui 
Webb. Asta dovedeşte că lui Webb i s-a înscenat crima, că nu şi-a 
ucis cei mai buni doi prieteni. 

Directorul începuse să citească documentul, iar acum ridică din 
sprâncenele dese şi albe. 

— Martin, asta nu dovedeşte nimic. 

— Din nou, cu tot respectul, domnule, nu îmi dau seama cum 
de ignorațţi faptele pe care le aveţi chiar în fața ochilor. 

Directorul oftă, apoi se lăsă pe spate în scaun şi împinse 
documentul deoparte. 

— Ştii, Martin, te-am pregătit bine. Dar acum îmi dau seama că 
încă mai ai o grămadă de învățat. Arătă cu degetul hârtia de pe 
birou. Hârtia asta îmi spune că arma cu care Jason Bourne i-a 
împuşcat pe Alex şi Panov a fost plătită printr-un transfer 
electronic din Budapesta. Bourne are nu ştiu câte conturi în 
străinătate, majoritatea la Zurich şi Geneva, dar nu văd de ce nu 
ar avea unul şi la Budapesta. Mormăi. E un truc deştept, unul 
dintre multele învățate de la Alex însuşi. 

Lui Lindros îi stătuse inima. 

— Deci nu credeți... 

— Vrei să mă duc cu aşa-zisa dovadă la scorpie? Directorul 
clătină din cap. Mi-ar băga-o pe gât. 

Sigur, primul lucru care pătrunse în mintea Bătrânului fusese 
faptul că Bourne spărsese baza de date a guvernului din 
Budapesta şi, de aceea, îl activase el însuşi pe Kevin McColl. Nu 
avea rost să-i spună asta lui Martin; doar s-ar încurca. Nu, se 
gândi Directorul cu încăpățânare, banii pentru arma crimei 
veniseră din Budapesta şi exact acolo fugise Bourne. Altă dovadă 
nenorocită că era vinovat. 

Lindros îi întrerupse gândurile: 

— Deci nu mă autorizaţi să merg la Driver... 

— Martin, ceasul este aproape şapte jumate şi stomacul meu 
simte asta. Directorul se ridică. Pentru a-ți arăta că nu îţi port 
pică, hai să luăm cina împreună. 


Occidental Grill era un restaurant cu circuit închis, unde 
Directorul avea rezervată permanent o masă. Numai civilii şi 
angajaţii guvernamentali de grad inferior stăteau la cozi, nu şi el. 
Puterea lui se ridica din lumea subterană în care locuia, făcându- 
se astfel cunoscut întregului Washington. Numai câțiva din 
Beltway aveau acest statut. După o zi extrem de grea, nimic nu se 

putea compara cu acest avantaj. 

Lăsară maşina bărbatului de la intrare şi urcară şirul lung de 
trepte din granit care duceau în restaurant. Înăuntru, parcurseră 
un culoar îngust pe care erau atârnate fotografii ale preşedinţilor şi 
ale altor personalități politice faimoase care cinaseră aici. Ca 
întotdeauna, Directorul se opri în fața fotografiei lui J. Edgar 
Hoover!2 şi a umbrei constante a acestuia, Clyde Tolson!3. Ochii lui 
se înfipseră în fotografia cu cei doi bărbaţi, de parcă ar fi avut 
puterea de a-i elimina prin foc din panteonul marilor oameni. 

— Îmi amintesc cu precizie momentul în care am interceptat 
memorandumul lui Hoover prin care le cerea ofițerilor să găsească 
legătura dintre Martin Luther King, Partidul Comunist şi 
demonstrațiile împotriva războiului din Vietnam. Clătină din cap. 
Din ce lume am făcut parte... 

— E totul istorie, domnule. 

— Istorie a infamiei, Martin. 

Cu această sentință, trecu prin uşile de sticlă intrând în 
restaurantul propriu-zis. Încăperea era alcătuită din separeuri cu 
lambriuri din lemn, pereţi despărțitori din sticlă şi un bar cu 
oglinzi. Ca de obicei, era coadă, prin care Directorul navigă 
asemenea navei Queen Mary printr-o flotilă de bărci cu motor. Se 
opri în fața podiumului, care era prezidat de un maître d'hotel 
elegant şi cu părul cărunt. 

Când se apropie Directorul, bărbatul tocmai se întorcea 
strângând la piept un teanc de meniuri. 

— Domnule Director! Ochii i se deschiseră larg. Pielea lui, de 
obicei roşie, căpătă o paloare neobişnuită. Habar n-aveam că veți 
cina la noi în seara asta! 

— De când ai nevoie de înştiințări, Jack? spuse Directorul. 

— Pot să vă sugerez să beţi ceva la bar, domnule Director? Am 
băutura dumneavoastră preferată. 

Directorul se bătu peste stomac: 

— Mi-e foame, Jack. Trecem peste bar şi mergem direct la masa 
mea. 

Şeful de sală făcu o mină în mod clar încurcată. 

— Acordaţi-mi o secundă, domnule Director, spuse, 
îndepărtându-se în grabă. 

— Ce dracu” e cu ăsta? mormăi Directorul uşor enervat. 


12 Primul director al FBI din Statele Unite, până în 1972 (n. red.). 
13 Adjunctul şi protejatul lui J. Edgar Hoover (n. red.). 

Lindros aruncase deja o privire către masa din colț a 
Directorului, o văzu ocupată şi se albi la față. Celălalt îi văzu 
expresia şi se răsuci în loc, privind prin îmbulzeala de chelneri şi 
clienți la masa lui atât de prețuită unde locul puterii era acum 
ocupat de Roberta Alonzo-Ortiz, Consilier pe probleme de 
Securitate Naţională a Statelor Unite. Era prinsă într-o conversație 
cu doi senatori din Comitetul Serviciilor de Informaţii Externe. 

— O omor, Martin. Aşa să-mi ajute Dumnezeu, îi smulg toate 
membrele bucată cu bucată scorpiei. 

În acel moment se întoarse şeful de sală, vădit transpirat. 

— Avem o masă bună aranjată pentru dumneavoastră, 
Domnule Director, o masă de patru persoane numai pentru 
dumneavoastră. Şi băuturile sunt din partea casei, e bine aşa? 

Directorul îşi reprimă furia. 

— E în regulă, spuse el, conştient că nu putea scăpa de roşeața 
din obraji. Condu-ne acolo, Jack. 

Şeful de sală îi conduse pe un drum care nu trecea pe lângă 
vechea lui masă, iar Directorul îi fu recunoscător pentru asta. 

— l-am spus, domnule, zise şeful de sală în şoaptă. I-am 
explicat extrem de clar că acea masă din colț e a dumneavoastră, 
dar a insistat. Nu voia să accepte un refuz. Ce puteam face? Aduc 
băuturile într-un minut. Jack spuse toate astea precipitat, în timp 
ce îi invita să ia loc, dându-le meniurile cu mâncăruri şi vinuri. 
Mai pot face ceva pentru dumneavoastră? 

— Nu, mulțumesc, Jack. Directorul deschise meniul. 

O secundă mai târziu, un chelner masiv cu favoriți mari le 
aduse două pahare de fresh acru, împreună cu sticla şi o carafa cu 
apă. 

— Cu complimente din partea şefului, spuse. 

Dacă Lindros îşi făcuse vreo iluzie că Directorul era calm, 
alungă această părere în momentul în care acesta ridică paharul 
cu fresh. Mâna îi tremura, iar Lindros văzu că ochii îi străluceau 
de mânie. 

Lindros profită de ocazie ca un bun tactician ce era. 

— Consiliera pe probleme de Securitate Naţională vrea ca dubla 
omucidere să fie rezolvată şi măturată într-un mod cât se poate de 
silențios. Dar dacă presupunerea ce stă la baza acestui 
raționament - în esenţă, că Jason Bourne e responsabil — e falsă, 
atunci totul cade, inclusiv poziția extrem de vehementă a NSA. 

Directorul ridică privirea. Îl privi fix şi perspicace pe adjunctul 
său. 

— Te cunosc, Martin. Deja ai un plan în minte, nu? 

— Da, domnule, am şi dacă am dreptate, o să-i facem pe cei din 
NSA să cadă de proşti. Dar pentru asta am nevoie de cooperarea 
sută la sută a lui Randy Driver. 

Chelnerul apăru cu salatele. 

Directorul aşteptă să plece, apoi mai turnă suc în pahare. Cu 
un zâmbet palid, spuse: 

— Chestia asta cu Randy Driver — crezi că e necesară? 

— Mai mult decât necesară, domnule. Este vitală. 

— Vitală, zici? Directorul începu să amestece salata, privind 
apoi la bucata de roşie răstignită în dinții furculiței. Voi semna 
actele mâine la prima oră. 

— Mulţumesc, domnule. 

Directorul pufni, cu privirea căutând-o pe cea a adjunctului şi, 
ținându-i-o prizonieră, adăugă: 

— Îmi poţi mulţumi într-un singur fel, Martin, adu-mi muniţia 
care-mi trebuie să pun la punct cățeaua aia. 


Avantajul faptului de a avea câte o fată în fiecare port, McColl 
ştia asta, era că întotdeauna avea o ascunzătoare. Exista, desigur, 
o casă conspirativă a Agenţiei în Budapesta - de fapt, erau mai 
multe, dar cu brațul sângerând nu avea nici o intenție să apară 
într-o reşedinţă oficială, demonstrându-le astfel superiorilor săi că 
nu dusese la îndeplinire misiunea încredinţată de Director. În 
secția aceasta a Agenţiei, numai rezultatele contau. 

Ilona era acasă când, cu mâna rănită pe lângă corp, el se clătina 
în uşa ei. Ca întotdeauna, femeia era gata de acțiune. De data 
asta, însă, el nu era gata, fiindcă mai întâi, mai avea nişte treburi 
de rezolvat. O trimise să-i pregătească ceva de mâncare — ceva cu 
multe proteine, spuse, fiindcă avea nevoie pentru a-şi recăpăta 
forțele. Apoi se duse în baie, se dezbrăcă până la brâu şi îşi spălă 
sângele de pe brațul drept. Turnă peroxid de hidrogen peste rană. 
Durerea acută îi zvâcni în braț şi îi făcu picioarele să tremure, 
astfel încât fu obligat să se aşeze o secundă pe capacul de la 
toaletă ca să se adune. Într-o secundă, durerea se transformase 
într-o palpitație acută şi reuşi să evalueze gravitatea rănii. Vestea 
bună era că rana era curată; glonțul trecuse prin muşchi şi ieşise. 
Aplecându-se, astfel încât să-şi poată sprijini cotul de marginea 
chiuvetei, turnă din nou peroxid pe rană, fluierând încet printre 
dinți. Apoi se ridică şi scotoci prin toate dulapurile, negăsind 
tampoane de bumbac. Găsi totuşi o rolă de leucoplast. Folosindu- 

se de o foarfecă pentru pielițe, tăie o bucată, pe care o înfăşură 
strâns în jurul rănii. 

Când se întoarse, Ilona îi pregătise deja masa. Se aşeză, 
înfulecând mâncarea fără să o guste. Era fierbinte şi hrănitoare, 
iar pentru el numai asta conta. Ea stătea în spatele lui, masându-i 
muşchii masivi ai umerilor. 

— Eşti aşa de încordat, zise. Era mică şi suplă, cu ochi focoşi, 
cu un zâmbet îmbietor şi corpul curbat acolo unde trebuia. Ce ai 
făcut după ce ai plecat de la băi? Erai aşa de relaxat acolo. 

— Muncă, spuse el laconic. Ştia din experiență că nu era o 
politică bună să-i ignore întrebările, deşi nu avea nici un chef de 
conversație. Trebuia să-şi adune gândurile şi să planifice al doilea 
asalt, cel final, asupra lui Jason Bourne. Ţi-am spus că am o 
muncă stresantă. 

Degetele ei iscusite continuau să alunge tensiunea din muşchii 
lui. 

— Aş vrea să renunti, atunci. 

— Îmi place ce fac, zise el împingând deoparte farfuria goală. Nu 
m-aş lăsa niciodată. 

— Şi totuşi eşti supărat. Femeia veni în fața lui şi îi întinse 
mâna. Hai în pat, atunci. Lasă-mă să te fac să te simţi bine. 

— Du-te, răspunse el. Aşteaptă-mă acolo! Trebuie să dau nişte 
telefoane legate de serviciu. După ce termin, sunt numai al tău. 


Dimineaţa aduse cu sine o hărmălaie de strigăte în camera mică 
şi anonimă din hotelul acela ieftin. Sunetul Budapestei în plină 
mişcare pătrundea prin pereții subțiri ai camerei de parcă ar fi fost 
făcuți din tifon, smulgând-o pe Annaka din somnul ei profund. O 
vreme, rămase nemişcată în lumina gri a dimineții, întinsă alături 
de Bourne în patul dublu. După un timp întoarse capul, privindu- 
l. 

Cât de mult se schimbase viața ei de când îl cunoscuse pe 
treptele de la Biserica Matthias! Acum tatăl ei era mort şi nu se 
putea întoarce în propriul apartament pentru că atât Khan, cât şi 
CIA-ul ştiau unde se afla. Sincer, nu-i lipseau prea multe din 
apartament, poate cu excepţia pianului. Dorul de el era 
asemănător cu ceea ce citise undeva că simțeau gemenii identici 
atunci când erau despărțiți de distanţe mari. 

Şi Bourne, pentru el ce simțea? Era greu să spună de vreme ce 
încă de la o vârstă fragedă în ea se răsucise un comutator care 
oprise mecanismul emoțiilor. Mecanismul, un fel de instinct de 

autoconservare, era un mister complet chiar şi pentru experții care 
studiau fenomenul. Era îngropat aşa de adânc în mintea ei, încât 
nu putea niciodată să ajungă la el — acesta fiind un alt aspect al 
conservării sinelui. 

Ca întotdeauna, îl mințise pe Khan atunci când îi spusese că nu 
se putea controla în preajma lui. Îl părăsise pentru că aşa îi 
ordonase Stepan. Nu-i păsase; de fapt, chiar savurase expresia de 
pe fața lui Khan când îi spusese că s-a terminat. Îl rănise, lucru 
care-i plăcea. În acelaşi timp, îşi dăduse seama că el ţinuse la ea şi 
era curioasă, neînțelegând. Desigur, cu mult timp înainte şi ea 
ținuse la mama ei, dar la ce îi folosise acel sentiment? Mama ei nu 
reuşise să o protejeze; ba, mai rău, murise. 

Încet, cu grijă, se distanţă de Bourne şi apoi se ridică. Întindea 
mâna după haină când Bourne, trezindu-se complet şi 
instantaneu din cel mai adânc somn, îi rosti încet numele. 

Annaka tresări şi se întoarse. 

— Credeam că dormi adânc. Te-am trezit? 

Bourne o privi fără să clipească. 

— Unde te duci? 

— Eu... avem nevoie de haine noi. 

E] se ridică cu greu în capul oaselor. 

— Cum te simți? 

— Bine, răspunse. Nu avea chef să i se plângă de milă. Pe lângă 
haine, amândoi avem nevoie de o deghizare. 

— Amândoi? 

— McColl ştia cine eşti, asta înseamnă că i se trimisese o 
fotografie a ta. 

— Dar de ce? Ea clătină din cap. De unde ştiau cei de la CIA că 
suntem împreună? 

— Nu ştiau - sau cel puțin nu puteau fi siguri. M-am gândit la 
asta şi singurul mod în care te puteau descoperi era după IP-ul 
calculatorului. E posibil ca eu să fi declanşat o alarmă internă 
când am spart rețeaua internă a guvernului. 

— Dumnezeule mare! făcu ea şi-şi trase haina. Totuşi, străzile 
sunt mult mai sigure pentru mine decât ar fi pentru tine. 

— Ştii vreun magazin unde se vinde machiaj de scenă? 

— E un cartier nu departe de aici. Da, sigur, pot găsi ceva. 

Bourne luă o foaie de hârtie şi un vârf de creion de pe birou şi 
făcu repede o listă. 

— De asta am nevoie pentru amândoi, spuse. Am scris şi 
mărimea de la cămaşă, de la gât şi de la talie. Ai suficienți bani? 

Eu am o grămadă, dar sunt în dolari americani. 

Ea clătină din cap. 

— Prea periculos. Ar trebui să merg la o bancă să-i schimb în 
forinți şi s-ar putea observa. Sunt bancomate în tot oraşul. 

— Ai grijă, o avertiză el. 

— Stai liniştit. Se uită la lista făcută de el. Ar trebui să fiu 
înapoi în două ore. Până atunci, să nu ieşi din cameră. 

Ea cobori cu liftul strâmt şi zgomotos. Cu excepţia 
recepționerului de zi, holul incredibil de îngust era pustiu. El 
ridică ochii din ziar şi o privi plictisit, apoi îşi reluă lectura. leşi în 
agitația Budapestei. Prezența lui Kevin McColl, un element care 
complică lucrurile, o făcea să se simtă stânjenită, dar Stepan o 
linişti când îi telefonă să-i spună ştirile. Îl ţinuse la curent şi din 
apartamentul ei, telefonându-i de fiecare dată când pornea apa în 
bucătărie. 

Alăturându-se fluxului de pietoni, îşi privi ceasul. Era zece şi 
ceva. Luă o cafea şi un corn dulce la o cafenea din colț, apoi se 
îndreptă spre un bancomat aflat cam la jumătatea drumului spre 
zona de cumpărături către care se îndrepta. Introduse cardul de 
debit, retrase suma maximă, puse teancul de bancnote în poşetă 
şi, cu lista lui Bourne în mână, se îndreptă spre magazin. 


În extremitatea opusă a oraşului, Kevin McColl intra în filiala 
Budapest Bank care se ocupa de contul Annakăi Vadas. Se 
legitimă şi, atunci când îi veni rândul, fu introdus în biroul închis 
cu sticlă al directorului filialei, un bărbat bine îmbrăcat într-un 
costum clasic. Îşi strânseră mâinile, prezentându-se, iar directorul 
îl rugă pe McColl să se aşeze pe scaunul cu spătar din fața lui. 

Managerul îşi împreună degetele de la mâini, spunând: 

— Cu ce vă pot ajuta, domnule McColl? 

— Căutăm un om dat în urmărire internațională. 

— A, şi de ce nu este implicat Interpolul? 

— Sunt implicați, spuse McColl, la fel cum sunt implicați şi cei 
din Quai d'Orsay din Paris, locul unde fugarul s-a oprit ultima 
dată înainte de a veni în Budapesta. 

— Care este numele acestui urmărit? 

McColl scoase hârtia de la CIA, pe care o despături şi o aşeză pe 
birou în fața managerului. 

Acesta îşi aşeză ochelarii mai bine, analizând documentul. 

— A, da. Jason Bourne. Urmăresc CNN. Privi peste rama din 
aur a ochelarilor. Spuneţi că e aici, în Budapesta. 

— Avem o confirmare că a fost văzut. 

Directorul băncii puse anunțul deoparte. 

— Şi eu cu ce vă pot fi de folos? 

— S-a aflat în compania unui client al dumneavoastră. Annaka 
Vadas. 

— Da? Managerul pufni. Tatăl ei a fost ucis — împuşcat mortal 
acum două zile. Credeţi că fugarul l-a ucis? 

— Este foarte posibil. McColl îşi stăpânea bine nerăbdarea. Aş 
aprecia dacă m-aţi ajuta să aflu dacă domnişoara Vadas a folosit 
vreun bancomat în ultimele douăzeci şi patru de ore. 

— Înţeleg. Managerul încuviință gânditor. Fugarul are nevoie de 
bani. Ar putea să o forțeze să scoată bani pentru el. 

— Exact. Orice, se gândi McColl, numai să-l fac pe ăsta să se 
mişte. 

Directorul de bancă se răsuci cu scaunul şi începu să tasteze 
ceva. 

— Să vedem, atunci. A, da, uite-o. Annaka Vadas. Clătină din 
cap. Ce tragedie! Şi acum să treacă prin asta. Privea ecranul, apoi 
se auzi un bip. Se pare că aţi avut dreptate, domnule McColl. Pinul 
Annakăi Vadas a fost folosit la un bancomat acum mai puţin de o 
oră. 

— Adresa, spuse McColl aplecându-se înainte. 

Managerul scrise adresa pe o foaie ruptă dintr-un bloc-notes şi 
i-o dădu lui McColl care se ridicase deja şi era pe punctul de a 
pleca, aruncându-i un „Mulţumesc” peste umăr. 


Ajuns în holul hotelului, Bourne îi ceru recepţionerului să-i 
indice drumul către cel mai apropiat punct cu acces la Internet. 
Merse pe jos pe lângă cele douăsprezece blocuri până la Internet 
Cafe-ul AMI, de pe strada Vaci, numărul 40. Înăuntru era fum şi o 
grămadă de oameni stăteau în fața computerelor fumând şi citind 
e-mail-uri, căutând ceva sau pur şi simplu navigând pe Internet. 
Comandă un espresso dublu şi o chiflă cu unt unei tinere cu părul 
în formă de ţepi, care-i dădu o bucată de hârtie pe care erau 
ştampilate ora şi numărul computerului, apoi îl conduse la un 
calculator liber care era deja conectat la Internet. 

Se aşeză şi începu să lucreze. Tastă în câmpul „Search” numele 
lui Peter Sido, fostul coleg al doctorului Schiffer, dar nu găsi nimic. 
Acest lucru era suspect şi ciudat în sine. Dacă Sido era un om de 
ştiinţă cât de cât cunoscut — ceea ce Bourne trebuia să presupună 
dacă acesta lucra cu Felix Schiffer - atunci erau şanse să fie 

undeva pe Internet. Faptul că nu era îl făcu pe Bourne să creadă 
că „absența” era intenționată. Trebuia să încerce o altă cale. 

Ceva în legătură cu numele lui Sido declanşa o alarmă în 
creierul lui de lingvist. Era de origine rusă? Slavă? Căută pe aceste 
site-uri lingvistice, dar nu obţinu nimic. Îi trecu prin cap să caute 
pe un site de limbă maghiară şi îl găsi. 

Ideea era că numele de familie maghiare - ceea ce ungurii 
numeau porecle - aveau aproape întotdeauna o semnificaţie 
concretă. De exemplu, puteau fi patronime, ceea ce însemna că 
foloseau numele tatălui, sau locative, identificând locul de 
proveniență al persoanei. Numele de familie mai putea semnifica 
profesia — interesant, notă că Vadas însemna vânător. Sau ce erau. 
Sido era cuvântul maghiar pentru evreu. 

Deci Peter Sido era ungur, ca şi Vadas. Conklin alesese să 
lucreze cu Vadas. Coincidenţă? Bourne nu credea în aşa ceva. 
Exista o legătură; simțea asta. Ceea ce deschise drumul 
următorului raționament: Toate spitalele mari şi centrele de 
cercetare din Ungaria se aflau în Budapesta. Se putea ca Sido să 
fie aici? 

Mâinile lui Bourne zburară pe tastatură, accesând cartea de 
telefoane online a Budapestei. Şi găsi un doctor Peter Sido. Notă 
adresa şi numărul de telefon, apoi se deconectă, plăti pentru 
timpul petrecut online şi îşi luă cafeaua şi cornul în zona de 
cafenea, unde se aşeză la o masă din colț, departe de alți clienți. 
Muşcă din corn, scoțând mobilul şi formând numărul doctorului 
Peter Sido. Bău din espresso. După câteva apeluri, răspunse o 
voce de femeie. 

— Alo, spuse Bourne pe o voce veselă. Doamna Sido? 

— Da? 

Închise fără să-i răspundă, înfulecă în grabă ce-i mai rămăsese 
din micul dejun şi aşteptă taxiul pe care îl chemase. Cu un ochi la 
uşa din față, îi cerceta pe toţi clienţii care intrau, căutându-l pe 
McColl sau alt agent operativ care ar fi fost trimis în teren să-l 
caute. Sigur că nu era observat, ieşi în stradă să aştepte taxiul. Îi 
dădu şoferului adresa lui Peter Sido şi, în mai puţin de douăzeci de 
minute, maşina parcă în fața unei căsuțe cu fațada din piatră, o 
mică grădină în față şi balcoane din fier forjat în miniatură la 
fiecare cat. 

Urcă scările şi bătu la uşă. Îi deschise o femeie între două 
vârste, mai degrabă rotundă, cu nişte ochi căprui blânzi şi un 
zâmbet plăcut. Avea părul şaten prins în coc şi era elegant 

îmbrăcată. 

— Doamna Sido? Soţia doctorului Sido? 

— Exact. Îl privi întrebător. Vă pot ajuta cu ceva? 

— Numele meu este David Schiffer. 

— Da? 

El zâmbi cuceritor. 

— Vărul lui Felix Schiffer, doamnă Sido. 

— Îmi pare rău, spuse soţia lui Peter Sido, dar Felix nu a vorbit 
niciodată despre dumneavoastră. 

Bourne era pregătit pentru asta. Chicoti: 

— Nu e deloc surprinzător. Vedeţi dumneavoastră, nu am mai 
ținut legătura. Eu tocmai m-am întors din Australia. 

— Australia! Doamne! Îi făcu loc. Dar intraţi, vă rog. Probabil 
credeți că sunt nepoliticoasă. 

— Deloc, făcu Bourne. Doar surprinsă, aşa cum ar fi oricine. 

Îl introduse într-un mic living, mobilat confortabil, deşi cam 
întunecat şi îl rugă să se simtă ca acasă. În aer plutea un miros de 
drojdie şi zahăr. După ce se aşezase într-un fotoliu cu spătar foarte 
înalt, ea spuse: 

— Doriţi cafea sau ceai? Am nişte cozonac. L-am făcut 
dimineaţă. 

— Cozonac, preferatul meu, răspunse el. Şi cu el merge numai 
cafea. Mulţumesc. 

Ea chicoti, îndreptându-se spre bucătărie: 

— Sunteţi sigur că nu sunteți pe jumătate ungur, domnule 
Schiffer? 

— Spuneţi-mi David, vă rog, spuse el urmând-o în bucătărie. 
Neştiind genealogia familiei, se afla pe teren nesigur în privința 
Schifferilor. Vă pot ajuta cu ceva? 

— Da, mulțumesc, David. Şi mie îmi poţi spune Eszti. Îi indică 
un platou de prăjituri acoperit. De ce nu tai o felie pentru fiecare? 

Pe uşa frigiderului, alături de câteva fotografii de familie, văzu 
una cu o tânără, foarte frumoasă şi singură. Îşi ţinea cu mâna 
bereta scoțiană şi părul lung şi negru îi zbura în vânt. În spatele ei 
se vedea turnul Londrei. 

— Fiica ta? întrebă Bourne. 

Eszti Sido ridică privirea şi zâmbi. 

— Da, Roza, mezina. E la şcoală la Londra. Cambridge, spuse ea 
cu o mândrie justificată. Celelalte fete ale mele — uite-te acolo cu 
familiile lor au amândouă căsnicii fericite, mulțumesc lui 
Dumnezeu. Roza e cea ambițioasă. Zâmbi ruşinată. Îţi pot spune 

un secret, David? Îmi iubesc toate fetele, dar Roza e preferata mea 
şi a lui Peter. Cred că el vede în ea o parte din sine. Îi plac ştiinţele. 

Alte câteva minute de treabă în bucătărie produseră un ibric cu 
cafea şi un platou de cozonac pe care Bourne le duse în living. 

— Deci eşti vărul lui Felix, spuse ea după ce se aşezară 
amândoi, el pe fotoliu şi ea pe canapea. Între ei era o măsuţă pe 
care Bourne aşezase tava. 

— Da şi mor de curiozitate să aflu veşti despre Felix, spuse ei în 
timp ce ea turna cafeaua. Dar, vezi tu, nu-l găsesc şi m-am 
gândit... ei bine, speram să mă poată ajuta soțul tău. 

— Nu cred că ştie unde este Felix. Eszti Sido îi întinse cafeaua şi 
farfuria cu cozonac. Nu vreau să te alarmez, David, dar a fost 
destul de supărat în ultima vreme. Deşi mult timp nu au lucrat 
împreună oficial, în ultima vreme au purtat o corespondență 
susținută. Îşi puse frişcă în cafea. Au rămas buni prieteni, vezi tu. 

— Deci corespondența din ultimul timp era de natură 
personală, spuse el. 

— Nu ştiu nimic despre asta. Eszti pufni. M-am gândit că 
trebuia să fie ceva legat de munca lor. 

— Nu ai cum să ştii ce şi cum, aşa-i, Eszti? Am bătut un drum 
lung să-mi găsesc vărul şi, sincer, încep să-mi fac griji. Orice îmi 
spuneți tu sau soțul tău, absolut orice, m-ar ajuta enorm. 

— Sigur, David, înțeleg pe deplin. Muşcă grațios din cozonac. 
Cred că Peter ar fi foarte fericit să te cunoască. Pentru moment 
însă, e la lucru. 

— Crezi că îmi poți da numărul lui de mobil? 

— O, asta nu te-ar ajuta cu nimic. Peter nu răspunde niciodată 
la telefon când e la lucru. Va trebui să mergi la Clinica Eurocenter 
Bio-l de pe strada Hattyu, 75. Când ajungi acolo o să treci mai 
întâi printr-un detector de metale, după care o să ajungi la 
recepție. Din cauza muncii lor, țin foarte mult la chestiile de 
securitate. E nevoie de ecusoane speciale de identificare pentru a 
intra în secție, albe pentru vizitatori, verzi pentru doctorii rezidenți, 
albastre pentru asistenţi şi personalul auxiliar. 

— Mulţumesc pentru informaţii, Eszti. Pot să te întreb ce 
specialitate are soțul tău? 

— Vrei să spui că Felix nu ţi-a spus niciodată? 

Bourne sorbi din cafeaua delicioasă şi înghiți. 

— Aşa cum sunt sigur că ştii, Felix e un om foarte discret, deci 
nu a vorbit niciodată cu mine despre munca lui. 

— Cam aşa ceva, râse Eszti. Peter e la fel şi, dat fiind domeniul 

înfiorător în care lucrează, e mai bine aşa. Sunt sigură că, dacă aş 
şti ce lucrează, aş avea coşmaruri. Vezi tu, e epidemiolog. 

Inima lui Bourne se opri o secundă. 

— Înfiorător, zici. Atunci cred că lucrează cu nişte chestii urâte. 
Anthrax, ciumă bubonică, febră hemoragică argentiniană... 

Faţa lui Eszti se întunecă: 

— O, Doamne, te rog! Flutură o mână pufoasă. Astea sunt 
lucruri cu care ştiu că lucrează Peter, dar nu vreau să ştiu nimic 
despre ele. 

— Îmi cer scuze. Bourne se aplecă înainte şi îi turnă nişte cafea, 
pentru care ea îi mulțumi uşurată. 

Eszti se lăsă pe spate, sorbindu-şi cafeaua şi privind în interior. 

— Ştii, David, acum, că mă gândesc, a fost o seară nu de mult 
când Peter a venit acasă foarte agitat. Atât de agitat, de fapt, încât 
a uitat de sine pentru o clipă şi mi-a spus şi mie ceva. Eu 
pregăteam cina şi el întârziase mai mult ca de obicei şi trebuia să 
mă ocup de şase lucruri o dată -— friptura, ştii tu, nu-i place să fie 
arsă, aşa că o scosesem din cuptor şi o pusesem înapoi când Peter 
a intrat în sfârşit pe uşă. Nu am fost mulțumită de el în seara aia, 
crede-mă. Sorbi din cafea. Unde rămăsesem? 

— Doctorul Sido s-a întors acasă foarte agitat, îi aminti el. 

— A, da, exact. Apucă între degete o bucată minusculă de 
cozonac. Luase legătura cu Felix, spunea, care făcuse o 
descoperire epocală cu - chestia aia — la care lucra de mai bine de 
doi ani. 

Lui Bourne i se uscase gura. I se părea ciudat ca soarta întregii 
lumi să fie în mâinile unei gospodine cu care stătea confortabil la o 
cafea şi un cozonac. 

— Soțul tău ţi-a spus ce era? 

— Sigur că da! răspunse Eszti entuziasmată. De aceea era aşa 
agitat. Era un dispersant biochimic - orice o fi aia. Lui Peter îi 
plăcea că era portabil. Putea fi transportat într-o cutie de chitară, 
zicea. Ochii ei blânzi străluceau uitându-se la el. Nu e o imagine 
interesantă pentru o chestie ştiinţifică? 

— Interesant, da, spuse Bourne, mintea lui aşezând rapid la 
locul lor piesele din puzzle a căror căutare aproape că îl ucisese de 
mai multe ori. 

Se ridică în picioare. 

— Eszti, mă tem că eu trebuie să plec. Îți mulțumesc din suflet 
pentru timpul şi ospitalitatea ta. Totul a fost delicios - mai ales 
cozonacul. 

Ea roşi, zâmbindu-i cald în drum spre uşă. 

— Să mai vii, David, în împrejurări mai plăcute. 

— O să vin, o asigură el. Ajuns în stradă, se opri. Informațiile lui 
Eszti Sido îi confirmau atât bănuielile, cât şi cele mai sumbre 
temeri. Motivul pentru care toată lumea voia să pună mâna pe 
doctorul Felix Schiffer era că acesta într-adevăr crease un mijloc 
portabil de a împrăştia patogeni chimici şi biologici. Într-o 
metropolă ca New York sau Moscova, asta putea însemna mii de 
morți şi nici un mijloc de a salva pe cineva din raza de dispersare. 
Un scenariu cu adevărat terifiant, unul care putea deveni realitate, 
dacă nu-i putea găsi pe doctorul Schiffer. Şi dacă cineva îl putea 
duce la el, atunci doar doctorul Peter Sido era aceia. Simplul fapt 
că devenise agitat în ultima vreme confirma această teorie. 

Trebuia fără îndoială să se întâlnească cu doctoral Peter Sido şi, 
cu cât mai repede, cu atât mai bine. 


— Sper că îţi dai seama că o cauţi cu lumânarea, spuse Feyd al- 
Saoud. 

— Ştiu, răspunse Jamie Hull. Dar Boris efectiv m-a obligat. Ştii 
la fel de bine ca mine că e un nenorocit. 

— Mai întâi, spuse Feyd al-Saoud pe un ton neutru, dacă vei 
continua să-i spui Boris, discuțiile nu pot continua. Sunteţi sortiți 
unei duşmănii sângeroase. Îşi întinse mâinile în lături. Poate e 
greşeala mea, domnule Hull, aşa că aş vrea să-mi explici de ce ai 
vrea să complici şi mai mult o misiune care deja ne copleşeşte în 
termeni de securitate. 

Cei doi agenţi inspectau sistemul HVAC al Hotelului Oskjuhlid, 
în care instalaseră atât detectori de căldură cu infraroşii, cât şi de 
mişcare. Această incursiune era destul de diferită de inspecția 
zilnică a forumului în care avea să se desfăşoare summitul, pe care 
cei trei agenţi o făceau în echipă. 

Primul contingent de negociatori avea să sosească peste opt ore 
şi ceva. La douăsprezece ore după aceea, aveau să sosească liderii 
lor şi deci va începe summitul. Nu trebuia să existe nici o marjă de 
eroare pentru nici unul dintre ei, inclusiv pentru Boris Ilici Karpov. 

— Adică tu nu crezi că e un nenorocit? zise Hull. 

Feyd al-Saoud verifică o bifurcaţie pe un plan pe care părea să-l 
aibă tot timpul cu el. 

— Sincer, m-au preocupat alte lucruri. Mulțumit că joncțiunea 
era sigură, Feyd al-Saoud trecu mai departe. 

— Bun, hai să lăsăm prostiile. 

Feyd al-Saoud se întoarse spre el: 

— Poftim? 

— Mă gândeam că noi doi facem o echipă bună. Ne înțelegem 
bine. În probleme de securitate, suntem pe aceeaşi lungime de 
undă. 

— Adică, eu îți execut întocmai ordinele. 

Hull luă o mină de om rănit. 

— Am spus eu asta? 

— Nu trebuie s-o spui, domnule Hull. Ca majoritatea 
americanilor, eşti un om destul de transparent. Dacă nu deții 
controlul pe deplin, ai tendința fie să te înfurii, fie să te îmbufnezi. 

Hull se simți inundat de ură. 

— Nu suntem copii! urlă el. 

— Din contră, spuse calm Feyd al-Saoud, sunt momente când 
îmi aminteşti de fiul meu de şase ani. 

Hull voia să-şi scoată Glockul 31 de calibru 357 mm şi să înfigă 
țeava în fața arabului. Unde a învățat să vorbească aşa cu un 
reprezentant al guvernului S.U.A.? Era ca şi cum ar fi scuipat pe 
steag, ce dracu”! Dar cu ce-l ajuta acum o demonstraţie de forță? 
Nu, oricât de puţin i-ar fi plăcut s-o recunoască, trebuia să meargă 
pe altă cale. 

— Deci, ce spui? zise cât se poate de calm. 

Feyd al-Saoud părea neatins. 

— Cu toată sinceritatea, aş prefera să vă văd pe tine şi pe 
domnul Karpov rezolvându-vă problemele împreună. 

Hull clătină din cap. 

— N-ai să vezi asta, amice, ştii la fel de bine ca şi mine. 

Din nefericire, Feyd al-Saoud chiar ştia. Atât Hull, cât şi Karpov 
erau prinşi ca în cleşte în duşmănia lor reciprocă. Lucrul cel mai 
bun la care putea spera era acum ca ei să-şi limiteze ostilitățile la 
înțepături ocazionale, fără să explodeze într-un război fățiş. 

— Cred că cel mai bine v-aş ajuta pe amândoi păstrând o poziție 
neutră, spuse acum. Dacă nu fac asta, cine o să vă împiedice să vă 
sfâşiați unul pe celălalt? 


După ce cumpărase tot ce-i trebuia lui Bourne, Annaka ieşi din 
magazinul cu haine pentru bărbaţi. În drum spre districtul 
teatrelor văzu în vitrină reflexia unei mişcări în spatele ei. Nu ezită 
şi nici măcar nu-şi schimbă mersul, dar încetini suficient cât să se 
convingă că era urmărită. Traversă strada cât se poate de relaxată 
şi se opri în fața unei vitrine. Acolo recunoscu imaginea lui Kevin 

McColl care traversa strada după ea, îndreptându-se ostentativ 
către o cafenea din colț. Ştia că trebuie să se descotorosească de el 
înainte de a ajunge în zona magazinelor în care se vindeau 
machiaje pentru teatru. 

Asigurându-se că nu o vede, scoase mobilul şi formă numărul 
lui Bourne. 

— Jason, spuse încet, McColl m-a găsit. 

— Unde eşti acum? 

— La intrarea pe strada Vaci. 

— Nu sunt departe de tine. 

— Credeam că n-o să pleci din hotel. Ce ai făcut? 

— Am descoperit un fir, spuse el. 

— Da? Inima ei începu să bată cu putere. Aflase de Stepan? Ce 
fir? 

— Mai întâi să ne ocupăm de McColl. Vreau să te duci pe 
Hattyu la numărul 75. Aşteaptă-mă la recepţie. Continuă, dându-i 
detaliile despre ce avea de făcut. 

Ea ascultă atent, apoi spuse: 

— Jason, eşti sigur că te descurci? 

— Fă ce-ţi spun, îi replică el sec şi totul va fi în regulă. 

Fata închise telefonul şi chemă un taxi. Când acesta sosi, se 
urcă şi îi spuse şoferului adresa pe care Bourne o pusese să o 
repete. Privi înjur când plecă, dar nu-l văzu pe McColl, deşi era 
sigură că o urmărise. O secundă mai târziu, un Opel rablagit 
verde-închis se strecura în trafic, înfigându-se în urma taxiului. 
Privind în oglinda laterală a şoferului, Annaka recunoscu silueta 
masivă de la volanul Opelului şi buzele ei se arcuiră într-un 
zâmbet misterios. Kevin McColl muşcase momeala; acum, numai 
de-ar funcționa planul lui Bourne. 


Stepan Spalko, de curând revenit la sediul Humanistas, Ltd. din 
Budapesta, urmărea serviciul clandestin de monitorizare a 
cifrurilor internaționale pentru a vedea ştirile cu privire la summit, 
când îi sună telefonul. 

— Ce este? spuse scurt. 

— Mă duc să mă întâlnesc cu Bourne pe strada Hattyu la 
numărul 75, spuse Annaka. 

Spalko se întoarse, îndepărtându-se de locul unde tehnicienii 
lui erau aşezaţi la unitățile de decriptare. 

— Te trimite la clinica Eurocenter Bio-1, îi spuse. Ştie de Peter 
Sido. 

— A zis că are un fir nou şi interesant, dar n-a vrut să-mi spună 
despre ce e vorba. 

— Omul e neobosit. Mă ocup eu de Sido, dar tu să nu-l laşi nici 
măcar să se apropie de biroul lui. 

— Înţeleg, spuse Annaka. În orice caz, inițial atenţia lui Bourne 
va fi îndreptată asupra agentului american care-l urmăreşte. 

— Annaka, nu vreau ca Bourne să fie ucis. E mult mai valoros 
pentru mine viu - cel puțin pentru moment. Mintea lui Spalko 
explora posibilitățile, eliminându-le una câte una până ajunse la 
concluzia dorită. Lasă restul în seama mea. 

Aflată în taxiul care gonea cu viteză, Annaka încuviință: 

— Poţi conta pe mine, Stepan. 

— Ştiu asta. 

Annaka privea pe fereastră oraşul Budapesta care defila prin 
fața ei. 

— Nu ţi-am mulțumit niciodată pentru că mi-ai ucis tatăl. 

— Se pregătea de mult. 

— Khan crede că sunt supărată pentru că n-am făcut-o eu. 

— Are dreptate? 

În ochii Annakăi apărură lacrimi, pe care le şterse uşor 
enervată. 

— A fost tatăl meu, Stepan. Orice a făcut... totuşi, a fost tatăl 
meu. El m-a crescut. 

— În mod jalnic, Annaka. Nu a ştiut niciodată cum să-ţi fie un 
tată bun. 

Ea se gândi la minciunile pe care i le spusese lui Bourne fără 
urmă de remuşcare, la copilăria idilică pe care şi-ar fi dorit-o 
pentru sine. Tatăl ei nu-i citise niciodată seara şi nici nu o 
schimbase de haine; nu venise niciodată la vreuna din absolvirile 
ei — se părea că întotdeauna era departe; cât despre zilele de 
naştere, nu şi le amintise niciodată. Scăpând de vigilența ei, o altă 
lacrimă îşi făcu loc pe obraz şi, când ajunse la colțul gurii, fata îi 
simți gustul la fel de sărat ca amărăciunea amintirilor ei. 

Îşi zgâlțâi capul cu putere. 

— Un copil nu poate niciodată să-şi condamne tatăl pe deplin, 
spuse. 

— Eu l-am condamnat pe al meu. 

— A fost ceva diferit, răspunse ea. Şi oricum, ştiu ce simțeai 
pentru mama mea. 

— Am iubit-o, da. Spalko invocă cu ochii minţii o imagine a 
Sasei Vadas; ochii ei mari, luminoşi, pielea albă ca zăpada, gura 

arcuită în zâmbetul acela care te răpea cu totul. A fost unică, o 
ființă specială, o prințesă, aşa cum sugera numele ei. 

— A fost la fel de mult familia ta pe cât a fost a mea, spuse 
Annaka. Vedea clar prin tine, Stepan. Inima ei simţea tragediile 
prin care trecuseşi, fără să trebuiască să-i spui nimic. 

— Am aşteptat mult timp să mă răzbun pe tatăl tău, Annaka, 
dar nu aş fi făcut-o niciodată dacă nu aş fi ştiut că e şi dorința ta. 

Annaka râse, din nou stăpână pe sine. Scurta scăpare 
emoțională căreia îi căzuse pradă un moment o dezgusta doar. 

— Doar nu te aştepţi să cred asta, Stepan? 

— Uite, Annaka... 

— Nu uita pe cine încerci să păcăleşti. Te cunosc, l-ai ucis 
atunci când ţi-a fost de folos să faci asta. Şi ai avut dreptate, i-ar fi 
spus totul lui Bourne, care nu ar fi pierdut nici o secundă să vină 
după tine cu tot armamentul. Faptul că şi eu voiam să-mi văd tatăl 
mort, asta a fost o simplă coincidenţă. 

— Acum tu îți subestimezi importanța în ochii mei. 

— Asta poate fi adevărat sau nu, Stepan, dar pentru mine nu 
contează. Eu nu aş şti să-mi creez un ataşament emoţional nici 
dacă aş încerca. 


Martin Lindros îi prezentă personal documentele lui Randy 
Driver, şeful Direcţiei pentru Arme Tactice Neletale. Driver, care-l 
fixa pe Lindros ca şi cum ar fi avut vreo şansă să-l intimideze, luă 
actele fără nici un comentariu şi le aruncă pe birou. 

Stătea în picioare ca un soldat, cu spatele drept, stomacul supt 
şi muşchii încordaţi, de parcă se pregătea să intre în luptă. Ochii 
lui albaştri şi apropiați unul de celălalt păreau oarecum 
încrucişaţi, atât era de concentrat. În biroul de un alb metalic 
plutea un uşor miros de antiseptic, de parcă i se păruse potrivit să 
dezinfecteze locul înainte de sosirea lui Lindros. 

— Văd că ai fost un castor mititel şi ocupat de la ultima noastră 
întâlnire, spuse el, neprivind pe nimeni în mod special. Se părea că 
îşi dăduse seama că nu-l putea intimida pe Lindros doar cu 
privirea. Trecuse la intimidarea verbală. 

— Întotdeauna sunt ocupat, răspunse Lindros. Tu doar m-ai 
forțat un pic. 

— Şi sunt fericit pentru asta. Fața lui Driver se crăpă într-un 
zâmbet strâns. 

Lindros îşi schimbă poziţia de pe un picior pe celălalt. 

— De ce mă consideri un duşman? 

— Poate pentru că eşti duşmanul. În sfârşit, Driver se aşeză la 
biroul lui din sticlă securizată şi inox. Cum altfel aş putea numi un 
om care vine aici şi vrea să-mi sape prin curtea din spate? 

— Eu doar cercetez... 

— Lasă rahaturile astea, Lindros! Driver sărise în picioare, livid 
la față. Simt mirosul unei vânători de vrăjitoare de la o sută de 
paşi! Tu eşti dulăul Bătrânului. Pe mine nu mă prosteşti. N-are 
nici o legătură cu uciderea lui Alex Conklin. 

— Ce te face să crezi asta? 

— Pentru că ancheta mă priveşte pe mine! 

Acum Lindros chiar deveni interesat. Conştient că Driver îi 
cedase avantajul, îl preluă fără măcar un zâmbet. 

— Adică, de ce am vrea noi să te anchetăm, Randy? îşi alesese 
cu grijă cuvintele, folosind „noi” pentru a-i da de înţeles lui Driver 
că acționa cu întreaga forță a Directorului în spatele său şi numele 
mic pentru a-l enerva. 

— Deja ştiţi de ce, la dracu”! Driver devenea nervos, căzând în 
cursa pregătită de Lindros. Cred că ştiai de prima dată când ai 
venit. Se vedea pe fața ta când ai cerut să vorbeşti cu doctorul 
Felix Schiffer. 

— Voiam să-ți dau o şansă să dai cărțile pe față înainte să mă 
duc la Director. Lindros se distra mergând pe drumul deschis de 
Driver, deşi nu avea nici o idee unde ducea. Pe de altă parte, 
trebuia să aibă grijă. O singură mişcare greşită din partea lui, o 
singură eroare şi Driver avea să-şi dea seama de ignoranța lui şi, 
cel mai probabil, avea să închidă supapa, aşteptând sfaturi de la 
avocatul său. E prea târziu să faci asta acum. 

Driver îl privi fix o secundă, apoi îşi lipi podul palmei de fruntea 
umedă. Se clătină puţin înainte de a se trânti în scaun. 

— Dumnezeule mare, ce porcărie, se bâlbâi. Ca şi cum ar fi 
primit o lovitură devastatoare în coaste, nu mai avea aer. Privi în 
jurul lui, la tablourile Rothko de pe pereţi, de parcă ar fi fost nişte 
uşi prin care putea fugi. În sfârşit, împăcat cu soarta, reveni cu 
privirea la bărbatul care stătea în picioare în fața lui. 

— la loc, domnule Director Adjunct, spuse, făcând un semn cu 
mâna. Vocea lui era tristă. După ce Lindros se aşeză, continuă: 
Totul a început cu Alex Conklin. Dar, întotdeauna începea cu Alex, 
nu? Oftă, de parcă dintr-o dată l-ar fi cuprins nostalgia. Acum 
aproape doi ani, Alex a venit cu o propunere la mine. Se 
împrietenise cu un om de ştiinţă de la DARPA; relația era o 
coincidență deşi, ca să spun drept, Alex avea o rețea aşa de extinsă 

de oameni, încât mă îndoiesc că ceva din viața lui putea fi o 
coincidență. Cred că ţi-ai dat seama că cercetătorul în chestiune 
era Felix Schiffer. Se opri un moment. Mor după o ţigară. Te 
deranjează? 

— Bagă, zise Lindros. Deci aşa se explica mirosul purificator de 
aer. În clădire, ca în orice proprietate guvernamentală, teoretic nu 
se fuma. 

— Vrei şi tu? întrebă Alex. Sunt cadou de la Alex. 

Când Lindros refuză. Driver trase un sertar, extrase un trabuc 
dintr-un umidificator şi trecu prin ritualul complex al aprinderii. 
Lindros înțelese; îi liniştea nervii. Adulmecă primul fum care se 
răspândea prin cameră. Trabucul era cubanez. 

— Alex a venit la mine, continuă Driver. Nu, nu e tocmai corect 
- m-a invitat la cină. Mi-a spus că îl cunoscuse pe tipu’ ăsta care 
lucra la DARPA, Felix Schiffer. Îi ura pe militarii de acolo şi voia să 
plece. Voiam să-l ajut pe acest prieten al lui? 

— Şi tu ai fost de acord, zise Lindros, pur şi simplu? 

— Sigur că da. Generalul Baker, şeful DARPA, ne furase unul 
din oameni cu un an înainte. Driver pufai din trabuc. Răzbunarea 
e nasoală. Am sărit imediat la ideea de a i-o plăti lu’ rahatu' ăla 
uscat de Baker. 

Lindros îşi schimbă poziția. 

— Când a venit Conklin la tine, ţi-a spus la ce lucra Schiffer în 
cadrul DARPA? 

— Sigur. Domeniul lui Schiffer era să mişte de colo-colo 
particule purtate de aer. Lucra la metode de curățare a spațiilor 
interioare infectate cu arme biologice. 

Lindros se ridică în picioare: 

— Cum ar fi anthrax? 

— Exact, încuviință Driver. 

— Cât de avansat era? 

— La DARPA? Driver ridică din umeri. N-am de unde să ştiu. 

— Dar sigur ai primit informaţii despre munca lui, după ce a 
venit să lucreze aici. 

Driver îl privi duşmănos, apoi apăsă câteva taste. Răsuci 
ecranul ca să vadă amândoi. 

Lindros se aplecă înainte. 

— Mie îmi par nişte aiureli, dar nu sunt om de ştiinţă. 

Driver privea fix capătul aprins al trabucului de parcă acum, în 
momentul adevărului, nu putea să-l privească pe Lindros. 

— Sunt aiureli, mai mult sau mai puţin. 

Lindros îngheță: 

— Ce dracu” vrei să spui? 

Driver încă privea fascinat capătul trabucului. 

— Chestia asta nu poate fi rezultatul muncii lui Schiffer, pentru 
că nu are nici un sens. 

— Nu înţeleg, spuse Lindros clătinând din cap. 

Driver oftă: 

— E posibil ca Schiffer să nu fie cine ştie ce expert în 
macroparticule. 

Lindros, care începuse să simtă cum i se formează o minge de 
teroare înghețată în stomac, spuse: 

— Există o altă posibilitate, nu-i aşa? 

— Păi, da, dacă tot ai adus vorba. Driver îşi umezi buzele cu 
limba. E posibil ca Schiffer să fi lucrat la ceva cu totul diferit, ceva 
despre care nu voia să ştim nici noi, nici DARPA. 

Lindros rămase perplex. 

— De ce nu l-ai întrebat pe doctorul Schiffer despre asta? 

— Mi-ar plăcea mult să o fac, spuse Driver. Problema e că nu 
ştiu unde este Felix Schiffer. 

— Dacă tu nu ştii, zise Lindros furios, cine dracu” ştie? 

— Alex era singurul care ştia. 

— lisuse Hristoase, Alex Conklin e mort! Lindros se ridică şi, 
aplecându-se înainte, smulse trabucul din gura lui Driver. Randy, 
de când a dispărut doctorul Schiffer? 

Driver închise ochii. 

— Şase săptămâni. 

Acum Lindros înțelegea. De aceea fusese Driver aşa de ostil la 
început; era înspăimântat ca nu cumva Agenţia să suspecteze 
problema care apăruse în sistemul lui de securitate. Apoi adăugă: 

— Cum dracu” ai lăsat să se întâmple asta? 

Privirea albastră a lui Driver se opri o clipă asupra lui. 

— A fost Alex. Am avut încredere în el. De ce să nu fi avut? Îl 
cunoşteam de ani de zile — era o legendă a Agenţiei - pentru 
numele lui Dumnezeu. Şi apoi, ce face omu”? Îl face dispărut pe 
Schiffer. 

Driver se holba la trabucul de pe podea de parcă ar fi devenit un 
obiect ostil. 

— M-a folosit, Lindros, m-a jucat cum a vrut el. Nu voia ca 
Schiffer să ajungă sub conducerea mea, nu voia să fie la noi, la 
Agenţie. Voia să-l scoată din DARPA ca să-l facă dispărut. 

— De ce? De ce ar fi vrut să facă asta? 

— Nu ştiu. Aş da orice să ştiu. 

Durerea din vocea lui Driver era evidentă şi, pentru prima oară 
de când se cunoscuseră, lui Lindros îi părea rău pentru el. Tot ce 
auzise vreodată despre Alex Conklin se dovedise adevărat. Era 
manipulatorul suprem, păstrătorul tuturor secretelor întunecate, 
agentul care nu avea încredere în nimeni — cu excepția lui Jason 
Bourne, protejatul lui. În trecere, se întrebă cum va reacţiona 
Directorul la această întorsătură a evenimentelor. El şi Conklin 
fuseseră prieteni apropiați decenii întregi; crescuseră împreună în 
Agenţie - asta era viața lor. Se sprijiniseră, avuseseră încredere 
unul în celălalt, iar acum lovitura asta amară. Conklin încălcase 
toate protocoalele Agenţiei pentru a obţine ceea ce-şi dorea: pe 
doctorul Felix Schiffer. Nu-l înşelase numai pe Randy Driver, ci 
chiar Agenţia. Cum avea să-l protejeze pe Bătrân în fața unor 
astfel de informaţii? se întrebă Lindros. Dar, chiar în timp ce se 
gândea la asta, îşi dădu seama că avea o problemă mai urgentă de 
rezolvat. 

— Evident, Conklin ştia la ce lucra Schiffer şi îşi dorea acel 
lucru, spuse Lindros. Dar ce mama dracu” era? 

Driver îl privi neajutorat. 


Stepan Spalko stătea în picioare în piața Kapisztran, la o 
distanță de la care putea fi auzit strigând din limuzina lui. 
Deasupra lui se înălța turnul Maria Magdalena, tot ce mai 
rămăsese din biserica franciscană din secolul al XIII-lea, nava şi 
altarul fiind distruse de bombele germane în timpul celui de-Al 
Doilea Război Mondial. Aşteptând, simți o pală de vânt rece 
ridicându-i sacoul negru şi pătrunzând până la piele. 

Spalko îşi privi ceasul. Sido întârzia. Cu mult timp în urmă se 
educase să nu-şi facă griji, dar această întâlnire era aşa de 
importantă încât simțea un fel de anxietate. În vârful turnului, 
ceasul cu douăzeci şi patru de semne orare bătu sfertul de oră. 
Sido întârzia foarte mult. 

Privind fluxul şi refluxul mulțimii, Spalko tocmai se pregătea să 
încalce protocolul şi să-l sune pe Sido pe mobilul pe care i-l 
dăduse, când îl văzu pe cercetător grăbindu-se spre el din partea 
opusă a turnului. Ducea în mână ceva ce semăna cu cutia de 
mostre a unui bijutier. 

— Ai întârziat, spuse Spalko scurt. 

— Ştiu, dar n-am avut ce face. Doctorul Sido îşi şterse fruntea 
cu mâneca pardesiului. Am avut probleme cu scoaterea obiectului 

din depozit. Erau oameni înăuntru şi a trebuit să aştept până ce 
camera frigorifică era goală pentru a nu crea... 

— Nu aici, doctore! 

Spalko, căruia-i venea să-l lovească pentru că vorbea despre 
afacerile lor în public, îl apucă puternic pe Sido de cot, aproape 
târându-l în umbra pustie aruncată de turnul baroc mai degrabă 
intimidant. 

— Ai uitat că trebuie să-ți ţii gura când sunt străini în jur, 
Peter, spuse Spalko. Noi doi facem parte dintr-un grup de elită. Ţi- 
am mai spus. 

— Ştiu, răspunse doctorul Sido nervos, dar mi se pare dificil 
să... 

— Nu ţi se pare dificil să-mi iei banii, nu? 

Sido îşi mută privirea într-o parte. 

— Iată produsul, spuse. Tot ce ai cerut şi ceva în plus. Îi întinse 
cutia. Dar să terminăm repede. Trebuie să mă întorc la laborator. 
Eram în mijlocul unui calcul chimic esențial când m-ai sunat. 

Spalko împinse mâna lui Sido la loc. 

— Ţine tu asta, Peter, cel puţin până mai târziu. 

Ochelarii lui Sido sclipiră. 

— Dar ziceai că îţi trebuie acum - imediat. Cum îți spuneam, 
odată aşezat în cutia portabilă, materialul trăieşte numai patruzeci 
şi opt de ore. 

— N-am uitat. 

— Stepan, sunt pierdut. Mi-am asumat un risc enorm să-l scot 
din clinică în timpul orelor de program. Acum trebuie să mă întorc 
sau... 

Spalko zâmbi şi în acelaşi timp îşi înteți strânsoarea în jurul 
cotului lui Sido. 

— Nu te întorci, Peter. 

— Cum? 

— Îmi cer scuze că nu am menționat înainte dar, vezi tu, pentru 
banii pe care ţi-i plătesc vreau mai mult decât produsul. Te vreau 
pe tine. 

Doctorul Sido clătină din cap. 

— Dar asta e imposibil. Ştii asta! 

— Nimic nu e imposibil, Peter şi tu ştii asta. 

— Ei bine, asta e, spuse Sido hotărât. 

Cu un zâmbet fermecător, Spalko scoase o fotografie de sub 
sacou. 

— Ce se spune despre valoarea unei fotografii? spuse el, dându- 

i-o lui Sido. 

Doctorul se holbă la ea şi înghiți convulsiv. 

— De unde ai fotografia asta cu fiica mea? 

— E făcută de unul din oamenii mei, Peter. Uită-te la dată. 

— A fost făcută ieri. Brusc, îl cuprinse un spasm şi rupse 
fotografia în bucăţi. Se poate face orice dintr-o imagine fotografică 
în zilele noastre, spuse el împietrit. 

— Atât de adevărat, făcu Spalko. Dar te asigur că asta nu e 
contrafăcută. 

— Mincinosule! Plec! Dă-mi drumul. 

Spalko făcu ceea ce spusese doctorul, dar, în timp ce acesta se 
îndepărta, spuse: 

— Ai vrea să vorbeşti cu Roza, Peter? îi întinse un telefon mobil. 
Adică, acum? 

Doctorul Sido se opri cu un picior în aer. Apoi se întoarse spre 
Spalko. Faţa i se întunecase din cauza mâniei şi fricii reprimate. 

— Ai spus că eşti prietenul lui Felix. Credeam că eşti prietenul 
meu. 

Spalko ținea telefonul în mână în continuare. 

— Roza vrea să-ți vorbească. Dacă pleci acum... Ridică din 
umeri. Tăcerea lui era o amenințare în sine. 

Încet, cu greu, doctorul Sido se întoarse. Luă mobilul cu mâna 
liberă, apoi îl duse la ureche. Descoperi că inima îi bătea aşa de 
tare, că abia mai putea gândi. 

— Roza? 

— Tati! Tati! Unde sunt? Ce se întâmplă? 

Panica din vocea fiicei sale înfipse o lance de teroare în Sido. 
Nu-şi amintea să-i mai fi fost vreodată atât de frică. 

— Draga mea, ce se întâmplă? 

— Au venit nişte bărbaţi în camera mea, m-au luat şi m-au dus 
cu ei, nu ştiu unde, mi-au pus o glugă pe cap, mi-au... 

— Destul, spuse Spalko luând telefonul dintre degetele amorțţite 
ale lui Sido. Întrerupse legătura şi băgă telefonul în buzunar. 

— Ce i-ai făcut? Vocea doctorului Sido tremura din cauza 
emoțiilor prin care trecea. 

— Încă nimic, spuse Spalko relaxat. Şi nu va păţi nimic, Peter, 
atâta timp cât mi te supui. 

Doctorul înghiţi în sec în momentul în care Spalko îl apucă din 
nou de cot. 

— Unde... Unde mergem? 

— Mergem în excursie, spuse Spalko îndrumându-l pe doctorul 

Sido spre limuzina care-i aştepta. Consider-o o vacanţă, Peter. O 
binemeritată vacanţă! 

Clinică Eurocenter Bio-l îşi avea sediul într-o clădire modernă 
din beton plumburiu. Bourne intră cu mersul rapid şi sigur al 
unui om care ştia unde merge şi de ce face asta. 

Interiorul clinicii mirosea a bani, a bani mulți. Holul central era 
placat cu marmură. Coloanele cu aspect clasic erau combinate cu 
statui din bronz. Pereţii erau străjuiți de nişe boltite în care erau 
aşezate  busturile  semizeilor istorici ai biologiei, chimiei, 
epidemiologiei şi microbiologici. În acest decor liniştit şi opulent 
detectorul de metale era extrem de deranjant. Dincolo de structura 
scheletică se afla un birou înalt în spatele căruia stăteau trei 
asistente. 

Bourne trecu fără nici un incident de detectorul de metale, arma 
ceramică rămânând neobservată. La recepție, atitudinea lui era 
una complet de afaceri. 

— Alexander Conklin, sunt aici să mă întâlnesc cu doctorul 
Peter Sido, spuse pe un ton aşa de încordat că părea un ordin. 

— Actele dumneavoastră, vă rog, domnule Conklin, spuse una 
dintre cele trei asistente cu un gest inconştient de răspuns la 
ordin. 

Bourne îi întinse paşaportul fals căruia asistenta îi aruncă 
numai o privire scurtă, suficientă pentru confirmare, apoi i-l 
înapoie. Îi întinse un ecuson din plastic. 

— Vă rog, purtaţi asta tot timpul, domnule Conklin. Tonul şi 
atitudinea lui Bourne erau de aşa natură încât ea uită să mai 
întrebe dacă Sido îl aştepta, luând ca de la sine înțeles faptul că 
„domnul Conklin” avea o întrevedere cu doctorul Sido. După ce 
primi indicaţii de orientare, Bourne intră în clădire. 

E nevoie de ecusoane de identificare speciale pentru a intra în 
secţie, albe pentru vizitatori, verzi pentru doctorii rezidenți, albastre 
pentru asistenți şi personalul auxiliar, îi spusese Eszti Sido, deci 
ceea ce avea de făcut imediat era să găsească un membru al 
personalului. 

În drum spre secția de Epidemiologie trecu pe lângă patru 
bărbați, nici unul potrivit. Avea nevoie de cineva aproximativ de 
mărimea lui. Pe drum încercă fiecare uşă care nu era marcată ca 
birou sau laborator, căutând camere de depozitare şi de 

întreținere, locuri care rar erau vizitate de personalul medical. Nu 
îl interesau membrii echipei de curățenie, de vreme ce era foarte 
probabil să nu lucreze decât seara. 

În sfârşit, văzu venind spre el un bărbat într-un halat alb de 
laborator, cu înălțimea şi greutatea mai mult sau mai puţin egale 
cu ale lui. Purta un ecuson verde care-l identifica drept doctorul 
Lenz Morintz. 

— Scuzați-mă, doctore Morintz, spuse Bourne cu un zâmbet 
disprețuitor, mă întrebam dacă mi-aţi putea spune cum se ajunge 
la secția de Epidemiologie. Se pare că m-am rătăcit. 

— Chiar aşa, spuse doctorul. Vă îndreptațţi direct spre ea. 

— O, Doamne, făcu Bourne, chiar m-am încurcat pe aici. 

— Nu vă faceți griji, uite pe unde trebuie să mergeţi. 

Şi, când se întoarse să-i indice direcția corectă, Bourne îl lovi cu 
latul palmei, făcându-l să se prăbuşească. Bourne îl prinse înainte 
să atingă podeaua. Ţinându-l în picioare cât de bine putea, îl duse 
pe doctor, jumătate cărându-l, jumătate târându-l, spre cea mai 
apropiată cameră de depozitare, ignorând durerea ascuţită din 
coaste. 

Ajuns înăuntru, Bourne aprinse lumina, îşi scoase geaca şi o 
aruncă într-un colț. Apoi îi luă doctorului halatul şi ecusonul, îi 
legă mâinile la spate cu o bucată de leucoplast, îi strânse tare 
gleznele şi îi puse o ultimă bucată din acelaşi material la gură 
drept căluş. În final, trase corpul într-un colț, ascunzându-l în 
spatele unor cartoane folosite. Se întoarse la uşă, stinse lumina şi 
ieşi din nou pe coridor. 


După ce ajunse la clinica Eurocenter bio-l, Annaka rămase un 
timp în taxi, lăsând aparatul de taxare să funcționeze. Stepan îi 
explicase cât se poate de clar că intrau în faza finală a misiunii. 
Toate deciziile şi mişcările erau de o importanţă crucială. Orice 
greşeală făcută acum putea duce la un dezastru. Bourne sau 
Khan. Nu ştia care era riscul cel mai mare, care era cel mai 
periculos. Dintre cei doi, Bourne era cel mai echilibrat, dar Khan 
nu avea nici un scrupul. Asemănarea lui cu ea era o ironie pe care 
nu-şi permitea să o ignore. 

Şi totuşi, în ultimul timp, îşi dăduse seama că erau mai multe 
diferenţe între ea şi Khan decât crezuse cândva. În primul rând, el 
nu reuşise să-l ucidă pe Jason Bourne, în ciuda dorinţei declarate 
de a face asta. Şi apoi, la fel de surprinzătoare, scăparea lui din 
Skoda când se aplecase şi o sărutase pe gât. Din secunda în care îl 

părăsise, se tot întrebase dacă sentimentele lui pentru ea fuseseră 
sincere. Acum ştia. Khan avea sentimente; putea, dacă era 
stimulat suficient, să-şi creeze ataşamente emoționale. Sincer, ea 
nu crezuse niciodată că era capabil, având în vedere trecutul lui. 

— Domnişoară? Întrebarea  taximetristului îi  întrerupse 
gândurile. Aşteptaţi pe cineva aici sau vreţi să vă duc în altă parte? 

Annaka se aplecă înainte, umplându-i mâna de bancnote. 

— E bine aici. 

Încă nu se mişca, dar privi înjur, căutându-l pe Kevin McColl. 
Pentru Stepan, care era în siguranță în biroul lui de la 
Humanistas, Ltd., era uşor să-i spună să nu-şi facă griji în 
legătură cu agentul CIA, dar ea era în teren cu un asasin priceput 
şi periculos şi bărbatul grav rănit pe care acesta era hotărât să-l 
ucidă. Când începeau să zboare gloanţele, ea avea să fie în bătaia 
lor. 

În sfârşit cobori, starea de agitaţie făcând-o să privească în 
susul şi în josul străzii în căutarea Opelului rablagit, înainte să se 
adune şi să intre pe uşa principală a clinicii cu un mormăit de 
iritare. 

Înăuntru, decorul era exact aşa cum îl descrisese Bourne. Se 
întreba de unde obținuse informaţiile atât de repede. Trebuia să 
recunoască: omul era extrem de priceput la strângerea de 
informații. 

Trecu prin detectorul de metale şi fu oprită de cealaltă parte, 
ofițerul cerându-i să-i lase să arunce o privire în poşetă. Urmând 
întocmai instrucțiunile lui Bourne, se apropie de recepţia din 
marmură şi îi zâmbi uneia dintre asistente, care ridică privirea 
suficient cât să-i dea de înțeles că o văzuse. 

— Numele meu e Annaka Vadas, spuse ea. Aştept un prieten. 

Asistenta încuviință din cap şi îşi continuă lucrul. Celelalte 
două fie lucrau, fie introduceau date într-un computer. Se auzi 
sunând un alt telefon şi femeia care-i zâmbise răspunse, vorbi o 
secundă şi apoi, uimitor, îi făcu semn să se apropie. 

Când ajunse lângă recepție, asistenta spuse: 

— Domnişoară Vadas, doctorul Morintz vă aşteaptă. Aruncă o 
privire scurtă permisului de conducere fluturat de Annaka, apoi îi 
întinse un ecuson de identificare din plastic alb. Vă rog, purtaţi 
asta la vedere tot timpul, domnişoară Vadas. Doctorul vă aşteaptă 
în laborator. 

Îi indică direcția şi Annaka, uimită, porni pe coridor. La prima 
intersecție făcu stânga şi se izbi frontal de un bărbat în halat alb. 

— O, scuzaţi-mă. Ce...? Privi în sus, întâlnind fața lui Jason 
Bourne. Pe halatul lui era un ecuson verde cu numele doctorului 
Lenz Morintz şi ea începu să râdă. A, înțeleg, încântată de 
cunoştinţă, domnule doctor Morintz. Privi cruciş. Deşi nu semeni 
deloc cu fotografia ta. 

— Ştii şi tu cum merg camerele astea foto ieftine, zise el, 
apucând-o de cot şi trăgând-o după colțul de care tocmai trecuse. 
Niciodată nu arăţi ca lumea. Aruncând o privire după colț, spuse, 
uite şi CIA-ul, la ţanc. 

Annaka îl văzu pe Kevin McColl în timp ce-i arăta legitimaţția 
uneia dintre asistente. 

— Cum a trecut cu arma prin detectorul de metale? întrebă ea. 

— Nu a trecut, spuse Bourne. De ce crezi că te-am chemat aici? 

Fără să vrea, îl privi cu admirație. 

— O capcană. McColl e aici fără armă. Era chiar deştept şi, 
dându-şi seama de asta, o străbătu un fior de îngrijorare. Spera că 
Stepan ştia ce face. 

— Uite, am descoperit că fostul coleg al lui Schiffer, doctorul 
Peter Sido, lucrează aici. Dacă cineva ştie unde e Schiffer, acela e 
Sido. Trebuie să vorbim cu el, dar mai întâi trebuie să ne ocupăm 
de McColl o dată şi bine. Eşti gata? 

Annaka îl privi din nou pe Bourne şi, înfiorându-se, făcu un 
semn din cap că da. 


Khan se folosise de un taxi pentru a urmări Opelul verde şi 
vechi; nu voia să folosească Skoda închiriată, temându-se să nu fie 
descoperit. Aşteptă ca agentul Kevin McColl să parcheze maşina, 
apoi îl puse pe taximetrist să depăşească şi, când agentul cobori 
din maşină, plăti şi îşi continuă urmărirea pe jos. 

Seara trecută, în timp ce îl urmărea pe McColl plecând de la 
locuința Annakăi, îl sunase pe Ethan Hearn şi îi dăduse numărul 
de înmatriculare al Opelului verde. Într-o oră, Hearn avea deja 
numele şi adresa de unde închiriase McColl maşina. Dându-se 
drept agent al Interpolului, obținuse de la funcţionarul intimidat 
numele şi adresa lui McColl din State. Nu lăsase o adresă locală, 
dar, aşa cum se dovedise, îşi folosise numele real cu o aroganță 
tipic americană. Apoi fusese un lucru simplu pentru Khan să sune 
la alt număr, un contact al lui din Berlin care introdusese numele 
lui McColl în băncile de date şi descoperise că era de la CIA. 

Înaintea lui, McColl o luă pe strada Hattyu şi intră într-o clădire 
din beton gri de la numărul 75 care semăna izbitor cu o fortăreață 

medievală. Norocul lui Khan că aşteptă o secundă, aşa cum avea 
obiceiul, pentru că imediat McColl ieşi din clădire. Khan îl privi 
curios cum se îndreaptă spre un coş de gunoi. Uitându-se înjur ca 
să se asigure că nu-i vede nimeni, agentul îşi scoase arma şi o 
aşeză repede şi grijuliu în coş. 

Khan aşteptă până ce McColl intră din nou şi apoi îşi continuă 
drumul, intrând în hol prin uşile din sticlă şi oţel. Acolo îl văzu pe 
McColl arătând legitimaţia Agenţiei. Observând detectorul de 
metale, Khan îşi dădu seama că agentul aruncase arma. Era o 
coincidență sau Bourne îi întinsese o cursă? Asta ar fi făcut Khan, 
cel puțin. 

În timp ce McColl primea un ecuson şi intra pe coridor, Khan 
trecu prin detectorul de metale arătând legitimaţia Interpolului pe 
care o cumpărase din Paris. Acest lucru o alarmă, desigur, pe 
asistentă, mai ales după ce îl văzuse pe omul Agenţiei şi aceasta 
începu să se întrebe dacă trebuia să alerteze serviciul de securitate 
al clinicii sau să cheme poliția, dar Khan o asigură calm că lucrau 
la acelaşi caz şi se aflau acolo pentru nişte interogatorii. Orice 
întrerupere a procesului, o avertiză el dur, putea duce numai la 
complicaţii neprevăzute pe care ea în mod clar nu şi le dorea. Încă 
puţin nervoasă, femeia încuviință din cap şi îi făcu semn să treacă. 


Kevin McColl o văzu pe Annaka Vadas înaintea lui şi ştiu că 
Jason Bourne trebuia să fie prin preajmă. Era sigur că ea nu îl 
descoperise, dar în orice caz pipăi micul pătrat de plastic ataşat pe 
brățara de la ceas. Înăuntrul ei era o bucată de nailon înfăşurată 
pe un mic mosor ascuns în carcasa de plastic. Ar fi preferat să 
ducă la capăt misiunea Bourne cu o armă, pentru că era un 
procedeu rapid şi curat. Corpul uman, indiferent cât de puternic ar 
fi fost, nu putea lupta cu un glonț în inimă, sau în plămâni, sau în 
creier. Alte metode care se bazau pe surpriză şi forță brută, pe care 
prezența detectorului de metale îl obliga să le folosească, durau 
mai mult timp şi cel mai adesea făceau destul de multă mizerie. 
Înţelese riscul crescut, precum şi posibilitatea de a fi nevoit să o 
ucidă şi pe Annaka Vadas. Gândul acesta îl făcu să simtă o urmă 
de regret. Era o femeie frumoasă şi sexy; era împotriva firii să ucizi 
o asemenea frumuseţe. 

O vedea acum, fiind sigur că mergea să se întâlnească cu Jason 
Bourne; nu-şi putea imagina nici un alt motiv pentru prezenţa ei 
aici. Se trase înapoi, strângând pătratul de plastic care era lipit de 
încheietură şi aşteptă ocazia. 

Bourne o văzu pe Annaka trecând pe lângă camera de 
depozitare în care se ascunsese. Ştia exact unde se afla el, dar spre 
lauda ei nu-şi întoarse capul nici măcar pentru o fracțiune de 
secundă când trecea pe lângă punctul lui de observaţie. Auzul lui 
fin detectă paşii lui McColl chiar înainte ca acesta să ajungă în 
raza lui vizuală. Orice om are un fel de a merge, un anumit ritm 
care, dacă nu-l schimbă intenţionat, îl face inconfundabil. McColl 
era greu şi solid, amenințător, având fără îndoială ţinuta unui 
vânător profesionist. 

Elementul principal în acest caz, se gândi Bourne, era 
sincronizarea. Dacă se mişca prea repede, McColl avea să-l vadă şi 
va reacționa, eliminând elementul de surpriză. Dacă aştepta prea 
mult avea să fie nevoit să facă doi-trei paşi pentru a-l prinde din 
urmă şi risca să fie auzit. Dar Bourne îi măsurase paşii lui McColl 
şi deci reuşi să anticipeze corect momentul când asasinul plătit al 
CIA avea să ajungă în locul potrivit. Îşi alungă din minte suferința 
şi durerea din corp, mai ales coastele rupte. Nu avea nici o idee cu 
privire la handicapul pe care îl va avea din cauza lor, dar trebuia 
să aibă încredere în triplul bandaj alcătuit de doctorul Ambrus 
pentru a le proteja. 

Îl vedea acum pe Kevin McColl, cu alura lui masivă şi 
periculoasă. Exact când agentul trecea pe lângă uşa întredeschisă 
a camerei de depozitare, Bourne sări şi îi aplică o lovitură 
ucigătoare cu ambele mâini în rinichiul drept. Corpul acestuia se 
închină spre Bourne, care-l prinse şi porni cu el târâş către camera 
de aprovizionare. 

Dar McColl se răsuci şi, cu o grimasă de durere, îi aplică lui 
Bourne un pumn ucigător în piept. Durerea îl ţintui locului şi, 
când începu să dea înapoi clătinându-se, McColl scoase coarda de 
nailon întinzându-se spre gâtul lui Bourne. Acesta îi aplică două 
lovituri extrem de puternice cu latul palmei, care ar fi trebuit să-i 
provoace o durere intensă. Totuşi, continua să se apropie cu ochii 
înroşiți şi o hotărâre de neclintit. Strânse nailonul într-o buclă în 
jurul gâtului lui Bourne şi trase aşa de tare, încât pentru o 
secundă îl ridică pe Bourne de la pământ. 

Acesta însă se chinuia să respire, ceea ce îi permise lui McColl 
să strângă şi mai mult firul. Apoi Bourne îşi dădu seama că 
greşea. Nu se mai gândi la respirație, concentrându-se pe actul de 
a se elibera. Genunchiul lui porni în sus, izbind dur în organele 
genitale ale lui McColl. Acesta îşi pierdu suflul şi o secundă 

strânsoarea slăbi suficient cât să-i permită lui Bourne să-şi 
strecoare două degete între firul de nailon şi pielea gâtului. 

Totuşi, McColl era un bărbat ca un taur şi îşi reveni mai repede 
decât şi-ar fi imaginat Bourne. Cu un mârâit de mânie, îşi 
concentră toată energia în braţe, strângând firul de nailon mai 
puternic ca oricând. Bourne reuşise însă să obțină avantajul de 
care avea nevoie şi degetele lui se îndoiră, răsucindu-se în timp ce 
firul ucigaş se strângea, rezultatul fiind că materialul se rupse 
exact ca în cazul în care un peşte puternic poate exercita suficient 
cuplu pentru a rupe firul de care e prins. 

Bourne lovi în afară şi în sus cu mâna cu care îşi apărase gâtul, 
prinzând o lovitură sub falcă. McColl se izbi puternic cu capul de 
tocul uşii, dar, când Bourne se apropie de el, se folosi de coate 
pentru a-l proiecta pe Bourne în camera de depozitare. McColl 
intră după el, smulse un cutter şi lovi repede, tăindu-i halatul. O 
altă mişcare şi, deşi Bourne sărise înapoi, lama intră în cămaşă şi 
o sfâşie, expunându-i coastele bandajate. 

Pe fața lui McColl străluci un rânjet de triumf. Recunoştea 
imediat un punct vulnerabil dacă i se oferea şi îl atacă. Trecându- 
şi cutterul în mâna stângă, simulă o lovitură cu el, apoi îi aplică 
lui Bourne o lovitură ucigătoare în coaste. Bourne nu se lăsase 
înşelat şi reuşi să pareze cu antebraţul. 

Acum McColl văzu breşa şi încercă o lovitură cu cutterul direct 
la gâtul expus al lui Bourne. 


Auzind primele sunete ale luptei, Annaka se întorsese, dar 
văzuse imediat doi doctori îndreptându-se spre intersecția cu 
coridorul pe care se luptau Bourne şi McColl. Interpunându-se 
rapid între ei şi doctori, îi supuse pe aceştia din urmă la un întreg 
interogatoriu, mergând împreună cu ei până ce trecură de 
intersecție. Scăpând de ei cât de repede putu, se grăbi înapoi. 
Atunci văzu că Bourne avea probleme. Amintindu-şi avertismentul 
lui Spalko de a-l păstra viu pe Bourne, se repezi pe coridor. Când 
ajunse acolo, cei doi combatanți erau deja în camera de depozitare. 
Intră pe uşă exact la timp ca să vadă atacul violent al lui McColl 
îndreptat spre gâtul lui Bourne. 

Se aruncă asupra lui, dezechilibrându-l suficient ca lama, 
strălucind în lumină, să treacă pe lângă gâtul lui Bourne, lovindu- 
se cu scântei de un suport de rafturi. McColl, acum conştient de 
prezența ei pentru că o vedea cu colțul ochiului, se răsuci cu cotul 
stâng îndoit pe care îl pironi în gâtul ei. 

Annaka aproape se sufocă, ducând din reflex mâna la gât şi 
lăsându-se în genunchi. McColl o lovi cu cutterul, tăindu-i haina. 
Bourne întinse firul de nailon pe care încă îl ținea în mână şi îl 
înfăşură în jurul gâtului lui McColl. 

McColl sări înapoi ca un arc, dar, în loc să ducă mâna la gât, 
lovi puternic cu cotul în coastele lui Bourne. Bourne văzu stele 
verzi, dar continuă să strângă, trăgându-l pe McColl departe de 
Annaka, auzind călcâiele acestuia târându-se pe podea în timp ce 
loviturile lui în coaste de veneau tot mai dese şi mai disperate. 

Sângele se opri în capul lui McColl, venele i se umflau pe gât ca 
nişte funii întinse şi, curând, ochii începură să îi iasă din orbite. I 
se sparseră venele din nas şi obraji, buzele dezvelindu-i gingiile 
albe. Limba umflată i se rostogolea în gură şi totuşi găsi forța de a- 
i aplica lui Bourne o ultimă lovitură în coaste. Bourne se dădu 
înapoi, strânsoarea slăbi puțin şi McColl începu să-şi recapete 
echilibrul. 

Atunci Annaka îl lovi puternic în stomac. McColl o apucă de 
genunchi şi, răsucind violent, o trase lângă el. Braţul lui stâng îi 
strânse gâtul, cu podul palmei drepte aşezat pe partea laterală a 
capului. Se pregătea să-i rupă gâtul. 


Khan, care privea toate acestea din punctul lui de observaţie 
situat în micul birou întunecat de pe partea opusă a holului, îl 
văzu pe Bourne asumându-şi un risc enorm şi eliberând firul de 
nailon pe care îl înfăşurase cu atâta pricepere în jurul gâtului lui 
McColl. Îl izbi pe asasin cu capul de un raft, apoi îi înfipse un 
deget în ochi. 

Fiind pe punctul de a urla, McColl se pomeni cu antebraţul lui 
Bourne între dinți şi astfel sunetul i se rostogoli înapoi în plămâni, 
stingându-se. Lovi cu piciorul şi se clătină, refuzând să moară sau 
să cadă la podea. Bourne scoase arma ceramică şi înfipse țeava în 
punctul moale de deasupra urechii stângi a lui McColl. 

Acum, acesta era în genunchi, cu capul tremurândui-i, 
încercând să-şi ducă mâinile la ochiul rănit. Dar era numai un 
truc. O prinse cu mâinile pe Annaka, trăgând-o spre el. Mâinile lui 
ucigaşe o strânseră şi Bourne, rămas fără resurse, propti țeava 
armei în capul lui şi apăsă pe trăgaci. 

Zgomotul fusese foarte mic, dar gaura din capul lui McColl era 
impresionantă. McColl nu o eliberă pe Annaka nici mort, iar 
Bourne, lăsând deoparte arma, fu obligat să-i extragă degetele 
unul câte unul din carnea ei. 

Bourne întinse o mână şi o trase în sus, dar Khan văzu grimasa 
de durere de pe fața lui, văzu mâna apăsată pe coaste. Coastele 
alea! Erau julite, rupte, sau ceva de genul ăsta? se întrebă curios. 

Khan se retrase în întunericul biroului gol. El provocase acea 
rană. Îşi amintea în detaliu puterea pe care o plasase în lovitură, 
senzația din mână la contact, vibrația aproape electrică ce trecuse 
prin el ca şi cum emanase din Bourne. Dar, în mod curios, 
sentimentul de satisfacție nu apăruse. În loc de asta fusese forțat 
să admire puterea şi tenacitatea de a rezista a bărbatului din fața 
lui, de a-şi continua lupta titanică cu McColl în ciuda loviturilor 
încasate în locul său cel mai vulnerabil. 

De ce îi treceau aceste gânduri prin minte? se întrebă furios. 
Bourne nu făcuse decât să-l respingă. În faţa dovezilor zdrobitoare, 
el refuzase cu încăpățânare să creadă că e fiul său. Ce spunea 
acest lucru despre el? Că, indiferent din ce motiv, alesese să 
creadă că fiul lui era mort. Asta nu însemna că nu-l dorise încă de 
la început? 


— Echipa de sprijin a ajuns acum două ore, îi spuse Jamie Hull 
Directorului prin legătura video securizată. Le-am prezentat totul. 
Lipsesc doar şefii. 

— Preşedintele e în avion chiar acum, spuse Directorul, 
făcându-i semn lui Martin Lindros să se aşeze. Peste aproximativ 
cinci ore şi douăzeci de minute, Preşedintele Statelor Unite va fi pe 
teritoriul Islandei. Sper că sunteți gata, pentru Dumnezeu. 

— Eu sunt gata, domnule. Cu toții suntem. 

— Excelent. Dar pufni mânios privind hârtiile de pe birou. 
Spune-mi, cum te descurci cu tovarăşul Karpov? 

— Nu vă faceţi griji, domnule. Am problema Boris sub control. 

— Asta e o uşurare. Relaţiile dintre preşedinte şi omologul său 
rus sunt şi aşa destul de încordate. Nici nu ştii de cât sânge, 
sudoare şi lacrimi a fost nevoie pentru a-l convinge pe Alexandr 
levtusenko să vină la această masă. Îți poţi imagina explozia, dacă 
el află că tu şi şeful securităţii lui sunteți gata să vă sfâşiați între 
voi? 

— Asta nu se va întâmpla, domnule. 

— Exact, aproape că ţipă Directorul. Ţine-mă la curent 24 din 
24. 

— Aşa voi face, domnule, spuse Hull întrerupând legătura. 

Directorul se răsuci cu scaunul, trecându-şi mâna prin claia de 
păr alb. 

— Suntem pe ultima linie dreaptă, Martin. Te doare la fel de 
mult cât mă doare pe mine, să stai aici la un birou în timp ce Hull 
se ocupă de treburile din teren? 

— Da, domnule. Lindros, care ţinuse secretul la păstrare tot 
acest timp, aproape cedă, dar datoria învinse compasiunea. Nu 
voia să-l rănească pe Bătrân, indiferent cât de rău îl tratase în 
ultima vreme. 

— Domnule, tocmai m-am întors de la întâlnirea cu Randy 
Driver. 

— Şi? 

Lindros respiră adânc şi îi comunică Bătrânului ceea ce îi 
mărturisise Driver şi anume că Conklin îl adusese pe Schiffer în 
Agenţie de la DARPA din motive personale, motive întunecate şi 
necunoscute, că îl făcuse intenționat pe Schiffer să dispară şi că, 
acelaşi Conklin fiind mort, nimeni nu ştia unde este acum Schiffer. 

Bătrânul lovi cu pumnul în birou. 

— Hristoase, să ne lipsească un cercetător important chiar când 
summitul stă să înceapă, asta e o catastrofă de prima mână. Dacă 
scorpia aia află de asta, mă trage în țeapă fără doar şi poate. 

O secundă, în biroul uriaş nu mişcă nimic. Fotografiile liderilor 
din trecut şi prezent îi priveau pe cei doi bărbați cu acuzații mute. 

În sfârşit, Directorul se mişcă: 

— Vrei să spui că Alex Conklin a furat un cercetător de sub 
nasul Ministerului Apărării şi l-a adus la noi, ca apoi să-l poată 
duce dracu” ştie unde şi din ce motiv necunoscut? 

Lindros, aşezându-şi mâinile în poală, nu răspunse, dar ştia că 
trebuie să-i ia privirea de la Director. 

— Păi, asta e... Vreau să spun, noi nu facem aşa în Agenţie şi, 
mai ales, Alexander Conklin nu ar face asta. Ar călca toate regulile 
în picioare. 

Lindros era neliniştit, prin minte trecându-i cercetarea din 
Arhivele strict secrete Patru-Zero. 

— A făcut asta destul de des în teren, domnule. Ştiţi asta. 

Într-adevăr, Directorul ştia prea bine. 

— E altceva, protestă el. Asta s-a întâmplat acasă. E un afront 
personal adus Agenţiei şi mie însumi. Bătrânul clătină din capul 
său ca o stâncă. Refuz să cred, Martin. La dracu’, trebuie să existe 
o altă explicaţie! 

Lindros rămase ferm pe poziţie: 

— Ştiţi că nu există. Regret sincer că a trebuit să fiu eu acela 
care vă aduce vestea asta, domnule. 

În acel moment, secretara Bătrânului intră în încăpere, îi 
întinse o foaie de hârtie şi ieşi. Directorul despături foaia. 

— Soția dumneavoastră vrea să vă vorbească, citi. Zice că e 
important. 

Mototoli hârtia, apoi ridică privirea. 

— Sigur că există o altă explicație. Jason Bourne. 

— Domnule? 

Directorul îl privi fix pe Lindros şi spuse întunecat: 

— E fapta lui Bourne, nu a lui Alex. E singura explicaţie logică. 

— Oficial, cred că vă înşelați, domnule, spuse Lindros, 
adunându-şi forțele pentru bătălia decisivă. Cu tot respectul 
cuvenit, cred că permiteți prieteniei dintre dumneavoastră şi Alex 
Conklin să vă afecteze judecata. După ce am studiat dosarele 
Patru-Zero, cred că nici un om în viață nu era mai apropiat de 
Conklin decât Jason Bourne, nici măcar dumneavoastră. 

Pe fața Directorului se ivi un zâmbet de pisică: 

— O, ai dreptate în privința asta, Martin. Şi tocmai pentru că 
Bourne îl cunoştea aşa de bine, a putut să speculeze legătura lui 
Alex cu acest doctor Schiffer. Crede-mă, Bourne a mirosit ceva şi a 
plecat la vânătoare. 

— Nu avem nici o dovadă... 

— A, dar avem! Directorul se răsuci în scaun. Din întâmplare, 
ştiu unde e Bourne. 

— Domnule? Lindros se holbă la el. 

— Strada Fo, 106-108 citi Directorul de pe o foaie de hârtie. Asta 
e în Budapesta. Îi aruncă adjunctului său o privire dură. Nu tu mi- 
ai spus că arma cu care au fost ucişi Alex şi Mo Panov a fost 
plătită dintr-un cont din Budapesta? 

Lindros simţi o strângere de inimă. 

— Ba da, domnule. 

Directorul încuviință din cap. 

— De asta i-am transmis adresa lui Kevin McColl. 

Lindros se albi la față: 

— O, Doamne! Vreau să vorbesc cu McColl. 

— Îţi înţeleg durerea, vorbesc serios. Directorul făcu un semn 
din cap spre telefon. Sună-l dacă vrei, dar ştii cât de eficient este 
McColl. Probabil Bourne e deja mort. 


Bourne închise cu piciorul uşa camerei de depozitare şi îşi 
scoase halatul plin de sânge de pe el. Era gata să-l arunce peste 


cadavrul lui McColl, când văzu un mic LED clipind pe şoldul 

acestuia. Telefonul mobil. Îngenunchind, îl scoase din husa de 
plastic şi îl deschise. Văzu numărul şi îşi dădu seama cine suna. 
Inima i se umplu de mânie. 

Răspunzând, îi spuse Directorului: 

— Ţine-o tot aşa şi o să-ți plăteşti groparii peste program. 

— Bourne! strigă Lindros. Aşteaptă! 

Dar acesta nu aşteptă, ci aruncă telefonul cu atâta putere în zid 
încât aparatul se desfăcu în două ca o scoică. 

Annaka îl privea atentă: 

— Un duşman vechi? 

— Un bătrân prost, lătră Bourne recuperându-şi haina de piele. 
Gemu fără să vrea din cauza durerii cumplite. 

— Mi se pare că McColl te-a bătut destul de serios, spuse 
Annaka. 

Bourne îşi puse jacheta de care era prins ecusonul alb de 
vizitator pentru a-şi acoperi cămaşa tăiată. Mintea lui se concentra 
total asupra găsirii doctorului Sido. 

— Şi tu? Cât de tare te-a rănit McColl? 

Ea refuză să-şi fricționeze urma roşie de pe gât. 

— Nu-ţi face griji pentru mine! 

— Nu ne facem griji unul pentru celălalt, deci, spuse Bourne, 
luând o sticlă de detergent de pe un raft şi ştergând pe cât posibil 
petele de sânge de pe haina ei. Trebuie să-l găsim pe doctorul Sido 
cât mai repede cu putință. Mai devreme sau mai târziu, lipsa 
doctorului Morintz va fi observată. 

— Unde e Sido? 

— Epidemiologie. Îi făcu semn. Haide! 

Crăpă uşor uşa şi aruncă o privire, asigurându-se că nu era 
nimeni prin preajmă. Când ieşiră pe coridor, observă că uşa unui 
birou de pe cealaltă parte era întredeschisă. Făcu un pas spre ea. 
Dar auzi voci apropiindu-se din acea direcție şi îi făcu semn să se 
îndepărteze repede. Îi trebui o secundă să se reorienteze, apoi 
merse înainte deschizând nişte uşi batante către aripa 
Epidemiologie. 

— Sido e la 902, spuse el scanând uşile pe lângă care treceau. 

De fapt, aripa era un pătrat cu un spaţiu deschis în centru. Pe 
pereți se înşirau uşile birourilor şi laboratoarelor, singura excepție 
fiind o uşă de ieşire din metal. Era clar că Secţia de Epidemiologie 
se afla în spatele clinicii, pentru că semnele de pe uşile 
cămăruțelor de depozitare indicau clar că uşa era folosită pentru 
evacuarea deşeurilor medicale periculoase. 

— Uite laboratorul, spuse Bourne, mărind pasul. 

Aflată în spatele lui, Annaka văzu alarma de incendiu pe 
peretele din față, exact acolo unde Stepan îi spusese că trebuie să 
fie. Când ajunse în dreptul ei, ridică geamul. Bourne bătea la uşa 
laboratorului lui Sido. Neprimind nici un răspuns, deschise uşa. 
Exact în momentul în care el intra în laborator. Annaka trase de 
mâner şi porni alarma de incendiu. 

Dintr-o dată, secția se umplu de oameni. Apărură trei membri ai 
echipei de securitate a clinicii; era clar că sunt oameni extrem de 
eficienți. Disperat, Bourne privea în biroul gol al lui Sido. Observă 
o ceaşcă pe jumătate plină cu cafea, screen saverul de pe 
monitorul computerului. Apăsă pe tasta „Escape” şi în partea 
superioară a ecranului apăru o ecuaţie chimică complexă. În 
partea de jos era o legendă: „Produsul trebuie păstrat la -32°C şi 
este extrem de fragil. Orice contact cu căldura îl face inert.” În 
haosul care creştea, Bourne gândea extrem de rapid. Deşi doctorul 
Sido nu era în încăpere, fusese aici cu puţin timp în urmă. Toate 
dovezile indicau că plecase în grabă. 

În acea secundă, Annaka se repezi înăuntru şi îl trase de haină. 

— Jason, oamenii de la securitate pun întrebări, verifică 
ecusoanele tuturor. Trebuie să plecăm de aici. Îl trase spre uşă. 
Dacă ajungem la ieşirea din spate, putem fugi pe acolo. 

Afară, în spațiul deschis al secției, domnea haosul. Alarma 
declanşase aspersoarele de apă. Pentru că în laboratoare erau 
multe materiale inflamabile, inclusiv tuburi de oxigen, personalul 
intrase în panică. Cei de la securitate, încercând să-şi dea seama 
cine era prezent, trebuiau să calmeze membrii personalului clinicii. 

Bourne se îndrepta cu Annaka spre uşa de ieşire, când îl văzu 
pe Khan făcându-şi drum prin mulțime către ei. O înşfăcă pe 
Annaka, interpunându-se între Khan şi ea. Care era intenţia lui 
Khan, asta era întrebarea. Se aştepta ca Bourne să-i spună tot ce 
descoperise despre doctorul Schiffer şi dispersantul biochimic? Dar 
nu, expresia lui Khan era una diferită, lipsea ceva din calculul său 
exact. 

— Ascultă-mă! spuse Khan, încercând să se facă auzit peste 
zgomotele încăperii. Bourne, trebuie să mă asculți! 

Dar Bourne, protejând-o pe Annaka, ajunsese la uşa de metal 
de la ieşire şi, năpustindu-se prin ea, năvăli în aleea din spatele 
clădirii unde era parcat un camion HAZMAT. În fața lui erau şase 
oameni înarmați cu pistoale mitralieră. Recunoscând instantaneu 
capcana, Bourne se întoarse şi strigă din instinct la Khan, care 

ieşea în spatele lor. 

Annaka, văzându-l în sfârşit pe Khan, ordonă la doi dintre 
oameni să deschidă focul. Dar Khan, auzind avertismentul lui 
Bourne, sări înapoi cu o fracțiune de secundă înainte ca o ploaie 
de gloanțe să-i secere pe agenții de securitate ai clinicii, care 
veniseră în urma lor. Acum, în clinică se dezlănțuise iadul, 
membrii personalului alergând şi ţipând pe coridoare, către 
intrarea principală. 

Doi dintre bărbaţi îl înşfăcaseră pe Bourne de la spate. El se 
răsuci, luptându-se. 

— Găsiţi-l! O auzi strigând pe Annaka. Găsiţi-l pe Khan şi 
ucideți-l! 

— Annaka, ce... 

Înmărmurit, Bourne îi privi pe cei doi oameni care trăseseră 
trecând în fugă pe lângă el şi sărind peste cadavrele secerate de 
gloanţe. 

Trecând la acţiune, Bourne lovi un bărbat în față, doborându-l, 
dar un altul îi luă locul. 

— Aveţi grijă, îi avertiză Annaka. E înarmat. 

Unul dintre bărbați îi legă mâinile la spate lui Bourne, iar 
celălalt căută arma. El se eliberă şi lovi tare, spărgându-i nasul 
celui care-l ținea. Sângele țâşni şi bărbatul căzu pe spate, cu 
mâinile acoperindu-i fața. 

— Ce dracu” faci? 

Apoi Annaka păşi spre el înarmată cu un pistol mitralieră, 
pocnindu-l tare cu patul armei în coastele rupte. Îşi pierdu suflul 
şi se clătină, dezechilibrându-l. Îşi simțea genunchii de cârpă şi 
durerea care-l străbătu pentru o clipă fu insuportabilă. Apoi îl 
prinseră. Un bărbat îl lovi în partea laterală a capului. Bourne 
atârna în braţele lor. 

Cei doi bărbaţi se întoarseră din misiunea lor de recunoaştere în 
secția clinicii. 

— Nici urmă de el, îi raportară Annakăi. 

— Nu contează, spuse ea arătând spre bărbatul care se 
zvârcolea pe jos. Urcaţi-l în maşină! Repede! 

Se întoarse către Bourne şi-l văzu pe bărbatul cu nasul rupt cu 
o armă lipită de capul lui. Ochii îi străluceau de furie şi părea 
hotărât să apese pe trăgaci. 

Annaka spuse calm, dar ferm: 

— Pune arma deoparte. Trebuie prins viu. Îl privi fix, fără să i se 
mişte nici un muşchi pe față. Ordinele lui Spalko. Ştii asta. În cele 

din urmă bărbatul ridică arma. 

— Bun, spuse ea. La camion. 

Bourne o privea fix, cu mintea încețoşată de această trădare. 

Rânjind, Annaka întinse o mână şi unul dintre bărbați îi dădu o 
seringă plină cu un lichid limpede. Cu o mişcare rapidă şi sigură, 
ea goli seringa în vena lui Bourne şi privirea i se încețoşă. 

Hasan Arsenov o însărcinase pe Zina cu aspectul fizic al celor 
care alcătuiau echipele de la Reykjavik de parcă ar fi fost un stilist. 
Ea îşi luase ordinele în serios ca întotdeauna, deşi nu fără un 
chicotit ascuns de cinism. Aşa cum o planetă se aliniază cu 
Soarele, ea se afla acum în raza Şeicului. Pe aceeaşi orbită, se 
îndepărtase mental şi emoţional de Hasan. Totul începuse în acea 
noapte, la Budapesta - deşi, sincer vorbind, era posibil ca 
semințele să fi fost plantate mai devreme - iar fructele apăruseră 
sub soarele arzător al Cretei. Zina savura acele momente petrecute 
împreună pe insula din Mediterană de parcă ar fi fost propria lor 
legendă, una pe care o cunoşteau numai ei doi. Ce fuseseră? — 
Poate Tezeu şi Ariadna. Şeicul îi povestise mitul vieții groaznice şi 
al morții Minotaurului. Ei doi intraseră într-un labirint real şi 
triumfaseră. Prinsă în febra acelor amintiri timpurii, nu-i trecuse 
nici o clipă prin minte că mitul în care intrase de bunăvoie era 
unul occidental, că aliniindu-se cu Stepan Spalko se îndepărtase 
de islam, civilizația care o hrănise, o crescuse ca o a doua mamă, 
fiind în acelaşi timp sprijinul ei şi singura lumină în zilele 
întunecate ale ocupaţiei ruseşti. Nu se gândise niciodată că, 
pentru a trece la alte mituri, trebuia să renunţe la cele dinainte. Şi, 
chiar dacă acest lucru s-ar fi întâmplat, prin natura ei cinică se 
poate să fi făcut aceeaşi alegere. 

Datorită cunoştinţelor şi sârguinței ei, bărbaţii din dispozitivul 
care ateriza pe Keflavik, aeroportul din Reykjavik scăldat de 
lumina amurgului, erau proaspăt bărbieriţi, tunşi în stil occidental 
şi îmbrăcaţi în costume cu aceeaşi proveniență, atât de stupizi, 
încât deveneau aproape anonimi. Femeile nu purtau khidzhab, 
eşarfa cu care tradiționalul îşi acopereau fața. Feţele lor 
descoperite erau machiate în stil european şi purtau haine 
elegante de la case de modă din Paris. Trecură de vamă fără 
incidente, folosindu-se de actele de identitate false procurate de 
Spalko. 

Acum, aşa cum ordonase Spalko, aveau grijă să vorbească 
numai în islandeză chiar şi când erau numai între ei. La una din 
companiile de închirieri de maşini din aeroport, Arsenov luă o 
maşină mică şi trei dubiţe pentru echipa compusă din şase bărbați 

şi patru femei. Când Arsenov şi Zina plecară cu maşina în 
Reykjavik, ceilalți se îndreptară cu dubițele spre sudul oraşului, 
ținta lor fiind oraşul Hafnarfjordur, cel mai vechi port din Islanda, 
unde Spalko închiriase o casă din lemn cu vedere spre port. 
Micuţul sat alcătuit din case din lemn colorate şi caraghioase era 
înconjurat pe partea de uscat de torenţi de lavă, într-un peisaj 
cețos ce dădea o senzaţie de derivă în timp. Printre micile vase de 
pescuit vopsite în culori vesele, care populau portul, era uşor să-şi 
imagineze bărci lungi vikinge care se pregăteau pentru următoarea 
lor campanie sângeroasă. 


Arsenov şi Zina străbăteau Reykjavikul, familiarizându-se cu 
străzile pe care până atunci nu le văzuseră decât pe hărți şi 
începând să înțeleagă tiparele de trafic şi direcţiile. Oraşul era 
pitoresc, construit pe o peninsulă de pe care, din orice poziție, se 
puteau vedea munții cu acoperişuri de zăpadă sau fascinantul 
Ocean Atlantic, de un negru-albăstrui pătrunzător. Insula în sine 
era rezultatul mişcării plăcilor tectonice care dusese la separarea 
Europei de America. Din cauza relativei sale tinereți, scoarța 
terestră era mai subțire decât pe oricare dintre continentele care o 
înconjurau, ceea ce explica extraordinara activitate geotermică 
folosită pentru a încălzi casele locuitorilor. Întregul oraş era 
conectat la rețeaua de apă fierbinte a Reykjavik Energy. 

În centrul oraşului trecură pe lângă moderna şi ciudat de 
neliniştitoarea Biserică Hallgrimskirkja, care semăna cu o rachetă 
din filmele de SF. Era de departe cea mai înaltă construcție dintr- 
un oraş de altfel destul de scund. Găsiră clădirea spitalului şi, de 
acolo, se îndreptară spre Hotelul Oskjuhlid. 

— Eşti sigur că ăsta e traseul pe care vor merge? spuse Zina. 

— Absolut. E drumul cel mai scurt şi ei vor să ajungă la hotel 
cât mai repede. 

Periferia hotelului era înțesată de oameni din forțele de 
securitate americane, arabe şi ruse. 

— L-au transformat într-o fortăreață, zise Zina. 

— Exact aşa cum am văzut în fotografiile Şeicului, răspunse 
Arsenov cu un mic zâmbet. Pentru noi nu contează numărul 
personalului. 

Parcară şi porniră dintr-un magazin în altul, cumpărând diverse 
lucruri de care aveau nevoie. Arsenov se simțise mult mai bine în 
interiorul metalic al maşinii închiriate. Amestecându-se în 
mulțime, îşi dădu seama perfect că era un străin acolo. Cât de 

diferiți erau aceşti oameni supli, cu pielea deschisă la culoare şi 
ochi albaştri! Cu ochii şi părul lui negru, cu osatura masivă şi 
pielea negricioasă, se simțea la fel de lipsit de grație ca un 
Neanderthal printre oamenii de Cro-Magnon. Aşa cum îşi dădu 
seama, Zina nu avea aceleaşi probleme. Se obişnuia cu oamenii, 
locurile şi ideile noi cu o rapiditate înspăimântătoare. Îşi făcea griji 
în privința ei, în privința influenței pe care avea să o exercite 
asupra copiilor pe care-i vor avea împreună într-o zi. 


La douăzeci de minute după operaţiunea din spatele clinicii 
Eurocenter Bio-1, Khan se întreba dacă mai simţise vreodată o 
dorință aşa de acută de a se răzbuna pe un duşman. Deşi fusese 
în inferioritate numerică şi ca muniție, deşi partea rațională a 
minții lui — de obicei aşa de concentrată asupra oricărei acțiuni — 
înțelegea prea bine nebunia lansării unui contraatac împotriva 
oamenilor pe care Spalko îi trimisese să pună mâna pe el şi pe 
Jason Bourne, o altă parte din el voise să lupte. În mod ciudat, 
avertismentul lui Bourne fusese elementul care trezise în el dorința 
iraţională de a se avânta în luptă şi a-i sfâşia în bucăţi pe oamenii 
lui Spalko. Era un sentiment care venea din adâncul lui, un 
sentiment atât de puternic încât îi suprimase orice voință rațională 
de a se retrage, de a se ascunde de oamenii pe care Annaka îi 
trimisese să-l prindă. Ar fi putut să-i ucidă pe cei doi, dar la ce i-ar 
fi folosit? Annaka ar fi trimis alții. 

Stătea la o masă în Grendel, o cafenea aflată cam la un 
kilometru şi jumătate de clinica ce acum era înțesată de poliţişti şi 
probabil agenți de la Interpol. Sorbi din espresso-ul dublu, 
gândindu-se la instinctul primar în care încă se simțea prizonier, 
încă o dată, îşi aminti expresia de grijă de pe fața lui Bourne când 
îl văzuse intrând în capcana în care el însuşi era prins. De parcă 
ar fi fost mai preocupat să-l apere pe Khan de pericol, decât de 
propria siguranţă! Dar era un lucru imposibil, nu? 

Khan nu avea obiceiul să revadă scenariile recente, dar de data 
aceasta descoperi că tocmai asta făcea. Când Bourne şi Annaka se 
îndreptau spre ieşire încercase să-l avertizeze cu privire la ea, dar 
fusese prea târziu. Ce-l determinase să facă asta? Cu siguranță nu 
plănuise aşa ceva. Fusese o decizie de moment. Sau...? Îşi aminti, 
în detalii care îl nelinişteau, sentimentul pe care-l avusese văzând 
gravitatea rănii lui Bourne de la coaste. Fusese cuprins de 
remuşcări? Imposibil! 

Asta îl înnebunea. Era ceva care nu-i dădea deloc pace: 

momentul când Bourne alesese între a rămâne în siguranță, în 
spatele creaturii ucigaşe care devenise McColl şi a se pune în calea 
pericolului pentru a o proteja pe Annaka. Până în acel moment 
încercase să se împace cu ideea că David Webb, profesor 
universitar, era Jason Bourne, un asasin internațional care lucra 
în aceeaşi branşă cu el. Dar nici un asasin nu s-ar fi pus pe sine în 
pericol pentru a o proteja pe Annaka. 

Cine era deci Jason Bourne? 

Scutură din cap, supărat pe sine însuşi. Această întrebare, deşi 
era înnebunitoare, era ceva ce trebuia să lase deoparte pentru 
moment. Cel puţin înţelegea de ce îl sunase Spalko în timp ce era 
în Paris. Dăduse un test şi, în termenii lui Spalko, picase. Acum 
Spalko îl considera pe Khan un pericol iminent pentru propria 
securitate, exact aşa cum îl considera o amenințare pe Bourne. 
Pentru Khan, Spalko se transformase în duşman. Şi toată viața se 
ocupase într-un singur fel de duşmani: îi eliminase. Era perfect 
conştient de pericol, dar îl vedea ca pe o provocare. Spalko era 
sigur că îl putea învinge. De unde putea acesta să ştie că aroganța 
nu avea decât să-l facă să se enerveze şi mai rău? 

Khan îşi goli mica ceaşcă de cafea şi, scoțând telefonul mobil, 
formă un număr. 

— Tocmai voiam să te sun, dar aşteptam să ies din clădire, zise 
Ethan Hearn. Se pregăteşte ceva. 

Khan îşi verifică ceasul. Nu era încă ora cinci. 

— Ce, mai exact? 

— Acum vreo două minute am văzut un HAZMAT venind şi am 
coborât la subsol la timp cât să văd doi bărbați şi o femeie 
introducând în clădire un bărbat pe o targă. 

— Femeia aia e Annaka Vadas, spuse Khan. 

— E chiar frumoasă. 

— Ascultă-mă, Ethan, spuse Khan convingător, dacă dai de ea, 
ai mare grijă. E cât se poate de periculoasă. 

— Păcat, mustăci Hearn. 

— Nu te-a văzut nimeni? Khan voia să se îndepărteze de 
subiectul Annaka Vadas. 

— Nu, răspunse Hearn. Am avut grijă. 

— Bine. Khan se gândi o secundă. Poţi afla unde l-au dus pe 
bărbat? Adică, locaţia exactă? 

— Ştiu deja. Am privit liftul în timp ce urcau. E undeva la etajul 
trei. Asta e nivelul personal al lui Spalko; accesul se face numai cu 
o cheie magnetică. 

— Poţi face rost de ea? întrebă Khan. 

— Imposibil. O ţine tot timpul la el. 

— Va trebui să găsesc o altă cale, spuse Khan. 

— Credeam că o cheie magnetică nu se poate falsifica. 

Khan râse scurt. 

— Numai un prost crede aşa ceva. Întotdeauna există un mod 
de a intra într-o cameră încuiată, Ethan, aşa cum întotdeauna 
există un mod de a ieşi. 

Khan se ridică, puse nişte bani pe masă şi ieşi din cafenea. În 
momentul acela, a rămâne prea mult timp în acelaşi loc îi provoca 
silă. 

— Apropo, trebuie să intru în Humanistas. 

— Sunt o grămadă... 

— Am motive să cred că Spalko mă aşteaptă. Khan traversă 
strada, atent să nu fie urmărit de cineva. 

— Asta este altceva, spuse Hearn. Urmă o pauză în care cântări 
problema, apoi spuse: Aşteaptă un minut, rămâi la telefon. Stai să 
mă uit în PDA. S-ar putea să am ceva. 

— Gata. Hearn râse scurt. Chiar am ceva şi cred că o să-ți 
placă. 


Arsenov şi Zina ajunseră la casa închiriată la o oră şi jumătate 
după ceilalți. Membrii dispozitivului se schimbaseră deja în jeanşi 
şi cămăşi în carouri şi parcaseră dubițele în garaj. În timp ce 
femeile se ocupau de sacoşele cu mâncare aduse de Zina şi 
Arsenov, bărbații deschiseră cutia cu arme uşoare care era 
pregătită pentru ei şi ajutară la instalarea sprayurilor cu vopsea. 

Arsenov scoase fotografiile pe care i le dăduse Spalko şi se 
apucară să vopsească dubița în culoarea potrivită pentru un 
vehicul guvernamental oficial. În timp ce aceasta se usca, o traseră 
în garaj pe a doua. Folosind o matriță, imprimară Hafnarjjordur 
Fine Fruits & Vegetables pe ambele părți laterale ale vehiculului. 

Apoi intrară în casă, unde fură învăluiți de aroma mâncării 
preparate de femei. Înainte de a se aşeza la masă, se rugară. Zina, 
agitată de parcă ar fi străbătut-o un curent electric, abia dacă era 
prezentă, rugându-se lui Allah numai de formă, dar în realitate 
gândindu-se la Şeic şi la rolul ei în triumful de care îi despărțea 
numai o zi. 

Conversaţia de la cină a fost susținută, fiind cu toţii animați de 
un flux de tensiune şi nerăbdare. Arsenov, care de obicei pufnea 
văzând un asemenea comportament relaxat, le permise această 

descărcare a nervilor numai pentru un timp. Lăsându-le pe femei 
să curețe după masă, îşi duse din nou oamenii în garaj pentru a 
aplica însemnele oficiale pe partea din față şi din spate a dubiţei. O 
duseră şi pe aceasta afară şi o aduseră pe a treia, vopsind-o în 
culorile firmei Reykjavik Energy. 

După ce au terminat şi cu a treia maşină, fiind extrem de 
obosiţi, se pregătiră să se culce, deoarece a doua zi trebuiau să se 
trezească foarte devreme. Cu toate acestea, Arsenov îi puse să-şi 
repete rolurile din plan, insistând să vorbească în islandeză. Voia 
să vadă ce efect avea asupra lor oboseala psihică. Nu că se îndoia 
de ei, pentru că toți cei nouă compatrioți ai săi erau experimentați. 
Erau puternici fizic, aveau psihicul tare şi, poate lucrul cel mai 
important, erau complet lipsiți de remuşcări sau de scrupule. Cu 
toate acestea, nici unul dintre ei nu fusese vreodată implicat într-o 
operaţiune de amploarea, scopul şi ramificaţiile acesteia; fără NX 
20, nu ar fi avut niciodată banii necesari să o pună în practică. Şi, 
în plus, îl satisfăcea aşa de mult să-i privească apelând la toate 
resursele de energie şi forță pentru a-şi îndeplini rolurile cu atâta 
precizie. 

Îi felicită şi apoi, de parcă ar fi fost copiii lui, le spuse cu mare 
dragoste şi cu o afecțiune din inimă, La illaha ill Allah. 

— La illaha ill Allah, răspunseră ei la unison, cu atâta iubire 
arzându-le în ochi, încât Arsenov se simți emoţionat până la 
lacrimi. În acest moment, privindu-se cu toţii în ochi, enormitatea 
sarcinii care-i aştepta le deveni clară. Cât despre Arsenov, el îi 
vedea pe toți — familia lui - adunați împreună pe un teritoriu 
straniu şi ostil, în ajunul celui mai glorios moment la care poporul 
lor asistase vreodată. Sentimentul viitorului nu arsese niciodată 
aşa de strălucitor în el, niciodată simțul finalității — dreptății — 
cauzei lor nu-i fusese aşa de clar. Le era recunoscător tuturor 
pentru că se aflau acolo. 

Când Zina se pregătea să urce, Arsenov îşi puse o mână pe 
brațul ei, dar, când ceilalți trecură pe lângă ei privindu-i, ea clătină 
din cap. 

— Trebuie să îi ajut cu peroxidul, spuse ea şi el îi dădu drumul. 

— Fie ca Allah să-ți aducă un somn uşor, spuse ea blând, apoi 
urcă scările. 


Mai târziu, Arsenov stătea în pat incapabil să doarmă, ca de 
obicei. Lângă el, în celălalt pat îngust, Akhmed sforăia ca un 


ferestrău mecanic. Un vânt uşor umfla perdelele ferestrei deschise; 

în copilărie, Arsenov se obişnuise cu frigul; acum îi plăcea. Privea 
tavanul, gândindu-se ca întotdeauna în orele târzii la Khalid 
Murat, la trădarea lui față de propriul mentor şi prieten. În ciuda 
necesității asasinatului, propria lipsă de loialitate continua să-l 
macine. Şi mai era rana de la picior, o durere care, oricât de bine 
s-ar fi vindecat, acționa ca un impuls. În cele din urmă îl 
dezamăgise pe Khalid Murat şi nimic din ce putea face acum nu ar 
fi putut schimba asta. 

Se ridică, ieşi în hol şi cobori fără zgomot pe scări. Dormise 
îmbrăcat, ca întotdeauna. leşi în noaptea rece, scoțând o ţigară din 
pachet şi aprinzând-o. La linia orizontului, luna strălucitoare 
naviga pe cerul plin de stele. Nu era nici un copac; nu auzea nici 
un fel de insecte. 

În timp ce se îndepărta de casă, mintea lui clocotindă începu să 
se limpezească, să se calmeze. Poate că după ce va fi terminat 
ţigara va reuşi să prindă câteva ore de somn până la întâlnirea de 
la trei şi jumătate cu barca lui Spalko. 

Aproape că terminase ţigara şi se pregătea să se întoarcă, dar 
auzi şoapte. Surprins, scoase arma şi cercetă în jur. Vocile ce 
pluteau prin noapte veneau de după două stânci enorme ce se 
înălțau asemenea coarnelor unui monstru din coama dealului. 

Aruncă ţigara şi o stinse cu călcâiul, apoi se îndreptă spre 
stânci. Deşi precaut, era pe de-a-ntregul pregătit să-şi descarce 
arma în inimile celor care i-ar fi spionat. 

Dar, privind mai atent, în locul necredincioşilor o văzu pe Zina. 
Vorbea încet cu o siluetă mai masivă, dar din unghiul în care se 
afla Arsenov nu-şi putea da seama cine era. Se mişcă puțin, 
apropiindu-se. Nu auzea ce spun, dar, chiar în secunda în care 
observ ă mâna Zinei pe brațul celuilalt, recunoscuse vocea pe care 
ea o folosea pentru a-l seduce. 

Îşi propti pumnul în tâmplă, ca pentru a opri zvâcniturile subite 
pe care le simțea în cap. Voia să urle privind degetele Zinei 
transformându-se în ceea ce lui îi păreau picioare de păianjen, cu 
unghiile zgâriind antebraţul lui... Pe cine încerca să seducă? 
Gelozia îl împingea să acţioneze. Înaintă, cu riscul de a fi văzut, 
expunându-se parțial în lumina lunii, apoi văzu fața lui Magomet. 

Îl cuprinse o furie oarbă; tremura din tot corpul. Se gândi la 
mentorul său. Ce ar fi făcut Khalid Murat? se întrebă. Fără nici o 
îndoială s-ar fi confruntat cu cei doi, le-ar fi ascultat separat 
explicaţiile cu privire la ce făceau şi ar fi judecat în consecinţă. 

Arsenov se ridică în picioare cât era de înalt şi, apropiindu-se de 

cei doi, întinse brațul drept înainte. Magomet, care era oarecum cu 
fața la el, îl văzu şi se dădu brusc înapoi, înlăturând mâna Zinei. 
Deschise gura dar, din cauza şocului şi fricii, nu reuşi să scoată 
nici un cuvânt. 

— Ce s-a întâmplat, Magomet? spuse Zina şi, întorcându-se, îl 
văzu pe Arsenov apropiindu-se. 

— Hasan, nu! ţipă ea exact în momentul în care el apăsa pe 
trăgaci. 

Glonţul intră în gura deschisă a lui Magomet şi-i spulberă 
jumătate din cap. Fu aruncat pe spate într-o baltă de sânge şi 
creieri împrăștiați. 

Arsenov îndreptă arma spre Zina. Da, se gândea, cu siguranță 
că Murat ar fi procedat altfel, dar Khalid Murat era mort şi el, 
Hasan Arsenov, arhitectul morţii sale, era viu şi la conducere 
tocmai din acest motiv. Era o lume nouă. 

— Acum, tu, spuse el. 

Privindu-l fix în ochii negri, ea ştia că Hasan voia să se târască, 
să se arunce în genunchi şi să-l implore s-o ierte. Nici o explicație 
nu l-ar fi interesat. Ştia că el e dincolo de rațiune; în acel moment, 
nu ar fi putut deosebi adevărul de o născocire inteligentă. Mai ştia 
şi că era o capcană să-i dea lui Hasan ce voia şi în momentul în 
care voia acel lucru, era o pantă alunecoasă de pe care nu mai 
exista ieşire. Exista un singur mod de a-l opri. 

Ochii îi străluciră: 

— Opreşte-te! îi ordonă. Chiar acum! Întinse mâna şi prinse 
țeava armei între degete, îndreptând-o în sus. Riscă o privire 
scurtă către Magomet, care era mort. O greşeală pe care nu avea s- 
o facă de două ori. Ce te-a apucat? Aşa de aproape de țelul nostru 
comun, ţi-ai pierdut minţile? 

Era un lucru inteligent să-i amintească lui Arsenov motivul 
pentru care se aflau în Reykjavik. Pentru moment, sentimentele lui 
pentru ea îi scoseseră din minte țelul mai mare. Reacţionase doar 
la vocea ei şi la brațul de pe mâna lui Magomet. 

El puse arma deoparte eu o mişcare neglijentă. 

— Acum ce facem? întrebă ea. Cine preia responsabilitățile lui 
Magomet? 

— Tu ai provocat asta, spuse el dezgustat. Găseşte o soluție. 

— Hasan. Femeia ştia că nu trebuia să încerce să-l atingă în 
acest moment şi nici măcar să încerce să se apropie de el. Eşti 
conducătorul nostru. E decizia ta şi numai a ta. 

El privi în jur parcă trezit din transă. 

— Bănuiesc că vecinii vor presupune că zgomotul armei a fost 
numai rateul unui camion. O privea fix. De ce erai cu el aici? 

— Încercam să-i scot din minte drumul pe care-l alesese, spuse 
ea cu grijă. S-a întâmplat ceva cu el când i-am ras barba în avion, 
îmi făcea avansuri. 

Ochii lui Arsenov se aprinseră din nou: 

— Şi care a fost reacția ta? 

— Care crezi că a fost, Hasan? spuse ea cu o voce la fel de dură 
ca a lui. Vrei să spui că nu ai încredere în mine? 

— Ţi-am văzut mâna pe el, degetele... Nu putu continua. 

— Hasan, priveşte-mă. Întinse mâna către el. Te rog, priveşte- 
mă. 

El se întoarse încet, îndărătnic şi, în sinea ei, răsuflă uşurată. 
Era al ei; în ciuda erorii de judecată, era al ei. 

Cu un oftat neauzit de uşurare, spuse: 

— Situaţia cerea o anumită delicateţe. Sigur înţelegi asta. Dacă-l 
refuzam sec, dacă eram rece cu el, dacă-l supăram, mă temeam de 
consecințe. Mă temeam ca mânia lui să nu ne facă rău. Îl privea fix 
în ochi. Hasan, m-am gândit la motivul pentru care ne aflăm aici. 
E singurul lucru asupra căruia mă concentrez, aşa cum ar trebui 
să fie şi pentru tine. 

El rămase nemişcat mai multe secunde, absorbindu-i cuvintele. 
Şuieratul şi plescăitul valurilor ce se spărgeau de stânci în 
depărtare părea nefiresc de puternic. Apoi, brusc, încuviință din 
cap şi incidentul fu uitat. Era modul lui de a acționa. 

— Mai rămâne numai să scăpăm de cadavrul lui Magomet. 

— Îl învelim în ceva şi-l luăm cu noi la întâlnire. Cei din 
echipajul bărcii îl pot arunca în larg. 

Arsenov râse: 

— Serios, Zina, eşti cea mai pragmatică femeie pe care o cunosc. 


Când se trezi, Bourne era legat de ceva ce părea a fi un scaun 
stomatologic. Privi în jurul camerei din beton negru, văzând 
scurgerea masivă din centrul podelei din gresie albă şi furtunul 
înfăşurat pe perete, precum şi căruciorul de lângă scaun pe care 
erau aliniate instrumente din inox ce toate păreau să provoace 
dureri inimaginabile corpului uman şi toate astea nu-l făceau 
deloc să se simtă liniştit. Încercă să-şi mişte încheieturile mâinilor 
şi gleznele, dar legăturile din piele lată erau strânse, observă, cu 
aceleaşi catarame care se foloseau la cămăşile de forță. 

— Nu poţi să te eliberezi, spuse Annaka venind din spatele lui. 

E inutil să încerci. 

Bourne o privi fix o secundă, de parcă s-ar fi străduit să-şi 
concentreze privirea. Era îmbrăcată în pantaloni albi din piele şi o 
cămaşă albă din mătase cu un decolteu adânc, o ţinută pe care nu 
ar fi purtat-o niciodată când juca rolul pianistei inocente şi a fiicei 
devotate. Se înjură singur pentru că se lăsase prostit de antipatia 
ei inițială față de el. Ar fi trebuit să-şi dea seama. Era prea 
disponibilă, parcă ştia prea multe despre clădirea lui Molnar. 
Regretele erau inutile, totuşi, lăsă deoparte dezamăgirea de sine, 
concentrându-se asupra situaţiei prezente. 

— Ce actriță te-ai dovedit a fi, spuse. 

Buzele ei se luminară încet într-un zâmbet şi, când le deschise, 
îi văzu dinții albi şi drepți. 

— Nu numai cu tine, dar şi cu Khan. Trase aproape singurul 
scaun din încăpere şi se aşeză lângă el. Vezi tu, îl cunosc bine pe 
fiul tău. O, da, ştiu, Jason. Ştiu mai multe decât crezi, mult mai 
multe decât crezi. Râse scurt, un sunet vesel de clopoțel prin care 
savura expresia de pe fața lui Bourne. Mult timp, Khan nu a ştiut 
dacă erai viu sau mort. A făcut într-adevăr câteva încercări de a te 
găsi, întotdeauna fără succes - oamenii de la CIA te ascunseseră 
excelent - apoi l-a ajutat Stepan. Dar chiar şi înainte de a şti că 
erai aici viu, îşi petrecuse toate orele de repaus făcând planuri 
elaborate de a se răzbuna pe tine. Încuviinţă din cap. Da, Jason, 
ura lui pentru tine era covârşitoare. Se aplecă spre el, punându-şi 
coatele pe genunchi. Cum te simți ştiind asta? 

— Nu pot decât să-ți aplaud prestaţia. În ciuda emoţiilor 
puternice pe care ea i le crease, era decis să nu muşte momeala. 

Annaka făcu o grimasă. 

— Sunt o femeie cu multe calități. 

— Şi cu multe loialități, se pare. El clătină din cap. Faptul că 
ne-am salvat viețile reciproc a însemnat ceva pentru tine? 

Ea îşi îndreptă poziția, luând o atitudine rigidă, aproape de 
afaceri: 

— Cel puţin noi doi putem cădea de acord în privința asta. 
Adesea, viața şi moartea sunt singurele lucruri care contează. 

— Atunci eliberează-mă. 

— Da, m-am îndrăgostit nebuneşte de tine, Jason. Râse. Nu aşa 
funcționează lucrurile în viața reală. Te-am salvat pentru un 
singur motiv: Stepan. 

El ridică o sprânceană, concentrându-se. 

— Cum poți să laşi să se întâmple asta? 

— Cum aş putea să nu? Eu şi Stepan avem un trecut în comun. 
O vreme, el a fost singurul prieten al mamei mele. 

— Spalko şi mama ta s-au cunoscut? întrebă Bourne surprins. 

Ea  încuviință din cap. Acum, cu Bourne legat şi 
nemaiprezentând nici un pericol pentru ea, părea că vrea să 
vorbească. Bourne deveni suspicios. 

— M-a cunoscut după ce tatăl meu a izgonit-o pe mama, spuse 
ea. 

— A izgonit-o, unde? Bourne era intrigat fără să vrea. Femeia 
asta putea să convingă şi un şarpe să-şi dea veninul. 

— Într-un sanatoriu. Ochii Annakăi se întunecară, lăsând să 
transpară o secundă sentimentele ei adevărate. A internat-o. Nu a 
fost dificil; era fragilă fizic, nu i se putea opune. În acele vremuri... 
da, încă era posibil. 

— De ce să fi făcut aşa ceva? Nu te cred, spuse el sec. 

— Nu-mi pasă dacă mă crezi sau nu. Îl privi o secundă, luând 
aspectul îngrijorător al unei reptile. Apoi, poate pentru că avea 
nevoie de asta, continuă. Îl incomoda. Amanta lui îi cerea asta; în 
acest sens, era groaznic de slab. Ura aceasta pură îi transformase 
fața într-o mască urâtă şi Bourne înțelese că, în sfârşit, ea spusese 
adevărul despre propriul ei trecut. Nu a ştiut niciodată că eu 
descoperisem adevărul şi nu am lăsat niciodată să se vadă asta. 
Niciodată. Scutură din cap. Oricum, Stepan făcea vizite la acelaşi 
ospiciu. Pe vremurile alea îşi vizita fratele... fratele care încercase 
să-l ucidă. 

Bourne o privi fix, neştiind ce să creadă. Îşi dădu seama că 
habar n-avea dacă mințea sau spunea adevărul. O judecase corect 
într-o privință, măcar - era în război. Rolurile pe care le juca aşa 
de bine erau măsurile ei de apărare, raidurile ei în teritoriul 
inamic. Privi în ochii ei implacabili şi ştiu că era ceva monstruos în 
felul în care-i manipula pe cei ce-i atrăsese aproape de ea. 

Ea se aplecă şi-i prinse bărbia între degete: 

— Nu l-ai văzut pe Stepan, nu? A suferit operaţii estetice 
serioase pe partea dreaptă a feței şi a gâtului. Oamenilor le spune 
variante diferite despre asta, dar adevărul e că fratele lui a aruncat 
gazolină pe el şi apoi i-a aprins fața cu o brichetă. 

Bourne reacționă fără să vrea: 

— Doamne! De ce? 

Ea ridică din umeri. 

— Cine ştie? Fratele lui este un nebun periculos. Stepan ştia 
asta, la fel şi tatăl lui, dar acesta din urmă a refuzat să creadă 

până când a fost prea târziu. Şi chiar şi după, a continuat să-l 
apere pe băiat, insistând că a fost un accident tragic. 

— Se poate ca toate astea să fie adevărate, spuse el. Dar chiar şi 
dacă e aşa, nu scuză faptul că ai pus la cale moartea tatălui tău. 

Ea râse: 

— Cum poți tocmai tu să spui asta, când tu şi Khan ați încercat 
să vă ucideți reciproc? Câtă furie în numai doi oameni, Doamne! 

— El a început. Eu doar m-am apărat. 

— Dar, Jason, el te urăşte cu o pasiune cum rar am întâlnit. Te 
urăşte la fel de mult cât mi-am urât eu tatăl. Şi ştii de ce? Pentru 
că l-ai abandonat, la fel cum tata a abandonat-o pe mama. 

— Vorbeşti de parcă el ar fi cu adevărat fiul meu. 

— A, da, ai dreptate, te-ai convins pe tine însuți că nu e. E 
convenabil, nu? În felul ăsta nu trebuie să te gândeşti că l-ai lăsat 
să moară în junglă. 

— Dar nu l-am lăsat! Bourne ştia că nu trebuia să o lase să îl 
târască în acest subiect încărcat de emoții, dar nu se putu abține. 
Mi s-a spus că e mort. Nici nu mi-a trecut prin cap că poate 
supraviețuise. Am descoperit abia când am intrat în baza de date a 
guvernului. 

— Ai rămas acolo să cauţi, să verifici? Nu, ţi-ai înmormântat 
familia fără măcar să te uiţi în sicrie! Dacă te-ai fi uitat, ai fi văzut 
că fiul tău nu era acolo. Nu, laşule, în loc de asta ai fugit din ţară. 

Bourne încercă să se smulgă din legături. 

— Asta e bună, tu să-mi ţii predici despre familie! 

— Destul. Stepan Spalko intrase în cameră cu sincronizarea 
perfectă a unui arbitru. Am lucruri mai importante de discutat cu 
domnul Bourne decât poveştile de familie. 

Annaka se ridică supusă. Îl mângâie pe Bourne pe obraz. 

— Nu fi trist, Jason. Nu eşti primul bărbat pe care l-am înşelat 
şi nici ultimul. 

— Nu, răspunse el. Spalko va fi ultimul. 

— Annaka, lasă-ne acum, spuse Spalko, aranjându-şi şorțul de 
măcelar cu mâinile acoperite de mănuşi din latex. Şorţul era curat 
şi bine călcat. Pentru moment, pe el nu se vedea nici o pată de 
sânge. 

Când Annaka plecă, Bourne îşi îndreptă atenția asupra 
bărbatului care, după cum spusese Khan, pusese la cale uciderea 
lui Alex şi Mo. 

— Ai aşa multă încredere în ea? 

— Da, minte excelent. Spalko chicoti. Şi mai ştiu şi eu câte ceva 

despre minciună. Se apropie de cărucior, privind cu o intensitate 
de cunoscător la instrumentele aliniate pe el. Cred că e ceva 
natural să crezi că, dacă te-a trădat pe tine, mi-ar face şi mie 
acelaşi lucru. Se întoarse, lumina reflectându-i-se din pielea 
nefiresc de netedă de pe față şi gât. Sau încerci să bagi râcă între 
noi? Ar fi procedura standard pentru un agent de calibrul tău. 
Ridică din umeri şi luă în mână un instrument, pe care îl răsuci 
între degete. Domnule Bourne, ceea ce mă interesează pe mine e 
cât ai reuşit să descoperi despre doctorul Schiffer şi mica lui 
invenție. 

— Unde e Felix Schiffer? 

— Nu-l poţi ajuta, domnule Bourne, nici dacă ai reuşi 
imposibilul şi te-ai elibera. A trăit mai multe decât era necesar şi 
acum nu-l mai poate învia nimeni. 

— L-ai ucis, spuse Bourne, la fel cum i-ai ucis pe Alex Conklin 
şi Mo Panov. 

Spalko ridică din umeri. 

— Conklin mi l-a răpit pe doctorul Schiffer exact când aveam 
mai mare nevoie de el. L-am recuperat pe Schiffer, desigur, 
întotdeauna obțin ceea ce vreau. Dar Conklin a trebuit să 
plătească, pentru că a crezut că mi se poate opune fără să fie 
pedepsit. 

— Şi Panov? 

— A fost în locul nepotrivit, în momentul nepotrivit, zise Spalko. 
Simplu. 

Bourne se gândi la tot binele pe care i-l făcuse Panov, fiind 
copleşit de inutilitatea morții lui. 

— Cum poţi vorbi de uciderea a doi oameni de parcă ar fi la fel 
de simplu cu a pocni din degete? 

— Pentru că aşa a fost, domnule Bourne. Râse. Şi mâine 
uciderea acestor doi oameni va fi un nimic, pe lângă ce urmează. 

Bourne încerca să nu privească la obiectul strălucitor. În loc de 
asta, îi veni în minte imaginea corpului albăstrui al lui Laszlo 
Molnar îndesat în propriul frigider. Văzuse cu ochii lui ce răni 
produc instrumentele lui Spalko. 

Aflat față în față cu faptul că Spalko fusese cel care-l torturase 
şi ucisese pe Laszlo Molnar, îşi dădu seama că tot ce-i spusese 
Khan era adevărat. Şi dacă spusese adevărul despre Spalko, era 
posibil să fi spus adevărul tot timpul, era posibil ca acest Khan să 
fie de fapt Joshua Webb, fiul lui Bourne? Faptele se adunau, 
adevărul i se dezvăluia şi Bourne îi simți greutatea enormă de 

parcă ar fi avut un munte pe umeri. Nu suporta să privească la... 
ce? 

Acum nu mai conta, pentru că Spalko începuse să-şi mânuiască 
instrumentele de tortură. 

— Încă o dată, vreau să aflu ce ştii despre invenţia lui Schiffer. 

Bourne privea fix dincolo de Spalko. Privea peretele alb din 
ciment. 

— Ai ales să nu-mi răspunzi, spuse Spalko. Îţi aplaud curajul. 
Zâmbi fermecător. Şi mi-e milă de inutilitatea gestului tău. 

Înfipse capătul răsucit al unui instrument în pielea lui Bourne. 

Khan intră în Houdini, un magazin de jocuri magice şi logice din 
clădirea de pe strada Vaci de la numărul 87. Dulapurile şi rafturile 
micului magazin erau înțesate de trucuri magice, jocuri logice şi 
labirinturi de toate felurile, formele şi culorile, mai vechi sau mai 
noi. Copii de toate vârstele, împreună cu părinţii lor, străbăteau 
culoarele dintre rafturi arătând cu degetul şi studiind cu ochii plini 
de uimire acele lucruri fantastice. 

Khan se apropie de una dintre vânzătoarele extrem de ocupate 
şi îi spuse că voia să vorbească cu Oszkar. Ea îi ceru numele, apoi 
ridică telefonul şi formă un interior. Vorbi o secundă, apoi îl 
îndrumă pe Khan spre partea din spate a magazinului. 

Trecu de o uşă aflată în spate, pătrunzând într-un hol mic 
luminat doar de un bec. Pereţii aveau o culoare nedeterminată şi 
în aer plutea un miros de varză fiartă. Urcă pe o scară circulară 
din fier spre biroul de la etajul unu. Scara era plină de cărți — în 
cea mai mare parte ediții princeps de magie, biografii şi 
autobiografii de magicieni şi maeştri în evadări. Pe perete, 
deasupra unui birou vechi, atârna o fotografie de-a lui Harry 
Houdini cu autograf. Vechiul covor persan încă mai era pe podea şi 
rămăsese tot murdar, iar scaunul cu spătar asemănător unui jilț 
încă îşi ocupa locul de onoare în spatele biroului. 

Oszkar se afla în aceeaşi poziție în care Khan îl găsise cu un an 
în urmă, când avusese ultima dată ocazia să-l viziteze. Era un 
bărbat cu burtă între două vârste, cu nişte perciuni imenşi şi un 
nas umflat. La vederea lui Khan se ridică şi, rânjind, ocoli biroul 
pentru a-i strânge mâna. 

— Bine ai venit înapoi, spuse el, în timp ce îl invita să ia loc. Cu 
ce te pot ajuta? 

Khan îi spuse de ce avea nevoie. Oszkar scria, dând din cap din 
când în când pentru sine. 

Apoi îşi ridică privirea: 

— Asta e tot? Părea dezamăgit; nu-i plăcea nimic mai mult pe 
lume decât o provocare. 

— Nu chiar, răspunse Khan. Mai e problema unei yale 
magnetice. 

— Aşa mai vii de-acasă! Oszkar radia. Se ridică, frecându-şi 

mâinile. Vino cu mine, prietene! 

Îl conduse pe Khan pe un coridor cu pereţii tapetaţi, iluminat de 
ceea ce păreau a fi nişte lămpi cu gaz. Avea un mers legănat, comic 
ca al unui pinguin, dar când îl vedeai reuşind să scape din trei 
perechi de cătuşe în mai puţin de nouăzeci de secunde, cuvântul 
finețe începea să capete un cu totul alt sens. 

Deschise o uşă şi intră în atelier - un spaţiu larg despărțit în 
zone egale de bancuri de lucru şi mese de metal. Îl conduse pe 
Khan până la una dintre ele, începând să scotocească prin nişte 
sertare aşezate vertical. În cele din urmă, scoase un mic pătrat din 
cărbune şi crom. 

— Toate încuietorile magnetice funcționează cu electricitate, ştii 
asta, nu? Când Khan încuviință din cap, continuă: şi toate sunt 
trainice, adică au nevoie de alimentare constantă pentru a 
funcționa. Oricine instalează una din astea ştie că dacă se 
întrerupe curentul, yala se deschide, aşa că se asigură că au un 
generator de rezervă, poate chiar două, dacă omul nostru e 
suficient de paranoic. 

— Ăsta e, îl asigură Khan. 

— Foarte bine. Oszkar încuviință din cap. Aşa că ia-ți gândul de 
la întreruperea curentului - durează prea mult şi, chiar dacă ai 
timpul necesar, există posibilitatea să nu poţi întrerupe toate 
rezervele. Ridică un deget în aer. Dar, ceea ce în mod normal nu se 
ştie e că yalele magnetice funcționează pe curent continuu, deci... 
Scotoci din nou şi scoase un alt obiect. Ai nevoie de un generator 
portabil de curent alternativ, cu suficientă energie cât să încurci 
yala magnetică. 

Khan luă bateria în mână. Era mai grea decât părea. 

— Şi cum funcționează? 

— Imaginează-ți un fulger care loveşte un sistem electric. 
Oszkar bătu uşor în sistemul electric. Puiul ăsta va întrerupe 
curentul continuu suficient cât să poți deschide uşa, dar nu-l va 
tăia definitiv. La un moment dat va porni din nou, iar yala se va 
închide. 

— Cât timp am? întrebă Khan. 

— Depinde de calitatea şi modelul yalei magnetice. Oszkar ridică 
din umerii lui masivi. În cel mai bun caz, cincisprezece minute, 
poate douăzeci, dar nu mai mult. 

— Nu pot să o deschid din nou? 

Oszkar clătină din cap: 

— Sunt şanse mari să blochezi yala în poziția închis, iar atunci 


356 


va trebui să demolezi uşa ca să ieşi. Râse, bătându-l pe Khan pe 
spate. Nu-ţi face griji, am încredere în tine. 

Khan îl privi pieziş: 

— Mda. Oszkar îi întinse o mică geantă cu fermoar. Trucurile 
meseriei se servesc întotdeauna de un element de credință. 


Exact la ora două şi cincisprezece minute dimineaţa, ora 
Islandei, Arsenov şi Zina aşezară corpul împăturit cu grijă al lui 
Magomet şi porniră spre sud de-a lungul țărmului, în direcția unui 
golf ascuns privirii. Arsenov era la volan. Zina studia la intervale 
regulate o hartă, îndrumându-l. 

— Simt nervozitatea celorlalți, spuse el după un timp. E mai 
mult decât emoția aşteptării. 

— Nu suntem într-o simplă misiune, Hasan. 

El îi aruncă o privire. 

— Uneori mă întreb dacă nu cumva ai gheaţă în vene, în loc de 
sânge. 

Ea afişă un zâmbet pe față, strângându-l uşor de picior. 

— Ştii foarte bine ce curge prin venele mele. 

— Aşa e, încuviință el din cap. Trebuia să recunoască faptul că, 
oricât de mult ar fi fost impulsionat de dorința de a-şi conduce 
poporul, cel mai fericit se simțea cu Zina. Tânjea după un timp 
când războiul avea să se sfârşească şi avea să-şi lase armele de 
rebel pentru a putea fi un soț pentru ea şi un tată pentru copiii ei. 

— Zina, spuse el când ieşiră de pe drum şi porniră în jos pe 
drumul plin de bolovani care cobora spre locul unde mergeau, nu 
am vorbit niciodată despre noi doi. 

— Ce vrei să spui? Sigur că ştia foarte bine ce voia să spună, 
dar încerca să înlăture groaza subită ce o cuprinsese. Sigur că am 
vorbit. 

Drumul era acum mai abrupt şi el micşoră viteza. Zina vedea 
ultima cotitură; dincolo de ea erau golful stâncos şi zbuciumatele 
ape ale Atlanticului de Nord. 

— Nu despre viitor, despre căsnicie, despre copiii pe care-i vom 
avea cândva. Mi se pare momentul potrivit să ne oferim garanția 
iubirii reciproce. 

Atunci înțelese cât de intuitiv era Şeicul în realitate. Căci, prin 
aceste cuvinte, Arsenov se autocondamnase. Se temea de moarte. 
Desluşea asta în cuvintele alese de el, dacă nu în voce sau în ochi. 

Acum înțelese că se îndoia de ea. Dacă învățase un lucru în 
perioada de când se alăturase rebelilor, era faptul că îndoiala 

slăbea inițiativa, hotărârea şi mai ales acțiunea. El se expusese 
poate din cauza tensiunii şi a neliniştii extreme şi slăbiciunea lui îi 
repugna la fel de mult cum i-ar fi repugnat Şeicului. Cu siguranţă, 
îndoielile lui Hasan în privința ei îi tulburau gândirea. Făcuse o 
greşeală enormă încercând să-l atragă aşa de repede pe Magomet, 
dar era aşa de nerăbdătoare să se dedice viitorului prezis de Şeic. 
Totuşi, judecând după reacția violentă a lui Hasan, îndoielile lui 
trebuie să fi început dinainte. Oare simțea că nu mai poate avea 
încredere în ea? 

Ajunseseră la locul de întâlnire cu cincisprezece minute înainte. 
Ea se întoarse şi-i luă fața în mâini. 

— Hasan, spuse tandru, noi doi am mers alături mult timp prin 
umbra morții. Am supraviețuit prin voia lui Allah, dar şi prin 
încrederea nestrămutată unul în celălalt. Se aplecă şi îl sărută. 
Aşa că acum ne făgăduim unul altuia, pentru că dorim moartea pe 
calea lui Allah mai mult decât ceilalți oameni îşi doresc viața. 

Arsenov închise ochii o secundă. Asta voise de la ea, era lucrul 
pe care se temuse că nu-l va primi niciodată. De aceea, îşi dădu 
seama, trăsese acea concluzie urâtă când o văzuse cu Magomet. 

— Sub ochii lui Allah, în mâinile lui Allah, în inima lui Allah, 
spuse el pe un ton de binecuvântare. 

Se îmbrăţişară, dar Zina era, desigur, departe peste Atlanticul 
de Nord. Se întreba ce făcea Şeicul chiar în acel moment. Tânjea 
să-i vadă fața, să fie lângă el. Curând, îşi spuse. Curând, tot ce 
voia va fi al ei. 


Puțin mai târziu coborâră din dubiță şi rămaseră pe țărm 
privind marea, ascultară valurile bubuind şi apoi spărgându-se 
furioase de țărm. În acest scurt interval de întuneric al nordului, 
luna apusese deja. Peste încă o jumătate de oră avea să se 
lumineze, începând o nouă zi foarte lungă. Se aflau undeva în 
centrul golfului care-şi întindea brațele de ambele părți, astfel 
încât mareea era slabă, valurile nefiind aşa de periculoase ca de 
obicei. Vântul rece ce venea dinspre apă o făcea pe Zina să 
tremure, dar lui Arsenov îi plăcea. 

Apoi văzură lumina aprinzându-se şi stingându-se de trei ori. 
Barca era acolo. Arsenov răspunse cu aceiaşi semnal folosind 
lanterna. Văzură vag barca de pescuit navigând în întuneric, fără 
lumini, apropiindu-se de mal. Merseră în spatele dubiței şi, 
împreună, aduseră povara la țărm. 

— Ce surprinşi vor fi să te vadă din nou, spuse Arsenov. 

— Sunt oamenii Şeicului, nimic nu îi surprinde, răspunse Zina, 
perfect conştientă că în povestea pe care Şeicul i-o spusese lui 
Hasan se presupunea că Zina se cunoştea cu echipajul. Cu 
siguranță, Şeicul i-a informat deja. 

Arsenov aprinse din nou lanterna şi văzură o barcă cu vâsle 
venind spre ei, scufundată puternic din cauza încărcăturii grele, în 
ea erau doi bărbați şi un morman de lăzi; alte lăzi trebuiau să fie 
încă pe barca de pescuit. Arsenov îşi privi ceasul; spera să termine 
până în zori. 

Cei doi bărbați traseră botul bărcii pe pietriş şi coborâră. Nu 
pierdură vremea cu prezentările, dar, aşa cum li se ordonase, o 
tratau pe Zina de parcă o cunoşteau. 

Toţi patru descărcară lăzile foarte repede, depozitându-le 
ordonat în partea din spate a dubiței. Arsenov auzi ceva, se 
întoarse şi văzu o a doua barcă ce se oprise pe pietriş, ştiind din 
acel moment că aveau să termine până în zori. 

Încărcară cadavrul lui Magomet în prima barcă, acum goală şi 
Zina le ordonă membrilor echipajului să-l arunce în larg. Se 
supuseră fără întrebări, lucru care-i plăcu lui Arsenov. Evident, 
femeia îi impresionase atunci când supraveghease încărcarea. 

Extrem de repede, toți şase încărcară restul de lăzi în dubiță. 
Apoi bărbaţii se întoarseră la bărci la fel de silențios cum 
coborâseră şi, împinşi de Arsenov şi Zina, porniră înapoi către 
barca de pescuit. 

Arsenov şi Zina se priviră. Odată cu venirea încărcăturii, 
misiunea devenise mult mai reală decât înainte. 

— Simti şi tu, Zina? întrebă el, punând mâna pe una dintre 
cutii. Simți moartea ce aşteaptă aici? 

Ea îşi puse palma peste a lui: 

— Eu simt victoria. 


Se întoarseră la bază unde îi aşteptau ceilalți membri ai 
dispozitivului, care, prin aplicarea inteligentă a peroxidului şi a 
lentilelor de contact colorate se transformaseră complet. Nimeni nu 
spuse nimic în privința morţii lui Magomet. Sfârşise prost, iar 
acum, atât de aproape de misiune, nimeni nu voia să ştie detaliile 
- aveau lucruri mai importante la care să se gândească. 

Lăzile fură descărcate şi deschise cu atenție, scoțând la iveală 
pistoale automate compacte, pachete cu explozibil C4, costume 
HAZMAT. O altă ladă, mai mică decât celelalte, conţinea nişte praz 
împachetat şi păstrat în gheață. Arsenov îi făcu un gest lui 

Akhmed, care-şi puse mănuşi din latex şi mută lada cu praz în 
dubița pe care scria Hafnarfjordur Fine Fruits & Vegetables. Apoi 
un Akhmed blond şi cu ochi albaştri urcă în maşină şi plecă. 

Ultima cutie trebuia deschisă de Arsenov şi Zina. Conţinea NX 
20. O priviră împreună, cu cele două părți ale ei aşezate inocent pe 
suportul de polistiren, gândindu-se la ceea ce văzuseră în Nairobi. 
Arsenov îşi privi ceasul. 

— Foarte curând, Şeicul va sosi cu încărcătura. 

Începuseră ultimele pregătiri. 


Imediat după ora nouă dimineața, o dubiță de la magazinul 
Fontana parcă la intrarea de serviciu de la subsolul Humanistas, 
Ltd., unde o opriră doi agenți de securitate. Unul dintre ei îşi 
consultă diagrama de lucru pentru ziua respectivă şi, deşi pe 
aceasta era trecută o livrare de la magazinul Fontana pentru biroul 
lui Ethan Hearn, ceru să vadă foaia de expediţie. După ce şoferul îi 
arătă documentul, îi ceru să deschidă partea din spate. Agentul 
urcă, verifică fiecare obiect de pe listă şi apoi deschise fiecare cutie 
din carton împreună cu partenerul său, verificând cele două 
scaune, biroul, dulapul şi canapeaua extensibilă. Deschiseră toate 
uşile biroului şi dulapului, inspectară interioarele, ridicară pernele 
de pe scaune şi de pe canapea. Găsind totul în ordine, agenţii îi 
înapoiară şoferului foaia de expediţie şi îl îndrumară spre biroul lui 
Ethan Hearn. 

Şoferul parcă lângă lift şi descărcă împreună cu colegul său. 
Urcară totul făcând patru drumuri până la etajul cinci, unde îi 
aştepta Hearn. Era încântat să le arate unde să aşeze fiecare piesă 
de mobilier, iar ei au erau la fel de încântați să primească bacşişul 
gras de după terminarea lucrului. 

După plecarea lor, Hearn închise uşa şi începu să transfere, în 
ordine alfabetică teancul de dosare ce se adunase lângă biroul său. 
Camera căpătă aspectul plăcut al unui birou ordonat. După o 
vreme, Hearn se ridică şi merse până la uşă. Deschizând-o, se 
pomeni față în față cu femeia care-l însoțise cu o zi înainte pe 
bărbatul care fusese introdus cu targa în clădire. 

— Eşti Ethan Hearn? Când el făcu un semn de încuviințare, îi 
întinse mâna. Annaka Vadas. 

Ethan îi strânse scurt mâna, observând că era fermă şi uscată, 
îşi aminti avertismentul lui Khan şi afişă o mină inocentă şi 
întrebătoare. 

— Ne cunoaştem? 

— Sunt o prietenă a lui Spalko. Zâmbetul ei îi tăie răsuflarea. Te 
superi dacă intru, sau plecai? 

— Am o întâlnire peste — îşi privi ceasul — puţin timp. 

— Nu te rețin mult. Ea merse până la canapea şi se aşeză picior 
peste picior. Îl fixă pe Hearn cu o expresie atentă, în expectativă. 

E] se aşeză pe scaun şi se răsuci cu fața spre ea. 

— Cu ce vă pot fi de folos, domnişoară Vadas? 

— Cred că ai înțeles greşit, spuse ea cu o privire intensă, 
întrebarea e cu ce te pot ajuta eu? 

El clătină din cap: 

— Mă tem că nu înțeleg. 

Annaka se uită prin birou, mormăind ca pentru sine. Apoi îşi 
puse coatele pe genunchi. 

— O, cred că înţelegi, Ethan. Din nou zâmbetul acela. Vezi tu, 
ştiu despre tine ceva ce Stepan nu ştie. 

El îşi luă din nou expresia aceea întrebătoare pe față, întinzând 
braţele într-un gest de om neajutorat. 

— Te străduieşti prea tare, spuse ea scurt. Ştiu că lucrezi şi 
pentru altcineva în afară de Stepan. 

— Nu... 

Dar ea îşi dusese degetul la buze. 

— Te-am văzut ieri în garaj. Nu puteai fi acolo ca să-ți vezi de 
sănătate şi, chiar dacă ar fi fost aşa, te interesa prea mult ce se 
întâmplă. 

De uimire, bărbatul nu reuşi nici măcar să nege. Şi ce rost 
avea? îşi zise el. Îl descoperise, deşi crezuse că este foarte atent. O 
privi fix. Era frumoasă, într-adevăr, dar era şi înspăimântătoare în 
acelaşi timp. 

Ea îşi lăsă capul într-o parte: 

— Nu lucrezi pentru Interpol - nu ai obiceiurile lor. CIA, nu, nu 
cred. Stepan ar şti dacă americanii ar încerca să-i penetreze 
organizația. Deci pentru cine, hm? 

Hearn nu voia să spună; nu putea. Era doar înspăimântat ca ea 
să nu ştie deja — să nu ştie totul. 

— Eşti livid la față, Ethan. Annaka se ridică. Chiar nu-mi pasă. 
Vreau doar o poliţă de asigurare pentru cazul în care lucrurile se- 
mput pe aici. Polita de asigurare eşti tu. Deocamdată, să spunem 
că mica ta trădare e micul nostru secret. 

Traversase camera şi ieşise înainte ca Hearn să poată îngăima 
ceva ca răspuns. Rămase aşezat o secundă, imobil din cauza 
şocului. Apoi se ridică şi deschise uşa, privind în sus şi în jos pe 

coridor ca să se asigure că femeia plecase cu adevărat. 

Apoi închise uşa, traversă camera până la canapea şi spuse: 

— Liber. 

Pernele începură să se ridice şi el le luă şi le aşeză pe mocheta 
ce acoperea toată încăperea. Când începură să se mişte panourile 
din placaj ce alcătuiau mecanismul patului, se aplecă şi le ridică. 

Dedesubt, în loc de saltea şi cadrul patului, se afla Khan. 

Hearn îşi dădu seama că era lac de sudoare. 

— Ştiu că m-ai avertizat, dar... 

— Linişte. Khan ieşi din spaţiul strâmt ca un coşciug. Hearn se 
făcu mic, dar Khan avea altele pe cap decât pedeapsa corporală. 
Doar să nu faci aceeaşi greşeală de două ori. 

Khan se duse la uşă şi îşi lipi urechea de ea. Nu reuşea să 
distingă decât zgomotul de fundal al birourilor de pe hol. Purta 
nişte pantaloni negri, pantofi, cămaşă şi geacă scurtă de aceeaşi 
culoare. Lui Hearn i se păru că se îngrăşase puțin în partea de sus 
a corpului de la ultima lor întâlnire. 

— Pune canapeaua la loc cum era, ordonă Khan, apoi reia-ți 
lucrul ca şi cum nu s-ar fi întâmplat nimic. Ai o întâlnire curând? 
Du-te şi ai grijă să nu întârzii! E imperativ ca totul să pară normal. 

Hearn încuviință din cap, aşezând placajul în golul de sub 
canapea şi punând pernele la locul lor. 

— Suntem la etajul cinci, spuse. Ținta ta este la etajul trei. 

— Să văd planul. 

Hearn se aşeză în fața computerului şi imediat apăru pe ecran 
planul clădirii. 

— Arată-mi etajul trei, spuse Khan aplecându-se peste umărul 
lui. 

Când apăru, îl studie atent. 

— Ce e asta? întrebă arătând un punct. 

— Nu ştiu. Hearn încercă să mărească imaginea. Pare un spațiu 
gol. 

— Sau, zise Khan, ar putea fi o cameră învecinată cu 
domnitorul lui Spalko. 

— Doar că nu are intrare sau ieşire, sublinie Hearn. 

— Interesant. Mă întreb dacă nu cumva domnul Spalko a făcut 
nişte modificări de care arhitecţii nu ştiu nimic. 

După ce memorase planul etajului, Khan se întoarse. Obţinuse 
tot ce se putea obține de acolo; acum trebuia să vadă locul 
propriu-zis. Din uşă, se întoarse spre Hearn: 

— Nu uita. Să nu întârzii la întâlnire. 

— Şi tu? Nu ai cum să intri acolo. 
Khan clătină din cap: 
— Cu cât ştii mai puţine, cu atât mai bine. 


Steagurile erau desfăşurate în dimineața nesfârşită a Islandei, 
scăldate în soarele strălucitor şi în parfumul mineral al izvoarelor 
termale. La un capăt al Aeroportului Keflavik fusese ridicat 
scheletul complicat din aluminiu al unui podium uriaş care avea la 
unul dintre capete instalația de sunet, locul fiind considerat cel 
mai sigur din tot perimetrul de către Jamie Hull, Boris Ilici Karpov 
şi Feyd al-Saoud. Nici unul dintre ei, nici măcar tovarăşul Boris, 
nu părea fericit pentru apariţia liderilor într-un loc atât de public, 
dar în această privință toți şefii de state gândeau la fel. Era 
imperativ, credeau ei, nu numai să-şi arate solidaritatea în public, 
ci şi faptul că nu se temeau. Cu toţii cunoşteau riscurile unui 
asasinat când preluaseră funcția şi erau foarte conştienţi de risc 
din momentul în care hotărâseră să organizeze summitul. Dar 
ştiau cu toţii că riscul morții era o componentă a meseriei. Dacă 
voiau să schimbe lumea, aveau să fie cu siguranță oameni care să 
se opună. 

Şi astfel, în această dimineață când trebuia să înceapă 
summitul, cu steagurile Statelor Unite, Rusiei şi ale celor mai 
importante națiuni arabe desfăşurate în vânt, partea din față a 
podiumului fusese decorată cu logoul atât de disputat al 
summitului, trupele de securitate înconjurau perimetrul şi 
lunetiştii erau amplasați în toate punctele strategice posibile. Toate 
națiunile lumii îşi trimiseseră reprezentanții presei; li se ceruse să 
se prezinte cu două ore înainte de conferința de presă. Jurnaliştii 
fuseseră  scanați metodic, li se verificaseră  legitimaţiile şi 
amprentele lor fuseseră scanate şi trecute prin mai multe baze de 
date. Fotografii fuseseră avertizați să nu pună film în aparate 
dinainte pentru că acestea trebuiau scanate cu raze X la fața 
locului, trebuia examinată fiecare cameră obscură, fiecare fotograf 
în parte trebuia observat în timp ce punea film în aparat. Cât 
despre telefoanele mobile, acestea au fost confiscate, etichetate şi 
păstrate în afara perimetrului, pentru a fi recuperate la sfârşitul 
conferinței de presă de proprietarii lor. Nu se trecuse cu vederea 
nici un detaliu. 

Când preşedintele Statelor Unite îşi făcu apariția, Jamie Hull 
era alături de el împreună cu mai mulți agenți ai Serviciului 
Secret. Hull ţinea permanent legătura cu toți membrii echipei sale 

şi cu ceilalți doi şefi de securitate printr-o cască pe care o avea în 
ureche. Imediat după preşedintele american apăru preşedintele 
Rusiei, Alexandr levtusenko, însoţit de Boris şi un cordon alcătuit 
din agenţi cu feţe încruntate. În spatele lor veneau liderii celor 
patru state islamice împreună cu şefii serviciilor lor de securitate. 

Mulțimea şi presa se repeziră înainte, doar pentru a fi ținute la 
distanță de podiumul pe care urcaseră demnitarii. Se testau 
microfoanele, camerele de televiziune transmiteau în direct. 
Preşedintele S.U.A. vorbi primul la microfon. Era un bărbat înalt şi 
arătos, cu nas proeminent şi ochi de câine de pază. 

„Concetăţeni ai lumii, începu el cu vocea puternică şi 
declarativă rodată în atâtea discursuri electorale, netezită de 
numeroase conferințe de presă şi şlefuită de atâtea discuţii intime 
în Rose Garden sau la Camp David, este o zi măreaţă pentru pacea 
lumii şi pentru lupta internațională pentru dreptate şi libertate 
împotriva violenței şi terorismului. 

Astăzi, ne aflăm încă o dată într-un moment de răscruce al 
istoriei lumii. Vom lăsa toată umanitatea să se afunde în 
întunericul fricii şi războiului nesfârşit sau ne vom uni pentru a 
lovi în inima dușmanului, oriunde s-ar ascunde el? 

Forțele terorismului sunt aliate împotriva noastră. Să nu ne 
lăsăm păcăliți, terorismul este o hidră a vremurilor modeme, un 
monstru cu mai multe capete. Nu ne facem iluzii în privința 
drumului dificil pe care îl avem de parcurs, dar nimic nu ne va 
zdruncina dorința de a merge înainte într-un unic efort concertat. 
Numai uniți putem distruge monstrul acesta cu mai multe capete! 
Numai uniți avem o şansă de a transforma lumea într-un loc sigur 
pentru fiecare cetățean al ei!” 

Discursul preşedintelui fu urmat de aplauze furtunoase. Apoi îi 
cedă microfonul preşedintelui rus, care spuse mai mult sau mai 
puţin aceleaşi lucruri, primindu-şi şi el porția de aplauze. Cei 
patru lideri arabi vorbiră pe rând şi, deşi în cuvinte mai 
circumspecte şi ei întăriră nevoia stringentă a unui efort unit de a 
opri terorismul odată pentru totdeauna. 

Urmară apoi o serie de întrebări şi răspunsuri, după care cei 
şase bărbați se aliniară pentru fotografii. Era o privelişte 
impresionantă, mai memorabilă atunci când se apucară de mâini 
şi le ridicară deasupra capetelor într-o etalare de solidaritate fără 
precedent între Est şi Vest. 

Când mulțimea începu să se rărească, starea de spirit era 
excelentă. Chiar şi cei mai epuizați jurnalişti şi fotografi erau de 

părere că summitul începuse excelent. 


— Îți dai seama că am ajuns la a treia pereche de mănuşi 
chirurgicale? 

Stepan Spalko era aşezat la masa plină de tăieturi şi pete de 
sânge pe scaunul pe care Annaka stătuse cu o zi înainte. Avea în 
față un sendviş cu şuncă, salată şi roşii, care începuseră să-i placă 
în lungile perioade de convalescență dintre operaţiile la care fusese 
supus în Statele Unite. Sandvişul era aşezat pe o farfurie din 
porțelan fin şi în dreapta avea un pahar din cristal cu cel mai fin 
Bordeaux de podgorie. 

— Nu contează. Se face târziu. Bătu cu degetul în cristalul 
ceasului de la încheietură. Mi se pare, domnule Bourne, că această 
distracție extraordinară se apropie de sfârşit. Mi-ai oferit o noapte 
extraordinară. Râse scurt. Ceea ce eu nu am făcut pentru tine, aş 
spune. 

Sandvişul fusese tăiat în două triunghiuri egale, la dimensiuni 
exacte. Ridică unul şi muşcă din el, mestecând încet şi cu atenție. 

— Ştii dumneata, domnule Bourne, un sendviş cu şuncă, salată 
şi roşii nu e bun dacă şunca nu este proaspătă şi, dacă e posibil, 
tăiată subţire. 

Înghiți, puse sandvişul deoparte şi, ridicând paharul de cristal, 
îşi clăti gura cu puțin Bordeaux. Apoi împinse scaunul înapoi, se 
ridică şi se apropie de scaunul de stomatologie de care era legat 
Jason Bourne. Capul îi atârna pe piept şi pe o rază de cincizeci de 
centimetri în jurul lui erau pete de sânge. 

Spalko îi îndreptă capul cu dosul palmei. Ochii lui, înceţoşațţi 
din cauza durerilor crunte, erau înconjurați de cearcăne negre şi 
fața îi era albă ca varul. 

— Înainte de a pleca, trebuie să-ți spun care e ironia. Ora 
triumfului meu se apropie. Nu contează ce ştii. Nu contează dacă 
vorbeşti sau nu. Tot ce contează e că te am aici, în siguranță şi 
incapabil să mi te opui în vreun fel. Râse din nou. Ce preț teribil ai 
plătit pentru tăcere. Şi pentru ce, domnule Bourne? Pentru nimic! 


Khan îl văzu pe paznicul care stătea în picioare lângă uşa de la 
lift şi se retrase cu grijă spre uşa ce ducea pe scări. Prin panoul 
din geam securizat văzu doi agenți de pază fumând şi discutând pe 
scări. Unul dintre ei privea afară la fiecare cincisprezece secunde, 
verificând coridorul de la etajul cinci. Scările erau extrem de bine 
păzite. 

Plecă înapoi. Mergând pe coridor cu un pas normal şi relaxat, 
scoase arma cu aer comprimat pe care o cumpărase de la Oszkar 
şi o lipi de corp. În momentul în care paznicul îl văzu, Khan ridică 
arma şi-i trase o săgeată în gât. Bărbatul se prăbuşi inconştient 
din cauza substanței chimice din vârful săgeții. 

Khan începu să alerge. În timp ce-l târa pe paznic în toaleta 
bărbaților, apăru al doilea agent, aţintindu-şi pistolul automat 
spre pieptul lui. 

— Stai pe loc, îi ordonă. Aruncă arma şi ţine mâinile la vedere. 

Khan făcu aşa cum i se ordonase. Ținând mâinile ridicate 
pentru a fi inspectat de paznic, atinse un resort ascuns într-o 
membrană la încheietura mâinii. Agentul duse o mână la gât. 
Săgeata fusese ca o înțepătură de insectă. Dar imediat descoperi 
că nu mai vede. Fu ultimul gând înainte de a se prăbuşi la rândul 
lui inconştient. 

Khan târî ambele corpuri în toaleta bărbaţilor, apoi apăsă 
butonul liftului. O secundă mai târziu uşile liftului se deschideau. 
Urcă şi apăsă butonul pentru etajul trei. Liftul începu să coboare 
dar, când trecu de etajul patru se opri, rămânând suspendat între 
etaje. Apăsă câteva butoane, fără succes. Liftul era blocat, fără 
îndoială cu intenţie. Ştia că are foarte puțin timp pentru a scăpa 
din capcana întinsă de Spalko. 

Ridicându-se pe balustrada ce înconjura liftul la nivelul mâinii, 
se întinse spre trapa de întreținere. Era gata să o deschidă, când 
se opri şi privi mai atent. Oare ce strălucea acolo? Scoase 
minilanterna din trusa luată de la Oszkar şi ilumină şurubul din 
colțul cel mai îndepărtat. În jurul lui era înfăşurată puţină sârmă 
de cupru. Capcană cu bombă! Khan ştia că în momentul în care ar 
fi încercat să desfacă trapa firul avea să detoneze o bombă aşezată 
deasupra liftului. 

În acel moment o zguduitură îl smulse din loc şi cabina liftului, 
vibrând din toate încheieturile, începu să se prăbuşească în put. 


Spalko ieşi din camera de interogatoriu pentru că îi suna 
telefonul. Intră în dormitorul scăldat de lumina soarelui, simțind 
căldura razelor pe față. 

— Da? 

O voce îi vorbi în ureche, cuvintele făcându-i pulsul să crească. 
Khan era aici! Strânse pumnul. Acum îi avea pe amândoi. Aproape 
terminase treaba aici. Îşi trimise oamenii la etajul doi, apoi sună la 
comandamentul de securitate şi dădu ordin să înceapă un 

exercițiu de incendiu care în scurt timp avea să ducă la evacuarea 
întregului personal al Humanistas din clădire. În douăzeci de 
secunde se auzi răsunând alarma de incendiu şi în toată clădirea 
bărbaţii şi femeile îşi părăsiră birourile îndreptându-se ordonat 
spre scări, de unde erau escortați în stradă. Până atunci Spalko îşi 
sunase şoferul şi pilotul, spunându-i acestuia din urmă să 
pregătească avionul ce-l aştepta la Aeroportul Ferihegy. Urmându- 
i-se instrucțiunile, avionul fusese deja alimentat şi verificat, 
trimițându-se la turnul de control un plan de zbor. 

Mai trebuia să dea un singur telefon înainte de a se întoarce la 
Jason Bourne. 

— Khan e în clădire, spuse el când Annaka răspunse la telefon. 
E blocat în lift şi am trimis oameni să se ocupe de el dacă reuşeşte 
să scape, dar tu îl cunoşti mai bine decât oricine. Mormăi la auzul 
răspunsului ei. Nu mă surprinde ce spui. Fă cum crezi. 


Khan lovi butonul pentru oprirea de urgență cu podul palmei, 
dar nu se întâmplă nimic, liftul îşi continuă coborârea 
vertiginoasă. Folosind o unealtă din trusa lui Oszkar, deschise 
panoul indicator, înăuntru erau o mulțime de fire, dar văzu 
imediat că acela care acționa oprirea de urgenţă era deconectat. Îl 
potrivi cu dexteritate în locaşul său şi imediat, cu un urlet de 
metal scrâşnind, liftul se opri sub acţiunea frânei de urgenţă. În 
timp ce liftul atârna blocat între etajul doi şi trei, Khan continuă să 
lucreze cu firele cu o febrilitate extremă. 


La etajul doi, oamenii înarmaţi ai lui Spalko ajungeau la uşa 
liftului pe care o deschiseră manual cu o cheie de urgenţă, lăsând 
să se vadă puțul. Deasupra lor se vedea partea de jos a cabinei 
oprite. Primiseră ordine; ştiau ce aveau de făcut. Deschiseră un foc 
masiv ce măcină treimea de jos a cabinei liftului. Nimeni nu putea 
supraviețui unei rafale atât de intense. 


Khan, cu mâinile şi picioarele întinse şi sprijinite cu putere de 
pereții casei liftului, privi cum se prăbuşea partea de jos a cabinei. 
Era protejat de ricoşeul gloanțelor atât de uşile liftului, cât şi de 
puț. Reconectase firele panoului pentru a putea deschide uşile 
suficient cât să se poată strecura afară. Se strecurase prin puț, 
urcând aproximativ până deasupra cabinei în momentul când 
începuse ploaia de gloanțe. 

Acum, în ecoul de după lovituri, auzi un bâzâit ca al unui roi de 


367 


albine ce ieşiseră din stup. Privind în sus, văzu două cabluri 
căzând din susul puțului. Câteva secunde mai târziu doi agenţi de 
pază bine înarmaţi coborau în rapel pe fire, unul lângă altul. 

Unul dintre ei îl văzu şi îşi îndreptă arma spre el. Khan trase cu 
arma cu aer comprimat şi arma agentului scăpă dintre degetele lui 
înțepenite. În timp ce al doilea paznic se pregătea să tragă, Khan 
sări şi se prinse de bărbatul inconştient care, datorită 
echipamentului de coborâre, era strâns lipit de coardă. Al doilea 
agent, fără față şi deci anonim dincolo de casca de luptă, trase în 
Khan, care-l răsuci pe tovarăşul lui, folosind corpul acestuia drept 
scut pentru a opri gloanţele. Lovi cu piciorul, azvârlindu-i pistolul 
din mână celui de-al doilea agent. 

Aterizară pe acoperişul cabinei în acelaşi timp. Micuţul pătrat 
alb de exploziv C4 ucigător era prins cu bandă de centrul trapei de 
întreținere, unde fusese legat în grabă cu fire pentru a instala 
capcana. Khan vedea că şuruburile erau slăbite; dacă vreunul din 
ei lovea din greşeală panoul trapei, dislocându-l cât de puţin, 
întreaga cabină s-ar fi făcut bucăți. 

Khan apăsă pe trăgaciul armei cu aer comprimat, dar paznicul, 
care văzuse felul în care-l scosese din luptă pe partenerul său, se 
feri din calea lui, se rostogoli şi lovi cu piciorul în sus, aruncându-i 
lui Khan arma din mână. În acelaşi timp puse mâna pe pistolul 
automat al colegului său. Khan îl călcă tare pe mână, frecându-l 
cu călcâiul într-o încercare de a-l face pe agent să dea drumul 
armei. Dar acum paznicii de la etajul doi începură să tragă în sus 
în rafale. 

Profitând de elementul ce-i distrăsese atenția lui Khan, 
îndepărtă piciorul lui Khan şi recuperă pistolul. Când trase, Khan 
sări de pe cabină, lăsându-se să alunece pe partea laterală a 
puțului până în locul unde ajungea frâna de urgenţă. Ferindu-se 
de ploaia de gloanțe, acționă mecanismul frânei. Paznicul rămas pe 
cabina liftului îl urmărise şi acum era întins pe burtă, cu pistolul 
ațintit asupra lui Khan. Când începu să tragă, Khan reuşi să 
declanşeze frâna. Cabina se prăbuşi în puț împreună cu paznicul 
şocat. 

Khan sări pe cel mai apropiat cablu de rapel şi începu să urce. 
Ajunse la etajul trei şi tocmai conecta curentul alternativ la yala 
magnetică în momentul în care cabina liftului se izbea de baza 
puțului, aflată în subsolul clădirii. Şocul dislocă trapa de 
întreținere şi explozibilul C4 detonă. Explozia urcă prin puț exact 
în momentul când circuitul magnetic se întrerupea şi Khan se 

rostogolea prin uşă. 

Holul de la etajul trei era îmbrăcat complet în marmură 
maronie. Aplicele din sticlă mată ofereau o iluminare difuză. Când 
îşi reveni, Khan o văzu pe Annaka la nici cinci metri de el, fugind 
pe hol. Era în mod clar surprinsă şi, se gândi el, mai mult decât 
speriată. Evident, nici ea şi nici Spalko nu luaseră în calcul ideea 
ca el să ajungă la etajul trei. Râse încet, pornind după ea. Nu-i 
putea învinovățţi; era o adevărată performanţă să ajungă acolo. 

Înaintea lui, Annaka dispăru pe o uşă. Când o trânti după ea, 
Khan auzi încuietoarea care-şi făcea datoria. Ştia că trebuia să 
ajungă la Bourne şi la Spalko, dar Annaka devenise un atu pe care 
nu-şi putea permite să-l ignore. Când ajunse la uşa încuiată, avea 
deja în mână un set de şperacluri. Introducând unul, distruse 
butucul. Îi luă mai puţin de cincisprezece secunde să deschidă 
uşa, dându-i Annakăi atâta timp cât să ajungă în partea cealaltă a 
camerei. Ea îl privi înspăimântată peste umăr, apoi trânti uşa 
după ea. 

Privind retrospectiv, expresia ei ar fi trebuit să-l avertizeze. 
Annaka nu-şi manifesta niciodată frica. Îl alertă totuşi camera 
prevestitoare de rele, mică şi pătrată, fără nici o particularitate şi 
fără nici o fereastră. Părea neterminată, proaspăt renovată într-un 
alb lugubru, fiind vopsite până şi plintele late, sculptate în lemn. 
În spaţiul acela nu era nici o mobilă, de fapt nu era nimic. Privind 
în sus, văzu în tavan ventilatoarele prin care în cameră pătrundea 
un gaz. Ținându-şi respirația, merse până la uşa din celălalt capăt. 
Manevră încuietoarea, dar uşa nu se deschidea. Trebuie să fie 
blocată pe dinafară, se gândi el alergând la uşa pe care intrase în 
cameră. Răsuci mânerul şi descoperi că şi aceasta fusese blocată 
pe dinafară. 

Gazul începea să se simtă în camera închisă. Era prins în cursă. 


Lângă farfuria de porțelan plină de firmituri şi paharul de cristal 
în care mai erau nişte resturi de Bordeaux, Stepan Spalko aliniase 
obiectele luate de la Bourne: arma ceramică, telefonul mobil al lui 
Conklin, teancul de bani şi briceagul automat. 

Bourne, zdrobit şi plin de sânge, se afla în stare de meditaţie 
profundă de câteva ore, mai întâi pentru a opri valurile de agonie 
ce-i străbăteau corpul la fiecare răsucire şi împungere a 
instrumentelor lui Spalko, apoi pentru a-şi conserva şi proteja 
energia interioară şi, în sfârşit, pentru a scăpa de efectele psihice 
ale torturii şi a-şi recăpăta puterile. 

Prin mintea lui golită pâlpâiau gânduri despre Marie, Alison şi 
Jamie ca nişte flăcări palide, dar amintirea cea mai vie fusese 
aceea a zilelor toride petrecute în Phnom Penh. Mintea lui, calmată 
până în punctul liniştii complete, îi învia pe Dao, Alyssa şi Joshua. 

Îi arunca o minge lui Joshua, învățându-l cum să folosească 
mănuşa de baseball pe care i-o adusese din State, când Joshua se 
întoarce şi îi spune: De ce ai încercat să faci replici ale noastre? De 
ce nu ai încercat să ne salvezi? Devine confuz o secundă, până ce 
vede fața lui Khan atârnând în mintea lui ca o lună plină pe cerul 
fără stele. Khan deschide gura şi zice: Ai încercat să-i copiezi pe 
Joshua şi Alyssa. Până şi numele lor încep cu aceleaşi litere. 

Voia să iasă din meditaţia forțată, să abandoneze fortăreața 
ridicată pentru a se proteja de ravagiile lui Spalko asupra lui, 
orice, numai să scape de fața acuzatoare, de vina zdrobitoare. 

Vinovăţia. 

Vina lui era lucrul de care fugise tot timpul. Încă de când Khan 
îi spusese cine era cu adevărat fugise de realitate, exact aşa cum 
fugise cât îl țineau picioarele din Phnom Penh. Crezuse că fugea de 
tragedia căreia-i căzuse victimă, dar adevărul era că fugise de 
povara vinovăției sale copleşitoare. Nu îşi apărase familia când 
aceştia aveau cel mai mult nevoie de el. Trântind uşa în fața 
adevărului, fugise. 

Dumnezeu să-l ajute, din acest punct de vedere era, aşa cum 
spusese Annaka, un laş. 


Sub privirea injectată de sânge a lui Bourne, Spalko puse banii 
în buzunar şi luă arma. 

— Te-am folosit pentru a-i ține departe de mine pe dulăii 
spionajului mondial. Mi-ai fost de folos în acest sens. Îndreptă 
arma spre Bourne, țintind un loc aflat puţin deasupra rădăcinii 
nasului. Dar, din nefericire, acum nu îmi mai eşti de nici un folos. 
Strânse degetul pe trăgaci. 

În acel moment, Annaka intră în cameră. 

— Khan a ajuns pe palier, spuse. 

Fără să vrea, Spalko se arătă surprins. 

— Am auzit explozia. Nu a murit în ea? 

— A reuşit cumva să prăbuşească liftul. A explodat în subsol. 

— Din fericire, ultimele arme au fost livrate. O privi, în sfârşit. 
Unde e Khan acum? 

— E prins în camera încuiată. E timpul să plecăm. 

Spalko încuviință din cap. Ea ştiuse foarte bine abilitățile lui 

Khan. Avusese dreptate să încurajeze relația dintre ei. Ca o 
creatură duplicitară ce era, ea ajunsese să-l cunoască pe Khan mai 
bine decât sperase el să se cunoască vreodată. Îl fixa nemişcat pe 
Bourne, sigur că încă nu îşi terminase treburile cu el. 

— Stepan. Annaka îi puse o mână pe braț. Avionul aşteaptă. 
Avem nevoie de timp pentru a ieşi din clădire fără să fim văzuți. 
Circuitele de incendiu au fost activate şi din puţul liftului a fost 
pompat afară tot oxigenul, aşa că nu vor fi stricăciuni majore. 
Totuşi, holul cred că e în flăcări şi pompierii or să apară curând, 
dacă nu au ajuns deja. 

Se gândise la toate. Spalko o privi cu admiraţie. Apoi, fără nici 
un avertisment, îşi mişcă mâna cu arma ceramică într-un arc, 
izbind partea laterală a capului lui Bourne. 

— Voi lua asta ca pe un suvenir al primei şi ultimei noastre 
întâlniri. 

Apoi părăsi încăperea împreună cu Annaka. 


Întins pe burtă, Khan săpa cu furie într-o porțiune a plintei, 
folosindu-se de o mică rangă din uneltele pe care i le ceruse lui 
Oszkar. Ochii îi ardeau şi îi lăcrimau din cauza gazului şi plămânii 
erau pe punctul de a-i exploda din lipsă de oxigen. Mai avea numai 
câteva secunde până când ar fi leşinat şi sistemul lui nervos 
autonom ar fi preluat controlul, permițându-i gazului să pătrundă 
în interior. 

Dar acum desprinsese o parte din plintă şi imediat simți 
curentul de aer rece venind din afara camerei în care se afla. Îşi 
băgă nasul în gaura săpată, respirând aer curat. Apoi, respirând 
adânc, instală repede mica încărcătură de C4 pe care i-o dăduse 
Oszkar. Acesta, mai mult decât toate elementele de pe listă, îi 
indicase lui Oszkar în ce pericol intra şi îi trecu prin cap să-i dea 
trusa de evadare ca protecție suplimentară. 

Apropiindu-şi nasul de deschizătură, Khan respiră din nou 
adânc şi apoi puse acolo pachetul de C4, împingându-l cât mai 
mult. Târându-se până în partea opusă a camerei, apăsă pe 
butonul telecomenzii. 

Explozia dobori o parte din perete, creând o gaură. Fără să mai 
aştepte să se aşeze praful de plastic şi lemn, Khan sări prin perete 
în dormitorul lui Stepan Spalko. 


Lumina soarelui pătrundea oblic prin ferestre şi dedesubt 
strălucea Dunărea. Khan deschise toate ferestrele, pentru a disipa 

orice urmă de gaz care pătrunsese în cameră. Auzi imediat nişte 
sirene şi, privind în jos, văzu maşinile de poliție şi pompieri şi 
activitatea frenetică de la nivelul străzii. Se îndepărtă de ferestre şi 
privi înjur, orientându-se după planurile arhitectonice pe care i le 
arătase Hearn pe monitorul computerului. 

Se întoarse la locul unde fusese spațiul gol şi văzu lambriurile 
strălucitoare din lemn. Bătu în ele, cu urechea lipită de fiecare în 
parte. În acest mod al treilea panou dinspre stânga se dovedi a fi o 
uşă. Apăsă pe partea stângă a lambriului şi uşa se răsuci în 
interior. 

Khan intră în camera din beton negru şi gresie albă. Duhnea a 
sânge şi a transpiraţie. Se pomeni în fața unui Jason Bourne plin 
de sânge şi zdrobit în bătaie. Se holba la Bourne, care era legat în 
scaunul stomatologic, înconjurat de pete de sânge. Era gol până la 
mijloc. Braţele, umerii, pieptul şi spatele îi erau pline de răni 
umflate şi carne roşie. Primele două straturi care-i protejau 
coastele fuseseră rupte, dar al treilea era intact. 

Bourne răsuci capul şi îi aruncă lui Khan o privire de taur rănit, 
însângerat, dar nu învins. 

— Am auzit a doua explozie, spuse Bourne pe o voce subțire. 
Am crezut că ai murit. 

— Dezamăgit? Khan rânji. Unde e? Unde e Spalko? 

— Mă tem că ai întârziat, răspunse Bourne. A plecat, Annaka 
Vadas e cu el. 

— A lucrat pentru el tot timpul, zise Khan. Am încercat să te 
avertizez la clinică, dar nu m-ai ascultat. 

Bourne oftă şi închise ochii în fața acuzațţiei. 

— Nu aveam timp. 

— Se pare că niciodată nu ai timp să asculți. 

Khan se apropie de Bourne. Parcă îl strângea ceva de gât. Ştia 
că ar fi trebuit să plece după Spalko, dar ceva îl ţintuia locului. 
Privi rănile provocate de Spalko. 

Bourne spuse: 

— Acum o să mă omori. Nu era o întrebare, ci mai mult o 
declaraţie. 

Khan ştia că nu va avea niciodată o şansă mai bună ca asta. 
Lucrul întunecat din interiorul său pe care îl hrănise, care 
devenise singurul lui tovarăş, care în fiecare zi se hrănea din ura 
lui şi care în fiecare zi vărsa otravă în ființa lui, refuza să moară. 
Voia să-l ucidă pe Bourne şi aproape că îl învinse în acel moment. 
Aproape. Simţi impulsul urcând din partea de jos a abdomenului 

în braț, dar trecuse de inimă şi nu reuşi să-l împingă la acţiune. 

Brusc, se întoarse pe călcâie şi intră în dormitorul de lux al lui 
Spalko. Într-o secundă se întorsese cu un pahar cu apă şi un 
pumn de chestii pe care le culesese din baie. Îi ţinu paharul la 
gură lui Bourne, înclinându-i-l uşor până se goli. Ca şi cum ar fi 
avut o voință proprie, mâinile lui desfăcură cataramele, eliberând 
încheieturile şi gleznele lui Bourne. 

Ochii lui Bourne îl priveau curățând şi dezinfectând rănile. Nu- 
şi ridică mâinile de pe braţele scaunului. Într-un fel, se simțea mai 
paralizat acum decât atunci când fusese legat. Îl privea intens pe 
Khan, scrutându-i fiecare curbă şi fiecare unghi, fiecare trăsătură 
a feţei. Vedea gura lui Dao, propriul lui nas? Sau era doar o iluzie? 
Dacă era fiul său, trebuia să ştie; trebuia să înțeleagă ce se 
întâmplase. Dar încă simțea o urmă de îndoială, o undă de frică. 
Posibilitatea de a-l avea în față pe propriul său fiu după ani de zile 
în care-l crezuse mort era prea mult pentru el. Pe de altă parte, 
tăcerea în care se scufundaseră amândoi era insuportabilă. Aşa că 
reveni la subiectul neutru care era de interes pentru amândoi. 

— Voiai să ştii ce pune Spalko la cale, spuse el, respirând încet 
şi adânc la fiecare şoc pe care dezinfectantul i-l trimitea prin corp. 
A furat o armă inventată de Felix Schiffer — un biodifuzor portabil. 
Cumva Spalko l-a convins pe Peter Sido - un epidemiolog care 
lucrează la clinică - să-i dea încărcătura. 

Khan aruncă bucata de bandaj plină de sânge şi luă una 
curată. 

— Care constă în? 

— Anthrax, o formă de febră hemoragică, nu ştiu. Ştiu sigur 
doar că e mortală. 

Khan continua să-i curețe rănile. Podeaua era acum plină de 
bandaje însângerate. 

— De ce îmi spui asta acum? zise el cu o suspiciune 
nedeghizată. 

— Pentru că ştiu ce vrea Spalko să facă cu arma. 

Khan ridică privirea. 

Pe Bourne îl durea fizic să-l privească în ochi. Respirând adânc, 
continuă: 

— Spalko are un orar foarte strict. Trebuia să plece acum. 

— Summitul pentru terorism din Reykjavik. 

— E singura posibilitate logică, încuviință Bourne. 

Khan se ridică, spălându-şi mâinile la robinet. Privea apa roz 
rotindu-se în scurgerea imensă. 

— Asta dacă te cred. 

— Mă duc după ei, spuse Bourne. După ce am pus piesele cap 
la cap, mi-am dat seama în sfârşit că Alex Conklin îl luase pe 
Schiffer şi îl ascunsese împreună cu Vadas şi Molnar, pentru că 
aflase de amenințarea lui Spalko. Ştiu numele de cod al 
biodifuzorului - NX 20 — de pe o foaie din casa lui Conklin. 

— Şi deci Conklin a fost ucis pentru asta. Khan încuviință din 
cap. De ce nu a predat informaţia Agenţiei? În mod sigur, CIA ar fi 
avut mai multe posibilități de a rezolva amenințarea împotriva lui 
Schiffer. 

— Pot exista multe motive, răspunse Bourne. Nu credea că-l vor 
crede, dată fiind reputaţia de filantrop a lui Spalko. Nu avea destul 
timp; informațiile lui nu erau suficiente pentru a pune în mişcare 
birocrația Agenţiei. De asemenea, nu aşa proceda Alex. Nu-i plăcea 
să divulge secrete. 

Bourne se ridică încet şi cu efort, sprijinindu-se cu o mână de 
spătarul scaunului. Îşi simţea picioarele de cârpă din cauză că nu 
le mişcase atâta timp. 

— Spalko l-a ucis pe Schiffer şi trebuie să presupun că îl are pe 
Sido, viu sau mort. Trebuie să-l împiedic să-i omoare pe toți cei de 
la summit. 

Khan se întoarse şi îi întinse telefonul mobil: 

— Poftim. Sună Agenţia. 

— Crezi că m-ar crede? După părerea lor, eu sunt cel ce i-a ucis 
pe Conklin şi Panov în casa din Manassas. 

— O fac eu atunci. Până şi birocrații Agenţiei trebuie să ia în 
serios un apel anonim care ameninţă viața preşedintelui Statelor 
Unite. 

Bourne clătină din cap. 

— Şeful securității americane e un bărbat pe care-l cheamă 
Jamie Hull. Ar găsi o cale de a invalida informația. Ochii îi 
străluciră. Aproape că dispăruse ceața din ei. Rămâne o singură 
opțiune, dar nu cred că o pot face singur. 

— Judecând după cum arăţi, zise Khan, nu cred că o poți face 
deloc. 

Bourne se forță să-l privească în ochi. 

— Un motiv în plus, atunci, să vii cu mine. 

— Eşti nebun! 

Bourne începea să se obişnuiască cu ostilitatea lui. 

— Îl vrei pe Spalko la fel de mult ca şi mine. Care e 
dezavantajul? 

— Nu văd decât dezavantajul. Khan râse disprețuitor. Uită-te la 
tine! Eşti varză. 

Bourne se desprinsese de scaun şi mergea prin cameră, 
întinzându-şi muşchii şi căpătând forță şi încredere în propriul 
corp cu fiecare pas pe care îl făcea. Khan vedea asta şi era pur şi 
simplu uimit. 

Bourne se întoarse spre el şi spuse: 

— Promit să nu te pun pe tine să ridici toate greutățile. 

Khan nu respinse oferta. În loc de asta făcu o concesie plină de 
îndoială, nesigur de ce o făcea. 

— Primul lucru pe care trebuie să-l facem este să ieşim întregi 
de aici. 

— Ştiu, spuse Bourne, ai reuşit să declanşezi un incendiu şi 
acum clădirea e plină de pompieri şi, sigur, de poliţie. 

— N-aş fi aici dacă nu declanşam incendiul. 

Bourne îşi dădu seama că ironia lui nu reducea tensiunea. Ba 
din contră. Nu ştiau cum să vorbească unul cu celălalt. Se întrebă 
dacă aveau să reuşească vreodată. 

— Mulţumesc pentru că m-ai salvat, spuse. 

Khan îi evită privirea. 

— Nu te flata. Am venit aici să-l ucid pe Spalko. 

— În sfârşit, făcu Bourne, ceva pentru care să-i mulțumesc lui 
Spalko. 

Khan clătină din cap. 

— N-are cum să funcționeze. Nu am încredere în tine şi ştiu că 
nici tu nu ai încredere în mine. 

— Sunt dispus să încerc, răspunse Bourne. Orice ar fi între noi, 
chestia asta e mult mai importantă. 

— Nu-mi spune tu mie ce să cred, făcu Khan sec. N-am nevoie 
de tine pentru asta; n-am avut niciodată nevoie. Reuşi să ridice 
capul şi să-l privească pe Bourne. Bun, uite cum stă treaba. Sunt 
de acord să lucrez cu tine cu o condiție. Găseşti tu o cale de 
scăpare de aici. 

— S-a făcut. Zâmbetul lui Bourne îl zăpăci. Spre deosebire de 
tine, eu am avut o grămadă de ore la dispoziție în care să mă 
gândesc cum să scap din camera asta. M-am gândit că şi dacă 
reuşeam să scap din scaunul ăsta, nu ajungeam prea departe cu 
metode convenţionale. În acel moment nu eram în stare să mă 
opun unui escadron de oameni de-ai lui Spalko. Aşa că am găsit 
altă soluţie. 

Pe fața lui Khan se citea enervarea. Ura faptul că omul ăsta ştia 


375 


mai multe decât el. 

— Care este? 

Bourne făcu un semn din cap în direcția grătarului. 

— Scurgerea? întrebă Khan sceptic. 

— De ce nu? Bourne îngenunche lângă grilaj. Diametrul e 
destul de mare. În timp ce deschidea briceagul şi-l introducea între 
grilaj şi suport, făcu un gest. De ce nu-mi dai o mână de ajutor? 

Când Khan îngenunche de cealaltă parte a grătarului, Bourne îl 
ridică puţin cu briceagul. Apoi puse briceagul deoparte şi i se 
alătură, iar împreună reuşiră să-l ridice. 

Khan îl vedea pe Bourne tresărind din cauza efortului. În acel 
moment, în el se născu o senzație ciudată, în acelaşi timp străină 
şi familiară, un fel de mândrie pe care o putea identifica numai de 
departe şi cu o durere destul de mare. Era o emoție pe care o 
simţise în copilărie, înainte să fugă şocat, pierdut şi abandonat din 
Phnom Penh. De atunci reuşise să o izgonească atât de bine, încât 
nu fusese niciodată o problemă pentru el. Până acum. 

Rostogoliră grilajul într-o parte şi Bourne luă o parte din 
bandajele însângerate cu care-l curățase Khan, înfăşurând 
telefonul mobil. Apoi închise lama şi puse briceagul în buzunar. 

— Cine merge primul? întrebă. 

Khan ridică din umeri, nelăsând să se vadă că era impresionat 
în vreun fel. Avea o idee destul de clară unde ducea scurgerea şi 
era convins că şi Bourne ştia destul de bine. 

— E ideea ta. 

Bourne se lăsă în jos în gaura circulară. 

— Aşteaptă zece secunde, apoi vino şi tu, spuse el chiar înainte 
de a dispărea. 


Annaka era veselă. În timp ce străbăteau în viteză drumul spre 
aeroport în limuzina blindată a lui Spalko, ştia că nimeni şi nimic 
nu îi putea opri. Jocul ei de ultim moment cu Ethan Hearn nu 
fusese necesar, cum bine se vedea, dar nu regreta deschiderea, 
întotdeauna merita să greşeşti în favoarea precauţiei şi, în 
momentul în care-l înfruntase pe Hearn, soarta lui Spalko părea să 
atârne în balanță. Privindu-l acum, îşi dădu seama că nu ar fi 
trebuit niciodată să se îndoiască de el. Avea curajul, priceperea şi 
resursele mondiale pentru a pune la cale orice, chiar şi 
îndrăzneața lovitură de forță. Trebuia să recunoască, atunci când 
îi spusese prima dată despre planul lui, fusese sceptică şi 
rămăsese aşa până ce el terminase cu succes ieşirea care ducea de 

cealaltă parte a Dunării printr-un vechi tunel de apărare împotriva 
raidurilor aeriene, descoperit atunci când cumpărase clădirea. 
Atunci când începuse renovarea, ştersese cu succes orice notă din 
planuri cu privire la ea, astfel încât rămăsese, până în momentul 
în care i-o arătase, secretul lui personal. 

Limuzina şi şoferul îi aşteptaseră pe partea opusă în strălucirea 
roşiatică a apusului, iar acum se îndreptau cu viteză pe autostradă 
către Aeroportul Ferihegy. Se apropie de Stepan şi, când fața lui 
charismatică se întoarse spre ea, îi luă mâna într-a ei. Scăpase de 
şorțul de măcelar plin de sânge şi de mănuşi undeva în tunel. 
Purta jeanşi, o cămaşă albă apretată şi mocasini. Nimeni n-ar fi 
putut să-şi dea seama că nu dormise toată noaptea. 

El zâmbi: 

— Cred că se cere un pahar de şampanie, nu? 

— Tu te gândeşti la toate, Stepan, râse ea. 

El arătă înspre paharele cu picior aşezate în panoul interior al 
uşii de lângă ea. Erau din cristal, nu din plastic. Când fata se 
aplecă să le ia, scoase o sticlă de şampanie dintr-un frigider. Afară, 
zgârie-norii de pe marginea şoselei se mişcau cu viteză, reflectând 
soarele apusului. 

Spalko scoase foița de metal, desfăcu dopul şi turnă şampania 
în ambele pahare. Puse sticla deoparte şi ciocniră într-un toast 
plăcut. Băură amândoi şi ea îl privi în ochi. Erau ca doi frați, poate 
şi mai apropiaţi, pentru că nici unul dintre ei nu aducea în relaţie 
rivalitatea vreunui frate real. Dintre toți bărbaţii pe care-i 
cunoscuse, se gândi ea, Stepan se apropia cel mai mult de idealul 
ei. Nu că-şi dorise vreodată un partener. În adolescenţă i-ar fi 
convenit un tată, dar nu fusese să fie. În schimbul acestuia, îl 
alesese pe Stepan, puternic, competent, invincibil. Era tot ce şi-ar 
fi putut dori o fiică de la tatăl ei. 

În timp ce străbăteau inelul exterior al oraşului, zgârie-norii 
deveniră mai puțin numeroşi. Lumina continua să scadă odată cu 
apusul soarelui. Cerul era senin şi roşu şi vântul abia adia, 
condiții excelente pentru o decolare perfectă. 

— Ce zici de puţină muzică, zise Spalko, pentru a merge cu 
şampania? Ridicase mâna către CD-playerul din plafon. Ce ţi-ar 
plăcea mai mult? Bach? Beethoven? Nu, desigur. Chopin. 

Alese CD-ul corespunzător şi apăsă un buton cu degetul 
arătător. Dar în loc de melodia compozitorului ei favorit, îşi auzi 
propria voce: 

— Nu lucrezi pentru Interpol — nu ai obiceiurile lor. CIA, nu, nu 

cred. Stepan ar şti dacă americanii ar încerca să-i penetreze 
organizația. Deci pentru cine, atunci, hm? 

Spre oroarea ei, îl văzu pe Stepan rânjindu-i peste buza 
paharului. 

— Nu-mi pasă. Vreau pur şi simplu o poliţă de asigurare în caz că 
lucrurile merg prost. Polita de asigurare eşti tu. 

Degetul lui Spalko apăsă butonul „Stop” şi îi învălui liniştea, 
tulburată doar de zgomotul silențios al motorului puternic al 
limuzinei. 

— Cred că te întrebi cum am descoperit trădarea ta. 

Annaka îşi dădu seama că-şi pierduse temporar abilitatea de a 
vorbi. Mintea îi înghețase exact în momentul în care Stepan o 
întreba extrem de amabil ce fel de muzică i-ar plăcea. Îşi dorea să 
revină la acel moment mai mult decât orice pe lume. Mintea cei 
şocată nu se putea gândi decât la spărtura din realitate care se 
deschisese în fața ei asemenea unui abis. Existau doar minciuna ei 
perfectă dinainte ca Spalko să redea înregistrarea digitală şi 
dezastrul în care se transformase aceeaşi minciună, după aceea. 

— Doamne, Annaka, sunt lacrimi adevărate? Spalko clătină din 
cap cu tristețe. M-ai dezamăgit, Annaka, deşi, să fiu sincer, mă tot 
întrebam când mă vei trăda. La acest punct, domnul Bourne al tău 
a avut dreptate. 

— Stepan, cu... Se opri de la sine. Nu-şi recunoscuse propria 
voce şi ultimul lucru pe care l-ar fi făcut era să implore. Viaţa ei 
era destul de mizerabilă şi aşa. 

El avea un obiect mic între degete, un disc mic, mai mic chiar 
decât o baterie de ceas. 

— Un dispozitiv de ascultare electronică plantat în biroul lui 
Hearn. Râse scurt. Ironia e că nu l-am suspectat pe el în mod 
deosebit. Am unul din ăsta în birourile tuturor noilor angajaţi, cel 
puțin pentru şase luni. Făcu discul să dispară în buzunar cu 
gestul unui magician. Ghinionul tău, Annaka. Norocul meu. 

Înghițind restul şampaniei, puse paharul deoparte. Ea încă nu 
se mişcase. Avea spatele drept, umărul drept ridicat. Degetele ei 
strângeau baza paharului de cristal. 

El o privi tandru: 

— Ştii, Annaka, oricine altcineva ar fi fost mort deja în locul tău. 
Dar noi avem un trecut în comun, o mamă, dacă vrei să împingi 
definiția la limită. Îşi înclină capul aşezându-şi fața în ultima 
lumină a după-amiezii. Acea parte a feței lui care era la fel de 
lipsită de pori ca şi plasticul, strălucea asemenea ferestrelor zgârie- 

norilor ce se vedeau departe în urmă. Erau foarte puţine locuri 
înaintea lor unde se putea sta până ce ajungeau în incinta 
aeroportului. 

— Te iubesc, Annaka. O mână a lui o cuprinse pe după talie. Te 
iubesc într-un mod în care nu aş putea iubi pe nimeni altcineva. 
Glonţul din arma lui Bourne scoase un zgomot aproape 
imperceptibil. Corpul Annakăi fu aruncat în brațul lui primitor şi 
capul ei îi căzu. Simţi pe urmă imediat tremurul ce o străbătea şi 
ştiu că glonţul trebuia să se fi oprit lângă inimă. Încă o privea în 
ochi. Chiar e păcat, nu-i aşa? 

Îi simţi căldura trecându-i peste mâna lui şi apoi pe scaunul pe 
care sângele începea deja să formeze o băltoacă. Ochii ei păreau să 
zâmbească, dar nu avea nici o altă expresie pe față. Nici chiar în 
clipa morții, se gândi el, ea nu se temea. Ei, asta era ceva, nu? 

— E totul în regulă, domnule Spalko? se auzi din față vocea 
şoferului. 

— Acum, da, răspunse Spalko. 

Dunărea era rece şi întunecată. Grav rănit, Bourne lovi primul 
apa fluviului, unde curentul îl făcu să-şi piardă controlul, dar 
Khan era cel care avea probleme. Nu din cauza apei extrem de reci, 
ci din cauza întunericului care îl aruncă în oroarea de coşmar a 
visului său recurent. 

Şocul impactului cu apa, suprafața atât de îndepărtată de 
deasupra capului său îl făcură să-şi simtă glezna blocată de trupul 
alb, pe jumătate descompus, rotindu-se încet sub el, în adânc. 
Lee-Lee îl chema, Lee-Lee vroia să i se alăture ei... 

Simți că alunecă în întuneric, în apa şi mai adâncă. Apoi, 
aproape pe neaşteptate şi în mod terifiant, fu tras. De Lee-Lee? se 
întrebă el panicat. 

Dintr-odată, simți căldura unui alt trup, solid şi, în ciuda 
rănilor sale, extraordinar de puternic. Simţi brațul lui Bourne în 
jurul taliei sale, picioarele lui Bourne în timp ce se eliberau din 
curentul puternic în care se prăbuşise Khan, ridicându-i spre 
suprafața apei. 

Khan păru că plânge sau că ţipă, dar când străpungeau luciul 
apei şi se îndreptau către țărmul îndepărtat, lovi ca şi când nu şi- 
ar fi dorit nimic mai mult decât să-l pedepsească pe Bourne, să-l 
bată fără nici un sens. Dar tot ce reuşi să facă în acel moment a 
fost să înlăture brațul înlănțuit în jurul taliei sale şi să-l privească 
cu duşmănie pe Bourne în timp ce se târau către dig. 

— Ce crezi că faci? zise Khan. Era cât pe ce să mă îneci. 

Bourne dădu să vorbească, dar gândi că e mai bine să tacă. În 
schimb, privi în aval unde o armă de foc ieşi la suprafață. Dincolo 
de apa de un albastru intens a Dunării, maşini de pompieri, 
ambulanțe şi maşini de poliție încă înconjurau clădirea 
Humanistas, Ltd.. Mulțimea se alăturase grupurilor de angajați 
evacuați, care se deplasau în valuri de-a lungul trotuarului, 
împrăştiindu-se pe străzi, stând atârnaţi pe geamuri, sucindu-şi 
gâturile pentru a prinde un unghi mai bun. Ambarcaţiuni 
navigând în susul şi în josul fluviului se adunau într-un loc şi 
chiar dacă membrii forțelor de poliție le făceau semn să plece, 
pasagerii se grăbeau către balustradă pentru a privi mai de 
aproape ceea ce credeau ei a fi un dezastru în devenire. Dar 

ajunseră cu întârziere. Se părea că incendiul care izbucnise în 
urma exploziei din cabina liftului fusese stins. 

Bourne şi Khan, retrăgându-se în umbra digului, îşi croiră 
drum către scara mobilă, pe care se cățărară cât de repede putură. 
Din fericire pentru ei, toți ochii erau ațintiți asupra zarvei din jurul 
sediului Humanistas, Ltd. Câţiva metri mai departe, o parte a 
digului era în reparaţii, astfel că ei putură să meargă de-a bugşilea 
la adăpost, sub nivelul străzii, chiar deasupra apei, unde betonul 
îşi pierduse rezistența şi era sprijinit de stâlpi de lemn masiv. 

— Dă-mi telefonul tău, spuse Khan. Al meu e în apă. 

Bourne scoase telefonul lui Conklin şi i-l dădu. 

Khan apelă numărul lui Oszkar şi, când acesta îi răspunse, îi 
spuse unde se aflau şi ce vroiau. Ascultă un moment şi apoi i se 
adresă lui Bourne. 

— Oszkar, contactul meu de aici, din Budapesta, ne pune la 
dispoziție un avion. Şi îți aduce nişte antibiotice. 

Bourne încuviință. 

— Hai să vedem cât de bun e. Spune-i că avem nevoie de 
planurile Hotelului Oskjuhlid din Reykjavik. 

Khan îl privi şi, pentru o secundă, Bourne se temu că pur şi 
simplu va închide telefonul sub impulsul urii. Îşi muşcă buzele. Ar 
fi trebuit să-şi amintească să vorbească cu Khan într-o manieră 
mai puțin provocatoare. 

Khan îi transmise lui Oszkar ce le trebuia. 

— Îi va lua cam o oră, spuse el. 

— Nu a spus „imposibil”? întrebă Bourne. 

— Oszkar nu spune niciodată „imposibil”. 

— Nici contactul meu nu s-ar fi descurcat mai bine. 


Se stârnise un vânt rece, care-i făcu să se mişte mai departe în 
grota improvizată de ei. Bourne profită de ocazie pentru a-şi 
examina rănile provocate de Spalko; Khan se descurcase bine 
atunci când îi îngrijise leziunile, care erau numeroase pe brațe, 
piept şi picioare. Khan încă avea jacheta pe el. O scoase şi o 
scutură. În acest timp, Bourne observă că interiorul era alcătuit 
dintr-un număr de buzunare, fiecare dintre ele părând plin. 

— Ce ai înăuntru? întrebă el. 

— Secretul afacerii, răspunse Khan zadarnic. Se refugie în 
propria-i lume folosind telefonul lui Bourne. 

— Ethan, eu sunt, vorbi el. Totul e în regulă? 

— Depinde, spuse Hearn. Am descoperit că mi-au fost instalate 

microfoane în birou. 

— Spalko ştie pentru cine lucrezi? 

— Nu am menționat niciodată numele tău. Oricum, majoritatea 
apelurilor mele către tine au fost făcute din afara biroului. 

— Totuşi, ar fi mai înțelept să pleci. 

— Şi eu mă gândesc la fel, spuse Hearn. Mă bucur să te aud. 
Nu ştiam ce să cred după explozie. 

— Ai puţină încredere, îl îndemnă Khan. Cât ai? 

— Destul. 

— Ia tot ce ai şi ieşi acum. Mă voi răzbuna pe el indiferent ce se 
va întâmpla. 

Îl auzi pe Hearn oftând. 

— Ce vrea să însemne asta? 

— Înseamnă că vreau o copie de siguranță. Dacă din nu ştiu ce 
motiv nu-mi poți aduce materialul, vreau să-l contactezi... stai un 
moment. Se întoarse către Bourne întrebându-l: Există cineva din 
Agenţie căruia să-i dăm în grijă computerul lui Spalko? 

Bourne scutură din cap şi imediat se răzgândi. Îşi aduse aminte 
ce îi spusese Conklin despre Directorul Adjunct - şi anume nu 
numai că era corect, dar era omul lui. 

— Martin Lindros, răspunse el. 

Khan încuviință şi îi repetă numele lui Hearn, apoi întrerupse 
legătura şi băgă telefonul în buzunar. 

Bourne era în încurcătură. Dorea să găsească o cale de 
comunicare cu Khan, dar nu ştia cum. În cele din urmă, îi veni 
ideea să-l întrebe cum ajunsese în camera de interogatoriu. Se 
simți uşurat când Khan începu să vorbească. Îi relată lui Bourne 
despre cum se ascunsese în sofa, despre explozia din cabina 
liftului şi despre evadarea din încăperea încuiată. În orice caz, nu 
a vorbit nimic despre trădarea Annakăi. 

Bourne îl ascultă fascinat, dar, chiar şi aşa, o parte a ființei sale 
rămase detaşată, ca şi când conversaţia era îndreptată către 
altcineva. Îl evita pe Khan; rănile sufleteşti erau prea recente. 
Recunoscu că, în starea de sănătate şubredă în care se afla, nu era 
încă pregătit psihic să abordeze întrebările şi îndoielile care îl 
măcinau. Astfel că cei doi vorbiră rar şi într-un mod stângaci, 
ocolind întotdeauna problema spinoasă care stăruia între ei 
asemenea unui castel care putea fi asediat, dar nu cucerit. 

O oră mai târziu, Oszkar sosi, în dubița lui, cu prosoape, pături 
şi haine noi, alături de un antibiotic pentru Bourne. Le dădu şi un 
termos cu cafea fierbinte ca să bea. Se suiră pe locurile din spate 

şi, în timp ce se schimbau, el le puse grămadă hainele rupte şi 
ude, toate cu excepţia jachetei deosebite a lui Khan. Apoi le dădu 
sticle cu apă şi mâncare pe care au înfulecat-o. 

Nu şi-a manifestat uimirea la vederea rănilor lui Bourne, iar 
Khan presupuse că făcuse în aşa fel ca atacul să fie încununat de 
succes. Îi oferi lui Bourne un laptop uşor. 

— Planurile pentru fiecare sistem şi subsistem din incinta 
hotelului au fost descărcate pe hard, preciză el, la fel ca şi hărțile 
Reykjavikului şi ale împrejurimilor, precum şi câteva informații 
utile de care m-am gândit că veți avea nevoie. 

— Sunt impresionat. Bourne îi spuse asta lui Oszkar, dar era 
valabil şi pentru Khan. 


Martin Lindros primi apelul imediat după ora unsprezece 
dimineața. Ora locală. Sări în maşină şi parcurse în mai puțin de 
opt minute distanța până la Spitalul George Washington, distanță 
care, în mod normal, necesita cincisprezece minute. Detectivul 
Harry Harris era la Urgenţă. Se folosi de legitimaţie pentru a putea 
trece de banda roşie, astfel că unul dintre rezidenții grăbiţi îl 
conduse la pat. Lindros dădu la o parte perdeaua care înconjura 
cele trei laturi ale încăperii, trăgând-o la loc în urma sa. 

— Ce dracu” ai pățit? spuse el. 

Harris se uită la el cât de bine putu din poziția incomodă în care 
stătea în pat. Faţa îi era tumefiată şi palidă. Buza superioară era 
spartă şi avea o tăietură sub ochiul stâng care-i fusese cusută. 

— Am fost concediat — asta am pățit. 

Lindros scutură din cap. 

— Nu înţeleg. 

— Consiliera pe Probleme de Securitate Naţională l-a chemat pe 
şeful meu. Direct. Chiar ea. A cerut să fiu concediat. Dat afară fără 
nici o compensație sau pensie. Asta mi-a spus când m-a convocat 
ieri în biroul ei. 

Mâinile lui Lindros se strânseră în pumni. 

— Şi după asta. 

— Cum adică? Am fost concediat. M-a discreditat după cariera 
fără pată pe care am avut-o. 

— Adică, continuă Lindros, cum ai ajuns aici? 

— Aa, asta. Harris întoarse capul, privind în gol. M-am îmbătat, 
cred. 

— Crezi? 

Harris se întoarse către el cu o privire fulgerătoare. 

— M-am îmbătat foarte tare, e bine? Cred că a fost ultimul lucru 
pe care l-am meritat. 

— Dar eşti mai rău decât atât. 

— Deah. M-am încăierat cu vreo doi motociclişti, dacă îmi 
amintesc bine, şi totul a degenerat într-o luptă. 

— Presupun că tu crezi că meritai să fii bătut măr. 

Harris nu spuse nimic. 

Lindros îşi trecu o mână peste față. 

— Ştiu că ţi-am promis că o să am grijă de asta, Harry. 
Credeam că totul e sub control, chiar dacă Directorul fusese sau 
nu de acord. Nu mi-am imaginat că Consiliera pe Probleme de 
Securitate Naţională va da o lovitură prealabilă. 

— S-o ia dracu”, izbucni Harris. Să-i ia dracu’ pe toți. Râse 
amar. Aşa obişnuia să zică mama. „Nici o faptă bună nu trece 
nepedepsită”. 

— Ascultă, Harry, niciodată n-aş fi descoperit chestia cu 
Schiffer fără tine. Nu am de gând să te abandonez. O să te scot din 
asta. 

— Da? Aş vrea să ştiu cum dracu”. 

— Aşa cum Hannibal, unul dintre idolii mei militari, spunea 
odată faimos: „Fie găsim o cale, fie facem una.”. 


Când fură gata, Oszkar îi duse la aeroport. Bourne, al cărui 
corp era chinuit de durere, era bucuros să lase pe altcineva să 
conducă. Totuşi, rămase în alertă. Era mulțumit să constate că 
Oszkar se uita în oglinzi pentru a verifica împrejurimile. Nimeni nu 
părea să-i urmărească. 

Sus, în față, putea vedea turnul de control al aeroportului, iar o 
clipă mai târziu, Oszkar ieşi de pe autostradă. Nu erau poliţişti 
prin preajmă. Nimic nu părea nelalocul lui. Cu toate acestea, simţi 
stârnindu-se vibraţiile interioare. 

Nimeni nu se luase după ei cât timp au străbătut traseul spre 
aeroport, îndreptându-se spre aerodromul de curse speciale. 
Avionul îi aştepta pregătit şi alimentat. Ieşiră din dubiță. Înainte de 
a pleca, Bourne îi strânse mâna lui Oszkar. 

— Mulţumesc încă o dată. 

— Nici o problemă, spuse Oszkar cu un zâmbet. Totul e pe nota 
de plată. 

Acesta plecă, iar ei urcară scările şi intrară în avion. 

Pilotul le ură bun-venit la bord, apoi trase scara, închise şi 
încuie uşa. Bourne îi preciză destinația şi cinci minute mai târziu 

rulau de-a lungul pistei, ridicându-se de la sol pentru zborul lor 
către Reykjavik care dura două ore şi zece minute. 


— Vom ajunge deasupra bărcii de pescuit în trei minute, zise 
pilotul. 

Spalko ajustă casca electronică, luă cutia frigorifică a lui Sido şi 
trecu în partea din spate a avionului, unde îşi puse echipamentul, 
în timp ce strângea clemele, fixă ceafa lui Peter Sido. Acesta era 
legat în cătuşe de scaun. Unul dintre oamenii înarmați ai lui 
Spalko stătea pe scaunul alăturat. 

— Ştii unde să-l duci, îi spuse încet pilotului. 

— Da, dom'le. Oriunde, dar nu aproape de Groenlanda. 

Spalko se duse la uşa din spate, îi făcu semn unuia dintre 
oamenii săi, iar acesta străbătu culoarul îngust pentru a i se 
alătura. 

— Ai destul combustibil? 

— Da, domnule, răspunse pilotul. Am calculat exact suma. 

Spalko aruncă o privire prin micul hublou al uşii. Acum zburau 
mai jos, aproape de Atlanticul negru-albăstrui cu crestele valurilor 
ca un semn sigur de turbulenţă. 

— 30 de secunde, domnule, spuse pilotul. Bate un vânt tăricel 
din nord-nord-vest. 16 noduri. 

— Am înţeles. Spalko simțea cum viteza descreşte. 

Purta pe sub haine un costum de imersie pentru supraviețuire 
în apă, de 7 mm. Spre deosebire de costumul unui scafandru, care 
se baza pe un strat subțire de apă între corp şi neopren, care să 
mențină ridicată temperatura corpului, acesta era sigilat la 
picioare şi la încheieturile mâinilor pentru a ţine apa afară. În 
interiorul carcasei trilaminate avea un sistem de protecție termică 
Thinsulate ca protecție suplimentară împotriva frigului. Totuşi, 
dacă nu-şi sincroniza perfect aterizarea, impactul cu apa rece ca 
gheața îl putea paraliza şi, chiar cu toată protecţia oferită de 
costum, acest lucru putea fi fatal. Nimic nu avea voie să meargă 
rău. Îşi legă cutia de încheietura mâinii stângi cu un lanţ şi-şi 
puse mănuşile izolante. 

— Cincisprezece secunde, spuse pilotul. Vânt constant. 

Bun, fără pale de vânt, se gândi Spalko. Îi tăcu un semn din cap 
omului său, care trase de maneta uriaşă şi deschise uşa. Urletul 
vântului umplu aeronava. Sub el nu erau decât 4 000 de metri de 
aer şi apoi oceanul, care avea să fie dur ca betonul dacă-l lovea cu 
viteza căderii libere. 

— Gata! anunţă pilotul. 

Spalko sări. Simţi un vuiet în urechi, apoi vântul pe față. După 
zece secunde cădea cu 170 de kilometri pe oră, viteză terminală. Şi 
totuşi, nu avea senzația de cădere; mai degrabă simţea cum ceva îl 
apăsa uşor. 

Privi în jos, văzu barca de pescuit şi, folosind presiunea aerului, 
se deplasă orizontal pentru a compensa vântul de 16 noduri din 
nord-nord-vest.  Aliniindu-se, îşi verifică altimetrul de la 
încheietură. La 850 de metri trase coarda, simți zvâcnitura lină în 
umeri şi apoi fâsâitul nailonului paraşutei ce se desfăcea deasupra 
lui. Imediat, cei 2 metri pătrați de rezistență ai corpului său se 
transformaseră în 80 de metri pătrați de frecare. Acum cobora cu 
doar cinci metri pe secundă. 

Deasupra lui era cupola luminoasă a cerului; dedesubt, 
nesfârşitul Atlantic, neobosit, arămiu în după-amiaza târzie. Văzu 
vasul de pescuit la ancoră şi, în depărtare, curba proeminentă a 
Peninsulei Islandei pe care era construit Reykjavikul. Vântul îl 
devia constant şi o vreme compensă acest lucru manevrând în mod 
repetat paraşuta. Expiră adânc, savurând senzaţia căderii. 

Părea suspendat, apoi, într-o carapace de un albastru nesfârşit, 
se gândi la planificarea meticuloasă, la anii de muncă intensă, de 
manevre şi manipulări prin care ajunsese aici, în punctul pe care îl 
considera deja apogeul vieții lui. Se gândi la anul petrecut în 
America, în tropicalul Miami, la procedurile dureroase de refacere 
şi remodelare a feței distruse. Trebuia să recunoască faptul că 
savurase momentul când îi spusese Annakăi povestea fratelui său 
fictiv, dar la urma urmelor cum să-i fi explicat prezența lui în 
ospiciu? Nu i-ar fi putut spune niciodată că avea o aventură cu 
mama ei. Era ceva foarte simplu să-i mituiască pe doctori şi 
asistente pentru a obţine un timp singur cu pacienta. Cât de 
coruptibili sunt oamenii, se gândi. Mare parte din succesul său se 
construise profitând de acest principiu. 

Ce femeie uimitoare fusese Saşa! Nici înainte, nici după nu mai 
întâlnise pe cineva la fel. În mod firesc, presupusese că Annaka îi 
semăna mamei. Desigur, atunci era mult mai tânăr şi prostia asta 
i se putea ierta. 

Ce ar fi crezut Annaka, se gândea acum, dacă i-ar fi spus 
adevărul, dacă i-ar fi spus că în urmă cu mulți ani lucrase pentru 
un mafiot criminal, un monstru sadic şi răzbunător care-l 
trimisese pentru o răzbunare ştiind foarte bine că putea fi o 
capcană. Fusese - şi fața lui Spalko era rezultatul. Se răzbunase 

pe Vladimir, dar nu în felul eroic pe care i-l povestise Zinei. Fusese 
ruşinos, dar atunci nu avusese puterea de a acționa pe cont 
propriu. Însă acum... 

Se afla la o înălțime mai mare de 150 de metri, când vântul îşi 
schimbă brusc direcţia. Începu să se îndepărteze de barcă şi 
manevră paraşuta pentru a minimaliza efectul. Însă nu reuşi să 
inverseze cursul. Sub el vedea semnalele luminoase de la bordul 
navei de pescuit şi-şi dădu seama că echipajul îi monitoriza cu 
atenţie coborârea. Barca începu să-l urmărească. 

Orizontul era mai înalt şi parcă oceanul urca rapid spre el, 
umplând întreaga lume odată cu schimbarea perspectivei. Vântul 
se opri subit şi Spalko cobori, manevrând paraşuta exact la 
momentul potrivit şi aterizând cât mai uşor cu putință. Picioarele 
intrară primele, apoi ajunse sub apă. Oricât ar fi fost de pregătit 
mental, şocul apei înghețate îl izbi ca o lovitură de ciocan care-l 
lăsă fără respirație. Greutatea cutiei frigorifice îl trase repede sub 
apă, dar compensă acest lucru cu pedalări puternice şi 
îndemânatice. leşi la suprafață răsucindu-şi capul şi respiră 
adânc, scoțându-şi în acelaşi timp echipamentul. 

Auzea ecoul din adâncuri al motoarelor bărcii şi, fără măcar să 
se mai uite, porni în acea direcție. Valurile erau aşa de înalte şi 
curentul atât de puternic, încât curând abandonă ca inutilă 
noțiunea de a înota. Când barca ajunse lângă el, era aproape 
terminat. Fără protecția costumului uscat ştia că deja ar fi intrat 
în hipotermie. 

Un membru al echipajului îi aruncă o parâmă şi peste bord fu 
trecută o scară din frânghie. Apucă parâma şi se ţinu de ea cu 
toată puterea până când marinarii îl traseră către scară. Se cățără 
pe aceasta, oceanul ținându-l prizonier până în ultima secundă. 

O mână puternică se întinse peste bord, ajutându-l să urce. 
Privi în sus şi văzu o față cu ochi albaştri pătrunzători şi un păr 
blond bogat. 

— La illaha il Allah, spuse Hasan Arsenov. Bun venit la bord, 
Şeicule. Spalko se rezemă, membrii echipajului înfăşurându-l în 
pături absorbante. 

— La illaha ill Allah, răspunse. Mai să nu te recunosc. 

— Când m-am privit prima dată în oglindă după ce mi-am 
decolorat părul, zise Arsenov, nici măcar eu nu m-am recunoscut. 

Spalko se uită atent la fața liderului terorist. 

— Cum te simți cu lentile de contact? 

— Nici unul n-am avut nici o problemă. Arsenov nu-şi putea 

dezlipi privirea de cutia de metal din mâna lui Spalko. E acolo. 

Spalko încuviință din cap. Privi peste umărul lui Arsenov şi o 
văzu pe Zina în ultima frântura de lumină a soarelui. 

Părul auriu i se revărsa pe spate şi ochii de cobalt îl priveau cu 
o intensitate lacomă. 

— Mergem la țărm, spuse Spalko echipajului. Vreau să mă 
schimb în haine uscate. 

Cobori sub punte în cabina din față, unde hainele fuseseră 
aşezate cu grijă. Pe jos era o pereche de pantofi negri tari. Descuie 
cutia şi o aşeză pe o cuşetă. În timp ce îşi scotea hainele ude şi 
costumul uscat, îşi privi încheietura pentru a vedea cât de rău îl 
rănise cătuşa. Apoi îşi frecă palmele până îşi puse din nou sângele 
în mişcare. 

În timp ce stătea cu spatele uşa se deschise şi la fel de repede se 
închise. Nu se întoarse, nu avea nevoie să ştie cine intrase. 

— Lasă-mă să te încălzesc, spuse Zina pe un ton milos. 

O secundă mai târziu simți apăsarea sânilor ei şi căldura 
formelor ei pe spate şi pe fese. Agitaţia săriturii încă îl mai 
stăpânea. Aceasta fusese accentuată de deznodământul lungii sale 
relații cu Annaka Vadas, făcând irezistibile avansurile Zinei. 

Se întoarse şi se aşeză pe marginea cuşetei lăsând-o să se urce 
toată peste el. Femeia era ca un animal în călduri. Îi vedea 
strălucirea ochilor, auzea sunetele guturale din pântecul ei. Se 
pierduse în el şi, pentru moment, fu satisfăcut. 


Aproximativ 90 de minute mai târziu, Jamie Hull se afla sub 
nivelul străzii,  verificând securitatea la intrarea pentru 
aprovizionare a Hotelului Oskjuhlid şi atunci dădu cu ochii de 
tovarăşul Boris. Şeful securității ruseşti mimă surpriza văzându-l 
pe Hall, dar acesta nu se lăsă păcălit. Îi trecu prin cap că Boris îl 
urmărea de ceva timp, dar se gândise că poate era doar paranoic. 
Nu că nu ar fi avut motive. Toți şefii erau în hotel. A doua zi 
dimineață la opt începea summitul şi, odată cu el, momentele de 
risc maxim. Se temea de gândul ca nu cumva tovarăşul Boris să fi 
aflat ce descoperise Feydal-Saoud, ce puseseră la cale el şi şeful 
securității arabe. 

Şi astfel, pentru a nu-i permite tovarăşului Boris să ghicească 
teama din sufletul său, afişă pe față un zâmbet, pregătindu-se să-l 
muşte de vreo două ori dacă ar fi fost nevoie. Orice, numai 
tovarăşul să rămână în întuneric. 

— Lucrezi peste program, dragă domnule Hall, spuse Karpov cu 

vocea lui tunătoare de crainic. Teama nu are odihnă, nu? 

— Am destul timp să mă odihnesc când se termină summitul şi 
după ce ne-am făcut treaba. 

— Dar treaba noastră nu se termină niciodată. Karpov, îşi dădu 
seama Hall, purta unul dintre foarte proastele lui costume de şef. 
Arăta mai mult ca o armură decât ca ceva cât de cât la modă. 
Oricât am face, întotdeauna mai e ceva de făcut. Asta e unul din 
farmecele meseriei, nu? 

Hall simți nevoia să spună nu doar pentru a se certa, dar îşi 
muşcă limba. 

— Şi securitatea de aici cum e? Karpov privea înjur cu ochii săi 
de corb. La înaltele voastre standarde americane, sper? 

— Abia am început. 

— Atunci un ajutor este binevenit, nu? Două capete sunt mai 
bune decât unul, patru ochi mai buni decât doi. 

Brusc, Hall se simţi obosit. Nu-şi mai amintea de cât timp era în 
țara asta uitată de Dumnezeu şi nici când dormise ultima noapte 
ca lumea. Nici măcar un copac, să ştii în ce anotimp eşti! Se 
instalase în el un fel de dezorientare, ceva de genul celei de care 
sufereau pentru prima dată echipajele submarinelor. 

Hall urmări echipa de securitate oprind un camion cu alimente, 
interogând şoferul şi urcând în spate pentru a verifica încărcătura. 
Nimic din procedură sau metodologic nu i se păru greşit. 

— Nu ţi se pare deprimant aici? îl întrebă pe Boris. 

— Deprimant? Asta e țara minunilor, prietene, răbufni Karpov. 
Dacă vrei o definiție pentru deprimant, petrece o iarnă în Siberia. 

Hall pufăi: 

— Ai fost trimis în Siberia? 

— Da, râse Karpov, dar nu cum crezi tu. Am activat acolo câțiva 
ani, când tensiunile cu China erau la apogeu. Ştii tu, manevre 
militare secrete, strângere clandestină de informații şi totul în cel 
mai întunecat şi friguros loc pe care ţi-l poți imagina. Karpov se 
încruntă. De fapt, fiind american, bănuiesc că nu-ți poți imagina 
aşa ceva. 

Hall păstră zâmbetul pe față, dar cu preţul unei mânii reprimate 
şi al stimei de sine. Din fericire, intră o altă dubită după ce 
vehiculul de aprovizionare trecuse de verificare. Acesta era de la 
Reykjavik Energy. Dintr-un motiv sau altul, părea să fi atras 
atenția tovarăşului Boris, iar Hall îl urmă în locul unde fusese 
oprită. 

Înăuntru erau doi bărbaţi în uniforme. 

Karpov luă foaia de parcurs pe care şoferul i-o înmânase supus 
unui om de la securitate şi aruncă o privire pe ea. 

— Ce e asta? spuse el în maniera lui extrem de agresivă. 

— Verificare trimestrială geotermică, răspunse şoferul sec. 

— Trebuie făcută acum? Karpov îl privi crunt pe şoferul blond. 

— Da, domnule. Sistemul nostru e interconectat în tot oraşul. 
Dacă nu facem lucrări de întreținere periodice, punem în pericol 
toată rețeaua. 

— Ei bine, asta nu se poate. Îi făcu semn, unui om de la 
securitate. Verifică interiorul. Dacă totul e în regulă lasă-i să 
treacă. 

Se îndepărtă de dubiță urmat de Karpov. 

— Nu-ţi place munca asta, zise Karpov, nu-i aşa? 

Uitând de sine pentru un moment, Hall se răsuci pe călcâie şi se 
confruntă cu rusul: 

— Îmi place foarte mult. Apoi îşi aminti şi rânji ca un mânz. Nu, 
ai dreptate: Mi-aş folosi mai degrabă, să spunem, însuşirile fizice. 

Karpov încuviință din cap, aparent îmblânzit: 

— Înţeleg. Nici un sentiment nu se compară cu a ucide. 

— Exact, spuse Hall încălzindu-se. Uite, de exemplu, ultima 
decizie. Ce n-aş da să-l găsesc eu pe Jason Bourne şi să-i trag un 
glonț în cap. 

Karpov ridică din sprâncenele lui groase. 

— Pentru tine decizia asta pare personală. Ar trebui să eviți 
asemenea emoţii, prietene. Îţi întunecă judecata. 

— La dracu”, făcu Hall. Bourne a obținut ce-mi doream eu cel 
mai mult, ceea ce mi se cuvenea mie. 

Karpov se gândi o secundă. 

— Se pare că te-am judecat greşit, prietene Hall. Se pare că eşti 
mult mai războinic decât credeam. Îl bătu pe spate pe american. 
Ce-ai zice de nişte poveşti de război la o sticlă de votcă? 

— Pare OK, spuse Hall în timp ce dubița Reykjavik Energy intra 
în hotel. 


Stepan Spalko, într-o uniformă a Reykjavik Energy, cu lentile 
colorate de contact pe ochi şi o bucată de latex care-i făcea nasul 
mare şi urât, cobori din maşină şi-i spuse şoferului să aştepte. Cu 
o foaie de lucru într-o mână şi o mică trusă de unelte în cealaltă, 
parcursese labirintul din subsolul hotelului. Planul acestuia îi 
plutea în minte asemenea unei imagini tridimensionale. Îşi 
cunoştea drumul prin vastul complex mai bine decât mulți 

angajați care-şi aveau lucrul limitat la o anumită zonă. 

Îi luă douăsprezece minute să ajungă în aripa hotelului în care 
se afla spaţiul în care avea să se desfăşoare acțiunea. În acest 
răstimp fu oprit de patru angajaţi de securitate, deşi purta 
ecusonul pe salopetă. O luă pe scări, cobori trei nivele la subsol, 
apoi fu oprit din nou. Era destul de aproape de o joncțiune termală 
pentru ca prezența lui să fie plauzibilă. Totuşi, era destul de 
aproape de substația HVAC, încât paznicul să insiste să-l 
însoţească. 

Spalko se opri în dreptul unui tablou electric şi îl deschise. 
Simţea privirea agentului ca pe o mână în gât. 

— Eşti de mult aici? îl iscodi el, deschizând cutia. 

— Vorbiţi ruseşte, poate? răspunse paznicul. 

— De fapt, da. Spalko cotrobăia prin cutie. Eşti de două 
săptămâni aici, nu? 

— Trei, întări paznicul. 

— Şi în tot timpul ăsta, ai văzut ceva din minunata mea 
Islanda? Găsi ce voia prin haosul din cutie şi îl scoase. Ştii ceva 
despre ţara asta? 

Rusul clătină din cap, dându-i lui Spalko ocazia de a-şi începe 
discursul: 

— Să te lămuresc eu, atunci. Islanda e o insulă de 103000 de 
kilometri pătrați şi se găseşte la 500 de metri deasupra nivelului 
mării. Vârful cel mai înalt, Hvannadalshnukur are o înălțime de 
2119 metri şi peste 11% din țară e acoperită de ghețari, inclusiv 
Vatnajokull, cel mai mare din Europa. Avem regim parlamentar, cu 
63 de membri aleşi la fiecare patru... 

Vocea i se stinse când paznicul, deranjat peste măsură de 
bolboroseala ghidului, îi întoarse spatele si pleacă. El trecu imediat 
la lucru, scoțând unicul disc şi apăsându-l pe două seturi de fire 
până fu sigur că cele patru contacte trecuseră de izolaţie. 

— E gata aici, spuse trântind uşa panoului. 

— Acum unde? Sediul termic? spuse paznicul, sperând să 
termine curând. 

— Nu, zise Spalko. Trebuie să iau legătura cu şefu' mai întâi. 
Mă duc la dubiță. Făcu un semn din mână la plecare, dar paznicul 
deja plecase. 

Spalko se întoarse la dubiță, urcă şi rămase lângă şofer până ce 
apăru un agent de securitate. 

— Bun, băieți, cum merge? 

— Am terminat aici pentru moment. Spalko zâmbea mulțumit, 

făcând semne fără sens pe foaia falsă de parcurs. Hei, am stat mai 
mult decât credeam. Mulţumesc pentru verificare. 

— Ei, e meseria mea. 

Când şoferul porni motorul şi băgă în viteză, Spalko spuse: 

— lată valoarea unei probe în gol. O să avem exact 30 de minute 
înainte să vină să ne caute. 


Avionul cu reacție străbătu cerul. Khan stătea în fața lui Bourne 
privind fix înainte, aparent în gol. Luminile fuseseră stinse. Câteva 
spoturi pentru citit aruncau ovale de lumină în întuneric. Într-o 
oră aveau să aterizeze pe Aeroportul Keflavik. 

Bourne stătea complet nemişcat. Voia să-şi ia capul în mâini şi 
să verse lacrimi amare pentru păcatele trecutului, dar Khan fiind 
de cealaltă parte, nu putea să arate nimic care să fie interpretat 
drept slăbiciune. Relativa reconciliere la care ajunseseră părea 
fragilă ca o coajă de ou. Atât de multe lucruri o puteau sparge. 
Emoţiile îi măcinau pieptul, îngreunându-i respirația dificilă. 
Durerea pe care o simțea în tot corpul torturat nu însemna nimic 
în comparaţie cu chinul ce amenința să-i rupă inima. Strânse atât 
de puternic marginile fotoliului, încât încheieturile îi trosniră. Ştia 
că trebuie să se controleze, dar la fel de bine ştia că nu mai putea 
rămâne pe scaun nici o secundă. 

Se ridică şi se aşeză în locul de lângă Khan asemenea unui 
somnambul. 

Tânărul nu dădu nici un semn că ar fi observat prezența lui 
Bourne. Ar fi părut în meditație adâncă, doar că inima îi bătea 
foarte rapid. 

Cu inima izbindu-i coastele rupte, Bourne spuse încet: 

— Dacă eşti fiul meu, vreau să ştiu asta. Dacă eşti într-adevăr 
Joshua, trebuie să ştiu asta. 

— Cu alte cuvinte, nu mă crezi. 

— Vreau să te cred, răspunse Bourne încercând să ignore tăişul 
intonațţiei lui Khan, de acum familiară. Sunt sigur că ştii asta. 

— Când e vorba de tine, ştiu mai puțin decât nimic. Khan se 
întoarse spre el cu furia zugrăvită pe față. Nu-ţi aminteşti deloc de 
mine? 

— Joshua avea şase ani, abia un copil. Bourne simți cum 
emoția îl cuprinse, gata să-l sugrume. Şi de acum câțiva ani sufăr 
de amnezie. 

— Amnezie? Dezvăluirea părea să-l surprindă pe Khan. 

Bourne îi povesti ce se întâmplase. 

— Îmi amintesc foarte puţin din viața mea dinainte, ca Jason 
Bourne, încheie, şi absolut nimic din viața mea ca David Webb, cu 
excepția rarelor momente când un miros sau un sunet al unei voci 
dislocă ceva şi-mi amintesc un fragment. Dar asta e totul, forme 
discontinue dintr-un întreg pentru totdeauna pierdut. 

Bourne încerca să-i găsească privirea lui Khan în lumina slabă, 
căuta să surprindă cel mai mic semn pe faţa lui, până şi cel mai 
vag semn în legătură cu ce putea simți sau gândi Khan. 

— E adevărat. Suntem complet străini unul față de celălalt... Se 
opri, incapabil să continue pentru moment. Apoi îşi luă inima în 
dinți, străduindu-se să vorbească, pentru că liniştea ce creştea aşa 
de uşor era mai rea decât explozia ce avea să urmeze cu siguranță. 

— Încearcă să înţelegi. Am nevoie de o dovadă palpabilă, ceva 
absolut convingător. 

— Să te ia dracu” 

Khan se ridică gata să se năpustească asupra lui Bourne pe 
culoar, dar, din nou, ca şi în camera de interogatoriu a lui Spalko, 
ceva îl reținea. Apoi, fără voia lui, auzi în cap vocea lui Bourne, 
cuvintele spuse de acesta pe un acoperiş din Budapesta: Asta e 
planul tău, nu? Toată povestea asta dementă cum că tu ai fi 
Joshua... Nu eu te voi conduce la acest Spalko sau la oricine ai vrea 
să ajungi. Nu voi mai fi jucăria nimănui. 

Khan strânse în mână statueta din piatră a lui Buddha şi se 
aşeză la loc. Amândoi fuseseră jucăria lui Stepan Spalko. El fusese 
cel care îi adusese împreună şi acum, ca o ironie a sorții, 
duşmănia lor comună față de Spalko i-ar fi putut ţine împreună, 
cel puțin pentru moment. 

— Există ceva, spuse el pe o voce de nerecunoscut. Un coşmar 
recurent în care sunt sub apă. Sunt înecat, tras în adânc, pentru 
că sunt legat de corpul ei fără viață. Ea mă strigă, îi aud vocea 
strigându-mă sau e vocea mea care o strigă pe ea. 

Bourne şi-l aminti pe Khan zvârcolindu-se în Dunăre, panica 
ce-l împinsese în mijlocul curentului. 

— Ce spune vocea? 

— E vocea mea. Spun „Lee-Lee, Lee-Lee.” 

Bourne simți cum inima i se opreşte pentru o clipă, căci din 
adâncurile memoriei sale zdruncinate apărea Lee-Lee. Timp de o 
singură secundă neprețuită văzu fața ovală cu ochii albaştri şi 
părul negru şi drept al lui Dao. 

— O, Doamne, şopti Bourne. Lee-Lee era numele cu care 
Joshua o striga pe Alyssa. Nimeni altcineva nu o numea astfel. 

Doar Dao o ştia. 

— Lee-Lee. 

— Una dintre amintirile puternice din acele zile pe care, ajutat 
enorm, am reuşit s-o recuperez, e felul în care sora ta te privea. 
Bourne continuă. Întotdeauna voise să fie aproape de tine. 
Noaptea, când avea un coşmar, erai singurul care o putea calma. 
Tu îi spuneai Lee-Lee şi ea îți spunea Joshy. 

Sora mea, da, Lee-Lee. Khan închise ochii şi imediat ajunse sub 
apa nămoloasă a râului din Phnom Penh. Pe jumătate înecat, 
şocat, văzuse rostogolindu-se spre el cadavrul împuşcat al 
surioarei sale. Lee-Lee. Avea patru ani. Moartă. Ochii ei albaştri — 
ochii tăticului lor — privindu-l fix fără să-l vadă, acuzator. De ce tu? 
Părea ea să spună. De ce tu şi nu eu? Dar ştia că vorbea doar 
propria-i conştiinţă vinovată. Dacă Lee-Lee ar fi putut vorbi, ea ar 
fi spus: Mă bucur că măcar tu n-ai murit, Joshy. Sunt aşa de 
bucuroasă că unul dintre noi a rămas cu tati. 

Khan îşi duse o mână la față şi se întoarse spre fereastra 
Perspex. Voia să moară, îşi dorea să fi murit în râu, să fi 
supraviețuit Lee-Lee. Nu mai suporta nici o secundă din această 
viață. La urma urmelor, nu-i rămăsese nimic. În moarte, cel puţin 
ar fi regăsit-o... 

— Khan. 

Era vocea lui Bourne. Dar nu se putea întoarce spre el, nici 
măcar nu-l putea privi în ochi. Îl ura şi îl iubea. Nu înțelegea cum 
putea să fie posibil aşa ceva; nu era dotat corespunzător pentru a 
face față acestei anomalii emoționale. Cu un sunet gutural se 
ridică şi trecu pe lângă el, clătinându-se, spre partea din față a 
avionului, unde nu mai era nevoit să-l vadă pe Bourne. 

Bourne îşi privi fiul plecând cu o tristețe de nespus. Făcu un 
efort supraomenesc pentru a-şi înfrâna impulsul de a-l trage 
înapoi, de a-l lua în braţe şi a-l strânge la piept. Simţea că era cel 
mai rău lucru pe care l-ar fi putut face în acel moment şi că, dat 
fiind trecutul lui Khan, ar fi putut duce la reluarea conflictului 
dintre ei. 

Nu-şi făcea iluzii. Amândoi aveau de străbătut un drum greu 
înainte de a accepta că sunt o familie. Putea fi o sarcină chiar 
imposibilă. Dar, neavând obiceiul de a considera vreun lucru 
imposibil, înlătură acel gând înspăimântător. 

Un val de durere îl făcu în cele din urmă să-şi dea seama de ce 
atâta vreme negase faptul că, în realitate, Khan era fiul său. 

În acel moment, ridică privirea şi-l văzu pe Khan deasupra lui, 

ținându-se cu putere cu mâinile de spătarul scaunului din față. 

— Ziceai că abia ai descoperit că sunt MIA. 

Bourne încuviință din cap. 

— Cât timp m-ai căutat? întrebă Khan. 

— Ştii că nu pot răspunde. Nimeni nu poate. Bourne minţise 
din instinct. Nu avea nimic de câştigat, dar ar fi fost o greşeală 
enormă să-i spună că autoritățile căutaseră numai o oră. Era 
perfect conştient de faptul că voia să-şi protejeze fiul în fața 
adevărului. 

Khan stătea nemişcat şi ameninţător, ca şi cum s-ar fi pregătit 
pentru ceva cu consecinţe teribile. 

— Tu de ce nu ai verificat? 

Bourne auzi tonul acuzator şi rămase blocat. Sângele îi îngheță 
în vene. Încă de când îi devenise clar că acest Khan putea fi 
Joshua îşi pusese aceeaşi întrebare. 

— Eram pe jumătate nebun de durere, răspunse, dar nu cred că 
acum e o scuză suficientă. N-am putut recunoaşte faptul că v-am 
dezamăgit pe toţi ca tată. 

Ceva se schimbă pe chipul lui Khan, dând la iveală un spasm de 
suferință, în timp ce un gând care nu prevestea nimic bun îşi făcea 
drum către suprafață. 

— Trebuie să fi avut... probleme când erai împreună cu mama 
în Phnom Penh. 

— Ce vrei să spui? Alarmat de expresia lui Khan, Bourne 
răspunse pe un ton poate mai violent decât trebuia. 

— Ştii tu. N-ai auzit de la colegi că erai căsătorit cu o 
thailandeză? 

— O iubeam pe Dao din tot sufletul. 

— Marie nu e thailandeză, nu? 

— Khan, nu alegem persoanele de care ne îndrăgostim. 

Urmă o scurtă pauză şi apoi, în tăcerea amenințătoare ce se 
instalase între ei, Khan spuse pe un ton cât se poate de normal. 

— Şi mai era problema celor doi copii ai voştri metişi. 

— N-am gândit niciodată aşa, răspunse Bourne sec. Inima i se 
rupea, căci auzea plânsul tăcut al întrebărilor. O iubeam pe Dao, 
te iubeam pe tine şi pe Alyssa. Doamne, voi eraţi viața mea! În 
săptămânile şi lunile de după, aproape mi-am pierdut mințile. 
Eram devastat, nu mai ştiam dacă voiam să merg mai departe. 
Dacă nu l-aş fi cunoscut pe Alex Conklin, poate că nu aş fi 
continuat. Chiar şi aşa a fost nevoie de zile de muncă istovitoare 
pentru a-mi reveni cât de cât. 

Tăcu o clipă, ascultând respiraţiile amândurora. Apoi oftă adânc 
şi spuse: 

— Ceea ce am crezut mereu, lucrul cu care întotdeauna m-am 
luptat e că ar fi trebuit să fiu acolo să vă protejez. 

Khan îl privi mult timp, dar tensiunea se eliberase, nu mai era 
cale de întoarcere. 

— Dacă ai fi fost acolo, ai fi fost şi tu ucis. 

Îi întoarse spatele fără vreun alt cuvânt şi, în acest timp, 
Bourne o văzu pe Dao în ochii lui şi ştia că lumea se schimbase 
profund. 

Reykjavikul, la fel ca oricare alt loc civilizat de pe pământ, îşi 
avea numărul său de restaurante fast-food. În fiecare zi aceste 
localuri, ca şi restaurantele selecte erau aprovizionate cu carne, 
peşte, legume şi fructe proaspete. Hafnarfjordur Fine Fruits & 
Vegetables era unul din principalii distribuitori ai industriei de 
fast-food din Reykjavik. Dubiţa companiei care parcase la Kebab 
Hollin în centrul oraşului devreme în acea dimineaţă, cu o livrare 
de salată, roşii şi praz, era una dintre multele răspândite prin oraş 
în timpul zilei. Diferența esențială era că, spre deosebire de toate 
celelalte, această dubiță nu fusese trimisă de Hafnarfjordur Fine 
Fruits & Vegetables. 

Dimineața devreme, toate cele trei locaţii ale Landspitali 
University Hospital au fost luate cu asalt de oameni din ce în ce 
mai bolnavi. Doctorii internau aceşti pacienți numeroşi chiar în 
timp ce le făceau analizele de sânge. Seara deja, rezultatele 
confirmaseră că în oraş exista o puternică epidemie de hepatită A. 

Funcţionarii Ministerului Sănătăţii s-au apucat serios de lucru 
pentru a face față crizei extraordinare. Munca lor era îngreunată 
de câțiva factori importanţi: rapiditatea şi gravitatea instalării 
virusului deosebit de violent, efectele complexe asociate cu 
încercarea de a depista ce tipuri de mâncare erau implicate şi, fără 
s-o rostească, dar mințile le erau ocupate cu faptul că Reykjavikul 
se afla în centrul atenției mondiale datorită reuniunii 
internaționale, în fruntea listei de suspecți era prazul, vinovatul 
pentru recenta epidemie de hepatită A din S.U.A., dar prazul se 
găsea peste tot în lanţurile de fast-food locale şi, desigur, nu 
puteau fi excluse nici carnea şi peştele. 

Ei munceau în noaptea alburie intervievând proprietarii fiecărei 
companii specializate în legume proaspete, trimițându-şi oamenii 
pe teren pentru a inspecta depozitele, containerele de depozitare şi 
dubițele fiecărei firme, inclusiv pe cele ale Hafnarfjordur Fine 
Fruits & Vegetables. Surprinzător şi frustrant, aceştia nu găseau 
nimic în neregulă şi, odată cu trecerea orelor, erau nevoiți să 
recunoască faptul că ancheta nu avansase cu nimic, erau în 
acelaşi punct de unde plecaseră. 

Prin urmare, imediat după orele 21.00, oficialii Ministerului 

Sănătății şi-au făcut publice descoperirile. Reykjavikul era în 
alertă de hepatită A. Deoarece încă nu reuşiseră să descopere 
sursa infecției, au declarat stare de carantină în oraş. Deasupra 
capetelor tuturor plutea spectrul unei epidemii generalizate, lucru 
pe care nu şi-l puteau permite, mai ales acum când ochii întregii 
lumi erau concentrați asupra capitalei în care urma să înceapă 
summitul împotriva terorismului. În interviurile de la radio şi TV, 
oficialii încercau să dea asigurări unui public panicat că se luau 
toate măsurile posibile pentru a controla virusul. În acest scop, 
spuneau în mod repetat, ministerul îşi folosise întregul personal în 
slujba siguranței publice. 


Când Jamie Hull străbătea coridorul către apartamentul 
prezidenţial într-o stare de extremă agitație, erau aproape orele 
22.00. În primul rând, grija lui se îndrepta spre brusca epidemie 
de hepatită A. Apoi, fusese chemat la o şedinţă informativă 
neprevăzută cu preşedintele. 

Privi în jur şi îi văzu pe membrii Serviciilor Secrete care-l apărau 
pe preşedinte. Mai încolo pe coridor erau FSB-ul rusesc şi 
Securitatea Arabă ce-şi păzeau liderii şi, pentru securitatea şi 
facilitarea cazării, primiseră o aripă a hotelului. 

Intră flancat de două gărzi din Serviciile Secrete, uriaşi şi 
impasibili ca nişte statui. Preşedintele se plimba neobosit încolo şi 
încoace dictând la două speachwritere!+ în timp ce secretara 
supraveghea, mâzgălind în grabă nota pe un tablet computer!5. 

Aşteptă fără să protesteze până ce preşedintele îşi concedie 
oamenii care, asemenea unor şoareci, fugiră în altă cameră. 

— Jamie, spuse preşedintele cu un zâmbet larg şi mâna întinsă. 
Mă bucur că ai venit. Îi strânse mâna lui Hull, îi făcu un semn să 
ia loc şi apoi se aşeză în fața lui. Jamie, contez pe tine să ne ajuţi 
să ţinem summitul fără probleme, spuse el. 

— Domnule, vă pot asigura că totul e sub control. 

— Chiar şi Karpov? 

— Domnule? 

Preşedintele zâmbi. 

— Am auzit că te-ai certat destul de serios cu domnul Karpov. 

— Au existat neînțelegeri minore, spuse el într-o doară, dar 
toate aparțin trecutului. 


14 Persoană care scrie discursul preşedintelui (n. red.). 
15 Un minilaptop (n. red.). 

— Mă bucur să aud asta, spuse preşedintele. Am şi aşa destule 
dificultăți cu Alexandr levtusenko. N-am nevoie să fie supărat pe 
mine din pricina unor neînțelegeri cu şeful securității. Se pocni 
peste coapse şi se ridică. Bun, spectacolul este la opt dimineaţa. 
Mai sunt multe de pregătit. Îi întinse mâna lui Hull, care se ridica. 
Jamie, nimeni nu ştie mai bine decât mine cât de periculoasă 
poate deveni situația. Dar cred că suntem de acord: acum nu mai 
există drum de întoarcere. 


Ajuns pe coridor, lui Hull îi sună mobilul. 

— Jamie, unde eşti? îi lătră în ureche Directorul. 

— Tocmai ies de la o şedinţă cu preşedintele. A fost mulțumit să 
audă că totul e sub control, inclusiv tovarăşul Karpov. 

Dar, în loc să pară mulțumit, Directorul continuă pe un ton 
repezit: 

— Jamie, ascultă-mă cu atenție. Mai există un aspect al 
situației, de făcut public doar dacă este necesar. 

Hull privi automat în jur şi ieşi din raza auditivă a gărzilor din 
Serviciul Secret. 

— Vă mulțumesc pentru încredere, domnule. 

— E vorba de Jason Bourne, spuse directorul. N-a murit la 
Paris. 

— Cum? O clipă, Hull îşi pierdu cumpătul. Bourne e viu? 

— Cât se poate de viu. Ascultă, Jamie, ca să lucrăm cu aceleaşi 
date, apelul telefonic, conversaţia asta nu au existat niciodată. 
Dacă vorbeşti cuiva despre ea, voi nega şi te trag în țeapă apoi, 
clar? 

— Extrem de clar. 

— Nu am nici o idee ce va face Bourne în continuare, dar am 
crezut de la început că vine spre voi. Poate i-a ucis sau nu pe Alex 
Conklin şi pe Mo Panov, dar e al dracu” de sigur că l-a terminat pe 
Kevin McColl. 

— Doamne. Îl cunoşteam pe McColl, domnule. 

— Toţi îl cunoşteam, Jamie. Bătrânul îşi drese vocea. Nu putem 
lăsa nepedepsită fapta. 

Furia lui Hull se risipi imediat, fiind înlocuită de un sentiment 
de uşurare. 

— Lăsaţi-l în seama mea. 

— Fii precaut, Jamie. Prioritatea ta e să-l ţii pe preşedinte în 
viață. 

— Înţeleg, domnule. Da. Dar vă asigur că, dacă Jason Bourne 

apare, nu pleacă din hotel. 
— Ei bine, sper să plece, spuse Bătrânul. Cu picioarele înainte. 


Doi membri ai dispozitivului cecen aşteptau în fața dubiței 
Reykjavik Energy când vehiculul de la serviciile de sănătate trimis 
la Hotelul Oskjuhlid apăru de după colț. Dubiţa era parcată de-a 
curmezişul străzii, iar ei plasaseră conuri portocalii de plastic pe 
asfalt, părând să muncească din greu. 

Salvarea se opri brusc. 

— Ce faceți? întrebă unul dintre paramedici. Avem o urgenţă. 

— Să te ia dracu”, piticule! răspunse unul dintre ceceni în 
islandeză. 

— Ce-ai spus? Paramedicul cobori furios din maşină. 

— Eşti orb? Avem treburi importante aici. la-o pe alt drum. 

Sesizând o situaţie ce putea degenera, al doilea paramedic 
cobori şi el. Arsenov şi Zina, înarmați şi hotărâți, apărură de după 
dubița Reykjavik Energy şi îi duseră de la spate pe cei doi 
paramedici brusc speriați în maşină. 

Arsenov, Zina şi un alt membru al dispozitivului ajunseră la 
poarta de livrări a Hotelului Oskjuhlid în vehiculul deturnat. 

Celălalt cecen plecase cu dubița Reykjavik Energy pentru a-i 
aduce pe Spalko şi restul echipei. 

Purtau uniforme guvernamentale şi prezentară ecusoanele 
Ministerului Sănătăţii pe care Spalko le procurase contra unei 
sume uriaşe de bani de la ofițerul de securitate care era de 
serviciu. Când fu interogat, Arsenov vorbi în islandeză, apoi trecu 
la o engleză stâlcită pentru că americanii şi arabii de la Serviciul 
Secret nu-l înțelegeau. Spuse că fuseseră trimişi să se asigure că 
bucătăria hotelului nu era infectată cu hepatită A. Nimeni — şi cu 
atât mai puțin diversele echipe de securitate - nu voia ca vreunul 
dintre demnitari să fie infectat de temutul virus. Cu toate 
verificările de rigoare, reuşiră să intre şi li se arătă drumul spre 
bucătărie. Acolo merse doar unul dintre ei, pentru că Arsenov şi 
Zina aveau altă destinație. 


Bourne şi Khan încă studiau planurile diverselor sisteme ale 
Hotelului Oskjuhlid, când pilotul îi anunţă că aterizau pe Keflavik. 
Bourne, care se plimbase înainte şi înapoi în timp ce Khan 
manevra laptopul, se aşeză din nou fără tragere de inimă. 
Încercase să-şi înfrâneze sentimentele ce apăruseră în legătură cu 
faptul că-şi găsise fiul. Discuţiile lor erau şi ele destul de ciudate şi 

avea impresia clară că fiul său s-ar fi ruşinat instinctiv de orice 
emoție puternică. 

Să ajungă cumva la o înțelegere era extrem de dificil pentru 
amândoi. Însă, bănuia el, pentru Khan era mai rău. Nevoia pe care 
o avea un fiu de tatăl lui era mult mai complexă decât ceea ce ar fi 
putut avea nevoie un tată de la fiul său pentru a-l iubi 
necondiționat. 

Bourne trebuia să admită că se temea de Khan, nu numai de 
ceea ce i se întâmplase, de ceea ce devenise, ci şi de curajul, 
inteligența şi inventivitatea lui. Evadarea din camera izolată era o 
minune în şi prin sine. 

Şi mai era ceva, o stâncă în calea acceptării reciproce şi poate a 
împăcării, iar acest lucru reprezenta cel mai mare obstacol. Pentru 
a-l accepta pe Bourne, Khan trebuia să renunțe la tot ce fusese 
viața lui. 

Aici, Bourne avea dreptate. Încă de când Bourne se aşezase 
alături de el pe banca din parcul din Old Town Alexandria, Khan 
fusese în război cu sine însuşi. Încă mai era, singura diferență 
fiind că acum războiul se purta deschis. Ca şi cum ar fi privit într- 
o oglindă retrovizoare, Khan revedea toate ocaziile de a-l ucide pe 
Bourne pe care le avusese, dar abia acum înţelegea că decizia de a 
nu profita de ele fusese intenționată. Nu-l putea răni pe Bourne, 
dar nici nu-şi putea deschide sufletul către el. Îşi aminti dorința 
disperată pe care o simţise de a se arunca asupra oamenilor lui 
Spalko în spatele clinicii din Budapesta. Singurul lucru care-l 
oprise fusese avertismentul lui Bourne. Acela era momentul când 
îşi definise dorința de a se răzbuna pe Spalko. Dar acum ştia că 
izvora dintr-o emoție complet diferită: devoțiunea față de un alt 
membru al familiei. 

Şi totuşi, spre ruşinea lui, îşi dădea seama că se temea de 
Bourne. Era un bărbat înspăimântător de puternic, rezistent şi 
inteligent. Lângă el, Khan se simțea cumva micşorat, ca şi cum tot 
ce realizase el în viață nu era decât pleavă. 

Cu o răsucire, o zguduitură şi un scârțâit scurt de cauciucuri, 
aterizaseră şi acum rulau pe pista activă spre capătul 
aeroportului, unde erau dirijate toate aeronavele private. Khan se 
ridică şi porni spre uşă înainte ca avionul să oprească. 

— Să mergem, zise el. Spalko are un avantaj de cel puţin trei 
ore. Dar Bourne se ridicase şi el şi-i blocă drumul pe culoar. 

— Nu se ştie ce ne aşteaptă. Cobor eu primul. 

Mânia lui Khan, mocnind atât de aproape de suprafață, explodă 

imediat: 

— Ţi-am spus o dată - nu-mi spune ce să fac! Pot să judec şi 
singur; pot să iau decizii şi singur. Aşa am făcut întotdeauna şi 
aşa voi face şi de acum înainte. 

— Ai dreptate. Nu încerc să-ți răpesc nimic, zise Bourne sincer. 
Străinul ăsta era fiul lui. Orice spunea sau făcea în prezența lui 
urma să aibă consecințe exagerate o vreme. Dar gândeşte-te că 
până acum ai fost singur. 

— Şi a cui vină crezi tu că e? 

Era greu să nu se simtă jignit, dar Bourne se strădui să treacă 
de această acuzaţie. 

— E inutil să vorbim despre vinovăție, spuse calm. Acum 
lucrăm împreună. 

— Şi deci ar trebui să-ți cedez ţie controlul? întrebă Khan 
nervos. De ce? Crezi că-l meriți? L-ai câştigat? 

Aproape intrau în terminal. Îşi dădu seama cât de fragilă era 
reconcilierea lor. 

— Ar fi o prostie să cred că am câştigat ceva cu tine. Privi prin 
hublou luminile puternice ale terminalului. Mă gândeam că dacă e 
vreo problemă - dacă dăm de vreo capcană — aş prefera să fiu eu în 
locul tău... 

— Tu nu asculți ce-ţi spun? zise Khan, făcându-şi drum cu 
umărul pe lângă Bourne. Chiar subapreciezi tot ce fac? 

Deja apăruse pilotul. 

— Deschide uşa, îi ordonă Khan dur. Şi rămâi la bord. 

Pilotul se supuse şi cobori scara pe pistă. 

Bourne făcu un pas pe culoar. 

— Khan... 

Dar privirea furioasă a fiului îl ţintui pe loc. Îl privi prin hublou 
pe Khan coborând, apoi îl văzu discutând cu un oficial de la 
Paşapoarte. Îl văzu prezentând un paşaport, apoi arătând către 
avion. Oficialul îi ştampilă paşaportul şi încuviință din cap. 

Khan se întoarse şi urcă scările. Când ajunse pe culoar, scoase 
o pereche de cătuşe din geacă şi se legă de Bourne. 

— Numele meu e Khan LeMarc şi sunt inspector adjunct al 
Interpolului. Khan luă laptopul sub braț şi porni cu Bourne pe 
culoar. Tu eşti prizonierul meu. 

— Eu cum mă numesc? întrebă Bourne. 

— Tu? Khan îl împinse pe uşă, urmându-l îndeaproape. Tu eşti 
Jason Bourne, căutat pentru crimă de CIA, Quai d'Orsay şi 
Interpol. E singurul mod în care poţi intra în Islanda fără paşaport. 

Oricum şi el ca toți oficialii de pe planetă, a citit circulara CIA. 
Oficialul de la Paşapoarte se dădu înapoi, făcându-le loc să 
treacă pe lângă el. Khan desfăcu cătuşele imediat ce ieşiră din 
terminal. 
Ajunşi afară, se urcară în primul taxi care aştepta civilizat la 
coadă şi-i spuseră şoferului o adresă aflată la un kilometru de 
Hotelul Oskjuhlid. 


Ținând cutia frigorifică între picioare, Spalko stătea pe locul din 
dreapta al dubiței Reykjavik Energy pe care rebelul cecen o 
conducea pe străzile din centrul oraşului către Hotelul Oskjuhlid. 
Îi sună mobilul şi îl deschise. Veştile erau proaste. 

— Domnule, am reuşit să închidem camera de interogatoriu 
înainte ca poliția sau pompierii să intre în clădire, îi spuse şeful 
securității din Budapesta. Tocmai am terminat însă de verificat 
toată clădirea fără să găsim nici măcar o urmă a lui Bourne sau 
Khan. 

— Cum e posibil? întrebă Spalko. Unul era legat, iar celălalt era 
încuiat într-o cameră plină de gaz. 

— O explozie, spuse şeful securității, apoi descrise în detaliu ce 
descoperiseră. 

— La dracu” Într-una din rarele sale izbucniri de furie, Spalko 
lovi bordul maşinii cu pumnul. 

— Extindem perimetrul de căutare. 

— Nu vă mai obosiţi, spuse Spalko sec. Ştiu eu unde sunt. 


Bourne şi Khan se îndreptau pe jos spre hotel. 

— Cum te simţi? întrebă Khan. 

— Bine, răspunse Bourne puţin cam prea repede. 

Khan îi aruncă o privire: 

— Nici măcar ţeapăn şi cu dureri? 

— Bine, sunt țeapăn şi am dureri, cedă Bourne. 

— Antibioticele de la Oszkar sunt cele mai bune. 

— Nu-ţi face griji, spuse Bourne, le iau. 

Zona hotelului era înconjurată de un cordon al poliţiei locale. 
Două puncte de control formate atât din poliţişti, cât şi din 
personal de securitate de diverse naționalități erau singurele locuri 
prin care se putea intra sau ieşi. În timp ce ei se uitau, o dubiță de 
la Reykjavik Energy oprea la punctul de verificare din spatele 
hotelului. 

— E singurul loc prin care putem intra, spuse Khan. 

— Da, e unul dintre ele, spuse Bourne. Când dubiţa trecu, văzu 
doi angajaţi ai hotelului ieşind de după ea. 

Îi aruncă o privire lui Khan, care încuviinţă din cap. 

— Ce zici? 

— Ies din tură, aş zice, răspunse Khan. 

— Aşa credeam şi eu. 

Angajaţii hotelului vorbeau însuflețiți între ei şi se opriră doar 
cât să arate ecusoanele la punctul de verificare. În mod normal ar 
fi intrat şi ieşit cu maşina prin parcarea subterană dar, de când 
veniseră serviciile de securitate, toți angajaţii hotelului erau 
obligați să parcheze pe străzile din jur. 

Îi urmăriră pe cei doi bărbaţi pe o stradă laterală, ferită de 
privirile poliţiştilor sau ale forțelor de securitate. Aşteptând să se 
apropie de maşini, îi doborâră de la spate, rapid şi în tăcere. 
Deschiseră portbagajele cu cheile, aşezară înăuntru corpurile 
oamenilor inconştienți şi le luară ecusoanele cu însemnele 
hotelului înainte de a-i închide. 

Cinci minute mai târziu apăreau la punctul de control din fața 
hotelului, pentru a nu veni în contact cu poliţiştii şi forțele de 
securitate care-i verificaseră pe cei doi angajaţi ai hotelului la 
plecare. 

Trecură fără nici un incident. În sfârşit, erau în interiorul 
Hotelului Oskjuhlid. 


Venise vremea să-l elimine pe Arsenov, se gândea Spalko. 
Momentul era pregătit de mult, încă de când descoperise că nu 
mai putea suporta slăbiciunea lui Arsenov. Acesta îi spusese odată 
„Eu nu sunt terorist. Tot ce vreau e ca poporul meu să primească 
ce i se cuvine”. O asemenea credință naivă era o slăbiciune fatală. 
Arsenov se putea înşela pe sine cât voia, dar adevărul era că, fie că 
cerea bani, înapoierea prizonierilor sau îşi cerea teritoriul înapoi, 
marca de terorist i-o dădeau metodele sale, nu scopurile. Omora 
oameni dacă nu primea ce voia. Avea ca ţinte inamici, dar şi civili — 
bărbaţi, femei, copii — nu conta pentru el. Semăna teroare; culegea 
moarte. 

În consecință, Spalko îi ordonă să meargă cu Akhmed, Karim şi 
una dintre femei la subansamblul sistemului HVAC care asigura 
aerul pentru sala unde se ţinea summitul. Era o uşoară schimbare 
a planului. Magomet fusese desemnat să meargă cu ceilalți trei. 
Dar Magomet era mort şi, de vreme ce Arsenov îl ucisese, acceptă 
schimbarea fără vreo întrebare sau vreun comentariu. În orice caz, 

acum aveau un program strict. 

Când Arsenov plecă cu Akhmed şi ceilalți membri ai echipei, 
Spalko o trase pe Zina deoparte. 

— Înţelegi că e ultima dată când îl vezi viu. 

Ea încuviință din capul acoperit acum de un păr blond. 

— Nu ai regrete? 

— Din contră, va fi o uşurare, răspunse ea. 

— Haide, încuviință Spalko. Porniră în grabă pe culoar. Nu 
avem timp de pierdut. 


Hasan Arsenov preluă imediat controlul asupra micului său 
grup. Aveau o funcție esențială de executat şi avea să se asigure că 
se întâmplă aşa. Trecură de colț şi-l văzură pe agentul de 
securitate la postul de lângă uriaşa grilă de aerisire. 

Se apropiară de el fără să şovăie. 

— Stai pe loc, spuse el, proptindu-i în piept pistolul automat. 

Se opriră în faţa lui. 

— Suntem de la Reykjavik Energy, spuse Arsenov în islandeză şi 
apoi, ca răspuns la privirea tâmpă a paznicului, repetă în engleză. 

Agentul pufni: 

— Nu sunt ventilatoare de căldură aici. 

— Ştiu, spuse Akhmed, apucând cu o mână pistolul automat şi 
cu cealaltă izbindu-l pe paznic cu capul de perete. 

Paznicul începu să se prăbuşească şi Akhmed îl lovi din nou, de 
astă dată cu patul pistolului automat. 

— Dă-mi o mână de ajutor aici, spuse Arsenov înfigându-şi 
degetele în grila de ventilație. Karim şi femeia îl ajutară, dar 
Akhmed continua să-l lovească pe paznic cu patul armei, chiar şi 
când devenise clar că era inconştient şi avea să rămână astfel 
destul de mult timp. 

— Akhmed, dă-mi arma! 

Acesta îi aruncă pistolul automat lui Arsenov, apoi începu să-l 
lovească cu picioarele în față pe paznicul căzut. Curgea sânge şi în 
aer plutea moartea. 

Arsenov îl târî cu forța pe Akhmed de lângă paznic. 

— Când îți dau un ordin te supui sau, pe Allah, îți rup gâtul. 

Akhmed, gâfâind, îl privi crunt pe Arsenov. 

— Avem un program, zise Arsenov furios. Nu ai timp de 
distracții. 

Akhmed râse, dezvelindu-şi toți dinţii. Scăpând de mâna lui 
Arsenov, îl ajută pe Karim să scoată grila. Îl aruncară pe paznic în 

puțul de aer şi apoi, unul câte unul, se târâră după el. Akhmed, 
ultimul intrat, trase grila la locul ei. 

Fură obligați să se târască peste paznic. Când făcea asta, 
Arsenov îi puse degetul pe artera carotidă. 

— Mort, spuse el. 

— Şi ce? zise Akhmed pe ton certăreţ. Înainte de prânz vor fi 
morți cu toţii. 

Se târâră în patru labe prin tunel până ajunseră la bifurcaţie. 
Exact înaintea lor era o conductă verticală. Îşi aruncară 
echipamentul de coborâre. Aşezând borna de aluminiu de-a 
curmezişul intrării, legară frânghia şi o lăsară să se desfăşoare în 
spaţiul de sub ei. Înaintea tuturor, Arsenov îşi înfăşură frânghia 
peste coapsa stângă şi o trecu peste cea dreaptă. Mişcând o mână 
după alta, cobori pe conductă într-un ritm constant. După micile 
vibrații ale corzii, ştia când fiecare membru al echipei începea să 
coboare după el. 

Arsenov se opri chiar deasupra primei joncțiuni. Aprinzând o 
lanternă miniaturală, îi deplasă raza pe peretele conductei, 
iluminând şirurile verticale de cabluri de torsiune şi electrice. Ceva 
diferit licări în mijlocul acelui hățiş. 

— Senzor de căldură, îi anunţă pe cei de sus. 

Karim, expertul în electronică, era chiar deasupra lui. Arsenov 
lumină peretele cu lanterna, iar el scoase un cleşte şi o bucată de 
sârmă cu clipuri la ambele capete. Trecând cu grijă peste Arsenov, 
îşi continuă drumul până la limita externă a detectorului. Lovind 
cu un picior în aer, se răsuci către perete, apucă un cablu şi se 
tinu de el. Degetele lui scormoniră încâlceala de fire, tăie unul şi 
ataşă de el un clip. Apoi scoase izolația de pe un alt fir şi ataşă la 
el celălalt clip. 

— Liber, spuse el încet. 

Cobori în raza de acțiune a senzorului, dar nu porni nici o 
alarmă. 

Întrerupsese circuitul prin buclare. Atât cât înțelegea senzorul, 
totul era în regulă. 

Karim îi făcu loc lui Arsenov, care-i conduse până la baza 
conductei. Erau foarte aproape de nucleul sistemului HVAC al sălii 
unde se desfăşura summitul. 


— Obiectivul nostru este subsistemul HVAC al sălii de 


conferințe, spuse Bourne în timp ce el şi Khan străbăteau în grabă 
holul. Khan ţinea sub braț laptopul pe care îl luaseră de la Oszkar. 

Acolo este cel mai logic să activeze difuzorul. 

La această oră din noapte, holul vast, rece şi cu tavan înalt era 
pustiu, cu excepția personalului şi oamenilor de la securitate. 
Demnitarii erau în apartamentele lor, fie dormind, fie pregătindu- 
se pentru începutul summitului. Care era la doar câteva ore 
distanță. 

— Fără îndoială, cei de la securitate au ajuns la aceeaşi 
concluzie, spuse Khan, ceea ce înseamnă că suntem în siguranță 
până ajungem sub centrul substaţiei, apoi vor vrea să ştie ce 
cercetăm în zona aia. 

Străbătură secțiunea principală a hotelului fără nici un incident 
şi trecură printr-o curte interioară decorativă alcătuită din alei 
geometrice din pietriş, arbuşti pereni tunşi în diverse forme şi 
bănci de piatră cu aspect futurist. Înăuntru, coborâră trei rânduri 
de scări. Khan porni laptopul şi verifică planul, asigurându-se că 
erau la etajul potrivit. 

— Pe aici, spuse Khan închizând computerul. 

Dar ajunseseră la doar 30 de metri de scară când o voce dură 
spuse: 

— Încă un pas şi sunteţi morţi amândoi. 


Rebelii ceceni aşteptau încordaţi la baza conductei verticale, 
chirciți şi cu nervii întinşi la maximum. Aşteptară acest moment 
luni de zile. Erau încordațţi, aşteptarea îi durea. Tremurau atât din 
cauza sentimentului insuportabil de dinainte de eveniment, cât şi 
din cauza aerului rece, a cărui temperatură scăzuse pe măsură ce 
coborau în subsol. Trebuia doar să se târască pe o scurtă 
conductă orizontală pentru a ajunge la releele HVAC, dar erau 
despărțiți de obiectivul lor de personalul de securitate aflat afară, 
lângă grila de pe coridor. Până când gărzile îşi începeau turele, 
trebuiau să aştepte. 

Akhmed se uită la ceas şi văzu că mai aveau însă paisprezece 
minute până când aveau să-şi declare misiunea îndeplinită şi 
aveau să se întoarcă la maşină. Pe frunte avea broboane de 
sudoare şi la fel pe la sub braț i se scurgea transpirație, 
provocându-i mâncărimi. Avea gura uscată şi respira sacadat. 
Întotdeauna era aşa în punctul culminant al unei misiuni. Inima îi 
bătea cu furie şi tot corpul îi vibra. Încă mai clocotea din cauza lui 
Arsenov, care-l criticase în fața celorlalți şi astfel îl jignise de două 
ori. În timp ce asculta cu auzul încordat, îl fixa pe Arsenov, destul 
de mulțumit. După acea noapte în Nairobi îşi pierduse orice 

respect pentru el, nu numai pentru că i se puneau coarne, ci şi 
pentru că habar n-avea de nimic. Buzele groase ale lui Akhmed se 
curbară într-un zâmbet. Era bună o astfel de putere asupra lui 
Arsenov. 

În sfârşit, auzi vocile îndepărtându-se. Țâşni înainte, nerăbdător 
să-şi împlinească destinul, dar brațul puternic al lui Arsenov îl 
opri dureros. 

— Nu încă. Ochii lui Arsenov ardeau. 

— A plecat, spuse Akhmed. Pierdem timp. 

— Pornim când ordon eu. 

Această jignire în plus fu prea mult pentru Akhmed. Scuipă, cu 
disprețul zugrăvit pe față. 

— De ce să-ți execut ordinele? De ce am face-o, vreunul? Nu eşti 
în stare nici măcar să-ți ţii femeia la locul ei. 

Arsenov sări la Akhmed şi timp de o secundă se luptară indecis. 
Ceilalți stăteau deoparte, prea îngroziți pentru a interveni. 

— Nu-ţi mai tolerez insolența, spuse Arsenov. Îmi execuţi 
ordinele sau te omor! 

— Omoară-mă, atunci, răspunse Akhmed. Dar trebuie să ştii 
asta: La Nairobi, în noaptea dinaintea demonstraţiei, Zina a intrat 
în camera Şeicului când tu dormeai. 

— Mincinosule! spuse Arsenov, gândindu-se la jurământul lui şi 
al Zinei din golf. Zina nu m-ar trăda niciodată. 

— Gândeşte-te unde era camera mea, Arsenov. Tu ai făcut 
repartiția. Am văzut-o cu ochii mei. 

Ochii lui Arsenov luceau de duşmănie, dar îi dădu drumul lui 
Akhmed. 

— Te-aş ucide acum, dar toți avem roluri esențiale în această 
misiune. Făcu un semn spre ceilalți. Să-i dăm drumul. 

Karim, expertul în electronică, porni primul, urmat de femeie şi 
de Akhmed, cu Arsenov ultimul. Aproape imediat, Karim ridică o 
mână, oprindu-i. 

Arsenov auzi şoapta lui plutind spre ei: 

— Senzor de mişcare. 

Ca şi înainte, Karim scoase o bucată de sârmă cu clipsuri la 
capete. Cu cleştele în mână, căută firele electrice potrivite, le izolă, 
apoi tăie unul şi-i aplică un clip pe capătul din cupru dezvelit. 
Apoi, ca şi înainte, desfăcu izolația de pe un al doilea fir şi ataşă la 
el al doilea clip, formând bucla. 

— Liber, spuse Karim şi cu toţii intrară în raza senzorului de 
mişcare. 

Alarma porni, făcând un zgomot asurzitor pe coridor şi aducând 
acolo agenții de securitate cu armele pregătite. 

— Karim! urlă Arsenov. 

— E o capcană! ţipă acesta. Cineva a inversat firele. 


Cu câteva secunde înainte, Bourne şi Khan se întorceau încet 
pentru a-l vedea pe agentul american. Purta uniformă militară şi 
echipament de luptă. Se apropie un pas, privindu-le ecusoanele. 
Se linişti puţin, ridicând ţeava armei în aer, dar concentrarea nu-i 
dispăru de pe față. 

— Ce faceți voi aici, jos? 

— Verificări de întreţinere, spuse Bourne. Îşi aminti dubiţa 
Reykjavik Energy pe care o văzuse intrând în hotel, ca şi ceva de 
pe laptopul luat de la Oszkar. Sistemul de încălzire a întrerupt 
legătura. Trebuie să-i ajutăm pe oamenii trimişi de companie. 

— Sunteţi în secțiunea greşită, spuse paznicul indicându-le pe 
unde s-o ia. Trebuie să vă întoarceți pe unde ați venit, să faceți 
stânga, apoi stânga din nou. 

— Mulţumesc, zise Khan. Cred că ne-am rătăcit. În mod normal 
nu lucrăm în secțiunea asta. 

Când se întoarseră să plece, lui Bourne îi cedară picioarele. 
Gemu şi căzu. 

— Ce dracu” făcu paznicul. 

Khan îngenunche lângă Bourne şi îi descheie cămaşa. 

— Doamne, spuse paznicul aplecându-se şi holbându-se la 
corpul rănit al lui Bourne, ce dracu’ a păţit? 

Khan întinse o mână şi trase puternic de uniforma paznicului, 
izbindu-l cu tâmpla de podeaua de ciment. În timp ce Bourne se 
ridica, Khan îl dezbrăcă pe soldat. 

— Mărimea e mai aproape de a ta, spuse Khan, întinzându-i 
uniforma. 

Bourne îşi puse uniforma, iar Khan târi corpul inert într-un loc 
ferit. 

În acel moment, urlă alarma senzorului de mişcare şi porniră în 
fugă spre substație. 


Agenţii de securitate erau bine pregătiți şi, lucru lăudabil, 
americanii şi arabii care erau pe tură au lucrat împreună fără nici 
o greşeală. Fiecare tip de senzor avea un sunet de alarmă diferit, 
lucru care i-a ajutat să ştie imediat că fusese declanşat senzorul 
de mişcare, precum şi locaţia lui exactă. 

Deschiseră focul din fugă, distrugând grila de aerisire cu 
gloanțele. Jumătate dintre ei îşi goliră încărcătoarele în zona 
suspectă. Ceilalți rămaseră în spate, în rezervă, în timp ce primii 
scoteau grila cu răngile. Găsiră trei cadavre, doi bărbaţi şi o 
femeie. Unul dintre americani îl anunță pe Hull şi un arab îl 
contactă pe Feyd al-Saoud. 

Personalul de securitate din alte sectoare se strânsese deja aici 
pentru a-şi oferi sprijinul. 

Doi dintre agenţii din rezervă urcară în conducte de aer şi, când 
se dovedi că nu mai exista nici un element ostil, asiguraseră zona. 
Alţii traseră cadavrele ciuruite de gloanțe afară din conducta de 
aer, împreună cu instrumentele de buclare ale lui Karim şi un 
obiect ce părea o bombă cu ceas. 


Jamie Hull şi Feyd al-Saoud ajunseră aproape în acelaşi timp. 
Hull aruncă o privire şi-şi sună şeful de personal prin rețeaua fără 
fir. 

— Din clipa asta suntem în cod de alertă roşu. A existat o breşă 
în securitate. Avem trei duşmani morți, repet, trei duşmani morți. 
Încuie tot hotelul în mod absolut, nimeni nu intră şi nu iese. 
Continuă să latre ordine, plasându-şi oamenii în poziţiile 
planificate pentru codul roşu. Apoi contactă Serviciul Secret care-i 
însoțea pe preşedinte şi echipa lui în aripa demnitarilor. 

Feyd al-Saoud se lăsase pe vine şi studia cadavrele. Corpurile 
erau ciuruite, dar fețele, deşi pline de sânge, erau intacte. Scoase o 
lanternă de buzunar şi ilumină una dintre ele. Apoi puse degetul 
arătător pe ochiul unuia dintre bărbați. Vârful degetului se 
albăstri; irisul cadavrului era căprui-închis. 

Unul dintre agenţii FSB trebuie să-l fi contactat pe Karpov, căci 
comandantul Unităţii Alpha apăru în fugă. Îşi pierduse suflul şi 
Feyd al-Saoud bănui că alergase tot drumul. 

El şi Hull îl informară pe rus cu privire la cele întâmplate. 

Ridică un deget în aer: 

— Poartă lentile de contact colorate - şi, uite şi-au vopsit părul 
ca să treacă drept islandezi. 

Fața lui Karpov era întunecată. 

— Pe ăsta îl cunosc, spuse el lovind cu piciorul în cadavrul unui 
bărbat. Îl cheamă Akhmed. E unul dintre principalii locotenenţi ai 
lui Hasan Arsenov. 

— Liderul terorist cecen? întrebă Hull. Mai bine ţi-ai informa 
preşedintele, Boris. 

Karpov se ridică în picioare cu pumnii în şolduri. 
— Ce vreau să ştiu e: unde e Arsenov? 


— Aş spune că am întârziat, zise Khan din spatele unei coloane 
de metal, privind sosirea celor doi şefi de securitate, doar că nu-l 
văd pe Spalko. 

— E posibil să nu se expună riscului de a veni la hotel, zise 
Bourne. Khan clătină din cap. 

— Îl cunosc. E egoist şi perfecționist. Nu, e pe aici pe undeva. 

— Dar nu aici, evident, spuse Bourne gânditor. Îl privea pe rus 
alergând spre arab şi Jamie Hull. Acea față plată şi brutală avea în 
ea ceva oarecum familiar, cu genele dese şi sprâncenele ei 
stufoase. Când auzi vocea celuilalt, spuse: îl cunosc pe bărbatul 
ăla. Pe rus. 

— Nu e o surpriză. Şi eu îl recunosc, spuse Khan. Boris Ilici 
Karpov, comandantul Unităţii de elită Alpha a FSB. 

— Nu, vreau să spun că îl cunosc personal. 

— Cum? Unde? 

— Nu ştiu, răspunse Bourne. E prieten sau duşman? Se bătu 
cu pumnul în frunte. Măcar de mi-aş aminti. 

Khan se întoarse spre el şi văzu grija care punea stăpânire pe el. 
Simți o nevoie periculoasă de a-l apuca pe Bourne de umăr şi a-l 
îmbărbăta. Periculoasă, pentru că nu ştia unde avea să ducă 
gestul sau ce avea să însemne. Îşi simțea în continuare 
dezintegrarea propriei vieți când Bourne se aşezase lângă el şi îi 
vorbise. „Cine eşti?” spusese. În acel moment, Khan ştiuse 
răspunsul la întrebare; acum nu mai era sigur. Era posibil ca tot 
ce crezuse, sau i se păruse a crede, să fie o minciună? 

Khan încercă să scape de aceste gânduri deprimante, agățându- 
se de ceea ce el şi Bourne ştiau mai bine: 

— Mă deranjează obiectul ăla, spuse. E o bombă cu ceas. Ziceai 
că Spalko intenționa să folosească biodifuzorul doctorului Schiffer. 
Bourne încuviință din cap. 

— Aş zise că a fost o diversiune clasică, cu excepția faptului că 
acum e abia trecut de miezul nopții. Summitul începe peste opt 
ore. 

— De-asta au folosit o bombă cu ceas. 

— Da, dar de ce să o plaseze acum, cu un avans aşa de mare? 
întrebă Bourne. 

— Corect, dar sunt mai multe şanse să fie descoperită într-o 
razie periodică. Bourne clătină din cap. Nu, ne scapă ceva, ştiu 

asta. Spalko are alt plan. Dar care? 


Spalko, Zina şi restul echipei îşi atinseseră obiectivul. Aici, 
departe de aripa hotelului în care se afla sala de conferințe, 
securitatea, deşi bine pregătită, avea găuri pe care Spalko le putea 
exploata. Deşi erau mulți oameni din forțele de securitate, ei nu 
puteau fi peste tot în acelaşi timp şi astfel, eliminând doi agenți, 
Spalko şi echipa sa îşi ocupară curând poziția. 

Se aflau la trei nivele sub stradă, într-un spațiu enorm şi fără 
ferestre din beton, complet închis, cu excepția unei intrări fără 
uşă. Prin peretele de beton treceau țevi negre uriaşe, iar pe 
peretele din fund, fiecare dintre ele era etichetată cu aripa de hotel 
pe care o deservea. 

Acum echipa îşi puse costumele HAZMAT, sigilându-le cu grijă. 
Două dintre femeile cecene trecură în pasaj să stea de pază chiar 
afară, iar un rebel le susținea din interior. 

Spalko îl deschise pe cel mai mare din cele două containere de 
fier pe care le căra. Era NX 20. Potrivi cu grijă cele două părți 
componente, verificând ca toate şuruburile să fie bine strânse. I-l 
dădu Zinei, în timp ce el descuia containerul de refrigerare primit 
de la Peter Sido. Fiola de sticlă pe care o conținea era mică, 
aproape minusculă. Chiar şi după ce-i văzuseră efectele în Nairobi, 
era greu de crezut că o cantitate atât de mică de virus putea ucide 
atâția oameni. 

Aşa cum făcuse şi la Nairobi, deschise camera de încărcare a 
difuzorului şi puse fiola înăuntru. Închise şi asigură camera, luă 
NX 20 de la Zina şi îşi îndoi degetul pe cel mai mic din cele două 
declanşatoare. Odată ce strângea, virusul, încă sigilat în fiola 
specială, avea să fie injectat în camera de tragere. Apoi, tot ce 
trebuia să facă era să apese butonul din stânga, care închidea 
camera de tragere şi, atunci când ţintea corect, să apese pe 
declanşatorul principal. Ţinu biodifuzorul în brațe, aşa cum făcuse 
şi Zina. Arma aceasta avea nevoie de respect, chiar şi din partea 
lui. 

Privi în ochii Zinei, care străluceau de dragoste pentru el şi zel 
patriotic. 

— Acum, spuse el, aşteptăm alarma senzorului. 

Apoi o auziră, sunetul fiind slab, dar vibraţiile inconfundabile, 
amplificate de coridoarele de beton gol. Şeicul şi Zina îşi zâmbiră. 
El simțea tensiunea invadând camera, alimentată de o mânie a 
dreptății şi aşteptarea unei mântuiri mult timp refuzate. 

— Momentul nostru e aproape, spuse el şi toți îl auziră, toți 
reacționară. Aproape că auzea vuietul lor de victorie. 

Cu forța de neoprit a destinului împingându-l înainte, Şeicul 
apăsă pe declanşatorul cel mic şi, cu un zgomot mic, de parcă ar fi 
prevestit catastrofa, încărcătura trecu în camera de tragere, unde 
se opri aşteptând momentul eliberării. 

— Sunt toți ceceni, nu-i aşa? întrebă Hull. 

Karpov încuviință. 

— Toţi, potrivit înregistrărilor, membri ai grupării teroriste a lui 
Hasan Arsenov. 

— E o lovitură pentru băieţii buni, anunţă Hull. 

Tremurând de umezeală şi frig, Feyd al-Saoud spuse: 

— La cantitatea de C4 din acea bombă cu ceas, ar fi demolat 
aproape toată structura de rezistență. Sala de deasupra s-ar fi 
prăbuşit sub propria greutate, ucigându-i pe toți cei aflați 
înăuntru. 

— Norocul nostru că au declanşat senzorul de mişcare, spuse 
Hull. Odată cu trecerea minutelor, Karpov era tot mai preocupat, 
în mintea lui, reverberând întrebarea lui Bourne: „De ce să 
amplaseze bomba cu atât de mult timp înainte? Cred că o puteam 
găsi înainte să înceapă summitul.” 

Feyd al-Saoud se adresă unuia dintre oamenii săi: 

— Este vreun mod de a porni căldura aici? O să stăm ceva timp 
şi deja am înghețat. 


— Asta e! exclamă Bourne, întorcându-se spre Khan. Luă 
laptopul, îl porni şi navigă prin planuri până ce-l găsi pe cel dorit. 
Desenă o rută din locul unde se aflau către aripa principală a 
hotelului. 

— Unde mergem? întrebă Khan în timp ce străbăteau labirintul 
din subsol. 

— la gândeşte-te: am văzut o dubiță a Reykjavik Energy intrând 
în hotel; tot hotelul e încălzit de sistemul termal ce deserveşte 
întregul oraş. 

— De asta Spalko i-a trimis pe ceceni la subsistemul HVAC 
acum, spuse Khan trecând în fugă de o cotitură. Nu au vrut deloc 
să le iasă treaba cu bomba. Am avut dreptate, a fost o diversiune, 
dar nu pentru începutul summitului din dimineața asta: Va activa 
biodifuzorul acum! 

— Exact, zise Bourne. Nu prin subsistemul HVAC. inta lui este 
sistemul principal de încălzire termală. La acest ceas al nopții toți 
demnitarii sunt în camerele lor, adică exact unde se va dezlănțui 

virusul. 


— Vine cineva, spuse una dintre femeile cecene. 

— Ucide-i, ordonă Şeicul. 

— Dar e Hasan Arsenov! ţipă femeia care era de pază. 

Spalko şi Zina schimbară o privire surprinsă. Unde greşiseră? 

Senzorul fusese activat, alarma se declanşase şi curând 
auziseră cu satisfacție rafalele de arme automate. Cum scăpase 
Arsenov? 

— Am spus ucide-l! urlă Spalko. 


Ceea ce îl bântuia pe Arsenov şi îl făcuse să fugă în secunda 
când mirosise ceva, salvându-se astfel de la moartea subită a 
compatrioților săi, era teroarea ce mocnea în el, lucrul care-l 
făcuse să aibă coşmaruri toată săptămâna trecută. Îşi spusese că 
din vina sa îl trădase pe Khalid Murat - vina de a fi făcut grava 
alegere care avea să-i salveze poporul. Dar adevărul era că teroarea 
pe care o simţea era legată de Zina. Nu putuse să recunoască față 
de el însuşi retragerea ei, treptată, dar irevocabilă, distanțarea ei 
emoțională care, privind în retrospectivă, se transformase în 
glacialitate. Îi scăpase de ceva timp, deşi până acum câteva 
secunde refuza să creadă asta. Dar acum, dezvăluirea lui Akhmed 
scosese totul în lumina conştiinţei. Ea trăise dincolo de un perete 
de sticlă, păstrând mereu o parte din sine ascunsă şi închisă. El 
nu putea atinge acea parte, iar acum i se părea că, cu cât mai 
intense fuseseră, cu atât ea se retrăsese mai mult. 

Zina nu-l iubea -— se întrebă acum dacă-l iubise vreodată. Chiar 
dacă misiunea lor avea să fie un succes, nu va mai trăi cu ea, nu 
vor mai face copii împreună. Ce farsă fusese ultima lor conversație 
intimă! 

Dintr-o dată îl copleşi ruşinea. Era un laş — o iubea mai mult 
decât îşi iubea libertatea, căci fără ea ştia că pentru el libertatea 
nu avea să existe. În urma trădării, victoria avea să fie ca o gură 
plină de cenuşă. 

Acum, străbătând coridorul spre stația de încălzire termală, 
văzu una din femeile din grupul său ridicând pistolul automat, 
gata să-l împuşte. Poate că nu-şi dădea seama cine se apropia din 
cauza costumului HAZMAT. 

— Stai! Nu trage! strigă el. Sunt Hasan Arsenov. 

Un glonț îl lovi în brațul stâng şi se răsuci pe jumătate şocat, 
aruncându-se după un colț, în afara razei mortale a ricoşeurilor. 

În nebunia prezentului nu era timp pentru întrebări sau 
speculații. Auzi alte focuri de armă, dar nu în direcţia lui. Privind 
după colț, văzu cum cele două femei îi întoarseră spatele şi, 
aplecate, avansau prin pasaj trăgând în două siluete. 

Arsenov se ridică şi, profitând de diversiune, se îndreptă spre 
intrarea de la centrala de încălzire termală. 


Spalko auzi împuşcăturile şi spuse: 

— Zina, nu poate fi doar Arsenov. 

Zina îşi răsuci pistolul automat, îi făcu un semn paznicului şi 
acesta îi aruncă un al doilea pistol. 

În spatele lor, Spalko se îndreptă spre peretele cu ţevi de 
încălzire termală. Fiecare avea o valvă şi, alături, un cadran care 
indica presiunea. Găsi valva ce corespundea aripii demnitarilor şi 
începu să o deşurubeze. 


Hasan Arsenov ştia că destinul lui fusese să moară împreună cu 
ceilalți în substația HVAC. E o capcană! Cineva a inversat firele! 
răcnise Karim chiar înainte de a muri. Spalko inversase firele; 
avusese nevoie nu numai de o diversiune, aşa cum le spusese, ci 
de țapi ispăşitori — ținte suficient de importante încât moartea lor 
să țină ocupate forțele de securitate suficient timp cât Spalko să 
ajungă la obiectivul real şi să elibereze virusul. Spalko îl înşelase şi 
Arsenov era aproape singur acum, Zina conspirase împreună cu el. 

Cât de repede se învecheşte dragostea, transformarea ei în ură 
petrecându-se în intervalul unei bătăi de inimă. Acum se 
întorseseră împotriva lui toți compatrioții săi, bărbaţii şi femeile 
alături de care luptase, împreună cu care răsese şi plânsese, cu 
care se rugase lui Allah, oameni care aveau aceleaşi scopuri ca şi 
el. Cecenii! Cu toţii corupți acum de şarmul otrăvitor şi puterea lui 
Spalko. 

În cele din urmă, Khalid Murat avusese dreptate în toate 
privințele. Nu avusese încredere în Spalko; nu l-ar fi însoțit în 
nebunia aceasta. Cândva, Arsenov îl acuzase că era bătrân, că era 
prea prudent, că nu înțelegea lumea nouă din fața lor. Dar acum 
ştia ceea ce Khalid Murat ştiuse cu siguranță: că acea lume nouă 
nu era decât o iluzie creată în scopuri personale de cel ce-şi 
spunea Şeicul. Arsenov crezuse în acest vis narcotic pentru că 
voise să creadă. Spalko profitase de slăbiciunea lui. Dar gata! 
Arsenov jură. Gata! Dacă era să moară azi, o va face în condiţiile 
puse de el, nu ca o oaie în abatorul lui Spalko. 

Se lipi de marginea intrării, inspiră adânc şi când expiră, se 
aruncă prin pasajul deschis. Rafala de gloanţe ce urmă îi spuse tot 
ce voia să ştie. Rămase la podea, rostogolindu-se pe burtă în pasaj. 
Văzu paznicul cu pistolul aţintit la nivelul taliei şi îl împuşcă de 
patru ori în piept. 


Când Bourne îi văzu pe cei doi terorişti în costume HAZMAT 
trăgând de după un stâlp de beton în rafale cu un pistol automat, 
sângele îi îngheță. Se retrase împreună cu Khan după colțul unei 
intersecții în formă de T şi trase şi el. 

— Spalko e în sala aia cu arma biologică, spuse Bourne. Trebuie 
să intrăm acum. 

— Numai dacă ăia doi rămân fără muniţie. Khan cerceta terenul 
în spatele lor. Îţi aduci aminte planul? Ți-aduci aminte ce-i în 
tavan? 

Bourne încuviință din cap, continuând să tragă. 

— E un panou de acces la vreo şase metri în spate. Trebuie să 
mă ridici. 

Bourne mai trase o rafală, apoi se retrase împreună cu Khan. 

— O să poți vedea ceva acolo sus? întrebă. 

Khan încuviință, indicând către geaca-minune. 

— Printre altele, am o lanternă în mânecă. 

Ținând pistolul automat sub braț, Bourne îşi încrucişă degetele, 
astfel încât Khan să-şi poată pune piciorul. Oasele-i trosniră sub 
greutate şi muşchii încordațţi ai umerilor păreau că iau foc. 

Apoi Khan dădu într-o parte panoul şi deja urcase prin trapa 
deschisă. 

— Timpul, spuse Bourne. 

— Cincisprezece secunde, răspunse Khan dispărând. 

Bourne se întoarse. Numără până la zece şi apoi trecu de colț, 
trăgând continuu cu pistolul automat. Dar se opri aproape 
imediat, îşi simțea inima lovindu-se dureros de coaste. Cei doi 
ceceni îşi scoseseră costumele HAZMAT. leşiseră de după coloană 
şi acum erau în fața lui. Văzu că erau femei şi că în jurul taliilor 
purtau centuri de pachete de explozibil C4. 

— Doamne, spuse Bourne. Khan! Poartă centuri sinucigaşe! 

În acel moment rămaseră în întuneric. Khan, aflat lângă 
sistemul electric de deasupra, tăiase firele. 


Imediat după ce trase, Arsenov se ridicase repede şi alerga. Intră 
în fugă în centrală şi-l prinse pe paznic înainte ca acesta să cadă. 

Mai erau două siluete în încăpere: Spalko şi Zina. Folosindu-se de 
paznicul mort drept scut, trase în ţinta care avea câte un pistol 
automat în fiecare mână. Zina! Dar ea apăsase pe trăgaci şi, în 
timp ce se clătina pe spate, furia comasată a focului de automat 
trecu direct prin corpul paznicului. 

Arsenov deschise larg ochii când simţi durerea pătrunzătoare 
din piept şi apoi un soi ciudat de amorțeală. Luminile se stinseră şi 
căzu pe podea, cu respirația gâlgâindu-i din plămânii inundațţi de 
sânge. Ca într-un vis, o auzi pe Zina țipând şi plânse pentru toate 
visele ce şi le făcuse, pentru viitorul ce nu mai avea să vină. Cu un 
oftat prelung, viața îl părăsi aşa cum îl şi crease, în suferință, 
brutalitate şi durere. 


În pasaj se lăsase o linişte îngrozitoare, de moarte. Timpul părea 
să se fi oprit. Ţintind cu arma în întuneric, Bourne auzea 
respirația uşoară a bombelor umane. Le simțea frica, dar şi 
hotărârea. Dacă-l simțeau făcând măcar un pas înspre ele, dacă-şi 
dădeau seama de mişcarea lui Khan în conducta electrică, atunci 
cu siguranţă ar fi detonat încărcăturile de C4. 

Apoi, pentru că era atent la asta, auzi bătaia dublă foarte 
uşoară de deasupra capului, zgomotul pe care îl făcea Khan, care 
se îndepărta rapid prin conductă. Ştia de existența unui panou de 
acces mai mult sau mai puțin în dreptul intrării de la centrala 
termală, având deci o ideea cu privire la ce voia Khan să încerce. 
Era nevoie de nervi de oțel şi mâini foarte sigure din partea 
amândurora. Arma lui AR-15 avea țeava scurtă, dar compensa 
lipsa de precizie prin enorma putere de foc. Folosea muniţie de 
calibru 0,223 cm pe care o scuipa la o viteză de 800 de metri pe 
secundă. Se trase fără zgomot mai aproape, apoi, conştient de o 
mică mişcare de deasupra lui în întuneric, îngheță. Avea inima în 
gât. Auzise ceva, un şuierat, o şoaptă, paşi? Acum, tăcere deplină, 
îşi ținea respirația, concentrându-se să țintească cu AR-15. 

Unde era Spalko? Încărcase deja arma biologică? Avea să 
rămână ca să-şi termine misiunea sau o va lăsa baltă şi va fugi? 
Ştiind că nu avea răspunsuri, încercă să nu se mai gândească la 
toate chestiile astea înspăimântătoare. Concentrează-te, îşi spuse. 
Relaxează-te acum, respiră adânc şi egal pentru a intra în ritmul 
alpha, unde devii una cu arma. 

Apoi o văzu. Lanterna lui Khan, raza iluminând fața unei femei 
şi orbind-o. Nu avea timp să calculeze sau să gândească. Degetul 
fusese îndoit pe trăgaci şi acum instinctul trecu natural şi 

instantaneu la acțiune. Flashul de la gura armei ilumină pasajul şi 
privi capul femeii dezintegrându-se într-un amestec de sânge, 
creier şi os. 

Apoi se ridică, alergând şi căutând-o pe cealaltă femeie. Apoi 
lumina scânteia şi văzu a doua bombă umană întinsă lângă 
cealaltă, cu beregata tăiată. O secundă mai târziu, Khan sări din 
trapa deschisă şi intrară împreună în centrala termală. 


Cu câteva secunde înainte, în întunericul ce mirosea a 
pucioasă, a sânge şi a moarte, Spalko căzuse în genunchi, 
căutând-o orbeşte pe Zina. Întunericul îl învinsese. Fără lumină, 
nu putea face conexiunea delicată dintre țeava NX-20 şi valva 
sistemului de încălzire termală. 

Pipăi podeaua cu brațul întins. Nu fusese atent la ea, nu era 
sigur de poziția ei şi, în orice caz, ea se mişcase în momentul în 
care Arsenov năvălise pe uşă. Fusese un lucru inteligent din 
partea lui să folosească scutul uman, dar Zina era încă şi mai 
deşteaptă şi îl ucisese. Dar ea era încă în viață. O auzise țipând. 

Acum aştepta, ştiind că bombele umane pe care le trimisese în 
față aveau să-l protejeze de oricine se afla afară. Bourne? Khan? Îşi 
dădu seama ruşinat că se temea de prezența necunoscută din 
pasaj. Oricine era, îi înțelesese diversiunea, îi urmase propriul 
raționament cu privire la vulnerabilitatea sistemului de încălzire 
termală. Intră în panică, sentiment diminuat când o auzi pe Zina 
horcăind. Se târi repede printr-o baltă de sânge lipicios spre locul 
unde se afla ea. 

O sărută pe obraz; părul ei era ud şi lipicios. 

— Frumoasă Zina, îi şopti în ureche. Puternica mea Zina! 

Simţi un spasm trecând prin ea şi inima i se strânse de teamă. 

— Zina, nu muri. Tu nu poți muri. Apoi gustă sudoarea sărată 
ce aluneca pe obrazul ei şi îşi dădu seama că plângea. Pieptul i se 
ridica şi cobora neregulat, odată cu suspinele ei întretăiate. 

— Zina - îi şterse lacrimile cu un sărut - trebuie să fii 
puternică, acum mai mult ca niciodată. O îmbrăţțişă tandru şi 
simți braţele ei cuprinzându-l încet. 

— E momentul marelui nostru triumf! Trase arma spre el şi îi 
puse NX 20 în braţe. Da, da, te aleg pe tine să tragi cu arma, să 
aduci fructele viitorului. 

Femeia nu putea vorbi. Tot ce mai putea face era să respire. El 
blestemă încă o dată întunericul, pentru că nu-i vedea ochii, nu 
putea fi sigur că era a lui. Trebuia să rişte, totuşi. Îi luă mâinile şi 

o aşeză pe cea stângă pe țeava biodifuzorului, pe cealaltă plasând- 
o în locul de tragere. Şi aşeză arătătorul pe trăgaciul principal. 

— Trebuie doar să strângi, îi şopti el în ureche. Dar nu încă, nu 
încă. Îmi trebuie timp. 

Da, pentru a fugi avea nevoie de timp. Era prizonier în 
întuneric, singura situaţie pentru care nu se pregătise. Şi acum 
nici măcar nu mai putea lua NX 20 cu el. Trebuia să fugă şi să o 
facă repede, o condiție subliniată de Schiffer, fiindcă arma, odată 
încărcată, nu putea să fie manevrată. Încărcătura şi containerul 
său erau prea fragile. 

— Zina, vei face asta, nu? O sărută pe obraz. Ai suficientă 
putere în tine, ştiu că ai. Ea încerca să spună ceva, dar el îi astupă 
gura cu mâna, temându-se ca nu cumva necunoscuții de afară 
care-l urmăreau să-i audă ţipătul înecat. Voi fi pe aproape, Zina, 
nu uita. 

Apoi, atât de încet şi de blând încât simţurile ei încețoşate nici 
nu percepură asta, se îndepărtă. Întorcându-se în sfârşit, se 
împiedică de cadavrul lui Arsenov şi de costumul lui HAZMAT 
ciuruit de gloanţe. 

O secundă, sentimentul lui nou descoperit de teroare reveni 
când îşi imagină cum ar fi fost să rămână prins în capcană acolo 
când Zina apăsa pe trăgaci şi virusul intra prin costum, 
infectându-l. Văzu cu ochii minții oraşul morților pe care-l crease 
în Nairobi, înflorind cu detalii vii şi monstruoase. 

Apoi îşi recăpătase controlul şi-şi scosese cu totul costumul 
stânjenitor. Se îndreptă spre uşă tăcut ca o pisică, apoi intră în 
pasaj. Imediat, bombele umane îi simțiră prezenţa tresărind. 

— La illaha ill Allah, şopti. 

— La illaha ill Allah, şoptiră ele ca răspuns. 

Apoi, prin întuneric, Spalko fugi. 


Bourne şi Khan înghețară când văzură amândoi în acelaşi timp 
gura ţevii boante şi urâte a biodifuzorului doctorului Schiffer 
îndreptate spre ei. 

— Spalko a fugit. Uite costumul lui HAZMAT, spuse Bourne. 
Centrala asta are o singură intrare. Se gândi la mişcarea pe care o 
simțise, la şoapte, la paşii furişați pe care parcă-i auzise. Trebuie 
să se fi strecurat prin întuneric. 

— Pe ăsta îl ştiu, zise Khan. E Hasan Arsenov, dar pe asta, pe 
femeia cu arma, nu o cunosc. 

Terorista zăcea pe jumătate sprijinită de cadavrul unui alt 

terorist. Nici unul dintre ei nu putea spune cum reuşise să se 
târască în acea poziție. Era foarte grav rănită, poate mortal, deşi 
era imposibil să-şi dea seama sigur de la distanţă. Îi privea dintr-o 
lume a ei plină de suferință şi, Bourne era sigur, altceva dincolo de 
simpla durere fizică. 

Khan luase un kalaşnikov de la una dintre bombele umane de 
afară şi îl ţinea ațintit spre femeie. 

— Nu ai scăpare, spuse el. 

Bourne, care se uitase numai la ochii ei, făcu un pas spre el şi 
împinse arma deoparte. 

— Întotdeauna există o scăpare, spuse el. 

Apoi se lăsă pe vine, până ajunse la nivelul ei. Fără să se uite în 
altă parte, spuse: 

— Poţi să vorbeşti? Îmi poţi spune numele tău? 

Urmă o secundă de linişte deplină şi Bourne trebui să se forțeze 
s-o privească în față, pentru a nu privi degetul ei încordat pe 
trăgaci. 

În cele din urmă, buzele ei se deschiseră şi începură să tremure. 
Dinţii îi clănțăneau şi pe obrazul pătat i se rostogoli o lacrimă. 

— Ce-ţi pasă cum o cheamă? Vocea lui Khan era plină de 
dispreț. Nu este o ființă umană; a fost transformată într-o maşină 
de distrugere. 

— Khan, unii ar spune la fel despre tine. Vocea lui Bourne era 
atât de blândă, încât era clar că nu îi făcea un reproş, ci doar 
spunea un adevăr care poate fiului său nu-i trecuse prin minte. 

Îşi întoarse din nou atenţia spre teroristă: 

— E important să-mi spui cum te cheamă, nu-i aşa? 

Buzele ei se deschiseră şi, cu mare efort, pe o voce între un 
hârâit şi o gâlgâială, ea îngăimă: 

— Zina. 

— Bun, Zina, suntem la finalul jocului, spuse Bourne. Nu a mai 
rămas nimic acum, cu excepția vieții şi a morții. După câte văd, se 
pare că tu ai ales deja moartea. Dacă apeşi pe trăgaci, vei ajunge 
în rai şi vei deveni o houri glorioasă. Dar mă întreb dacă asta se va 
întâmpla. Ce vei lăsa în urmă? Compatrioţi morţi, dintre care cel 
puțin unul împuşcat de tine. Şi mai este Stepan Spalko. Unde a 
plecat, mă întreb. Nu contează. Important e că te-a abandonat în 
cel mai important moment. Te-a lăsat să mori, Zina, iar el a fugit. 
Aşa că aş crede că trebuie să te întrebi dacă nu cumva, dacă vei 
apăsa pe trăgaci, îți vei găsi gloria sau vei fi aruncată jos, dorită 
fiind de Mounkir şi Nekir, interogatorii. Ştiindu-ţi viața ta, Zina, 

când te vor întreba „Cine te-a creat? Cine e Profesorul tău?”, vei 
putea să le răspunzi? Numai cei drepți îşi vor reaminti, Zina, ştii 
asta. 

Zina plângea de-a binelea acum. Dar pieptul i se mişca în mod 
ciudat şi Bourne se temea ca nu cumva un spasm brusc să o facă 
să apese pe trăgaci din reflex. Dacă voia să o oprească, trebuia să 
o facă acum. 

— Dacă apeşi pe trăgaci, dacă alegi moartea, nu vei fi în stare să 
le răspunzi. Ai fost abandonată şi trădată de oamenii cei mai 
apropiaţi ţie, Zina. Şi, la rândul tău, i-ai trădat. Dar nu este prea 
târziu. Mântuirea este posibilă; întotdeauna există o ieşire. 

În acei moment, Khan realiză că Bourne i se adresa şi lui, nu 
numai Zinei; avu un sentiment nu mult diferit de un şoc electric. 
Acesta îi străbătu tot corpul, până la extremităţi şi creier. Se 
simțea dezbrăcat până la piele, dezvăluit în sfârşit şi era 
înspăimântat de nimic altceva decât propria-i persoană - propriul 
său sine autentic, pe care îl îngropase cu ani în urmă în junglele 
din Asia de Sud-Est. Trecuse aşa de mult timp de atunci, încât nu- 
şi amintea exact unde sau când o făcuse. Adevărul era că îşi era 
un străin. Îşi ura tatăl pentru că-l dusese spre acel adevăr, dar nu 
mai putea nega că-l şi iubea pentru asta. 

Atunci, îngenunche lângă bărbatul care era tatăl său şi, punând 
jos kalaşnikovul astfel încât Zina să-l poată vedea, întinse o mână 
spre ea. 

— Are dreptate, spuse Khan cu o voce complet diferită de vocea 
lui normală. Există o cale de a răscumpăra păcatele trecutului, 
crimele comise, trădările față de cei care te-au iubit, poate, fără 
măcar să o ştii. 

Înaintă centimetru cu centimetru până lângă ea şi-şi puse mâna 
peste mâna ei. Încet şi cu blândeţe, îi îndepărtă degetul de pe 
trăgaci. Atunci ea îi dădu drumul şi îl lăsă să scoată arma din 
îmbrățişarea ei inutilă. 

— Mulţumesc, Zina, spuse Bourne. Khan se va îngriji de tine 
acum. Se ridică şi, strângându-l uşor de umăr pe fiul său, se 
întoarse şi traversă repede şi tăcut pasajul, după Spalko. 

Stepan Spalko alerga prin pasajul din beton, cu arma ceramică 
a lui Bourne în mână. Ştia că focurile de armă îi vor aduce pe 
oamenii de la securitate în aripa centrală a hotelului, înaintea lui îl 
văzu pe şeful securității arabe, Feyd al-Saoud, împreună cu doi 
dintre oamenii săi. Nu-l văzuseră încă şi se folosi de elementul- 
surpriză, aşteptându-i să se apropie şi apoi împuşcându-i înainte 
să aibă timp de a reacționa. 

Rămas o secundă fără suflu, se aplecă asupra bărbaților căzuți. 
Feyd al-Saoud gemea şi Spalko îl împuşcă în frunte de aproape. 
Şeful securității saudite zvâcni o dată, apoi rămase nemişcat. 
Repede, Spalko luă ecusonul unuia dintre oameni şi se schimbă în 
uniforma lui, scăpând de asemenea de lentilele de contact colorate. 
În timp ce făcea toate aceste lucruri, gândurile îi fugeau inevitabil 
spre Zina. Nu se temuse, asta era destul de adevărat, dar ardoarea 
cu care-i fusese loială îi fusese fatală. Îl apărase de toți — în special 
de Arsenov. Îi plăcuse, ştia asta. Dar îl surprindea pasiunea ei 
reală pentru el. Această iubire, slăbiciunea dezgustătoare a 
sacrificiului, îl făcuse să o abandoneze. 

Paşi repezi în spatele lui îl readuseră în prezent şi-şi continuă 
drumul grăbit. Întâlnirea norocoasă cu arabii fusese o sabie cu 
două tăişuri căci, deşi îi oferise un mijloc uşor de deghizare, îl 
făcuse să piardă un timp preţios şi acum, privind în spate, văzu o 
siluetă în uniformă militară şi înjură groaznic. Se simțea ca Ahab, 
care-şi  urmărise duşmanul până ce, printr-o răsturnare 
neaşteptată de situație, duşmanul îl copleşise. Bărbatul în 
uniformă de securitate era Jason Bourne. 


Bourne îl văzu pe Spalko, acum îmbrăcat într-o uniformă de 
securitate arab, deschizând o uşă şi dispărând pe o scară. Sări 
peste corpurile oamenilor pe care Spalko tocmai îi ucisese şi se luă 
după el. Ajunse în haosul din holul central. Cu puţin timp în 
urmă, când intrase în hotel împreună cu Khan, acest vast spațiu 
închis în sticlă era tensionat, dar tăcut, aproape pustiu. Acum era 
o mare învălmăşeală de personal de securitate. Unii strângeau 
personalul hotelului, împărțindu-i în grupuri în funcție de meserii 
şi locul din hotel în care tocmai se aflaseră. Alții începuseră deja 

sarcina laborioasă şi îndelungată de interogare a personalului. 
Fiecare individ trebuia să dea seamă de locul în care se aflase în 
fiecare secundă în ultimele două zile. Alții mergeau la al doilea 
subsol sau erau trimişi în alte zone ale hotelului prin intermediul 
rețelelor fără fir. Toată lumea se grăbea: nimeni nu avea timp să-şi 
pună întrebări despre cei doi bărbați care, unul după celălalt, 
traversară mulțimea către intrarea principală. 

Era ironic să-l vezi pe Spalko mergând printre ei, identificându- 
se, devenind unul dintre ei. Scurt timp, Bourne se gândi să-i 
alerteze pe cei din jurul lui, dar se răzgândi imediat. Spalko avea 
să-i demaşte fără îndoială cacealmaua - Bourne era criminalul 
urmărit internațional, încă sub sancţiune CIA. Spalko, fiind 
arhitectul periculos al celor întâmplate lui Bourne, desigur că ştia 
asta. Şi, urmărindu-l pe Spalko afară din hotel, îşi dădu seama de 
altceva. Suntem amândoi la fel acum, se gândi, amândoi comandorii 
folosind aceleaşi semne pentru a ne ascunde adevăratele identității 
faţă de cei din jur. Era ciudat şi neliniştitor să-şi dea seama că, 
pentru moment, această forță de securitate internațională era 
duşmanul lui în aceeaşi măsură ca şi al lui Spalko. 

Când ajunse afară, Bourne îşi dădu seama că hotelul era 
complet închis. Privi fascinat şi cu groază cum Spalko se îndreptă 
spre parcarea de securitate. Deşi era în limitele cordonului, 
aceasta era pustie, pentru că nici cei de la securitate nu aveau voie 
să intre sau să iasă. 

Bourne porni după el, dar îl pierdu imediat printre şirurile de 
maşini. Începu să alerge. Se auzi un strigăt din spatele lui. 
Deschise uşa primului vehicul la care ajunse - un jeep american. 
Smulgând panoul de plastic de pe axul volanului, scotoci după 
fire. Exact atunci porni un alt motor şi îl văzu pe Spalko rulând 
afară din parcare în maşina pe care o furase. 

Acum, strigătele şi zgomotul făcut de bocanci pe pavaj se 
precipitară. Se traseră câteva focuri. Concentrându-se la ceea ce 
avea de făcut, Bourne desfăcu firele izolate şi le uni. Motorul 
jeepului porni şi demară în viteză. Apoi, cu un puternic scârțâit de 
cauciucuri, ieşi din parcare şi acceleră prin punctul de securitate. 


Era o noapte fără lună, dar, la urma urmelor, nu era cu 
adevărat noapte. Asupra Reykjavikului atârna un întuneric 
străveziu, iar soarele, aflat chiar sub orizont, dădea cerului 
culoarea unei stridii. Urmărindu-l pe Spalko prin oraş, Bourne îşi 
dădu seama că se îndrepta spre sud. 

Era o surpriză, căci se aştepta ca Spalko să meargă spre 
aeroport. Sigur avea un plan de fugă şi, la fel de sigur, acesta 
implica un avion. Dar cu cât Bourne se gândea la asta mai mult, 
cu atât era mai surprins. Începea să-şi cunoască mai bine 
adversarul deja. Înțelegea acum că Spalko niciodată nu intra şi nu 
ieşea dintr-o situație pe calea logică. Avea o minte îngustă, logica 
lui fiind una labirintică. Era omul forțelor şi răsturnărilor, un om 
căruia îi plăcea mai mult să-şi prindă duşmanul în capcană decât 
să-l ucidă direct. 

Deci, Keflavikul era exclus. Prea evident şi, aşa cum Spalko va fi 
prevăzut cu siguranță, prea bine păzit pentru a-l alege ca rută de 
fugă. Bourne se orienta după harta pe care o studiase pe laptopul 
lui Oszkar. Ce se afla la sud de oraş? Hafnarfjodur, un sat parcă 
prea mic pentru aterizarea unui avion de tipul celui folosit de 
Spalko. Coasta! Se aflau pe o insulă, la urma urmelor. Spalko avea 
să fugă pe mare. 

La această oră din noapte traficul era redus, mai ales după ce 
lăsaseră în urmă oraşul. Drumurile erau mai înguste şi şerpuiau 
printre dealurile orientate către uscat. Când maşina lui Spalko se 
angajă într-o curbă deosebit de periculoasă, Bourne rămase în 
urmă. Stingând farurile, acceleră în curbă. Vedea în față vehiculul 
lui Spalko, dar spera ca acesta, privind în oglinda retrovizoare, să 
nu-l vadă. Îşi asuma un risc pierzând maşina din vedere la fiecare 
curbă, dar nu vedea nici o alternativă. Trebuia ca Spalko să creadă 
că scăpase de urmăritor. 

Lipsa completă a copacilor dădea spațiului o anumită sobrietate 
şi, cu munții acoperiți de gheață albastră drept cortină, această 
lipsă îi conferea şi un aspect de iarnă eternă, cu atât mai ciudată 
din cauza petelor intermitente de verde crud. Cerul era enorm şi, 
în lungii zorii înşelători, plin de umbrele negre ale păsărilor 
marine, care planau şi se lăsau în picaj. Văzându-le, Bourne simți 
o anumită libertate după ce fusese îngropat în subsolul populat de 
morţi al hotelului. În ciuda frigului, deschise geamurile şi inspiră 
adânc aerul proaspăt şi sărat. Când trecu pe lângă covorul vălurit 
şi presărat cu flori al unei pajişti, simți în nări delectarea unui 
miros dulce. 

Drumul se îngustă şi mai mult când cotiră spre mare. Bourne 
dădu într-o vale înverzită şi apoi privi după o altă curbă. Drumul 
devenea mai abrupt când începură să coboare dealul dinspre 
mare. Îl văzu pe Spalko, apoi îl pierdu după o nouă curbă. Viră la 
rândul său şi văzu Atlanticul de Nord, fără valuri şi acoperit de 

stele şterse în zorii aceia cenuşii. 

Maşina lui Spalko viră din nou şi Bourne îl urmă. Următoarea 
curbă era atât de aproape, încât maşina nu se mai vedea şi, în 
ciuda riscului suplimentar, Bourne acceleră. 

Intrase deja în curbă când auzi sunetul. Era blând şi familiar, 
puțin peste vâjâitul vântului, era sunetul armei sale ceramice când 
se trăgea cu ea. Cauciucul din față explodă şi maşina derapă. Îl 
văzu o secundă pe Spalko, cu arma în mână, alergând spre locul 
unde-şi lăsase maşina. Apoi unghiul privirii i se schimbă şi deveni 
prea preocupat ca să mențină jeepul sub control, deoarece maşina 
derapa periculos spre mare. 

Trecu într-o viteza inferioară, dar nu era destul. Trebuia să 
oprească motorul, dar fără cheie era imposibil. Cauciucurile din 
spate ieşiseră de pe drum. Bourne îşi desfăcu centura de siguranță 
şi se ținu bine în jeepul care se prăvălea de pe colină. Acesta părea 
să plutească, răsturnându-se de două ori. Mirosul aspru şi de 
neconfundat de metal încins ajunse până la el împreună cu acela 
acru de cauciuc sau plastic în flăcări. 

Sări înainte ca jeepul să se prăbuşească, rostogolindu-se în 
timp ce vehiculul cădea de pe o stâncă ieşită mult în afară şi 
exploda. Flăcările inundară aerul şi în lumina lor văzu în golful de 
sub el vasul de pescuit cu prova îndreptată către țărm. 


Spalko îşi conduse maşina ca un maniac la capătul drumului de 
la marginea golfului. Aruncând o privire înapoi către jeepul în 
nefericire, nu avea să-l uite curând. Bourne era cel care-l prinsese, 
iar acum nu mai avea nici NX 20, nici pe ceceni după paravan. 
Atâtea luni de planificare în detaliu şi nimic! 

Cobori din maşină şi traversă pietrişul presărat cu tot felul de 
resturi. Spre el se îndrepta o barcă cu vâsle, deşi era perioada 
fluxului şi vasul de pescuit era foarte aproape de țărm. Îl sunase 
pe căpitan în momentul când trecuse de punctul de control al 
hotelului. La bord se afla doar un echipaj minim, format din 
căpitan şi un marinar. Urcă atunci când căpitanul trase barca pe 
pietriş, apoi marinarul împinse cu vâsla în mal, desprinzând-o. 
Spalko fumega şi nimeni nu spuse nici un cuvânt pe drumul scurt 
şi neplăcut spre pescador. Când ajunse la bord, Spalko spuse: 

— Pregăteşte-te de plecare, Căpitane. 

— Mă scuzați, domnule, răspunse acesta, dar cum rămâne cu 
restul echipajului? 

Spalko îl apucă de cămaşă: 

— Ţi-am dat un ordin, Căpitane. Mă aştept să-l respecţi. 

— În regulă, domnule, mormăi căpitanul cu o lucire rea în ochi. 
Dar cu un echipaj de doar doi oameni va dura puțin mai mult să 
plecăm. 

— Atunci mai bine te-ai apuca de treabă, ce dracu”, îi răspunse 
Spalko coborând sub punte. 


Apa era rece ca gheaţa şi la fel de întunecată ca subsolul 
hotelului. Bourne ştia că trebuia să ajungă la bordul vasului de 
pescuit cât mai repede cu putinţă. La treizeci de secunde după ce 
părăsise țărmul, degetele de la mâini şi de la picioare începuseră 
să-i amorțească; treizeci de secunde mai târziu, nu le mai simțea 
deloc. 

Cele două minute necesare pentru a ajunge la pescador i se 
părură cele mai lungi din viața lui. Se agăță de un odgon unsuros 
şi ieşi din mare. Tremura în vânt, cățărându-se pe funie. 

În drum spre punte trăi experienţa unei transpuneri ciudate. Cu 
mirosul mării în nări şi senzația sării ce i se usca pe piele, i se 
păru că nu mai era deloc în Islanda, ci în Marsilia, că nu urca pe o 
barcă de pescuit urmărindu-l pe Spalko, ci se îmbarca clandestin 
pe un iaht de croazieră, pregătindu-se să-l execute pe asasinul 
internațional Carlos. Căci Marsilia era locul unde începuse 
coşmarul, locul unde lupta cu Carlos se încheiase cu aruncarea lui 
peste bord, cu şocul împuşcăturii şi cu pierderea aproape completă 
a memoriei, chiar a vieţii. 

În timp ce urca pe punte peste bord, ajungând pe vasul de 
pescuit, simți un val de frică aproape paralizant. Era aceeaşi 
situație cu cea în care eşuase. Se simți expus şi vulnerabil, de 
parcă i-ar fi fost scris eşecul pe frunte. Aproape că se clătină apoi, 
dar în fața ochilor îi apăru imaginea lui Khan şi-şi aduse aminte 
ce-i spusese când se întâlniseră pentru prima dată în acel decor 
încărcat de tensiune. Cine eşti? Căci acum îşi dădu seama că era 
posibil să nu ştie şi dacă Bourne nu era prin preajmă să-l ajute să 
afle cine e, nimeni nu va putea. Se gândi la Khan, aşezat în 
genunchi în centrala termală şi i se păru că nu pusese deoparte 
numai kalaşnikovul, ci şi, poate, ceva din furia lui interioară. 

Respirând adânc, Bourne se concentră asupra a ceea ce urma şi 
porni târâş pe punte. Căpitanul şi marinarul erau ocupați la 
timonă şi nu întâmpină nici o dificultate în a-i face să-şi piardă 
cunoştinţa. În jurul lui erau o grămadă de frânghii şi tocmai le lega 

mâinile la spate, când din spatele lui se auzi vocea lui Spalko: 

— Cred că mai bine ai găsi o frânghie pentru tine. 

Bourne era chircit la podea. Cei doi marinari erau culcați într-o 
parte, spate în spate. Fără ca Spalko să vadă nimic, Bourne îşi 
deschise briceagul. Imediat, îşi dădu seama că făcuse o greşeală 
fatală. Marinarul era cu spatele la el, dar căpitanul era cu fața şi 
văzu că era înarmat. Îl privi în ochi pe Bourne, dar, lucru curios, 
nu scoase nici un sunet şi nu făcu nici o mişcare care să-l 
avertizeze pe Spalko. În loc de asta, închise ochii de parcă ar fi 
dormit. 

— Ridică-te şi întoarce-te în loc, îi ordonă Spalko. 

Bourne făcu aşa cum i se ceruse, ascunzându-şi mâna dreaptă 
după coapsă. Spalko, în blugi călcați proaspăt şi un pulover negru 
pe gât, stătea înțepenit pe punte cu arma ceramică a lui Bourne în 
mână. Şi, din nou, Bourne se simți transportat în mod ciudat. Aşa 
cum se întâmplase cu Carlos cu ani în urmă, Spalko era în 
avantaj. Nu mai rămânea decât să apese pe trăgaci pentru ca 
Bourne să fie rănit şi aruncat în apă. De data asta, însă, în 
înghețatul Atlantic de Nord, nimeni nu îl va mai salva ca în 
Mediterană. Avea să îngheţe şi să se înece cu repeziciune. 

— Pur şi simplu nu vrei să mori, nu-i aşa, domnule Bourne? 

Bourne se repezi la Spalko scoțând briceagul. Acesta, speriat, 
apăsă pe trăgaci mult prea târziu. Glonţul se înfundă în apă, în 
timp ce lama i se înfigea în coapsă. Gemu şi îl lovi pe Bourne în 
obraz cu ţeava armei. Din amândoi începu să curgă sânge. 
Genunchiul stâng al lui Spalko se clătină, iar Bourne se prăbuşi 
pe punte. 

Amintindu-şi, Spalko îl lovi cu cruzime cu piciorul în coastele 
rupte aproape făcându-l să-şi piardă cunoştinţa. Îşi scoase lama 
din coapsă şi o aruncă în apă. Apoi se aplecă şi îl trase pe Bourne 
către punte. Când acesta începu să se zbată, Spalko îl lovi cu 
podul palmei. Apoi îl ridică oarecum în picioare şi îl aruncă peste 
bord. 

Bourne oscila între conştiență şi inconştiență, dar înțepăturile 
apei reci ca gheaţa îl treziră suficient cât să-şi dea seama că se afla 
în pragul morții. Se întâmpla din nou, exact aşa cum se 
întâmplase cu ani în urmă. Avea dureri aşa de mari încât abia 
putea respira, dar trebuia să se gândească la viață - viaţa lui de 
acum, nu cea care îi fusese răpită. Nu avea să se lase prădat din 
nou. 

În timp ce Spalko se chinuia să-l arunce din nou peste bord, 

Bourne îl lovi cu piciorul din toate puterile. Cu o pocnitură 
groaznică, talpa pantofului său se uni cu falca lui Spalko, Acesta 
se clătină înapoi cu mâna la falca ruptă şi Bourne se năpusti 
asupra lui. Nu mai avu timp să tragă cu arma; Bourne deja îi 
străpunsese garda. Lovi cu patul armei în umărul lui Bourne şi 
acesta se clătină străpuns de un alt val de durere. 

Apoi ridică mâna, înfigându-şi degetele în oasele rupte ale fălcii 
lui Spalko. Acesta urlă şi Bourne îi smulse arma din mână. Înfipse 
țeava sub bărbia lui Spalko şi apăsă pe trăgaci. 

Sunetul nu era cine ştie ce, dar forța percuțţiei îl ridică pe 
Spalko de pe punte fără viață, făcându-l să se prăbuşească în 
mare. 

Bourne îl privi o secundă plutind cu fața în jos, împins de colo- 
colo de valurile neobosite. Apoi se scufundă de parcă din adâncuri 
l-ar fi tras ceva uriaş şi extrem de puternic. 

Martin Lindros petrecu douăzeci de minute la telefon cu Ethan 
Hearn. Acesta avea multe informaţii despre faimosul Stepan 
Spalko, toate fiind dezvăluiri aşa de şocante, încât lui Lindros îi 
trebui o vreme pentru a înțelege şi a accepta. În cele din urmă, nici 
o informație nu se dovedi mai interesantă decât aceea cu privire la 
un transfer electronic de bani de la una din multele companii- 
fantomă ale lui Spalko din Budapesta, pentru a cumpăra o armă 
de la o anumită companie rusească ilegală ce operase în Virginia 
până la închiderea ei de către detectivul Harris. 

O oră mai târziu, printase pe hârtie două copii ale dosarelor 
electronice trimise de Hearn. Luă maşina îndreptându-se spre 
locuinţa din oraş a Directorului. Pe Bătrân îi apucase răceala peste 
noapte. Trebuia să fie de rău, se gândea Lindros, dacă acesta 
părăsise biroul fie şi pentru o clipă în timpul crizei de la summit. 

Şoferul opri maşina de serviciu în fața porților înalte din fier 
forjat, apoi se aplecă pe geamul deschis şi apăsă pe interfon. 
Lindros bătu la uşă cu inelul din alamă şi, când aceasta se 
deschise, îl văzu pe Director cu fața ridată şi părul în dezordine din 
cauza pernei. Purta pijamale în dungi peste care îşi pusese un 
halat gros de baie. În picioarele slăbănoage avea nişte papuci 
pufoşi. 

— Intră, Martin. Intră. Se întoarse, lăsând uşa deschisă, fără să 
mai aştepte ca Lindros să treacă pragul. Acesta intră şi închise uşa 
după el. Directorul intrase în biroul aflat în stânga holului. Nu era 
aprinsă nici o lumină; se părea că toată casa era cufundată în 
întuneric. 

Intră în birou, un spațiu masculin, cu pereți verzi vânătoreşti, 
tavan alb şi fotolii uriaşe şi o canapea din piele aşezate neregulat. 
Televizorul, amplasat într-un perete-bibliotecă, era oprit. De fiecare 
dată când Lindros mai fusese în această cameră, îl găsise pornit pe 
CNN, cu sau fără sonor. 

Bătrânul se aşeză greoi în fotoliul său favorit. Măsuţa din 
dreapta lui era ticsită, pe ea găsindu-se o cutie mare cu batiste şi 
folii de aspirină, sticluțe cu Tylenol Cold & Sinus, NyQuil, Vicks 
VapoRub, Coricidin, DayQuil şi sirop de tuse Robitussin DM. 

— Ce e cu astea, domnule? spuse Lindros indicând mica 

farmacie. 

— N-am ştiut ce-o să-mi trebuiască, spuse Directorul, aşa că 
am scos tot sertarul cu medicamente. 

Apoi Lindros văzu sticla de conic şi paharul de modă veche şi 
spuse, pufnind: 

— Domnule, ce se întâmplă? îşi lungi gâtul pentru a vedea 
dincolo de uşa deschisă a biroului. Unde e Madeleine? 

— A, Madeleine. Bătrânul ridică paharul de whisky şi bău puţin. 
Madeleine a plecat la sora ei, în Phoenix. 

— Şi v-a lăsat singur? Lindros aprinse o lampă cu picior şi-l 
văzu pe Director clipind la el ca o bufniță. Când se întoarce, 
domnule? 

— Hmmm, făcu Directorul, de parcă s-ar fi gândit la asta. Ei 
bine, Martin, chestia e că nu ştiu când se întoarce. 

— Domnule? spuse Lindros, oarecum alarmat. 

— M-a părăsit. Sau aşa cred. Directorul păru să privească fix, 
golindu-şi paharul. Îşi linse buzele cu un gest automat. Cum faci 
să ştii asta, chiar aşa? 

— Nu ați vorbit cu ea? 

— Vorbit? Privirea Directorului se concentră din nou. Îl privi pe 
Lindros o secundă. Nu. Nu am vorbit deloc despre asta. 

— Atunci de unde ştiţi? 

— Crezi că inventez, furtună într-un pahar de vin, nu? Ochii îi 
reveniră la viață pentru o clipă şi imediat vocea i se încărcă de o 
emoție înăbuşită. Dar unele lucruri ale ei nu mai sunt, vezi tu 
lucruri personale, intime. Casa e al dracu’ de goală fără ele. 

Lindros se aşeză. 

— Domnule, aveți toată înțelegerea mea, dar e ceva... 

— Poate, Martin, ea nu m-a iubit niciodată. Bătrânul se întinse 
şi luă sticla. Dar cum putem şti un lucru aşa de misterios? 

Lindros se aplecă blând şi îi luă sticla comandantului său, care 
nu păru surprins. 

— Vă ajut eu, domnule, dacă doriți. 

Directorul încuviință vag: 

— Bine. 

Lindros puse sticla deoparte. 

— Dar pentru moment avem de discutat o altă problemă 
presantă. Puse dosarul primit de la Ethan Hearn pe măsuţă. 

— Ce e ăsta? Nu pot citi nimic acum, Martin. 

— Atunci vi-l povestesc, răspunse Lindros. Când termină, se 
lăsă o tăcere ce părea să reverbereze prin toată casa. 

După o vreme, Directorul îşi privi adjunctul cu ochi apoşi. 

— De ce ar fi făcut-o, Martin? De ce a încălcat Alex toate regulile 
şi a furat unul din oamenii noştri? 

— Cred că a intuit ce urma, domnule. Îi era frică de Spalko. Şi, 
aşa cum s-a dovedit, nu fără motive. 

Bătrânul oftă şi-şi lăsă capul pe spate. 

— Deci nu a fost trădare, la urma urmelor. 

— Nu, domnule. 

— Slavă Domnului! 

Lindros îşi drese vocea. 

— Domnule, trebuie să ridicați imediat sancţiunea pentru 
Bourne şi cineva trebuie să-l informeze. 

— Da, desigur. Cred că tu eşti cel mai indicat pentru asta, 
Martin. 

— Da, domnule. Lindros se ridică în picioare. 

— Unde pleci? Vocea Bătrânului redevenise războinică. 

— La Comisarul Poliției de Stat Virginia. Am o altă copie a 
dosarului pentru el. Voi insista ca detectivul Harris să fie repus în 
funcţie cu o recomandare de la noi. Cât despre Consiliera pentru 
Probleme de Securitate Naţională...? 

Directorul ridică dosarul şi lovi uşor cu palma în el. Odată cu 
această mişcare îi reveni culoarea în obraji: 

— Dă-mi noaptea asta, Martin. Încet, în ochi îi revenea vechea 
strălucire. Mă voi gândi la ceva delicios de potrivit. Râse, parcă 
pentru prima dată după ani de zile. Pedeapsa trebuie să fie pe 
măsura crimei, nu? 


Khan rămase cu Zina până la sfârşit. Ascunsese NX 20 şi 
încărcătura ei mortală. În ceea ce îi privea pe agenţii de securitate 
care împânzeau centrala termică, el era un erou. Nu ştiau nimic 
despre el. 

Era un moment curios pentru Khan. Ţinea de mână o tânără 
aflată în pragul morţii care nu putea vorbi, care abia respira şi 
care era clar că nu voia să-i dea drumul la mână. Poate era doar 
faptul că, la urma urmelor, nu voia să moară. 

După ce Hull şi Karpov îşi dăduseră seama că era pe moarte şi 
nu le putea da nici o informație, îşi pierduseră interesul şi o 
lăsaseră singură cu Khan. Iar el, atât de deprins cu moartea, trăia 
un sentiment complet neaşteptat. Fiecare respirație a ei, greoaie şi 
dureroasă, era o viață de om. Vedea asta în ochii ei care, asemenea 
mâinii, nu se desprindeau de el. Ea se îneca în tăcere, 

cufundându-se în întuneric. Şi el nu putea să lase să se întâmple 
asta. 

Descătuşată, propria lui suferință fu scoasă la suprafață de a ei 
şi Khan îi vorbi despre viața lui, despre abandon, despre 
prizonieratul la traficantul de arme vietnamez, despre convertirea 
religioasă la care-l forțase misionarul, despre spălarea de creier 
politică suferită de khmerii roşii. 

Şi apoi, lucrul cel mai dureros, suferința ei scoase la iveală 
sentimentele lui pentru Lee-Lee: 

— Am avut o soră, spuse el pe o voce subțire şi uscată. Dac-ar fi 
trăit, ar fi fost cam de vârsta ta. Era cu doi ani mai mică decât 
mine, mă idolatriza, iar eu - eu o protejam. Voiam atât de mult să 
fie în siguranță, nu pentru că aşa spuneau părinții mei, ci pentru 
că aveam nevoie de asta. Tata călătorea mult. Când ieşeam la 
joacă, cine s-o protejeze dacă nu eu? Fără să-şi dea seama, ochii i 
se înroşiră şi privirea i se încețoşă. Era gata să se întoarcă, aprins 
de ruşine, dar văzu ceva în ochii Zinei, o compasiune adâncă de 
care se agăță şi ruşinea dispăru. Continuă atunci, legat de ea la un 
nivel şi mai intim. Dar, în cele din urmă, am dezamăgit-o pe Lee- 
Lee. Sora mea a fost ucisă împreună cu mama. Şi eu ar fi trebuit 
să mor, dar am supraviețuit. Mâna sa apucă automat statueta din 
piatră a lui Buddha, luându-şi putere din ea aşa cum făcuse de 
atâtea ori înainte. M-am întrebai atât de mult timp, ce rost avea 
supraviețuirea mea? O dezamăgisem. 

Când Zina deschise uşor buzele, văzu că avea dinții însângerați. 
Mâna ei, pe care Khan o ţinea aşa de blând, o strânse pe a lui 
Khan, iar acesta ştiu că îi spunea să continue. Nu numai că o 
elibera pe ea de agonie, dar se elibera şi pe el. Şi lucrul cel mai 
curios era că funcționa. Deşi ea nu putea vorbi, deşi murea încet, 
creierul Zinei funcționa. Auzea cuvintele lui şi după expresia feței, 
ştia că însemnau ceva pentru ea -— ştia că era transportată şi 
înțelegea. 

— Zina, spuse el, într-un fel, noi doi suntem suflete-pereche. Mă 
văd pe mine însumi în tine — înstrăinat, abandonat, cumplit de 
singur. Ştiu că nu ţi se va părea logic, dar vinovăția mea pentru 
faptul că n-am reuşit să-mi protejez sora m-a făcut să-mi urăsc 
tatăl dincolo de orice rațiune. Nu vedeam decât că ne-a abandonat 
- m-a abandonat. 

Şi atunci, într-un moment de uimitoare revelație, îşi dădu 
seama că privea într-o oglindă întunecată, că singurul mod prin 
care se recunoştea pe sine în ea era faptul că se schimbase. Ea, de 


433 


fapt, era neschimbată. Era mult mai uşor să plănuiască 
răzbunarea împotriva propriului tată decât să se confrunte direct 
cu propria-i vinovăţie. De aici izvora dorința de a o ajuta. Îşi dorea 
din toată inima să-i salveze viața. 

Dar el, mai bine decât oricine, înțelegea în mod intim sosirea 
morții. Odată auziți, paşii ei nu mai puteau fi opriți nici chiar de 
către el. Şi, când veni timpul, când auzi paşii şi văzu apropierea 
morții în ochi, se aplecă şi, fără să-şi dea seama de asta, îi zâmbi 
încurajator. 

Reluând de unde rămăsese Bourne, tatăl său, spuse: 

— Nu uita ce trebuie să le spui Interogatorilor, Zina. Dumnezeul 
meu e Allah, profetul meu e Mohamed, religia mea e Islamul şi 
biblia mea e Sfânta Kaaba. Ea părea să vrea să-i spună atât de 
multe, dar nu putea. Eşti virtuoasă, Zina. Te vor primi în glorie. 

Ochii ei licăriră o dată şi apoi, asemenea unei flăcări, viața ce o 
anima se stinse. 


Când se întoarse la hotelul Oskjuhlid, Bourne era aşteptat de 
Jamie Hull. Îi luase ceva timp să se întoarcă. Fusese gata să leşine 
de două ori şi deci fusese obligat să tragă pe dreapta şi să-şi 
sprijine fruntea de volan; avea dureri mari şi era extrem de obosit, 
însă dorința de a-l vedea pe Khan îl împingea înainte. Nu-i păsa de 
propria siguranță; nu-i mai păsa de nimic în afară de a fi împreună 
cu fiul său. 

La hotel, după ce Bourne povesti pe scurt rolul lui Spalko în 
atac, Hull insistă ca un medic să-i vadă rănile. 

— Reputația internaţională a lui Spalko e aşa de bună încât, 
chiar şi după ce recuperăm cadavrul şi facem publice dovezile, unii 
vor refuza să creadă, răspunse Hull. 

Cabinetele medicilor de urgență erau pline de cadavre şi răniți 
aşezaţi pe paturi de campanie. Cei mai grav răniți fuseseră duşi cu 
ambulanța la spital. Şi mai erau, desigur, morţii, despre care 
nimeni nu voia încă să vorbească. 

— Ştim rolul tău în toate astea şi trebuie să-ți spun că-ți 
suntem cu toţii recunoscători, spuse Hull, aşezându-se lângă 
Bourne. Preşedintele vrea să-ți vorbească, desigur, dar mai târziu. 

Medicul ajunse şi începu să prindă în copci obrazul lacerat al 
lui Bourne. 

— Nu se va vindeca frumos, spuse el. Poate va fi cazul să mergi 
la un chirurg plastician. 

— Nu e prima cicatrice, spuse Bourne. 

— Văd şi eu asta, răspunse ea sec. 

— Lucrul care ne-a pus pe gânduri a fost prezența costumelor 
HAZMAT, continuă Hull. N-am găsit nici urmă de agent chimic sau 
biologic. Voi? 

Bourne trebuia să gândească rapid. Îl lăsase pe Khan singur cu 
Zina şi arma biologică. Îl străbătu un straniu sentiment de frică. 

— Nu. Am fost la fel de surprinşi ca şi voi. Dar, la urma 
urmelor, nu mai era nimeni în viață, să întrebăm. 

Hull încuviință şi, când medicul termină, îl ajută pe Bourne să 
se ridice şi să iasă pe coridor. 

— Ştiu că nu-ți doreşti nimic mai mult decât un duş fierbinte şi 
nişte haine curate, dar e important să te informez imediat. Zâmbi 
încurajator. E o chestiune de siguranță națională. Am mâinile 
legate. Dar putem să facem asta într-o manieră civilizată, servind o 
masă caldă, în regulă? 

Fără să mai spună nimic, îl pocni pe Bourne scurt în rinichi, 
făcându-l să cadă în genunchi. În timp ce Bourne se chinuia să 
respire, Hull îşi retrase cealaltă mână. În ea avea un pumnal, a 
cărui lamă fină, ieşind dintre al doilea şi al treilea deget, era 
înnegrită de o substanţă fără îndoială otrăvitoare. 

Când era gata să înfigă lama în gâtul lui Bourne, pe coridor 
răsună o împuşcătură. Eliberat din mâinile lui Hull, Bourne se 
prăbuşi în perete. Întoarse capul şi văzu tot: Hull zăcând mort pe 
mocheta maronie, cu pumnalul otrăvit în mână şi, alergând pe 
picioarele sale uşor crăcănate, Boris Ilici Karpov, directorul Unităţii 
Alpha a FSB, cu un pistol cu amortizor în mână. 

— Trebuie să recunosc, spuse Karpov în rusă, în timp ce-l ajuta 
să se ridice în picioare, am avut dintotdeauna o dorință secretă să 
ucid un agent CIA. 

— Domnule... Mulţumesc, gâfâi Bourne în aceeaşi limbă. 

— A fost o plăcere, crede-mă. Karpov se uită la Hull. Sancţiunea 
CIA împotriva ta a fost retrasă, dar pentru el nu conta. Se pare că 
încă mai ai duşmani în Agenţia voastră. 

Bourne respiră adânc de câteva ori, lucru foarte dureros. 
Aşteptă apoi ca mintea să i se limpezească suficient. 

— Karpov, de unde te ştiu? 

Rusul râse din toată inima şi zgomotos: 

— Gospadin!16 Bourne, văd că zvonurile despre memoria ta sunt 
adevărate. Îl luă pe Bourne pe după mijloc, pe jumătate 


16 Domnule (în limba rusă în original - n. red.). 

sprijinindu-l. Îţi aminteşti...? Nu, sigur că nu. Ei bine, adevărul e 
că ne-am întâlnit de câteva ori. Ultima dată mi-ai salvat viața, de 
fapt. Râse din nou de expresia uimită a lui Bourne. E o poveste 
frumoasă, prietene. O poveste care merge spusă cu o sticlă de 
votcă. Sau poate două, nu? După o noapte ca asta, cine ştie? 

— Aş fi recunoscător pentru puţină votcă, recunoscu Bourne, 
dar mai întâi trebuie să găsesc pe cineva. 

— Vino, zise Karpov. O să-mi contactez oamenii să curețe 
gunoiul şi facem împreună apoi orice e nevoie. Zâmbi larg, 
dizolvându-şi toată brutalitatea de pe față. Ce plăcere să te 
întâlnesc din nou! Am descoperit că nu e uşor să-ți faci prieteni, 
mai ales în domeniul nostru. Deci trebuie să sărbătorim 
evenimentul ăsta, reîntâlnirea, nu? 

— Absolut. 

— Şi pe cine trebuie să găseşti, prietene, de nu poți mai întâi să 
faci un duş şi să iei o masă caldă? 

— Un tânăr pe nume Khan. L-ai întâlnit, presupun. 

— Da, spuse Karpov, conducându-l pe Bourne pe un alt coridor. 
Un tânăr remarcabil. Ştii că nu a plecat de lângă femeia cecenă 
aflată pe moarte? Iar ea i-a ținut mâna într-a ei până la sfârşit. 
Extraordinar! 

Îşi linse buzele rubinii. 

— Nu că ea merita atenția lui. Ce era ea, o criminală, o 
distrugătoare? Trebuie doar să vezi atentatul de aici ca să înţelegi 
ce fel de monstru era. 

— Şi totuşi, spuse Bourne, simțea nevoie să-l țină de mână. 

— Nu ştiu cum a rezistat el. 

— Poate că şi el avea nevoie de ceva din partea ei. Bourne îi 
aruncă o privire. Încă mai crezi să era un monstru? 

— O, da, spuse Karpov, doar cecenii m-au învățat să gândesc 
aşa. 

— Nimic nu se schimbă, nu-i aşa? 

— Nu, până nu-i decimăm. Karpov îl privi chiorâş. Ascultă, 
prietene idealist, ei au spus despre noi ceea ce alți terorişti au 
spus despre americani: „Dumnezeu v-a declarat război”. 
Experiențele noastre amare ne-au învățat să luăm în serios 
asemenea sentinţă. 


Din întâmplare, Karpov ştia exact unde era Khan - în 
restaurantul principal care, după puţin timp, a început să 


funcționeze din nou, oferind însă un meniu foarte limitat. 

— Spalko e mort, spuse Bourne pentru a-şi masca sentimentele 
la vederea lui Khan. 

Khan puse hamburgerul deoparte şi studie copcile de pe obrazul 
lui Bourne. 

— Eşti rănit? 

— Mai mult decât eram deja? Bourne se aşeză cu o grimasă. E 
ceva minor. Khan încuviință din cap. Dar nu-şi luă ochii de la 
Bourne. 

Aşezându-se lângă Bourne. Karpov îi ceru unui chelner aflat în 
trecere o sticlă de votcă. 

— Rusească, spuse el dur, nu poşirca aia poloneză. Şi adu 
pahare mari. Suntem bărbaţi adevărați aici, un rus şi doi eroi care 
sunt aproape la fel de buni ca ruşii! Apoi îşi îndreptă atenția 
asupra comesenilor săi. Bun, ce-mi scapă? spuse prudent. 

— Nimic, răspunseră Bourne şi Khan în cor. 

— Chiar aşa? Rusul ridică din sprâncenele sale enorme. Bun. 
Atunci nu mai trebuie decât să bem. In vino veritas. În vin găsim 
adevărul, aşa credeau romanii. Şi de ce să nu-i credem? Erau 
soldați al naibii de buni romanii şi aveau generali mari, dar ar fi 
fost şi mai buni dac-ar fi băut votcă în loc de vin! râse sec, 
forțându-i şi pe ceilalți doi să i se alăture. 

Atunci sosi votca împreună cu pahare de apă. Karpov îi făcu 
semn chelnerului să plece. 

— Sticla trebuie să o desfaci cu mâna ta, spuse el. E o tradiţie. 

— Rahat, spuse Bourne, întorcându-se către Khan. E un obicei 
din vechime, când votca rusească era aşa de prost rafinată încât 
adesea găseai benzină în ea. 

— Nu-l băga în seamă. Karpov îşi linse buzele, dar făcu cu 
ochiul. Umplu paharele şi le aşeză în fața lor extrem de 
ceremonios. A bea împreună o sticlă de votcă rusească fină e 
însăşi definiția prieteniei, partea cu benzina nu este adevărată. 
Pentru că odată cu acea sticlă vorbim despre vremuri trecute, 
despre tovarăşi şi duşmani care nu mai sunt. 

Ridică paharul, iar ei făcură la fel. 

— Na zdravnie!7! zise el aproape ţipând, luând o înghițitură 
enormă. 

— Na zdravnie! urmară ei, făcând la fel. 

Ochii lui Bourne deveniră tulburi. Votca ardea, dar într-o 
secundă trecuse deja de stomac şi-i ajunsese până în vârfurile 


17 Sănătate, noroc (în limba rusă în original - n. red.). 

degetelor, calmându-i durerile. 

Karpov bău din nou, mult, cu fața uşor înroşită din pricina 
băuturii, dar şi a plăcerii de a bea cu prietenii. 

— Acum o să ne îmbătăm şi o să ne spunem toate secretele, 
învăţăm ce înseamnă să ai prieteni. 

Luă încă o gură şi spuse: 

— Încep eu. Uite primul meu secret. Ştiu cine eşti, Khan. Deşi 
nu ai fost fotografiat niciodată, te ştiu. Îşi duse degetul la nas. N- 
am lucrat douăzeci de ani în teren fără să-mi lustruiesc al şaselea 
simț. Şi, ştiind asta, te-am îndepărtat de Hull care, dacă ar fi 
bănuit, te aresta, erou sau nu. 

Khan se foi pe scaun. 

— De ce ai face asta? 

— Oho, acum m-ai ucide? Aici, la masa asta a prietenei? Crezi 
că te-am izolat pentru mine? Clătină din cap. Ai multe de învățat 
despre prietenie, tinere prieten. Se aplecă înainte. Te-am ţinut în 
siguranță datorită lui Jason Bourne, care întotdeauna lucrează 
singur. Erai cu el, deci am ştiut că eşti important pentru el. Luă o 
altă înghițitură de votcă şi arătă spre Bourne. E rândul tău, 
prietene. 

Bourne se uita în pahar. Era perfect conştient de privirea lui 
Khan. Ştia ce secret ar fi vrut să divulge, dar se temea că, dac-ar fi 
făcut-o, Khan s-ar fi ridicat şi ar fi plecat. Dar trebuia să le spună 
un adevăr. În cele din urmă, ridică privirea. 

— La sfârşit, când eram cu Spalko, aproape am ratat. Spalko 
era gata să mă ucidă, dar adevărul e... adevărul e... 

— Te vei simți mai bine dacă-l spui, da, îl îndemnă Karpov. 

Bourne sorbi din pahar, înghiţi băutura dătătoare de curaj şi se 
întoarse spre fiul său: 

— M-am gândit la tine. M-am gândit că dacă dau greş, dacă-l 
las pe Spalko să mă ucidă, nu mă voi întoarce. Nu te puteam 
abandona, nu puteam lăsa aşa ceva să se întâmple. 

— Bun! Karpov izbi cu paharul în masă. Arătă către Khan: 
acum tu, tinere prieten. 

În liniştea care urmă, Bourne simţi că inima sa era la un pas să 
i se oprească. Sângele îi zvâcnea până în cap şi durerea din răni, 
anesteziată pentru scurt timp, reveni ca un şuvoi. 

— Ei, făcu Karpov, ţi-a mâncat pisica limba? Prietenii tăi ţi s-au 
destăinuit şi acum aşteaptă. 

Khan îl privi țintă pe rus şi spuse: 

— Boris Ilici Karpov, aş vrea să mă prezint oficial. Numele meu e 

Joshua. Sunt fiul lui Jason Bourne. 


Mai târziu, după multe ore şi litri de votcă, Bourne şi Khan se 
aflau împreună în subsolul Hotelului Oskjuhlid. Jos era umed şi 
rece, dar se simțeau aburii de băutură. Peste tot erau pete de 
sânge. 

— Bănuiesc că te întrebi ce s-a întâmplat cu NX 20, zise Khan. 

— Hull avea suspiciuni în legătură cu costumele HAZMAT, 
încuviință Bourne. Spunea că nu au găsit nici o urmă de arme 
chimice sau biologice. 

— Am ascuns-o, spuse Khan. Aşteptam să te întorci ca să o 
putem distruge împreună. 

Bourne ezită o secundă. 

— Ai crezut în întoarcerea mea. 

Khan se întoarse şi îşi privi tatăl. 

— Se pare că am început să cred. 

— Sau ţi-ai recăpătat credința. 

— Nu-mi spune... 

— Ştiu, ştiu. Nu e treaba mea să-ţi spun în ce să crezi. Bourne 
îşi înclină capul. Unele lucruri se învață mai greu decât altele. 

Khan se îndreptă spre locul unde ascunsese NX 20, într-o nişă 
obscură de după un bloc spart de ciment, ascuns vederii de una 
din conductele uriaşe din centrala termică. 

— A trebuit s-o părăsesc pe Zina pentru o clipă ca să fac asta, 
spuse, dar nu aveam încotro. Scoase arma, mânuind-o cu un 
respect uşor de înțeles, apoi i-o dădu lui Bourne. Apoi aduse din 
nişă o cutie mică de metal. Fiola cu virusul e aici. 

— Avem nevoie de un foc, spuse Bourne gândindu-se la nota 
explicativă citită pe computerul doctorului Sido. Căldura va 
transforma încărcătura în materie inertă. 


Vasta bucătărie a hotelului era curată lună. Suprafeţele 
strălucitoare de inox păreau şi mai reci decât erau de obicei în 
absența personalului. Bourne dăduse afară puţinele persoane care 
lucrau în acest moment, îndreptându-se cu Khan spre cuptoarele 
înalte din podea până în tavan. Erau alimentate cu gaze şi Bourne 
dădu căldura la maximum. Flăcările izbucniră uriaşe în interiorul 
tapetat cu cărămizi termorezistente. În mai puţin de un minut era 
aşa de fierbinte încât nu se puteau apropia. 

Îşi puseră costume HAZMAT, rupseră arma în două şi fiecare 
dintre ei aruncă câte o jumătate în foc. Apoi, urmă fiola. 

— E un frumos rug viking, spuse Bourne, privind cum NX 20 se 
restrângea în sine. Închise uşa şi îşi scoaseră costumele, 
întorcându-se spre fiul lui, spuse: l-am telefonat lui Marie, dar 
încă nu i-am spus despre tine. Aşteptam... 

— Nu merg cu tine acasă, spuse Khan. 

Bourne îşi alese cu mare grijă următoarele cuvinte. 

— În locul tău, nu aş alege asta. 

— Ştiu, răspunse Khan. Dar cred că ai avut un motiv foarte 
întemeiat să nu-i spui soţiei tale despre mine. 

În tăcerea care-i învălui brusc, Bourne fu cuprins de o tristețe 
imensă. Voia să-şi ascundă privirea, dar nu putea, nu putea 
ascunde sentimentul ce-l năpădise. Nu mai voia să-şi ascundă 
emoţiile de fiul său sau de sine. 

— O ai pe Marie şi doi copii mici, spuse Khan. Aceasta e noua 
viață pe care şi-a construit-o David Webb şi eu nu fac parte din ea. 

Bourne învățase multe lucruri în cele câteva zile de când primul 
glonț îi şuierase pe la ureche în campusul universității, cel mai 
puțin important fiind când anume să-şi țină gura în preajma fiului 
său. Se hotărâse şi asta era situația. Era inutil să-l facă să-şi 
schimbe hotărârea. Şi, mai rău, avea să readucă la viață ura 
latentă a fiului său, pe care acesta avea s-o poarte cu sine încă un 
timp. O emoție atât de toxică şi atât de adânc înrădăcinată încât 
nu putea fi înlăturată în câteva zile, săptămâni sau luni. 

Bourne înțelegea că decizia lui Khan era una înțeleaptă. 
Durerea era încă prea mare, rana prea proaspătă, deşi sângerarea 
se oprise pentru moment. Şi, aşa cum sublimase Khan, ştia în 
sinea lui că intrarea acestuia în viața pe care şi-o crease David 
Webb nu avea nici un sens. Locul lui Khan nu era acolo. 

— Poate nu acum, poate niciodată. Dar, indiferent ce simți 
pentru mine, vreau să ştii că ai un frate şi o soră care merită să te 
cunoască şi să ştie că în viața lor există un frate mai mare. Sper că 
va veni o vreme când se va întâmpla asta — de dragul nostru, al 
tuturor. 

Mergeau împreună spre uşă, iar Bourne era extrem de conştient 
că făceau asta pentru ultima dată şi nu o vor mai face multe luni 
de zile de acum încolo. Dar nu pentru totdeauna, nu. Măcar asta 
trebuia să-i spună fiului său. 

Făcu un pas înainte şi-l strânse pe Khan în brațe. Rămaseră 
împreună, în tăcere. Bourne auzea şuieratul jeturilor de gaze. 
Focul din cuptoare continua să ardă, anihilând teribila amenințare 
ce planase asupra tuturor. 

Se desprinse de Khan fără tragere de inimă şi, o secundă, 
privind în ochii fiului său, îl văzu aşa cum fusese cândva - un 
băiețel în Phnom Penh cu soarele arzător al Asiei dogorindu-i fața 
şi, în umbra deasă a palmierilor din depărtare, o văzu pe Dao 
zâmbindu-le amândurora. 

— Eu sunt şi Jason Bourne, spuse el. Asta e ceva ce n-ar trebui 
să uiţi niciodată. 

Epilog 


Când Preşedintele Statelor Unite deschise personal uşile duble 
de mahon ale biroului din Aripa Vestică, Directorul se simți de 
parcă ar fi fost reprimit în incinta raiului după ce străbătuse cele 
şapte cercuri ale iadului. 

Directorul nu se simţea încă bine din cauza răcelii, dar, cu toate 
convocările telefonice primite, reuşise să se smulgă din fotoliul de 
piele, să facă duş, să se bărbierească şi să se îmbrace. Aşteptase 
telefonul acela. De fapt, după ce-i transmisese Preşedintelui 
raportul „Confidenţial”, care conţinea toate informațiile compilate 
de Martin Lindros şi detectivul Harris, aşteptase telefonul pregătit 
psihic. Şi, totuşi, aşteptase în halat şi pijamale, cufundat în fotoliu 
şi ascultând tăcerea opresivă a casei, ca şi cum în acel vid ar fi 
putut discerne fantoma vocii soției sale. 

Acum, în timp ce Preşedintele îl conducea în biroul decorat în 
albastru imperial şi auriu, simţea şi mai acut dezolarea casei. lată 
viața lui — viața pe care şi-o crease în anii de serviciu dedicat şi 
manevre complicate — aici era locul unde înțelegea regulile şi ştia 
să joace după ele, aici şi nicăieri în altă parte. 

— Mulţumesc că ai venit, spuse Preşedintele cu zâmbetul său 
electrizant. A trecut prea mult timp. 

— Mulţumesc, domnule, răspunse Directorul. Şi eu credeam la 
fel. 

— Ia loc. Preşedintele îi indică fotoliul din piele. Purta un 
costum albastru impecabil croit, cu cămaşă albă şi cravată roşie 
cu picățele albastre. Avea obrajii puţin roşii, de parcă tocmai ar fi 
stat afară, în vântul primăvăratic. Cafea? 

— Cred că da. Mulţumesc, domnule. 

În acel moment, ca şi cum ar fi răspuns unui apel neauzit, una 
dintre secretarele Preşedintelui intră cu o tavă strălucitoare de 
argint pe care erau aşezate o cafetieră şi ceşti pe nişte farfurioare 
din cel mai fin porțelan. Cu un fior de plăcere, Directorul observă 
că erau numai două ceşti. 

— NSA-ul ni se va alătura imediat, spuse Preşedintele, 
aşezându-se față în față cu Directorul. Roşeaţa, îşi dădea seama 
acum Directorul, nu se datora vântului, ci puterii în plin exercițiu. 
Dar, înainte de asta, voiam să-ți mulțumesc personal pentru 

serviciul excelent din ultimele câteva zile. 

Asistenta Preşedintelui le servi cafeaua şi ieşi, închizând cu grijă 
uşa. 

— Tremur când mă gândesc la ce consecinţe ar fi fost pentru 
lumea civilizată dacă n-ar fi fost omul vostru, Jason Bourne. 

— Mulţumesc, domnule. Noi nu am crezut niciodată cu adevărat 
că el îi ucisese pe Alex Conklin şi pe Mo Panov, spuse Directorul 
cu o candoare senină şi complet ipocrită, dar ni s-au prezentat 
unele dovezi - falsificate, cum s-au dovedit mai apoi — şi am fost 
nevoiți să acționăm în consecinţă. 

— Desigur - înțeleg. Preşedintele îşi puse două cuburi de zahăr 
în ceaşcă şi amestecă gânditor. Totul e bine când se termină cu 
bine — deşi, în lumea noastră — spre deosebire de a lui Shakespeare 
-orice acțiune îşi are consecințele ei. Sorbi din cafea. Cu toate 
acestea şi în ciuda băii de sânge, summitul, aşa cum ştii deja, a 
continuat conform programului. Şi a fost un succes uriaş. De fapt, 
amenințarea ne-a apropiat. Toţi şefii de stat — chiar şi, mulțumesc 
lui Dumnezeu, Alexandr levtusenko - şi-au dat seama de soarta 
lumii, dacă nu abandonăm punctele de vedere înguste şi dacă nu 
începem să colaborăm. Am semnat, parafat şi pus în aplicare un 
cadru practic pentru crearea unui front comun împotriva 
terorismului. Secretarul de stat se îndreaptă deja spre Orientul 
Mijlociu pentru a începe următoarea rundă de convorbiri. O salvă 
bună de deschidere, aş spune. 

Şi realegerea ta e asigurată, gândea Directorul. Ca să nu mai 
vorbim de moştenirea preşedinţiei tale. 

Când se auzi sunetul discret al interfonului, Preşedintele se 
scuză, se ridică în picioare şi trecu în spatele biroului. Ascultă o 
clipă, apoi ridică privirea. Îl privi pătrunzător pe Director. 

— Am fost întrerupt din discuţia cu cineva care-mi putea oferi 
sfaturi utile şi valoroase. Fii sigură că nu se va întâmpla din nou. 

În mod clar Preşedintele nu se aştepta să-i răspundă, pentru că 
spunea deja: 

— Spune-i să intre. 

Directorul, mai vulnerabil din punct de vedere emoțional ca 
niciodată, avu nevoie de o secundă pentru a-şi reveni. Privi în jurul 
camerei cu tavan înalt şi pereţi albi, cu covorul azuriu, mulaje 
sofisticate şi mobile confortabile. Deasupra a două dulapuri 
Chippendale erau atârnate portretele mari în ulei pe pânză ale 
câtorva preşedinţi republicani. Într-un colț, se afla un drapel 
american pe jumătate strâns. Pe fereastră, în albul zorilor, se 

vedea o pajişte deasă dominată de un cireş rămuros. Pâlcuri de 
flori rozalii tremurau ca nişte clopoței în briza primăvăratică. 

Uşa se deschise şi Roberta Alonzo-Ortiz fu poftită în birou. 
Directorul observă uşurat că Preşedintele nici nu se clinti din locul 
său de la birou. Stătea nemişcat cu fața la NSA şi, intenționat, nu-i 
ceru să se aşeze. Şefa NSA purta un costum albastru-închis sobru, 
o cămaşă gri de mătase şi pantofi cu tocuri joase. Părea gata să 
asiste la o înmormântare, lucru perfect potrivit, gândi Directorul 
nu fără satisfacție. 

Ea păru surprinsă de prezența Directorului pentru o fracțiune 
de secundă. În ochii ei, duşmănia luci pentru ultima oară, apoi îşi 
întoarse privirea spre interior şi-şi transformă chipul într-o mască 
rigidă. Fața îi părea cioplită, poate din cauza efortului de a-şi 
camufla emoţiile. Nu i se adresă şi nici nu dădu vreun alt semn că 
i-ar fi înregistrat prezența. 

— Doamnă Alonzo-Ortiz, vreau să înţelegi câteva lucruri pentru 
a avea o perspectivă asupra evenimentelor din ultimele zile, începu 
Preşedintele pe o voce puternică ce spunea clar că nu ar vrea să fie 
întrerupt. Când am parafat sancţiunea Bourne, am făcut-o strict la 
sfatul tău. De asemenea, am fost de acord cu petiția ta pentru o 
rezolvare rapidă a crimelor comise asupra lui Alex Conklin şi 
Morris Panov şi, fără să gândesc prea mult, ţi-am urmat sfătui şi l- 
am condamnat pe detectivul Harry Harris de la Poliţia Statală 
Virginia pentru accidentul de sub Washington Circle. Tot ce pot 
spune e că sunt profund recunoscător pentru faptul că sancţiunea 
nu a fost dusă la îndeplinire, dar sunt oripilat de stricăciunile 
aduse carierei unui bun detectiv. Zelul e o trăsătură remarcabilă, 
dar nu şi atunci când anulează adevărul, lucru pe care ai jurat să-l 
respecţi când ţi-am cerut să te alături echipei mele. 

Pe tot parcursul discursului său. Preşedintele nici nu se 
mişcase şi nici nu-şi luase privirea de la ea. Păstra cu grijă o 
expresie neutră, dar cuvintele lui aveau o anumită cadență care-i 
arătase Directorului, care-l cunoştea mai bine totuşi, cât de mare 
şi profundă este mânia sa. Acest om nu era unul pe care să-l faci 
de râs, ci un preşedinte pe care să nu-l uiţi. Când îşi pregătise 
raportul incriminator, Directorul contase pe asta. 

— Doamnă Alonzo-Ortiz, în administraţia mea nu e loc pentru 
oportunişti politici — cel puţin nu pentru cei dispuşi să sacrifice 
adevărul pentru a-şi salva pielea. Adevărul e că ar fi trebuit să 
ajuţi la investigarea crimelor în loc să te străduieşti să-i distrugi pe 
cei neimplicați. Dacă ai fi făcut-o, poate că l-am fi descoperit pe 

acest terorist, Stepan Spalko şi poate am fi oprit baia de sânge de 
la summit. Însă, aşa cum se prezintă situaţia acum, cu toții 
trebuie să-i fim recunoscători Directorului şi mai ales dumneata — 
auzind acestea din urmă, Roberta Alonzo-Ortiz făcu o grimasă de 
parcă ar fi primit o lovitură foarte puternică - pe care, într-un 
sens, o şi încasase cu intenție. 

Preşedintele luă de pe birou o coală de hârtie. 

— Astfel, îți accept scrisoarea de demisie şi îți aprob cererea de 
a reveni în sectorul privat, cu începere din acest moment. 

Fosta membră a NSA deschise gura să spună ceva, dar privirea 
de laser a Preşedintelui o opri. 

— Eu nu aş face-o, spuse scurt. 

Femeia se făcu albă ca varul la față, încuviință vag din cap a 
acceptare şi se răsuci pe călcâie. 

În momentul în care uşa se închise după ea, Directorul respiră 
uşurat. O secundă, privirea Preşedintelui se întâlni cu a lui şi totul 
ieşi la iveală. Ştia de ce Comandantul Suprem îl convocase pentru 
a fi martor la umilirea NSA. Era felul său de a-şi cere scuze. În toţi 
anii în care-şi servise țara, Directorul nu mai primise scuze de la 
nici un preşedinte. Era aşa de copleşit încât nu ştia cum să 
reacționeze. 

Se ridică, euforic. Preşedintele vorbea deja la telefon, privind în 
altă parte. Directorul stătu nemişcat o clipă, savurându-şi 
triumful. Apoi părăsi şi el sanctuarul, ieşind pe coridoarele tăcute 
ale puterii pe care le transformase în propria-i casă. 


David Webb terminase de agăţat, în living, pancarta multicoloră 
pe care scria LA MULŢI ANI. Marie era în bucătărie, verificând 
pentru ultima oară tortul de ciocolată pe care îl preparase pentru 
aniversarea de unsprezece ani a lui Jamie. Aromele delicioase de 
pizza şi ciocolată se răspândiseră în casă. El privi în jur, 
întrebându-se dacă erau suficiente baloane. Numără treizeci — cu 
siguranță, erau mai mult decât suficiente. 

Deşi revenise la viața sa ca David Webb, coastele îl dureau cu 
fiecare respiraţie, ca şi restul corpului, care îl durea de ajuns de 
mult cât să conştientizeze că a fost şi Jason Bourne şi că 
întotdeauna va fi. Atâta timp fusese înspăimântat de fiecare dată 
când această latură a personalităţii sale ieşea la lumină, dar acum, 
reapariția lui Joshua schimbase total acest lucru. Avea un motiv 
întemeiat de a redeveni Jason Bourne. 

Dar nu în CIA. Prin moartea lui Alex, era chit cu ei, chiar dacă 

Directorul în persoană îi ceruse să rămână, chiar dacă îl respecta 
şi îl plăcea cu adevărat pe Martin Lindros, omul datorită căruia 
fusese ridicată sancţiunea împotriva lui. Tot Lindros îi facilitase 
accesul în Spitalul Naval Bethesda. Printre picături, în timp ce 
specialiştii Agenţiei îi examinaseră cu atenție rănile lui Webb şi 
coastele rupte, Lindros îl interogase. Directorul Adjunct uşurase 
situația, acordându-i lui Webb timp preţios pentru a dormi şi a se 
elibera de îngrozitoarele chinuri. 

Dar după trei zile, Webb nu mai dorea nimic altceva decât să 
revină la studenții săi, după cum simțea şi nevoia de a-şi petrece 
timpul alături de familia sa, chiar dacă inima îl durea acum, când 
întoarcerea lui Joshua crease un vid fără sfârşit. Avusese de gând 
să-i spună lui Marie despre el, în schimb îi relatase orice alt 
detaliu legat de cele întâmplate cât timp n-au mai ţinut legătura. 
Şi totuşi, de fiecare dată când venea vorba de celălalt fiu al său, 
creierul său se bloca. Nu că i-ar fi fost teamă de reacția ei — avea 
prea multă încredere în ea în această privință. De propria reacție 
era nesigur. După numai o săptămână departe de Jamie şi Alison, 
se simţea înstrăinat de ei. Uitase complet de aniversarea lui Jamie 
până când Marie îi reaminti cu delicateţe. Asemenea unei linii 
trasate pe nisip, el simțea o demarcație clară a vieţii sale între 
apariția neaşteptată a lui Joshua şi ceea ce a urmat. Înainte era 
durerea insuportabilă, iar acum bucuria reîntâlnirii. Înainte era 
moarte, iar acum, în mod miraculos, era viață. Trebuia să 
înțeleagă implicaţiile celor întâmplate. Cum ar fi putut să-i 
împărtăşească lui Marie ceva de o importanță aşa de mare fără ca 
el însuşi să înțeleagă? 

Şi astfel, odată cu ziua de naştere a fiului celui mic, în mintea 
sa năvăleau gândurile îndreptate către fiul cel mare. Unde era 
Joshua? La scurt timp după ce aflase de la Oszkar că trupul 
Annakăi Vadas fusese găsit pe marginea autostrăzii ce ducea către 
Aeroportul Ferihegy, Joshua dispăruse, făcându-se nevăzut la fel 
de repede pe cât apăruse. Se întorsese oare la Budapesta pentru a 
o vedea pe Annka pentru ultima dată? Webb spera să nu fi făcut 
asta. 

În orice caz, Karpov promisese să păstreze secretul său şi Webb 
îl credea. Îşi dădu seama că nu avea nici cea mai vagă idee unde 
locuia fiul său sau dacă avea un cămin. Era imposibil să-şi 
imagineze unde se afla Joshua sau ce face în acest moment, iar 
asta îi provoca o durere diferită de oricare alta. Îi simțea atât de 
acut lipsa, ca şi cum şi-ar fi pierdut un membru. Vroia să-i spună 

atât de multe lui Joshua. Să recupereze atât de mult timp. Era 
greu să fie răbdător, era dureros să nu ştie nici măcar dacă 
Joshua ar alege să se reîntoarcă la el. 

Petrecerea începuse, cei înjur de douăzeci de copii jucându-se şi 
țipând din toți rărunchii. lar Jamie era în centrul atenției, un lider 
înnăscut, un băiat pe care ceilalți de vârsta sa îl tratau cu respect. 
Chipul său luminos, ca al lui Marie, radia de fericire. Webb se 
întreba dacă văzuse o astfel de privire de veselie neumbrită pe 
chipul lui Joshua. Imediat, ca şi când exista o legătură telepatică 
între ei, Jamie ridică ochii şi, întâlnind privirea tatălui său, zâmbi 
larg. 

Webb, având îndatorirea de a întâmpina oaspeţii, auzi din nou 
soneria. La uşă era un curier care avea un pachet pentru el. 

Semnă de primire şi imediat cobori cu el la subsol unde descuie 
o cameră pentru care exista o singură cheie. Înăuntru avea un 
dispozitiv portabil cu raze X, pe care i-l procurase Conklin. Toate 
pachetele livrate la familia Webb erau trecute prin acest dispozitiv 
fără a şti copiii. 

Constatând că este curat, Webb îl deschise. Înăuntru găsi o 
minge de baseball şi două mănuşi, una pentru el şi cealaltă având 
exact mărimea potrivită unui copil de unsprezece ani. Despachetă 
biletul care însoțea coletul şi citi, simplu: 


Pentru ziua lui Jamie, 
Joshua. 


David Webb rămase cu ochii țintă la cadoul care însemna 
pentru el mai mult decât şi-ar fi putut imagina cineva. Muzica de 
sus cobora în valuri la el, ca şi râsul intermitent al copiilor. 
Gândul îi zbură la Dao şi Alyssa şi Joshua, aşa cum existau ei în 
memoria sa fragmentată, iar această imagine caleidoscopică, 
activată de forma şi mirosul aspru al pielii gresate, era înviată. 
Mânuind-o, simţi textura suplă a pielii şi îşi trecu buricele 
degetelor peste cusătura pielii fine. Ce amintiri se dezlănțuiau în 
interiorul ființei sale! Zâmbetul său, când se gândea la chipul lui, 
era dulce-amar. Lăsă mâna să-i alunece în mănuşa mai mare şi 
plasă mingea în mijlocul acesteia. Prinzând-o acolo, o ținu atât de 
strâns ca pe o vrajă. 

Auzi zgomot de paşi în capul scărilor, urmat de vocea lui Marie 
care îl chema. 

— Urc imediat, iubito, spuse el. 

Mai rămase în tăcere câteva clipe, lăsând evenimentele 
trecutului recent să-l împresoare. Apoi expiră cu putere şi puse 
deoparte trecutul. Cu darul pentru Jamie în cealaltă mână, urcă 
scările de la subsol şi se alătură familiei sale. 


Sfârşit 

JASON BOURNE este cunoscut, în lumea 
terifiantă a operaţiunilor sub acoperire, ca unul 
dintre cei mai de temut asasini profesionişti. 

La câţiva ani după evenimentele din Identitatea 
lui Bourne, îl regăsim pe David Webb, care nu mai 
este agent activ CIA, ci profesor la Universitatea ` 
Georgetown, ducând o existenţă liniştită. Până 
într-o zi când devine ţinta unui asasin internaţional 
şi se trezeşte implicat în brutala omucidere a doi 
dintre cei mai apropiaţi asociați şi prieteni. 

Luptând pentru propria viaţă, împotriva ataca- 
torilor nevăzuţi, dar şi a agenţilor CIA care îl 
vânează ca pe o fiară periculoasă, identitatea lui 
Boume se reafirmă, preluând controlul. 


Din acest roman este inspirată şi ultima peliculă | 
din seria de filme BOURNE, care are acelaşi titlu. 
Filmul va fi lansat în 2012 şi îl are în rolul principal 
pe actorul Jeremy Renner. 

